Natalia Gavriliță a participat la evenimentul de decernare a premiilor ministerului culturii

Cei mai valoroși oameni de cultură din Republica Moldova au fost premiați astăzi de către prim-ministra Natalia Gavrilița și ministrul Culturii, Sergiu Prodan, în cadrul unui eveniment de Decernare a premiilor Ministerului Culturii pentru anul 2021, desfășurat la Muzeul de Arte plastice din Chișinău.

Printre Laureații celei de-a noua ediții a evenimentului se regăsesc nume sonore din cultura moldovenească, dar și talente noi, care au contribuit pe parcursul anului precedent la dezvoltarea culturii naționale și promovarea creațiilor artistice autohtone pe plan internațional.

„Decernarea premiilor ministerului culturii e o apreciere pentru acei oameni, care, în pofida presiunii acestor vremuri, dominate de crize, grabă și confuzie, își dedică viața căutării unor sensuri și unor manifestări estetice profunde și prin asta reușesc să aline și să îi ajute pe cei din jur. La fiecare test al istoriei trăim impresia că nu rezistă. Că arta e slabă împotriva armelor. Și de fiecare dată scutul rezistă, iar arta dăinuie” a menționat Natalia Gavrilița în cadrul discursului său inaugural.

La rândul său, ministrul Culturii, Sergiu Prodan, a apreciat efortul oamenilor de creație, depus pe parcursul anului trecut și a dat asigurări că instituția pe care o conduce, va continua să susțină promovarea culturii naționale: „Cultura nu înseamnă doar artă, cântece sau dansuri. Cultura înseamnă starea de spirit a unei națiuni - cultura poate exista doar atunci când poporul are suflet. Mă închin în fața oamenilor de cultură și vă spun că auzim vocile voastre și depunem toate eforturile pentru ca munca dumneavoastră să dea rodul cuvenit”, a spus ministrul Prodan.