**Fișă de lectură**

**Titlul operei literare:** „Povestea lui Harap-Alb”

**Autorul:** Ion Creangă

**Date despre autor:** Ion Creangă este considerat a fi unul dintre clasicii literaturii române, fiind recunoscut datorită măiestriei basmelor, poveștilor și povestirilor sale. S-a născut în data de 1 martie 1837 la Humulești, în județul Neamț. Datorită romanului său autobiografic, intitulat „Amintiri din copilărie”, publicul larg cunoaște prea bine detaliile tinereții scriitorului.

În 1873, îl cunoaște pe Mihai Eminescu, pe atunci revizor școlar, cu care se împrietenește. Eminescu îl sfătuiește să frecventeze societatea „Junimea”, unde citește mai apoi din scrierile sale. Publică în revista „Convorbiri literare” operele „Soacra cu trei nurori” și „Capra cu 3 iezi”. Între 1875 și 1883, Creangă scrie cele mai importante opere ale sale.

În anul 1878, este decorat cu ordinul Bene-merenti pentru activitatea didactică depusă. Câțiva ani mai târziu, Ion Creangă s-a îmbolnăvit de epilepsie. În data de 31 decembrie 1889 se stinge din viață în urma unui atac cerebral. Scriitorul este înmormântat la cimitirul Eternitatea din Iași.

**Alte opere ale aceluiași autor:** „[Moș Nichifor Coțcariul](https://liceunet.ro/ion-creanga/mos-nichifor-cotcariul)” (1877), „[Popa Duhu](https://liceunet.ro/ion-creanga/popa-duhu)” (1879), „[Ivan Turbincă](https://liceunet.ro/ion-creanga/ivan-turbinca)” (1878),  „Povestea lui Stan-Pățitul” (1877), „Povestea porcului” (1876), „[Amintiri din copilărie](https://liceunet.ro/ion-creanga/amintiri-din-copilarie)”, „[Cinci pâini](https://liceunet.ro/ion-creanga/cinci-paini)”, „[Dănilă Prepeleac](https://liceunet.ro/ion-creanga/danila-prepeleac)”, „[Ion Roată și Cuza-Vodă](https://liceunet.ro/ion-creanga/ion-roata-si-cuza-voda)”, „[Moș Ion Roată și Unirea](https://liceunet.ro/ion-creanga/mos-ion-roata-si-unirea)”, „[Povestea unui om leneș](https://liceunet.ro/ion-creanga/povestea-unui-om-lenes)”, „[Prostia omenească](https://liceunet.ro/ion-creanga/povestea-lui-harap-alb/Prostia%20omeneasc%C4%83)”.

**Specia literară:** [basm](https://liceunet.ro/ion-creanga/povestea-lui-harap-alb/demonstratie-basm)

**Tipul basmului:** cult

**Genul literar:** Genul epic

**Personaje:** [Harap-Alb](https://liceunet.ro/ion-creanga/povestea-lui-harap-alb/eseu/particularitati-de-constructie-a-unui-personaj), tatăl acestuia, spânul, Flămânzilă, Ochilă, Gerilă, Păsări-Lăț-Lungilă, fata Împăratului Roș, Verde Împărat

**Semnificația titlului:** Titlul basmului face referire la personajul principal, Harap-Alb. Porecla acestuia provine din episodul în care este păcălit de spân, astfel încât ajunge să fie robul acestuia („harap” înseamnă și „rob”). Asemenea eroilor întâlniți în alte basme românești, populare sau culte, Harap-Alb înglobează calitățile considerate ideale de către oamenii din popor. Astfel, el este viteaz, iscusit, inteligent și mărinimos.

**Tema principală:** Întrucât „Harap-Alb” este un basm, tema acestuia este lupta dintre bine și rău, încheiată cu victoria absolută a binelui. Astfel, protagonistul parcurge o călătorie inițiatică, soldată cu maturizarea lui emoțională și morală. La sfârșitul acestei călătorii are loc nunta, un moment-cheie în viziunea caracteristică folclorului românesc. Aceasta reprezintă trecerea către o nouă etapă a existenței umane.

**Moduri de expunere:** narațiunea, dialogul (monologul) și descrierea

**Perspectiva narativă:** Perspectiva narativă este obiectivă, narațiunea realizându-se la persoana a treia. Prin utilizarea dativului etic, naratorul se implică puternic, în manieră subiectivă, într‑o narațiune de tip obiectiv. Formulări precum „mi ți‑o înșfacă de coadă” marchează participarea afectivă a naratorului.

**Rezumat pe scurt:** În deschidere, cititorul află despre un crai care avea trei fii, precum și despre fratele acestuia, Verde-Împărat, care domnea într-o țară îndepărtată și avea trei fete. Într-o zi,  Împăratul Verde trimite o scrisoare fratelui său, în care mărturisește nevoia unui moștenitor de linie masculină.

Așadar, îi cere acestuia să-i trimită cel mai vrednic dintre nepoți. Pentru a stabili care dintre fiii săi era cel mai vrednic, craiul îi pune la încercare. Deghizat sub o piele de urs, el le apare în față sub un pod. Primii doi feciori renunță numaidecât la misiune, fiul cel mic fiind singurul care reușește să treacă proba. El o are drept ajutor pe Sfânta Duminică, ea fiind cea care îl sfătuise să pornească la drum cu hainele, armele și calul tatălui său, din vremea tinereții acestuia.

Înainte de plecare, craiul își sfătuiește fiul să se ferească de Omul Roș și de Omul Spân. Acesta, însă, se întâlnește pe drum cu Omul Spân, care îl păcălește, spunându-i că se află în „țara spânilor” și oferindu-se să-i fie slugă (pentru a-l ajuta să iasă cu bine din pădure). De îndată, Spânul îl convinge pe tânăr să coboare într-o fântână pentru a se răcori. Acolo este abandonat de Spân și obligat să îi mărturisească cine era și spre ce tărâmuri se îndrepta. Spânul, furându-i identitatea îl transformă în slugă și îi dă numele de Harap-Alb, spunându-i că pentru a-și redobândi originile trebuie să moară și să învie.

Spânul îl supune pe Harap-Alb la diverse încercări care constituie probele drumului său inițiatic. El trebuie, așadar, să aducă salăți din Grădina Ursului, pielea cu pietre prețioase din Pădurea Cerbului solomonit, precum și pe fata Împăratului Roș. Împăratul Roș încearcă, însă, îndepărtarea pețitorilor, provocând prin proba casei de aramă, ospăț și alegerea macului de nisip. Urmează fuga nocturnă a fetei, transformată în pasăre, proba ghicitului și proba impusă de fata însăși. Pentru a trece de aceste probe, Harap-Alb este ajutat de o serie de personaje fantastice: Gerilă, Setilă, Flămânzilă, Ochilă, Păsări-Lăți-Lungilă, calul, furnicile, Sfânta Duminică și Crăiasa albinelor.

Harap-Alb se întoarce la curtea Împăratului Verde însoțit de fata Împăratului Roș. Aceasta demască răufăcătorul, recunoscând adevăratul erou. Drept urmare, spânul încearcă să-l ucidă  pe Harap-Alb, tăindu-i capul. Fata Împăratului Roș îl învie cu o serie de obiecte magice, iar astfel, protagonistul „moare și învie”. Spânul sfârșește prin a fi ucis de către calul lui Harap-Alb, care își recuperează identitatea, primind-o drept recompensă pe fata Împăratului Roș și împărăția unchiului său. Nunta celor doi tineri încheie basmul.