**Secvențe reprezentative**

Opera „Povestea lui Harap-Alb” scrisă de Ion Creangă se încadrează în categoria basmelor culte, specie abordată și de scriitori precum: V. Alecsandri, Mihai Eminescu, George Coșbuc, Ioan Slavici, ș.a. Textul lui Creangă are ca punct de plecare basmul popular, autorul se inspiră din folclor păstrând elemente specifice basmului, dar își pune amprenta asupra felului în care îl scrie. Creangă dinamizează ritmul povestirii prin eliminarea pasajelor descriptive și prin folosirea dialogului. Personajul principal diferă de personajul specific basmului prin faptul că prezintă și slăbiciuni, nu doar calități. Personajele fantastice din textul lui Creangă au particularități asemenea oamenilor și sunt construite caricatural cu scopul de a stârni buna dispoziție.

Titlul textului anticipează scena în care Spânul îi spune fiului de împărat că îl va chema Harap-Alb, titlul fiind construit oximoronic pe baza antitezei dintre semnificația cuvântului „Harap” (om cu pielea neagră, sclav) și adjectivul „alb”.

Tema basmului o constituie lupta dintre bine și rău, o temă abordată de toate basmele, probele mitice ale maturizării celui care parcurge drumul de la condiția de slugă, la condiția de împărat.

Incipitul basmului surprinde prin formula adoptata de Creangă, „Amu cică era odată” în locul celei clasice, utilizate în mod obișnuit. Timpul nu este precizat, întâmplările petrecându-se în atemporalitate, iar spațiu aparține tărâmului celălalt definit prin peisaje și ființe fantastice: pădurea Spânului, gradina ursului, pădurea cerbului, tovarășii lui Harap-Alb. Spațiul este, așadar, nesfârșit, supradimensionat, deoarece „țara în care împărățea fratele cel mare era tocmai la o margine a pământului, și crăiia istuilalt, la altă margine.”.

În partea de început a textului ne este înfățișată scena ce îl prezintă pe crai și pe cei trei fii ai săi, cărora tatăl le spune că doar unul dintre ei va putea merge să-l urmeze la tron pe unchiul lor, Verde-Împărat: „Amu cică împăratul acela, aproape de bătrânețe, căzând la zăcare a scris către frățâne-său craiul să-i trimită grabnic pe cel mai vrednic dintre nepoți, ca să-l lase împărat după moartea sa”. Tatăl hotărăște să testeze abilitățile și curajul băieților, iar pentru asta îi supune unor probe: îmbracă o blană de urs și îi așteaptă la capătul unui pod. Singurul care trece proba este fiul cel mic, pentru că el este sfătuit cum să procedeze de o bătrână, care se dovedește a fi, Sfânta Duminică. Înainte de a pleca la drum, împăratul îl sfătuiește pe fiul său să se ferească de omul spân și de cel roșu.

Una dintre secvențele importante este intriga, cea în care fiul de împărat nu ascultă de sfatul tatălui său și ia tovarăș de drum un spân. Spânul profită de naivitatea fiului de împărat, îl trimite să ia apă dintr-o fântână, moment în care îi spune: „de azi înainte, eu să fiu în locul tău nepotul împăratului, despre care mi-ai vorbit, iară tu, sluga mea”. Neavând ce face, fiul de împărat acceptă: „văzându-se prins în clește și fără nicio putere, jură credință și supunere întru toate, lăsându-se în știrea lui Dumnezeu”, iar spânul îi dă numele de Harap-Alb. Desfășurarea acțiunii continuă cu încercările prin care trece Harap-Alb după ce ajunge la curtea lui Verde-Împărat. Mai întâi este trimis să aducă „salățile” din grădina ursului, capul și pielea cu pietre prețioase ale cerbului, încercări pe care le trece cu sprijinul Sfintei Duminici.

Ultima încercare la care este supus Harap-Alb este aducerea fetei lui Roșu-Împărat, ceea ce înseamnă că are de trecut mai multe probe. În drumul său protejează niște furnici, salvează un roi de albine, îi ia tovarăși de drum pe Gerilă, Flămânzilă, Setilă, Ochilă și pe Păsări-Lăți-Lungilă. Trecând cu bine peste toate încercările, ajutat de furnici, albine și de cei 5 voinici, Harap-Alb pleacă cu fata lui Roșu-Împărat spre împărăția lui Verde-Împărat. Pe drum, fata se îndrăgostește de Harap-Alb și îl demască pe Spân. Acțiunea atinge punctul culminant, iar Spânul încearcă să-l omoare pe Harap-Alb care este salvat cu ajutorul smicelelor de măr dulce, al apei vii și al apei moarte: „fata împăratului Roș, în vălmășagul acesta, răpede pune capul lui Harap-Alb la loc, îl înconjură de trei ori cu cele trei smicele de măr dulce, toarnă apă moartă să steie sângele și să se prindă pielea, apoi îl stropește cu apă vie, și atunci Harap-Alb îndată învie”.

Finalul este unul fericit, după ce eroul învinge moartea, își recapătă identitatea și se căsătorește cu fata de împărat. Pe parcursul textului acțiunea se desfășoară linear, relatarea întâmplărilor se face la persoana a III-a, iar naratorul este omniscient. La fel ca în basmul popular, există un personaj principal (Harap-Alb) care, în textul lui Ion Creangă are atât slăbiciuni, cât și calități, asemănându-se cu om obișnuit: poartă căciulă țărănească, nu deține puteri supranaturale, își lovește calul cu asprime și se plânge atunci când trebuie să treacă probele.

În concluzie, basmul cult „Harap-Alb” poate fi considerat unul dintre cele mai frumoase basme românești, în care este expusă viziunea despre lume a autorului, dar care nu se îndepărtează de stilul surprinzătoarelor clișee compoziționale ale basmului clasic.

# Momentele subiectului Harap Alb

Considerat cel mai reprezentativ basm al lui Creangă, Povestea lui Harap-Alb evidențiază puterea scriitoricească a autorului, opera literară fiind o plăsmuire artistică a realității cu multiple valențe psihologice, etice și estetice. Publicată pentru prima dată în revista Convorbiri literare, în 1877, apoi în ziarul Timpul, Povestea lui Harap-Alb este o operă care se încadrează în tipologia basmului, dar care se remarcă printr-o caracteristică specială și anume aceea că fantasticul specific basmelor este tratat realist, într-o culoare ce amintește de lumea satului humuleștean.

Fiind o operă epică, **acțiunea** se împarte în **toate cele cinci momente ale subiectului**. Este de remarcat faptul că Povestea lui Harap-Alb respectă tiparul narativ al basmelor populare, prin intermediul căruia se conturează tema care stă la baza oricărui basm și anume lupta dintre bine și rău, în care binele va învinge întotdeauna. Etapele **narațiunii împărțite** pe momente ale subiectului sunt următoarele: situația inițială de echilibru (**expozițiunea**), evenimentul care dereglează echilibrul inițial (**intriga**), apariția donatorilor și a ajutoarelor care sprijină eroul în acțiunea reparatorie și în trecerea probelor (**desfășurarea acțiunii** care atinge la un moment dat **punctul culminant**), refacerea echilibrului și răsplata eroului (**deznodământul**).

## Expozițiunea

Considerată un bildungsroman, adică o operă de formare spirituală a personajului principal, Povestea lui Harap-Alb pornește de la necesitatea parcurgerii unui drum inițiatic util eroului pentru a atinge nivelul de maturitate care să-i permită ulterior să conducă o împărăție. Primirea unei „cărți” de la Verde-Împărat, care, neavând decât fete, solicită pe cineva care să preia mai departe domnia împărăției sale, determină necesitatea începerii drumului inițiatic pe care Harap-Alb îl are de parcurs pentru a face dovada vredniciei și iscusinței sale.

Harap-Alb este mezinul împăratului, adică novicele, cel care trebuie supus inițierii și, spre deosebire de personajele din basmele populare, acesta nu este înzestrat cu trăsături deosebite, nefiind curajos, voinic sau luptător priceput. El va trebui să dobândească aceste trăsături pe parcursului drumului inițiatic. Proba la care îl supune împăratul, aceea de a trece peste pod fără a-i fi frică de tatăl deghizat în urs nu este lipsită de semnificație: podul simbolizează trecerea într-o altă etapă a vieții, în cea de la imaturitate la maturitate, iar mezinul reușește să depășească această probă cu ajutorul calului, ajutorul său de nădejde pe tot parcursul călătoriei.

## Intriga

Plecarea la drum cu hainele, armele și calul din tinerețe ale tatălui simbolizează repetarea drumului de inițiere parcurs odinioară de părintele său, ceea ce stârnește întrucâtva nemulțumirea tatălui, care dorește să-l ferească de greutăți. Ca să plece pe acest drum spre maturitate, mezinul este ajutat de Sf. Duminică, deghizată în cerșetoare, care îl recompensează pe fiul împăratului pentru milostenia lui (primește un bănuț), sfătuindu-l să aleagă calul din tinerețe al tatălui. Acesta este ales în urma celor trei încercări cu jăratic și devine sfătuitorul și tovarășul sau de încredere.

Probele sunt menite să scoată în evidență naivitatea și lipsa de maturitate ale eroului, trăsături ce vor conduce către încălcarea sfatului părintesc de a nu se încrede în omul spân și la pierderea propriei identități. Pătrunderea în pădurea-labirint are valoare simbolică, căci reprezintă un loc al morții și al regenerării, deoarece pentru mezin se va încheia o etapă și va începe alta. Tot la fel, prin coborârea în fântână, tânărul intră într-un spațiu al nașterii și al regenerării. El intră în fântână ca fecior de crai imatur și naiv, pentru a deveni Harap-Alb, rob al Spânului, sub a cărui dominație se va afla „până când îi muri și iar îi învie”.

## Desfășurarea acțiunii

Partea cea mai lungă a subiectului, desfășurarea acțiunii, se constituie dintr-o succesiune de probe pe care Harap-Alb trebuie să le înfăptuiască la cererea Spânului și pe care le depășește cu ajutorul personajelor ajutătoare.

Prima probă, aducerea salatelor din Grădina Ursului este îndeplinită cu ajutorul Sf. Duminici, de la care primește sfaturi și un obiect magic: o licoare cu „somnoroasă” pentru urs. Tot Sf. Duminică îl ajută și în îndeplinirea celei de-a doua probe, aducerea pielii de cerb, „cu cap cu tot, așa bătute cu pietre scumpe, cum se găsesc“, care îi oferă de această dată obrăzarul și sabia lui Statu-Palmă-Barbă-Cot. Probele sunt importante pentru a dezvălui alte calități ale personajului, cum ar fi curajul, mânuirea sabiei, stăpânirea de sine și respectarea jurământului, în ciuda ispitei de a se îmbogăți.

A treia probă, mai complicată, poate fi dusă la îndeplinire cu sprijinul altor ajutoare: furnica, de la care Harap-Alb primește sprijin pentru că alege să protejeze viața furnicilor atunci când le întâlnește pe pod, punând-o în pericol pe a sa și pe a calului, alegând să treacă înot „o apă mare“, albina, pentru că le face albinelor un stup, și cei cinci monștri care îl însoțesc pentru a-l ajuta, deoarece s-a arătat prietenos și nu i-a judecat pe baza defectelor fizice: Gerilă, Setilă, Ochilă, Flămânzilă și Păsări-Lăți-Lungilă. La rândul său, împăratul Roșu îl supune la alte trei probe, pe care Harap-Alb le depășește cu ajutorul prietenilor proaspăt dobândiți: casa din aramă, probă pe care o depășește cu ajutorul lui Gerilă (proba focului), ospățul cu mâncare și vin din belșug, probă pe care o trece ajutat de Flămânzilă și a lui Setilă, alegerea macului din nisip, probă îndeplinită cu ajutorul furnicilor, devenite și ele prietene, paza pe timp de noapte la odaia fetei și prinderea ei, odată transformată în pasăre, probe îndeplinite cu ajutorul lui Ochilă și al lui Păsări-Lăți-Lungilă și ghicitul fetei, ultima probă, pe care o trece cu ajutorul albinei. Și fata de împărat impune o probă și anume aceea ca turturica ei și calul lui Harap-Alb să aducă „trei smicele de măr și apă vie și apă moartă de unde se bat munții în capete”. Prin înșelăciune, calul învinge turturica, iar fata lui Roșu împărat este nevoită să plece cu Harap-Alb, care se îndrăgostește de ea.

Toate aceste probe sunt menite să evidențieze alte calități ale personajului și să îi desăvârșească formarea către maturitate: pricepere, curaj și înțelepciune sunt calități pe care Harap-Alb le dovedește, arătând astfel că este pregătit pentru preluarea conducerii împărăției.

## Punctul culminat

Momentul de maximă tensiune al acțiunii este atins atunci când Harap-Alb se întoarce cu fata de împărat la Spân. Aceasta îl demască pe Spân care, considerând că Harap-Alb a încălcat jurământul depus, îl pedepsește, tăindu-i capul. Gestul este însă aspru sancționat de cal, care „zboară cu dânsul în înaltul ceriului, și apoi, dându-i drumul de acolo, se face Spânul până jos praf și pulbere”, distrugând astfel întruchiparea răului.

## Deznodământul

Momentul decapitării lui Harap-Alb are o semnificație aparte, sugerând încheierea procesului de inițiere și întoarcerea la propria identitate. Ca și în basmele populare, și în opera lui Creangă echilibrul este restabilit, prin învingerea forțelor răului de către cele ale binelui. Harap-Alb, înviat de fata împăratului Roșu cu ajutorul celor trei obiecte, obține conducerea împărăției și se căsătorește cu ea. Nunta simbolizează schimbarea statutului social (devine împărat), confirmând maturizarea eroului.

### Încheiere

Construcția subiectului în opera Povestea lui Harap-Alb presupune o succesiune de momente cheie organizate într-un tipar narativ specific basmelor populare, cu o acțiune bine închegată în care eroul luptă pentru impunerea unor valori morale și etice: onoare, corectitudine, înțelepciune și iubire. Creangă reușește să aducă în basmul său un plus de savoare, deoarece el inovează și contrazice, opera putând fi interpretată și ca o creație realistă.

# Evoluția personajului

Harap-Alb este unul dintre cei mai cunoscuți eroi de basm din literatura română. Publicat în data de 1 august 1877 în revista „Convorbiri literare”, basmul lui Ion Creangă, intitulat „Povestea lui Harap-Alb” îl prezintă pe erou în plin proces de evoluție. Astfel, cititorii devin martorii maturizării impresionante a protagonistului, care trece prin numeroase probe pentru a se desăvârși.

La început, Harap-Alb este doar unul dintre cei trei fii ai fratelui Împăratului Verde. Îngrijorat privind eventualii moștenitori (nu avea decât fete), Verde Împărat își roagă fratele să-l trimită pe cel mai vrednic dintre fiii săi, pentru a i se oferi cinstea preluării tronului și mâna uneia dintre fiicele sale. Când craiul le dă vestea băieților lui, cu toții doresc să-și încerce norocul. Din această cauză, craiul pune la cale un plan, îmbrăcându-se în piele de urs, pentru a-l speria pe fiecare dintre frați, pe rând, tocmai la începutul drumului către împărăția de la celălalt capăt al lumii.

Dintre toți cei trei frați, **Harap-Alb este mezinul**, fiind ultimul care pornește la drum, după ce ambii frați eșuaseră, speriindu-se de „ursul” cel fioros. Nu se oferă în mod direct să fie pus la încercare, dar **se simte rușinat când tatăl se arată dezamăgit de cei doi frați ai săi**. Pe când stătea, amărât, cugetând la situația în care se afla, o băbuță îi apare în cale. Ponosită, bătrână, părând a fi cerșetoare, ea deținea unul dintre marile secrete care-l ajută pe mezin să pornească la drum cu bine, așa cum avea nevoie pentru a fi pregătit să înfrunte obstacolele ce vor urma. La început, feciorul de crai nu-i dă atenție bătrânei, însă aceasta este **prima lecție pe care o învață**: atenția și considerația față de cei slabi, care par a nu avea nimic de oferit.

Convins cu greu să-i dea crezare, tânărul îi urmează sfaturile, alegându-se cu echipament potrivit pentru călătorie, precum și cu un armăsar pe măsură. Atât hainele, cât și calul, îi aparținuseră tatălui său, Harap-Alb devenind astfel moștenitorul lui de drept. La început, el nu acceptă calul care venea să mănânce jar, văzându-l slab și pricăjit, însă, când căluțul se transformă într-un armăsar cu puteri nebănuite, fiul de crai învață să nu mai acorde atenție aparențelor. Îl lovise de trei ori pe noul său tovarăș, nefiind conștient de potențialul acestuia, iar acum avea alături de el un adevărat partener de luptă.

Dintre toate încercările prin care trece Harap-Alb, **omul spân se dovedește a fi cel mai greu obstacol**. Datoria eroului era să preia tronul cu onoare și demnitate, urmând modelul tatălui său. Din această cauză, când îi nesocotește porunca, întovărășindu-se cu Spânul, **tânărul este păcălit cu mare ușurință**, întrucât nu deținea încă experiența necesară pentru a se feri de toate primejdiile. Acesta este motivul pentru care era atât de important să-și asculte tatăl înainte de a da curs propriilor alegeri.

Spânul îi fură identitatea lui Harap-Alb și-i dă această poreclă, adăugând că, pentru a-și redobândi sinele, trebuia să moară, iar apoi să învie. Aceasta indică faptul că, pentru a fi vrednic de rangul său, **eroul trebuie să aibă capacitatea de a se regenera**, de a-și reveni după o înfrângere mare, după o greutate aparent insurmontabilă. Călătoria protagonistului devine, astfel, **drumul către reconstruirea din temelii** a propriei identități.

Mai departe, Spânul îl condamnă la rangul de slugă, semn că fiul de crai **nu era încă pregătit să-și asume responsabilitatea tronului** și trebuia să vadă întâi cum trebuie să se comporte un **bun lider**. Pentru a nu deveni un tiran, el este pus în situația de a fi victima unui om cu apucături de acest fel, Spânul fiind aspru și lipsit de omenie față de protagonist. Observațiile fetelor Împăratului Verde reprezintă indiciul principal: „Vere, nu faci bine ceea ce faci. Dacă este că a lăsat Dumnezeu să fim mari peste alții, ar trebui să avem milă de dânșii, că și ei, sărmanii, sunt oameni!”.

După asumarea acestor învățături, Harap-Alb reușește să aducă salăți din Grădina Ursului, pielea cu pietre prețioase din Pădurea Cerbului solomonit, precum și pe fata Împăratului Roș. Apoi, el trece cu bine proba casei de aramă, ospățul și alegerea macului de nisip. În continuare, el trece probele impuse de fata împăratului, semn că **era deosebit de important ca viitorul lider să fie și un partener de viață pe măsură**, condiție importantă pentru stabilitatea familiei lui. Gerilă, Setilă, Flămânzilă, Ochilă, Păsări-Lăți-Lungilă, calul, furnicile, Sfânta Duminică și Crăiasa albinelor îl ajută pe erou să treacă toate aceste probe, învățându-l că fiecare ființă este folositoare, importantă și are propriul rost pe Pământ.

La curtea împăratului, Spânul este demascat, dar îl ucide pe Harap-Allb, tăindu-i capul. Atunci, fiindcă era deja îndrăgostită de el, fata Împăratului Roș îl învie utilizând o serie de obiecte magice, astfel încât eroul își redobândește identitatea. Este interesant faptul că această r**ecuperare este posibilă numai după confirmarea faptului că Harap-Alb putea iubi și fi iubit la rândul lui**, întrucât câștigase pe bună dreptate dragostea fetei. Episodul simbolizează și renunțarea la identitatea precedentă, pentru a o înlocui cu cea viitoare. Așadar, mezinul, cel care se temea să-și asume responsabilități, să fie testat, să evolueze învățând din propriile greșeli, devine un viteaz în toată firea și un cunoscător al tuturor fațetelor existenței. Prin experiența și calitățile acumulate, **Harap-Alb devine vrednic de a moșteni tronul împărăției**.

În concluzie, **Harap-Alb este un personaj surprins în plină evoluție**, acesta maturizându-se sub ochii cititorului. Fiecare obstacol pe care se vede nevoit să-l treacă simbolizează câte o situație-problemă pe care cu toții o întâlnim de-a lungul existenței noastre, procesul de maturizare presupunând capacitatea noastră de a ne descurca într-o serie de contexte diferite, inedite și dificile. Odată trecute aceste probe,**Harap-Alb devine întruchiparea idealului oamenilor din popor**, el fiind cu adevărat desăvârșit în finalul poveștii.

# Caracterizarea protagonistului

Eseul are în prim plan personajul principal al basmului „Harap-Alb”. În caracterizarea lui Harap-Alb am încercat să surprindem cât mai complex și detaliat trăsăturile atât fizice, cât și morale, pentru a-ți oferi o imagine de ansamblu asupra protagonistului acestei opere.

Publicată pentru prima dată în revista „Convorbiri literare”, în 1877, apoi în ziarul „Timpul”, Povestea lui Harap-Alb, scrisă de Ion Creangă, este o **operă care se încadrează în tipologia basmului**, dar care se remarcă printr-o caracteristică specială și anume aceea că fantasticul specific basmelor este tratat aici mult mai realist, cu multă culoare ce amintește de satul humuleștean. Prin opera creată, Creangă își găsește un binemeritat loc printre marii povestitori ai lumii – frații Grimm, Anderson sau Perrault, deoarece, așa cum considera și Jean Boutière, „oricâte rădăcini ar avea în folclor, opera lui Creangă este de o mare originalitate, este aproape de perfecțiune.”

**Harap-Alb este personajul principal al operei**, deoarece participă la toate momentele acțiunii, atenția autorului este îndreptată asupra sa, iar toate celelalte personaje se comportă în funcție de comportamentul său. Asemenea lui Făt-Frumos din basmul popular, Harap-Alb este **personaj pozitiv**, simbolizând forțele binelui, protagonist, în raport cu Spânul care este antagonist și funcțional. Totodată, este și un **personaj eponim**, căci numele său dă titlul operei, evidențiindu-se astfel din start ponderea mare pe care acest personaj o are în desfășurarea acțiunii. De altfel, numele său este un oximoron, deoarece el combină contrariile și e format din două nonculori, unind în el binele și răul, întunericul și lumina. Harap, care înseamnă negru, poate trimite la ideea de rob, în timp ce Alb este caracteristica stăpânului.

Ca personaj literar, **Harap-Alb simbolizează un cod moral**, el trebuind să străbată un drum de inițiere, să acumuleze experiență, să se formeze pentru viață prin lupta cu forțele malefice și să obțină o înțelepciune bazată pe ideea de adevăr, dreptate, prietenie, iubire, care să-l facă capabil de a domni corect peste o întreagă împărăție. Se poate totuși observa că **personajul este atipic, deoarece, spre deosebire de Făt-Frumos din basmele populare, acesta reunește atât calități, cât și defecte.** Nu se remarcă doar prin vitejie și forță supranaturală, ci și printr-un comportament firesc, fiind respectuos, milos, sensibil, harnic, temător uneori, naiv și slab alteori, dar dând dovadă de simț moral și de echilibru.

## Caracterizarea directă

**Trăsăturile personajului** principal sunt evidențiate atât prin caracterizare directă, cât și prin cea indirectă. Astfel, Harap-Alb este caracterizat în mod direct de mai multe instanțe narative. Din perspectiva auctorială, Harap-Alb este **„fiul craiului, boboc în felul său…”**, **„credul”**, **„naiv”**. Sf. Duminică i se adresează cu apelativul „luminate crăișor”, și-l consideră **„slab de înger**”, **„mai fricos decât o femeie”**, **„găină plouată”**. Calul evidențiază și el un defect al personajului: „nu te știam așa de fricos. Această etalare a defectelor este o noutate adusă de basmul cult și conferă personajului un realism firesc, care-l face pe George Călinescu să observe că Harap-Alb se aseamănă unui flăcău de la țară, datorită mentalității sale.

## Caracterizarea indirectă

Caracterizarea indirectă dezvăluie trăsăturile personajului prin faptele, gesturile, felul său de a vorbi sau din relațiile pe care acesta le are cu celelalte personaje ale romanului.

Trăsăturile personajului se relevă pe durata întregului drum inițiatic pe care îl are de străbătut și de-a lungul căruia Harap-Alb dă dovadă atât de calități, cât și de defecte. Calitățile de care dispune – **inteligență, înțelepciune, răbdare, prietenie și receptivitate** – îl ajută să depășească cu bine toate probele la care este supus, unele dintre ele împinse până la situații limită: înrobirea prin vicleșug de către Spân, luarea salatelor din Grădina Ursului, aducerea pielii și a capului de cerb bătute în pietre scumpe și aducerea fetei împăratului Roșu. Harap-Alb poate depăși dificultățile la care este supus cu ajutorul prietenilor săi, toate personaje fantastice: Sf. Duminică, calul, cei cinci prieteni fabuloși: Gerilă, Flămânzilă, Setilă, Ochilă, Păsări-Lăți-Lungilă, furnicile și albinele.

Harap-Alb împlinește un destin pe care i-l hărăzește Sf. Duminică: „puțin mai este și ai să ajungi împărat care n-a mai stat altul pe fața pământului”, „ai să poți să te duci unde nu au putut merge frații tăi” și pentru aceasta dă dovadă de milostivenie (banul dat bătrânei), de experiență și de forță miraculoasă imprevizibilă (simbolizate de calul, hainele și armele cu care tatăl său a fost mire).

**Inteligent și înțelept**, el răspunde cu pricepere la întrebarea ironică a tatălui său: „Dar aista cal ți l-ai ales?”, spunându-i că merge în lume și nu vrea să bată la ochi, așa cum la întrebarea calului cum să îl ducă, ori ca vîntul, ori ca gândul, preferă prima variantă, considerând că altfel ar fi prea periculos: „dacă mi-i duce ca gândul, mi-i prăpădi”. Cu aceeași istețime, înțelege că poruncile Spânului sunt cinice și au drept scop distrugerea sa, se întristează, se îngrijorează și se căiește pentru neascultarea îndemnurilor părintești, dar încrezător în comuniunea dintre el și cal, dintre el și celelalte personaje care îi vin în ajutor, devine bucuros și își recapătă încrederea în izbândă. De remarcat este și **fidelitatea personajului**, deoarece nu divulgă identitatea Spânului, respectându-și jurământul dat și nu cedează ispitelor tentante care i se propun atunci când aduce capul de cerb. Prietenos și vesel din fire: „Râzi tu, râzi, Harap-Alb”, eroul își păstrează totuși firea nobilă, atrăgând admirația celor din jur prin tot ceea ce face, făcând îndreptățită afirmația lui G. Călinescu: „Omul de soi se vădește sub orice strai”.

Trăsăturile personajului se evidențiază și prin propria sa vorbire. Deși fiu de împărat, vorbirea sa **păstrează stilul realității**, Harap-Alb grăind asemenea oamenilor de rând, din spațiul rural: pe tată îl înduplecă să îl lase să plece vorbindu-i cu înțelepciune: „omul e dator să încerce”, „am să pornesc și eu într-un noroc, și cum a da Dumnezeu”, în timp ce prietenului Gerilă i se adresează într-un mod jovial, arătându-și spiritul vesel și mucalit: „Tu ești Gerilă? Așa-i că taci? Tu trebuie să fii, pentru că și focul îngheață lângă tine, de arzuliu ce ești.” **Energia graiului moldovenesc specific vorbirii lui Harap-Alb** este vizibilă și în folosirea unor locuțiuni menite să dea pregnanță ideii: „a ține seama de vorbele cuiva”, „a-i fi capul în primejdie”, „a ajunge slugă la dârloagă”.

## Modalități de caracterizare

Dramatizarea acțiunii prin dialog este o modalitate de a crea o puternică viziune asupra personajului Harap-Alb. Pe parcursul creației, acesta se dovedește a fi un personaj rotund, și nu plat, căci, deși se manifestă în toate momentele aparent la fel, în fond el suportă progresul inițierii. **Ființă complexă, cu calități și defecte**, Harap-Alb este o ființă aparte, fapt sugerat și de precizarea că este al treilea dintre frați, mai înzestrat decât ceilalți, fiind predestinat prin naștere să fie un învingător. Ajutat de calitățile sale, el învață din greșeli și progresează, cu fiecare secvență fiind mai aproape de scopul inițierii.

Totodată, Harap-Alb este un **personaj tridimensional**, căci surprinde, iese din tipar, ca atunci când lovește calul cu frâul în cap sau când râde de unul dintre prietenii săi fabuloși, alături de ceilalți. De remarcat este și faptul că personajul poartă mască: după ce Spânul îi schimbă identitatea, el nu mai este ce pare a fi, deținând o adevărată artă a disimulației, lucru care rezultă din conversațiile pe care care le are cu Spânul sau cu ceilalți.

## Încheiere

În ciuda încercărilor grele și pline de primejdie prin care trece, Harap-Alb reușește să deprindă lecția de viață care i se oferă, fiind ajutat cu mult devotament și de prietenii pe care îi cunoaște pe parcursul călătoriei și cărora le câștigă încrederea și prietenia. În final, eroul atinge idealul, fiind împlinit și în planul erotic și în cel al dreptății și al adevărului, obținând libertatea și fericirea.

# Personajele basmului

Scrie un eseu de 2 - 3 pagini despre **personajele dintr-un basm cult studiat**, pornind de la ideile exprimate în următorul text: „Basmul e un gen vast […]. Caracteristica lui e că eroii nu sunt numai oameni, ci și anume ființe himerice, animale… Ființele neomenești din basm au psihologia lor misterioasă. Ele comunică cu omul, dar nu sunt oameni. Când dintr-o narațiune lipsesc acești eroi himerici, n-avem de-a face cu basmul’’. (G. Călinescu, Estetica basmului)

### Rezolvare:

**Basmul este o narațiune deliberat fantastică**, definită ca specie a genului epic din literatura populară sau cultă, care prezintă **confruntarea dintre două categorii opuse – Binele și Răul** **–**, simbolizate prin **personaje pozitive și negative**. Din această confruntare, Binele iese învingător, deoarece basmul propune modele de conduită, idealuri prețuite de omul din popor. Din literatura populară, specia a trecut și în literatura cultă, basmul cult exprimând viziunea artistică a unui singur creator. Dacă la origine această creație literară se comunica nemijlocit, prin viu grai, în literatura cultă oralitatea stilului este rezultatul procesului de elaborare artistică ilustrând concepția unui singur creator.

Particularitățile esențiale ale basmului cult apar la nivelul modalităților narării (dialogul dobândește pondere în cadrul narațiunii, naratorul obiectiv devine adesea complice al cititorului, renunțând la relatarea impersonală), la nivelul tiparului narativ (prin multiplicarea numărului de probe pe care trebuie să le parcurgă eroul în procesul maturizării sale) și la **nivelul personajelor** (care sunt învestite cu o psihologie aparte, fiind caracterizate complex și devenind, prin aceasta, memorabile). În basmul cult, mai mult decât în basmul popular „ființele neomenești… au psihologia lor misterioasă.”. Povestea lui Harap – Alb propune cititorului o **serie largă de eroi „himerici”**, care apar în acțiune în momente esențiale.

**Personajul este una dintre instanțele narative esențiale ale textului epic**. Este o individualitate (persoană) înfățișată după realitate sau rod al ficțiunii, care apare într-o operă epică sau dramatică, fiind integrată – prin intermediul limbajului – în sistemul de interacțiuni al textului literar. **Personajul poate fi definit printr-o multitudine de perspective**: cea morală (raportul dintre individ și colectivitate), ontică sau filozofică (raportul dintre om și univers) și estetică (raportul dintre realitate și convenția literară). Când se află în centrul acțiunii și polarizează atât atenția, cât și afectivitatea cititorului, el devine erou. **În basme, personajele „nu sunt numai oameni, ci și anumite ființe himerice,** animale, dar acestea sunt simple măști pentru felurite tipuri de indivizi.” (G. Călineascu)

Personajele din basm sunt „ființe de hârtie”, cum le numea Roland Barthes. Trăiesc numai în lumea ficțiunii, nu au consistență, dar mimează realitatea şi uneori „concurează starea civilă”. Alteori nu au nicio legătură cu realitatea, sau e doar o legătură simbolică, bazată pe o idee – zmeii.

**Clasificarea personajelor**, în orice tip de proză, se poate face după diverse criterii, care vizează implicarea în acțiune, categoria estetică reprezentată, caracteristicile fizice și morale, rolul în schema narativă etc. Astfel, se poate vorbi despre: personaj pozitiv/negativ, real/fabulos, principal/secundar/episodic, protagonist/antagonist, funcțional/de fundal, plat/rotund, bidimensional/tridimensional etc. Referindu-se numai la personajele de poveste, Vladimir Propp, în Morfologia basmului, identifica **șapte tipuri pricipale:** răufăcătorul, donatorul furnizorul, ajutorul, fata de împărat (personajul căutat) și tatăl ei, trimițătorul, eroul, falsul erou. Într-un basm, nu este obligatoriu să apară toți acești actanți, iar un actor poate însuma două – trei roluri. Dacă avem în vedere această clasificare, **în Povestea lui Harap – Alb apar: eroul (Harap – Alb), răufăcătorul trimițătorul (Spânul), ajutorul – calul, personajele hiperbolizate, albinele, furnicile, donatorul – Sfânta Duminică, falșii eroi – frații.** La această schemă se adaugă fata împăratului Roș și tatăl ei.

**Harap – Alb este personajul principal al basmului**, funcțional, pozitiv, protagonist și eponim. Numele lui are rezonanță oximoronică, îmbinând contrariile (harap care, în sens larg, înseamnă „negru”, poate face trimitere a ideea de rob, în timp ce alb se asociază cu ideea de stăpân). Este un **erou atipic**, deoarece **reunește calități și defecte**, spre deosebire de prototipul folcloric. Este un **personaj real și nu fabulos**, nu are calități supranaturale, fiind considerat de George Călinescu un flăcău de la țară, datorită mentalității sale. În termenii lui E. M. Forster este un **personaj rotund și nu pla**t, deși se manifestă în toate secvențele narative aparent la fel, dar suportând, în fond, procesul inițierii. Apariția defectelor este inovația adusă de basmul cult prototipului folcloric. **Harap – Alb este naiv**, lăsându-se păcălit de Spân, neputincios, întrucât nu poate trece de proba pădurii – labirint și nu respectă porunca tatălui său, ceea ce va conduce la sancțiunea în planul probelor, care se multiplică. **Printre calități se remarcă bunătatea, sociabilitatea, onestitatea și demnitatea**. Acestea îl particularizează din punct de vedere moral, detașându-l de modelul folcloric. **Portretul eroului** se definește treptat, prin caracterizare directă (făcută de narator) și prin **caracterizare indirectă, din care se desprind cele mai multe trăsături** (eroul participă la numeroase probe inițiatice).

În **categoria antagoniștilor** se înscriu atât personaje umane, cât și nonumane. **Spânul este primul antagonist**. El modifică destinul crăișorului, aducându-l la condiția omului obișnuit. Ca slugă a Spânului, fiul de crai învață umilința și dobândește înțelepciune. Și în cazul acestui personaj, basmul cult se îndepărtează de modelul folcloric. **Spânul nu este numai un personaj negativ, secundar**, ci are un **rol esențial în inițierea eroului**, dobândind statut de pedagog neîndurător. S-a propus și interpretarea potrivit căreia Spânul este un alter ego al eroului, o imagine a sinelui negativ, purificată prin probele inițatice. **Între antagoniștii umani ai eroului se încadrează și Împăratul Roș**, a cărui duritate îl învață pe novice să nu aștepte îndurare și milă de la nimeni.

**În categoria antagoniștilor nonumani se înscriu Ursul și Cerbul**. Animale cu funcție magică, Ursul și Cerbul **reprezintă simbolic etape ale maturizării**: confruntarea cu ursul înseamnă maturizarea fizică, dobândirea forței primare, iar confruntarea cu Cerbul înseamnă maturizarea voinței, a spiritului, deoarece Harap – Alb reușește, de această dată, să-și domine instinctele, ascultând sfatul Sfintei Duminici.

O categorie aparte în basmul analizat o reprezintă **personajele care ar putea fi numite „de tranziție”**, reunind atât caracteristici umane, cât și nonumane, prin puterile pe care le posedă. Este interesant de remarcat că **unele personaje cu aspect uman**, chiar banal – Sfânta Duminică, Spânul – își dezvăluie puterile neobișnuite în împrejurări critice. Astfel, Sfânta Duminică rostește profeția că mezinul craiului va ajunge împărat după ce este miluită cu un bănuț și dispare într-un nor misterios, ceea ce informează asupra puterilor ei supranaturale.

**Spânul**, la rândul său, **se încadrează în categoria personajelor umane** prin aparență, dar profund degradate prin esență. Aceste caracteristici particulare sunt ilustrate cel mai bine de personajele auxiliare care îl însoțesc pe Harap – Alb la curtea Împăratului Roș. **Uriașii care îl însoțesc pe Harap-Alb sunt puternic umanizați**, atât sub aspect fizionomic, cât și sub aspect psihologic. Portretele lor se alcătuiesc prin trimitere la ființa umană – „schimonositură de om”, „pocitanie de om”, „dihanie de om”, „namilă de om”, „arătare de om”. Deși sunt **puternic caricaturizați, uriașii nu își pierd trăsăturile umane** – Gerilă se ceartă cu însoțitorii nemulțumiți de căldura pe care a făcut-o în casă și „trântește o brumă pe pereți” care îi contrariază pe ceilalți. Gerilă, Flămânzilă și Setilă sunt expresia alegorică a unora dintre impulsurile aparținând instinctului de apărare și de conservare ale ființei umane. Acțiunile lor se înscriu, de altfel, în sfera realității mai mult decât în sfera supranaturalului. Ochilă și Păsări-Lăți-Lungilă aparțin preponderent tipologiei fabulos-mitice. Simțurile lor exagerate se circumscriu sferei cunoașterii. **Singurele personaje auxiliare** care amintesc de basmele populare sunt **calul, albinele, furnicile**, personificate și **dobândind calități supranaturale**. Având în vedere caracteristicile personajelor, se poate spune că în basmul cult fantasticul este puternic antropomorfizat (umanizat).

Calul cel năzdrăvan, de exemplu, este „nu numai un mijloc de locomoție, ci și o inteligență excepțională, având grai” (George Călinescu). „Psihologia misterioasă” a acestui personaj animalier se vădește în mai multe circumstanțe: când mezinul craiului alege calul după sfatul Sfintei Duminici, lovește mârțoaga care se apropie de jeratic cu frâul de trei ori. Când calul își dezvăluie esența, se răzbună, purtându-l pe stăpân până la nori, până la soare și până la lună. Este un semn de acceptare ca stăpân a mezinului, dar și dorință de a-i arăta acestuia că are o putere ieșită din comun: „Ei, stăpâne, cum ți se pare ? Gândit-ai vreodată c-ai să ajungi soarele cu picioarele, luna cu mâna și prin nouri să cauți cununa?” La fel, după întoarcerea de la curtea Împăratului Roș calul nu face apel la puterile sale supranaturale decât în ultimă instanță, când îl omoară pe Spân, aruncându-l din înaltul cerului. Încheindu-se șirul încercărilor inițiatice cărora eroul este menit a le face față, acum calul năzdrăvan are dreptul de a interveni, extirpând definitiv răul întruchipat de omul spân.

**Basmul cult propune o diversitate de personaje** care pot fi clasificate după diferite criterii. Particularitățile lor cele mai interesante sunt umanizarea, ieșirea din normă, complexitatea. Prin toate caracteristicile, aceste personaje devin memorabile și susțin o trăsătură esențială a acestei specii, deoarece, „când dintr-o narațiune lipsesc acești eroi himerici, n-avem de-a face cu basmul.” (George Călinescu, Estetica basmului).

# Demonstrație basm

**Basmul** este opera epică populară sau cultă, de dimensiuni medii, în care faptele reale se îmbină  cu cele fantastice. Personajele basmelor sunt fie reale, fie supranaturale, fie o combinație între cele două (adesea fiind vorba despre personaje reale cu puteri supraomenești). Aceste personaje simbolizează forțele binelui și pe cele ale răului (sunt construite în manieră unidimensională, fiind fie pozitive, fie negative). Consecința confruntării dintre bine și rău în basm este, de obicei, victoria binelui.

„Povestea lui Harap-Alb” este un **basm cult**, scris de Ion Creangă. Cu toate că are un autor cunoscut, acesta s-a inspirat din basmele populare, transmise din generație în generație, Creangă fiind intens preocupat de folclorul românesc. Fiind unul dintre cele mai populare basme românești, „Povestea lui Harap-Alb” **prezintă călătoria inițiatică a eroului**, care întâmpină cu vitejie trecerea într-o nouă etapă a existenței sale.

**Tema principală a basmului** este victoria binelui asupra răului, dar este puternic accentuată și experiența inițiatică a protagonistului. Astfel, deși este cel mai mic dintre fiii împăratului, Harap-Alb se dovedește a fi cel mai vrednic și curajos. Acest privilegiu vine, însă, acompaniat de o serie de responsabilități și probe inițiatice, pe care viteazul le trece cu greutate, însă mereu cu succes.  
Asemeni tuturor basmelor, „Povestea lui Harap-Alb” **începe și se sfârșește cu formule inițiale, mediane, respectiv finale**: „Amu cică era odată un crai care avea trei feciori...”, „și merg ei o zi, și merg două, și merg patruzeci și nouă...”, „[...] și veselia a ținut ani întregi, și acum mai ține încă”. Astfel, **Ion Creangă menține vie atmosfera specifică basmelor din popor**, introducând cititorul în lumea fantastică a poveștii. Formulele mediane sunt repetitive și au rolul de a menține trează atenția cititorului pe parcursul basmului.

**Acțiunea basmului este lineară**, iar succesiunea secvențelor narative se realizează prin înlănțuire. **Timpul și spațiul acțiunii sunt sugerate foarte vag în expozițiune**: „...cică era odată într-o țară un crai care avea trei feciori. Și craiul acela mai avea un frate mai mare, care era împărat într-o altă țară.”. Îmbinarea realului cu fantasticul se remarcă încă de la început, astfel încât protagonistul va trebui să călătorească de la un capăt la celălalt al Pământului: „Țara în care împărățea fratele cel mare era tocmai la o margine a pământului, iar cea a ăstuilalt, la altă margine”. **Tiparul narativ al acțiunii respectă modelul clasic**, astfel încât avem de-a face cu: situația inițială de echilibru, tulburarea acesteia prin nevoia unui succesor la tron, începerea călătoriei eroului, probele inițiatice și depășirea lor cu sprijinul adjuvanților, demascarea și pedepsirea spânului, iar în final, nunta și încoronarea lui Harap-Alb și a fetei de împărat.

Spre deosebire de basmul popular, unde **narațiunea este modul de expunere predominant** prin excelență, în basmul cult, aceasta se îmbină adesea cu descrierea și dialogul. Schimburile de replici dintre personaje dinamizează narațiunea, al cărei ritm este alert, descrierile fiind reduse. Pe lângă susținerea evoluției acțiunii, dialogul contribuie în mare măsură și la realizarea portretelor personajelor.

În „Harap-Alb”, atât întâmplările, cât și **personajele reale se împletesc cu cele fantastice**. **Personajele reale** sunt: Harap-Alb, frații și tatăl acestuia, spânul, fata Împăratului Roș și Verde Împărat. Flămânzilă, Ochilă, Gerilă, Păsări-Lăț-Lungilă sunt **personaje fabuloase**, cu aspect și puteri supranaturale. Harap-Alb întruchipează eroul ideal și tipic basmelor populare românești. Portretul său este zugrăvit atât în mod direct (de către autor și alte personaje), cât și în mod indirect (deduse din fapte, vorbe și relația cu alte personaje). Proveniența lui Harap-Alb este nobilă, el fiind fiu de crai. Ales în defavoarea fraților săi, îl așteaptă un destin măreț: acela de a servi drept succesor la tronul Împăratului Verde, căruia îi lipseau moștenitori pe linie masculină. Eroul se remarcă prin istețime, curaj, generozitate, mărinimie și frumusețea fizică impresionantă. O altă trăsătură a basmului lui Creangă o reprezintă umanizarea fantasticului care reiese din intenția naratorului de a crea un personaj supus inițierii. Dacă în basmele populare personajele fantastice aveau trăsături convenționale, la Creangă, cei cinci tovarăși de drum au trăsături de comportament, de limbaj, chiar și gastronomice ce îi aproprie foarte mult de țăranii din Humulești. Personajele din text sunt puternic umanizate și au o singură trăsătura exagerată, care le dă și numele.

Întrucât Creangă rămâne cel mai talentat povestitor român, el utilizează un limbaj specific basmelor românești, fără a-și pierde simțul umorului. **Comicul de limbaj** provine din apelativele caricaturale și din utilizarea unor proverbe și zicători din popor pentru a ironiza anumite personaje sau situații: „țapul cel roș”, „Buzilă”, „dă-i cu cinstea să vă peară rușinea”, „vorba aceea”, „la plăcinte înainte și la război înapoi”. Se remarcă și exprimarea locuțională, care sporește expresivitatea limbajului: „ați pus stăpânire pe mine”, „vă veți găsi mantaua cu mine”, „să-și facă seama”.

**În concluzie**, „Povestea lui Harap-Alb” **îndeplinește condițiile necesare pentru a fi clasificat drept basm cult**. De la limbajul utilizat și până la modalitățile de construcție a personajelor, regăsim în „Povestea lui Harap-Alb” moștenirea creativă populară pe care Ion Creangă a valorificat-o și a îndrăgit-o mereu.

# Apartenența la genul epic

**Genul epic** presupune totalitatea operelor literare în care sunt narate fapte și întâmplări. Acestea sunt realizate de personaje, care, alături de acțiune, constituie coordonatele de bază ale acestui gen literar. Prin intermediul lor, autorul își transmite gândurile și sentimentele (în mod indirect). Acțiunea este relatată de către un narator, care poate fi detașat sau direct implicat în evenimentele operei.

„Povestea lui Harap-Alb” este titlul unui **basm cult**, al cărui autor este Ion Creangă. Prima publicare a textului a avut loc în anul 1877, în revista „Convorbiri literare”. Basmul se definește drept **opera epică populară sau cultă**, de dimensiuni medii, în care întâmplările reale se împletesc cu cele fantastice. Într-un basm se regăsesc atât **personaje reale, cât și fabuloase**, ambele putând reprezenta fie forțele binelui, fie pe cele ale răului. Întotdeauna are o confruntare între cele două, binele ieșind învingător.

Opera de față este **scrisă în proză** și prezintă **acțiune nedeterminată în timp și spațiu**, cu excepția faptului că întâmplările se întind dintr-un capăt al lumii până în celălalt. Întrucât textul este un basm, în cadrul său se regăsesc formule de început („Amu cică era odată”), mediane („Și merg ei o zi, merg două, și merg patruzeci și nouă”) și de final („ [...] cine se duce acolo bea și mănâncă. Iar pe la noi, cine are bani bea și mănâncă, iară cine nu, se uită și rabdă.”).

**Narațiunea** este modul de expunere predominant în textul de față. **Acțiunea basmului** este organizată pe **momentele subiectului narativ**, întrucât „Povestea lui Harap-Alb” este o operă epică. Astfel, în **expozițiune** facem cunoștință cu protagonistul și familia acestuia, urmând ca, pe parcurs, să întâlnim și alte personaje. Este vorba despre Harap-Alb, cel mai mic dintre cei trei fii ai unui crai, frate cu Verde-Împărat, care domnea într-un ținut îndepărtat. **Intriga** este reprezentată de scrisoarea trimisă de Verde-Împărat fratelui său, în care îi scria câtă nevoie avea de un moștenitor la tron. Astfel, pentru a stabili care dintre fiii săi era cel mai vrednic, craiul se deghizează de trei ori în urs și apare pe neașteptate de sub un pod, în fața fiecăruia dintre cei trei fii ai săi. Cel mic este singurul care reușește să treacă proba, ajutat fiind de Sfânta Duminică.

**Desfășurarea acțiunii** cuprinde totalitatea probelor prin care Harap-Alb trebuie să treacă pentru a ajunge în împărăția unchiului său. În această secvență întâlnim (cu excepția calului năzdrăvan, care apare mai devreme) personaje cu însușiri supranaturale, precum Gerilă, Setilă, Flămânzilă, Ochilă, Păsări-Lăți-Lungilă, calul, furnicile, Sfânta Duminică și Crăiasa albinelor. Chiar și fata Împăratului Roș, cea care avea să fie soția lui Harap-Alb, are capacități supranaturale, ea fiind transformată în pasăre și supunându-l pe erou la un număr suplimentar de probe. **Punctul culminant** este reprezentat de momentul în care spânul încearcă să-l ucidă pe Harap-Alb, dar **deznodământul** cuprinde soluționarea problemei, fata salvându-și iubitul și redându-i viața. Atunci, conflictul major al basmului, cel dintre protagonist și omul spân, se încheie cu victoria eroului, care-l ucide pe cel care-i furase identitatea.

**Prezența naratorului** reprezintă o altă trăsătură a operelor ce aparțin categoriei genului epic. Astfel, în „Povestea lui Harap-Alb”, naratorul feste implicat în acțiune doar din punct de vedere emoțional (ceea ce se remarcă datorită dativului etic, în formulări precum „mi ți‑o înșfacă de coadă”). Perspectiva narativă este, însă, obiectivă, iar narațiunea se realizează la persoana a treia. În text sunt îmbinate trei moduri de expunere, specifice genului epic: narațiunea, dialogul (cu ponderea cea mai mare) și descrierea.

Intens preocupat de moștenirea folclorului românesc, acesta a lăsat în urmă o întreagă serie de astfel de opere, precum „Ivan Turbincă”, „Povestea lui Stan-Pățitul” sau „Povestea porcului”. „Povestea lui Harap-Alb” este, însă, recunoscut ca fiind cel mai frumos basm al lui Creangă, acesta cultivând în cadrul textului numeroase elemente ale literaturii populare.

# Bildungsroman

Un **bildungsroman** se definește drept o operă literară în proză, în cadrul căreia se înfățișează **procesul de formare a personalității eroului principal**, sub influența experienței directe. Termenul a fost preluat din limba germană, în care bildungsroman înseamnă „roman de formare”.

„Povestea lui Harap-Alb” este un basm cult, al cărui autor este Ion Creangă, considerat a fi cel mai de seamă povestitor român. Opera a fost publicată pentru prima dată în anul 1877, în revista „Convorbiri literare”, iar apoi, în același an, „Povestea lui Harap-Alb” a apărut în ziarul „Timpul”.

**Tema basmului este cea a maturizării**, care implică **formarea și definitivarea personalității protagonistului**. Aceasta este o temă adesea întâlnită în literatura universală și prezentă în orice bildungsroman, întrucât acesta are în centru acumularea de experiențe de către un personaj prezentat în evoluție. Astfel, la începutul basmului, Harap-Alb nu era nici pe departe eroul desăvârșit care uimește cititorul în final prin priceperea, curajul și inteligența lui.

La început, Harap-Alb este fiul cel mai mic dintre cei trei băieți ai unui crai dintr-un ținut îndepărtat. Fratele craiului, Verde-Împărat, domnea într-o altă împărăție și avea trei fete, dar niciun moștenitor pe linie masculină, care să urce într-o zi pe tronul lui. Așadar, el își roagă fratele să-i trimită pe cel mai vrednic dintre fiii săi. Pentru a decide care dintre cei trei era cel mai vrednic, craiul pune la cale un test. Astfel, acesta se deghizează, îmbrăcându-se în piele de urs, surprinzându-l pe fiecare dintre cei trei fii ai săi când aceștia trec pe sub un pod. Primii doi se sperie și nu duc la bun sfârșit misiunea pusă la cale de tatăl lor. Singurul care trece testul craiului este mezinul. Acesta este ajutat de Sfânta Duminică, o bătrână înțeleaptă care îl sfătuise să plece la drum cu hainele, armele și calul tatălui său, din vremea tinereții acestuia. Aceasta este prima dintre numeroasele probe pe care Harap-Alb, la început un simplu tânăr naiv și lipsit de experiență, trebuie să le treacă în drumul spre maturizare.

Înainte de plecarea către tărâmurile lui Verde Împărat, craiul își avertizează fiul cel mic să se ferească de Omul Roș și de Omul Spân. Pe drum, însă, tânărul se întâlnește chiar cu Omul Spân, care îl înșală. Acesta minte, spunându-i fiului de crai că se afla în „țara spânilor”, unde avea nevoie de îndrumări suplimentare pentru a se descurca. Fiind încă neobișnuit să înfrunte lumea reală, lipsit de protecția oferită de originile sale nobile, el acceptă ajutorul spânului, care se preface că dorea să-i fie slugă. Spânul îl păcălește, convingându-l de îndată, să coboare într-o fântână pentru a se răcori. Acolo, acesta îl abandonează pe fiul de crai, obligându-i să îi dezvăluie identitatea, precum și destinația lui. Furându-i identitatea, Spânul îl transformă în slugă și îi dă numele de Harap-Alb, spunându-i că, pentru a-și redobândi originile, trebuia să moară și să învie.

Astfel, deplasarea lui Harap-Alb devine o călătorie inițiatică, făcută cu scopul recuperării, dar mai ales, al reconstruirii din temelii a propriei identități. Spânul îl supune pe Harap-Alb la numeroase încercări care reprezintă probele drumului său inițiatic. Astfel, fiul de crai se vede nevoit să aducă salăți din Grădina Ursului, pielea cu pietre prețioase din Pădurea Cerbului solomonit, precum și pe fata Împăratului Roș. Împăratul îndepărtează, însă, pretendenții la mâna fetei lui, prin proba casei de aramă, ospăț și alegerea macului de nisip. Urmează fuga nocturnă a fetei, care se transformă în pasăre, proba ghicitului și proba impusă de fata însăși. Harap-Alb trece toate aceste probe, care constituie calea spre maturizarea eroului. El nu reușește să depășească aceste greutăți de unul singur, ci ajutat de o sumedenie de personaje fabuloase: Gerilă, Setilă, Flămânzilă, Ochilă, Păsări-Lăți-Lungilă, calul, furnicile, Sfânta Duminică și Crăiasa albinelor.

Întors la curtea Împăratului Verde însoțit de fata Împăratului Roș, Harap-Alb are de încheiat o ultimă socoteală cu Spânul, pe care îl demaschează. Acesta, însă, răspunde prin tăierea capului eroului. Acesta ar fi putut reprezenta sfârșitul vieții lui Harap-Alb, dar fata Împăratului Roș îl învie utilizând o serie de obiecte magice, făcând ca acesta să învie după ce murise, astfel încât recuperarea propriei identități devine posibilă. Acesta este un simbol al formării personalității eroului, astfel încât numai prin detașarea de cel care fusese odinioară va putea deveni viteazul demn de a urca pe tronul împărăției. Spânul este omorât de calul lui Harap-Alb, care primește drept răsplată mâna fetei Împăratului Roș, alături de împărăția unchiului său. Basmul se încheie cu bucuria nunții celor doi îndrăgostiți.

**În concluzie**, „Povestea lui Harap-Alb” se încadrează în **categoria bildungsromanului**, prin faptul că urmărește evoluția protagonistului. Acest basm surprinde, pas cu pas, formarea personalității fiului de crai, care, deși este lipsit de experiență la început, trece o serie de teste și încercări dificile, care sfârșesc prin a-l maturiza.

# Perspectiva narativă

Ion Creangă se înscrie, alături de Mihai Eminescu, Ion Luca Caragiale și Ioan Slavici în epoca marilor clasici, fiind unul dintre cei mai mari prozatori români. Printre creațiile sale demne de amintit sunt romanul Amintiri din copilărie, nuvela Moș Nechifor Coțcariul, povestirile Soacra cu trei nurori și Acul și barosul și basmele culte: Dănilă Prepeleac și Povestea lui Harap-Alb.

Fiind o operă epică în proză cu întindere medie, cu un număr mediu de personaje, în care forțele binelui se confruntă cu cele ale răului, binele învingând întotdeauna și în care elementele reale se împletesc cu cele fantastice, Povestea lui Harap-Alb poate fi încadrată în specia basmului. O mulțime de alte elemente certifică acest lucru: prezența elementelor fantastice, prezența formulelor narative, tema călătoriei, motivul mezinului, al cifrelor simbolice, al apei vii și al celor trei smicele, lupta dintre bine și rău și finalul fericit. Autorul fiind cunoscut, Povestea lui Harap-Alb este un basm cult.

Basmul cult este o specie narativă cu numeroase personaje purtătoare ale unor valori simbolice, cu acțiune ce implică fabulosul și care este supusă unor stereotipi ce înfățișează parcurgerea drumului maturizării de către erou. Prin raportare la acesta, personajele îndeplinesc o serie de funcții: antagonistul (adversarul protagonistului), răufăcătorii (produc o daună care trebuie corectată de către erou), donatorii sau furnizorii (personaje întâlnite în mod întâmplător de către protagonist și care îi oferă acestuia un obiect miraculos ce-l va ajuta la nevoie), ajutoarele (care oferă sprijinul protagonistului pentru a duce la bun sfârșit o anumită sarcină), dar sunt individualizate prin atributele exterioare și prin limbaj. Reperele spațiale și temporale sunt vagi: „illo tempore” – timp mitic. Este respectată și convenția basmului, ce presupune acceptarea de la început, de către cititor, a supranaturalului, ca explicație a întâmplărilor incredibile. În basmul cult, autorul preia tiparul narativ al celui popular, dar reorganizează elementele stereotipe conform viziunii sale artistice și a propriului său stil.

Titlul precizează specia literară (povestea), dar și numele protagonistului, care conține o sintagmă oximoronică: substantivul comun, de origine populară “harap” desemnează o persoană cu părul și pielea de culoare neagră, fixând calitatea de sclav, iar epitetul cromatic „alb” sugerează puritatea și originea nobilă.

Tema basmului constă în triumful binelui asupra răului. Motivele narative specifice sunt: împăratul fără urmași, superioritatea mezinului, călătoria inițiatică, căutarea norocului, supunerea prin vicleșug, probele, cifra trei, demascarea Spânului, întoarcerea la condiția inițială, pedeapsa, căsătoria.  
Perspectiva narativă este realizată prin povestirea la persoana a III-a de către un narator omniscient, dar nu și obiectiv, deoarece de multe ori intervine prin comentarii sau reflecții. Spre deosebire de basmul popular, unde predomină narațiunea, în Povestea lui Harap-Alb aceasta se îmbină cu dialogul și cu descrierea. Narațiunea la persoana a III-a îmbină supranaturalul cu realul, armonizând eroii fabuloși cu personajele țărănești din Humuleștiul natal al autorului. Acțiunea, care se desfășoară linear, succesiunea secvențelor narative fiind redată prin înlănțuire, are la bază conflictul dintre forțele binelui și cele ale răului, dintre adevăr și minciună, deznodământul constând întotdeauna în triumful valorilor pozitive asupra celor negative.

În Morfologia basmului din 1928, Vl. Propp stabilește un anume tipar narativ al basmelor populare, iar acesta este respectat și în opera lui Creangă: situația inițială este conturată de existența a doi frați care trăiesc departe unul de celălalt, craiul și Verde Împărat. Absența unui moștenitor care să îi urmeze lui Verde Împărat la tron aduce un dezechilibru în situația inițială, iar pentru restabilirea acestui echilibru este necesară călătoria mezinului, care aduce finalul fericit. Deși respectă acest tipar narativ, opera lui Creangă îl depășește însă prin tonalitatea artistică a scriitorului, care exploatează funcțiile expresive ale descrierii (de exemplu, în portretele celor cinci prieteni ai lui Harap-Alb, dominate de dimensiunea hiperbolică), prin dramatizarea acțiunii prin dialog, care pune în evidență umorul popular și oralitatea, ambele cu rol de a umaniza fantasticul.

O detașare față de specificul basmelor populare este vizibilă şi la nivelul personajelor. Astfel, personajul principal, mezinul Craiului, care va deveni pe parcursul acțiunii Harap-Alb și apoi viitor împărat, nu mai reprezintă un model de frumusețe fizică și morală specifică personajului din basmele populare, care, de exemplu, „cresc într-un an cât alții în zece”. Călătoria pe care o întreprinde acesta nu are drept scop confirmarea unor calități excepționale, ci în special dobândirea acestora. Călătoria are așadar un rol inițiatic, fiind menită ca, pe parcursul ei, tânărul care la început este naiv, credul, fricos și lipsit de experiență, să adune suficiente învățăminte și experiențe, care să îi permită în final să domnească peste împărăție. Din acest punct de vedere, opera lui Creangă are un caracter de bildungsroman, căci Harap-Alb nu este un personaj plat, specific basmelor populare, ci unul aflat în evoluție graduală, deci un personaj rotund.

Drumul pe care el îl parcurge este unul simbolic, marcat de momente cu semnificații profunde. Astfel, podul peste care trebuie să treacă simbolizează trecerea către o nouă etapă în viață, atât în momentul confruntării cu tatăl deghizat în urs, cât și în cel al întâlnirii cu furnicile. Fântâna și coborârea în aceasta simbolizează pierderea identității proprii, având valoarea unui botez simbolic al eroului, care primește și un nume oximoronic cu încărcătură simbolică. Pădurea simbolizează labirintul, spațiu greu de străbătut, dar necesar în maturizarea unui tânăr.

Pe parcursul drumului, Harap-Alb nu are de depășit doar trei probe, precum eroul din basmul popular, ci mai multe: să aducă salatele din Grădina Ursului și pielea cerbului cu tot cu nestemate, să petreacă o noapte în căsuța de aramă, să separe macul de nisip, să o păzească pe fata împăratului Roșu, să o găsească și să o identifice. Trecerea acestor probe îi scot în evidență noi calități: toleranța, capacitatea de a media un conflict, spiritul de lider și virilitatea.

Spre deosebire de Făt-Frumos, Harap-Alb nu este un model cu trăsături excepționale, calitățile sale ținând de sfera umanului: generozitate, milostenie, toleranță, spirit de sacrificiu, spirit de lider și abilitate de mediere a conflictelor. Naiv și lipsit de curaj la început, Harap-Alb trece printr-o serie de experiențe care au drept scop să-l maturizeze în vederea moștenirii tronului împărătesc. El beneficiază de ajutorul unor inițiatori: tatăl, Sf. Duminică (bătrâna cerșetoare), calul și Spânul. Dintre acestea, cel mai important rol în formarea eroului îl are Spânul, personajul negativ, care îl supune la cele mai dificile probe ce vor ajuta la maturizarea eroului.

Basmul cult Povestea lui Harap-Alb se diferențiază de cel popular și prin formulele narative folosite. În opera lui Creangă există formulele inițiale, mediane și finale, dar acestea își pierd rolul de captare a atenției cititorului, fiind lipsite de expresivitate și culoare:„Amu, cică era odată” – formula inițială, “Iară la noi cine are bani bea și mănâncă, iară cine nu, se uită și rabdă” – formula finală.

Această operă literară a fost și este considerată o „sinteză a basmului românesc” ( Nicolae Ciobanu ), deoarece se bazează pe un tipar narativ tradițional, care a fost modelat de intervențiile autorului, materialul fiind supus unui proces de transformare, în funcție de viziunea acestuia. Plecând de la schema tradițională a basmului, Ion Creangă creează prin basmul cult Povestea lui Harap-Alb o operă literară caracterizată de dramatizarea narațiunii prin dialog, abundența detaliilor specifice viziunii autorului și nuanțarea particularităților de caracter, care îi fac personajele unice.

# Conflicte

Publicat de Ion Creangă în revista „Convorbiri literare” și reprodus mai apoi de către Eminescu în revista „Timpul”, opera „Povestea lui Harap-Alb” este un basm care are la bază îmbinarea fantasticului cu elementele de folclor. Încărcat de umor, proverbe populare, dialog și jovialitate, basmul „Povestea lui Harap-Alb” se încadrează în genul epic și își dovedește originalitatea prin împletirea reușită a supranaturalului popular cu specificul satului moldovenesc. Ca în orice basm, temă principală, lupta dintre bine și rău, este încheiată cu victoria binelui. Fiind supus unor încercări, Harap-Alb se confruntă cu diferite situații extreme, care îl formează. Deși spânul pare un personaj malefic, rolul său este de a se implica în maturizarea eroului, acesta din urmă fiind, în final, triumfător, în ciuda dificultăților întâlnite în drumul său.

O trăsătură specifică basmului este conflictul dintre forțele binelui și ale răului, conflict încheiat cu victoria binelui. Astfel, valorile pozitive sunt promovate în basm și ridicate la loc de cinste. Această confruntare are loc într-un ținut îndepărtat și într-un timp mitic. Coordonata temporală este nedeterminată, evenimentele basmului având valabilitate în orice perioadă. Astfel, chiar în incipitul textului, apare un prim conflict, exterior, între fiul de împărat și tatăl său: proba la care îl supune împăratul, aceea de a trece peste pod fără a-i fi frică de tatăl deghizat în urs nu este lipsită de semnificație: podul simbolizează trecerea într-o altă etapă a vieții, în cea de la imaturitate la maturitate, iar mezinul reușește să depășească această probă cu ajutorul calului, ajutorul său de nădejde pe tot parcursul călătoriei. Ca să plece pe acest drum spre maturitate, mezinul este ajutat de Sfânta Duminică, deghizată în cerșetoare, care îl recompensează pe fiul împăratului pentru milostenia lui (primește un bănuț), sfătuindu-l să aleagă calul din tinerețe al tatălui. Acesta este ales în urma celor trei încercări cu jăratic și devine sfătuitorul și tovarășul său de încredere.

Cel mai important conflict este cel dintre Spân și fiul de împărat, un conflict specific basmului, cel dintre bine și rău. Pornind la drum împreună cu calul său, fiul craiului îl întâlnește în calea sa pe omul spân, care se oferă să-i fie slugă la drum. Deși mezinul îl refuză de două ori, a treia oară spânul „îi iese îmbrăcat altfel și călare pe un cal frumos”, tocmai în momentul în care tânărul avea nevoie de ajutor, căci se rătăcise. Prin urmare, fiul craiului acceptă ajutorul spânului, nesocotind astfel învățătura tatălui său. Ajungând la o fântână, spânul îl convinge pe mezin să intre înăuntru pentru a se răcori. Văzându-se stăpân pe situație, spânul îl închide acolo pe fiul craiului și îl amenință că dacă nu îi va spune totul despre el, nu va ieși viu. Apelând la viclenie și cu o inteligență machiavelică, spânul reușește să își ducă la capăt planul de uzurpare a identității lui Harap-Alb. După schimbul de identitate dintre cei doi, urmează o serie de probe pe care Harap-Alb le trece cu bine, ajutat de prietenii săi. Toate aceste probe sunt menite să evidențieze alte calități ale personajului și să îi desăvârșească formarea către maturitate: pricepere, curaj și înțelepciune sunt însușiri pe care Harap-Alb le dovedește, arătând astfel că este pregătit pentru preluarea conducerii împărăției.

Momentul de maximă tensiune al acțiunii este atins atunci când Harap-Alb se întoarce cu fata de împărat la Spân, generând un nou conflict. Aceasta îl demască pe Spân care, considerând că Harap-Alb a încălcat jurământul depus, îl pedepsește, tăindu-i capul. Gestul este însă aspru sancționat de cal, care „zboară cu dânsul în înaltul ceriului, și apoi, dându-i drumul de acolo, se face Spânul până jos praf și pulbere”, distrugând astfel întruchiparea răului. Având puteri supranaturale, fata împăratului Roș recurge la un medicament miraculos prin care îl învie pe Harap-Alb. Îi pune acestuia capul la loc și cu cele trei nuiele de măr dulce și apă moartă reușește să îl lipească, Harap-Alb trezindu-se dintr-un somn adânc. Astfel, cei doi tineri primesc binecuvântarea împăratului Verde, iar nunta lor a fost un prilej de bucurie pentru toți invitații.

În concluzie, opera „Povestea Harap-Alb”, respectă tiparul clasic al basmului, având în prim-plan conflictul dintre bine și rău, ce se încheie cu victoria binelui și textul impresionează prin felul în care valorile tradiționale sunt apărate și prin modul în care răul este pedepsit.

# Relaţia dintre incipit şi final într-un basm cult

## Cerință**:**

Scrie un eseu de 2 – 3 pagini despre relația dintre incipit și final într-un basm cult studiat. În elaborarea eseului, vei avea în vedere următoarele repere:

- prezentarea a patru componente de structură și/ sau de compoziție a basmului cult pentru care ai optat (de exemplu: temă, viziune despre lume, construcția subiectului, particularități ale compoziției, perspectivă narativă, tehnici narative, secvență narativă, episod, relații temporale și spațiale, personaj, modalități de caracterizare a personajului etc.);

- ilustrarea trăsăturilor incipitului, prin referire la textul narativ ales;

- comentarea particularităților construcției finalului în textul narativ ales;

- exprimarea unei opinii argumentate despre semnificația/ semnificațiile relației dintre incipitul și finalul basmului cult ales.

## Rezolvare**:**

Basmul este o narațiune deliberat fantastică, definită ca specie a genului epic din literatura populară sau cultă, care prezintă confruntarea dintre două categorii opuse – Binele și Răul -, simbolizate prin personaje pozitive şi negative. Din această confruntare, Binele iese învingător, deoarece basmul propune modele de conduită, idealuri prețuite de omul din popor. Din literatura populară, specia a trecut și în literatura cultă, basmul cult exprimând viziunea artistică a unui singur creator.

Ion Creangă, unul dintre scriitorii care s-au impus în literatura română prin originalitatea stilului, a lăsat posterității o operă variată, aducând în literatura cultă farmecul și spontaneitatea literaturii populare. Povestea lui Harap-Alb, considerată „sinteză a basmului românesc” ( Nicolae Ciobanu ), se dezvoltă pe un tipar narativ tradițional, particularizat prin intervențiile autorului cult, care supune materialul epic unui proces de transformare în funcție de propriile structuri mentale și de propriile concepții. Tema acestui basm cult depășește limitele unei simple confruntări între bine și rău, pentru că se urmărește procesul amplu de maturizare a unui erou care parcurge un complex drum inițiatic.

Incipitul basmului lui Ion Creangă elimină schematismul enunțiativ specific prototipului folcloric umplând de conținut atemporalitatea și aspațialitatea convenției prototipale: „Amu cică era odată într-o țară un craiu, care avea trei feciori…” Situarea in illo tempore a acțiunii, din basmele populare, prin convenționala formulă din incipit – „A fost odată ca niciodată, că dacă n-ar fi nu s-ar povesti…” –, dobândește, în basmul lui Ion Creangă, semnificații aparte. Incipitul anunță o viziune particulară asupra universului imaginar, pe care îl pune sub semnul ironic al improbabilității: „Amu cică…” Cu alte cuvinte, încă de la începutul basmului, cititorul este invitat să pună sub semnul jocului „lumea pe dos” pe care o prezintă autorul cult. Regionalul amu aduce în lumea prezentă a cititorului lumea atemporală a basmului, ceea ce echivalează cu o eternizare a lecției de viață pe care autorul intenționează să o prezinte. Perspectiva narativă obiectivă e subminată, încă din incipit, prin sugestia unei prezențe a vocii narative, care creează o relație între timpul discursului – „Amu cică era odată…” – și timpul istoriei – „Amu cică împăratul acela, aproape de bătrânețe, căzând la zăcare…” De remarcat, ca o particularitate a incipitului din basmul cult al lui Ion Creangă, supradimensionarea expozițiunii, care îndeplinește rolul clasic al prezentării personajelor și al circumstanțelor acțiunii – craiul, care are trei fii, Împăratul Verde, care are trei fiice, războaiele grele care despart cele două împărății și care justifică înstrăinarea fraților și a copiilor - , dar are și elemente de modernitate, reliefând vocea narativă, care îl va însoți constant, de-a lungul acțiunii, pe cititor, interpretând și comentând evenimentele: „de aceea nu se putea călători așa de ușor și fără primejdii ca în ziua de astăzi.” Reluarea firului narativ după prezentarea personajelor și a situației inițiale se realizează prin intervenția naratorului în istorie: „Dar ia să nu ne depărtăm cu vorba și să încep a depăna firul poveștii”.

Din acest punct al relatării, construcția subiectului este lineară, episoadele se structurează prin înlănțuire, acțiunile decurg firesc una din cealaltă și se motivează reciproc. Timpul și spațiul acțiunii sunt imaginare, chiar dacă au elemente care amintesc de universul obișnuit. Întâmplările se petrec odată, cândva, atunci, adverbele sugerând un timp nedefinit, rupt de cel cotidian. Atemporalității acțiunii îi corespunde imprecizia spațiului – undeva, într-o pădure, în grădina ursului.

Acțiunea basmului este structurată pe episoade, urmărind tiparele epicii populare. Situația inițială prezintă o stare de echilibru – craiul are trei feciori, Verde-Împărat are trei fete, - care va fi perturbat prin sosirea scrisorii lui Verde-Împărat. Acesta nu are moștenitori și îi cere fratelui său să îi trimită pe unul dintre fii pentru a-i lăsa împărăția. Rugămintea nu e deloc ușor de îndeplinit, pentru că cele două împărății se află departe una de cealaltă, separate de războaie.

Acțiunea de recuperare a echilibrului, care constituie un alt element din tiparul narativ tradițional, începe în momentul în care fiii mai mari ai craiului pornesc spre împărăția unchiului lor, convinși că vor reuși. Ambii eșuează lamentabil, la proba podului unde sunt așteptați de tatăl deghizat în piele de urs. Mezinul va pleca în aceeași călătorie, după ce va dobândi, cu ajutorul sfaturilor Sfintei Duminici, calul cu puteri supranaturale, hainele și armele tatălui său, din tinerețe. Proba podului va fi depășită cu ajutorul calului, iar motivul călătoriei inițiatice, specific basmelor, se asociază cu sfaturile tatălui, care îi cere fiului să se ferească de omul spân și de omul roș, dăruindu-i pielea de urs.

Probele la care va fi supus eroul ulterior sunt, de asemenea, trepte ale inițierii. La trecerea prin pădurea – labirint, fiul craiului se rătăcește și acceptă, după trei întâlniri fatidice, tovărășia omului spân. Spânul, spre deosebire de personajele negative tipice din basmele populare, adoptă un comportament care nu se abate cu nimic de la legile firescului. Prin vicleșug, la fântână, acesta își însușește identitatea crăișorului, momentul fiind echivalent cu un adevărat botez, întrucât fiul craiului primește un nume – Harap-Alb – și o nouă identitate – slugă a Spânului.

Procesul inițiatic din Povestea lui Harap-Alb este mult mai complicat și include parcurgerea unor etape complexe, marcând simbolic drumul spre maturitate al eroului. După ce ajung la Verde-Împărat, Harap-Alb este trimis să aducă salatele nemaiîntâlnite din Grădina Ursului, probă pe care o depășește cu ajutorul calului și al Sfintei Duminici. A doua probă la care este supus eroul este una a maturizării voinței. Nestematele cerbului din pădurea fermecată nu pot fi dobândite decât de acela care ascultă fără șovăire sfaturile Sfintei Duminici. A treia probă este și cea mai dificilă. Spânul cere să-i fie adusă fata Împăratului Roș, pentru a o lua de soție. Această probă presupune alt drum inițiatic, cu mai multe etape. La curtea Împăratului Roș, Harap-Alb și însoțitorii săi trebuie să facă față altor provocări pentru a dobândi mâna fetei: proba ospățului, înnoptatul în casa înroșită de foc, alegerea macului de nisip, păzirea și prinderea fetei, identificarea acesteia. Ultima probă constă în aducerea apei vii, a apei moarte și a celor trei smicele de măr dulce. Întoarcerea la curtea lui Verde-Împărat marchează și ultima etapă a maturizării eroului, de natură afectivă. Harap-Alb se îndrăgostește de fata Împăratului Roș și nu ar vrea să i-o dea Spânului, cum a procedat cu trofeele dobândite în cursul celorlalte probe. Restabilirea echilibrului se realizează prin dezvăluirea adevăratei identități a eroului. Spânul îi taie capul lui Harap-Alb, iar calul îl omoară pe uzurpator, ridicându-l până în înaltul cerului, de unde îi dă drumul. Este, de altfel, una dintre puținele situații în care calul își dezvăluie adevăratele puteri. Fata Împăratului Roș recompune trupul eroului, îl descântă, readucându-l la viață, element echivalent cu o renaștere, care presupune dobândirea noii identități, de stăpân.

Basmul cult aduce inovații structurii basmului popular prin multiplicarea numărului probelor la care este supus eroul și prin complicarea lor progresivă până la deznodământul tipic. Personajul principal nu mai este învestit cu calități excepționale, ca în basmul popular, nu mai are puteri neobișnuite, capacitatea de a se metamorfoza și are un caracter complex, reunind calități și defecte. De aici, autenticitatea umană pe care o dobândește eroul și care îi conferă un caracter aparte. Deși aparține tipologiei voinicului din poveste, căruia îi este caracteristic atributul invincibilității necondiționate, asigurată de miraculoasa lui putere, Harap-Alb este departe de tiparele convenționale. Autorul îl construiește accentuându-i latura umană – este șovăitor în fața deciziilor sau gata să se lase stăpânit de frică, naiv, copleșit de rolul pe care și l-a asumat. Se distinge printr-o calitate excepțională, care îl impune ca erou exemplar: bunătatea. Personajele auxiliare care i se alătură eroului, datorită acestei calități – Sfânta Duminică, calul năzdrăvan, furnicile, albinele, giganții fabuloși – extind această calitate dominantă a eroului în sfera întregului univers.

La nivel formal, scenariul epic este încadrat de formulele specifice, inițiale – „Amu cică era odată un crai…” - , mediane – „Dumnezeu să ne ție, ca cuvântul din poveste, înainte mult mai este” - , finale – „Și a ținut veselia ani întregi, și acum mai ține încă; cine se duce acolo be și mănâncă. Iar pe la noi, cine are bani bea și mănâncă, iar cine nu, se uită și rabdă”.

În același spirit inovator ca și incipitul, finalul este realizat în doi timpi. Deznodământul acțiunii nu coincide cu finalul operei, accentuând prezența ludică a naratorului, voce a autorului distinctă în relatare în acest basm, care completează, atenționează, comentează. Așadar, deznodământul e unul tipic pentru specie: „Și au mai fost poftiți încă: crai, crăiese și-mpărați, oameni în samă băgați, ș-un păcat de povestariu, fără bani în buzunariu. Veselie mare între toți era, chiar și sărăcimea ospăta și bea!” Finalul însă, concentrează întregul și îi aparține naratorului omniscient, care face legătura dintre timpul basmului și timpul cititorului, creând corespondența dintre ficțiune și realitate și sintetizând, amar – ironic, trăsăturile realității: „Și a ținut veselia ani întregi, şi acum mai ține încă; cine se duce acolo be și mănâncă. Iar pe la noi, cine are bani bea și mănâncă, iar cine nu, se uită și rabdă.” Sintagma „pe la noi” nu face trimitere numaidecât la lumea contemporană autorului, ci la lumea din afara basmului, posibilă oricând și oriunde. Se remarcă, din nou, suprapunerea timpului istoriei cu timpul discursului, semn că intenția principală a naratorului este de a transmite o anumită viziune despre lumea pe care a făcut-o să trăiască sub ochii cititorului.

Cititorul este reintrodus în realitatea din care a plecat fără menajamente, semn că jocul s-a terminat și că magia spunerii a luat sfârșit. Din perspectiva raportului cu realitatea, incipitul și finalul basmului cult al lui Ion Creangă se înscriu într-o relație de simetrie. Prin inițialul „Amu cică”, naratorul pune un pariu cu sine – acela de a-l face pe cititor să uite de propria lume și să se delecteze cu poveste „de mirare” a lui Harap – Alb și a tovarășilor săi. În final, cititorului i se reamintește că lumea din care a ieșit temporar e una a contrastelor. Dar, în ciuda realismului lumii sale, cititorul a aflat, prin parcurgerea poveștii, că poate evada oricând în lumea „de poveste”, care îmbină desăvârșit datele lumii ficțiunii cu datele lumii de „pe la noi”.

# Lumea basmului

Scrie un eseu de 2 – 3 pagini despre lumea basmului, reflectată într-un basm cult studiat, pornind de la ideile exprimate în următoarea afirmație critică: „Ceea ce caracterizează basmul, ca operă de artă, este o lume cu totul aparte [...], opusă deci cotidianului, o lume în care voința omului nu cunoaște limite, în care nu există contrarii care să nu poată fi rezolvate. Basmul pornește de la realitate, dar se desprinde de ea, trecând în suprareal. [...] Este o lume opusă realității cotidiene nu prin personaje și întâmplări (care pot fi verosimile), ci prin atmosfera ei interioară, prin esența ei”. (Mihai Pop, Pavel Ruxăndoiu, Folclor literar românesc)

**Cerințe:**

Notă! În elaborarea eseului, vei respecta structura textului de tip argumentativ: ipoteza, constând în formularea tezei/ a punctului de vedere cu privire la temă, argumentația (cu minimum 4 argumente/ raționamente logice/ exemple concrete etc.) și concluzia/ sinteza.În vederea acordării punctajului pentru redactare, eseul trebuie să aibă minimum 2 pagini.

### Rezolvare:

**Basmul este o narațiune deliberat fantastică**, definită ca specie a genului epic din literatura populară sau cultă, care prezintă confruntarea dintre două categorii opuse – **Binele și Răul** –, simbolizate prin personaje pozitive și negative. „Ceea ce caracterizează basmul, ca operă de artă, este o lume cu totul aparte, concepută în coordonatele unui univers fantastic, opusă deci cotidianului, o lume în care voința omului nu cunoaște limite, în care nu există contrarii care să nu poată fi rezolvate.”

Din confruntarea celor două principii, Binele iese învingător, deoarece basmul propune modele de conduită, idealuri prețuite de omul din popor. Din literatura populară, specia a trecut și în literatura cultă, **basmul cult exprimând viziunea artistică a unui singur creator**.

Ion Creangă, unul dintre scriitorii care s-au impus în literatura română prin originalitatea stilului, a lăsat posterității o operă variată, aducând în literatura cultă farmecul și spontaneitatea literaturii populare. **Povestea lui Harap-Alb, considerată „sinteză a basmului românesc”** (Nicolae Ciobanu), se dezvoltă pe un **tipar narativ tradițional**, particularizat prin intervențiile autorului cult, care supune materialul epic unui proces de transformare în funcție de propriile structuri mentale și de propriile concepții.

**Acțiunea basmului** este **structurată pe episoade**, urmărind tiparele epicii populare. Situația inițială prezintă o stare de echilibru – craiul are trei feciori, Verde-Împărat are trei fete, - care va fi perturbat prin sosirea scrisorii lui Verde-Împărat. Acesta nu are moștenitori și îi cere fratelui său să îi trimită pe unul dintre fii pentru a-i lăsa împărăția. Rugămintea nu e deloc ușor de îndeplinit, pentru că cele două împărății se află departe una de cealaltă, separate de războaie.

**Acțiunea de recuperare a echilibrului**, care constituie un **alt element din tiparul narativ tradițional**, începe în momentul în care fiii mai mari ai craiului pornesc spre împărăția unchiului lor, convinși că vor reuși. Ambii eșuează lamentabil, la proba podului unde sunt așteptați de tatăl deghizat în piele de urs. Când mezinul cere permisiunea de a pleca în aceeași călătorie riscantă, este refuzat cu asprime. Supărat, fiul mai mic al craiului se retrage în grădina palatului și întâlnește o bătrână pe care o miluiește cu un bănuț. Drept răsplată, bătrâna îi dă sfatul să nu plece la drum fără calul, armele și hainele tatălui său de când a fost mire. Fabulosul își face apariția într-un cadru care nu sugerează prin nici o caracteristică evenimente neobișnuite, pentru că „basmul pornește de la realitate, dar se desprinde de ea, trecând în suprareal” (Mihai Pop, Pavel Ruxăndoiu, Folclor literar românesc). Bătrâna se dovedește a avea puteri supranaturale și dispare învăluită într-un nor misterios, spre surprinderea tânărului crăișor.

La pod, tatăl îl supune aceleiași probe, dar mezinul o depășește cu ajutorul calului cu puteri supranaturale. Motivul călătoriei inițiatice, specific basmelor, se asociază cu sfaturile tatălui, care îi cere fiului să se ferească de omul spân și de omul roș, dăruindu-i pielea de urs.

**Probele** la care va fi supus eroul ulterior sunt, de asemenea, **tipice pentru structura basmului tradițional**. La trecerea prin pădurea – labirint, fiul craiului se rătăcește și acceptă, după trei întâlniri fatidice, tovărășia omului spân. Spânul, spre deosebire de personajele negative tipice din basmele populare, adoptă un comportament care nu se abate cu nimic de la legile firescului. Nicăieri și niciodată eroul lui Creangă nu dă dovadă că ar avea puteri supranaturale sau capacități de vrăjitor, în stare să-și impună voința asupra celorlalți fără nici un efort. Neavând calități supranaturale, Spânul el își pune în aplicare planul de uzurpare a identității lui Harap-Alb prin alte mijloace. Inteligență vicleană, înzestrată cu o mare putere de persuasiune, Spânul recurge la argumente atât de normale, încât este aproape imposibil să-i fie respins ajutorul. Prin vicleșug, la fântână, acesta își însușește identitatea crăișorului, momentul fiind echivalent cu un adevărat botez, întrucât fiul craiului primește un nume – Harap-Alb – și o nouă identitate – slugă a Spânului.

**Multiplicarea numărului de probe la care este supus eroul** din basmul lui Creangă **diferențiază basmul cult de basmul popular**. Procesul inițiatic din Povestea lui Harap-Albeste mult mai complicat și include parcurgerea unor etape complexe, marcând simbolic drumul spre maturitate al eroului. Robia Spânului atrage alte probe, de remarcat fiind triplicarea, cu funcția de a întârzia deznodământul și de a susține complexitatea drumului parcurs de erou.

După ce ajung la Verde-Împărat, Harap-Alb este trimis să aducă salatele nemaiîntâlnite din Grădina Ursului, probă pe care o depășește cu ajutorul calului și al Sfintei Duminici. Pielea de urs dăruită de tatăl său la plecare își găsește justificarea, proba marcând depășirea unei etape inițiatice care sugerează maturizarea fizică, prin învingerea unei forțe primare.

A doua probă la care este supus eroul este una a maturizării voinței. Nestematele cerbului din pădurea fermecată nu pot fi dobândite decât de acela care ascultă fără șovăire sfaturile Sfintei Duminici. Harap-Alb trebuie să sape o groapă în care să se ascundă după ce taie capul cerbului dintr-o singură lovitură. Ascunzătoarea nu trebuie părăsită până după apusul soarelui, deși capul cerbului îl strigă continuu. A treia probă este și cea mai dificilă, ca și în basmele populare. Spânul cere să-i fie adusă fata Împăratului Roș, pentru a o lua de soție. Această probă presupune alt drum inițiatic, cu mai multe etape: întâlnirea cu furnicile cărora le cruță viața, primind în schimb o aripă; întâlnirea cu albinele, cărora le construiește un adăpost aduce o a doua aripă ca recompensă. Personajele auxiliare se înmulțesc prin întâlnirile cu Gerilă, Flămânzilă, Setilă, Păsări-Lăţi-Lungilă, Ochilă. La curtea Împăratului Roș, Harap-Alb și însoțitorii săi trebuie să facă față altor provocări pentru a dobândi mâna fetei: proba ospățului este depășită cu ajutorul lui Flămânzilă și al lui Setilă; înnoptatul în casa înroșită de foc nu are drept consecință moartea tuturor datorită ajutorului dat de Gerilă; alegerea macului de nisip este realizată cu ajutorul furnicilor; fata Împăratului Roș este păzită și prinsă cu ajutorul lui Ochilă și al lui Păsări-Lăți-Lungilă; alegerea fetei se realizează cu ajutorul albinelor. Ultima probă este impusă de fată și constă în aducerea apei vii, a apei moarte și a celor trei smicele de măr dulce de unde se bat munții în capete. Sunt implicate, de această dată, personajele animale cu puteri supranaturale: turturica fetei de împărat și calul lui Harap-Alb.

Întoarcerea la curtea lui Verde-Împărat marchează și ultima etapă a maturizării eroului, de natură afectivă. Harap-Alb se îndrăgostește de fata Împăratului Roș și nu ar vrea să i-o dea Spânului, cum a procedat cu trofeele dobândite în cursul celorlalte probe. Restabilirea echilibrului se realizează prin dezvăluirea adevăratei identități a eroului. Spânul îi taie capul lui Harap-Alb, iar calul îl omoară pe uzurpator, ridicându-l până în înaltul cerului, de unde îi dă drumul. Este, de altfel, una dintre puținele situații în care calul își dezvăluie adevăratele puteri. Fata Împăratului Roș recompune trupul eroului, îl descântă, readucându-l la viață, element echivalent cu o renaștere, care presupune dobândirea noii identități, de stăpân.

**Basmul cult aduce inovații structurii basmului popular** prin multiplicarea numărului probelor la care este supus eroul și prin complicarea lor progresivă până la deznodământul tipic. Personajul principal nu mai este învestit cu calități excepționale, ca în basmul popular, nu mai are puteri neobișnuite, capacitatea de a se metamorfoza și are un caracter complex, reunind calități și defecte. De aici, autenticitatea umană pe care o dobândește eroul și care îi conferă un caracter aparte. Deși aparține tipologiei voinicului din poveste, căruia îi este caracteristic atributul invincibilității necondiționate, asigurată de miraculoasa lui putere, Harap-Alb este departe de tiparele convenționale. Autorul îl construiește accentuându-i latura umană – este șovăitor în fața deciziilor sau gata să se lase stăpânit de frică, naiv, copleșit de rolul pe care și l-a asumat. Se distinge printr-o calitate excepțională, care îl impune ca erou exemplar: bunătatea. George Călinescu observă că eroul lui Creangă nu e mai viteaz decât alții, adică decât frații săi, și nici decât alți oameni de aceeași condiție. Compensându-i slăbiciunile firesc umane, bunătatea și mila îi conferă lui Harap-Alb calitatea de arhisemn ( simbol ) al binelui. Personajele auxiliare care i se alătură eroului, datorită acestei calități – Sfânta Duminică, calul năzdrăvan, furnicile, albinele, giganții fabuloși – extind această calitate dominantă a eroului în sfera întregului univers.

**Personajele auxiliare**, foarte numeroase, sunt **mai complexe decât personajele auxiliare din basmele populare**. Uriașii care îl însoțesc pe Harap-Alb sunt puternic umanizați, atât sub aspect fizionomic, cât și sub aspect psihologic. Portretele lor se alcătuiesc prin trimitere la ființa umană – „schimonositură de om”, „pocitanie de om”, „dihanie de om”, „namilă de om”, „arătare de om”. Deși sunt puternic caricaturizați, uriașii nu își pierd trăsăturile umane – Gerilă se ceartă cu însoțitorii nemulțumiți de căldura pe care a făcut-o în casă și „trântește o brumă pe pereți” care îi contrariază pe ceilalți. Gerilă, Flămânzilă și Setilă sunt expresia alegorică a unora dintre impulsurile aparținând instinctului de apărare și de conservare ale ființei umane. Acțiunile lor se înscriu, de altfel, în sfera realității mai mult decât în sfera supranaturalului. Ochilă și Păsări-Lăți-Lungilă aparțin preponderent tipologiei fabulos-mitice. Simțurile lor exagerate se circumscriu sferei cunoașterii. Singurele personaje auxiliare care amintesc de basmele populare sunt calul, albinele, furnicile, personificate și dobândind calități supranaturale. Având în vedere caracteristicile personajelor, se poate spune că **în basmul cult fantasticul este puternic antropomorfizat** (umanizat). Așadar, lumea basmului înfățișată de Ion Creangă e „o lume opusă realității cotidiene nu prin personaje și întâmplări (care pot fi verosimile), ci prin atmosfera ei interioară, prin esența ei.” (Mihai Pop, Pavel Ruxăndoiu, Folclor literar românesc)

Ca și alte basme, Povestea lui Harap – Alb valorifică **tema confruntării dintre bine și rău**. Particularitatea viziunii autorului cult constă, însă, în acest basm, în relativizarea perspectivei asupra noțiunii de bine și de rău, simbolizate prin două personaje care se situează mai mult în sferă realistă decât în lumea fantastică. Ca și în viața reală, pare a spune naratorul, devenit complice al cititorului, limitele dintre cele două noțiuni antitetice se șterg adesea, provocându-l pe omul obișnuit să descopere complexitatea unei existențe în care el însuși e un erou, pentru că, în ultimă instanță, „ceea ce caracterizează basmul, ca operă de artă, este o lume cu totul aparte, […], opusă deci cotidianului, o lume în care voința omului nu cunoaște limite, în care nu există contrarii care să nu poată fi rezolvate.” (Mihai Pop, Pavel Ruxăndoiu, Folclor literar românesc).

# Elemente realiste

„Povestea lui Harap-Alb” este un **basm cult**, autorul lui fiind chiar Ion Creangă, cel mai de seamă povestitor român. Sursa principală de inspirație care a stat la baza conceperii operei de față este reprezentată de basmele populare, transmise pe cale orală de la o generație la alta. Textul constituie dovada vie a pasiunii lui Ion Creangă pentru folclorul românesc, acesta devenind unul dintre cele mai bine cunoscute basme românești.

Cel mai lung și complex basm al autorului, „Povestea lui Harap-Alb” a dobândit un statut artistic superior poveștilor din popor, G. Ibrăileanu susținând chiar faptul că poveștile lui Creangă sunt mai degrabă nuvele decât basme propriu-zise. **Împletirea elementelor reale cu cele fantastice** rămâne, însă, o caracteristică de bază a creației povestitorului. Împărăția din poveste funcționează după regulile satului românesc, iar **eroii basmului se comportă întocmai precum țăranii români**, întrucât modelele după care sunt create personajele sunt cât se poate de reale. Chiar și replicile personajelor cuprind expresii populare și sunt formulate într-o **manieră realistă**: „Ține, mătușă, de la mine puțin și de la Dumnezeu mult”, „De te-a împinge păcatul să mai vii o dată, vai de steaua ta are să fie!”. Cele fantastice sunt și ele inspirate din idealurile oamenilor din popor, astfel încât Harap-Alb devine întruchiparea acestor idealuri, chiar dacă, la început, este complet lipsit de experiență. El este chipeș, viteaz, inteligent, deși drumul pe care-l parcurge este unul inițiatic. Astfel, eroul își dezvoltă multe dintre calități pe parcursul povestirii, datorită experiențelor avute și obstacolelor pe care trebuie să le depășească.

Spre deosebire de alți eroi din basme, **Harap-Alb nu are însușiri supraomenești propriu-zise**. El învață, asemeni unui om obișnuit, din greșelile proprii, astfel încât lupta cu Spânul este deosebit de lungă și dificilă, iar, la început, eroul cade numaidecât în capcana acestui personaj viclean. De la naivitatea inițială, Harap-Alb parcurge cale lungă, devenind, în final, pregătit pentru a prelua poziția tatălui său și a urca pe tron. **Aventurile sale reprezintă cursul firesc al maturizării noastre**, a tuturor, iar în cazul protagonistului, maturizarea este reprezentată de capacitatea de a deveni împărat. Una dintre calitățile obligatorii celui care ocupă tronul este siguranța de sine, căreia i se alătură experiența în interacțiunea cu ceilalți. Astfel, Harap-Alb devine mai greu de păcălit, viteaz, inteligent, capabil de a utiliza corect talentele pe care le deține.

Un alt aspect care amintește de **realitatea înconjurătoare** este reușita eroului, obținută întotdeauna cu sprijinul celor pe care-i ajutase și el în trecut. O astfel de realizare nu se obține niciodată de unul singur, fiecare dintre noi având întotdeauna nevoie și de ceilalți pentru a izbândi. Bunătatea pe care o arătăm altora se va întoarce la noi, recunoștința, mărinimia și modestia reprezentând trăsături esențiale ale unui bun lider. În opera de față, ele primează, în detrimentul forței fizice.

În final, este important să remarcăm modalitatea prin care **Creangă umanizează și personajele fabuloase** ale basmului său. Astfel, Gerilă, Flămânzilă și celelalte personaje fantastice au o serie de însușiri umane, printre care se regăsesc multe slăbiciuni („Pesemne c-aista-i Flămânzilă, foametea, sac fără fund sau cine mai știe ce pricopseală a fi, de nu-l poate sătura nici pământul”). În ciuda ținutei lor impunătoare, ele sunt **vulnerabile**, dar bucuroase să-și canalizeze aceste slăbiciuni în direcția obținerii victoriei definitive a lui Harap-Alb.

În concluzie, deși este un basm, „Povestea lui Harap-Alb” include o**serie de elemente realiste**, menite să păstreze luciditatea cititorului, căruia îi va fi, astfel, mai ușor să realizeze conexiunile dintre conținutul operei de față și realitatea înconjurătoare. Așadar, în textul de față remarcăm, printre altele, amestecul dintre supranaturalul cu specific popular și **prezentarea realistă a satului moldovenesc**.