**Caracterizare**

[Alexandru Lăpușneanul](https://liceunet.ro/costache-negruzzi/alexandru-lapusneanu/caracterizare/personaj-principal) și [Moțoc](https://liceunet.ro/costache-negruzzi/alexandru-lapusneanu/caracterizare/motoc) sunt două dintre cele mai reprezentative personaje ale nuvelei scrise de Costache Negruzzi. Portretul acestora iese în evidență atât prin replicile pe care le au, cât și prin interacțiunea cu celelalte personaje.

Alexandru Lăpușneanul este personajul principal al nuvelei și întruchipează figura domnitorului crud și tiran. Alte personaje care iau parte la acțiunea operei sunt domnița [Ruxanda](https://liceunet.ro/costache-negruzzi/alexandru-lapusneanu/caracterizare/ruxanda), vornicul Moțoc, postelnicul Veveriță, spătarii Spancioc și Stroici, precum și văduva unuia dintre boierii uciși.

Citind materialele pe care ți le punem la dispoziție, vei putea realiza singura caracterizarea personajelor.

Iată și un scurt **fragment** din textele pe care le vei găsi accesând aceste caracterizări:

Autorul intervine discret în **definirea personajului central**prin mențiuni referitoare la **discursul acestuia** („zise după puțină tăcere”, „zise acesta silindu-se a zâmbi”) sau prin notații ale fizionomiei pe care vorbele interlocutorilor săi le stârnesc („a cărui ochi scântieră ca un fulger”, „râdea; mușchii i se suceau în râsul acesta și ochii lui hojma clipeau”) care sugerează...

# Alexandru Lăpușneanul

**Personajele** unei creații literare sunt reale numai în cadrul operei în care trăiesc. Ele sunt prezentate ca **persoane pe care cititorul le interpretează** ca fiind înzestrate cu calități morale și emoționale și care se exprimă prin ceea ce spun (dialog) sau realizează (acțiune). Motivația determină temperamentul, dorințele și natura morală a discursului și acțiunilor unui personaj.

În cartea sa, Aspecte ale romanului, **Forster clasifică personajele în plate și rotunde**. **Personajele plate**, numite și personaje tip sau bidimensionale, sunt **construite în jurul unei singure idei sau calități** care rămâne neschimbată de la început până la sfârșit. **Personajele rotunde trec printr-o schimbare radicală sau printr-o criză.** Acestea din urmă rămân întipărite în memoria cititorului, surprind într-un mod convingător și sunt singurele care pot aborda roluri tragice și stârni emoții sau alte sentimente decât umorul și satisfacția (Forster). Autorul își cunoaște foarte bine personajele și le poate controla și manipula prin două mijloace (Forster): folosind mai multe tipuri de personaje și variind punctul de vedere.

Prin **nuvela de factură istorică „Alexandru Lăpușneanul”**, C. Negruzzi își propune să ilustreze direcția romantică în literatură, susținută de pașoptiști. Mai mult, Negruzzi reușește în nuvela sa să servească principiilor enunțate de Kogălniceanu în Dacia literară în ceea ce privește arhitectura echilibrată a compoziției, stăpânirea artei narative și construcția unitară a personajelor reprezentative.

**Personaj real, confirmat și autentificat prin cronicile istorice, Alexandru Lăpușneanul** a fost descris ca un **personaj excepțional** pus să acționeze în situații excepționale. Cu toate acestea, autorul filtrează istoria și o subordonează scopului artistic de a crea personaje vii într-o atmosferă de viață umană (Popovici). Autorul își face simțită prezența în fiecare cuvântare a personajului fictiv căruia i s-a conferit credibilitate istorică. De asemenea, Negruzzi are meritul de a fi parcurs procesul de creare a personajelor de la definirea globală a acestora prin epoca istorică la definirea particulară, individuală și, mai apoi, individualizată, fapt observat și în numele propriu al eroului articulat cu articol hotărât enclitic (Popovici).

Eroul are, de asemenea, prin intermediul cuvintelor sale memorabile, o funcție arhitectonică în nuvelă stabilind, prin aparițiile sale, patru structuri echilibrate, în care acțiunea înaintează larg și sigur către puncte-cheie bine individualizate (Popovici).

**Introducerea eroului în scenă** se realizează încă din primul paragraf care abundă de date istorice și face notă discordantă cu fluxul epic al nuvelei, având rolul de a sugera și anticipa conflictul operei. O dată cu apariția lui Alexandru Lăpușneanul („Lăpușneanul mergea alăturea cu vornicul Bogdan, amândoi călari pe armăsari turcești și înarmați din cap până în picioare”) părăsim registrul cronicii și intrăm în nuvelă. În același timp, încă din primele rânduri **se prefigurează un caracter puternic, cu o voință impunătoare și dominantă**. În replicile pe care le schimbă cu vornicul Bogdan aflăm miezul intrigii nuvelei: conflictul lui Lăpușneanul cu Tomșa și cu boierii.

Autorul intervine discret în **definirea personajului central**prin mențiuni referitoare la **discursul acestuia** („zise după puțină tăcere”, „zise acesta silindu-se a zâmbi”) sau prin notații ale fizionomiei pe care vorbele interlocutorilor săi le stârnesc („a cărui ochi scântieră ca un fulger”, „râdea; mușchii i se suceau în râsul acesta și ochii lui hojma clipeau”) care sugerează mânie reținută, gânduri diabolice, respectiv trădează o viață sufletească intensă.

Personajul Alexandru Lăpușneanul prinde contur și se definește treptat pe măsură ce acesta interacționează cu alte personaje din operă. Un prim episod edificator este întâlnirea din cort cu cei patru boieri, foști fideli ai domnitorului, dintre care se evidențiază Moțoc. **Dialogul dintre Alexandru Lăpușneanul și Moțoc** are forță și emană tensiune și tragism, iar **relația dintre cei doi este una dintre călău**(„sabia mea nu se va mânji în sângele tău; te voi cruța, căci îmi ești trebuitor”) **și victimă** („Moțoc îi sărută mâna, asemenea câinelui care, în loc să mușce, linge mâna care-l bate”) (Popovici). Fostul domnitor, care își revendică funcția și statutul în fața poporului său, își cunoaște interlocutorul, căruia îi recunoaște viclenia și lașitatea, și este capabil să intuiască planurile boierilor și să disimuleze discursul împăciuitor al lui Moțoc, având el însuși un plan de revenire și pedepsire a celor care l-au îndepărtat de la conducere.

**Un alt personaj în raport cu care se definește Alexandru Lăpușneanu este soția acestuia, domnița Ruxanda.** Aceasta este introdusă în narațiune printr-o scurtă divagație în care cititorului i se explică istoricul familial și firea firavă a Ruxandei, iar prima apariția are loc printr-o „ușă lăturalnică”. Ruxanda este descrisă ca un suflet complex, marcată de spaima morții și neputința dragostei față de Alexandru Lăpușneanul („pre care cinstindu-l și supuindu-i-se ca unui bărbat, ar fi voit să-l iubească, dacă ar fi aflat în el cât de puțină simțire omenească”). Deși are un rol decorativ (Popovici), **Ruxanda dă voce conștiinței și sentimentelor de compasiune ale lui Alexandru Lăpușneanul**, pe care acesta și le reprimă decisiv.

Scena memorabilă din biserică completează, în mod indirect, **portretul lui Alexandru Lăpușneanul din punct de vedere fizic** prin descrierea amănunțită a veșmintelor de sărbătoare pe care le poartă („era îmbrăcat cu toată pompa domnească”) și a reacțiilor care trădează nerăbdarea față de îndeplinirea planului său și sadismul acestuia („Spun că în minutul acela el era foarte galben la față și că racla sfântului ar fi tresărit”). Alexandru Lăpușneanul este propriul regizor al planului său diabolic, pe care îl pune în practică cu cinism și cruzime.

Motivația acțiunilor sale nu este legată de iubirea și datoria pe care un domnitor le are față de poporul său, ci, mai degrabă, de ura pe care acesta o simte față de boierii care l-au trădat („n-am făcut bine că m-am mântuit de răii aceștii și am scăpat țara de o așa râie?”). **Eroul nuvelei stăpânește și psihologia maselor** („Proști, dar mulți, răspunse Lăpușneanul cu sânge rece; să omor o mulțime de oameni pentru un om, nu ar fi păcat?”) și, pentru a le atrage simpatia, îl elimină pe Moțoc, țapul ispășitor și cauza aparentă a tuturor suferințelor poporului. Sub pretextul îndeplinirii voinței poporului și dirijând viclean reacțiile acestuia, Alexandru Lăpușneanul își duce la bun sfârșit planul său de răzbunare și eliminare a celor care l-au trădat. **Cruzimea domnitorului** atinge paroxismul în scena finală din capitolul trei, în care piramida din capetele boierilor morți provoacă spaima Ruxandei. Alexandru Lăpușneanul manifestă înțelegere față de sensibilitatea feminină („Femeia tot femeie, zise Lăpușneanul zâmbind; în loc să se bucure, ea se sparie”). Spre deosebire de Ruxanda, domnitorul suportă scenele tari și poate face față voințelor dârze pe care le poată sfărâma și înfrânge (Popovici).

Moartea boierilor trădători nu aduce vindecarea de furia maladivă a lui Alexandru Lăpușneanul. Dimpotrivă, actele de violență și cruzime gratuite continuă, acesta negăsindu-și liniștea din cauza celor doi boieri mai tineri, Spancioc și Stroici. Răpus de boală și aflat în pragul morții, eroul se confruntă cu divinitatea, reprezentată de mitropolitul Teofan. Căința și regretul pentru păcatele înfăptuite sunt înlocuite de o atitudine autoritară și de orgoliu („M-ați popit voi, dar de mă voi îndrepta, pre mulți am să popesc și eu!”). Alexandru Lăpușneanul își găsește sfârșitul, în același mod violent, chiar din mâinile gingașei și firavei Ruxanda care, având binecuvântarea mitropolitului, pune mai presus dragostea sa de mamă. Epitetele („nenorocitul domn” ) și comparațiile („mugind ca un taur”) îl descriu pe domnitor în ultimele sale clipe sub apăsarea durerilor fizice și a zbuciumului și neîmplinirii sufletești („îmi arde sufletul!„). Finalul este simbolic, domnitorul având parte de aceeași moarte violentă pe care el însuși a aplicat-o boierilor („învață a muri, tu care știai numai a omorî”).

**Caracterizarea lui Alexandru Lăpușneanul** se realizează mai ales prin **procedeul spunerii**, prin care autorul intervine cu scopul de a descrie și motiva acțiunile eroului. În același timp, autorul creează un **personaj cu un suflet complex, un personaj rotund**, care trece printr-o criză provocată de trădarea boierilor și pierderea domniei. **Stăpânit de furie, sadism și mânie**, înțelege ce se petrece în mintea personajelor care gravitează în jurul său și, mâhnit de trădare și neloialitate, **este incapabil de iertare, milă și iubire**.

**Construit pe baza antitezelor și în relație cu alte personaje**, Alexandru Lăpușneanul este un **personaj romantic**, inspirat din realitatea istorică, pus să acționeze în anumite situații epice pentru a demonstra crezul autorului: personajele reale sunt asemenea vieții, iar peste dramele individuale, istoria își urmează singură cursul (Leonte).

În concluzie, autorul Costache Negruzzi, prin nuvela sa, aduce în prim-plan un episod din istoria națională, în care prezintă felul în care Alexandru Lăpușneanul preia tronul Moldovei, câteva secvențe importante din domnia sa, iar în final, felul în care este otrăvit conducătorul.

# Moțoc

„Alexandru Lăpușneanul” este prima nuvelă istorică ce aparține literaturii române. Autorul ei, Costache Negruzzi, a utilizat instrumente ale romantismului pentru a contura portretul acestui domnitor sângeros, care considera că numai frica era eficientă în impunerea autorității unui conducător. Prima publicare a nuvelei a avut loc în anul 1840, în primul număr al revistei „Dacia literară”.  
Cele mai multe dintre personajele operei de față beneficiază de atestare istorică, Negruzzi preferând să păstreze, în acest fel, impresia veridicității acțiunii nuvelei. Asemenea protagonistului și doamnei Ruxanda, Moțoc este și el atestat istoric, principala sursă de inspirație utilizată de către autor în conceperea textului fiind „Letopisețul Țării Moldovei”.

**Personaj secundar, masculin și individual, Moțoc** este un **boier viclean și lacom**. El apare încă de la începutul nuvelei, iar prima informație pe care o aflăm în legătură cu el este faptul că ocupa funcția de vornic („vornicul Moţoc, postelnicul Veveriţă, spătarul Spancioc şi Stroici”). Împreună cu celelalte personaje menționate anterior, **Moțoc era însărcinat cu întâmpinarea lui Lăpușneanul**, domn reînscăunat, la hotarele țării. De asemenea, în numele clasei boierești, care se temea de revenirea domnitorului, Moțoc încearcă să-l convingă pe acesta că nu era dorit de către popor. Lăpușneanul bănuiește intențiile ascunse ale lui Moțoc și, implicit, pe cele ale boierilor, nesfiindu-se să-i informeze că se va întoarce la tron, cu sau fără voia lor, iar averile lor vor fi puse în slujba țăranilor, „pe care-i jupuiau”.

Văzând că Lăpușneanul nu putea fi înduplecat, Moțoc schimbă strategia de abordare a acestuia, **devenind mieros și rugător**, sperând să poată câștiga încrederea domnitorului. Din aceste rugăminți deducem lipsa de demnitate care-l caracterizează pe vornic („- Doamne! Doamne! zise Moțoc, căzând în genunchi, nu ne pedepsiți pre noi după fărădelegile noastre! Adă-ți aminte că ești pământean, adă-ți aminte de zisa scripturei și iartă greșiților tăi!”), ale cărui planuri depind de naivitatea lui Lăpușneanul. Astfel, Moțoc încearcă să-l convingă să recâștige tronul pe cale pașnică, promițându-i sprijin, dar încercările sale sunt zadarnice.

Naratorul și alte personaje sunt cei care contribuie la caracterizarea directă a lui Moțoc, acesta fiind numit de către autor „ticălosul boier”, iar de către Lăpușneanul, „învechit în zile rele și deprins a te ciocoi la toți domnii”. Deducem de aici faptul că viclenia și caracterul slab al personajului era cunoscut de către toți, dar, în ciuda acestei transparențe, Moțoc, lipsit de rușine (și de o oarecare inteligență), continuă să încerce să câștige simpatia tuturor domnitorilor în slujba cărora se afla.

**Crud, nemilos și lipsit de empatie**, el recomandă numaidecât uciderea populației nemulțumite și îndreptarea tunurilor către oamenii revoltați. Ipocrizia personajului reiese și din comportamentul său dezechilibrat, astfel încât, după ce închină o rugă aparent plină de evlavie Fecioarei Maria, el își dezvăluie adevărata față, strigând: „Pune să deie cu tunurile într-ânșii... Să moară toți! Eu sunt boier mare; ei sunt niște proști!”.

De-a lungul nuvelei, Moțoc rămâne în **rolul „omului din umbră”**, care, sub aparenta apropiere de persoana conducătorului, urmărește satisfacerea propriilor interese. Lăpușneanul este, însă, conștient de faptul că adăpostește la piept un trădător („Moțoc îi sărută mâna, asemenea cânelui care, în loc să mușce, linge mâna care-l bate. El era mulțămit de făgăduința ce câștigase; știa că Alexandru-vodă a să aibă nevoie de un intrigant precum el”) și nu are încredere în el. Ba mai mult, îl folosește drept momeală pentru a calma mulțimea înfuriată, Moțoc sfârșind prin a servi drept țap ispășitor pentru nemulțumirile poporului.

În concluzie, **Moțoc este un personaj important** în nuvela „Alexandru Lăpușneanul”, el reprezentând atât un **tip uman**, cât și o **lecție privind riscurile lipsei de loialitate și ale lăcomiei**, manifestate nemăsurat. Destinul tragic al personajului este consemnat în „Letopisețul Țării Moldovei” astfel: Lăpușneanul a trimis „pre sluga sa [...] la Liov de i-au tăiat capul Tomșii și lui Moțoc vornicul și lui Spancioc spătariul și lui Veveriță postelnicul”.

# Ruxanda

„Alexandru Lăpușneanul” este una dintre cele mai valoroase nuvele istorice din literatura română. Publicată în primul număr al revistei „Dacia Literară” în anul 1840, opera evidențiază figura impresionantă a domnitorului Moldovei, o personalitate complexă și controversată.

Tema nuvelei ilustrează evocarea unui moment zbuciumat din istoria Moldovei. Subiectul urmărește cei 4 ani de domnie ai lui Alexandru Lăpușneanul și este structurat pe 4 capitole, fiecare cu un motto reprezentativ. Titlul reprezintă numele unui domnitor al Moldovei, reperabil în cronici și documente istorice, devenit personaj principal și eponim al nuvelei. De asemenea, titlul evidențiază încă de la început faptul că Lăpușneanul este cel care influențează destinele celorlalte personaje. Unul dintre aceste personaje este doamna Ruxanda, soția domnitorului.

**Doamna Ruxanda** este un **personaj secundar, de tip romantic**, caracterizat în antiteză cu Lăpușneanul: caracter slab-caracter tare, blândețe-cruzime, demonic-angelic. Ruxanda are origine nobilă, este descendentă a lui Ștefan ce Mare, iar Lăpușneanul se căsătorise cu ea „ca să atragă inimile norodului în care via încă pomenirea lui Rareș”. Tatăl, fratele și soțul ei fuseseră cu toții domnitori, astfel încât statutul social al personajului este înalt, nobil.

De-a lungul textului, Ruxanda este **caracterizată atât direct, cât și indirect**. La începutul textului, se face o descriere a vestimentației Ruxandei, punându-se accent pe **frumusețea femeii**: „Părul ei după moda de atunci, se împărțea pe umerii și spatele său. Figura ei avea acea frumusețe, care făcea odinioară vestite femeile Românei.”. Hainele și bijuteriile scumpe ale personajului denotă grandoare și măreție: „Peste zobonul de stofă aurită, purta un benișel de felendraș albastru, blănit cu samur [...] era închisă cu un colan de aur, ce se încheia cu mari paftalme de matostat, împregiurate cu petre scumpe, iar pe gurmanjii ei atârna o salbă cu multe șiruri de mărgăritar”.

**Relația dintre cei doi soți**, dar și trăsăturile acestora, sunt reliefate și prin intermediul apelativelor: doamna Ruxanda îi spune „bunul meu domn”, fapt care sugerează iubirea și respectul acesteia față de soț, pe când Lăpușneanul, enervat de cutezanța soției i se adresează jignitor, numind-o „muiere nesocotită”. Gesturile, mimica și cuvintele rostite de Lăpușneanul arată faptul că acesta nu ținea cont de faptul că soția lui se poartă frumos. El reacționează impulsiv atunci când Ruxanda îi cere să înceteze cu omorurile, ba mai mult, îi promite „un leac de frică”: Lăpușneanul poruncește să fie omorâți 47 de boieri, iar capetele lor să fie așezate într-o uriașă piramidă. Acesta este „leacul de frică” promis doamnei Ruxanda, care leșină când vede scena. **Fire sensibilă, miloasă, doamna Ruxanda nu suportă violența** și își revine cu greu după scena văzută. **Ea este empatică**, iar unii dintre supuși văd în ea o șansă de salvare, sperând că femeia ar putea avea puterea de a-l îmblânzi pe soțul ei, cunoscut pentru cruzimea lui.

În **comportamentul ei pașnic**, se evidențiază un moment de derută atunci când viața fiului său este amenințată. Ușor influențabilă, acționând din impuls și mânată de la spate de boieri, Ruxanda îl otrăvește pe Lăpușneanul, punând capăt unei domnii sângeroase. Această scenă pune în lumină, în primul rând, instinctul matern, căci pe tot parcursul textului, trăsătura dominantă a Ruxandei a fost blândețea și dorința ca violența și omorurile să înceteze, lăsând loc păcii și înțelegerii.

În concluzie, doamna Ruxanda este un **personaj secundar, feminin, conturat în antiteză cu domnitorul Alexandru Lăpușneanul**, dar care în final, are puterea de a-și otrăvi soțul pentru a-și salva fiul. Astfel, ea surprinde prin contrastul dintre poziția inferioară din debutul operei, și puterea, influența dobândite în final, când decizia ei pune capăt suferințelor multora dintre supușii lui Lăpușneanul.