**Comentariu**

Pe această pagină găsești toți pașii pe care trebuie să îi urmezi pentru a scrie un comentariu complet, dar și explicații care te vor ajuta să înțelegi particularitățile nuvelei Alexandru Lăpușneanul.

## Introducere

În partea de început a oricărui eseu sau comentariu despre „Alexandru Lăpușneanul” este important să menționezi curentul cultural căruia îi aparține nuvela, dar și faptul că, din punct de vedere tematic, este o nuvelă istorică. Nu uita să evidențiezi ideea că, în realizarea subiectului nuvelei, Negruzzi s-a inspirat, conform cerințelor culturale ale vremii, din istoria poporului român. Astfel, Alexandru Lăpușneanul are drept corespondent în realitate o personalitate istorică.

**Exemplu**

„Alexandru Lăpușneanul” este o nuvelă istorică, de factură romantică, publicată de Costache Negruzzi în perioada pașoptistă, adică în prima jumătate a secolului al XIX-lea. Aceasta apare în primul număr al revistei „Dacia literară” și are la bază, conform cerințelor pașoptiștilor, istoria poporului român, mai exact, creionarea perioadei celei de-a doua domnii pe tronul Moldovei a lui Alexandru Lăpușneanul (secolul al XVI-lea).

În ceea ce privește titlul nuvelei „Alexandru Lăpușneanul”, este foarte important să menționezi faptul că acesta reprezintă numele personajului principal. Acest lucru scoate în evidență faptul că destinul lui Lăpușneanul se află în centrul nuvelei lui Negruzzi.

**Exemplu**

Titlul, format dintr-un substantiv propriu, anticipă caracterul istoric al scrierii lui Negruzzi. Astfel, titlul reprezintă numele unui domnitor al Moldovei, reperabil în cronici și documente istorice, devenit personaj principal și eponim al nuvelei. De asemenea, titlul evidențiază încă de la început faptul că Lăpușneanul este personajul care influențează destinele celorlalte personaje.

Pentru a realiza o analiză completă a textului trebuie să menționezi informații referitoare la temă și viziunea despre lume, aceasta din urmă influențând într-o mare măsură construcția subiectului și a personajelor. Ținând cont că sursele de inspirație sunt cronicile și documentele istorice, e evident că tema nuvelei este istoria, opera lui Negruzzi referindu-se la un episod din istoria Moldovei. [Viziunea despre lume](https://liceunet.ro/costache-negruzzi/alexandru-lapusneanu/eseu/tema-si-viziunea-despre-lume) și creație a autorului reflectă orientarea sa romantică, crezul său artistic fiind în consonanță cu recomandările pașoptiștilor.

**Exemplu**

Având drept piloni centrali principiile conturate în articolul „Introducție”, scris de Mihail Kogălniceanu și publicat în „Dacia literară”, nuvela ilustrează viziunea scriitorului pașoptist, fidel crezului formării unei literaturi naționale. Mai mult, recomandând ca surse de inspirație trecutul, istoria națională, folclorul, pașoptismul orientează literatura înspre romantism. Prin urmare, viziunea lui Negruzzi nu poate fi decât romantică, iar nuvela sa oglindește concepțiile autorului prin temă, construcția personajelor, limbaj.

Conform cerințelor pașoptiste, tema nuvelei este istoria, prezentându-se a doua domnie a lui Lăpușneanul în Moldova și acțiunile întreprinse de acesta împotriva boierilor care l-au trădat în prima sa domnie. Observăm viziunea romantică a autorului în alegerea temei, sursele de inspirație fiind „Letopisețele Țării Moldovei”, scrise de Grigore Ureche și Miron Costin. Deși preia fapte istorice și chiar replici din operele cronicarilor – precum scena uciderii lui Moțoc din cronica lui Costin sau scena uciderii boierilor și replica „Dacă voi nu mă vreți, eu vă vreu…” din cea a lui Ureche – Negruzzi se distanțează pe alocuri de realitatea istorică, conferind textului originalitate.

## Rezumatul pe scurt

În realizarea rezumatului pe scurt al operei „Alexandru Lăpușneanul” e recomandat să ții cont de faptul că textul narativ este împărțit în patru capitole. Astfel, rezumatul trebuie să conțină cele mai importante evenimente din cadrul fiecărui capitol. Nu uita să menționezi faptul că fiecare [capitol](https://liceunet.ro/costache-negruzzi/alexandru-lapusneanu/rezumat) este însoțit de câte un motto relevant pentru dinamica întâmplărilor din acel segment.

**Exemplu de realizare a unui rezumat pe scurt pentru Alexandru Lăpușneanul**

Primul capitol surprinde întoarcerea lui Alexandru Lăpușneanul pe tronul Moldovei cu intenția de a redobândi puterea pierdută din cauza trădării boierilor. Deși este întâmpinat de patru boieri – Moțoc, Veveriță, Spancioc și Stroici – care îi transmit faptul că poporul nu îl vrea, Lăpușneanul nu renunță la demersul său. El le promite boierilor răzbunare, rostind replica devenită motto: „Dacă voi nu mă vreți, eu vă vreu…”.

Cel de-al doilea capitol debutează cu instalarea la tron a lui Alexandru Lăpușneanul, urmată de persecutarea boierilor. Îndurerată, soția unui boier decapitat de Lăpușneanul o acuză pe doamna Ruxanda, nevasta domnitorului, de faptul că nu ia măsuri împotriva acțiunilor soțului său, avertismentul fiind motto-ul capitolului: „Ai să dai samă, Doamnă!”. Doamna Ruxanda îl roagă pe Lăpușneanul să pună capăt șirului de crime, iar el îi promite soției un „leac pentru frică”.

În cel de-al treilea capitol, deși le spune boierilor că îi pare rău pentru crimele comise, Lăpușneanul îi invită la un ospăț de împăcare la palat și îi ucide mișelește. De asemenea, se răzbună și pe Moțoc, aruncându-l mulțimii revoltate, motto-ul „Capul lui Moţoc vrem…” ilustrând faptul că Moțoc devenise țap ispășitor pentru nedreptățile comise. Ulterior, Lăpușneanul ordonă decapitarea celor patruzeci și șapte de boieri uciși, formând din capetele acestora o piramidă. Chemată pentru a fi „lecuită de frică”, doamna Ruxanda leșină la vederea piramidei.

În ultimul capitol, cel de-al patrulea, întâmplările au loc după patru ani de la măcelul boierilor. Bolnav fiind, într-un moment în care își pierde luciditatea, domnitorul cere să fie călugărit. Revenindu-și în fire, îi amenință pe cei prezenți, replica devenind motto-ul ultimului capitol: „De mă voi scula, pre mulți am să popesc și eu…”. Speriată, doamna Ruxanda este convinsă de boierii Spancioc și Stroici că otrăvirea domnitorului este singura soluție. Astfel, domnitorul, chinuit de dureri, moare otrăvit, fapt care marchează sfârșitul nuvelei.

## Caracterizare

Personajul cel mai complex al nuvelei este, fără îndoială, Alexandru Lăpușneanul. În realizarea caracterizării acestuia trebuie să ai în vedere influența romantismului asupra construcției lui, metodele de caracterizare (directă, indirectă, autocaracterizare), precum și trăsăturile fizice și morale evidențiate prin intermediul acestor procedee. Atunci când scrii [caracterizarea](https://liceunet.ro/costache-negruzzi/alexandru-lapusneanu/caracterizare), nu uita să exemplifici trăsăturile conturate prin referire la textul nuvelei.

**Exemplu de caracterizare a personajului Alexandru Lăpușneanul**

Alexandru Lăpușneanul este personajul principal, masculin, individual, complex prin problematica pe care o propune și romantic prin ilustrarea tipologiei conducătorului nemilos care acționează în situații excepționale. Acest personaj își are rădăcinile în istoria Moldovei, fapt care îi asigură credibilitatea.

Prin metoda caracterizării directe, naratorul conturează aspectul fizic al personajului, cu alte cuvinte, vestimentația specifică unei personalități de rangul său: „era îmbrăcat cu toată pompa domnească. Purta coroana Paleologilor și peste dulama poloneză de catifea stacojie, avea căbăniță turcească.”. Aflat în biserică, Lăpușneanul își afirmă superioritatea față de supușii săi veniți la slujbă, prin măreția pe care o inspiră hainele domnești.

Prin caracterizare indirectă este evidențiată trăsătura dominantă de caracter, și anume cruzimea, aceasta reieșind din faptele nemiloase ale protagonistului, cum ar fi măcelul boierilor. Relația dintre domnitor și soția sa, doamna Ruxanda, este reprezentativă pentru conturarea trăsăturilor acestuia și are la bază antiteza, procedeu specific romantismului. Domnitorul nu ascultă rugămintea soției de a înceta crimele, deși, prefăcut fiind, îi promite acestuia un „leac pentru frică”. Piramida formată din capetele boierilor provoacă leșinul soției sale și dovedește lipsa de respect și ipocrizia domnitorului.

Trăsăturile domnitorului sunt evidențiate și prin autocaracterizare. Astfel, pentru a-i atrage pe boieri în capcană, disimulează o confesiune: „m-am arătat cumplit și rău, vărsând sângele multora”.

## Perspectiva narativă

Perspectiva narativă are în vedere unghiul din care sunt povestite întâmplările. În „Alexandru Lăpușneanul” evenimentele sunt povestite la persoana a III-a, însă naratorul nu este pe deplin obiectiv, acest lucru putând fi observat de-a lungul nuvelei prin observațiile de natură personală. Așadar, nuvela are o perspectivă narativă auctorială, naratorul fiind totuși, uneori, subiectiv în exprimare.

**Exemplu**

Deși întâmplările sunt relatate la persoana a III-a de către un narator omniscient, iar perspectiva narativă este auctorială, putem observa faptul că naratorul devine subiectiv în raport cu protagonistul. Astfel, sunt subliniate în mod direct trăsăturile morale ale lui Lăpușneanul, naratorul exprimându-și opinia în legătură cu faptele crude ale acestuia: „a-și dezvălui urâtul caracter”, „tiran”, „nenorocitul domn”.

## Nuvelă istorică

În analiza ta este foarte important să menționezi faptul că „Alexandru Lăpușneanul” este o specie a genului epic, mai exact, o nuvelă. Astfel, trăsăturile specifice acestei specii literare se regăsesc și în opera lui Negruzzi. Mai mult, trebuie să specifici faptul că, din punct de vedere tematic, „Alexandru Lăpușneanul” este o nuvelă istorică, lucru ușor de evidențiat prin apelul la sursele de inspirație, la personaje, la subiectul operei.

Nu uita că pentru a primi un punctaj satisfăcător trebuie să îți construiești cu atenție argumentele și să le susții cu exemple din text.

**Exemplu de demonstrare a faptului că Alexandru Lăpușneanul este o nuvelă istorică**

Fiind o nuvelă, în „Alexandru Lăpușneanul” intriga generează conflicte puternice. Aceasta este reprezentată de momentul în care domnitorul decide să își recupereze tronul și rostește replica devenită motto al acestui prim capitol: „Dacă voi nu mă vreți, eu vă vreu…”. De asemenea, el promite boierilor că vor fi pedepsiți pentru cutezanța lor. Astfel, se prefigurează conflictul central al nuvelei – de natură politică – dintre domn și boieri.

Caracterul istoric al nuvelei este pus în lumină la nivelul textului nu doar prin evenimente sau personaje, ci și prin crearea unei atmosfere specifice secolului al XVI-lea. Astfel, limbajul conține o serie de arhaisme care plasează acțiunea în trecutul îndepărtat: „vornicul”, „spătarul”, „spahii”.

De asemenea, culoarea epocii este recreată și prin descrierea vestimentației lui Lăpușneanul, aceasta fiind specifică domnitorilor din vremea respectivă: „era îmbrăcat cu toată pompa domnească. Purta coroana Paleologilor și peste dulama poloneză de catifea stacojie, avea căbăniță turcească.”. Mai mult, descrierea mesei domnești evidențiază fastul întâlnit „În Moldova, pe vremea aceea […]” și contribuie la reconstituirea ambianței: „Pânza mesii și șervețelele erau de filaliu țesute în casă. Tipsiile pe care aduceau bucatele, talgerile și păharele erau de argint.”.

## Nuvelă romantică

„Alexandru Lăpușneanul” este o nuvelă de factură romantică, tema, sursele de inspirație, construcția personajului principal, antiteza fiind principalele argumente care susțin această orientare a autorului. Pașoptiștii, prin recomandările pe care le fac – operele literare să își fixeze rădăcinile în istoria națională și folclor – direcționează literatura înspre romantism.

Astfel, pentru a demonstra apartenența la romantism a nuvelei „Alexandru Lăpușneanul” trebuie să ai în vedere caracterul istoric, dar și alte trăsături ale acestui curent literar vizibile în textul lui Negruzzi.

**Exemplu**

Un procedeu specific romantismului, care evidențiază trăsăturile negative ale domnitorului, este antiteza. Aceasta conturează o poziția dintre însușirile protagonistului și cele ale doamnei Ruxanda, soția sa. Astfel, spre deosebire de doamna Ruxanda care dă dovadă de altruism și bunătate, cerându-i soțului său încetarea crimelor, Lăpușneanul este fals și nemilos, el promițându-i soției înspăimântate un „leac pentru frică”. Domnitorul ordonă decapitarea celor patruzeci și șapte de boieri uciși, formând din capetele acestora o piramidă, la vederea căreia doamna Ruxanda leșină. Sarcastic, Lăpușneanul batjocorește sensibilitatea soției: „Femeia, tot femeie, zice Lăpușneanul zâmbind”.

Prin urmare, putem spune că Lăpușneanul este un personaj complex, situațiile ieșite din comun în care acționează dovedindu-i excepționalitatea. Cruzimea dusă la extrem și tirania oglindesc figura unui personaj diabolic, de sorginte romantică, acesta ilustrând crezul artistic pașoptist îmbrățișat de autor.

## Concluzie

În încheierea eseului sau a comentariului despre nuvela „Alexandru Lăpușneanul” te poți folosi de opinia unui critic literar sau poți relua o idee care ar putea rezuma principalele tale observații. De asemenea, poți scoate în evidență și faptul că autenticitatea nuvelei este asigurată de raportarea acesteia la un episod din istoria națională.

**Exemplu**

Concluzionând, nuvela lui Costache Negruzzi prezintă un episod din istoria Moldovei de la mijlocul secolului al XVI-lea, conturând faptele crude ale unui conducător barbar. Având ca punct de plecare istoria națională, nuvela impresionează prin autenticitate și credibilitatea personajelor.

# Rezumat pe capitole

Rezumatul nuvelei Alexandru Lăpușneanul te va ajuta să îți reamintești cu exactitate care sunt evenimentele care se petrec în fiecare dintre cele patru capitole, dar și să înțelegi semnificația fiecărui motto întâlnit la început de capitol.

„Alexandru Lăpușneanul” este o **nuvelă istorică, de factură romantică**, publicată de Costache Negruzzi în perioada pașoptistă, mai exact, în prima jumătate a secolului al XIX-lea. Aceasta apare în primul număr al revistei „Dacia literară” și are la bază, conform cerințelor pașoptiștilor, o temă inspirată din istoria poporului român – creionarea perioadei celei de-a doua domnii pe tronul Moldovei a lui Alexandru Lăpușneanul (secolul al XVI-lea). Textul nuvelei este divizat în **patru capitole**, fiecare capitol fiind însoțit de câte un **motto relevant pentru dinamica întâmplărilor din acel segment**.

## Capitolul I

**Primul capitol**al nuvelei surprinde **întoarcerea lui Alexandru Lăpușneanul pe tronul Moldovei** cu intenția de a redobândi puterea pierdută din cauza trădării boierilor. Revenirea lui Lăpușneanul însemna înlăturarea actualului conducător, Ștefan Tomșa. În plus, Lăpușneanul era pregătit să se răzbune pe boierii care l-au trădat în timpul primei sale domnii și au provocat pierderea tronului. Aflat la graniță, acesta este întâmpinat de patru boieri – Moțoc, Veveriță, Spancioc și Stroici – care îi transmit faptul că poporul nu îl vrea și, prin urmare, ar fi bine să se întoarcă din drum.

Auzind acestea, domnitorul nu se lasă descurajat de boieri, ci rostește replica devenită **motto al acestui prim capitol: „Dacă voi nu mă vreți, eu vă vreu…”**. De asemenea, le promite boierilor că vor fi pedepsiți pentru cutezanța lor. Speriat de atitudinea dușmănoasă și de ambiția lui Lăpușneanul, vornicul Moțoc îi cere iertare domnitorului și, prefăcut fiind, îl sfătuiește să intre pe teritoriul Moldovei fără armată și să conteze pe ajutorul boierilor, însă nu reușește să-l înșele pe abilul conducător.

## Capitolul II

Cel de-**al doilea capitol** debutează cu **instalarea la tron a lui Alexandru Lăpușneanul**, Ștefan Tomșa renunțând la scaunul său fără a opune rezistență și fugind în Muntenia. Văzându-se în fruntea Moldovei, Lăpușneanul pune în aplicare planul de răzbunare și omoară boierii la cea mai mică nemulțumire, confiscă bunurile acestora, incendiază cetățile, lăsându-i astfel fără putere. Îndurerată și mâhnită, soția unui boier decapitat de Lăpușneanul o acuză pe doamna Ruxanda, nevasta domnitorului, de faptul că nu ia măsuri împotriva acțiunilor soțului său. Avertismentul văduvei – **„Ai să dai samă, Doamnă!” – este motto-ul capitolului** și reprezintă un semnal de alarmă pentru doamna Ruxanda. Aceasta din urmă îl roagă pe Lăpușneanul să pună capăt șirului de crime, iar acesta îi promite soției un „leac pentru frică”.

## Capitolul III

**Al treilea capitol** este format dintr-o serie de **secvențe ilustrative pentru cruzimea domnitorului.** Mai întâi acesta participă la slujba religioasă, disimulând a fi un adevărat creștin. Ba mai mult, ține un discurs în care presară diverse referințe biblice și le cere iertare boierilor pentru comportamentul său și pentru crimele comise. De asemenea, în semn de împăcare, îi invită pe aceștia la un ospăț organizat la palat. Intențiile ascunse ale domnitorului sunt dezvăluite în cadrul acelui ospăț, întrucât Lăpușneanul ordonă uciderea boierilor prezenți. Singurul care scapă este Moțoc, dar nu pentru că domnitorului i s-ar fi făcut milă, ci pentru că acestuia îi era pregătit un alt sfârșit.

La poarta palatului se adunase mulțimea revoltată care, fără a avea un motiv temeinic, cerea capul lui Moțoc, acesta din urmă fiind țapul ispășitor al nedreptăților comise.**Motto-ul „Capul lui Moțoc vrem…”** ilustrează dorința mulțimii de a-și răzbuna suferința. Domnitorul nu ezită și, în ciuda rugăminților lui Moțoc, boierul este aruncat ca pradă mulțimii. Ulterior, Lăpușneanul ordonă decapitarea celor patruzeci și șapte de boieri uciși, formând din capetele acestora o piramidă. Chemată pentru a fi „lecuită de frică”, doamna Ruxanda leșină la vederea piramidei.

## Capitolul IV

În cel de-**al patrulea capitol** **întâmplările au loc după patru ani de la măcelul boierilor.** Aflat în cetatea Hotinului, Lăpușneanul se îmbolnăvește și, într-un moment în care își pierde luciditatea, cere să fie călugărit. Revenindu-și în fire, îi amenință pe cei prezenți, replica devenind **motto-ul capitolului: „De mă voi scula, pre mulți am să popesc și eu…”**. Ajunși în cetatea Hotinului, boierii Spancioc și Stroici – care, precauți fiind, nu au participat la ospăț și au scăpat de măcel – o conving pe doamna Ruxanda să accepte otrăvirea domnitorului.

Văzând că soțul său amenință cu moartea pe toată lumea, inclusiv pe propriul copil, doamna Ruxanda ajunge la concluzia că otrăvirea lui Lăpușneanul e singura soluție. Astfel, domnitorul, chinuit de dureri, moare otrăvit, fapt care marchează finalul nuvelei.

Așadar, nuvela lui Costache Negruzzi **prezintă un episod din istoria Moldovei de la mijlocul secolului al XVI-lea**, conturând faptele crude ale unui conducător tiran. Având ca punct de plecare istoria națională, lucrarea „Alexandru Lăpușneanul” impresionează prin autenticitate, dar și prin originalitatea scriitorului, care îmbină armonios realitatea cu ficțiunea.

# Momentele subiectului

„Alexandru Lăpușneanul”, de Costache Negruzzi, este prima **nuvelă istorică** apărută în literatura română. Astfel, în 1840, aceasta a fost publicată în cel dintâi număr al revistei „Dacia literară”, publicație care a contribuit masiv la stabilirea bazelor criticii literare românești. Tema operei este de factură romantică, aceasta fiind reprezentată de trecutul istoric al Moldovei, reprezentat printr-un episod simbolic.

Nuvela cuprinde **patru capitole**, la începutul fiecăruia regăsindu-se câte un motto. Toate **cele patru motto-uri evidențiază ideile principale reprezentative** pentru conținutul fiecărui capitol. Fiind o operă epică, nuvela conține personaje și acțiune, evenimentele relatate în text fiind organizate conform schemei momentelor subiectului.

Astfel, **expozițiunea** stabilește locul și timpul acțiunii, precum și unele dintre personajele care participă la derularea acesteia. Faptele se petrec, așadar, în Moldova, pe parcursul ultimilor cinci ani ai domniei lui Alexandru Lăpușneanul, un lider crud și tiranic, revenit în țară alături de alaiul său, cu intenția de a-și recupera titlul, înlăturându-l pe actualul domnitor, Ștefan Tomșa. Tomșa era cel care-l înlăturase pe Iacob Eraclid (poreclit „Desot-Vodă”), responsabil, la rândul său, pentru alungarea lui Lăpușneanul. Vornicul Moțoc, Postelnicul Veveriță, Spătarul Spancioc și Stroici încearcă să-l convingă să renunțe la intențiile sale, întrucât  „norodul nu te vrea, nici te iubește”.

**Intriga acțiunii** este reprezentată de răspunsul dârz al lui Lăpușneanul: „Dacă voi nu mă vreți eu vă vreu, și dacă voi nu mă iubiți, eu vă iubesc pre voi, și voi merge ori cu voia, ori fără voia voastră”. Astfel, acesta exprimă deschis faptul că nu dorința poporului reprezenta prioritatea lui. Apoi, îl liniștește pe Moțoc, asigurându-l că nu-l va ucide, fiindcă avea nevoie de serviciile lui.

**Desfășurarea acțiunii** cuprinde cea mai mare parte a faptelor derulate în cadrul operei. Așadar, Lăpușneanul reușește să-și recupereze poziția, înlăturându-l cu succes pe Tomșa. El profită de naivitatea poporului, care pare a-și aminti de vremurile bune ale domniei lui Lăpușneanul. Incendiază toate cetățile Moldovei, cu excepția Hotinului, drept rezultat al atitudinii sale paranoice. Se teme de comploturile boierilor împotriva lui, iar acestea aveau loc, de obicei, în cetăți. El se comportă cu violență și cruzime, limitând cu severitate averile boierilor și atârnând capetele celor uciși de poarta curții domnești.

Doamna Ruxanda, soția lui Lăpușneanul, își roagă soțul să arate mai multă bunăvoință față de  boieri. Bărbatul, viclean, îi făgăduiește că-i va îndeplini dorința începând „de poimâine”, dar că, a doua zi, îi va oferi „un leac de frică”. Acest așa-zis remediu se constituia dintr-o capcană pe care Lăpușneanul le-o întinde boierilor. Astfel, domnitorul îi invită la ospăț după slujba de la biserică. Văzându-se în fața lor, acesta se preface bine intenționat, cerându-și iertare pentru modul în care se comportase, adăugând că dorința lui era aceea de a trăi „de acum în pace, iubindu‑ne ca niște frați”. Cu toate acestea, nici Spancioc, nici Stroici, nu au încredere în Lăpușneanul, refuzând invitația la masă.

Situația escaladează, ceea ce reprezintă **punctul culminant** al acțiunii operei. Cu puțin timp înainte de încheierea ospățului, boierul Veveriță închină un pahar în cinstea lui Lăpușneanul, urându-i acestuia să fie ghidat de către Dumnezeu în gândul bun „de a nu mai strica pe boieri și a bântui norodul...”. Folosindu-se de acest context și motivând că urarea fusese jignitoare, armașul ordonă pe loc ca boierii să fie uciși.

Agitația se resimte și în rândul poporului. Nemulțumită și gata de răzbunare și revoltă, mulțimea adunată în fața porții palatului domnesc lovește poarta cu topoarele. Când Lăpușneanul îi ordonă armașului să‑i întrebe pe oameni ce doreau, aceștia ezită, neștiind pe cine să învinuiască pentru înrăutățirea sistematică a condițiilor de trai. În final, ei se folosesc de Moțoc în rol de țap ispășitor și sfârșesc prin a cere capul acestuia. Crezând că urma să fie ajutat de Lăpușneanul Moțoc îi cere acestuia să intervină în favoarea lui, însă domnitorul alege cea mai simplă soluție, aruncându-l pe Moțoc în mijlocul mulțimii, care se liniștește după uciderea acestuia.

În încheierea acestui episod, Lăpușneanul ordonă tăierea capetelor boierilor uciși, după care le aranjează pe masă în formă de piramidă. Apoi, își cheamă soția, întrucât acesta era „leacul de frică” despre care-i vorbise odinioară. Aflată în stare de șoc, aceasta leșină. Armașul își trimite oamenii în căutarea lui Spancioc și a lui Stroici, care sunt găsiți încercând să fugă peste granița de pe Nistru.

**Deznodământul** îl înfățișează pe Lăpușneanul la patru ani de la crimele petrecute la ospăț, în cetatea Hotinului. El se mutase acolo fiindcă se temea ca Spancioc și Stroici să încerce să revină în Moldova cu armată din Polonia, unde cei doi se refugiaseră. În mod surprinzător, își respecta promisiunea făcută doamnei Ruxanda și nu mai omora, într-adevăr, pe nimeni. Cu toate acestea, nu se dădea înapoi de la tortura fizică. La scurt timp, el se îmbolnăvește grav și cere să fie călugărit. Soția sa devine regentă, iar fiul lui, Bogdan, este noul domnitor. Văzând acestea, Lăpușneanul se înfurie, amenințându-și fiul și nevasta. Atunci, Spancioc și Stroici o conving pe Doamna Ruxanda să-și ucidă soțul prin otrăvire, motivând că era singura cale de a salva viața fiului său. Astfel, Alexandru Lăpușneanul se confruntă cu sfârșitul propriei existențe.

În concluzie, „Alexandru Lăpușneanul”, de Costache Negruzzi, este o nuvelă complexă ce ilustrează realitățile dificile ale trecutului istoric al Moldovei. Autorul nu se rezumă la aspectele politice sau la situația oamenilor din înalta societate (domnitori, boieri), ci se oprește și asupra suferinței oamenilor de rând, care serveau drept simple instrumente în mâinile celor puternici.

# Eseu

Textul de mai jos reprezintă un eseu despre „Alexandru Lăpușneanul”, prima **nuvelă istorică** din literatura română. Pentru a te asigura că vei rezolva foarte bine subiectul pentru examen, trebuie să cunoști și să poți concepe cu ușurință analiza lecturilor obligatorii, printre care se numără și această nuvelă. Eseul următor sintetizează informațiile principale de care vei avea nevoie pentru o mai bună înțelegere a textului și cuprinde următoarele: date despre operă, tema nuvelei, semnificația titlului, perspectiva narativă, elemente de structură și compoziție.

## Eseu

Costache Negruzzi, om politic și scriitor român pașoptist, este autorul operei „Alexandru Lăpușneanul”, **cea dintâi nuvelă istorică din literatura română**. Publicarea acesteia a avut loc în data de 30 ianuarie 1840, în primul număr al revistei „Dacia literară”, publicație prin editarea căreia Mihail Kogălniceanu a pus bazele criticii literare românești.

**Titlul** atrage atenția asupra personalității puternice a personajului principal, o proiecție romantică a unei figuri istorice reale. Lăpușneanul, domnitor al Moldovei, este amintit îndeosebi datorită celei de-a doua domnii, care s-a remarcat prin acte de cruzime și ucidere în masă. Articularea numelui său îl izolează de alte personaje, accentuând caracterul său straniu, responsabil pentru fapte sângeroase, comise cu sânge rece.

**Tema principală** a nuvelei este un episod ce **aparține trecutului istoric al Moldovei**, fiind o tematică de factură romantică. Negruzzi evocă cea de-a doua domnie a lui Alexandru Lăpușneanul în Moldova, în cea de-a doua jumătate a secolului al XVI-lea. Domnitorul are o personalitate tiranică și ucide atât din dorința de a se răzbuna, cât și din plăcere. Astfel, cititorul realizează consecințele nefaste ale abuzului de putere.

Nuvela este structurată în **patru capitole**, iar fiecăruia dintre acestea îi corespunde câte un motto, în funcție de ideea principală desprinsă din acțiunea capitolelor. **Perspectiva narativă** este obiectivă, naratorul diferențiindu-se de personajul principal. Omniprezent și omniscient, naratorul se exprimă la persoana a treia.

**Primul capitol** începe cu **motto-ul: „Dacă voi nu mă vreți, eu vă vreu!”**. Fraza face referire la modul în care Lăpușneanul ajunsese să preia puterea: proaspăt revenit în țară, însoțit de un întreg alai, acesta urmează să preia domnia de la Ștefan Tomșa. Cu ceva timp în urmă, el însuși fusese înlăturat și înlocuit de către Iacob Eraclidul. Vornicul Moțoc, Postelnicul Veveriţă, Spătarul Spancioc și Stroici cer o audiență cu Lăpușneanul. Moțoc transmite domnitorului aspirant că „norodul nu te vrea, nici te iubește”, însă Lăpușneanul, neînduplecat, răspunde: „Dacă voi nu mă vreți eu vă vreu, și dacă voi nu mă iubiți, eu vă iubesc pre voi, și voi merge ori cu voia, ori fără voia voastră”.

**Capitolul al doilea** are ca motto fraza: **„Ai să dai samă, doamnă!”**. Odată reîntors la domnie, Lăpușneanul arde toate cetățile Moldovei, cu excepția Hotinului (întrucât acestea reprezentau locuri de complot ale boierilor împotriva lui). Pe boieri îi tratează cu asprime, reducându-le semnificativ averile și atârnând capetele celor uciși de poarta curții domnești. Doamna Ruxanda, soția lui Lăpușneanul, își imploră soțul să-i ierte pe boieri. Lăpușneanul îi promite că îi va îndeplini dorința, dar mai întâi îi va da „un leac de frică”.

Cel de-**al treilea capitol** începe cu **motto-ul: „Capul lui Moțoc vrem”**. Domnitorul dă un ospăț la care invită boierii, aparent, cu gând de pace. Înainte de încheierea ospățului, boierul Veveriță închină în cinstea lui Lăpușneanul, dorindu-i gândul bun „de a nu mai strica pe boieri și a bântui norodul...”. Sub pretextul că urarea fusese jignitoare, armașul ordonă uciderea boierilor. Atunci, mulțimea revoltată se adună în fața palatului, cerând capul lui Moțoc și învinuindu-l pentru nenorocirile suferite. Lăpușneanul îl sacrifică pe Moțoc pentru a liniști mulțimea. Apoi, acesta ordonă tăierea capetelor boierilor uciși, după care le așează pe masă în formă de piramidă. Acesta reprezenta „leacul de frică” promis soției sale, iar doamna Ruxanda leșină la vederea lui. Oamenii armașului sunt trimiși să‑i aducă pe Spancioc și pe Stroici, pe care îi prind fugind peste granița de pe Nistru.

**Acțiunea ultimului capitol** **(„De mă voi scula, pre mulți am să popesc și eu...”)** are loc la patru ani de la episodul sângeros. Lăpușneanul se mută în cetatea Hotinului pentru a‑i urmări pe Spancioc și Stroici, care se refugiaseră în Polonia. El respectase promisiunea făcută soției sale, nu mai omora pe nimeni, dar continua să tortureze fizic populația.

Când domnitorul cade bolnav la pat, el cere mitropolitului, episcopilor și boierilor să îl călugărească dacă observă că se apropie de moarte. Doamna Ruxanda este numită regentă, iar fiul său, Bogdan, noul domn. Lăpușneanul își amenință soția și fiul, iar Spancioc și Stroici o conving pe Doamna Ruxanda să-și otrăvească soțul pentru a-și salva fiul. Astfel, Alexandru Lăpușneanul este suferă o moarte chinuitoare.

**În concluzie**, fiind o **operă ce aparține unui scriitor pașoptist**, opera de față se remarcă prin îmbinarea elementelor romantice cu cele clasice. „Alexandru Lăpușneanul” este o nuvelă romantică de inspirație istorică ce evocă trecutul Moldovei prin prisma domniei unuia dintre cei mai sângeroși lideri din istoria regiunii.

# Tema și viziunea despre lume

Tema istorică și viziunea romantică a lui Costache Negruzzi sunt foarte bine evidențiate în nuvela Alexandru Lăpușneanul. Citind acest eseu vei afla cum este evocată istoria Moldovei, dar vei ști și să răspunzi la cerința de a redacta „un eseu de 2 – 3 pagini, în care să prezinți viziunea despre lume reflectată într-una dintre nuvelele studiate”, regăsită atât la sesiunea august-septembrie a Bacalaureatului din 2010, cât și în varianta 10 a Bacalaureatului din 2013.

„Alexandru Lăpușneanul” este o **nuvelă istorică, de factură romantică**, publicată de Costache Negruzzi în **perioada pașoptistă**, mai exact, în prima jumătate a secolului al XIX-lea. Aceasta apare în primul număr al revistei „Dacia literară” și are la bază, conform cerințelor pașoptiștilor, istoria poporului român, mai exact, creionarea perioadei celei de-a doua domnii pe tronul Moldovei a lui Alexandru Lăpușneanul. Astfel, **viziunea despre lume și creație este influențată de orientarea romantică a autorului** ș**i de recomandările pașoptiștilor**, nuvela „Alexandru Lăpușneanul” fiind relevantă în acest sens.

Având drept piloni centrali principiile conturate în articolul „Introducție” scris de Mihai Kogălniceanu și publicat în „Dacia literară”, **nuvela ilustrează viziunea scriitorului pașoptist, fidel crezului formării unei literaturi naționale.** Mai mult, recomandând ca surse de inspirație trecutul, istoria națională și folclorul, pașoptismul orientează literatura înspre romantism. Prin urmare, **viziunea lui Negruzzi nu poate fi decât romantică**, iar nuvela sa oglindește concepțiile autorului prin temă, construcția personajelor și limbaj.

Conform cerințelor pașoptiste,**tema nuvelei este istoria**, prezentându-se **a doua domnie a lui Lăpușneanul în Moldova** și acțiunile întreprinse de acesta împotriva boierilor care l-au trădat în prima sa domnie. Observăm **viziunea romantică a autorului** în alegerea temei, sursele de inspirație fiind „Letopisețele Țării Moldovei”, scrise de Grigore Ureche și Miron Costin. Deși preia fapte istorice și chiar replici din operele cronicarilor – precum scena uciderii lui Moțoc din cronica lui Costin sau scena uciderii boierilor și replica „Dacă voi nu mă vreți, eu vă vreu…” din cea a lui Ureche – Negruzzi se distanțează pe alocuri de realitatea istorică, conferind textului originalitate. Oricum, faptul că subiectul este construit pornind de la istoria consemnată în cronici, îi asigură textului autenticitate și îl plasează în rândul operelor romantice.

În plus, **viziunea romantică a scriitorului este evidentă și în ceea ce privește construcția personajului principal**. Numele protagonistului ne este dezvăluit încă de la început, prin intermediul titlului. Acesta din urmă este format dintr-un substantiv propriu care anticipă caracterul istoric al scrierii prin faptul că se referă la un domnitor al Moldovei, reperabil în cronici și documente istorice. Având drept corespondent în realitate o personalitate istorică, personajul Lăpușneanul întruchipează tipul conducătorului crud și viclean, orientarea romantică a autorului determinând construirea unui destin spectaculos.

Trăsătura dominantă a domnitorului este cruzimea, aceasta fiind observabilă într-o serie de situații excepționale, specifice operelor romantice. Lăpușneanul participă la slujba religioasă, disimulând a fi un adevărat creștin. Mai mult, ține un discurs în care presară diverse referințe biblice și le cere iertare boierilor pentru comportamentul său. Ipocrizia și prefăcătoria sunt completate de o cruzime ieșită din comun întrucât, după ce câștigă încrederea boierilor, îi invită la un ospăț de împăcare și ordonă uciderea mișelească a acestora. Un alt episod relevant pentru cruzimea protagonistului este cel al aruncării lui Moțoc în mâinile mulțimii revoltate. Abil și inteligent, Lăpușneanul știe cum să manipuleze poporul nemulțumit, orientându-l înspre Moțoc. Prin urmare, domnitorul scapă de revolta celor „Proști, dar mulți”, însă totodată se răzbună și pe Moțoc, acesta din urmă fiind omorât de mulțime.

Un **procedeu specific romantismului**, care evidențiază trăsăturile negative ale domnitorului, este **antiteza**. Aceasta conturează opoziția dintre însușirile protagonistului și cele ale doamnei Ruxanda, soția sa. Astfel, spre deosebire de doamna Ruxanda care dă dovadă de altruism și bunătate, cerându-i soțului său încetarea crimelor, Lăpușneanul este fals și nemilos, el promițându-i soției înspăimântate un „leac pentru frică”. Domnitorul ordonă decapitarea celor patruzeci și șapte de boieri uciși, formând din capetele acestora o piramidă, la vederea căreia doamna Ruxanda leșină. Sarcastic, Lăpușneanul batjocorește sensibilitatea soției: „Femeia, tot femeie, zice Lăpușneanul zâmbind”. Prin urmare, putem spune că domnitorul este un **personaj complex**, situațiile ieșite din comun în care acționează dovedindu-i excepționalitatea. Cruzimea dusă la extrem și tirania oglindesc figura unui personaj diabolic, de origine romantică, acesta ilustrând crezul artistic pașoptist îmbrățișat de autor.

Spectaculos și impresionant este și finalul nuvelei, întrucât firea lui Lăpușneanul nu se îmblânzește nici pe patul de moarte. După patru ani de la măcel, bolnav fiind, într-un moment în care își pierde luciditatea, domnitorul cere să fie călugărit. Revenindu-și în fire, îi amenință pe cei prezenți, replica devenind motto-ul ultimului capitol: „De mă voi scula, pre mulți am să popesc și eu…”. Speriată, doamna Ruxanda este convinsă de boierii Spancioc și Stroici că otrăvirea domnitorului este singura soluție. Astfel, domnitorul, chinuit de dureri, moare otrăvit, fapt care marchează sfârșitul unui destin neobișnuit.

**Viziunea romantică a scriitorului** este pusă în lumină la nivelul textului nu doar prin evenimente sau personaje, ci și prin **crearea unei atmosfere specifice secolului al XVI-lea.** Astfel, **limbajul** conține o serie de arhaisme care plasează acțiunea în trecutul îndepărtat: „vornicul”, „spătarul”, „spahii”. De asemenea, culoarea epocii este recreată și prin descrierea vestimentației lui Lăpuşneanul, aceasta fiind specifică domnitorilor din vremea respectivă: „era îmbrăcat cu toată pompa domnească. Purta coroana Paleologilor și peste dulama poloneză de catifea stacojie, avea căbăniță turcească.”. Mai mult, descrierea mesei domnești evidențiază fastul întâlnit „În Moldova, pe vremea aceea […]” și contribuie la reconstituirea ambianței: „Pânza mesii și șervețelele erau de filaliu țesute în casă. Tipsiile pe care aduceau bucatele, talgerile și păharele erau de argint.”.

Consider că **viziunea romantică și crezul pașoptist** ale autorului se reflectă în construcția nuvelei, aceasta din urmă respectând cu fidelitate observațiile vehiculate în „Dacia literară”. Apelul la istoria românilor, personajul cu însușiri excepționale și faptele spectaculoase sunt dovezi clare ale faptului că nuvela nu poate fi înțeleasă în afara contextului cultural în care a fost creată.

**În concluzie**, putem afirma că viziunea despre lume a autorului este pusă în evidență de folosirea elementelor compoziționale specifice romantismului, iar textul impresionează prin autenticitate, originalitate și prin tema abordată.

# Particularități de construcție a unui personaj

Citește această pagină pentru a afla care sunt trăsăturile de caracter ale lui Alexandru Lăpușneanul, personajul central al nuvelei, și cum influențează faptele acestuia evoluția celorlalte personaje. În plus, eseul te va ajuta să structurezi un eseu care să răspundă la cerința primită de elevii de la profilul real la examenul de Bacalaureat din sesiunea august-septembrie, 2015.

„Alexandru Lăpușneanul” este o **nuvelă istorică, de factură romantică**, publicată de Costache Negruzzi în **perioada pașoptistă**, mai exact, în prima jumătate a secolului al XIX-lea. Aceasta apare în primul număr al revistei „Dacia literară” și are la bază, conform cerințelor pașoptiștilor, istoria poporului român, mai exact, creionarea perioadei celei de-a doua domnii pe tronul Moldovei a lui Alexandru Lăpușneanul. Domnitorul **Lăpușneanul este personajul central al nuvelei**, destinul lui influențând destinele celorlalte personaje.

Alexandru Lăpușneanul este **personajul principal, masculin, individual, complex** prin problematica pe care o propune și **romantic** prin ilustrarea tipologiei conducătorului nemilos care acționează în situații excepționale. Acest personaj își are rădăcinile în istoria Moldovei, fapt care îi asigură credibilitatea. Trăsăturile îi sunt evidențiate prin intermediul **caracterizării directe și indirecte**, dar și prin **autocaracterizare**.

Prin metoda caracterizării directe, naratorul conturează **aspectul fizic al personajului,** cu alte cuvinte, vestimentația specifică unei personalități de rangul său: „era îmbrăcat cu toată pompa domnească. Purta coroana Paleologilor și peste dulama poloneză de catifea stacojie, avea căbăniţă turcească.”. Aflat în biserică, Lăpușneanul își afirmă superioritatea față de supușii săi veniți la slujbă, prin măreția pe care o inspiră hainele domnești.

Deși întâmplările sunt relatate la persoana a III-a de către un narator ominiscient, putem observa faptul că naratorul devine subiectiv în raport cu protagonistul. Astfel, tot prin caracterizare directă sunt subliniate de narator **trăsăturile morale ale lui Lăpușneanul**: „a-și dezvălui urâtul caracter”, „tiran”, „nenorocitul domn”. Chiar și referirile la gestică sau ton surprind **răutatea și cruzimea**: „ai cărui ochi sânteiară ca un fulger” sau „răspunse Lăpușneanul cu sânge rece”. Nu doar naratorul îl caracterizează direct, ci și alte personaje, percepțiile contrastante ale acestora depinzând de relația pe care o au cu domnitorul: „crud și cumplit” (mitropolitul Teofan) sau „bunul meu domn” (doamna Ruxanda).

Prin caracterizare indirectă, pornind de la gesturi, comportament, relațiile cu celelalte personaje, sunt reliefate și alte trăsături de personalitate. Modul în care este construit personajul este influențat în mare măsură de viziunea despre lume și creație a autorului. Orientarea romantică a lui Negruzzi determină **conturarea unui personaj de factură romantică**, definit printr-o serie de însușiri excepționale. În plus, respectând recomandările pașoptiștilor, tema nuvelei este una istorică, prezentându-se, într-un amestec original de realitate și ficțiune, perioada întoarcerii la tron a lui Alexandru Lăpușneanul. Având drept corespondent în realitate o personalitate istorică, personajul Lăpușneanul **întruchipează tipul conducătorului crud și viclean**, viziunea romantică a autorului determinând construirea unui destin spectaculos.

Încă din primul capitol al nuvelei putem observa faptul că Lăpușneanul este un **domnitor ambițios și perseverent**, el răspunzând ferm celor patru boieri care, pentru a-l descuraja și a-l întoarce din drum, i-au spus că nu este dorit de popor: „Dacă voi nu mă vreți, eu vă vreu…”. **Neînfricat și răzbunător**, Lăpușneanul le promite acestora că vor plăti pentru trădarea din prima sa domnie, din cauza căreia și-a pierdut tronul. Urcat din nou pe scaunul de domnitor, Lăpușneanul își pune în aplicare planul de răzbunare și, **dând dovadă de violență și viclenie**, omoară boierii la cea mai mică nemulțumire și confiscă bunurile acestora, lăsându-i astfel fără putere. Astfel, se prefigurează conflictul central al nuvelei – de natură politică – dintre domn și boieri.

**Trăsătura dominantă a domnitorului este cruzimea**, aceasta fiind observabilă într-o serie de situații excepționale. Lăpușneanul participă la slujba religioasă, **disimulând a fi un adevărat creștin**. Mai mult, ține un discurs în care presară diverse referințe biblice și le cere iertare boierilor pentru comportamentul său. **Ipocrizia și prefăcătoria** sunt completate de o cruzime ieșită din comun întrucât, după ce câștigă încrederea boierilor, îi invită la un ospăț de împăcare și ordonă uciderea mișelească a acestora. Un alt episod relevant pentru cruzimea protagonistului este cel al aruncării lui Moțoc în mâinile mulțimii dornice de jertfă. **Abil și inteligent**, Lăpușneanul știe cum să manipuleze poporul nemulțumit, orientându-l înspre Moțoc, devenit astfel țap ispășitor. Prin urmare, domnitorul scapă de revolta celor „Proști, dar mulți”, dar se răzbună și pe Moțoc totodată.

Un procedeu specific romantismului, care evidențiază **trăsăturile negative ale domnitorului**, este antiteza. Aceasta conturează opoziția dintre însușirile protagonistului și cele ale doamnei Ruxanda, soția sa. Astfel, spre deosebire de doamna Ruxanda, care dă dovadă de altruism și bunătate, cerându-i soțului său încetarea crimelor, Lăpușneanul este **fals și nemilos**, el promițându-i soției înspăimântate un „leac pentru frică”. Domnitorul ordonă decapitarea celor patruzeci și șapte de boieri uciși, formând din capetele acestora o piramidă, la vederea căreia doamna Ruxanda leșină. Sarcastic, Lăpușneanul **batjocorește sensibilitatea soției**: „Femeia, tot femeie, zice Lăpușneanul zâmbind”.

Prin urmare, putem observa că nu doar faptele sau comportamentul, ci și relațiile cu celelalte personaje demonstrează **răutatea și tirania personajului**. Nici după patru ani de la măcel, bolnav fiind, Lăpușneanul nu își schimbă atitudinea dușmănoasă față de cei din jur. Revenindu-și în fire, acesta află că a fost călugărit și amenință cu moartea chiar și pe propriul său copil: „De mă voi scula, pre mulți am să popesc și eu”. Speriată, doamna Ruxanda este convinsă de boierii Spancioc și Stroici că otrăvirea domnitorului este singura soluție. Astfel, domnitorul, chinuit de dureri, moare otrăvit, fapt care marchează finalul nuvelei.

Trăsăturile domnitorului sunt evidențiate și prin **autocaracterizare**. Astfel, pentru a-i atrage pe boieri în capcană, disimulează o confesiune: „m-am arătat cumplit și rău, vărsând sângele multora”.

Consider că Lăpușneanul este un **personaj complex**, situațiile ieșite din comun în care acționează dovedindu-i excepționalitatea. Cruzimea dusă la extrem și tirania oglindesc figura unui personaj diabolic, acesta ilustrând crezul artistic pașoptist îmbrățișat de autor.

**Concluzionând**, nuvela lui Costache Negruzzi prezintă un episod din istoria Moldovei de la mijlocul secolului al XVI-lea, conturând faptele crude ale unui **conducător barbar**. Având ca punct de plecare istoria națională, nuvela impresionează prin autenticitate și credibilitatea personajelor.

# Relația dintre două personaje

Este important să urmărești relația dintre domnitorul Alexandru Lăpușneanul și soția acestuia, domnița Ruxanda, întrucât îți va fi mai ușor să realizez portretul personajului principal, dar și să înțelegi trăsăturile nuvelei. Totodată vei ști să dai răspunsul corect la cerința pe care au primit-o elevii de la profilul uman la Bacalaureatul din 2015, sesiunea august-septembrie.

„Alexandru Lăpușneanul” este o **nuvelă istorică, de factură romantică**, publicată de Costache Negruzzi în **perioada pașoptistă**, mai exact, în prima jumătate a secolului al XIX-lea. Aceasta apare în primul număr al revistei „Dacia literară” și are la bază, conform cerințelor pașoptiștilor, istoria poporului român, mai exact, **creionarea perioadei celei de-a doua domnii pe tronul Moldovei a lui Alexandru Lăpușneanul**. Un loc important în cadrul nuvelei îl ocupă **relația dintre Lăpușneanul și soția sa, doamna Ruxanda**, cei doi formând un cuplu neobișnuit, specific romantismului.

**Alexandru Lăpușneanul este personajul principal, complex** prin problematica pe care o propune și romantic prin ilustrarea tipologiei conducătorului nemilos care acționează în situații excepționale. **Soția acestuia, doamna Ruxanda, este un personaj secundar, o femeie de rang nobil** – descendentă a lui Ștefan cel Mare – care dovedește milostenie, blândețe, și care prin intervențiile sale de-a lungul acțiunii pune în lumină, prin contrast, trăsăturile negative ale soțului ei.

Recomandând ca surse de inspirație trecutul, istoria națională, folclorul, pașoptismul orientează literatura înspre romantism. Prin urmare, viziunea lui Negruzzi nu poate fi decât romantică, iar nuvela sa oglindește concepțiile autorului prin temă, construcția personajelor, limbaj. Conform cerințelor pașoptiste, tema nuvelei este istoria, prezentându-se, într-un amestec original de realitate și ficțiune, a doua domnie a lui Lăpușneanul în Moldova și acțiunile întreprinse de acesta împotriva boierilor care l-au trădat în prima sa domnie.

Observăm viziunea romantică a autorului în alegerea temei, sursele de inspirație fiind „Letopisețele Ţării Moldovei”, scrise de Grigore Ureche și Miron Costin. **Cele două personaje, Lăpușneanul și soția sa, își au corespondenți în realitate**, mai exact în istoria poporului roman, fapt care le asigură credibilitatea. Numele protagonistului ne este dezvăluit încă de la început, prin intermediul titlului. Acesta din urmă este format dintr-un substantiv propriu care anticipă caracterul istoric al scrierii prin faptul că se referă la un domnitor al Moldovei, reperabil în cronici și documente istorice.

**Textul nuvelei** este divizat în **patru capitole**, fiecare capitol fiind însoțit de câte un motto relevant pentru dinamica întâmplărilor din acel segment. Acțiunea are loc în Moldova, în cea de-a doua jumătate a secolului al XVI-lea, constituind o pagină importantă din istoria provinciei. **Primul capitol** surprinde întoarcerea lui Alexandru Lăpușneanul pe tronul Moldovei cu intenția de a redobândi puterea pierdută din cauza trădării boierilor. Deși este întâmpinat de patru boieri – Moțoc, Veveriță, Spancioc și Stroici – care îi transmit faptul că poporul nu îl vrea, Lăpușneanul nu renunță la demersul său. El le promite boierilor răzbunare, rostind replica devenită motto: „Dacă voi nu mă vreți, eu vă vreu…”. Astfel, se declanșează conflictul principal al nuvelei – de natură politică – dintre domn și boieri.

În cel de-**al doilea capitol**este conturată **relația domnitorului cu soția sa**, fiind astfel evidențiate **trăsăturile acestora**. Capitolul debutează cu instalarea la tron a lui Alexandru Lăpușneanul, urmată de persecutarea boierilor. Îndurerată, soția unui boier decapitat de Lăpușneanul o acuză pe doamna Ruxanda, nevasta domnitorului, de faptul că nu ia măsuri împotriva acțiunilor soțului său, avertismentul fiind motto-ul capitolului: „Ai să dai samă, Doamnă!”. Un procedeu specific romantismului, care evidențiază trăsăturile celor două personaje, este **antiteza**. Aceasta conturează **opoziția dintre însușirile protagonistului și cele ale doamnei Ruxanda**, soția sa. Astfel, spre deosebire de doamna **Ruxanda, care dă dovadă de altruism și bunătate**, cerându-i soțului său încetarea crimelor, **Lăpușneanul este fals și nemilos**, el promițându-i soției înspăimântate un „leac pentru frică”. **Relația dintre cei doi**, dar și trăsăturile acestora sunt reliefate și prin intermediul apelativelor: doamna Ruxanda îi spune „bunul meu domn”, fapt care sugerează iubirea și respectul acesteia față de soț, pe când Lăpușneanul, enervat de cutezanța soției i se adresează jignitor, numind-o „muiere nesocotită”.

Cel de-**al treilea capitol** evidențiază și mai mult axa angelic-demonic pe care este construit **cuplul doamna Ruxanda-Lăpușneanul**. Deși le spune boierilor că îi pare rău pentru crimele comise, Lăpușneanul îi invită la un ospăț de împăcare la palat și îi ucide mișelește. Dând dovadă de cruzime, tiranie, domnitorul ordonă decapitarea celor patruzeci și șapte de boieri uciși, formând din capetele acestora o piramidă, la vederea căreia doamna Ruxanda leșină. Sarcastic, **Lăpușneanul batjocorește sensibilitatea soției**: „Femeia, tot femeie, zice Lăpușneanul zâmbind”.

În **ultimul capitol, cel de-al patrulea**, întâmplările au loc după patru ani de la măcelul boierilor, iar **raportul dintre cei doi soți se modifică**. Bolnav fiind, **Lăpușneanul tot nu își schimbă atitudinea dușmănoasă față de cei din jur**. Revenindu-și în fire, acesta află că a fost călugărit și amenință cu moartea chiar și pe propriul său copil: „De mă voi scula, pre mulți am să popesc și eu”. Speriată, doamna Ruxanda este convinsă de boierii Spancioc și Stroici că otrăvirea domnitorului este singura soluție. Astfel, domnitorul, chinuit de dureri, moare otrăvit, fapt care marchează finalul nuvelei.

Consider că, privită din perspectiva deznodământului, **relația dintre cei doi soți este diferită**, raportând-o la cea inițială. Spun acest lucru deoarece, deși Lăpușneanul este la fel de agresiv și dur ca la început, boala îi diminuează puterea pe care o avea înainte. Prin urmare, doamna Ruxanda nu mai este soția supusă, dominată de un soț autoritar și crud, ci o femeie capabilă de a lua o decizie importantă și definitivă. Astfel, profitând de slăbiciunea fizică a soțului, doamna Ruxanda se înarmează cu putere și decide să-și ucidă soțul pentru a pune capăt nelegiuirilor acestuia.

Concluzionând, putem afirma că relația dintre cele două personaje este construită în antiteză, de la început până la finalul textului, moment în care doamna Ruxandra are puterea să ia o decizie foarte importantă.

# Modul în care se reflectă o temă

Te vom ajuta să evidențiezi modul în care se reflectă tema istorică în nuvela Alexandru Lăpușneanul. Profesorii de limba română au conceput acest eseu în așa fel încât să îl poți folosi ca model și sursă de inspirație pentru a răspunde la cerința de a scrie un eseu în care să prezinți modul în care se reflectă o temă într-o nuvelă studiată, de regăsită la subiectul de la sesiunea august-septembrie a examenului de Bacalaureat din 2011.

„Alexandru Lăpușneanul” este o **nuvelă istorică, de factură romantică**, publicată de Costache Negruzzi în perioada pașoptistă, mai exact, în prima jumătate a secolului al XIX-lea. Aceasta apare în primul număr al revistei „Dacia literară” și are la bază, conform cerințelor pașoptiștilor, o temă inspirată din istoria poporului român – creionarea perioadei celei de-a doua domnii pe tronul Moldovei a lui Alexandru Lăpușneanul (secolul al XVI-lea).

**Titlul**, format dintr-un substantiv propriu, anticipă caracterul istoric al scrierii lui Negruzzi. Astfel, titlul reprezintă numele unui domnitor al Moldovei, reperabil în cronici și documente istorice, devenit **personaj principal și eponim** al nuvelei. De asemenea, titlul evidențiază încă de la început faptul că Lăpușneanul este **personajul care influențează destinele celorlalte personaje**. Având drept corespondent în realitate o personalitate istorică, personajul Lăpușneanul întruchipează tipul conducătorului crud și viclean, **viziunea romantică a autorului** determinând construirea unui destin spectaculos.

**Tema istoriei stă la baza construcției subiectului**, acesta din urmă fiind inspirat din „Letopisețele Țării Moldovei”, scrise de Grigore Ureche și Miron Costin. Deși preia fapte istorice și chiar replici din operele cronicarilor – precum scena uciderii lui Moțoc din cronica lui Costin sau scena uciderii boierilor și replica „Dacă voi nu mă vreți, eu vă vreu…” din cea a lui Ureche – Negruzzi se distanțează pe alocuri de realitatea istorică, conferind textului originalitate. Oricum, faptul că subiectul este construit pornind de la istoria consemnată în cronici îi asigură textului autenticitate, iar personajelor, credibilitate.

Din punct de vedere **compozițional**, textul nuvelei este divizat în **patru capitole**, fiecare capitol fiind însoțit de câte un m**otto relevant pentru dinamica întâmplărilor** din acel segment. Succesiunea de evenimente preluate din cronici și transfigurate artistic dovedește caracterul istoric al nuvelei și ilustrează modul în care autorul valorifică tema acesteia.

**Primul capitol** al nuvelei surprinde **întoarcerea lui Alexandru Lăpușneanul pe tronul Moldovei** cu intenția de a redobândi puterea pierdută din cauza trădării boierilor. Aflat la graniță, acesta este întâmpinat de patru boieri – Moțoc, Veveriță, Spancioc și Stroici – care îi transmit faptul că poporul nu îl vrea și, prin urmare, ar fi bine să se întoarcă din drum. Auzind acestea, domnitorul nu se lasă descurajat de boieri, ci rostește replica devenită motto al acestui prim capitol: **„Dacă voi nu mă vreți, eu vă vreu…”**. Astfel, se prefigurează conflictul central al nuvelei – de natură politică – dintre domn și boieri.

Cel de-**al doilea capitol** debutează cu **instalarea la tron a lui Alexandru Lăpușneanul**, urmată de persecutarea boierilor, ca răzbunare pentru trădarea lor din prima sa domnie. Îndurerată, soția unui boier decapitat de Lăpușneanul o acuză pe doamna Ruxanda, nevasta domnitorului, de faptul că nu ia măsuri împotriva acțiunilor soțului său. Avertismentul văduvei – **„Ai să dai samă, Doamnă!” – este motto-ul capitolului** și reprezintă un semnal de alarmă pentru doamna Ruxanda. Aceasta din urmă îl roagă pe Lăpușneanul să pună capăt șirului de crime, iar el îi promite soției un „leac pentru frică”.

În cel de-**al treilea capitol** Lăpușneanul participă la slujba religioasă, disimulând a fi un adevărat creștin. El ține un discurs în care presară diverse referințe biblice și le cere iertare boierilor pentru comportamentul său. În semn de împăcare, îi invită la un ospăț organizat la palat, apoi ordonă uciderea mișelească a acestora. Singurul care scapă este Moțoc, dar nu pentru că domnitorului i s-ar fi făcut milă, ci pentru că acestuia îi era pregătit un alt sfârșit. La poarta palatului se adunase mulțimea revoltată care, fără a avea un motiv temeinic, cerea capul lui Moțoc, acesta din urmă fiind țapul ispășitor al nedreptăților comise. **Motto-ul „Capul lui Moțoc vrem…”**ilustrează dorința mulțimii de a-și răzbuna suferința. Domnitorul nu ezită și, în ciuda rugăminților lui Moțoc, boierul este aruncat ca pradă mulțimii. Ulterior, Lăpușneanul ordonă decapitarea celor patruzeci și șapte de boieri uciși, formând din capetele acestora o piramidă. Chemată pentru a fi „lecuită de frică”, doamna Ruxanda leșină la vederea piramidei.

În cel de-**al patrulea capitol** întâmplările au loc după patru ani de la măcelul boierilor. Aflat în cetatea Hotinului, Lăpușneanul se îmbolnăvește și, într-un moment în care își pierde luciditatea, cere să fie călugărit. Revenindu-și în fire, îi amenință pe cei prezenți, replica devenind **motto-ul capitolului: „De mă voi scula, pre mulți am să popesc și eu…”**. Speriată, doamna Ruxanda este convinsă de boierii Spancioc și Stroici că otrăvirea domnitorului este singura soluție. Astfel, domnitorul, chinuit de dureri, moare otrăvit, fapt care marchează finalul nuvelei.

**Tema istoriei** este pusă în lumină la nivelul textului nu doar prin evenimente sau personaje, ci și prin **crearea unei atmosfere specifice secolului al XVI-lea.** Astfel, limbajul conține o serie de arhaisme care plasează acțiunea în trecutul îndepărtat: „vornicul”, „spătarul”, „spahii”. De asemenea, culoarea epocii este recreată și prin descrierea vestimentației lui Lăpușneanul, aceasta fiind specifică domnitorilor din vremea respectivă: „era îmbrăcat cu toată pompa domnească. Purta coroana Paleologilor și peste dulama poloneză de catifea stacojie, avea căbăniţă turcească.”. Mai mult, descrierea mesei domnești evidențiază fastul întâlnit „În Moldova, pe vremea aceea […]” și contribuie la reconstituirea ambianței: „Pânza mesii și șervețelele erau de filaliu țesute în casă. Tipsiile pe care aduceau bucatele, talgerile și păharele erau de argint.”.

Consider că **elementele compoziționale ale nuvelei**, prezentate anterior, **surprind modul în care se reflectă tema istoriei** în nuvela „Alexandru Lăpușneanul”. **Viziunea romantică a scriitorului** și respectarea recomandărilor pașoptiste conform cărora sursa de inspirație a unei opere poate fi chiar istoria națională determină crearea unei nuvele istorice, caracterizate prin verosimilitate.

**Concluzionând**, tema nuvelei este valorificată în mod original, realitatea istorică trecând prin filtrul imaginației scriitorului. Având ca punct de plecare istoria națională, lucrarea „Alexandru Lăpușneanul” impresionează prin autenticitate, dar și prin originalitatea scriitorului, care îmbină armonios realitatea cu ficțiunea.

# Particularitățile nuvelei

Citind explicațiile de pe această pagină vei reuși să demonstrezi apartenența la specia nuvelei a operei Alexandru Lăpușneanul de Costache Negruzi, dar și cum să răspunzi la cerința întâlnită la subiectul III al modelului de subiect pentru Bacalaureatul din 2010, când elevilor li s-a cerut să scrie un eseu de 2 – 3 pagini, în care să prezinte particularitățile nuvelei, prin referire la o operă literară studiată, din literatura română.

**Nuvela este o specie a genului epic în proză**, de dimensiuni cuprinse între cele ale schiței și cele ale romanului. Acțiunea nuvelei se concentrează în jurul unui singur fir narativ, iar accentul cade nu pe desfășurarea întâmplărilor, ci pe evoluția personajului principal. O astfel de specie literară este „Alexandru Lăpușneanul”, lucrare publicată de Costache Negruzzi în perioada pașoptistă, mai exact, în prima jumătate a secolului al XIX-lea. Nuvela apare în primul număr al revistei „Dacia literară” și urmează cu fidelitate recomandările de factură romantică ale pașoptiștilor.

**O primă trăsătură a nuvelei** observabilă și în „Alexandru Lăpușneanul” este reprezentată de faptul că **acțiunea are la bază un fir narativ unic**, putând fi structurată pe **momentele subiectului**. De asemenea, **episoadele sunt prezentate prin înlănțuire, construcția nuvelei fiind unitară, echilibrată**. Astfel, textul nuvelei este divizat în patru capitole, fiecare capitol fiind însoțit de câte un motto relevant pentru dinamica întâmplărilor din acel segment.

**Expozițiunea** fixează cu exactitate, ca în orice nuvelă, timpul și spațiul desfășurării întâmplărilor. Prin urmare, aflăm că evenimentele se petrec în timpul celei de-a doua domnii a lui Alexandru Lăpușneanul în Moldova, adică în secolul al XVI-lea. Această primă parte a capitolului surprinde întoarcerea lui Alexandru Lăpușneanul pe tronul Moldovei cu intenția de a redobândi puterea pierdută din cauza trădării boierilor. Aflat la graniță, acesta este întâmpinat de patru boieri – Moțoc, Veveriță, Spancioc și Stroici – care îi transmit faptul că poporul nu îl vrea și că ar fi bine să se întoarcă din drum.

Fiind o nuvelă, în „Alexandru Lăpușneanul” **intriga** generează conflicte puternice. Aceasta este reprezentată de momentul în care domnitorul decide să își recupereze tronul și rostește replica devenită motto al acestui prim capitol: „Dacă voi nu mă vreți, eu vă vreu…”. De asemenea, el promite boierilor că vor fi pedepsiți pentru cutezanța lor. Astfel, se prefigurează conflictul central al nuvelei – de natură politică – dintre domn și boieri.

**Desfășurarea acțiunii** debutează cu instalarea la tron a lui Alexandru Lăpușneanul, urmată de persecutarea boierilor ca răzbunare pentru trădarea lor din prima sa domnie. Îndurerată, soția unui boier decapitat de Lăpușneanul o acuză pe doamna Ruxanda, nevasta domnitorului, de faptul că nu ia măsuri împotriva acțiunilor soțului său. Avertismentul văduvei – „Ai să dai samă, Doamnă!” – este motto-ul celui de-al doilea capitol și reprezintă un semnal de alarmă pentru doamna Ruxanda. Aceasta din urmă îl roagă pe Lăpușneanu să pună capăt șirului de crime, iar el îi promite soției un „leac pentru frică”.

**Punctul culminant** corespunde celui de-al treilea capitol. Lăpușneanul participă la slujba religioasă și le cere iertare boierilor pentru comportamentul său. În semn de împăcare, îi invită la un ospăț organizat la palat, apoi ordonă uciderea mișelească a acestora. Singurul care scapă este Moțoc, dar nu pentru că domnitorului i s-ar fi făcut milă, ci pentru că acestuia îi era pregătit un alt sfârșit.

Altă secvență narativă surprinde sfârșitul lui Moțoc. La poarta palatului se adunase mulțimea revoltată care, fără a avea un motiv temeinic, cerea capul lui Moțoc, acesta din urmă fiind țapul ispășitor al nedreptăților comise. Motto-ul „Capul lui Moțoc vrem…” ilustrează dorința mulțimii de a-și răzbuna suferința. Domnitorul nu ezită și, în ciuda rugăminților lui Moțoc, boierul este aruncat ca pradă mulțimii. Ulterior, Lăpușneanul ordonă decapitarea celor patruzeci și șapte de boieri uciși, formând din capetele acestora o piramidă. Chemată pentru a fi „lecuită de frică”, doamna Ruxanda leșină atunci când vede piramida formată.

**Deznodământul** coincide cu cel de-al patrulea capitol al nuvelei. După patru ani de la măcel, bolnav fiind, într-un moment în care își pierde luciditatea, domnitorul cere să fie călugărit. Revenindu-și în fire, îi amenință pe cei prezenți, replica devenind motto-ul ultimului capitol: „De mă voi scula, pre mulți am să popesc și eu…”. Speriată, doamna Ruxanda este convinsă de boierii Spancioc și Stroici că otrăvirea domnitorului este singura soluție. Astfel, domnitorul, chinuit de dureri, moare otrăvit, fapt care marchează sfârșitul nuvelei.

O altă trăsătură specifică nuvelei pe care o putem identifica în „Alexandru Lăpușneanul” este reprezentată de faptul că **accentul nu cade asupra acțiunii, ci asupra caracterizării personajelor**. Astfel, de-a lungul celor patru capitole, se conturează cu minuțiozitate **trăsăturile fizice și morale ale protagonistului.** Lăpușneanul ilustrează tipologia conducătorului nemilos care acționează în situații excepționale. Acest personaj își are rădăcinile în istoria Moldovei, fapt care îi asigură credibilitatea. Prin metoda caracterizării directe, naratorul conturează aspectul fizic al personajului, cu alte cuvinte, vestimentația specifică unei personalități de rangul său: „era îmbrăcat cu toată pompa domnească. Purta coroana Paleologilor și peste dulama poloneză de catifea stacojie, avea căbăniţă turcească.”. Prin caracterizare indirectă este evidențiată trăsătura dominantă de caracter, și anume cruzimea, aceasta reieșind din faptele nemiloase ale protagonistului, cum ar fi măcelul boierilor.

Relația dintre domnitor și soția sa, doamna Ruxanda, este reprezentativă pentru conturarea trăsăturilor acestora și are la bază **antiteza**. Domnitorul nu ascultă rugămintea soției de a înceta crimele, deși, prefăcut fiind, îi promite acestuia un „leac pentru frică”. Piramida formată din capetele boierilor provoacă leșinul soției sale și dovedește lipsa de respect și ipocrizia domnitorului. Sarcastic, Lăpușneanul batjocorește sensibilitatea soției: „Femeia, tot femeie, zice Lăpușneanul zâmbind”. În final, amenințările soțului o determină pe doamna Ruxanda să accepte otrăvirea acestuia, actul ucigaș fiind considerat singura opțiune.

Textul lui Negruzzi poate fi considerat o nuvelă ce conține elemente realiste dacă este să luăm în calcul plasarea exactă în timp și spațiu a evenimentelor și toponimele. Este necesar să precizăm că elementele reale sunt modificate cu ajutorul imaginației artistice, deoarece intenția scriitorului este de a crea un personaj complex și de a scoate în evidență personalitatea acestuia.

Consider că **la baza nuvelei stă tema istoriei**, prezentându-se, într-un **amestec original de realitate și ficțiune**, evenimente menționate în cronici și documente istorice. Viziunea romantică a scriitorului și respectarea recomandărilor pașoptiste, conform cărora sursa de inspirație a unei opere poate fi chiar istoria națională, determină crearea unei nuvele istorice caracterizate prin verosimilitate.

**Concluzionând**, putem spune că „Alexandru Lăpușneanul” este o **nuvelă a cărei acțiune oglindește un episod din istoria Moldovei**de la mijlocul secolului al XVI-lea, conturându-se faptele crude ale unui conducător barbar. Având ca punct de plecare istoria națională, nuvela impresionează prin autenticitate și credibilitatea personajelor.

# Secvențe reprezentative

Nuvela istorică „Alexandru Lăpușneanul” este una dintre cele mai valoroase nuvele din literatura română și a fost publicată în primul număr al revistei „Dacia Literară” în anul 1840. Autorul s-a inspirat din cronica lui Grigore Ureche și, în general, respectă adevărul istoric, dar sunt și momente în care se abate, spre exemplu, atunci când pomenește de Moțoc, Spancioc și Stroici, care nu mai trăiau în timpul domniei lui Alexandru Lăpușneanul. Costache Negruzzi scoate în evidență figura impresionantă a domnitorului Moldovei, o personalitate complexă și controversată.

Tema nuvelei ilustrează evocarea unui moment zbuciumat din istoria Moldovei. Subiectul urmărește cei 4 ani de domnie a lui Alexandru Lăpușneanul și este structurat pe 4 capitole, fiecare cu un motto reprezentativ. Compoziția narativă unește mai multe curente literare, cum ar fi: clasicismul, romantismul reprezentat prin psihologia și tragismul personajului, dar și realismul ilustrat de adevărul istoric al celei de-a doua domnii a domnitorului Moldovei. Printre elementele realiste se numără naratorul obiectiv, extradiegetic, dar și încadrarea exactă în timp și spațiu. Timpul narativ este cronologic, bazat pe relatarea în ordinea derulării evenimentelor situate într-un trecut istoric, iar spațiul narativ este real.

Prima parte a textului, având ca motto fraza „Dacă voi nu mă vreți, eu vă vreau” constituie expozițiunea nuvelei și prezintă momentul în care Alexandru Lăpușneanul sosește în țară venind cu ajutor turcesc, pentru a-l înlătura pe Tomșa și pentru a ocupa din nou tronul Moldovei. În secvențele următoare se descrie momentul în care câțiva boieri îi cer lui Lăpușneanul să renunțe la planul său, căci poporul nu-l iubește. Hotărât să pună ordine în țară, și, mai ales, să-i pedepsească pe boierii lacomi și trădători, domnitorul respinge pretențiile boierilor. Această primă parte a nuvelei conține și intriga acțiunii, deoarece, pe lângă conflictul deschis dintre domnitor și boieri, este prezentată hotărârea lui Lăpușneanul de a izbăvi țara de toate relele.

În momentul în care Tomșa fuge în Muntenia, poporul îl întâmpină pe Alexandru Lăpușneanul cu bucurie și speranțe, iar acesta începe lupta împotriva boierilor care l-au trădat. Secvențele în care el îi ucide fără milă la cea mai mică plângere sau bănuială, îi deposedează de averi, anticipează scena decapitării boierilor din capitolul al treilea. Soția domnitorului, doamna Ruxanda, înduioșată de lacrimile văduvelor și ale orfanilor, încearcă să-i îmbuneze inima soțului și-i cere să termine cu vărsarea de sânge. Lăpușneanul îi promite că în curând nu va mai vedea capete tăiate și chiar a doua zi îi va da „un leac de frică”.

Secvența cea mai expresivă este cuprinsă în capitolul al treilea, ce începe cu motto „Capul lui Moțoc vrem...”, moment în care acțiunea atinge punctul culminant. După slujba de la Mitropolie, voievodul se adresează mulțimii și recunoaște crimele săvârșite, motivându-și acțiunile ca fiind necesare pentru binele și liniștea țării. El își exprimă dorința de a trăi cu toții în pace și cere iertare mulțimii adunate, invitându-i pe boieri la un ospăț. Aici, Lăpușneanul poruncește să fie omorâți 47 de boieri, iar capetele lor așezate într-o uriașă piramidă, acesta fiind „leacul de frică” promis doamnei Ruxanda, care leșină când vede scena. În tot acest timp, o mare mulțime de oameni se adună la palatul domnesc, cerând capul vornicului Moțoc. Cruțat inițial, Moțoc, este dat de domnitor pe mâinile mulțimii dezlănțuite, în ciuda rugăminților disperate.

Ultima parte a nuvelei constituie deznodământul acțiunii, având ca motto „De mă voi scula, pre mulți am să popesc și eu” și aflăm că timp de 4 ani, Lăpușneanul nu mai omorâse niciun boier, dar îngrijorat de fuga lui Spancioc și Stroici se mută la Cetatea Hotinului, pentru a-i supraveghea mai bine. Momentul în care se îmbolnăvește grav, înfățișează un moment de slăbiciune în care domnitorul cere să fie călugărit. În timpul unei crize, mitropolitul, crezând că voievodul se stinge, îl călugărește cu numele de Paisie, și îl proclamă pe fiului lui Lăpușneanul, Bogdan, domnitor. Revenindu-și, văzându-se călugărit, Lăpușneanul se înfurie și rostește celebra replică „de mă voi scula, pre mulți am să popesc și eu”, amenințându-i pe Ruxandra și pe fiul său. Îngrozită de ce se va putea întâmpla și îndemnată de boierii Spancioc și Stroici, doamna Ruxanda pune otravă în paharul din care trebuia să bea domnitorul. Acesta moarte în chinuri, în mâinile călăilor săi. Scena otrăvirii este cutremurătoare, ilustrând în antiteză cele două perioade ale domnitorului: dacă la început era puternic și autoritar, la sfârșit este umil, cu spume la gură și neputincios în fața morții.

În concluzie, datorită complexității personajului principal, a conflictului puternic și tensionat, a unității compoziționale, nuvela „Alexandru Lăpușneanul” poate fi alăturată și comparată cu marile opere din literatura universală. Valoarea ei incontestabilă este dovedită și de faptul că nuvela a fost sursă de inspirație pentru scriitori precum Ion Pillat, Mihai Eminescu, George Mihail Zamfirescu.