**Fișă de lectură**

**Titlul operei literare:** „Alexandru Lăpușneanul”

**Autorul:** Costache Negruzzi

**Date despre operă:** „Alexandru Lăpușneanul” este prima nuvelă istorică din literatura română. Prima sa publicare a avut loc în data de 30 ianuarie 1840, în primul număr al revistei „Dacia literară”.

**Date importante despre viața și activitatea autorului:** Costache Negruzzi (Constantin Negruzzi) s-a născut în anul 1808, în satul Trifeștii Vechi, județul Iași. A fost un om politic și scriitor român, aparținând generației pașoptiștilor.

Debutul literar al lui Negruzzi are loc după fuga în Basarabia, ca urmare a revoluției din 1821. Îi sunt publicate câteva nuvele, iar Negruzzi studiază istoria cu mult interes. Este ales deputat de Iași, apoi primar, dar nu participă la Revoluția de la 1848.

Proza lui Negruzzi se împarte în trei categorii. Prima cuprinde „Amintirile din junețe” (povestiri) și „O alergare de cai” (nuvele în limba română). Cea de-a doua conține nuvela „Alexandru Lăpușneanul”, publicată în „Dacia Literară” în 1840. A treia o constituie Scrisorile (peste 30 la număr). Acestea cuprind observații critice și satirice asupra obiceiurilor societății, informații despre diferiți scriitori, precum și amintiri personale.

Costache Negruzzi se stinge din viață în data de 24 august 1868.

**Alte opere ale autorului:** „Aprodul Purice” (1837), „[Sobieski și românii](https://liceunet.ro/costache-negruzzi/sobieski-si-romanii)” (1845), „Regele Poloniei și Domnul Moldaviei” (1839), „Cântec vechi” (1843), „[O alergare de cai](https://liceunet.ro/constantin-negruzzi/o-alergare-de-cai)” (1840).

**Specia literară:** Nuvelă istorică

**Gen literar:** Genul epic

**Personaje:** Alexandru Lăpușneanul, Vornicul Moțoc, Postelnicul Veveriță, Spătarul Stroici, Spătarul Spancioc, Doamna Ruxanda, mulțimea (personaj colectiv)

**Semnificația titlului:** Titlul poartă numele personajului principal, domnitor al Moldovei. Imaginea protagonistului este, de fapt, o proiecție romantică a unei figuri istorice reale. Lăpușneanul este reprezentat drept un lider sângeros, crud, pasionat de uciderea în masă.

**Tema principală:** „Alexandru Lăpușneanul” abordează tema trecutului istoric al Moldovei. Are loc evocarea celei de-a doua domnii a lui Alexandru Lăpușneanul, în Moldova celei de-a doua jumătăți a secolului al XVI-lea. Conducătorul țării este un tiran care ucide întâi din dorința de a se răzbuna, iar apoi, din plăcere. Astfel, cititorul realizează consecințele nefaste ale abuzului de putere.

**Moduri de expunere:** narațiunea, dialogul, descrierea

**Perspectiva narativă:** Perspectiva narativă este obiectivă, naratorul diferențiindu-se de personajul principal. Omniprezent, naratorul se exprimă la persoana a treia.

**Rezumat pe scurt:** Nuvela este alcătuită din patru capitole. Motto-ul fiecărui capitol atrage atenția asupra ideilor principale corespunzătoare fiecărei părți.  
Alexandru Lăpușneanul revine în țară, însoțit de un întreg alai, pentru a prelua domnia de la Ștefan Tomșa. Mai înainte fusese înlăturat din domnie și înlocuit de către Iacob Eraclidul. Vornicul Moțoc, Postelnicul Veveriță, Spătarul Spancioc și Stroici cer o audiență cu Lăpușneanul. Moțoc transmite domnitorului aspirant că „norodul nu te vrea, nici te iubește”, însă Lăpușneanu, neînduplecat, răspunde cu faimoasa replică: „Dacă voi nu mă vreți eu vă vreu, și dacă voi nu mă iubiți, eu vă iubesc pre voi, și voi merge ori cu voia, ori fără voia voastră”. Îi făgăduiește, însă, lui Moțoc, să nu îl ucidă, întrucât avea nevoie de el.

Lăpușneanul îl înlocuiește pe Tomșa, precum plănuise, iar poporul, naiv, își amintește de vremurile bune ale domniei sale. Acesta arde toate cetățile Moldovei, cu excepția Hotinului. Cetățile erau locuri de complot ale boierilor împotriva sa. Lăpușneanul se arată neînduplecat față de boieri, reducându-le averile cât putea și atârnând capetele celor uciși de poarta curții domnești.  
Doamna Ruxanda, soția lui Lăpușneanul, își imploră soțul să-i ierte pe boieri. O văduvă cu cinci copii o oprise într-o zi, reproșându-i că își lăsa bărbatul să comită astfel de fapte. Lăpușneanul îi promite că îi va îndeplini dorința „de poimâine”, după ce îi va da Doamnei, a doua zi, „un leac de frică”.  
Boierii sunt chemați la noul domnitor, la masa de prânz, după slujba de la biserică. Aflat în fața lor, Lăpușneanul se scuză pentru asprimea de care dăduse dovadă față de ei, adăugând că dorea să trăiască „de acum în pace, iubindu-ne ca niște frați”. Spancioc și Stroici, însă, nu au încredere în Lăpușneanul și decid că nu vor participa la masa oferită de acesta.

Chiar înainte de încheierea ospățului, boierul Veveriță închină un pahar, dorindu-i domnitorului să-l călăuzească Dumnezeu în gândul bun „de a nu mai strica pe boieri și a bântui norodul...”. Sub pretextul că urarea fusese jignitoare, armașul ordonă uciderea boierilor.

Mulțimea se adună în fața porții palatului domnesc, lovind în poartă cu topoarele. Lăpușneanul cere armașului să-i întrebe ce doresc, iar ca răspuns, după un moment de ezitare, mulțimea cere capul lui Moțoc, întrucât îl învinuiau pe el pentru nenorocirile care le afectaseră traiul. Moțoc, încrezător, îi cere domnitorului să ia atitudine, dar acesta refuză, iar vornicul este aruncat de pe zid mulțimii, care îl omoară, iar apoi se liniștește.

Apoi, Lăpușneanul ordonă să se reteze capetele boierilor uciși, așezându-le pe masă în formă de piramidă. O cheamă pe Doamna Ruxanda să privească „leacul de frică”, iar aceasta leșină. Oamenii armașului sunt trimiși să-i aducă pe Spancioc și pe Stroici, pe care îi prind fugind peste granița de pe Nistru.   
La patru ani de la episodul sângeros, Lăpușneanul se mută în cetatea Hotinului pentru a-i supraveghea pe Spancioc și Stroici, refugiați în Polonia. Prevăzător, se aștepta ca cei doi să vină cu oaste polonă în Moldova. Respectase promisiunea făcută soției sale, astfel încât nu mai omora pe nimeni, dar supunea oamenii la torturi fizice.

Vodă se îmbolnăvește, cerând mitropolitului, episcopilor și boierilor să îl călugărească dacă observă că se apropie de moarte. Este călugărit și primește numele de Paisie, doamna Ruxanda este numită regentă, iar fiul său, Bogdan, noul domn.

Lăpușneanul își amenință soția și fiul cu răzbunarea, iar Spancioc și Stroici o conving pe doamna Ruxanda să-și otrăvească soțul pentru a-și salva fiul. Totul se petrece întocmai, iar Alexandru Lăpușneanul este pedepsit cu o moarte dureroasă.