**Caracterizare**

Protagonistul romanului „Pădurea spânzuraților” de Liviu Rebreanu este [Apostol Bologa](https://liceunet.ro/liviu-rebreanu/padurea-spanzuratilor/eseu/particularitati-de-constructie-a-unui-personaj). Portretul acestuia este construit atât prin caracterizare directă, cât și prin caracterizare indirectă, precum și prin intermediul autocaracterizării.

Alte două personaje care au un rol important în desfășurarea acțiunii romanului sunt [Ilona](https://liceunet.ro/liviu-rebreanu/padurea-spanzuratilor/caracterizare/ilona) și [Otto Klapka](https://liceunet.ro/liviu-rebreanu/padurea-spanzuratilor/caracterizare/otto-klapka). Chiar dacă nu sunt personaje secundare, portretul acestor este bine conturat.

Accesează materialele de mai jos pentru a afla mai multe detalii despre personajele care stau în centrul acțiunii romanului „Pădurea spânzuraților” de Liviu Rebreanu.

Iată și un scurt **fragment** din textele pe care le vei găsi accesând aceste caracterizări:

Caracterizarea lui Bologa este realizată în mod indirect, prin intermediul gândurilor, vorbelor, trăirilor sale interioare, foarte bine reliefate de-a lungul romanului. De asemenea, locotenentul **este caracterizat prin intermediul metodei rememorării vieții sale de până atunci**. Aflăm, așadar, despre Apostol Bologa că s-a născut pe când tatăl său se afla în închisoare, fiind cel mai tânăr dintre cei condamnați în urma procesului Memorandumului. Când tatăl s-a întors acasă,...

# Otto Klapka

**Otto Klapka este un personaj secundar, masculin, individual, complex**, ofițer ceh, caracterizat atât în mod direct, cât și în mod indirect. Născut în orașul Znaim, făcând parte dintr-o familie de oameni săraci, Klapka a urmat Școala Militară, ajungând sublocotenent, mai apoi locotenent și căpitan. A urmat și Dreptul, s-a căsătorit, fiind tatăl a cinci copii. Portretul fizic și cel moral al lui Klapka sunt realizate **în mod direct, de către autor**: „Tuns la piele, fața lui rotundă răspândea bunătate și blândețe, deși în ochi îi tremura o spaimă, pe care încerca s-o ascundă sub un surâs prefăcut și rece”.

**Indirect**, experiența războiului își pune amprenta asupra personajului, iar **experiențele trăite** pe front au un **puternic impact emoțional**. Astfel, în momentul în care au loc discuții la popotă, Klapka înțelege și aprobă, în sinea lui, frământările lui Apostol Bologa, dar judecă în profunzime totul, ține cont de contextul politic în care se află, iar deciziile pe care le ia sunt în favoarea familiei sale. Astfel, el **renunță la ideea dezertării** alături de alți ofițeri cehi în momentul în care primește o scrisoare de la soție, în care acesta îi reamintește de datoria față de țară și de familie. Această decizie îl va urmări mereu, fiind copleșit de sentimente de vinovăție față de colegii săi. Într-un moment de sinceritate, își face o **autocaracterizare**: „Din pricina lor și de dragul lor sunt cum sunt, Bologa! (al copiilor). Altfel, Dumnezeu știe, poate că și eu... Așa însă nu pot... Sunt capabil de orice lașitate, numai să nu mor înainte de a-i îmbrățișa, să mă pot întoarce la ei. Ce vrei! Sunt un nenorocit”. Klapka se simte ca un laș și nu reușește să se împace cu sine, justificând participarea în război prin importanța siguranței familiei sale.

Lașitatea de care a dat dovadă când și-a abandonat colegii și faptul că, în fața Curții Marțiale, a tăgăduit că le-a fost complice, îi aduc lui Klapka **multe procese de conștiință**. Chiar dacă pune viața personală mai presus de așa-zisul „bine comun”, el ia decizii cu greutate și simțindu-se vinovat. Personaj a fost nevoit să asiste la condamnarea celor trei colegi cehi, rememorând o scenă teribilă: „Ochii străluceau cumplit, ca niște luceferi prevestitori de soare și atât de măreț, și cu atâta nădejde, că toata fața lor părea scăldată într-o lumină de glorie. Atunci m-am simțit mândru că sunt frate cu cei strălucitori de sub ștreang...”. Conștient de faptele sale, Klapka încearcă să-l salveze pe prietenul său, Apostol Bologa. În relația cu acesta, Klapka este cel care dă dovadă de luciditate, pragmatism, declarându-i sincer: „Mi-ești drag, Bologa, și dacă n-ai fi fost tu aici, n-aș fi avut atâta încredere în mine însumi”. Continuă apoi, susținând că „noi, care ne-am apropiat sufletele prin suferințe comune, noi trebuie să ne împărtășim zbuciumările într-o limbă străină!”.

Klapka este caracterizat în mod indirect și prin conturarea relației lui cu alte personaje. Între Bologa și Klapka există o **relație deschisă de prietenie**, presărată pe alocuri cu fel și fel de confidențe. Fiecare dintre cei doi ia parte sistematic la **conflictele interioare ale celuilalt**. Așadar, după o inspecție asupra bateriei conduse de Bologa, Klapka îi dezvăluie locotenentului faptul că plănuise o tentativă de dezertare pe frontul italian, dar a renunțat, de teamă, în ultimul moment. Astfel, Klapka este **caracterizat și prin intermediul lui Apostol Bologa**, faptele, gândurile și comportamentul personajului scoțând în evidență o serie de trăsături, printre care se numără și sensibilitatea, deoarece Klapka izbucnește în plâns când află că Bologa va fi executat.

În concluzie, Otto Klapka este un personaj secundar, caracterizat atât în mod direct, cât și indirect. Experiența războiului și-a pus amprenta asupra lui. Pentru copii este un părinte iubitor care suportă multe chinuri pentru a-i putea strânge în brațe din nou, iar pentru Bologa, Klapka este un prieten adevărat.

# Ilona

„Pădurea spânzuraților” este un roman de analiză psihologică, scris de Liviu Rebreanu și publicat pentru prima dată în anul 1922. Opera are drept punct central evoluția personajului principal, Apostol Bologa, un român din Transilvania aflat în poziția dificilă de a lupta împotriva altor români în Primul Război Mondial.

Primul roman de introspecție din literatura română, „Pădurea spânzuraților”, plasează în centrul atenției cititorilor personajele, în detrimentul acțiunii. Vina obsesivă a lui Apostol Bologa se întrevede și din relațiile acestuia cu alte personaje. Una dintre cele mai semnificative este cea cu Ilona, fiica groparului din satul Lunca. Ea este caracterizată atât în mod direct, de către autor, alte personaje și prin autocaracterizare, precum și indirect (trăsături desprinse din vorbe, fapte).

Autorul schițează portretul fizic al tinerei, astfel încât aceasta ne este prezentată drept „o fetișcană de vreo optsprezece ani, cu năframă roșie-aprinsă în cap, cu niște ochi mari negri, care parcă râdeau, cu buzele umede și pline”. De aici deducem atât frumusețea fetei, cât și veselia și inocența ei. Ceea ce o face și mai atrăgătoare este amestecul de naivitate și îndrăzneală, trăsături desprinse din fragmentul: „Acuma își aduse aminte că a mai văzut-o și adineaori, [...] și n-a luat-o în seamă, deși fata îl cântărise din ochi cu o îndrăzneală neobișnuită”. Tot din acest fragment înțelegem și faptul că Ilona este îndrăgostită de protagonistul romanului.

Ilona este o prezență luminoasă, dar și seducătoare, care-l tulbură pe Apostol Bologa. Fiind încă logodit cu Marta (deși aceasta nu-i era fidelă), el simte că dragostea lui pentru Ilona este imorală („Totuși, într-o cămăruță deosebită a inimii, păstra dragostea Martei, întreagă, curată, ferind-o cu îngrijire de orice atingere [...] Ochii țărăncuței unguroaice însă pătrundeau tocmai în cămăruța cea ascunsă, fără ca el să se poată împotrivi”). Această concluzie îi provoacă furia și încearcă s-o respingă („Când își dădu seama de aceasta, se înfurie și se hotărî să nu se mai uite la ea”), însă atitudinea Ilonei față de el nu se schimbă deloc.

Tânăra fată este foarte grijulie, reprezentând tipologia femeii protectoare. Astfel, ea observă că Bologa este bolnav și îl îndeamnă să se odihnească, pentru a-și reveni („― Domnule ofițer, d-ta ești bolnav! zise fata, schimbându-se la față. [...] Trebuie să te odihnești, adăugă Ilona, stăruitor”). Prezența ei are un efect vindecător asupra protagonistului, care-i descrie glasul drept „aspru și totuși dulce și mângâietor ca o panglică de mătase, cu niște mlădieri de copil răsfățat”.

În ciuda inocenței sale, Ilona dovedește că poate fi foarte hotărâtă când viața și sănătatea omului iubit sunt în pericol. Este responsabilă și maternă, insistând să aibă grijă personal de Apostol Bologa, căruia îi relatează apoi „că doctorul a umblat să-l ducă la spital, și numai ea s-a împotrivit, fiindcă tot mai bine poate fi îngrijit aici, că-i singur, decât acolo, unde-s mulți”. Binele bărbatului iubit reprezintă o prioritate pentru Ilona, dăruită cu loialitate și un înalt simț al responsabilității („S-a jurat că nu se va mișca de lângă patul lui, și chiar nu s-a clintit”).

O altă calitate a personajului este buna observare a caracterului uman. Astfel, deși tatăl ei dorește să pară sever, Ilona îl cunoaște îndeajuns de bine încât să știe că acesta avea suflet bun („Tatăl său e om tare bun la inimă, deși îi place să se arate aprig cu ea”). Aceasta o ajută să fie mai curajoasă și mai sigură pe sine („Dar ei nu-i pasă de strășniciile dumnealui, că ea știe să se păzească”).

În concluzie, Ilona este un personaj cu un rol semnificativ, fiindcă reprezintă dragostea pură, necondiționată de care este capabil protagonistul. Prin intermediul ei îl putem observa pe Apostol Bologa îndrăgostit, tulburat de propriile sentimente. Alegând să treacă de partea românilor, Bologa riscă, printre altele, să-și piardă viața și marea lui dragoste, ceea ce accentuează și mai puternic loialitatea față de propriul popor, precum și vina chinuitoare pe care o resimte.

# Apostol Bologa

Publicat în anul 1922, **„Pădurea spânzuraților”** tratează tema războiului, explorată de către Liviu Rebreanu atât în nuvelă, cât și în roman. Această problematică a fost abordată de Rebreanu mai întâi în nuvela „Catastrofa”, iar mai apoi, a fost dezvoltată în romanul de față. Este cel de-al doilea roman scris de Liviu Rebreanu și ilustrează magistral realismul obiectiv de analiză psihologică.

Tema abordată în romanul de față este **condiția tragică a intelectualului ardelean aflat în postura de combatant împotriva propriului său neam**, pe fondul evocării Primului Război Mondial. În cadrul acestei teme se distinge, în special, ideea uciderii, aparent justificată de contextul războiului, dar care poate genera o vină mistuitoare în conștiința individuală.

Întruchiparea acestor teme și idei, personajul **Apostol Bologa este protagonistul romanului**. Acesta se înrolează în armata austro-ungară din motive îndoielnice, și anume, pentru a-și impresiona proaspăta logodnică (Marta). Inițial, declară convins că războiul este „un adevărat izvor de viață, cel mai eficace element de selecțiune” și că „numai războiul este adevăratul generator de energii”. Curând, însă, ajunge să regrete amarnic decizia luată, odată ce se vede în postura de criminal, silit să execute dezertori prin spânzurătoare.

Astfel, cartea se deschide cu cel dintâi moment în care concepțiile despre viață ale lui Apostol Bologa sunt răsturnate de imaginea războiului: anticiparea executării prin spânzurare a sublocotenentului ceh Svoboda, din armata austro‑ungară, pe frontul rusesc al Primului Război Mondial. Apostol îl aude pe condamnat, spunându-i preotului că vrea să moară mai repede. Bologa rămâne marcat profund de privirea omului a cărui viață părea că i se prelinge prin fața ochilor. După execuție, Bologa este bântuit de remușcări.

**Personaj individual, principal și masculin**, Apostol Bologa este **caracterizat atât direct, cât și indirect**. Portretul locotenentului este conturat în mod direct de către autor, prin revelarea dramei interioare a protagonistului („Apostol Bologa se făcu roșu de luare-aminte și privirea i se lipise pe fața condamnatului. Își auzea bătăile inimii ca niște ciocane”), prin repetarea unor cuvinte profund simbolice (datoria, lumina din privirea condamnatului, legea, iubirea) și prin sincronizarea stării naturii mohorâte cu zbuciumul interior al acestuia.

De asemenea, **Bologa se autocaracterizează** de-a lungul romanului, eliminând astfel orice dubiu privind concepțiile existențiale ale acestuia („Lege, datorie, jurământ... sunt valabile numai până în clipa când îți impun o crimă față de conștiința ta [...] nici o datorie din lume n-are dreptul să calce în picioare sufletul omului”). Autocaracterizarea este făcută și prin intermediul monologului interior, care reprezintă cel mai clar tulburările personajului: „- Am pierdut pe Dumnezeu, îi fulgeră prin minte” (imediat după moartea tatălui său).

Caracterizarea lui Bologa este realizată în mod indirect, prin intermediul gândurilor, vorbelor, trăirilor sale interioare, foarte bine reliefate de-a lungul romanului. De asemenea, locotenentul **este caracterizat prin intermediul metodei rememorării vieții sale de până atunci**. Aflăm, așadar, despre Apostol Bologa că s-a născut pe când tatăl său se afla în închisoare, fiind cel mai tânăr dintre cei condamnați în urma procesului Memorandumului. Când tatăl s-a întors acasă, fiul l-a privit ca pe un străin, surprins fiind să se confrunte cu prezența masculină care îi lipsise. Acum, această prezență era resimțită drept dură și aspră, comparativ cu dragostea ocrotitoare a mamei, care îl crescuse în spiritul moralei religioase și dorea să-l vadă preot pe fiul său. Pentru Apostol, religia urma să fie mereu asociată cu imaginea mamei, precum s-a întâmplat și în momentul primei revelații spirituale, la vârsta de șase ani, în timpul unei rugăciuni în biserică: viziunea divinității, „ca o lumină de aur, orbitoare, înfricoșătoare și în același timp mângâietoare ca o sărutare de mamă...”.

Credința a fost, însă, pierdută, ca urmare a morții tatălui, chiar înainte ca Apostol să încheie liceul. Bologa și-a continuat studiile la Budapesta, fiind **pasionat de filosofie**. Sub îndrumarea unuia dintre profesorii săi, tânărul devine **adeptul teoriei supremației statului în raport cu individul**. Odată sosit acasă în vacanță, la Parva, unde „statul era privit ca un vrăjmaș”, viziunea lui se modifică.

Protagonistul romanului are o**atitudine caracterizată de loialitate absolută față de țara sa**. Când acesta află de la prietenul său, Klapka, faptul că divizia lor urmează a fi mutată pe frontul cu România, Bologa protestează, presimțind că acolo îl aștepta moartea: „Decât să mă duc acolo, mai bine trec la muscali”. Se hotărăște, așadar, să se prezinte la raport generalului de divizie, solicitând mutarea pe un alt front decât cel românesc. **Ingenios**, Apostol comunică intenția de a distruge reflectorul rusesc cu tunurile bateriei sale, pentru a argumenta puternic cererea sa. Planul îi reușește, după care solicită, de pe o poziție favorabilă, rămânerea pe frontul rusesc ori mutarea pe frontul italian.

Indiferent de natura concepțiilor sale, Bologa este un **personaj moral prin însăși dorința arzătoare de moralitate,** precum și prin faptul că **pune la îndoială propriile gânduri, concepții și acțiuni la fiecare pas**. În vreme ce, în cazul altor personaje, conștiința pare a fi amorțită, în cazul lui Apostol Bologa, vocea conștiinței răsună mai tare decât orice altceva, devenind, în cele din urmă, asurzitoare și conducându-l la moarte.

La interogatoriu, Bologa dorește să-și explice frământările de conștiință care cauzaseră dezertarea și să declare referitor la felul în care i s-a „zdruncinat echilibrul sufletesc”, dar este condamnat la moarte prin spânzurare. Acesta acceptă, simțindu-și sufletul inundat de iubire, deoarece numai „prin iubire poți să cunoști pe Dumnezeu și te înalți până la ceruri...”. Consider că este copleșit de iubirea totală, față de oameni și de Dumnezeu, convins fiind de ideea conform căreia „cu iubirea în suflet poți trece pragul morții”, iar cine are norocul să o simtă „trăiește în eternitate”.

**În concluzie**, „Pădurea spânzuraților” derivă din experiența personală a lui Rebreanu și a familiei sale. Scriitorul a rămas profund marcat de ororile războiului și, cu precădere, de uciderea în masă prin spânzurătoare a unor ostași cehi, scenă înregistrată pe o fotografie ce a ajuns în mâinile sale. Romanul însuși este dedicat fratelui său, Emil, executat pe front în 1917, în timpul Primului Război Mondial.

# Perspectiva narativă

Liviu Rebreanu este cunoscut datorită statutului său de creator al primului roman obiectiv din literatura română, obiectivitatea reprezentând una din trăsăturile de bază ale modernității. Este vorba despre „Ion”, căruia i-au urmat și alte opere remarcabile ale aceluiași autor. Printre ele se numără și „Pădurea spânzuraților”, un roman axat pe **problematica moralității în contextul unui conflict militar desfășurat la nivel global**.

Romanul este structurat în **patru părți**, denumite „cărți”, după cum urmează: cartea întâi, cartea a doua, cartea a treia și cartea a patra. Acțiunea îl urmărește pe Apostol Bologa, **protagonistul**, un soldat ardelean pus în situația dificilă de a lupta contra României în Primul Război Mondial. Bologa locuia pe teritoriul de atunci al Austro-Ungariei, deși era român. Condiția tragică a omului aflat în postura de victimă a proceselor istorice reprezintă tema operei de față, care se reflectă și în perspectiva narativă a romanului.

Într-un text literar care aparține genului epic, **perspectiva narativă reprezintă punctul de vedere din care sunt relatate evenimentele** petrecute în cadrul său. În „Pădurea spânzuraților”, **perspectiva narativă este obiectivă**, acțiunea și gândurile personajelor fiind prezentate la **persoana a treia de către un narator extradiegetic**. Între narator și personaje nu există o relație de identitate, ceea ce contribuie la abordarea acestui tip de perspectivă.

**Naratorul** reprezintă o instanță fictivă care preia **rolul unui purtător de cuvânt al autorului în cadrul unei opere literare epice**. Aceasta se realizează prin prezența unor **comentarii privind evenimentele relatate** sau prin lipsa lor. În acest fel, naratorul, își dezvăluie **poziția în legătură cu faptele petrecute sau cu atitudinile personajelor**. Rebreanu alege, în „Pădurea spânzuraților”, un procedeu definit prin relatarea a ceea ce **personajele romanului văd și simt**.

Între perspectiva narativă, tipul naratorului și cel al narațiunii există o **relație de interdependență**. Astfel, relația dintre narator și universul operei este evidențiată, ceea ce presupune **trei moduri distincte de raportare la personaj**: „din spate” (unde naratorul cunoaște totul despre personaj), „împreună cu” (sau cu focalizare „internă” ori „fixă”, unde naratorul știe tot atâtea informații câte cunoaște și personajul), și „din exterior” (unde naratorul joacă rolul unui simplu martor, deținând mai puține informații decât personajul). În romanul „Pădurea spânzuraților”, avem de-a face cu un **tipar narativ cu focalizare internă**, fiindcă naratorul cunoaște tot atâtea informații cât știe și personajul principal al operei.

Încercând să armonizeze vocea autorului cu cea a actorului (actorială), Rebreanu ajunge la un tipar narativ extern indirect. Acesta reprezintă rezultatul tendinței de orientare a lumii și a viziunii naratorului către interior, lumea fiind percepută prin prisma proceselor și a profilurilor psihologice ale personajelor. Astfel, impresia obiectivului rămâne, perspectivele subiective ale personajelor suprapunându-se și creând obiectivitatea fără implicarea autorului. **Această tehnică reprezintă un nou tip de obiectivitate în literatura română** a vremii respective. El este obținut prin înlocuirea perspectivei naratorului cu cea a personajelor, proces favorizat de analiza psihologică profundă și complexă realizată de Rebreanu pe parcursul textului. Asemeni romanului „Ion”, opera de față se remarcă prin aptitudinile de fin psiholog ale autorului.

**În concluzie**, „Pădurea spânzuraților”, de Liviu Rebreanu, este un **roman obiectiv**, trăsătură întărită și evidențiată de perspectiva narativă heterodiegetică. Opera tratează problema moralității și a locul acesteia în contextul complicat al războiului. Acest subiect a fost abordat de către Rebreanu mai întâi în nuvela „Catastrofa”, pentru ca, mai apoi, scriitorul să dezvolte tematica în romanul de față. Finalul operei relevă imposibilitatea definirii exacte a moralității și a manifestărilor corecte ale acesteia. În ciuda proceselor de conștiință ce marchează existența frământată a lui Bologa, acesta sfârșește ucis în același context care a constituit motivul tumultului său interior. De aici provine **tragismul romanului,** care evidențiază statutul de victimă a istoriei, care încearcă fiecare individ și generație în parte.