**Introducere**

În introducerea oricărui eseu sau comentariu despre „Pădurea spânzuraților” este important să menționezi faptul că acesta este primul roman de analiză psihologică din cadrul literaturii române. Este întotdeauna de apreciat dacă știi data publicării textului studiat.

De reținut: introducerea cuprinzătoare va convinge profesorul corector încă de la început de faptul că ești bine familiarizat cu subiectul propus!

**Exemplu**

Liviu Rebreanu este deopotrivă autorul primului roman obiectiv („Ion”) și al celui dintâi roman de analiză psihologică („Pădurea spânzuraților”) din literatura română. Publicat pentru prima dată în anul 1922, romanul „Pădurea spânzuraților” realizează primul studiu al unui caz de conștiință, utilizând ca pretext motivul războiului.

**Semnificația titlului**

În ceea ce privește titlul romanului, trebuie să menționezi detalii legate de simbolistica acestuia. El nu a fost ales la întâmplare, ci are o deosebită semnificație privind modul în care autorul vede natura umană și transformările suferite de către aceasta. Fiecare cuvânt ce formează titlul romanului este important și trebuie analizat!

**Exemplu**

Pe fondul conflictului militar apare conflictul interior al lui Apostol Bologa, care nu reușește să se elibereze de imaginea grotescă a oamenilor spânzurați de copaci. De aici provine și titlul romanului, care surprinde perfect atât peisajul exterior, cât și ceea ce se petrece în sufletul protagonistului.  Locotenentul Bologa nu se poate elibera de imaginea spânzuraților, care îl urmărește pretutindeni.  „Pădurea spânzuraților” este simbolizată ca imagine alegorică a vieții, văzute ca o înlănțuire de „morți” succesive ale ființei ce plătește, în repetate rânduri, vina resimțită în mod tragic.

**Tema**

O analiză pertinentă a oricărui text literar trebuie să conțină informații referitoare la [tema și viziunea despre lume](https://liceunet.ro/liviu-rebreanu/padurea-spanzuratilor/eseu/tema-si-viziunea-despre-lume), reflectate în cadrul lucrării analizate. Este important să menționezi faptul că, în cazul romanului „Pădurea spânzuraților”, temele pot varia, însă toate se află în strânsă legătură cu tema războiului și consecințele acestuia asupra individului.

**Exemplu**

Tema centrală a romanului este cea a războiului, acțiunea desfășurându-se în timpul Primului Război Mondial. Ea se împletește cu numeroase alte teme pe parcursul desfășurării acțiunii, simulând destinul uman într-o manieră profundă și realistă. Întâlnim, așadar, în „Pădurea spânzuraților”, tema iubirii, a religiei, precum și chestiunea rolului statului în direcția pe care o ia soarta individului.

Viziunea despre lume a protagonistului, precum și a autorului, se modifică odată cu experiența terifiantă a confruntării cu moartea. Pe de-o parte, viziunea despre lume a lui Apostol Bologa se schimbă radical, odată ce acesta se confruntă cu moartea din postura de criminal. Pentru Bologa, războiul nu justifica execuțiile pe care era silit să le facă în numele victoriei militare. Pe de altă parte, viziunea lui Rebreanu se află în strânsă legătură cu geneza romanului. Acesta a fost conceput în urma execuției fratelui autorului, Emil Rebreanu, căruia îi este dedicat romanul de față.

**Rezumat pe scurt**

Recomandăm realizarea rezumatului pe scurt al romanului Pădurea spânzuraților ținând cont de structura sa, și accentuând cele mai importante elemente, având în vedere faptul că romanul are o întindere mai lungă decât alte opere literare. Astfel, în redactarea acestui rezumat vei stabili cu atenție întâmplările-cheie petrecute de-a lungul romanului.

**Exemplu de rezumat scurt pentru Pădurea spânzuraților**

Romanul începe cu anticiparea executării prin spânzurare a sublocotenentului ceh Svoboda, din armata austro-ungară, pe frontul rusesc al Primului Război Mondial. Svoboda se făcea vinovat de tentativă de trecere de partea inamicului.

Locotenentul Apostol Bologa, protagonistul romanului, apare imediat după această scenă, fiind proaspăt sosit la fața locului. Apostol îl aude pe Svoboda spunându-i preotului că vrea să moară mai repede, apoi rămâne marcat profund de privirea omului a cărui viață părea că i se prelinge prin fața ochilor. După execuție, Bologa este bântuit de remușcări.

Aflăm despre Apostol Bologa că s-a născut pe când tatăl său se afla în închisoare, fiind cel mai tânăr dintre cei condamnați în urma procesului Memorandumului. Când tatăl s-a întors acasă, fiul l-a privit ca pe un străin, surprins fiind să se confrunte cu prezența masculină care îi lipsise. Acum, această prezență era resimțită drept dură și aspră, comparativ cu dragostea ocrotitoare a mamei, care îl crescuse în spiritul moralei religioase și dorea să-l vadă preot pe fiul său.

Credința a fost, însă, pierdută, ca urmare a morții tatălui, chiar înainte ca Apostol să încheie liceul. Bologa și-a continuat studiile la Budapesta, fiind pasionat de filosofie. Sub îndrumarea unuia dintre profesorii săi, tânărul devine adeptul teoriei supremației statului în raport cu individul. Odată sosit acasă în vacanță, la Parva, unde „statul era privit ca un vrăjmaș”, viziunea lui se modifică.

Bologa s-a logodit apoi cu fiica unui avocat pe nume Domșa. Din nefericire, izbucnise și războiul, iar Marta, soția lui, manifestă o slăbiciune pentru activitățile militare. Apostol se înrolează ca voluntar, în ciuda opoziției familiei sale, care insista că, având în vedere contextul imperial, nu era obligația lui să lupte, fiindcă nu lupta pentru țara sa, ci pentru „unguri”.

**Personaje**

Cel mai la îndemână personaj pe care îl poți alege în cazul romanului Pădurea spânzuraților este [Apostol Bologa](https://liceunet.ro/liviu-rebreanu/padurea-spanzuratilor/eseu/particularitati-de-constructie-a-unui-personaj) (protagonistul). În redactarea unei caracterizări a personajului vei avea în vedere stabilirea tipologiei personajului (principal/secundar, masculin/feminin, individual/colectiv), precum și modalitățile de caracterizare a acestuia (directă/indirectă). Nu uita să exemplifici trăsăturile conturate prin referire la textul romanului Pădurea spânzuraților.

**Exemplu**

Apostol Bologa este protagonistul romanului. Personaj individual, principal și masculin, Apostol Bologa este caracterizat atât în mod direct, cât și indirect. Portretul locotenentului este conturat în mod direct de către autor, prin revelarea dramei interioare a protagonistului („Apostol Bologa se făcu roșu de luare-aminte și privirea i se lipise pe fața condamnatului. Își auzea bătăile inimii ca niște ciocane”), prin repetarea unor cuvinte profund simbolice (datoria, lumina din privirea condamnatului, legea, iubirea) și prin sincronizarea stării naturii mohorâte cu zbuciumul interior al acestuia.

De asemenea, Bologa se autocaracterizează de-a lungul romanului, eliminând astfel orice dubiu în percepția cititorului privind concepțiile existențiale ale acestuia („Lege, datorie, jurământ... sunt valabile numai până în clipa când îți impun o crimă față de conștiința ta [...] nici o datorie din lume n-are dreptul să calce în picioare sufletul omului”). Autocaracterizarea este realizată și prin intermediul monologului interior, care reprezintă cel mai clar tulburările personajului: „ - Am pierdut pe Dumnezeu, îi fulgeră prin minte” (imediat după moartea tatălui său).

**Roman realist psihologic**

Înainte de a formula demonstrația cum că o anumită operă literară precum Pădurea spânzuraților este un roman realist psihologic, primul și cel mai important lucru de reținut este definiția acestor două tipuri de romane, care fuzionează adesea. Trăsăturile reieșite din definiții trebuie să apară și în enunțul demonstrației tale. Astfel, profesorul va ști nu numai pe ce îți bazezi argumentele, dar și faptul că acestea sunt construite din informații valide.

**Exemplu**

„Pădurea spânzuraților” reprezintă o observație socială și psihologică asupra realităților războiului și a consecințelor sale asupra individului. Astfel, Liviu Rebreanu prezintă o realitate socială contemporană cu el, și anume Primul Război Mondial. Pe lângă avantajul contemporaneității, Rebreanu a avut nefericirea să fie afectat personal de urmările acestui conflict militar, pierzându-și unul dintre frați în urma dezertării acestuia, în 1917.

Romanul constituie un studiu de caz al protagonistului, care este complex și este surprins în plină evoluție. Dovada o constituie modificările suferite de concepțiile lui Apostol Bologa despre viață și război. Se observă o diferență notabilă între percepția locotenentului la începutul romanului, când se înrolează de dragul Martei (susținând că războiul este generator de energie și contribuie la selecția naturală), și final, când dezertează și moare în numele iubirii universale pe care o poartă în suflet.

Având în vedere caracteristicile argumentate mai sus, „Pădurea spânzuraților” se definește drept roman realist, de analiză psihologică.

**Perspectiva narativă**

Perspectiva narativă reprezintă poziția (unghiul) din care sunt prezentate evenimentele, situațiile, întâmplările narate și se află în relație de interdependență cu tipul naratorului. Aceasta include relația autorului cu întâmplările respective, fiind în strânsă legătură cu tipul de narator prezent în cadrul operei studiate.

**Exemplu**

Perspectiva narativă este heterodiegetică, narațiunea fiind realizată la persoana a treia. Autorul este extradiegetic, neidentificându-se cu personajul implicat. Tiparul narativ este, deci, cel auctorial cu focalizare internă – fixă, naratorul cunoscând atât cât se presupune că știe și personajul central.

**Concluzie**

În încheierea eseului sau a comentariului despre „Pădurea spânzuraților” poți apela fie la o opinie a unui critic literar, fie la reluarea unor idei-cheie pentru a rezuma principalele observații privitoare la textul analizat. Accentul va cădea pe cerința principală din subiectul de examen, iar concluzia trebuie să contribuie la întărirea argumentelor expuse în eseu sau comentaorigineazariu.

**Exemplu**

# Concluzionând, „Pădurea spânzuraților” derivă din experiența personală a lui Rebreanu, care a dedicat romanul de față fratelui său, Emil, executat pe front în 1917, în timpul Primului Război Mondial. Impresionând prin profunzime și originalitate, „Pădurea spânzuraților” a fost desemnat de criticul literar Eugen Lovinescu drept cel mai bun roman românesc de analiză psihologică.

# Rezumat

Citind acest rezumat îți vei aminti care sunt întâmplările care se petrec în cele patru părți ale romanului Pădurea spânzuraților de Liviu Rebreanu și vei rememora parcursul protagonistului Apostol Bologa.

Publicat în anul 1922, **„Pădurea spânzuraților” tratează tema războiului**, explorată de către Liviu Rebreanu atât în nuvelă, cât și în roman. Această problematică a fost abordată de Rebreanu mai întâi în nuvela „Catastrofa”, iar mai apoi, a fost dezvoltată în romanul de față.

Din punct de vedere **structural**, romanul conține **patru părți**: Cartea întâi, Cartea a doua, Cartea a treia și Cartea a patra. Romanul începe cu **anticiparea executării prin spânzurare a sublocotenentului ceh Svoboda**, din armata austro‑ungară, pe frontul rusesc al Primului Război Mondial. Svoboda se făcea vinovat de tentativă de trecere de partea inamicului. Atmosfera este morbidă, fapt ce reiese din reacția caporalului care îi comandă pe cei însărcinați cu pregătirea gropii și a instrumentului de supliciu final: „– Ce viață mai e și asta… Încotro te uiți, numai moarte și morminte și morți…”.

Locotenentul **Apostol Bologa, protagonistul romanului**, apare imediat după această scenă, fiind proaspăt sosit la fața locului. De față este și căpitanul Otto Klapka (ceh), posesor al funcției de ofițer în rezervă mobilizat, de meserie avocat. Căpitanul îi prezintă lui Bologa fapta condamnatului. Apostol îl aude pe acesta spunându-i preotului că vrea să moară mai repede, apoi rămâne marcat profund de privirea omului a cărui viață părea că i se prelinge prin fața ochilor. După execuție, Bologa este bântuit de remușcări.

Aflăm despre Apostol Bologa că s-a născut pe când tatăl său se afla în închisoare, fiind cel mai tânăr dintre cei condamnați în urma procesului Memorandumului. Când tatăl s-a întors acasă, fiul l-a privit ca pe un străin, surprins fiind să se confrunte cu prezența masculină care îi lipsise. Acum, această prezență era resimțită drept dură și aspră, comparativ cu dragostea ocrotitoare a mamei, care îl crescuse în spiritul moralei religioase și dorea să-l vadă preot pe fiul său. Pentru Apostol, religia urma să fie mereu asociată cu imaginea mamei, precum s-a întâmplat și în momentul primei revelații spirituale, la vârsta de șase ani, în timpul unei rugăciuni în biserică: viziunea divinității, „ca o lumină de aur, orbitoare, înfricoșătoare și în același timp mângâietoare ca o sărutare de mamă...”.

Credința a fost, însă, pierdută, ca urmare a morții tatălui, chiar înainte ca Apostol să încheie liceul. Bologa și-a continuat studiile la Budapesta, fiind pasionat de filosofie. Sub îndrumarea unuia dintre profesorii săi, tânărul devine adeptul teoriei supremației statului în raport cu individul. Odată sosit acasă în vacanță, la Parva, unde „statul era privit ca un vrăjmaș”, viziunea lui se modifică.

Bologa s-a logodit apoi cu fiica unui avocat pe nume Domșa. Din nefericire, izbucnise și războiul, iar Marta, soția lui, manifestă o slăbiciune pentru activitățile militare. Apostol se înrolează ca voluntar, în ciuda opoziției familiei sale, care insista că, având în vedere contextul imperial, nu era obligația lui să lupte, fiindcă nu lupta pentru țara sa, ci pentru „unguri”.

În plin război, Bologa primește o scrisoare din partea mamei sale, care îi relatează neliniștile sale privind comportamentul Martei. Aparent, fata era „bună” și avea „suflet de ceară”, mereu spunea că îi este dor de soțul său, însă „nu poate sta nici ea prea retrasă și trebuie să mai glumească cu cei ofițerași de pe aici, că așa-s vremurile”. Tot în scrisoarea mamei sale, Apostol află că protopopul Groza, cel care o cununase, a fost închis, în ciuda faptului că avea optzeci de ani, pârât fiind autorităților de către notarul Pălăgieșu. Protopopul se făcea vinovat de faptul că ținuse discursuri patriotice românilor, sfătuindu-i să nu-și lepede „limba strămoșească și credința în Dumnezeu”.

În timpul unei discuții la popotă, locotenentul evreu Gross condamnă statul, adoptând o poziție anarhistă. Acesta considera că statul nu are dreptul să decidă destinele oamenilor, căci „omul e mai presus de orice”. Pe de altă parte, locotenentul Varga, nepot al profesorului din Budapesta pe care îl admirase Apostol, elogiază statul multinațional austro-ungar, ridicând datoria față de stat deasupra datoriei față de națiune.

După o inspecție asupra bateriei conduse de Bologa, Căpitanul Klapka îi dezvăluie locotenentului faptul că plănuise o tentativă de dezertare pe frontul italian, dar a renunțat, de teamă, în ultimul moment, iar de camarazii cu care pregătise dezertarea se lepădase după ce aceștia fuseseră prinși. În spatele acestei decizii stătuse dorința de a-și revedea familia.

Bologa află de la Klapka o informație confidențială, și anume, faptul că divizia lor urmează a fi mutată pe frontul cu România. Acesta protestează, presimțind că acolo îl aștepta moartea, după care adaugă: „‑Decât să mă duc acolo, mai bine trec la muscali”. Se hotărăște, așadar, să se prezinte la raport generalului de divizie, solicitând mutarea pe un alt front decât cel românesc. Pentru a argumenta puternic cererea sa, Apostol comunică intenția de a distruge reflectorul rusesc cu tunurile bateriei sale, ceea ce îi și reușește, după care solicită, de pe o poziție favorabilă, rămânerea pe frontul rusesc ori mutarea pe frontul italian. Generalul realizează care sunt, de fapt, motivele pentru care Bologa cere toate acestea, îl acuză de „gânduri criminale”.

Drept urmare, locotenentul îl informează pe Klapka despre intenția de a dezerta la ruși, iar generalul declară că nu dorește să afle și „se spală pe mâini” de acțiunile lui Bologa. În timp ce pregătea propria dezertare, se declanșează un atac, iar el este rănit de explozia unui obuz.

**Cartea a doua** îl înfățișează pe Bologa după patru luni de spitalizare, timp în care reconsiderase acțiunile sale dezertoare. Ajunsese în aceeași cameră de spital cu Varga, vechiul său prieten, care îi reproșează faptul că se distanțase de el. Cei doi se întorc cu trenul la regiment, discutând pe drum despre schimbările petrecute în psihicul lui Apostol, care declară că nu va ezita să treacă de partea alor săi. Varga este lovit în sentimentele sale naționale, dar își înțelege, totuși, prietenul.

Generalul Karg se afla în același tren. După ce îl întreabă pe Apostol despre starea sa psihică, cere ca acesta să fie mutat la coloana de muniții, de unde nu se intră în contact direct cu frontul. Deși fusese un gest îmbucurător, faptul că generalul l-a motivat spunând că armata lor era „umană” a răpus orice bucurie din sufletul lui Bologa.

Întâlnindu-se cu prietenul său Klapka, locotenentul afirmă că dorește să acționeze cât mai repede, trecând la ai săi, pentru a nu fi cuprins de îndoieli datorate influențelor exterioare. Prin aceasta, Bologa se referea și la o țărăncuță de origine maghiară, care îl fermecase mai mult decât și-ar fi dorit. Acesta îi face o vizită părintelui Constantin Boteanu, căruia i se confesează asupra tulburării sale sufletești și asupra intenției de a dezerta la români.

Apostol se îmbolnăvește, iar Ilona îl îngrijește de bunăvoie. Din cauza stării sale precare, locotenentul primește un concediu medical de o lună și se întoarce acasă. Acolo, îl vizitează Marta, însoțită de un ofițer care îi făcea curte. Oripilat, Apostol rupe logodna, dar pune la îndoială adevăratele sale motive. În timpul acestui haos, urmat de o serie de incidente, Bologa regăsește credința și se întoarce pe front cu convingerea că se simte însoțit de Dumnezeu și că pretutindeni se află oameni dornici de iubire.

**Cartea a treia** începe cu întoarcerea lui Bologa în satul Lunca, unde Ilona îl aștepta, iar sentimentele celor doi se materializează într-o îmbrățișare pătimașă. Apostol este frământat de vechea dorință de a dezerta la români, precum și de faptul că Ilona îl evitase după îmbrățișarea lor. Cu toate acestea, ea îl așteaptă într-o zi în cancelaria companiei comandate de Bologa, din casa ei, unde îi spune că nu a supărat-o gestul, dar îi este rușine. În noaptea de dinaintea Învierii, chemată de Apostol, Ilona merge în camera lui, după slujbă, pentru ca dragostea lor să se materializeze, în sfârșit. Bologa merge apoi la preotul Boteanu, spre a i se confesa despre lupta sa și pentru a-l întreba dacă iubirea pentru o femeie se include în iubirea pentru Dumnezeu, iar răspunsul preotului va fi afirmativ.

Nu după mult timp, Apostol o cere de soție pe Ilona tatălui său care, în ciuda diferențelor dintre cei doi, acceptă cererea locotenentului. Luând masa cu Ilona și cu tatăl ei, Apostol află de la acesta despre executarea țăranilor acuzați de spionaj: un ungur și doi români. Acestora nici nu li se pregătise spânzurătoarea, ci fuseseră agățați de crengile copacilor și lăsați să atârne trei zile, pentru a-i avertiza pe cei care ar putea avea aceleași intenții legate de spionaj.

Bologa este chemat de urgență la generalul Karg. Pe drum vede sătenii spânzurați, cu priviri ce îi reamintesc de cea a cehului Svoboda, la a cărui execuție asistase. Ajuns la destinație, locotenentul află că urmează să fie numit judecător al Curții Marțiale. Urmau să fie judecați doisprezece români. Generalul l-a convocat pentru că dorise să îl avertizeze despre datoria oricărui soldat conștiincios de a-i condamna pe cei care se împotriveau războiului.

La Lunca, Ilona îl aștepta și se oferă, intuindu-i dorințele primejdioase, să îl însoțească spre a-i arăta un drum sigur. Apostol, însă, o refuză, iar locotenentul nimerește pe cărarea bătută de patrule, unde este descoperit de ofițerul maghiar, care îl arestează.

**Cartea a patra** îl înfățișează pe Apostol în arest, unde Varga îl cercetează, amintindu-i cu regret de amenințările din tren. În drum către cartierul diviziei, Bologa se întâlnește cu Klapka, cel care acceptă, îngrozit, să-l apere la proces.

Făcând referire la numirea sa în funcția de judecător, locotenentul îi mărturisește preotului care îl cercetează că este mai ușor să fii condamnat decât să condamni. Afirmația este zadarnică, Apostol rămânând, și de această dată, neînțeles. Concluzionează că înrolarea fusese o greșeală. Ilona vine să-l încurajeze, ascunzându-și teama.

Înaintea procesului, Bologa se întâlnește cu Klapka, apărătorul său. Acesta îi cere să renege prima declarație, cea în care își recunoscuse tentativa de a dezerta, însă Bologa respinge ideea în numele iubirii universale. În timpul procesului, Apostol trăiește un moment de panică și cere ca totul să se desfășoare mai repede.

Înainte de a porni către execuție, preotul Boteanu, chemat să îl asiste, îi spune locotenentului că acesta îndeplinise porunca dată lor de tatăl lui pe când erau copii („Niciodată să nu uitați că sunteți români!”). Este condus de soldați cu făclii în mâini, iar Ilona plânge în hohote. Klapka izbucnește într-un plâns nestăpânit.

În final, Apostol își pune singur ștreangul, așteptând moartea inevitabilă. După înlăturarea scaunului, Rebreanu descrie cum privirile „îi zburau, nerăbdătoare, spre strălucirea cerească” a luceafărului ce vestea răsăritul.

„Pădurea spânzuraților” își are originea în experiența personală a lui Rebreanu și a familiei sale. Romanul însuși este dedicat fratelui său, Emil, executat pe front în 1917, în timpul Primului Război Mondial. Rebreanu a rămas marcat de realitățile războiului de tip imperial, care împingea la luptă o sumedenie de oameni aparținând diverselor naționalități ce compuneau Imperiul (în acest caz, Imperiul Austro-Ungar). Scriitorul a rămas profund marcat de ororile războiului și, cu precădere, de uciderea în masă prin spânzurătoare a unor ostași cehi, scenă înregistrată pe o fotografie.

## Cartea întâi

1. Acțiunea romanului „Pădurea spânzuraților” debutează în timpul Primului Război Mondial, în satul rusesc Zirin. Acolo se află membri ai unei divizii de infanterie aparținând austro-ungarilor, iar în cadrul acesteia luptă și români din Transilvania.  
Locotenentul Apostol Bologa (protagonistul) se alătură căpitanului Otto Klapka, la pregătirea unei execuții prin spânzurătoare, moartea destinată dezertorilor. Privindu-l pe condamnat, care, foarte cooperant, nu-și dorea decât să moară mai repede, Bologa se cutremură. Rămâne pentru o vreme la locul faptei, după moartea acuzatului, după care se alătură lui Klapka.

2. Ajuns în locuința lui, Bologa este încercat de un profund sentiment de vină în legătură cu execuția care avusese loc.

Aflăm informații despre viața protagonistului, născut pe valea Someșului. Când Bologa era în clasa a cincea, la liceu (în vârstă de aproximativ cincisprezece ani), tatăl lui murise pe neașteptate, ceea ce l-a marcat profund pe băiat și i-a zdruncinat credința în Dumnezeu, la care mama lui ținea deosebit de mult.  
Apostol Bologa și-a urmat studiile de filosofie la Budapesta, în pofida dorinței mamei lui, ca fiul ei să devină preot. Întors acasă, el s-a logodit cu Marta, o fată de șaptesprezece ani, frumușică, însă foarte neserioasă. Ceea ce o atrăgea la viitorul ei soț era uniforma lui, precum și ținuta acestuia.

Când izbucnește războiul, protagonistul este nesigur în privința pașilor pe care-i are de urmat. Astfel, se sfătuiește cu mama lui, care este de părere că nimeni nu e obligat să lupte pentru o patrie care nu-i aparține. Acesta era cazul personajului principal, nevoit să lupte de partea Austro-Ungariei, împotriva alianței din care făcea parte și poporul român. Din dragoste pentru Marta, pe care o atrăgeau militarii, și în ciuda sfaturilor mai înțelepte ale altora, el decide să plece la război.

Experiența războiului îl schimbă mult pe Bologa, care este rănit de două ori, decorat de trei ori și numit locotenent. El ajunge să glorifice războiul, pe care-l consideră a fi cel mai eficient mod de a realiza selecția oamenilor (în ceea ce privește supraviețuirea). Cu toate acestea, după execuția acuzatului prin spânzurătoare și judecata Curții Marțiale, Bologa revine asupra convingerilor sale.

3. Protagonistul primește o scrisoare din partea mamei sale, care-l roagă să vină acasă pentru câteva zile și să-i răspundă Martei la scrisori, întrucât omisese să-i scrie în ultima perioadă.

4. La popotă, Bologa mănâncă alături de căpitanul Klapka, locotenenții Gross și Varga, precum și de căpitanul Cervenco. Rusia nu era patria niciunuia dintre ei, deși se aflau acolo luptând pentru o cauză pe care n-o simțeau ca fiind cu adevărat a lor. Nu toți sunt afectați de această realizare, dar pe Bologa, sentimentul trădării îl marchează profund.

5. Are loc o discuție intimă între Bologa și căpitanul Klapla. Observând frământările personajului principal, Klapla îi mărturisește că, alături de trei ofițeri din fostul său regiment, intenționase să treacă de partea inamicilor. Ceea ce-l determinase să se răzgândească fusese gândul la soția lui și la cei cinci copii ai lor. Ceilalți trei ofițeri, însă, nu renunțaseră și fuseseră prinși, iar apoi executați prin spânzurătoare.

6. Bologa are o ieșire nervoasă în prezența lui Petre, față de care se scuză apoi, motivând că războiul îl schimbase radical. De fapt, vina îl macină ori de câte ori aude vorbe românești și este întrebat despre situația de acasă.

7. Căpitanul Klapka îl vizitează acasă pe locotenent și-l anunță că urmau să se mute pe pământ românesc, iar o divizie din Italia avea să le ia locul în Rusia. Departe de a se bucura, Bologa primește vestea foarte prost și-l roagă pe Klapka să-l mute într-un alt regiment. Fiindcă această decizie nu se afla în mâinile căpitanului, Bologa se vede nevoit să se resemneze.

8. Protagonistul își dorește să discute cu însuși generalul Karg despre dorința de a fi mutat. Gândul dezertării la inamic nu-l părăsește, măcinându-l tot mai puternic. Pentru a câștiga simpatia generalului, doboară un reflector inamic.

9. Locotenentul Gross îi atrage atenția protagonistului asupra faptului că „pentru o tinichea” muriseră câțiva oameni. Nu el este, însă, cel pe care Bologa dorea să-l mulțumească, ci generalul Karg, care-l felicită personal și îl propune pentru medalia de aur. Nu răspunde, însă, pozitiv rugăminții lui Bologa, pe care-l consideră nerecunoscător și laș, realizând că locotenentul nu dorea să lupte pe frontul românesc.

10. Klapka îl admiră pe Bologa fiindcă a avut curajul să se confrunte cu generalul. El se străduiește zadarnic să-l convingă pe protagonist să renunțe la gândul dezertării.

11. Bologa le scrie Martei și mamei lui. Este hotărât să dezerteze chiar în acea noapte. Cu toate acestea, rușii atacă, iar el este rănit, devenind inconștient.

## Cartea a doua

1. Bologa petrece patru luni în spital, unde se recuperează cu greu în urma unei răni la plămânul drept, la coapsă și la picior. Ajungând tot mai aproape de pământul românesc, el continuă să se gândească la dezertare, care-i părea a fi o variantă și mai bună acum, că ar fi dezertat direct la români, și nu la ruși, care l-ar fi tratat ca pe un laș.

2. Apostol este externat, iar în tren, află de la Varga despre prezența generalului Karg în același mijloc de transport. Între Varga și Bologa are loc o discuție dificilă, Bologa îl lasă să înțeleagă care erau gândurile lui, iar Varga îl considera de acum a fi un inamic, declarând că, dacă l-ar fi prins dezertând, l-ar fi arestat pe loc.

3. În compartimentul generalului, Bologa primește opțiunea de a fi repartizat la coloana de muniții, pentru a nu lupta chiar pe frontul propriu-zis. Această soluție nu-l mulțumește pe protagonist, căruia nu-i ajungea să nu vadă oamenii murind, cunoscându-și foarte bine contribuția la moartea combatanților români.

4. Apostol Bologa pleacă în satul Lunca, pentru a-l vizita pe preotul Constantin Boteanu, care-i fusese prieten în anii de liceu. Primește o cameră în casa groparului Paul Vidor, fiind acum comandantul coloanei. Aici o cunoaște pe Ilona, fiica gazdei.

5. În drum spre frontul de luptă, Bologa se întâlnește cu un grup de prizonieri români, condus de către un sublocotenent care-l acuză pe protagonist că lupta împotriva compatrioților săi. Convins definitiv de faptul că trebuia să dezerteze, îi mărturisește preotului Boteanu ceea ce avea de gând să facă, rugându-l să discute cu mama lui.

6. Ajuns în camera lui, protagonistul se îmbolnăvește, iar sub influența febrei adoarme. La trezire, îi vede lângă patul lui pe doctorul Meyer și pe Ilona. Timp de zece zile, tânăra îl îngrijește, iar între cei doi se naște o poveste de dragoste. Relația lui Apostol cu Marta se deteriorase semnificativ, de când acesta aflase despre flirturile neîncetate ale logodnicei sale cu ofițeri veniți în satul lor. Când își revine, Bologa primește o lună de concediu de convalescență. În mod surprinzător, nu era nerăbdător să ajungă acasă la Parva și regreta că se desparte de Ilona.

7. Ajuns acasă, trece pe lângă casa Martei și se simte vinovat în legătură cu Ilona. Dorește chiar să-i ceară iertare, însă a doua zi, fata apare însoțită de un ofițer ungur, despre care povestește că-i ținuse de urât toată iarna. Atât ofițerul, cât și Bologa se simțeau stânjeniți, iar protagonistul înțelege că uniunea cu Marta nu ar fi fost potrivită pentru el și rupe logodna.

8. Tatăl Martei, avocatul Domșa, sosește în casa mamei lui Apostol, revoltat de decizia acestuia. Protagonistul rămâne, însă, neclintit în dorința lui de a rupe logodna. Într-o discuție cu tatăl ei, Marta insinuează că ceea ce-l deranjase pe Bologa fusese conversația în limba maghiară pe care o purtase cu ofițerul, iar a doua zi, întreg satul aflase această versiune mincinoasă a poveștii.

9. Apostol Bologa observă că sătenii îl tratau cu răceală de când anulase logodna, iar când notarul îl vizitează acasă pentru a-l avertiza în privința așa-ziselor puseuri naționaliste, protagonistul pierde controlul de sine și îl lovește.

10. Bologa își redobândește credința în Dumnezeu, în urma experiențelor avute, a discuțiilor cu mama lui și a studiilor de filosofie.

11. În spirit creștin, protagonistul își cere scuze în mod public de la notarul Pălăgieșu. Apoi, primește un ordin prin care i se cere să revină la serviciul militar. Deși nu era vinovat de nimic, îi cere iertare și Martei, care, la rândul ei, își recunoaște vina.

## Cartea a treia

1. Ilona și Apostol se revăd cu bucurie, iar cei doi își recunosc sentimentele unui față de celălalt. Apoi, se sărută, iar protagonistul realizează că este îndrăgostit de Ilona.

2. Dintr-o discuție telefonică, Bologa află că generalul Karg fusese cel care-l chemase cu trei zile mai devreme din concediu.

3. Are loc o discuție aprinsă între locotenentul Gross și Bologa, iar Gross îl acuză pe protagonist de faptul că întoarce oamenii împotriva ungurilor, și nu a războiului în sine. Apoi, îi dă vestea tristă a spitalizării lui Cervenco, întrucât omul nu mai avea mult de trăit, în urma unui glonț care-i străpunsese plămânul. Bologa îl vizitează pe căpitanul Cervenco.

4. Singura alinare pe care personajul principal o găsește în această situație este reprezentată de prezența Ilonei. Dragostea lor se consumă fizic, iar Bologa își asumă propriile sentimente, în ciuda diferențelor de religie, limbă și cultură.

5. A doua zi, Ilona îi mărturisește lui Bologa că nu regreta nimic din ceea ce se întâmplase. Bărbatul are o discuție plăcută cu preotul, despre dragostea față de femeia iubită și față de familie.

6. Apostol o cere pe Ilona de soție tatălui ei. Acesta ezită, spunând că nu avea avere, nici educație, dar, văzând-o pe Ilona atât de fericită, își dă consimțământul. Atunci, Apostol îi duce pe amândoi la preotul Boteanu, care-i logodește.

7. Groparul Vidor povestește că încă trei ofițeri care dezertaseră fuseseră spânzurați, în cea de-a doua zi de Paște. Sosește și căpitanul Klapka, care-i spune că se formase o adevărată „pădure a spânzuraților”, unde trupurile neînsuflețite ale dezertorilor atârnau amenințător de crengile copacilor. Își repetă rugămintea, ca protagonistul să nu dea curs gândului de a dezerta la inamic.

8. Bologa și Ilona petrec împreună câteva zile fericite, în timpul cărora fac planuri de viitor. Bucuria este întreruptă, însă, de un ordin prin care protagonistului i se cere să se prezinte imediat la comandantul diviziei.

9. Apostol Bologa fusese chemat să-l înlocuiască pe locotenentul Curții Marțiale, care se îmbolnăvise. Doisprezece români dezertori urmau să fie judecați.

10. Experiența este tulburătoare, iar Apostol se întoarce la Lunca, pentru a o mai vedea o dată pe Ilona. Tânăra simte ceea ce urma să facă logodnicul ei și se oferă să-l conducă până pe frontul românesc. Nedorind s-o pună în primejdie, Bologa refuză și-i promite că va reveni după ea.

11.  Când încearcă să dezerteze, este descoperit de nimeni altul decât Varga, care, conform spuselor sale anterioare, îl arestează pe loc.

## Cartea a patra

1. Bologa realizează că fusese surprins tocmai în momentul în care încerca să treacă frontul, concluzionând că nu se pregătise destul de bine.

2. A doua zi, de dimineață, Klapka îl vede pe protagonist, condus de un locotenent și patru soldați. Căpitanul decide să-l apere chiar el pe Apostol și să-l salveze. Drumul lui Bologa trece chiar prin temuta pădure a spânzuraților, iar acesta își amintește de Svoboda, cel care fusese executat în debutul romanului.

3. Pretorul îl acuză pe protagonist de fapte mult mai grave decât cele din realitate. Acesta face conexiuni plauzibile, dar incorecte, presupunând că Bologa era liderul unei organizații de spioni români, din care făceau parte și cei doisprezece judecați anterior. Conștient că nu mai avea scăpare, Apostol ascultă fără a încerca să-l corecteze.

4. În seara de dinaintea execuției, Ilonei îi este permis să-i aducă tava cu mâncare condamnatului. Bologa realizează că nu-și dorește să moară.

5. Protagonistul este vizitat de Klapka, care pusese la cale salvarea prietenului său. Tot ce trebuia să facă Bologa era să-și retragă prima declarație, susținând că se rătăcise și nu intenționase să dezerteze. Când pretorul sosește, însă, Apostol renunță la orice apărare și spune că nu are nimic de declarat.

6. Are loc judecata protagonistului, care-l observă pe locotenentul Gross printre membrii Curții Marțiale. De fiecare dată când i se dă cuvântul, Bologa tace.

7. Apostol realizează cu adevărat că urmează să-și piardă viața.

8. Pe timp de noapte, în celula lui Bologa intră pretorul, care-i comunică protagonistului sentința. Acesta urma să fie și el executat prin spânzurătoare. Groparul, Ilona și Klapka asistă la tragicul eveniment.

# Momentele subiectului

Romanul „Pădurea spânzuraților” a fost publicat pentru prima dată în 1922 și este, după nuvela „Catastrofa”, dovada preocupării lui Liviu Rebreanu pentru problematica războiului. Inspirația pentru tema romanului a constituit-o chiar povestea reală a morții prin spânzurare a lui Emil Rebreanu, fratele autorului.

Fiind o operă epică,**romanul are acțiune amplă și complexă**, în cadrul căreia se pot identifica  momentele subiectului. El este împărțit în **patru părți**, după cum urmează: Cartea întâi, cartea a doua, cartea a treia și cartea a patra.

## Expozițiunea

În expozițiune asistăm la momentul anterior spânzurării sublocotenentului ceh Svoboda, membru al armatei austro-ungare, pe frontul rusesc al Primului Război Mondial. El era acuzat de tentativă de trădare. Apare și personajul principal al romanului, locotenentul Apostol Bologa, la fața locului aflându-se și căpitanul Otto Klapka (ceh), ofițer în rezervă mobilizat, de meserie avocat. Deocamdată, Bologa este mânat de sentimentul datoriei împlinite, convins că dreptatea militară era validă. Este, totuși, profund marcat de privirile intense ale muribunzilor, iar remușcările încep să îl cuprindă.

În continuare, cititorul primește informații despre viața protagonistului. Acesta venise pe lume în timp ce tatăl său era închis, fiind cel mai tânăr dintre cei condamnați în urma procesului Memorandumului. Când acesta s-a întors, în sfârșit, acasă, micuțul nu a știut cum să relaționeze cu părintele său, punând în opoziție această relație cu cea pe care o avea cu mama lui (caldă, afectuoasă, apropiată). Femeia dorea ca fiul ei să devină preot, astfel încât Bologa avea să asocieze mereu religia cu imaginea mamei sale. Când tatăl moare, însă, Apostol își pierde credința. După terminarea liceului, el pleacă la Budapesta pentru a-și continua studiile la facultatea de filosofie. Acolo, sub îndrumarea profesorilor, devine un susținător al teoriei supremației statului în raport cu individul. Odată sosit acasă în vacanță, la Parva, unde „statul era privit ca un vrăjmaș”, perspectiva lui se schimbă.

## Intriga

Apostol Bologa se logodește cu Marta, fiica unui avocat. Când războiul începe, bărbatul observă slăbiciunea Martei pentru militari și decide să se înroleze ca voluntar, în pofida împotrivirilor din partea familiei lui (ai cărei membri încercau să-l convingă pe bărbat că n-ar fi luptat pentru români, ci pentru „unguri”). Aceasta este **intriga romanului**.

## Desfășurarea acțiunii

Desfășurarea acțiunii este bogată și complexă. În timpul războiului, Bologa primește o scrisoare din partea mamei sale. Aceasta îi scrie despre Marta, care avea un comportament ușuratic, flirtând cu ofițerii care se opreau prin apropiere. Femeia adaugă informații despre protopopul Groza, cel care o cununase. Acesta fusese închis, deși avea optzeci de ani, din cauza discursurilor cu iz patriotic pe care le ținuse românilor, îndemnându-i să nu-și lepede „limba strămoșească și credința în Dumnezeu”.

Căpitanul Klapka îi mărturisește locotenentului o slăbiciune trecută. El pusese la cale tentativă de dezertare pe frontul italian, dorindu-și nespus să-și revadă familia. Renunțase, însă, în ultimul moment, întrucât camarazii cu care pregătise dezertarea fuseseră prinși. El îi dezvăluie apoi lui Bologa că divizia lor urma a fi mutată pe frontul cu România. Încercând să evite mutarea, Bologa declară: „-Decât să mă duc acolo, mai bine trec la muscali”, încercând apoi să-i ceară generalului de divizie mutarea pe un alt front decât cel românesc. Generalul realizează care sunt, de fapt, motivele care l-au împins pe Bologa să solicite acest serviciu și îl refuză. Negăsind altă cale de ieșire, locotenentul îi spune lui Klapka despre intenția lui de a dezerta la ruși. Auzind acestea, generalul insistă că nu dorește să afle și „se spală pe mâini” de acțiunile lui Bologa. În timp ce pregătea propria dezertare, se declanșează un atac, iar el este rănit de explozia unui obuz.

Cartea a doua îl prezintă pe Bologa vindecat, drept urmare a patru luni de spitalizare. Se afla în aceeași cameră de spital cu Varga, vechiul său prieten. Întorcându-se apoi împreună la regiment, cei doi discută despre schimbările petrecute în mintea și sufletul protagonistului, care insistă că nu va ezita să treacă de partea alor săi. Deși Varga știa că această decizie era în defavoarea patriei sale, își înțelege prietenul. În același tren cu cei doi se afla și generalul Karg, care cere ca Bologa să fie mutat la coloana de muniții, de unde nu se intra în contact direct cu frontul.

Apostol o cunoaște pe Ilona, o țărăncuță de origine maghiară, de care se îndrăgostise, fapt care îl tulbura nespus. Pentru a-și ușura sufletul, acesta îl vizitează pe părintele Constantin Boteanu, căruia i se confesează în legătură cu neliniștea sa, precum și în legătură cu intenția de a dezerta la români. Când Bologa cade bolnav, Ilona îl îngrijește zi și noapte. El primește concediu medical și se întoarce acasă la Marta, care îl întâmpină însoțită de un ofițer care îi făcea curte. Cuplul de desparte, logodna este ruptă, iar Apostol Bologa redescoperă credința pierdută, întorcându-se pe front.

Astfel începe cartea a treia: cu întoarcerea lui Bologa în satul Lunca, unde Ilona îl aștepta, iar sentimentele celor doi se materializează într-o îmbrățișare pătimașă. Bărbatul îi cere sfatul preotului Boteanu, întrebându-l dacă iubirea pentru o femeie se include în iubirea pentru Dumnezeu, iar răspunsul preotului va fi afirmativ. În urma acestei confirmări, Bologa o cere în căsătorie pe Ilona tatălui său, care, la rândul său, acceptă cererea locotenentului. În timp ce lua masa împreună cu Ilona și cu tatăl ei, Apostol află de la acesta despre uciderea țăranilor acuzați de spionaj (un ungur și doi români).

## Punctul culminant

Apostol Bologa este chemat de urgență la generalul Karg. În drum spre acesta, privește către sătenii spânzurați, amintindu-și de expresia cehului Svoboda. Odată ce ajunge la general, el află că urmează să fie numit judecător al Curții Marțiale, unde urmau să fie judecați doisprezece români. Motivația din spatele chemării generalului fusese, pesemne, dorința de a-l avertiza în legătură cu importanța supremă a datoriei soldatului de a-i condamna pe cei care se împotriveau războiului. Intuind dorințele lui Bologa, Ilona, care îl așteptase la Lunca, se oferă să îl însoțească spre a-i arăta un drum sigur. El o refuză, nimerind pe cărarea bătută de patrule, unde este prins și arestat de către un ofițer maghiar. Acesta constituie **punctul culminant al acțiunii romanului**.  
Cartea a patra începe cu imaginea lui Apostol în arest, unde Varga îi amintește cu amărăciune discuția lor din tren. În timp ce se afla în drum spre cartierul diviziei, Bologa se întâlnește cu Klapka, care, înfiorat, acceptă să-l apere la proces. Înțelege că fusese o greșeală să se înroleze în armată, iar Ilona vine pentru a-l îmbărbăta. Când se întâlnește cu Klapka înaintea procesului, Bologa refuză să nege prima declarație (cea în care își recunoscuse tentativa de a dezerta).

## Deznodământul

Deznodământul surprinde moartea lui Bologa, care își atârnă singur ștreangul de gât, așteptând moartea inevitabilă. După înlăturarea scaunului, urmează o descriere conform căreia privirile „îi zburau, nerăbdătoare, spre strălucirea cerească” a luceafărului ce vestea răsăritul. Astfel, romanul este simetric, începând și încheindu-se cu execuția prin spânzurătoare a militarilor care trecuseră de partea inamicului în război.

În concluzie, „Pădurea Spânzuraților” este, conform criticului literar Eugen Lovinescu, o „proză psihologică”, „în sensul analizei evolutive a unui singur caz de conștiință, un studiu metodic, alimentat de fapte precise și de coincidențe, împins dincolo de țesătura logică, în adâncurile conștientului”. Analiza psihologică este realizată de către Rebreanu prin monolog interior, dialog, priviri introspective și retrospective (în special asupra sinelui), precum și prin detașarea completă de personajele romanului, în special de protagonist.

# Eseu

**Eseul**de mai jos este dedicat romanului „Pădurea spânzuraților”, de Liviu Rebreanu. Acest text îți oferă o mare parte din informațiile de care ai nevoie în pregătirea pentru examenul de Bacalaureat, însă nu îți garantează nota 10. Pentru a fi sigur că vei obține punctajul maxim te sfătuim să citești și celelalte pagini ale acestui eBook, printre cele mai importante fiind tema și viziunea despre lume sau comentariu. Opera de față se încadrează în următoarele categorii: roman obiectiv de analiză psihologică, de război, roman realist. Eseul conține următoarele: date despre operă, semnificația titlului, tema romanului, viziunea despre lume a autorului, conflicte, caracterizarea personajului principal, perspectiva narativă, pădurea spânzuraților.

„Pădurea spânzuraților” este cel de-**al doilea roman scris de Liviu Rebreanu** și ilustrează **realismul obiectiv de analiză psihologică**. Publicat în anul 1922, romanul explorează **tema războiului**, abordată de către Liviu Rebreanu atât în nuvelele sale (de exemplu, nuvela „Catastrofa”), cât și în romanul de față. „Pădurea spânzuraților” prezintă primul studiu al unui caz de conștiință, utilizând ca pretext motivul războiului.

**Titlul romanului** surprinde atât peisajul exterior, cât și ceea ce se petrece în sufletul protagonistului, Apostol Bologa. Acesta nu reușește să-și scoată din minte imaginea spânzuraților, a căror moarte nu o poate justifica moral.  „Pădurea spânzuraților” este, așadar,  o imagine alegorică a vieții, văzută ca o înlănțuire de „morți” succesive ale ființei umane, care plătește în repetate rânduri vina, resimțită profund.

**Tema principală** a romanului este **condiția tragică a ardeleanului aflat în postura de combatant împotriva propriei patrii**, pe fondul Primului Război Mondial. Problematica uciderii, aparent justificate de contextul războiului, este abordată cu un realism fulgerător. Rebreanu descrie, pas cu pas, procesul prin care uciderea, chiar și justificată, poate genera o vină mistuitoare în conștiința individuală. Pe parcursul romanului se disting și **alte teme**, precum: tema iubirii, a religiei, chestiunea rolului statului în direcția pe care o ia soarta individului. Toate acestea se reflectă în destinul protagonistului, Apostol Bologa, în diferite momente ale existenței acestuia.

**Viziunea despre lume a protagonistului** o împrumută pe cea a autorului, modificându-se odată cu experiența terifiantă a confruntării morții. Pe de-o parte, viziunea despre lume a lui Apostol Bologa se schimbă radical, odată ce acesta privește moartea din postura de criminal. Bologa considera că execuțiile pe care era silit să le facă în numele victoriei militare nu se justificau prin simpla existență a războiului. Pe de altă parte, viziunea lui Rebreanu se află în strânsă legătură cu geneza romanului. Acesta a fost conceput în urma execuției fratelui său, Emil Rebreanu, căruia îi este dedicat acest roman. În anul 1917, acesta murise executat de austro-ungari pentru dezertare la armata română.

Pe fondul conflictului militar apare conflictul interior al lui Apostol Bologa, care nu reușește să se elibereze de imaginea înfiorătoare a oamenilor spânzurați de copaci pentru trădare. De aici provine și titlul romanului, care surprinde perfect atât peisajul exterior, cât și tumultul interior al protagonistului. Asemeni unui om rătăcit în pădure, dezorientat, care zărește copaci oriunde s-ar uita, locotenentul Bologa nu se poate elibera de imaginea spânzuraților, care îl urmărește pretutindeni.

Apostol Bologa este **protagonistul romanului**. Acesta se înrolează în armata austro-ungară pentru a-și impresiona proaspăta logodnică (Marta). Curând, însă, ajunge să regrete amarnic decizia luată, odată ce este forțat să execute presupuși trădători. **Personaj individual, principal și masculin**, Apostol Bologa este caracterizat atât în mod direct, cât și indirect. Caracterizarea directă este făcută de către autor, prin revelarea dramei interioare a protagonistului („Apostol Bologa se făcu roșu de luare-aminte și privirea i se lipise pe fața condamnatului. Își auzea bătăile inimii ca niște ciocane”), prin repetarea unor cuvinte-cheie (datoria, lumina din privirea condamnatului, legea, iubirea) și prin sincronizarea naturii mohorâte cu zbuciumul interior al personajului.  
Bologa se autocaracterizează (un alt mijloc de caracterizare directă), clarificând propriile  concepții despre viață („Lege, datorie, jurământ... sunt valabile numai până în clipa când îți impun o crimă față de conștiința ta [...], nici o datorie din lume n-are dreptul să calce în picioare sufletul omului”). Autocaracterizarea se realizează și prin intermediul monologului interior, care reprezintă cel mai clar zbuciumul personajului: „ - Am pierdut pe Dumnezeu, îi fulgeră prin minte” (imediat după moartea tatălui său).

**Perspectiva narativă este obiectivă**, iar narațiunea este realizată la persoana a treia. **Autorul este extradiegetic**, el neidentificându-se cu personajul implicat. Tiparul narativ este cel auctorial cu focalizare internă, fixă, iar naratorul cunoaște atât cât se presupune că știe și personajul principal.

**În concluzie**, romanul „Pădurea spânzuraților” se numără **printre cele mai impresionante romane de război românești**. Acesta prezintă în manieră realistă ororile războiului, de care  scriitorul a rămas profund marcat, fiind preocupat în special de consecințele pe care un astfel de eveniment sângeros îl are asupra psihicului uman.

# Tema și viziunea despre lume

Îți punem la dispoziție aceste explicații pentru a reuși să evidențiezi mai ușor tema și viziunea despre lume în romanul Pădurea spânzuraților de Liviu Rebreanu. De asemenea, vei avea un model de rezolvare a cerinței de la examenul de Bacalaureat din data de 27.08.2012 (sesiunea august-septembrie), când elevilor de la profilul uman li s-a cerut să scrie un eseu în care să prezinte tema și viziunea despre lume într-un roman studiat.

Liviu Rebreanu este deopotrivă autorul primului roman obiectiv („Ion”) și al celui dintâi roman de analiză psihologică („Pădurea spânzuraților”) din literatura română. Publicat pentru prima dată în anul 1922, **romanul „Pădurea spânzuraților”**realizează primul studiu al unui caz de conștiință, utilizând ca pretext motivul războiului.

**Tema** abordată în romanul de față este **condiția tragică a intelectualului ardelean aflat în postura de combatant împotriva propriului său neam**, pe fondul evocării Primului Război Mondial. În cadrul acestei teme se distinge, în special, ideea uciderii, aparent justificate de contextul războiului, dar care poate genera o vină mistuitoare în conștiința individuală.

Astfel, locotenentul **Apostol Bologa,** **protagonistul romanului**, se înrolează în armata austro-ungară din motive îndoielnice, și anume, pentru a-și impresiona proaspăta logodnică (Marta). Curând, însă, acesta ajunge să regrete amarnic decizia luată, odată ce se vede în postura de criminal, silit să execute dezertori prin spânzurătoare.

Romanul se deschide și se încheie cu**imaginea-simbol a spânzurătorii**, universul existențial al lucrării fiind plasat sub semnul tragic al morții violente. **Incipitul romanului** prezintă anticiparea executării prin spânzurare a sublocotenentului ceh Svoboda, din armata austro-ungară, pe frontul rusesc al Primului Război Mondial. Svoboda se făcea vinovat de tentativă de trecere de partea inamicului. Atmosfera este morbidă, iar Bologa rămâne marcat profund de privirea omului a cărui viață părea că i se prelinge prin fața ochilor. După execuție, Bologa este bântuit de remușcări.

Astfel, **viziunea despre lume a protagonistului, precum și a autorului, se modifică odată cu experiența terifiantă a confruntării morții.** Pe de-o parte, viziunea despre lume a lui Apostol Bologa se schimbă radical, odată ce acesta se confruntă cu moartea din postura de criminal. Pentru Bologa, războiul nu justifica execuțiile pe care era silit să le facă în numele victoriei militare. Pe de altă parte, **viziunea lui Rebreanu se află în strânsă legătură cu geneza romanului**. Acesta a fost conceput în urma execuției fratelui autorului, Emil Rebreanu, căruia îi este dedicat romanul de față. În anul 1917, acesta murise executat de austro-ungari pentru dezertare la armata română. Liviu Rebreanu însuși mărturisește într-un articol faptul că, pentru el, literatura este „creație de oameni și viață”, iar romanul este „discurs ce fixează curgerea vieții”, „ce dă vieții un tipar care îi cuprinde dinamismul și fluiditatea”.

Pe fondul conflictului militar apare conflictul interior al lui Apostol Bologa, care nu reușește să se elibereze de imaginea grotescă a oamenilor spânzurați de copaci. De aici provine și titlul romanului, care surprinde perfect atât peisajul exterior, cât și ceea ce se petrece în sufletul protagonistului. Asemenea unui om rătăcit în pădure, dezorientat, care zărește copaci oriunde s-ar uita, locotenentul Bologa nu se poate elibera de imaginea spânzuraților, care îl urmărește pretutindeni.

**Semnificația titlului** se clarifică prin **detalierea acestei imagini în două secvențe ale romanului**: mărturisirea lui Klapka (cel care a asistat la spânzurarea a trei camarazi cehi, într-o „pădure a spânzuraților”, în spatele frontului italian) și reflecțiile lui Bologa, căruia cei șapte țărani spânzurați ca spioni îi provoacă halucinații. Aceștia par multiplicați la nesfârșit, „din ce în ce mai mulți și mai mustrători. „Pădurea spânzuraților” este, așadar, simbolizată ca imagine alegorică a vieții, văzute ca o înlănțuire de „morți” succesive ale ființei ce plătește, în repetate rânduri, vina resimțită în mod tragic.

În conștiința lui Apostol Bologa se desfășoară și alte conflicte, precedate de incertitudini. Astfel, protagonistul își pune întrebări privind **compatibilitatea dintre tipurile de dragoste pe care le simte**. Este, oare, iubirea față de o femeie (Ilonka) compatibilă moral cu cea a unui credincios față de Dumnezeu? Dar credința și dragostea față de patrie? În final, primește un răspuns mulțumitor doar referitor la prima întrebare (din partea preotului), cea de-a doua fiind clarificată de propria lui conștiință prin sinuciderea sub forma dezertării de partea armatei române.

Timpul și spațiul acțiunii sunt foarte bine definite, întrucât aceasta are loc de-a lungul Primului Război Mondial. Spațiul acțiunii se schimbă mereu, având în vedere contextul istoric și situația protagonistului, însă mereu i se comunică cititorului locul în care se petrec faptele.

Perspectiva narativă este heterodiegetică, narațiunea fiind realizată la persoana a treia. Autorul este extradiegetic, neidentificându-se cu personajului implicat. Tiparul narativ este, deci, cel auctorial cu focalizare internă – fixă, naratorul cunoscând atât cât se presupune că știe și personajul central. Procedeul lui Rebreanu se caracterizează prin a nara „ceea ce personajele înseși văd și simt”, iar perceperea lumii interbelice românești se face din perspectiva unuia dintre actori.

**În concluzie**, „Pădurea spânzuraților” **tratează tema războiului, incluzând consecințele psihologice individuale ale acesteia**. Tema a fost explorată de către Liviu Rebreanu atât în nuvelă, cât și în roman. Această problematică a fost abordată de autor mai întâi în nuvela „Catastrofa”, iar mai apoi, a fost dezvoltată în romanul de față. În opinia mea, viziunea despre lume a lui Rebreanu se reflectă în „Pădurea spânzuraților”, având în vedere atât experiența sa personală (pierderea fratelui pe front), cât și problemele

# Particularități de construcție a unui personaj

Cu ajutorul precizărilor făcute de profesorii de limba română vrei reuși să conturezi profilul personajului principal, Apostol Bologa, dar și să răspunzi la cerința de a scrie un eseu în care să prezinți particularitățile de construcție a unui personaj dintr-un roman studiat, regăsită atât într-unul dintre modelele de subiecte pentru Bacalaureatul din 2010, cât și la sesiunea iunie-iulie din 2016, profilul uman.

Publicat în anul 1922, **„Pădurea spânzuraților”** tratează tema războiului, explorată de către Liviu Rebreanu atât în nuvelă, cât și în roman. Această problematică a fost abordată de Rebreanu mai întâi în nuvela „Catastrofa”, iar mai apoi, a fost dezvoltată în romanul de față. Este cel de-al doilea roman scris de Liviu Rebreanu și ilustrează magistral realismul obiectiv de analiză psihologică.

Tema abordată în romanul de față este **condiția tragică a intelectualului ardelean aflat în postura de combatant împotriva propriului său neam**, pe fondul evocării Primului Război Mondial. În cadrul acestei teme se distinge, în special, ideea uciderii, aparent justificată de contextul războiului, dar care poate genera o vină mistuitoare în conștiința individuală.

Întruchiparea acestor teme și idei, personajul **Apostol Bologa este protagonistul romanului**. Acesta se înrolează în armata austro-ungară din motive îndoielnice, și anume, pentru a-și impresiona proaspăta logodnică (Marta). Inițial, declară convins că războiul este „un adevărat izvor de viață, cel mai eficace element de selecțiune” și că „numai războiul este adevăratul generator de energii”. Curând, însă, ajunge să regrete amarnic decizia luată, odată ce se vede în postura de criminal, silit să execute dezertori prin spânzurătoare.

Astfel, cartea se deschide cu cel dintâi moment în care concepțiile despre viață ale lui Apostol Bologa sunt răsturnate de imaginea războiului: anticiparea executării prin spânzurare a sublocotenentului ceh Svoboda, din armata austro‑ungară, pe frontul rusesc al Primului Război Mondial. Apostol îl aude pe condamnat, spunându-i preotului că vrea să moară mai repede. Bologa rămâne marcat profund de privirea omului a cărui viață părea că i se prelinge prin fața ochilor. După execuție, Bologa este bântuit de remușcări.

**Personaj individual, principal și masculin**, Apostol Bologa este **caracterizat atât direct, cât și indirect**. Portretul locotenentului este conturat în mod direct de către autor, prin revelarea dramei interioare a protagonistului („Apostol Bologa se făcu roșu de luare-aminte și privirea i se lipise pe fața condamnatului. Își auzea bătăile inimii ca niște ciocane”), prin repetarea unor cuvinte profund simbolice (datoria, lumina din privirea condamnatului, legea, iubirea) și prin sincronizarea stării naturii mohorâte cu zbuciumul interior al acestuia.

De asemenea, **Bologa se autocaracterizează** de-a lungul romanului, eliminând astfel orice dubiu privind concepțiile existențiale ale acestuia („Lege, datorie, jurământ... sunt valabile numai până în clipa când îți impun o crimă față de conștiința ta [...] nici o datorie din lume n-are dreptul să calce în picioare sufletul omului”). Autocaracterizarea este făcută și prin intermediul monologului interior, care reprezintă cel mai clar tulburările personajului: „- Am pierdut pe Dumnezeu, îi fulgeră prin minte” (imediat după moartea tatălui său).

Caracterizarea lui Bologa este realizată în mod indirect, prin intermediul gândurilor, vorbelor, trăirilor sale interioare, foarte bine reliefate de-a lungul romanului. De asemenea, locotenentul **este caracterizat prin intermediul metodei rememorării vieții sale de până atunci**. Aflăm, așadar, despre Apostol Bologa că s-a născut pe când tatăl său se afla în închisoare, fiind cel mai tânăr dintre cei condamnați în urma procesului Memorandumului. Când tatăl s-a întors acasă, fiul l-a privit ca pe un străin, surprins fiind să se confrunte cu prezența masculină care îi lipsise. Acum, această prezență era resimțită drept dură și aspră, comparativ cu dragostea ocrotitoare a mamei, care îl crescuse în spiritul moralei religioase și dorea să-l vadă preot pe fiul său. Pentru Apostol, religia urma să fie mereu asociată cu imaginea mamei, precum s-a întâmplat și în momentul primei revelații spirituale, la vârsta de șase ani, în timpul unei rugăciuni în biserică: viziunea divinității, „ca o lumină de aur, orbitoare, înfricoșătoare și în același timp mângâietoare ca o sărutare de mamă...”.

Credința a fost, însă, pierdută, ca urmare a morții tatălui, chiar înainte ca Apostol să încheie liceul. Bologa și-a continuat studiile la Budapesta, fiind **pasionat de filosofie**. Sub îndrumarea unuia dintre profesorii săi, tânărul devine **adeptul teoriei supremației statului în raport cu individul**. Odată sosit acasă în vacanță, la Parva, unde „statul era privit ca un vrăjmaș”, viziunea lui se modifică.

Protagonistul romanului are o**atitudine caracterizată de loialitate absolută față de țara sa**. Când acesta află de la prietenul său, Klapka, faptul că divizia lor urmează a fi mutată pe frontul cu România, Bologa protestează, presimțind că acolo îl aștepta moartea: „Decât să mă duc acolo, mai bine trec la muscali”. Se hotărăște, așadar, să se prezinte la raport generalului de divizie, solicitând mutarea pe un alt front decât cel românesc. **Ingenios**, Apostol comunică intenția de a distruge reflectorul rusesc cu tunurile bateriei sale, pentru a argumenta puternic cererea sa. Planul îi reușește, după care solicită, de pe o poziție favorabilă, rămânerea pe frontul rusesc ori mutarea pe frontul italian.

Indiferent de natura concepțiilor sale, Bologa este un **personaj moral prin însăși dorința arzătoare de moralitate,** precum și prin faptul că **pune la îndoială propriile gânduri, concepții și acțiuni la fiecare pas**. În vreme ce, în cazul altor personaje, conștiința pare a fi amorțită, în cazul lui Apostol Bologa, vocea conștiinței răsună mai tare decât orice altceva, devenind, în cele din urmă, asurzitoare și conducându-l la moarte.

La interogatoriu, Bologa dorește să-și explice frământările de conștiință care cauzaseră dezertarea și să declare referitor la felul în care i s-a „zdruncinat echilibrul sufletesc”, dar este condamnat la moarte prin spânzurare. Acesta acceptă, simțindu-și sufletul inundat de iubire, deoarece numai „prin iubire poți să cunoști pe Dumnezeu și te înalți până la ceruri...”. Consider că este copleșit de iubirea totală, față de oameni și de Dumnezeu, convins fiind de ideea conform căreia „cu iubirea în suflet poți trece pragul morții”, iar cine are norocul să o simtă „trăiește în eternitate”.

# **În concluzie**, „Pădurea spânzuraților” derivă din experiența personală a lui Rebreanu și a familiei sale. Scriitorul a rămas profund marcat de ororile războiului și, cu precădere, de uciderea în masă prin spânzurătoare a unor ostași cehi, scenă înregistrată pe o fotografie ce a ajuns în mâinile sale. Romanul însuși este dedicat fratelui său, Emil, executat pe front în 1917, în timpul Primului Război Mondial. Relația dintre două personaje

Urmărește cum evoluează relația de prietenie dintre Apostol Bologa și Otto Klapka, iar apoi vei putea rezolva cu succes cerința întâlnită la Bacalaureatul din 2011, sesiunea august-septembrie.

Liviu Rebreanu este deopotrivă autorul primului roman obiectiv („Ion”) și al celui dintâi **roman de analiză psihologică** („Pădurea spânzuraților”) din literatura română. Publicat pentru prima dată în anul 1922, romanul „Pădurea spânzuraților” realizează primul studiu al unui caz de conștiință, utilizând ca pretext **motivul războiului**.

**Acțiunea romanului se concentrează în jurul personajului principal**, Apostol Bologa, un tânăr intelectual ardelean care se înrolează în Primul Război Mondial din motive insuficiente și îndoielnice. Acesta dorea să-și impresioneze logodnica, numită Marta, care nutrea o admirație copilărească pentru faptele de arme.

Astfel, **relația locotenentului cu prietenul său, Otto Klapka**, este reprezentativă din varii puncte de vedere. Datorită apropierii evidente dintre cei doi, **caracterele ambilor ies la iveală cu ușurință atunci când sunt împreună**. Începând cu împărtășirea filosofiilor de viață și terminând cu asistarea lui Klapka la moartea prietenului său, relația celor doi reprezintă, poate, **cea mai emoționantă legătură din întreg romanul**.

**Între Klapka și Bologa nu se întrezăresc diferențe în ceea ce privește statutul lor social**. Ambii sunt intelectuali, însă posedă viziuni diferite asupra existenței și diferențe de statut familial. Otto Klapka este însurat, are patru copii, doi băieți și două fete („al cincilea de-abia acum e pe drum”), fiind un părinte blând și iubitor.

Pe cei doi **îi apropie omenia**, împreună cu faptul că **aparțin unor naționalități asuprite**, motiv pentru care **se simt prizonieri ai aceleiași tragedii**. Reprezentativă în acest sens este **scena** în care Klapka declara sincer: „Mi-ești drag, Bologa, și dacă n-ai fi fost tu aici, n-aș fi avut atâta încredere în mine însumi”. Continuă apoi, susținând că „noi, care ne-am apropiat sufletele prin suferințe comune, noi trebuie să ne împărtășim zbuciumările într-o limbă străină!”.

Inițial, Bologa se convinge că războiul este „un adevărat izvor de viață, cel mai eficace element de selecțiune” și că „numai războiul este adevăratul generator de energii”. Curând, însă, ajunge să regrete amarnic decizia luată, odată ce se vede în postura de criminal, silit să execute dezertori prin spânzurătoare.

Deși convins că războiul nu e generator, ci distrugător de energii, motivația lui Klapka, aflată în spatele îndeplinirii datoriei de război, își are originea în speranța că va scăpa cu viață, iar apoi se va întoarce lângă ai săi. Ofițerul Klapka este, în mare măsură, guvernat de principiul minimei rezistențe, el nefiind cuprins de halucinația patriotică ce împinge alți combatanți la moarte. Dragostea de familie și loialitatea față de aceasta determină atitudinea sa de combatant: „Din pricina lor și de dragul lor sunt cum sunt, Bologa! Sunt capabil de orice lașitate, numai să nu mor înainte de a-i îmbrățișa [...] Ce vrei! Sunt un nenorocit”.

**Cei doi se bucură de o relație deschisă**, presărată pe alocuri cu fel și fel de confidențe. Fiecare dintre cei doi ia parte sistematic la conflictele interioare ale celuilalt. Așadar, după o inspecție asupra bateriei conduse de Bologa, Klapka îi dezvăluie locotenentului faptul că plănuise o tentativă de dezertare pe frontul italian, dar a renunțat, de teamă, în ultimul moment, iar de camarazii cu care pregătise dezertarea se lepădase după ce aceștia fuseseră prinși. În spatele acestei decizii stătuse dorința de a-și revedea familia. Astfel, esența dramei lui Klapka este diferită de cea a lui Bologa. În cazul lui Klapka, este vorba despre o dramă a lașității, a depersonalizării prin obediență și teamă.

**Încă din incipitul romanului, cei doi se află alături unul de celălalt.** Cartea se deschide cu cel dintâi moment în care concepțiile despre viață ale lui Apostol Bologa sunt răsturnate de imaginea războiului: anticiparea executării prin spânzurare a sublocotenentului ceh Svoboda, din armata austro‑ungară, pe frontul rusesc al Primului Război Mondial. De față este și căpitanul Otto Klapka (ceh), posesor al funcției de ofițer în rezervă mobilizat, de meserie avocat. Apostol îl aude pe condamnat, spunându-i preotului că vrea să moară mai repede. Bologa rămâne marcat profund de privirea omului a cărui viață părea că i se prelinge prin fața ochilor. După execuție, Bologa este bântuit de remușcări.

**Așa cum cei doi împart începutul romanului, împărtășesc și finalul.** Aflat în arest ca urmare a intenției de a dezerta la români, Bologa se întâlnește cu Klapka, acesta acceptând, îngrozit, să-l apere la proces. Înaintea procesului, are loc o altă întâlnire între cei doi. Klapka îi cere prietenului său să renege prima declarație, cea în care își recunoscuse tentativa de a dezerta. Cu toate acestea, Bologa respinge ideea în numele iubirii universale. În final, Bologa este condus spre execuție de soldați cu făclii în mâini, iar Klapka izbucnește într-un plâns nestăpânit.

Perspectiva narativă este heterodiegetică, narațiunea fiind realizată la persoana a treia. Autorul este extradiegetic, neidentificându-se cu personajului implicat. Tiparul narativ este, deci, cel auctorial cu focalizare internă – fixă, naratorul cunoscând atât cât se presupune că știe și personajul central. Procedeul lui Rebreanu se caracterizează prin a nara „ceea ce personajele înseși văd și simt”, iar perceperea lumii interbelice românești se face din perspectiva unuia dintre actori.

În opinia mea, personajul principal, deși reprezintă cel mai semnificativ element care ilustrează ideile transmise în romanul de față, nu poate îndeplini toate acestea de unul singur. Pe parcursul romanului, **relația lui Apostol Bologa cu Otto Klapka este esențială**, ea contribuind nu numai la r**eliefarea caracterelor, ci și la clarificarea mesajului central**. Personaj complex, Otto Klapka potențează drama lui Bologa, a cărui evoluție o supraveghează, dar nu intervine în cadrul acesteia.

# Modul în care se reflectă o temă

Pentru a înțelege modul în care tema războiului eseu evidențiată de către Liviu Rebreanu în romanul Pădurea spânzuraților, dar și pentru a putea răspunde cât mai bine la cerința de a scrie „un eseu de 2-3 pagini, în care să prezinți modul în care se reflectă o temă într-un roman studiat”, regăsită într-unul dintre subiectele de la examenul de Bacalaureat din data de 27.06.2011 (sesiunea iunie-iulie), profesorii noștri ți-au pregătit acest material.

**„Pădurea spânzuraților”** este cel de-al doilea roman al lui Liviu Rebreanu și reprezintă primul roman de analiză psihologică din literatura română. A fost publicat pentru prima dată în anul 1922 și **ilustrează realismul obiectiv de analiză psihologică**, fiind desemnat de criticul literar Eugen Lovinescu drept **cel mai bun roman românesc de analiză psihologică.**

**Tema centrală a romanului** este cea a războiului, acțiunea desfășurându-se în timpul Primului Război Mondial. Ea se împletește cu numeroase alte teme pe parcursul desfășurării acțiunii, simulând destinul uman într-o manieră profundă și realistă. Întâlnim, așadar, în „Pădurea spânzuraților”,**tema iubirii, a religiei, precum și chestiunea rolului statului în direcția pe care o ia soarta individului.**

**Modul în care această temă** se reflectă în opera de față se leagă de**crearea personajului Apostol Bologa**, locotenent ardelean de origine română în armata austro-ungară. Acesta se înrolează în armata austro-ungară din motive îndoielnice, și anume, pentru a-și impresiona proaspăta logodnică (Marta). Curând, însă, acesta ajunge să regrete amarnic decizia luată, odată ce se vede în postura de criminal, silit să execute dezertori prin spânzurătoare.

Titlul romanului surprinde atât peisajul exterior, cât și ceea ce se petrece în sufletul protagonistului. Asemenea unui om rătăcit în pădure, dezorientat, care zărește copaci oriunde s-ar uita, locotenentul Bologa nu se poate elibera de imaginea spânzuraților, care îl urmărește pretutindeni.

Semnificația titlului se clarifică prin detalierea acestei imagini în două secvențe ale romanului: mărturisirea lui Klapka (cel care a asistat la spânzurarea a trei camarazi cehi, într-o „pădure a spânzuraților”, în spatele frontului italian) și reflecțiile lui Bologa, căruia cei șapte țărani spânzurați ca spioni îi provoacă halucinații. Aceștia par multiplicați la nesfârșit, „din ce în ce mai mulți și mai mustrători”.**„Pădurea spânzuraților” este, așadar, simbolizată ca imagine alegorică a vieții, văzute ca o înlănțuire de „morți” succesive** ale ființei ce plătește, în repetate rânduri, vina resimțită în mod tragic.

Incipitul romanului prezintă anticiparea executării prin spânzurare a sublocotenentului ceh Svoboda, din armata austro-ungară, pe frontul rusesc al Primului Război Mondial. Svoboda se făcea vinovat de tentativă de trecere de partea inamicului. Atmosfera este morbidă, iar Bologa rămâne marcat profund de privirea omului a cărui viață părea că i se prelinge prin fața ochilor. După execuție, Bologa este bântuit de remușcări. Astfel, modul în care se reflectă tema războiului în romanul de față este marcat de ideea uciderii, aparent justificate de contextul războiului, dar care poate genera o vină mistuitoare în conștiința individuală.

„Pădurea spânzuraților” se bucură de o simetrie remarcabilă, din punct de vedere al simbolisticii și al stilului narativ pe care îl are Rebreanu. Astfel, atât **incipitul, cât și finalul romanului înfățișează imaginea-simbol a spânzurătorii**, universul existențial al lucrării fiind plasat sub semnul tragic al morții violente.

Romanul este **dominat de conflicte**, începând cu războiul pe fondul căruia se desfășoară întreaga acțiune, și încheind cu numeroasele conflicte interioare la care este supus Apostol Bologa. Acesta nu reușește să se elibereze de imaginea grotescă a dezertorilor spânzurați de copaci. Singura scăpare devine sinuciderea, sub masca dezertării.

În conștiința lui Apostol Bologa se desfășoară și alte conflicte, precedate de incertitudini. Astfel, protagonistul își pune întrebări privind compatibilitatea dintre tipurile de dragoste pe care le simte. Este, oare, iubirea față de o femeie (Ilonka) compatibilă moral cu cea a unui credincios față de Dumnezeu? Dar credința și dragostea față de patrie? În final, primește un răspuns mulțumitor doar referitor la prima întrebare (din partea preotului), cea de-a doua fiind clarificată de propria lui conștiință prin sinuciderea sub forma dezertării de partea armatei române.

Relația dintre Apostol Bologa și Klapka evidențiază calitatea prieteniei celor doi. Aceasta este caracterizată de sinceritate, încredere, ajutor, chiar și în cele mai dificile situații. Deși, de cele mai multe ori, când cei doi discută, Apostol își contrazice prietenul, atitudinea și vorbele locotenentului duc la schimbarea eroului și a viziunii sale despre viață și lumea înconjurătoare. Datorită prieteniei cu Klapka, printre altele, Apostol Bologa nu numai că își schimbă convingerile, ci își pune noi probleme cu privire la sensul existenței și contribuția individului la starea lumii în care trăiește.

Perspectiva narativă este heterodiegetică, narațiunea fiind realizată la persoana a treia. Autorul este extradiegetic, neidentificându-se cu personajului implicat. Tiparul narativ este, deci, cel auctorial cu focalizare internă – fixă, naratorul cunoscând atât cât se presupune că știe și personajul central. Procedeul lui Rebreanu se caracterizează prin a nara „ceea ce personajele înseși văd și simt”, iar perceperea lumii interbelice românești se face din perspectiva unuia dintre personajele trăitoare în lumea respectivă.

În opinia mea, **modul în care se reflectă tema dramei individuale a combatantului în vreme de război se află în strânsă legătură cu experiența personală a lui Rebreanu.** Pentru acesta, a scrie acest roman a echivalat, probabil, cu o eliberare psihologică de trauma pierderii fratelui său, executat de austro-ungari în anul 1917 în urma dezertării la români.

**În concluzie**, „Pădurea spânzuraților” **tratează tema războiului, incluzând consecințele psihologice individuale** ale acesteia. Prin intermediul protagonistului, autorul ilustrează expresiv și profund drama psihologică a criminalului justificat moral de existența războiului.

# Particularități ale romanului

„Pădurea spânzuraților” este o **operă realistă, obiectivă, de analiză psihologică**, fiind cel de-al doilea roman al lui Liviu Rebreanu. Ilustrând **realismul obiectiv de analiză psihologică**, textul a fost publicat în anul 1922, și prezintă **tema războiului**, una dintre tematicile preferate de Rebreanu în operele sale (de exemplu, în nuvela „Catastrofa”). Cel dintâi studiu al unui caz de conștiință, „Pădurea spânzuraților” utilizează drept pretext motivul războiului, pregătind cititorul pentru profunzimea analizei psihologice ulterioare.

**Titlul operei** face referire atât la situația exterioară, cât și la ceea**ce se petrece în mintea și sufletul eroului romanului**, Apostol Bologa. Obsedat de imaginea spânzuraților dezertori, a căror soartă o găsește ca fiind imposibil de justificat din punct de vedere moral, el ajunge să sfârșească asemenea lor. „Pădurea spânzuraților” devine, așadar,  o imagine alegorică a vieții, percepută asemenea unui șir de „morți” succesive ale diverselor laturi ce aparțin sufletului ființei umane. Aceasta plătește pentru „trădările” sale prin vină, sentiment resimțit adesea, cu o mare intensitate.

**Tema principală a romanului** este **condiția tragică a soldatului ardelean** forțat să lupte împotriva propriei patrii. Aflat pe frontul de luptă în Primul Război Mondial, el se confruntă cu o mare dilemă de ordin moral: cea a uciderii „dezertorilor”, aparent justificată de contextul războiului. Autorul descrie în detaliu procesul curmării vieții celor considerați vinovați de trădare, ceea ce, chiar și justificat fiind, poate naște o vină mistuitoare în conștiința individuală. Reprezentative în acest sens sunt atât scena în care locotenentul Apostol Bologa asistă la spânzurarea sublocotenentului ceh Svoboda, membru al armatei austro-ungare, pe frontul rusesc al Primului Război Mondial, acesta acuzat de tentativă de trădare, dar și scena care constituie punctul culminant al operei. În momentul în care generalul Karg îi solicită lui Bologa să fie judecător al Curții Marțiale, urmând să hotărască viața a doisprezece români, acuzați de trădare, acesta refuză să devină complice la uciderea unor oameni nevinovați.

În afara acestei tematici, în opera de față se mai regăsesc și altele, precum: tema iubirii, a religiei, a rolului statului în destinul  individual. Toate aceste problematici se reflectă în soarta protagonistului, Apostol Bologa, în varii  momente ale existenței acestuia.

**Relația dintre incipitul și finalul operei** generează simetrie, astfel încât ambele prezintă pedeapsa cu moartea prin spânzurare, mai întâi drept avertisment, iar apoi drept inevitabilitate. Astfel, în deschiderea romanului observăm atmosfera mohorâtă de toamnă, acțiunea având loc în timpul Primului Război Mondial. Imaginea macabră a victimelor spânzurate de copaci domină atât spațiul vizual, cât și pe cel spiritual: „Sub cerul cenușiu de toamnă ca un clopot uriaș de sticlă aburită, spânzurătoarea nouă și sfidătoare [...] întindea brațul cu ștreangul spre câmpia neagră...”. **Protagonistul romanului**, locotenentul Apostol Bologa, este membru al Curții Marțiale, fost membru al completului de judecată care-l condamnase la moarte prin spânzurare pe sublocotenentul ceh Svoboda. Aceasta era pedeapsa pentru cei care încercau să treacă frontul pentru a lupta de partea „inamicilor”, deși acești așa-ziși inamici erau conaționalii multor soldați. Primul Război Mondial a marcat destrămarea multor imperii, a căror existență însemna, adesea, trădarea propriei națiuni în favoarea menținerii puterii imperiale. Astfel, considerând că își făcuse datoria față de stat, eroul romanului supraveghează pregătirea execuției, considerând condamnarea drept un act justițiar binemeritat. Finalul îl surprinde pe Bologa în postura spânzuratului, el însuși simțindu-se dator să treacă de partea românilor în lupta cu Imperiul Austro-Ungar.

Romanul se remarcă prin **analiza psihologică profundă realizată de Rebreanu**, care nu era deloc străin de realitățile crude ale războiului. În opera lui, acesta utilizează diverse tehnici de analiză psihologică, obiectivate prin detașarea naratorului. Aceste tehnici includ, printre altele: monologul interior, dialogul, introspecția conștiinței și a sufletului, retrospecția, autoanaliza și autointrospecția, precum și repetarea obsesivă a unor cuvinte cu valoare de simbol.

În „Pădurea spânzuraților”, **perspectiva narativă este obiectivă**, narațiunea fiind realizată la persoana a treia. Autorul este extradiegetic, întrucât nu există o identificare a acestuia cu personajul principal, implicat în acțiunea romanului. Avem de-a face cu un tipar narativ auctorial cu focalizare internă, fixă, iar naratorul cunoaște tot atâtea informații câte știe și personajul principal.

**În concluzie**, „Pădurea spânzuraților”, de Liviu Rebreanu, este unul dintre cele mai impresionante romane de război din literatura română. Opera debordează de un realism sfâșietor, înfățișând teroarea războiului, care l-a marcat profund pe autorul romanului. Odată cu romanul de față, Rebreanu s-a oprit în detaliu asupra consecințelor tragice pe care războiul le are asupra psihicului uman.

# Relația dintre Apostol Bologa și Ilona

Opera „Pădurea spânzuraților” a fost publicată în anul 1922 și tratează tema războiului, respectiv, condiția tragică a intelectualului ardelean aflat în postura de combatant împotriva propriului său neam, pe fondul evocării Primului Război Mondial. Titlul operei face referire atât la situația exterioară, cât și la ceea ce se petrece în mintea și sufletul eroului romanului, Apostol Bologa. Obsedat de imaginea spânzuraților dezertori, a căror soartă o găsește ca fiind imposibil de justificat din punct de vedere moral, el ajunge să sfârșească asemenea lor. Romanul este structurat în patru părți, denumite „cărți”, după cum urmează: cartea întâi, cartea a doua, cartea a treia și cartea a patra. Acțiunea îl urmărește pe Apostol Bologa, un soldat ardelean pus în situația dificilă de a lupta contra României în Primul Război Mondial. Bologa locuia pe teritoriul de atunci al Austro-Ungariei, deși era român.

Apostol Bologa este personajul principal la operei, masculin și individual în jurul căruia se petrece acțiunea. În incipitul textului ne este prezentat cum se înrolează în armata austro-ungară din motive îndoielnice, și anume, pentru a-și impresiona proaspăta logodnică, pe Marta, cea care admira foarte mult armata. Trebuie precizat faptul că Apostol Bologa s-a născut pe când tatăl său se afla în închisoare, fiind cel mai tânăr dintre cei condamnați în urma procesului Memorandumului. Când tatăl s-a întors acasă, fiul l-a privit ca pe un străin, surprins fiind să se confrunte cu prezența masculină care îi lipsise. Cu o educație aleasă, făcându-și studiile la Budapesta, și pasionat de filosofie, tânărul devine adeptul teoriei supremației statului în raport cu individul. Odată sosit acasă în vacanță, la Parva, unde „statul era privit ca un vrăjmaș”, viziunea lui se modifică. Pe front nu lasă loc concesiilor, fiind un personaj a cărui voce a conștiinței a răsunat mai tare decât orice altceva, devenind, în cele din urmă, asurzitoare și conducându-l la moarte.

Ilona este unul dinte personajele secundare, fiica unui gropar din satul Lunca, prezentată în mod direct de către autor ca fiind o fată de 18 ani, cu ochi negri, buze pline, ea fiind îndrăgostită de Apostol Bologa. Relația dintre cele două personaje se desfășoară treptat, căci Apostol Bologa păstrează în inima sa dragostea pentru Marta, logodnica lui. Deși este sedus de frumusețea Ilonei, consideră că dragostea pentru această fată este una imorală, la un moment dat încercând chiar să o respingă, însă atitudinea Ilonei față de el nu se schimbă. Tânăra fată este foarte grijulie, reprezentând tipologia femeii protectoare. O scenă importantă este atunci când ea observă că Bologa este bolnav și îl îndeamnă să se odihnească, pentru a-și reveni. Se pare că prezența ei are un efect vindecător asupra protagonistului, Ilona fiind cea care îi este aproape, oferindu-i un sprijin. Ea insistă să aibă grijă personal de Apostol Bologa arătând că binele bărbatului iubit reprezintă o prioritate.

Toate aceste scene și gesturi îl tulbură pe bărbat, el simțind apropierea și ajunge să aibă sentimente față de tânăra fată care cu pași mici se apropie și îi oferă atenție. Ilona joacă un rol important în evoluția lui Apostol Bologa, dar și în relația dintre cele două personaje, căci ea reprezintă dragostea pură, necondiționată de care este capabil protagonistul. Prin intermediul ei îl putem observa pe Apostol Bologa îndrăgostit, tulburat de propriile sentimente. O scenă care va anticipa următoare mutare a lui Apostol Bologa este cea în care din cauza stării sale precare, locotenentul primește un concediu medical de o lună și se întoarce acasă. Acolo, îl vizitează Marta, însoțită de un ofițer care îi făcea curte. Oripilat, Apostol rupe logodna, dar pune la îndoială adevăratele sale motive. Protagonistul pleacă în satul Lunca, unde îl aștepta Ilona, iar sentimentele celor doi se materializează într-o îmbrățișare pătimașă. Nu după mult timp, Apostol o cere de soție pe Ilona tatălui său care, în ciuda diferențelor dintre cei doi, acceptă cererea locotenentului. Astfel, relația dintre cele două personaje se concretizează.

De-a lungul textului cele două personaje sunt caracterizate direct și indirect, autorul fiind unul extradiegetic, neidentificându-se cu personajului implicat. Tiparul narativ este, deci, cel auctorial cu focalizare internă – fixă, naratorul cunoscând atât cât se presupune că știe și personajul central. Autocaracterizarea pe care Bologa și-o face la un moment dat contribuie la crearea unul portret moral amănunțit. În conștiința lui Apostol Bologa se desfășoară multe conflicte, precedate de incertitudini. Astfel, protagonistul își pune întrebări privind compatibilitatea dintre tipurile de dragoste pe care le simte.

În concluzie, relația dintre cele două personaje se desfășoară de-a lungul întregului roman, Ilona fiind cea care este alături de Apostol Bologa oferindu-i sprijin, iar bărbatul se desparte de Marta pentru a fi aproape de Ilona, cerând-o de soție. Această relație are rolul de a ne arăta un Apostol Bologa tulburat de sentimentele sale, căci tânăra fată reprezintă dragostea pură, necondiționată de care este capabil protagonistul.