**Fișă de lectură**

Cu ajutorul fișei de lectură pentru romanul Pădurea spânzuraților vei afla cele mai reprezentative detalii despre opera lui Liviu Rebreanu.

**Titlul operei literare:** „Pădurea spânzuraților”

**Autorul:** Liviu Rebreanu

**Date importante despre viața și activitatea autorului:** Liviu Rebreanu a fost unul dintre marii scriitori români ai secolului al XIX-lea. Născut în data de 27 noiembrie 1885 în satul Târlișiua, județul Bistrita-Năsăud, a fost directorul Teatrului Național din București, președintele Societății Scriitorilor Români, precum și membru al Academiei Române.

Debutul lui Rebreanu are loc în data de 1 noiembrie 1909 la Sibiu, în revista „Luceafărul”, condusă de O. Goga și O. Tăslăuanu. A fost publicată povestirea „Codrea (Glasul inimii)”. În aceeași revistă, Rebreanu a publicat nuvelele „Ofiliri”, „Răfuială” și „Nevasta”. În 19 octombrie 1910 a avut loc prima participare a lui Liviu Rebreanu la o ședință a cenaclului literar condus de Mihail Dragomirescu.

În data de 1 septembrie 1944, Rebreanu a încetat din viață la vârstă de 59 de ani, la Valea Mare. Scriitorul a lăsat în urma sa o moștenire literară vastă, în cadrul căreia se numără nuvele, romane (psihologice, polițiste, sociale), precum și opere dramatice.

**Date despre operă:** Romanul „Pădurea spânzuraților” a fost publicat pentru prima dată în anul 1922. Acesta cuprinde primul studiu al unui caz de conștiință, utilizând ca pretext motivul războiului.

**Alte opere ale autorului:** „[Ion](https://liceunet.ro/liviu-rebreanu/ion)”, „[Adam și Eva](https://liceunet.ro/liviu-rebreanu/adam-si-eva)”, „[Ciuleandra](https://liceunet.ro/liviu-rebreanu/ciuleandra)”, „[Răscoala](https://liceunet.ro/liviu-rebreanu/rascoala)”, „Cântecul lebedei”, „[Amândoi](https://liceunet.ro/liviu-rebreanu/amandoi)”, „[Gorila](https://liceunet.ro/liviu-rebreanu/gorila)”, „[Jar](https://liceunet.ro/liviu-rebreanu/jar)”, „[Ițic Ștrul, dezertor](https://liceunet.ro/liviu-rebreanu/itic-strul-dezertor)”, „[Proștii](https://liceunet.ro/liviu-rebreanu/prostii)”, „[Catastrofa](https://liceunet.ro/liviu-rebreanu/catastrofa)”, „[Cântecul iubirii](https://liceunet.ro/liviu-rebreanu/cantecu-iubirii)”, „[Cerșetorul](https://liceunet.ro/liviu-rebreanu/cersetorul)”, „[Cuibul visurilor](https://liceunet.ro/liviu-rebreanu/cuibul-visurilor)”

**Specia literară:** Roman

**Tipul romanului:** roman realist, psihologic

**Structura romanului:** Romanul conține patru părți: Cartea întâi, Cartea a doua, Cartea a treia și Cartea a patra. Fiecărei părți îi corespunde o perioadă-cheie din existența protagonistului.

**Genul literar:** Genul epic

**Semnificația titlului:** Titlul romanului surprinde atât peisajul exterior, cât și ceea ce se petrece în sufletul protagonistului.  Locotenentul Bologa nu este capabil să-și elibereze psihicul de imaginea spânzuraților, care îl urmărește pretutindeni.  „Pădurea spânzuraților” este o imagine alegorică a vieții, văzută ca o înlănțuire de „morți” succesive ale ființei ce plătește, în repetate rânduri, vina resimțită în mod tragic.

**Tema principală:** Tema dominantă a romanului este cea a războiului, acțiunea desfășurându-se în timpul celui de-al Doilea Război Mondial. Ea se îmbină și cu alte teme pe parcursul desfășurării acțiunii, simulând destinul uman într-o manieră profundă și realistă: tema iubirii, a religiei, precum și chestiunea rolului statului în direcția pe care o ia soarta individului. Toate aceste tematici se reflectă în destinul protagonistului, Apostol Bologa, în diferite momente ale existenței acestuia.

**Viziunea autorului:** Viziunea despre lume a autorului se identifică aproape în totalitate cu cea a personajului principal. Pe de-o parte, viziunea despre lume a lui Apostol Bologa se schimbă radical, odată ce acesta privește moartea din postura de criminal. Bologa nu considera că războiul  justifica execuțiile la care el fusese obligat în numele victoriei militare. Pe de altă parte, viziunea lui Rebreanu se află în strânsă legătură cu geneza romanului. Acesta a fost conceput în urma execuției fratelui autorului, Emil Rebreanu, căruia îi este dedicat romanul de față.

**Perspectiva narativă:** Perspectiva narativă este obiectivă, iar narațiunea este realizată la persoana a treia. Autorul este extradiegetic, neidentificându-se cu personajul implicat. Așadar, tiparul narativ este cel auctorial cu focalizare internă, fixă, iar naratorul cunoaște atât cât se presupune că știe și personajul principal.

**Rezumat pe scurt:** Romanul începe cu executarea prin spânzurare a sublocotenentului ceh Svoboda, din armata austro‑ungară, pe frontul rusesc al Primului Război Mondial. Svoboda era acuzat de tentativă de trecere de partea inamicului. Locotenentul Apostol Bologa, protagonistul romanului, apare imediat după această scenă. Este prezent și căpitanul Otto Klapka (ceh), posesor al funcției de ofițer în rezervă mobilizat, de meserie avocat. Apostol rămâne marcat profund de privirea omului a cărui viață părea că i se prelinge prin ochi.   
Bologa studiază filosofia la Budapesta și devine adeptul teoriei supremației statului în raport cu individul. Odată sosit acasă în vacanță, la Parva, unde „statul era privit ca un vrăjmaș”, viziunea lui se modifică. Se logodește cu fiica unui avocat, însă războiul izbucnește rapid, iar Marta, soția lui, manifestă o asemenea pasiune pentru bărbații din armată încât Apostol se înrolează ca voluntar, în ciuda opoziției familiei sale.

Într-o scrisoare de la mama sa, Bologa află că Marta îl înșela cu diverși ofițeri, precum și că protopopul Groza fusese închis, vinovat de faptul că ținuse discursuri patriotice românilor.

Bologa află de la Klapka o informație confidențială: divizia lor urma să fie mutată pe frontul cu România. Simțind că acolo își va găsi sfârșitul, acesta protestează, după care apare în fața  generalului de divizie, solicitând mutarea pe un alt front decât cel românesc. Realizând adevăratele motive ce stau în spatele acestei atitudini, generalul îl acuză de „gânduri criminale”. Locotenentul îl informează pe Klapka despre intenția de a dezerta la ruși, iar generalul declară că „se spală pe mâini” de acțiunile lui Bologa. Pe când pregătea dezertarea, se declanșează un atac, iar el este rănit de explozia unui obuz.

Începutul cărții a doua îl găsește pe Bologa după patru luni de spitalizare, timp în care reconsiderase acțiunile sale dezertoare. Coleg de salon cu Varga, vechiul său prieten, el discută cu acesta despre schimbările petrecute în psihicul lui Apostol, care declară că nu va ezita să treacă de partea alor săi. Varga este lovit în sentimentele sale naționale, dar își înțelege, totuși, prietenul. În tren se afla și Generalul Karg, care îl întreabă pe Apostol despre starea sa psihică. Apoi, cere mutarea lui Bologa la coloana de muniții, de unde nu se intra în contact direct cu frontul.

Discutând cu Klapka, locotenentul mărturisește că dorea să acționeze cât mai repede, pentru a nu fi cuprins de îndoieli datorate influențelor exterioare. Prin aceasta, el se referea și la o țărăncuță de origine maghiară, care îl fermecase mai mult decât și-ar fi dorit. Frământat, acesta îl vizitează pe părintele Constantin Boteanu, căruia i se confesează asupra tulburării sale sufletești și asupra intenției de a dezerta la români.

Apostol se îmbolnăvește, dar este îngrijit de Ilona. Primește un concediu medical de o lună și se întoarce acasă, unde o vede pe Marta cu un ofițer ce o curta. Drept urmare, Apostol rupe logodna. În timpul acestui haos, Bologa regăsește credința și se întoarce pe front cu convingerea că este însoțit de Dumnezeu și că pretutindeni se află oameni dornici de iubire.

Cartea a treia începe cu întoarcerea lui Bologa în satul Lunca, unde Ilona îl aștepta, frământat încă de vechea dorință de a dezerta la români. În noaptea de dinaintea Învierii, chemată de Apostol, Ilona merge în camera lui, după slujbă, iar dragostea lor se concretizează. Bologa merge apoi la preotul Boteanu, spre a‑l întreba dacă iubirea pentru Dumnezeu o includea pe cea pentru o femeie, iar răspunsul preotului este afirmativ.

Apostol o cere de soție pe Ilona, aflând de la tatăl fetei despre executarea țăranilor acuzați de spionaj: un ungur și doi români. Aceștia fuseseră agățați de crengile copacilor și lăsați să atârne trei zile, pentru a servi altora drept avertisment.

Chemat la generalul Karg, locotenentul află că urmează să fie numit judecător al Curții Marțiale, unde urmau să fie judecați doisprezece români. La Lunca, Ilona îl aștepta și, intuindu‑i dorințele primejdioase, se oferă să îl însoțească spre a-i arăta un drum sigur. Apostol, însă, o refuză, iar locotenentul nimerește pe cărarea bătută de patrule, unde este descoperit de ofițerul maghiar care îl arestează.

Cartea a patra îl înfățișează pe Apostol în arest, unde Varga îl cercetează, amintindu-i cu regret de amenințările din tren. În drum către cartierul diviziei, Bologa se întâlnește cu Klapka, care acceptă, îngrozit, să-l apere la proces. Ilona vine să-l încurajeze, ascunzându-și teama. Înaintea procesului, Bologa se întâlnește cu Klapka, apărătorul său. Acesta îi cere să renege prima declarație, cea în care își recunoscuse tentativa de a dezerta, însă Bologa respinge ideea în numele iubirii universale.

În final, Apostol își pune singur ștreangul, așteptând moartea inevitabilă. După înlăturarea scaunului, Rebreanu descrie cum privirile „îi zburau, nerăbdătoare, spre strălucirea cerească” a luceafărului ce vestea răsăritul.

# Comparație între Apostol Bologa și David Pop

Pentru început trebuie precizat faptul că nuvela „Catastrofa” al cărei protagonist este David Pop a fost publicată în anul 1921, urmată de romanul „Pădurea Spânzuraților”. Ambele texte tratează problema războiului, însă calitatea de fin psiholog se resimte atât în nuvelă, cât și în roman.

Tema abordată în roman este condiția tragică a intelectualului ardelean aflat în postura de combatant împotriva propriului său neam, pe fondul evocării Primului Război Mondial. În cadrul acestei teme se distinge, în special, ideea uciderii, aparent justificată de contextul războiului, dar care poate genera o vină mistuitoare în conștiința individuală. Romanul este dedicat fratelui autorului, Emil, executat pe front în 1917, în timpul Primului Război Mondial.

Nuvela „Catastrofa” are în centru tulburările de conștiință ale lui David Pop, ofițer român în armata austro-ungară, pus față în față cu obligativitatea de a lupta împotriva propriului popor, odată cu începerea războiului cu sârbii. Astfel, se poate observa asemănarea dintre cele două texte, critica literară susținând faptul că romanul „Pădurea Spânzuraților” vine ca o continuare a nuvelei „Catastrofa”.

În ceea ce privește protagoniștii, Apostol Bologa se înrolează în armata austro-ungară pentru a-și impresiona proaspăta logodnică (Marta), deși este convins că războiul este „un adevărat izvor de viață, cel mai eficace element de selecțiune” și că „numai războiul este adevăratul generator de energii”. Apostol Bologa este caracterizat atât direct, cât și indirect. Portretul locotenentului este conturat în mod direct de către autor, prin revelarea dramei interioare a protagonistului. Regăsim însă și autocaracterizarea, iar aceasta se realizează prin intermediul monologului interior, care reprezintă cel mai clar tulburările personajului: „- Am pierdut pe Dumnezeu, îi fulgeră prin minte” (imediat după moartea tatălui său). El pune la îndoială propriile gânduri, concepții și acțiuni la fiecare pas, vocea conștiinței răsună mai tare decât orice altceva, devenind, în cele din urmă, asurzitoare și conducându-l la moarte. În momentul interogatoriului, Bologa dorește să-și explice frământările de conștiință care cauzaseră dezertarea și să declare referitor la felul în care i s-a „zdruncinat echilibrul sufletesc”, dar este condamnat la moarte prin spânzurare.

Pe de altă parte, David Pop abandonează facultatea de drept, se înrolează în armată, ia examenul de ofițer și devine sublocotenent de rezervă. El primește o telegramă prin care este chemat la Bistrița, la regiment, iar câteva luni mai târziu, este mutat într-un regiment unguresc, unde comunicarea este o adevărată provocare, întrucât el nu vorbea bine maghiară. Până în momentul anunțării războiului, bărbatul duce un trai echilibrat, liniștit, dar caracterizat de mediocritate. Ajuns sublocotenent în rezervă, David este întotdeauna atent să nu deranjeze diverse grupări politice, căci de români era renegat, iar ungurii îl considerau un agitator. Odată cu începerea războiului, David face apel la conceptul de „datorie” pentru a-și ghida acțiunile („Trebuie să-și facă datoria, încolo ce-o vrea bunul Dumnezeu”), dar este bântuit de incertitudinea asupra acestui concept. La un moment dat, David decide că „datoria” lui era, de fapt, cea oficială, rămânând de partea armatei austro-ungare. Această decizie îl consumă într-atât încât ajunge să-și dorească să fie ucis, considerând că aceasta e pedeapsa pe care o merita, David fiind ucis chiar de către un soldat român, care-l lovește în cap cu un pistol.

Se pot observa asemănări și deosebiri între cele două personaje, atât David Pop, cât și Apostol Bologa fiind două personaje emblematice din opera lui Liviu Rebreanu. Deși nuvela „Catastrofa” are dimensiuni reduse și are în prim-plan evoluția personajului principal, acest lucru se observă cu ușurință și în cazul lui Apostol Bologa. Acțiunea romanului este una mai complexă, iar pe lângă seria conflictelor interioare, se observă și faptul că spațiul acțiunii se schimbă mereu, având în vedere contextul istoric și situația protagonistului, însă mereu i se comunică cititorului locul în care se petrec faptele. Fin psiholog, autorul scoate la iveală cele mai ascunse gânduri și trăiri, ambele personaje trecând prin drama „datoriei” și sperând la un final „salvator” căci e clară situația limită în care ajunseseră.

În concluzie, Apostol Bologa si David Pop sunt două personaje urmărite în evoluția lor, pe fondul dramei războiului ce generează nenumărate conflicte interioare, ambele personaje având un sfârșit tragic.