**Caracterizare**

Personajele operei Moromeții sunt numeroase, aceasta fiind o trăsătură specifică romanului realist, obiectiv. În timp ce primul volum se concentrează în jurul familiei numeroase a lui Ilie Moromete ([Catrina](https://liceunet.ro/marin-preda/morometii/caracterizare/catrina), [Niculae](https://liceunet.ro/marin-preda/morometii/caracterizare/niculae-moromete)), dar și a altora din Siliștea-Gumești, precum [Bălosu](https://liceunet.ro/marin-preda/morometii/caracterizare/tudor-balosu), Boțoghină, [Țugurlan](https://liceunet.ro/marin-preda/morometii/caracterizare/tugurlan)și surprinde aceste personaje într-o perioadă în care timpul avea nesfârșită răbdare cu oamenii, cel de-al doilea volum introduce noi personaje, influențate puternic de schimbările de la nivel social.

[**Ilie Moromete**](https://liceunet.ro/marin-preda/morometii/caracterizare/ilie-moromete) este personajul mereu prezent în cadrul acțiunii, însă din cel de-al doilea volum acesta trece în planul secundar. Modalitatea predominantă de caracterizare a lui Ilie Moromete este cea indirectă, trăsăturile sale fiind evidențiate de fapte, vorbe și atitudini. [Portretul personajului](https://liceunet.ro/marin-preda/morometii/eseu/particularitati-de-constructie-a-unui-personaj) este conturat și în mod direct de către autor, dar și prin autocaracterizare.

Acesta reprezintă tipul țăranului român, un om cu o personalitate puternică ce se distinge de ceilalți din lumea satului. Fiind o fiere contemplativă și comunicativă, acesta se remarcă printre săteni prin originalitate și inteligență, în acest sens fiind reprezentative scenele din poiana lui Iocan. În relațiile de familie acesta este considerat superior, dovadă că ocupă locul din capul mesei, de unde îi poate domina pe toți cu privirea.

# Ilie Moromete

Moromeții este un roman realist care surprinde tema țăranului și a pământului folosind mijloacele artei moderne și distanțându-se atât de tradiționalismul interbelic, cât și de modernismul acestei perioade. Moromete, personajul principal, este descris ca un alt fel de țăran ce se bucură de autonomie și se desăvârșește pe sine în deplină libertate. Așadar, Moromeții reprezintă cartea unui singur personaj: Ilie Moromete.

## Caracterizarea directă

**Personajul principal și eponim al operei Moromeții, Ilie Moromete,** este prezentat ca dinamic, în același timp progresiv și regresiv, în evoluție și involuție pe parcursul romanului. Moromete este **caracterizat de către narator** astfel: „Om între doua vârste, pe care mari bucurii sau mari nenorociri îl pot schimba”. Moromete, reprezentând **tipul țăranului român din Câmpia Dunării** în perioada interbelică, este prezentat de către narator ca având o **personalitate puternica și extrem de bine conturată**, subliniind pe parcurs marea deosebire între personajul Moromete de la începutul romanului și acel Moromete de la final.

Caracterizarea directă a personajului Ilie Moromete, realizată de către narator, îl dezvăluie pe Moromete ca un **om cu personalitate complexă ce se distinge față de ceilalți în lumea satului.** De menționat este faptul că naratorul **nu enumeră trăsături, ci doar le sugerează**. Cu ajutorul focalizării interne ca perspectivă narativă, naratorul reușește să emită păreri ce sunt puse în seama altor personaje.

Cât despre celelalte personaje, **Catrina îl percepe uneori pozitiv**, gata să se amuze la glumele lui. Adesea, ea îi face reproșuri și îl descrie ca pe un om cu sufletul negru de răutate și de tutun. Catrina evidențiază mai ales ateismul lui Moromete, un om care trăiește într-un univers desacralizat. **Cocoșilă**, deși îi adresează lui Moromete apelative jignitoare, **îl admiră tacit și chiar îl invidiază** deoarece „știa să găsească în ziar astfel de lucruri”. Mai mult decât atât, Moromete „avea ciudatul dar de a vedea lucrurile care lor le scăpau, pe care ei nu le vedeau.”

**Țugurlan**, interesat în a descoperi o semnificație a propriei existențe, devine **singurul personaj care reușește să-l înțeleagă până la capăt pe Moromete** și chiar să îi asculte cu atenție metodele. Țugurlan observă, de asemenea, la el ca și la consăteanul său, capacitatea de a reflecta în liniște la fiecare lucru, astfel încât mintea „pătrundea dincolo de ceea ce arătau ele că sunt”. Apoi, ascultând istorisirea despre ai lui, Pisică, este uimit de faptul că Moromete și prietenii săi „pluteau pe apa aceasta a lor cu atâta seninătate, încât era cu neputință să nu-ți dai seama că acest fel de a fi era de fapt bucuria și libertatea lor”.

În încercarea sa de a-l descifra pe consăteanul său Moromete, Țugurlan își dă seama că acesta are și limite, deși este printre țăranii deștepți din sat. Astfel, Moromete nu poate înțelege pe omul care nu are pământ. De aceea, Țugurlan îi propune o soluție utopică – să plece în lume. Atunci Țugurlan admite un fapt evident despre consăteanul său: „Moromete, care avea acel fel uimitor al său de a fi, de a vedea lucrurile și faptele oamenilor … se dovedea că nu înțelegea nimic când altcineva era la fel ca el.” În acest fel, naratorul l-a folosit ca personaj reflector pe Țugurlan pentru a evidenția din interior trăsăturile semnificative ale personajului Ilie Moromete.

## Caracterizarea indirectă

Pentru a evidenția trăsăturile de caracter, **caracterizarea indirectă** este de asemenea folosită lăsând cititorul să deducă informația din faptele personajului. **Moromete are tendința de a domina** și a transforma lumea din jur după voința sa. Folosește orice prilej pentru a-i ironiza pe ceilalți, atunci când bea țuică la Bălosu sau când comentează discursurile din ziar. **Inteligența lui Moromete este evidentă** și recunoscută de toți ceilalți, acest personaj arătând o înțelegere adâncă a vieții. Moromete este, de asemenea, **lipsit de spirit comercial**. Oile pe care le cumpără cu banii de la bancă le folosește în familie și nu pentru a obține un capital, iar împrumutul obținut de la Aristide îl folosește pentru a cumpăra uluci pentru gard.

Așadar, Moromete reprezintă **tipul țăranului filozof** demonstrându-și abilitatea, în Poiana lui Iocan, locul în care citește ziarul, comentează evenimente, emite păreri, impunându-se ca un om inteligent și calculat. Moromete demonstrează că este un **tată autoritar**, prin încercările sale de a-și ține familia unită. Intra în conflict cu cei trei băieți ai lui, mai ales cu Niculae, căruia îi interzice să meargă la școala. **Are o relație de conflict și cu sora sa**, cea care intervine în cearta lui Moromete cu cei trei băieți ai săi. Moromete dă astfel dovadă de o autoritate pe care copiii săi i-o reproșează, iar în final se vor revolta sub influența Mariei Moromete, sora personajului.

Schimbările profunde ce au loc în viața personajului Moromete urmau sa se extindă în scurt timp asupra consătenilor săi și a întregului sat: „trei ani mai târziu izbucnea cel de-al doilea război mondial . Timpul nu mai avea răbdare”.

## Autocaracterizarea

Cu ajutorul perspectivei narative interne, se realizează autocaracterizarea. Naratorul relatează faptele, însă viziunea și gândurile sunt ale personajului. Libertatea interioară este principala trăsătură ce definește personajul Ilie Moromete. El se raportează la oamenii din jur, luând în considerare și aspectele materiale ale existenței. Moromete este un **om liber și în cuget**, arătându-se „dezamăgit că oamenii fac lucruri care dacă n-ar fi proști nu i-ar sili nimeni să le facă”. Spre sfârșitul vieții, își asumă existența și își reafirmă libertatea: „Domnule, l-am auzit că spune doctorului, eu totdeauna am dus o viață independentă.”

Prin urmare, autocaracterizarea înfăptuită de Moromete prin **vorbele sale înțelepte**, în finalul volumului al doilea, evidențiază**asumarea propriei existențe și libertatea individului** în ciuda constrângerilor evidente ale istoriei. Personajul Moromete este portretizat, dinamic, în mișcare, printr-o acumulare a detaliilor. Obiectivitatea observației fiecărui detaliu este accentuată și de precizia analizei interioare, naratorul prezentând jocul gândurilor lui Moromete.

### Încheiere

Pentru a construi universul ficțiunii, Marin Preda folosește informația acumulată în memoria propriei copilării, în satul Siliștea-Gumești, nume păstrat și în roman. Potrivit mărturisirii autorului, Ilie Moromete era precum tatăl său, „un om pe care n-aș putea să spun dacă l-am iubit mai mult sau l-am admirat mai mult”.

În concluzie, Ilie Moromete, personajul principal al romanului Moromeții de Marin Preda, dă dovadă, pe parcursul operei, de un**spirit contemplativ, inteligent, temperat, dar și autoritar, prețuind liniștea, dar mai ales libertatea**, demonstrând o fire independentă în gândire și în exprimarea propriilor păreri.

# Catrina

Romanul „Moromeții” este una dintre capodoperele scriitorului român Marin Preda, care, preocupat de situația țărănimii române după colectivizare, a creat povestea unei familii de țărani din Câmpia Dunării care se confruntă cu aceeași problemă. Romanul se împarte în două volume, dintre care primul a fost publicat în 1955, iar cel de-al doilea, abia doisprezece ani mai târziu, în 1967.

**Familia Moromete** se compune din cei doi soți, Ilie și Catrina, împreună cu cei șase copii ai lor. Ilie Moromete are trei copii dintr-o căsnicie anterioară (Paraschiv, Achim și Nilă), iar ceilalți trei (Ilinca, Tița și Niculae) sunt ai lui și ai Catrinei. Cel care va aprinde principalul conflict în cadrul familiei va fi Niculae, care, dorind să învețe în loc să muncească pământul, se refugiază în brațele mamei sale, Catrina, singura care îl înțelege și îl încurajează.

**Catrina, personaj secundar, feminin, individual**, este cea de-a doua soție a lui Ilie Moromete. **Văduvă de război, copleșită de munca la câmp și treburile gospodăriei**, Catrina **duce un trai greu**, ce presupune eforturi multiple. Modul de așezare la masă oferă indicii legate de poziția Catrinei în familie („jumătate întors spre străchinile și oalele cu mâncare de pe foc”). Astfel, femeia stă în locul opus lui Ilie, ceea ce sugerează, pe lângă opoziția dintre personalitățile celor doi, o oarecare echitate, care provine din refuzul Catrinei de a accepta comportamentul ocazional abuziv al soțului său.

**Principala ei frustrare** provine din refuzul lui Ilie de a trece casa pe numele ei, ceea ce femeia interpretează ca fiind o lipsă de recunoștință. Femeia avusese un pogon de pământ, pe care i-l dăduse lui Moromete să-l vândă în timpul foametei, iar în schimb, acesta îi promisese să modifice actele casei, care urma să fie trecută și pe numele ei. Bărbatul nu își ținuse promisiunea; ba mai mult, o ironiza pe soția lui ori de câte ori aceasta deschidea subiectul. Aceste nemulțumiri provoacă izbucniri ocazionale din partea Catrinei („Veniți de la deal și vă lungiți ca vitele, și eu să îndop o ceată de haidamaci..”), pe care Ilie Moromete le înăbușă autoritar. Aceste probleme, precum și violența bărbatului, vor provoca, în final, ura Catrinei față de el.

La problemele cu care se confruntă Catrina zi de zi se adaugă și intrigile țesute de Maria, sora lui Ilie (zisă „Guica”), pentru ca Paraschiv, Nilă și Achim să nutrească sentimente negative față de soția tatălui lor. Motivul din spatele acestei atitudini era acela că Guica și-ar fi dorit să fie ea cea care avea grijă de gospodăria lui Moromete, astfel încât să poată avea pretenții asupra casei părintești mai târziu. Aici, interesele ei se aflau în conflict cu cele ale Catrinei.

**Femeia este foarte credincioasă, se teme de diavol** și îl admonestează pe Ilie fiindcă nu merge la biserică precum și-ar dori ea. În biserică, ea găsește refugiul de care are nevoie în urma înstrăinării de bărbatul ei („rămase neînduplecată și cu atât mai statornică pe drumul bisericii”, „Aprindea candela sub icoana lui Cristos din perete, se lăsa la pământ și pleca foarte tare fruntea într-o umilință atât de totală încât se vedea că nu mai simțea și nu mai auzea pe nimeni în jur”).

După moartea soțului, ea trăiește în permanență cu teama de a fi dată afară din casă de către băieții lui. **Frica este, așadar, o temă recurentă în viața femeii**, care trăiește permanent temându-se de câte ceva. Ea fuge din casa lui Moromete și nu se întoarce decât către sfârșitul vieții lui. Deși crescuse într-un mediu simplu, asemeni tuturor țăranilor, ea impune anumite limite în căsnicia cu Ilie, sfârșind prin a deveni chiar o**femeie emancipată, în contextul vremii și al obiceiurilor specifice timpurilor respective.**

Ceea ce o motivează, însă, în permanență, este dragostea față de Niculae, pe care îl ocrotește și îl apără, chiar dacă o face adesea pe un ton autoritar: „Ia și mănâncă, ce vrei, să ți-l torn în cap? Crezi ca mi-e milă de tine? Dar mâine-poimâine iar te apuci să zaci de friguri...”. **Niculae o ajută să-și păstreze latura profund umană**, iar când se întoarce în sat, în chipul unui bărbat în toată firea, **emoția revederii este copleșitoare**: „și când se apropiară de tot unul de altul, ea îi luă mâna dreaptă și începu să i-o sărute în timp ce Niculae își apropia fața fără să se oprească”.

**În concluzie**, Catrina reprezintă **tipologia femeii de la țară, a cărei complexitate este adesea subestimată**. Ea este nevoită mereu să se împartă, atât din punct de vedere al muncii depuse, cât și emoțional, între nevoile diferite ale celorlalți, fiind condamnată pentru puținele momente în care se gândește la ea însăși. Catrina este un **personaj care va reuși să-și păstreze demnitatea, în ciuda greutăților pe care trebuie să le depășească**, și **rămâne loială familiei**, îngrijindu-și soțul până la final, în ciuda neînțelegerilor din cadrul cuplului.

# Niculae Moromete

Romanul „Moromeții” îl are drept autor pe Marin Preda și a fost publicat în două volume. Primul a apărut în anul 1955 și a avut mai mult succes (atât în rândul criticilor, cât și al cititorilor) decât al doilea, publicat doisprezece ani mai târziu, în anul 1967. Opera surprinde apusul unei epoci și schimbarea destinului unei întregi clase sociale, odată cu reforma agrară din 1945 și evenimentele produse ulterior.

Fiind o operă epică, romanul conține atât acțiune, cât și personaje ce participă la aceasta. În centrul atenției se află familia Moromete, formată din: Ilie Moromete (tatăl), Catrina (cea de-a doua soție a lui Ilie), Paraschiv, Nilă și Achim (fiii lui Ilie Moromete din prima lui căsătorie), Tița, Ilinca și Niculae (copiii rezultați din cea de-a doua căsătorie a lui Ilie).

**Niculae** este mezinul familiei Moromete. **Personaj secundar, masculin, individual**, acesta se confruntă cu o **relație dificilă între el și tatăl său**. Fire contemplativă, dar practică, Ilie Moromete își privește fiul în primul rând din punctul de vedere al rolului său în cadrul gospodăriei. Astfel, conform tatălui, treaba lui Niculae era să ducă și să aducă oile la păscut, și nu să plece la studii, așa cum își dorea acesta. Aliata lui Niculae este Catrina, care sprijină dorința fiului ei, în pofida opoziției întâmpinate din partea tatălui: „Moromete îi spuse că s-a terminat cu istoria lui cu studiile [...] stea acasă și să pună mâna pe sapă”. Ilinca îi relatează mezinului că tatăl regretă că nu îl trimisese la școală, ca „să nu umble el pe urmă de gât cu toți ăștia ca de-alde Isosica. Vezi, zicea, aici am greșit”.

Deși dorința de studiu este admirabilă, Niculae nu înțelege punctul de vedere al tatălui său, așa cum nici acesta nu pricepe și nu respectă dreptul fiului de a decide asupra propriului destin. Pentru Niculae, destrămarea ordinii sociale, răsfrântă asupra clasei țărănești, împreună cu schimbarea radicală a vieții țăranilor, nu reprezentau tragedii reale, întrucât, tânăr fiind, era incapabil de a simți nostalgia și tristețea tatălui său după o lume în care-și trăise întreaga viață. În ciuda acestui fapt, **Niculae este sensibil**, mai ales la criticile și replicile ironice ale tatălui său, pe care nu-l mulțumea niciodată.

Niculae este **diferit de alți copii întâlniți în literatura română**. Este **matur și hotărât**, având preocupări serioase și făcând alegeri neașteptate. Astfel, alege cartea, și nu pământul, la care renunță în favoarea Tiței și a Ilincăi, surorile lui. Când părăsește casa părintească, **tânărul admite nevoia de acțiune** alături de cea de analiză și contemplare pentru a-și duce scopurile la bun sfârșit.

La parastasul de șase săptămâni al cumnatului său, Niculae este deosebit de **preocupat de întrebări privind sensul vieții și ritualul înmormântării**. Indignat de faptul că oamenii mâncau și beau la pomană, părând bucuroși să se ospăteze în urma morții altora, el se revoltă chiar și împotriva obiceiului îngropării celor decedați. Acest ritual îi pare rece, inuman, încărcat de tragismul neputinței.

La finalul romanului, Niculae este **inginer horticultor și membru în Comitetul Județean de Partid** (se înscrisese în Partidul Comunist). El **simbolizează mentalitatea unei noi generații**, cu țeluri și gândire diferite, pregătindu-se pentru construcția unei noi societăți. Împăcarea spirituală cu tatăl are loc abia la parastasul de un an de la moartea lui Ilie Moromete, când acesta îi apare lui Niculae într-o viziune. Imaginea întipărită în mintea mezinului rămâne aceea a tatălui „căruia-i râdea în somn”.

**În concluzie**, Niculae Moromete este **personajul complementar al protagonistului**, Ilie Moromete. Identificându-se mai degrabă cu mama decât cu tatăl său, Niculae se confruntă cu **provocarea de a-și echilibra relația cu cel din urmă**. Înclinat către studiu și, în general, către activități de tip intelectual, acesta nu se poate integra în lumea satului.

# Țugurlan

Romanul „Moromeții”, de Marin Preda, redă imaginea realistă și dramatică a satului românesc, aflat, mai întâi, sub amenințarea destrămării, pentru ca, mai apoi, să-l surprindă distrus în urma procesului de colectivizare. Publicării primului volum (în anul 1955) îi urmează apariția celui de-al doilea, mult mai târziu, abia în anul 1967 și cu un succes mai modest decât cel al volumului întâi.  
Protagonistul romanului, Ilie Moromete, reprezintă prototipul țăranului marcat de destrămarea universului care-i adăpostise existența, precum și pe cea a predecesorilor săi. În jurul lui Ilie Moromete, autorul construiește un întreg univers, din care fac parte numeroase alte personaje. Unul dintre personajele relevante ale romanului este **Stan Țugurlan, prieten al protagonistului**.

**Personaj secundar, masculin și individual, Țugurlan** reprezintă **tipul țăranului revoltat**, așa cum Moromete îl întruchipează pe cel al contemplativului. În fiecare duminică dimineață, cei doi citesc ziarul împreună, la Iocan. Portretul lui Țugurlan este realizat atât prin **caracterizare directă** (realizată de către autor și alte personaje), cât și **indirectă**, trăsăturile sale reieșind mai ales din vorbele rostite și faptele lui.

Întrucât revolta pare a fi starea emoțională principală a lui Țugurlan, acesta este văzut de către ceilalți săteni drept un**bărbat scorțos și neinteresat de aprobarea celor din jur**. El are o sinceritate care nu ține cont de sensibilitatea altora, dar ține cu adevărat la puținii oameni de care se apropie în mod autentic. Prezentat alături de Ilie Moromete, Țugurlan este mai degrabă un om de acțiune, în timp ce prietenul său privește lucrurile mai moderat. Aceasta se observă în episodul imediat următor discursului înflăcărat ținut sătenilor de către Țugurlan și manipulat apoi de către Moromete, care întrerupe discuțiile și susține numai aparent atitudinea prietenului său.

**Statutul social al personajului este nefavorabil acestuia**, el fiind unul dintre cei mai săraci țărani din satul Siliștea-Gumești („După felul cum vorbise s-ar fi putut crede că Ţugurlan se gândea tot timpul la pământ, la moșia Marica, și că nu avea lot din pricina celor care aveau”). El **se simte nedreptățit**, transformând nedreptatea într-una din realitățile care-l definesc și făcând un scop din înlăturarea acesteia. Revolta lui Țugurlan nu este, însă, una sănătoasă, ea fiind mai degrabă un sentiment distructiv decât o pornire care să conducă satul pe drumul progresului: „Multă vreme el urase cu stăruință, și mai ura și acum, tot satul, pe toți oamenii: pe cei care aveau loturi pentru că aveau, iar pe cei care n-aveau pentru că nu făceau nimic ca să aibă”.

Personajul nu se simte și **nu este responsabil pentru propria sărăcie**. El **se simte singur în lupta pentru egalitate socială** și pentru drepturile țăranilor („Toți care n-aveau [...] ar fi trebuit atunci, când nu se răciseră lucrurile, să intre pe moșie și s-o împartă cu de la sine putere [...] nu să stea și să aștepte ca neghiobii”). Din acest motiv, atitudinea lui față de săteni este, în general, neprietenoasă, personajul nefăcând eforturi deosebite pentru a se înțelege cu cei din jur („Țugurlan nu dădea nimănui bună ziua și nici nu răspundea când i se dădea lui”). **Ranchiunos**, el condamnă greșelile trecutului, fără a reuși, însă, să îmbunătățească situația prezentă. Cu toate acestea, el este **destul de inteligent** pentru a păstra atitudinea sceptică față de autorități, în care nu are încredere, văzând cu foarte mare claritate problemele luptei de clasă  („Țugurlan îi ura pentru încrederea lor prostească în guvernul de atunci, care nu încetase să facă promisiuni”).

**În concluzie**, Țugurlan este un **personaj tragic** prin lupta sa continuă cu o societate potrivnică. Astfel, acesta își dorește ca, prin fiecare acțiune întreprinsă zi de zi, să contribuie la înfăptuirea unei schimbări în acest sens. Tragedia personajului nu stă, însă, în condiția lui socială precară, ci în insistența de a adopta o atitudine greșită și nepotrivită în contextul dorinței acestuia de înfăptuire a dreptății.

# Tudor Bălosu

Romanul „Moromeții” este considerat a fi una dintre capodoperele lui Marin Preda, alături de „Cel mai iubit dintre pământeni”, ultimul roman al scriitorului. Opera de față prezintă procesul de destrămare al vechiului sat românesc, ale cărui principii de funcționare dispar odată cu apariția procesului de colectivizare. Romanul se compune din două volume, primul fiind publicat în anul 1955, iar cel de-al doilea, în 1967.

Opera se remarcă prin numeroase calități, printre care se numără și construcția riguroasă a personajelor. **Unul dintre personajele semnificative** ale romanului este **Tudor Bălosu**, vecinul lui Ilie Moromete. Acesta este caracterizat atât în **mod direct** (de către autor și alte personaje), cât și în **mod indirect**.

**Personaj secundar, masculin și individual**, Tudor Bălosu este **vecinul Moromeților**, un om mai înstărit decât ei și totodată, cel care dorea să cumpere salcâmul familiei. Situația materială a lui Bălosu reiese, în primul rând, din descrierea casei acestuia, realizată în comparație cu cea a lui Ilie Moromete („Casa lui Tudor Bălosu avea trei odăi mari, spre deosebire de a Moromeților, care avea două. Odaia în care stătea era curată, cu paturi de fier cu tăblii”). Are doi copii, un băiat și o fată: Victor și Polina.

Bălosu este, totodată, unul dintre cei care încurajaseră ura copiilor lui Ilie Moromete față de Catrina, cea de-a doua soție a bărbatului („Tudor Bălosu și fiu-său pe de o parte, Guica și Parizianul [...] pe de altă parte, îi învățaseră pe cei trei că mama vitregă era vinovată că se trăia greu la ei și că dacă n-or s-o dea afară din casă are să pună mâna pe averea tatălui”). Foarte materialist, el nu este de acord cu uniunea fiicei sale, Polina, cu Birică, un om cu mult mai sărac decât el, despre care Bălosu considera că nu avea nimic de oferit doar fiindcă nu avea bani.

**Negustor, bun negociator, dar zgârcit și aspru** la socoteala banilor („Tudor Bălosu dădu prețul cu un glas care din nou îl zăpăci pe Moromete: șaptezeci de lei și spuse asta ca și cum ar fi fost cunoscut de când lumea că așa se vinde porumbul”), Bălosu este dispus să străbată chiar și câteva sate pentru a obține un preț mai bun la porumbul pe care-l vindea. Câștigurile sale se datorau faptului că refuza compromisurile, cerând prețuri mari pentru produsul lui („Posomorât, învățătorul răspunse că șaizeci de lei este ultimul preț și că nu poate cumpăra decât așa, la care Bălosu legă șleaurile grăbit, fără să mai discute, supărat chiar că fusese oprit din drum”).

Cunoscând situația materială precară a vecinului său, Bălosu profită de fiecare oportunitate pentru a-l convinge pe Moromete să vândă ceea ce i-ar fi trebuit lui („- Moromete, [...] de ce nu vinzi tu locul ăsta al tău din spatele casei? [...] tot îl ții tu degeaba. -  Mda, mormăi Moromete absent. - Ți-l cumpăr eu, continuă Bălosu. Dacă vrei, facem repede formele”). Nu întâmplător, el este cel care taie salcâmul Moromeților, pentru care copacul avea valoare emoțională și spirituală. Bălosu, însă, are o **fire foarte practică**, nefiind interesat de latura profundă a realităților din jurul său. Ceea ce motivează acest personaj este, în primul rând, banul, alături de ideile care îi pot aduce câștig material.

**În concluzie**, Tudor Bălosu are un**rol deosebit de important în cadrul romanului „Moromeții”**. Plasat alături de protagonist, Ilie Moromete, trăsăturile sale contrastează adesea cu cele ale vecinului său, aceasta contribuind la o mai bună schițare a portretului personajului principal. În plus, **Bălosu întruchipează câteva dintre problemele sociale prezente în viața satului**: diferențele de tip material dintre săteni, implicarea în problemele care nu-l priveau și atenția excesivă acordată câștigului financiar

## Paraschiv

Cel mai mare dintre copiii lui Moromete din prima căsnicie, Paraschiv împărtășește ura celorlalți doi frați ai săi pentru Catrina („Paraschiv ridică fruntea și-o privi pe femeie cu o ură cuibărită în el de pe vremea când mama lui bună murise”), puternic influențat de Guica, sora lui Ilie. Personaj secundar, masculin, individual, Paraschiv are autoritate asupra lui Achim și Nilă („— Stai, mă, acilea, nu fi prost! bolborosi Paraschiv lovindu-l cu cotul în burtă.”), el fiind cel care-i convinge, în cele din urmă (ajutat de Guica), să plece de acasă.

Asemenea lui Achim, Paraschiv nu mai apare aproape deloc în partea a doua a romanului. Moromete este foarte nemulțumit de el, ceea ce aflăm dintr-o conversație pe care protagonistul o are cu Nilă („Văz că Paraschiv ăsta, degeaba a făcut armata. Nu se însoară, nu se gândește la nimic...”). El nu se grăbește să se căsătorească, având de gând să trăiască la București și să muncească pentru a avea un trai mai bun („Dă-le-n iacacine de fete!”). Grăbit să plece de acasă, Paraschiv considera că traiul în satul natal, alături de Ilie Moromete, era mai rău decât cel din armată, iar tatăl se folosise de el și frații lui, punându-i să muncească („— Am ajuns bătaia ta de joc; după ce că ți-am muncit o viață întreagă, nici să dormim nu ne lași!”).

## Nilă

Nilă este al doilea dintre cei trei fii ai lui Moromete, născuți înainte de căsătoria acestuia cu Catrina. Personaj secundar, masculin, individual, Nilă apare adeseori în roman alături de ceilalți doi frați ai săi, ceea ce creează falsa impresie a unui personaj colectiv („Paraschiv, Nilă și Achim nu erau din firea lor niște copii tăcuți, moi ori lipsiți de veselie.”). Poziția lor la masă indică dorința de a se rupe de satul natal și de a căuta un trai mai bun („Cei trei frați vitregi, Paraschiv, Nilă și Achim, stăteau spre partea dinafară a tindei, ca si când ar fi fost gata în orice clipă să se scoale de la masă și să plece afară”). Fiecare dintre cei trei frați are, însă, o personalitate proprie.

Nilă este cel căruia Moromete îi cere părerea în legătură cu dorința lui Niculae de a merge la școală („— Nilă, zise Moromete cu un glas moale pe care fiul nu îl cunoștea. Tu ce zici, mă, să se ducă ăla cu oile la București?”). Nefiind obișnuit ca tatălui să-i pese de părerea lui, Nilă este confuz („Auzind întrebarea tatălui rămase într-o tăcere încărcată de zăpăceală și de uimire”), obișnuit fiind ca Moromete să-l trateze cu ironia caracteristică. De asemenea, nu are inteligența strălucită a fratelui său, Niculae („După felul cum ținea capul în jos se vedea că nu e obișnuit să-l pună, acest cap, la întrebări așa de grele, parcă îl trăgea capul în jos de grea ce era întrebarea tatălui”) și nici siguranța de sine a lui Paraschiv și Achim. Acest lucru este evident înainte de fuga celor trei frați, când Nilă are o mică ezitare. Mai întâi, el încearcă să plece cu caii alături de Paraschiv, dar tot Nilă sabotează încercarea. Dintre cei trei frați din prima căsnicie a lui Moromete, Nilă este singurul a cărui moarte este surprinsă în roman.

## Achim

Achim este cel mai mic dintre copiii lui Moromete cu prima lui soție. Personaj masculin, secundar, individual, Achim se înverșunează împotriva Catrinei, asemenea celorlalți doi frați ai săi, și nu se teme să-i dea răspunsuri tăioase („— Tu de ce nu faci? zise Achim, ai cărui ochi clipiră ascuțit, înfigându-se din golul în care erau pierduți mai înainte, în cei ai mamei vitrege.”).

Asemenea tatălui, Achim este ironic, mai ales cu Niculae, fratele cel mic, care se deosebea simțitor de restul familiei prin dorința și interesul pentru studiu („— Dacă mănânci, mi-ești ca un frate, Niculae, zise Achim batjocoritor, dacă nu mănânci, mi-ești ca doi.”). În același timp, însă, îi ia apărarea lui Niculae când acesta este atacat de un grup de copii („Achim țâșni ca ars spre cel care vorbise, îl apucă de gât, dădu cu el de pământ și sări cu picioarele pe el. — .[...] Du-te și cheamă pe tat-tău! Să-mi spuneți care ați fost ăia care l-ați bătut pe frate-meu, că dacă nu, vă belesc pe toți!”). Este uneori violent și știe să se impună în fața altora („Achim n-avea atunci mai mult de șaptesprezece ani, dar pentru băieții de-acolo el părea mai fioros ca un om mare”).

El apare numai în prima parte a romanului. Își dorește foarte mult să plece la București cu oile, sperând ca, astfel, să aibă parte de un viitor mai bun, și consideră că tatăl lui era foarte nepriceput la comerț și la administrarea gospodăriei. Deși promite să trimită bani acasă, el nu face acest lucru după ce pleacă în capitală.

## Tița

Fiica cea mare a lui Moromete și a Catrinei, Tița este un personaj secundar, feminin și individual al romanului „Moromeții”. Este mai matură decât sora ei, fiind caracterizată cu precădere în mod indirect. Astfel, trăsăturile morale ale Tiței reies îndeosebi din comportamentul acesteia, din faptele săvârșite și vorbele rostite. Caracterizarea directă este realizată de către autor și alte personaje.

Ea este isteață, asemenea părinților ei, iar Ilie Moromete o caracterizează în mod direct, declarând că, „dacă e să cauți în satul ăsta [...] n-ai să găsăști o fată mai vrednică decât Tița”. De la tatăl ei a moștenit orgoliul, trăsătură evidențiată ca urmare a dezamăgirii provocate de Victor, de care este îndrăgostită și care aparține unei familii înstărite, comparativ cu a ei. Rugată să-i ajute pe Polina și Birică să comunice, Tița își amintește de ceea ce pățise ea cu Victor: „Să-i ia moartea cu neamul lor! [...] Nu știu cum o fi Polina, dar Victor, mă gândesc ce proastă am fost! [...] Nu mă duc eu la gardul lor! mai spuse Tita furioasă. O să creadă că strig să mă vadă el”.

Tița este curajoasă și loială familiei. Când agenții vin pentru a confisca din bunurile gospodăriei, ea îi avertizează mai întâi verbal („— Lăsați țoalele aici, ce v-ați repezit la ele?! N-ați mai găsit ce să luați? Nu vă dau țoalele!”). Apoi, lăsându-i muți de uimire, ea decide să se opună cu toată forța („Ea se agăță de omul care ducea țesăturile pe umăr și începu să tragă de el. Îi smulse cu adevărată furie maldărul pe care îl ducea, îl aruncă în mijlocul casei, sări pragul și trase zăvorul de la ușă.”). Perseverentă și hotărâtă, ia atitudine și își apără casa („— Poți să vii cu zece șefi de post, în casă n-ai să intri! strigă Tița de dincolo, cu glas batjocoritor.”).

## Ilinca

Ilinca este fiica cea mică a lui Ilie Moromete și a Catrinei. Personaj secundar, feminin, individual, ea este cea care-l ironizează pe Niculae ori de câte ori are ocazia. N-o face, însă, fiindcă are ceva împotriva fratelui ei mai mic, ci fiindcă simte nevoia de a fi „sora mai mare” a cuiva („Ilinca nu era mai mare ca Niculae decât cu un an, dar se purta față de el ca și când ar fi fost cu cinci”), de a domina și ea un membru al familiei. Ageră la minte, are întotdeauna câte o replică acidă la îndemână („ — [...] Dar ce, n-am învățat?! se revoltă el. Spune tu, Ilinco, nu secer eu bine? — Da, ai învățat, spuse Ilinca. Țâi secerea în mână parcă ai fi o barză.”).

Nu-i lipsește simțul umorului, însă adeseori este obraznică („— Taci, mamă, din gură, zise Ilinca scoasă parcă din sărite. Să vii tu la deal și să muncești și să vezi pe urmă cum e fără lapte...”), neștiind să-și exprime punctul de vedere cu eleganță. Când Niculae merge la școală, nu-l susține, iar când acesta trebuie să facă o coroniță de flori pentru a doua zi, cum ordonase învățătorul, Ilinca refuză inițial să-i dea și lui o parte din florile pe care le îngrijise („— Ia mai taci din gură, mamă, ați săpat vreunul grădinița? Să-i dau flori să facă altora coroană! Ia uită-te!”).

Când Neculai dorește să devină învățător, Ilinca îl ia peste picior („— Te faci tu învățător, un prost ca tine!”). Băiatul este întotdeauna intimidat de surorile lui mai mari, însă mai ales de Ilinca, fiindcă ea era cea cu „limba ascuțită” („Erau rele și atotputernice și el înțelegea că împotriva voinței lor era cu neputință să se întâmple ceea ce dorea el”).

## Guica

Guica este porecla Mariei Moromete, sora mai mare a protagonistului, Ilie Moromete. Personaj secundar, feminin, individual, ea este caracterizată atât în mod direct (de către narator și alte personaje), cât și în mod indirect. Unul dintre mijloacele de caracterizare indirectă a personajului este reprezentat chiar de porecla acestuia, despre care aflăm că „i-o dăduse un mocan” (mocanii erau cei care veneau toamna în zonele de câmpie pentru a oferi fructe în schimbul cerealelor). Zgârcită și necinstită, femeia avea obiceiul de a opri mocanii din drum și de a se preface că dorește să „vadă” fructele lor, pentru a le oferi, apoi, în schimb, porumb (pe care nu-l avea). Într-o zi, însă, mocanul pe care l-a abordat a cerut să vadă mai întâi porumbul, iar Maria a refuzat în mod repetat, țipând atât de tare la el încât bărbatul a poreclit-o „Guica”, fiindcă țipetele ei semănau cu sunetele ascuțite scoase de porci („Leică, nu mai guici așa, [...] Vai, vai! Cum mai guică! Ca o purcea! a mai adăugat mocanul nedumerit și vorba a fost prinsă de vecini.”).

Naratorul o descrie ca fiind „o femeie de vreo cincizeci de ani”, care „nu avea nici copii, nici bărbat”. Ilie nu-și simpatiza sora, însă, „Ca să scape de ea, Moromete îi cumpărase undeva un loc de casă și îi făcuse acest bordei”. Sătenii se fereau de ea și nimeni n-o plăcea pe Guica, fiindcă aceasta își petrecea timpul manipulând oamenii și întorcându-i pe unii împotriva altora. Un bun exemplu este reprezentat de relația ei cu Achim, Nilă, și Paraschiv, pe care-i convinge de faptul că aveau o poziție inferioară în familie de când mama lor murise, iar Catrina născuse alți copii („Ați muncit de când erați mici și nu v-a luat niciodată o haină pe voi [...] Numai la alea le-a luat. Tița are crepdeșin, Ilinca ie de mătase [...] Acolo e munca voastră, proștilor... Eu să fiu ca voi aș sparge lada într-o noapte și aș lua toate mamudelele!”).

Guica este frustrată și, concentrându-se mereu asupra vieților altora (în care face eforturi reale pentru a aduce nefericire), încearcă să uite de propria existență ratată. Ea îl blamează pe fratele său fiindcă rămăsese nemăritată, dar în realitate, ea era singura responsabilă de faptul că nimeni n-o plăcuse cu adevărat. Nici în privința bătrâneții care-o aștepta nu își asumă responsabilitatea, sperând să trăiască de pe urma unuia dintre cei trei băieți mai mari ai lui Moromete („Măria Moromete trăia cu o nădejde a ei veche: să dea acel loc lui Paraschiv sau Nilă, care o fi mai vrednic, și acela să facă o casă unde s-o aducă și pe ea, să aibă grijă de ea când n-avea să mai poată munci”).