**Comentariu**

## Introducere

În partea de început a oricărui eseu sau comentariu despre „Moromeții” este important să menționezi autorul, faptul că romanul este alcătuit din două volume și să îl încadrezi corespunzător în perioada istorică.

Nu uita să fixezi spațiul desfășurării acțiunii și să menționezi tema principală a romanului, deoarece lumea satului a jucat un rol crucial în crearea acestei opere literare.

Ține minte! O introducere bine scrisă va impresiona profesorul încă de la început și îți va asigura un punctaj mai mare.

**Exemplu**

Romanul „Moromeții” a fost scris de Marin Preda, iar cele două volume ale sale se axează pe prezentarea lumii pierdute a satului românesc din Câmpia Dunării, tema principală a romanului fiind cea rurală. Deși toate personajele romanului sunt realiste și intrigante prin complexitatea lor, de departe cel mai complex personaj este cel principal, Ilie Moromete, capul familiei Moromete. Acesta se bucură de autonomie și se simte împăcat cu sine numai în deplină libertate.

## Tema

Fiind un roman complex, „Moromeții” nu este romanul unei singure teme. De aceea, este important ca atunci când scrii despre tema acestei opere literare să menționezi pe lângă tema rurală și tema familiei, sau tema crizei comunicării.

În plus, nu poți vorbi despre viziunea despre lume fără a evidenția faptul că Ilie Moromete este un personaj tipic pentru clasa socială a țărănimii, un om care prețuiește pământul și care nu înțelege importanța educației.

**Exemplu**

Tema principală a romanului este rurală, deoarece personajul principal din roman este un simbol al țărănimii care trăiește într-o perioadă istorică în schimbare, vechiul stil de viață fiind influențat de modificările care apar în satul tradițional din acea perioadă. În plus, „Moromeții” poate fi considerat și un roman de familie, o altă temă dezvoltată de autor fiind tema familiei.

Întreaga familie Moromete este subordonată tatălui, acesta fiind văzut ca „stând deasupra tuturor”. Dorința și eșecul lui Ilie Moromete în încercarea de a păstra familia unită evidențiază și mai mult tema familiei, dar aduce în scenă și o nouă temă, cea a crizei comunicării.

Viziunea despre lume și concepțiile de viață sunt ilustrate în roman prin mentalitatea lui Ilie Moromete, care este un țăran tipic din vremea aceea. Acesta ignoră importanța școlii și pune accentul pe ceea ce asigură traiul familiei și îi conferă un anumit statut în colectivitate: posesia pământului. Mai mult decât atât, atunci când se simte neliniștit și nesigur, liniștea sufletească o află tot în preajma pământului, pe câmp, după cum mărturisește: „cum să trăiești dacă nu ești liniștit?”.

## Semnificația titlului

În ceea ce privește titlul romanului „Moromeții”, este foarte important să menționezi faptul că titlul este același cu numele familiei lui Ilie Moromete, personajul principal al romanului.

Acest lucru scoate în evidență personajele, care prin complexitatea lor se află în centrul operei literare.

**Exemplu**

Titlul romanului explică viziunea autorului, iar accentul cade pe drama personajelor din familia Moromete. Întregul zbucium al personajului principal, Ilie Moromete, este cauzat de destrămarea familiei prin fuga celor trei băieți la București, plecarea Catrinei la fiica din prima căsătorie și distanțarea lui Niculae, care, ajuns la maturitate, studiază horticultura și devine activist al Partidului Comunist.

## Rezumat pe scurt

Acțiunea din romanul „Moromeții” se desfășoară pe parcursul a două volume. Este esențial ca în realizarea rezumatului pe scurt pentru Moromeții să menționezi scenele-cheie din opera literară, precum scena cinei, unde autorul ne indică în mod indirect statutul fiecărui membru al familiei.

De asemenea, este important ca într-un rezumat pe scurt să prezinți în rezumatul pe scurt și cauza conflictului dintre membrii familiei Moromete, efectele acestuia asupra lor și finalul romanului.

**Exemplu pentru rezumatul pe scurt**

Prima secvență prezentată de autor este scena cinei. Observăm faptul că Ilie Moromete este capul familiei, tatăl autoritar care îi domină pe ceilalți comeseni. Mezinul familiei, Niculae, stă pe jos, neavând scaun la masă, așezat lângă mama sa, alături de surorile sale Tita și Ilinca, iar cei trei băieți mai mari „stăteau spre partea din afară tindei”.

Se declanșează mai apoi un conflict între membrii familiei: între Moromete și fiii săi din prima căsătorie, și între Moromete și Niculae, deoarece mezinul dorește să studieze în continuare. Totuși, Ilie Moromete are un moment când regretă faptul că îi interzice lui Niculae să studieze, când, aflat la serbare, mezinul este cuprins de friguri în momentul recitării unei poezii. Părintele încearcă să se apropie de fiul său, să îi ofere afecțiune, însă se dovedește a fi nepriceput în exprimarea sentimentelor.

Viața lui Ilie Moromete este bulversată de schimbările politice și de izbucnirea celui de-al Doilea Război Mondial. În plus, fuga băieților celor mari la București îi provoacă acestuia o mare durere. Mai mult decât atât, tatăl pleacă la București să-i vadă pe băieți și să-i determine să se întoarcă acasă. Le propune să uite cu toții părțile negative, însă lipsa unui răspuns îl determină să plece și să renunțe la ideea unei împăcări. Ajuns la vârsta maturității, Niculae ajunge activist de partid și se distanțează și el de părintele său. Moromete refuză să accepte dizolvarea clasei țărănești.

Părăsit de copii, Moromete rămâne în casa bătrânească, alături de Ilinca, își pierde prestigiul în sat și este părăsit nu doar de copii, ci și de nevastă. Conflictul dintre părinte și fiul cel mic se stinge numai după moartea tatălui, printr-o împăcare în visul băiatului.

## Ilie Moromete - Caracterizare

Dacă trebuie să realizezi caracterizarea lui Ilie Moromete sau să prezinți particularitățile de construcție ale acestui personaj, este important să evidențiezi faptul că Ilie Moromete este un țăran tipic, care ignoră importanța școlii, deoarece consideră că singurul lucru valoros, care îi asigură un anumit statut social este pământul pe care îl deține.

De asemenea, în caracterizare este indicat să menționezi statutul său dominator și importanța pe care o are familia pentru el (folosind citate din text care să susțină afirmațiile tale). Nici autocaracterizarea lui Moromete nu trebuie trecută cu vederea, deoarece aceasta ne indică în mod clar viziunea sa despre viață.

**Exemplu**

Ilie Moromete este un personaj eponim, tipic pentru pătura socială a țărănimii, adoptând mentalitatea țărănească specifică vremii. Acesta ignoră importanța școlii și pune accentul pe ceea ce asigură traiul familiei și îi oferă un anumit statut social: pământul. Din pricina tatălui, cel mai mult are de suferit fiul său, Niculae, care este îngrijorat că nu va putea continua studiile pentru că Moromete nu-i cumpărase o carte.

Cu ajutorul caracterizării directe, autorul ni-l prezintă pe Ilie Moromete ca un om care se află „între tinerețe și bătrânețe, când numai nenorociri sau bucurii mari mai pot schimba firea cuiva”. În plus, încă din prima scenă importantă a romanului, Ilie Moromete este prezentat ca „stând deasupra tuturor”, primind indirect titlul de „cap al familiei”. Firea sa autoritară îl ajută să stăpânească „cu privirea pe fiecare” membru al familiei.

Naratorul reușește să ne prezinte și părerea celorlalte personaje despre Ilie Moromete. Astfel, aflăm că Niculae nu și-a înțeles niciodată tatăl, care devenea de nerecunoscut: „Nu se mai putea vorbi cu el, spuneai una și el asculta și ai fi zis că înțelegea, ca să te pomenești pe urmă că răspunsurile pe care ți le dădea veneau din altă parte...”. Catrina, în schimb, îl percepe uneori pozitiv, dar tot ea îi face adesea reproșuri și îl descrie ca pe un om rău, fără suflet.

Portretul moral al personajului reiese din caracterizarea indirectă, prin trăsăturile complexe de care dă dovadă, comportamentul energic, gândurile și preocupările acestuia. Astfel, cititorul este lăsat să interpreteze singur acțiunile și trăirile lui Ilie Moromete.

Pentru personajul principal, liniștea sufletească este extrem de importantă, după cum afirmă chiar el: „cum să trăiești dacă nu ești liniștit?”. Astfel, ne dăm seama de faptul că Ilie Moromete deține înclinațiile către meditație specifice țăranului filosof. Monologul interior din scena ploii este edificatoare în acest sens: „Că tu vii și-mi spui că noi suntem ultimii țărani de pe lume și că trebuie să dispărem… Și de ce crezi că n-ai fi tu ultimul prost de pe lume și că mai degrabă tu ar trebui să dispari, nu eu?”

Cel de-al Doilea Război Mondial, schimbările politice și faptul că familia îl abandonează, îl afectează în mod profund pe Ilie Moromete. Deși pe vremuri era un membru important al comunității, acum acesta nici măcar la salut „nu mai fu auzit răspunzând cu multe cuvinte”. Până și vecinii care îl invidiau sau îl disprețuiau îi simt slăbiciunea. Totuși, Moromete este cel care singur, spre finalul vieții sale, se autocaracterizează și trage concluzia de final: „Domnule […] eu totdeauna am dus o viață independentă!”.

## Roman postbelic, realist, obiectiv

Încadrarea romanului în cele trei categorii: postbelic, realist, obiectiv este ușor de argumentat, ținând cont de caracteristicile acestuia.

Faptul că este un roman postbelic poate fi dovedit prin evidențierea perioadei istorice, când cele două volume au fost lansate, iar caracterul realist-obiectiv reiese din felul în care personajele (complexe și realiste) sunt abordate de către narator, punctul de vedere, stilul anticalofil, oralitatea și autenticitatea textului.

**Exemplu**

Cele două volume ale romanului „Moromeții” au fost lansate în 1955 și în 1967. Marin Preda a dezvoltat această operă literară de mari dimensiuni, ce aparține genului epic, printr-o acțiune complexă, desfășurată pe mai multe planuri narative. Caracterul realist este conferit de limbajul anticalofil al textului, oralitate, intriga complicată, conflictele puternice și de personajele realiste, toate având o personalitate puternică.

Modul de expunere predominant este narațiunea, iar personajele sunt prezentate în mod direct, prin descriere, dar și indirect, prin relația lor complexă cu restul personajelor. Gândurile, faptele, preocupările, ideile și monologurile interioare, toate indică personaje puternice, realiste, care nu pot fi împărțite în categorii precum „bune” sau „rele”.

Naratorul este omniscient și omniprezent, adică acesta cunoaște tot ceea ce gândesc și fac personajele, în orice spațiu s-ar afla, indiferent de momentul zilei. De aici deducem caracterul obiectiv al romanului.

## Perspectiva narativă

Perspectiva narativă nu reprezintă altceva decât felul în care naratorul abordează personajele. Dacă acesta cunoaște fiecare aspect din viața personajelor sale, ca în romanul „Moromeții”, atunci avem de-a face cu un narator omniscient (care știe tot despre personaje) și omniprezent (prezent în viața personajelor, indiferent de timpul sau de spațiul în care se află acestea).

**Exemplu**

Perspectiva narativă este marcată de relatarea la persoana a III-a a acțiunilor înfăptuite de personaje (naratorul nu este și personaj). Prin urmare, în romanul „Moromeții”, naratorul este omniscient și omniprezent, oferind operei un caracter obiectiv.

Din punctul de vedere al perspectivei spațiale, aceasta cuprinde un spațiu real, prin satul familiei Moromete, Siliștea-Gumești și unul imaginar, al simțirilor și al suferinței, din gândul și sufletul personajelor.

## Concluzie

În încheierea eseului sau a comentariului despre romanul „Moromeții” te poți folosi de opinia unui critic literar și poți relua apoi importanța temei principale, marcând faptul că lumea satului se află în centrul acestei opere literare.

Poți scoate în evidență și strânsa legătură dintre familia Moromete și sat, și cum schimbările istorice au dus la conflicte puternice și la destrămarea unei familii.

**Exemplu**

În concluzie, putem afirma că Alexandru Piru, un mare critic literar, este îndreptățit să afirme faptul că, prin „Moromeții”, „țărănimea nu e stăpânită, cum se credea, doar de instinct, că dimpotrivă, e capabilă de reacții sufletești nebănuite”. Aceste reacții sufletești nebănuite, trezite de schimbările istorice, zguduie din temelii lumea rurală și familia lui Ilie Moromete, destrămarea familiei simbolizând, de fapt, apunerea mentalității țărănești.

# Rezumat

Rezumatul romanului Moromeții de Marin Preda te va ajuta să îți reamintești cu exactitate cele mai importante evenimente care se petrec pe parcursul celor două volume. Vei găsi prezentată în detaliu scena cinei, dar și alte scene care își vor fi de folos pentru a redacta eseu cât mai ample în care să prezinți acțiunea acestui roman.

„Moromeții” de Marin Preda, **roman postbelic, realist și obiectiv**, alcătuit din **două volume**, își demonstrează valoarea de excepție prin surprinderea complexității universului rural de dinainte și de după cel de-al Doilea Război Mondial. Astfel, viața obișnuită a țăranului din Câmpia Dunării este tulburată de transformările istorice, criza familiei și criza comunității țărănești, oglindindu-se reciproc.

## Moromeții - Rezumat volumul 1

Acțiunea din **primul volum al romanului** se petrece vara, mai exact, **cu trei ani înaintea declanșării celui de-al Doilea Război Mondial**. Aceasta este structurată pe mai multe planuri: există un plan al familiei Moromete, dar și planuri în care au loc evenimente care țin de celelalte familii din sat. Ilie Moromete este soțul Catrinei, tatăl Ilincăi și al mezinului Niculae. El mai avea, însă, trei băieți din prima căsătorie – Nilă, Paraschiv și Achim – care erau nemulțumiți de faptul că tatăl lor se recăsătorise, frustrarea fiindu-le alimentată de Guica, sora lui Moromete.

**Primul volum debutează cu scena cinei**. Modul în care membrii familiei sunt așezați la masă conturează rolul fiecăruia în familie, dar și relațiile dintre aceștia. Ilie Moromete este capul familiei, tatăl autoritar care îi domină pe ceilalți comeseni. Mezinul familiei, Niculae, era așezat lângă mama sa, alături de surorile sale Tita și Ilinca, pe când cei trei băieți mai mari „stăteau spre partea din afară tindei”, fapt ce anticipă fuga acestora la București și dezintegrarea familiei.

**Problemele economice ale familiei** trezesc dorința băieților – Nilă, Paraschiv și Achim – de a părăsi casa părintească pentru a pleca la București și a o lua de la început în capitală. Deranjați de atitudinea tatălui lor care, în loc să comercializeze produsele și să obțină bani, prefera să piardă timpul discutând politică în poiana lui Iocan, băieții pun la cale un plan care va zdruncina puternic familia Moromete. Achim îl convinge pe Moromete să îl lase să plece cu oile la București deoarece în capitală va putea câștiga mai mulți bani din vânzarea produselor. Înainte de plecarea acestuia, Moromete taie salcâmul pentru a-l vinde lui Tudor Bălosu. Deși suferă în urma acestei acțiuni, el este conștient de faptul că doar așa poate face rost de banii necesari plătirii datoriilor. Ajuns la București, Achim vinde oile, fără a ține cont de greutățile prin care trece familia.

După seceriș, ceilalți doi frați i se alătură, luând cu ei caii și o parte din agoniseala familiei. Astfel, Moromete trebuie să vândă o bucată de pământ pentru a putea face față cheltuielilor. Pe lângă datorii și plătirea „foncierii”, Moromete suportă și costurile de școlarizare ale mezinului, cu toate că școala i se pare o pierdere de timp.

Acest plan al acțiunii este însoțit de **planuri care urmăresc destinele altor familii**din sat. Astfel, Polina, fiica lui Tudor Bălosu, se îndrăgostește de Birică, un băiat sărac și fuge cu acesta întrucât tatăl ei nu aproba relația celor doi. Conflictul se întețește deoarece casa părintească a Polinei este incendiată, urmând o bătaie între fratele, tatăl fetei și Birică. Un alt plan are în vedere familia lui Vasile Boțoghină. Acesta, fiind bolnav de plămâni, vrea să vândă un lot de pământ pentru a avea bani de tratament. Soția acestuia, Anghelina, este împotriva acestei decizii, gândindu-se că soțul ei va muri oricum, iar ea va rămâne fără pământ. Boțoghină vinde pământul, cheltuiește banii și pentru că nu ascultă indicațiile medicului se apucă de muncă, decizia fiindu-i fatală. De amintit este și familia Țugurlan, întrucât în treisprezece ani făcuseră șapte copii, anual fiind câte unul care murea. La această nenorocire se adaugă și celelalte necazuri: bărbatul devine violent, are câteva altercații și ajunge la închisoare.

## Moromeții - Rezumat volumul 2

În cel de-**al doilea volum**, familia Moromete se dezintegrează odată cu schimbările la nivel politic care afectează chiar și relațiile familiale. După fuga băieților, Ilie Moromete devine ursuz, mereu îngândurat și își pierde prestigiul în sat. Pleacă la București să-i vadă pe băieți și să-i determine să se întoarcă acasă. Le propune să uite cu toții părțile negative, însă fără rezultat. În urma acestei scene durerea tatălui se intensifică, tristețea care îl copleșește provenind din încercarea nereușită de a-și reface căminul. Deranjată de gestul soțului său de a propune fiilor să revină în sat, Catrina îl părăsește pe Ilie.

Mai mult, viața țăranului este bulversată de colectivizarea agriculturii și de alte reguli stabilite de noua conducere comunistă. Niculae ajunge activist de partid, mentalitatea comunistă a mezinului fiind incompatibilă cu cea liberală a lui Ilie Moromete, fapt care provoacă distanțarea acestora. Având o concepție de viață diferită de cea a fiului ademenit de principiile comunismului, Moromete refuză să accepte dizolvarea clasei țărănești. Ilustrativ este monologul în care Moromete se adresează lui Bâznae, personaj imaginar, exprimându-și astfel dezamăgirea provocată de alegerile fiului. Niculae, însă, din fiul ignorat, marginalizat, ajunge inginer horticol și își întemeiază o familie. Moromete, părăsit de familie, duce o viață solitară. Aflat pe patul de moarte, acesta se autocaracterizează, confesându-se medicului: „Domnule […] eu totdeauna am dus o viață independentă!”. Conflictul dintre Moromete și Niculae se stinge după moartea tatălui, printr-o împăcare în visul băiatului.

**Concluzionând**, putem spune faptul că destrămarea familiei este dublată de destrămarea colectivității țărănești, Preda urmărind aceste transformări îndeaproape, punând accentul nu doar pe social, ci și pe psihologic. Complexitatea personajelor sale constă tocmai în prezentarea realistă a relației dintre individ și istoria neiertătoare.

# Rezumat pe capitole

## Volumul I

### Capitolul I (Partea întâi)

Acțiunea romanului debutează la începutul verii, „cu câțiva ani înaintea celui de-al Doilea Război Mondial”, într-un sat din Câmpia Dunării. Naratorul descrie o stare de fapt în care „timpul avea cu oamenii nesfârșită răbdare”, iar „viața se scurgea aici fără conflicte mari”.

Familia Moromete, aflată în centrul evenimentelor romanului, se întoarce de la câmp, iar fetele merg la scăldat, în timp ce băieții se odihnesc. Cititorul se familiarizează cu membrii familiei: Ilie Moromete (tatăl, și totodată, protagonistul romanului), Catrina (soția lui Ilie), Paraschiv, Nilă și Achim (cei trei fii din prima căsătorie a lui Moromete), Tița, Ilinca și Niculae (cei trei copii ai lui Moromete și ai Catrinei). Maria (poreclită „Guica”) este sora lui Moromete.

Ieșind la drum, Moromete îl întâlnește pe Tudor Bălosu, un om înstărit din sat, ceea ce nu-l bucură deloc, fiindcă bărbatul insista să cumpere unul dintre salcâmii protagonistului. Așadar, răspunde complet dezinteresat apropourilor lui Bălosu. Enervat, îl strigă pe Niculae și-l trimite să o ajute pe Catrina cu mulsul oilor. Băiatul își roagă mama să caute un cioban pentru îngrijirea oilor, întrucât el își dorea foarte mult să meargă din nou la școală.

Cu toții se adună în jurul mesei, pregătindu-se de cină. Achim aduce vorba despre intenția lui de a pleca la București cu oile, însă Moromete amână răspunsul așteptat de băiat. Plecarea lui Achim la București reprezenta singura soluție pentru ca Moromete să poată plăti taxa perceptorului. Din această cauză, împreună cu Nilă, Moromete acceptă, până la urmă, ca fiul lui să plece.  
Între timp, aflăm despre relația Polinei, fiica lui Bălosu, cu Birică. Polina îl plăcea pe el, dar Bălosu refuza să încuviințeze ca uniunea celor doi să aibă loc, fiindcă Birică era foarte sărac. Astfel, Bălosu aranjează căsătoria fiicei lui cu Stan Cotelici. Amestecul tatălui fetei provoacă o ceartă între cei doi, dar urmează împăcarea și căsătoria în secret. Părinții Polinei o dezmoștenesc și refuză s-o primească în casă. Familia lui Birică le dă tinerilor binecuvântarea pentru a se căsători.

Văzând că situația materială a familiei era foarte precară, Moromete decide să taie salcâmul din grădină, simbol al spiritului țăranului român liber. Astfel, într-o seară, împreună cu Nilă, taie salcâmul și cade la o înțelegere cu Bălosu privind prețul acestuia. Guica vine imediat să-i reproșeze bărbatului tăierea copacului.  
Una dintre activitățile preferate ale lui Moromete era reprezentată de dezbaterile care aveau loc la meșterul Iocan, unde cei mai înțelepți oameni ai satului se întâlneau și discutau pe teme politice. La aceste întâlniri participă și Țugurlan, care se ceartă cu toată lumea și consideră că discuțiile erau inutile.

### Capitolul al II-lea (Partea a doua)

În ajunul plecării lui Achim, Moromete este trist, la gândul despărțirii de fiul său. Nilă și Paraschiv se pregăteau și ei să plece pe ascuns. Niculae, în schimb, se bucură să scape de grija oilor și este nerăbdător să se întoarcă la școală. Catrina îl sprijină pe băiat, dar la început, Moromete se opune vehement dorințelor celui mic. Treptat, însă, bărbatul acceptă ca băiatul să meargă la școală. La finalul anului școlar, ia premiul întâi.

Jandarmii continuă să-l hăituiască pe Moromete pentru plata taxelor. După ce se sfătuiește cu soția și fetele lui, acesta decide să împrumute bani de la Aristide, care-i dă patru mii de franci, cu promisiunea înapoierii datoriei la întoarcerea lui Achim de la București.

Birică și Polina sunt primiți să locuiască în casa părinților tânărului, dar, în ciuda unei mari iubiri care-i leagă, fetei îi este greu să se obișnuiască în noul cămin, cu mult mai sărac decât cel în care locuise până atunci. Cuplul încearcă să se împace cu Bălosu, dar acesta îi alungă pe cei doi tineri, iar Polina începe să-și dorească să se mute înapoi la părinții ei.

Încurajați de Guica, Nilă și Paraschiv fug călare la București, iar mătușa lor este încântată la gândul că va putea da vina pe cele două fete ale lui Ilie din cea de-a doua căsnicie, despre care spunea că doreau să le fure averea fraților. Cu toate acestea, încercarea băieților eșuează, spre disperarea Mariei. Nilă se simțise foarte vinovat și se răzgândise.

### Capitolul al III-lea (Partea a treia)

Trecuse un an din vara începerii acțiunii romanului. Paraschiv nu renunțase la ideea plecării, iar Moromete nu știa despre planurile fiului său. Niculae își dorea să devină învățător, dar pentru a-și realiza visul, trebuia să-și convingă tatăl să-i permită să-și continue studiile la o școală mai mare.

Tensiunile între familia lui Birică și cea a lui Bălosu continuă. Bălosu îl dă în judecată pe Birică, susținând că furase din averea și recoltele lui. Țugurlan află că Tache, fiul lui Aristide, fura din făina țăranilor. Nervos, dorește să-l tragă pe Tache la răspundere, însă află cu stupoare că tot satul știa despre faptele lui. Între Țugurlan și Tache are loc o confruntare fizică, iar unchiul tânărului cheamă jandarmii. Astfel, Țugurlan se alege cu o condamnare de doi ani în închisoare.

Achim nu ia deloc legătura cu părinții lui, iar Scămosu, negustor de câini, un prieten de-al lui Moromete, îi comunică acestuia niște zvonuri, conform cărora Achim nu mai dorea să se întoarcă niciodată de la București.

Preotul și învățătorul satului vin în ajutorul lui Niculae și-l vizitează acasă pe Moromete, pe care încearcă să-l convingă de aptitudinile fiului său, astfel încât bărbatul să-i permită acestuia să studieze. Având nevoie de bani, Moromete pleacă la Pitești pentru a vinde grâu, întrucât data plecării lui Niculae se apropia tot mai mult. Băiatul urma să plece la Câmpulung, unde avea să dea examenul de admitere pentru intrarea într-o școală superioară. Ia examenul cu brio, fiind printre primii clasați.

Între timp, Ilie Moromete este marcat de povara banilor, fiindcă Achim nu mai trimitea nimic, iar banca îi cerea cinci mii de lei, pe care omul nu-i avea. Din această cauză, se temea să piardă și puținul care-i rămăsese. Presat de perceptor, îi dă banii pentru școală ai lui Niculae. Scămosu îi dezvăluie că Nilă și Paraschiv plănuiau să fugă cu oile și caii lui. Planul se materializează, iar, după o confruntare violentă cu Ilie, cei doi iau bani și covoare din lada de zestre a fetelor și fug cu caii tatălui lor.

Văzând că nu mai avea altă soluție, Moromete vinde pământurile pe care le mai are, plătește toate taxele și datoriile, înapoindu-i și datoria lui Aristide. Guica moare, iar peste trei ani, începe cel de-al Doilea Război Mondial.

## Volumul al II-lea

### Capitolul I (Partea întâi)

Fiindcă Moromete fusese marcat de multe necazuri, sătenii erau mai îngăduitori cu el. Deși Niculae studiase încă trei ani, înainte de începerea celui de-al patrulea, tatăl îl ia de la școală, spunându-i că trebuia să muncească și să-l ajute, întrucât nu mai avea alt sprijin. În timp ce Moromete reușește să se stabilizeze din punct de vedere financiar, băieții plecați la București pierduseră tot ce luaseră cu ei. După o vreme, însă, își găsesc diverse ocupații. Paraschiv era sudor, iar Nilă, portar. Achim reușise să deschidă o alimentară. Băieții îi scriu lui Niculae, lăsând să se înțeleagă că ar dori să se împace cu restul familiei.  
Într-o zi, protagonistul decide să plece la București pentru a-și vedea băieții. Se întâlnesc, mănâncă, beau și discută, iar Moromete încearcă să-i convingă să revină acasă, povestindu-le că acum îi mergea bine, cumpărase pământ și reușise să pună deoparte niște economii. Băieții, însă, refuză și rămân la București.

Are loc o tragedie, iar Nilă moare în război. Căsnicia lui Moromete și a Catrinei începe să se deterioreze tot mai mult, iar femeia are resentimente puternice față de bărbatul ei, din cauza plecării acestuia la București. La un moment dat, pleacă împreună cu fetele, dar revine când Ilinca este pe cale să se mărite.   
Niculae are o dezamăgire în dragoste, când Ileana, fiica lui Costică Roșu, se mărită cu un preot din Balaci, și nu cu el. Tita se căsătorește cu Sandu, un amic de-al lui Niculae. Din nefericire, Sandu își pierde viața într-un accident, fiind strivit de propria căruță. Niculae trece foarte greu peste moartea lui Sandu, dar își revine și începe să activeze în lumea politică.

### Capitolul al II-lea (Partea a doua)

Moromete are din nou probleme financiare, iar de această dată îi cere ajutorul fiului său, Niculae. Deși îi era greu, băiatul continuă să-i trimită bani tatălui. Nu reușește, însă, s-o convingă pe Catrina să revină alături de Ilie. Femeia era supărată fiindcă acesta nu se ținuse de cuvânt și nu trecuse casa și pe numele ei, așa cum promisese când se căsătorise cu ea. Nici chiar când Moromete este de acord să facă, în sfârșit acest pas, Catrina nu dorește să se împace cu el.  
Treptat, satul începe să se destrame, alături de vechile orânduieli, iar cititorul asistă la dispariția treptată a unei lumi întregi. Apar personaje noi, precum și idei politice noi, odată cu schimbarea regimului.

### Capitolul al III-lea (Partea a treia)

Trec câțiva ani, iar vremea secerișului vine din nou. Moromete și Niculae se pregătesc să plece la câmp. De la fiul lui, Ilie află că proprietatea țăranilor avea să treacă în mâinile statului, drept urmare a noului regim. Furios, Moromete se pronunță categoric împotriva statului, simțindu-se furat și nedreptățit.  
După două săptămâni, Catrina cade bolnavă la pat și refuză tratamentul. Între țărani și membrii de partid se creează conflicte tot mai puternice, motivate de situația proprietăților și a recoltelor acestora.

### Capitolul al IV-lea (Partea a patra)

Țăranii liberali se adună în casa lui Moromete și discută despre problemele noului regim și despre îngrijorarea lor privind viitorul care-i aștepta. Moromete îi dă Ilincăi trei pogoane de pământ și trece un teren pe numele ei, pentru ca fata să se poată mărita cu cine dorea. Între Catrina și cele două fete se naște un conflict, Catrina amenință că nu va fi prezentă la nunta fiicei sale, dar Moromete reușește să le liniștească.

Asupra satului Siliștea-Gumești se abate cea mai puternică furtună pe care o văzuse vreodată Moromete, simbol al distrugerii din temelii a satului tradițional românesc. După înființarea unei comisii locale, ai cărei membri colectau cotele de la țărani, Gheorghe, un sătean bogat, se îneacă în timp ce încearcă să fugă de cedarea proprietăților sale.

### Capitolul al V-lea (Partea a cincea)

Trec câteva săptămâni, iar problema celor care veneau pentru a colecta grâul din cote nedeclarate devine tot mai serioasă. Oamenii munceau din greu și nu se alegeau cu aproape nimic din roadele muncii lor.

Vasile, noul șef al comitetului executiv îl destituie din post pe Niculae, în ciuda faptului că el (Niculae) fusese cel responsabil de punerea lui în funcție. Moromete se întâlnește cu Fica, o văduvă din sat, care-i mai alină singurătatea. Într-o zi, pleacă să se întâlnească tocmai cu Țugurlan, care era proaspăt eliberat din închisoare cu ajutorul lui Aristide, cel din cauza căruia ajunsese acolo. Ilie își pune speranțele în Țugurlan, sperând ca acesta să ajute la refacerea lumii satului de odinioară și să-l înlăture pe Vasile.

La scurt timp după aceea, Moromete moare. Niculae devenise inginer horticultor și locuia în București. Întreg satul se adună la înmormântarea protagonistului. Atât Niculae, cât și Ilinca, s-au căsătorit, iar amintirea protagonistului dăinuie în sufletele copiilor lui.

# Eseu

Romanul „Moromeții” este o capodoperă a unuia dintre cei mai importanți scriitori români postbelici: Marin Preda. Eseul de mai jos are în vedere o serie de informații despre acest roman, necesare pentru rezolvarea cerințelor de la examenul de Bacalaureat. Analiza acestui text trebuie stăpânită foarte bine pentru a te asigura că vei rezolva corect un eventual subiect care ar putea conține cerințe referitoare la „Moromeții”. Eseul conține următoarele: semnificația titlului, tema operei, viziunea despre lume a autorului, elemente de structură și compoziție, perspectiva narativă.

**Atenție**, însă! Noțiunile de aici nu sunt suficiente pentru a scrie un eseu complet și corect pentru subiectul III de la examenul de **Bacalaureat**. Pentru asta îți recomandăm să citești și „[Tema și viziunea despre lume](https://liceunet.ro/marin-preda/morometii/eseu/tema-si-viziunea-despre-lume)”, „[particularitățile textului narativ](https://liceunet.ro/marin-preda/morometii/eseu/particularitatile-textului-narativ)”, „[relația dintre două personaje](https://liceunet.ro/marin-preda/morometii/eseu/relatia-dintre-doua-personaje) ([Ilie Moromete și Niculae](https://liceunet.ro/marin-preda/morometii/eseu/relatia-dintre-doua-personaje) sau relația dintre [Ilie Moromete și Catrina](https://liceunet.ro/marin-preda/morometii/eseu/relatia-dintre-ilie-moromete-si-catrina)) sau „[particularitățile romanului postbelic](https://liceunet.ro/marin-preda/morometii/eseu/particularitatile-romanului-postbelic)”.

## Eseu

Romanul „Moromeții” este **una dintre cele mai cunoscute opere ale lui Marin Preda**, care a fost preocupat de situația țărănimii române în contextul colectivizării de după cel de-al Doilea Război Mondial. Primul volum a apărut în 1955, iar cel de-al doilea, abia doisprezece ani mai târziu, în 1967.

**Titlul romanului** poartă numele familiei Moromete, opera definindu-se drept un roman de familie. Motivul pentru care destinul familiei Moromete se află în centrul narațiunii este acela că el reprezintă soarta unei întregi societăți. Țăranii au fost, astfel, nevoiți să se adapteze unor noi condiții: plata impozitelor pe pământ, a ratelor la bancă, dispariția formei de proprietate asupra pământului, migrația populației de la sat la oraș și comercializarea produselor obținute din munca pământului.

**Tema romanului** este reprezentată de **confruntarea dintre individ și istorie**. Astfel, pe parcursul operei se urmărește procesul istoric al destrămării satului tradițional românesc, văzut din perspectiva familiei Moromete, dar în special prin ochii capului familiei, Ilie Moromete. Reflectată în planul conștiinței lui Ilie Moromete, criza satului tradițional românesc presupune moartea unei lumi întregi, Moromete fiind „cel din urmă țăran”.

**Viziunea despre lume** a autorului reflectă una din preocupările principale ale acestuia: relația individului cu istoria. Aceeași problematică se remarcă și în romanul „Cel mai iubit dintre pământeni”, scris tot de Marin Preda, care vede individul ca pe o victimă a împrejurărilor politico-sociale în care este nevoit să existe. Dincolo de individ, o întreagă clasă socială este sortită pieirii. Este remarcabil umorul prin care autorul pătrunde în realismul vremii, realizat adesea prin limbajul folosit de către personajele romanului.

„Moromeții” se compune din **două volume distincte**. Pentru scrierea celui dintâi, Marin Preda a început documentarea încă din anul 1948. Acțiunea acestui volum se petrece în 1937, cu trei ani înainte de cel de-al Doilea Război Mondial, în Siliştea-Gumești, un sat din „câmpia Dunării”. În principiu, **acțiunea primului volum** se întinde de sâmbătă seara până duminică noaptea (de la întoarcerea Moromeților de la câmp, până la fuga Polinei cu Birică). Astfel, este transmisă **ideea de dilatare a timpului**, aspect care se modifică semnificativ odată cu cea de-a doua parte a romanului. Volumul **descrie contextul inițial**, orânduirea ce avea să dispară în curând, pe când „timpul avea cu oamenii nesfârșită răbdare”, iar viața locuitorilor „se scurgea aici fără conflicte mari”. În final, „timpul nu mai avea răbdare”, sugerându-se astfel antiteza dintre cele două orânduiri sociale între care se petrece acțiunea romanului.

Cel de-**al doilea volum descrie o realitate diferită**, ceea ce se remarcă încă de la început, când în deschidere, se manifestă interes pentru cât de mult se schimbaseră personajele romanului, în frunte cu Ilie Moromete: „În bine sau în rău se schimbase Moromete?”. Personajelor de dinainte li se adaugă altele noi, iar acțiunea romanului se întinde până în anii 1960. Volumul împlinește scopul inițial al lui Marin Preda: prezentarea detaliată a portretului țăranului român atât înainte, cât și după cel de-al Doilea Război Mondial.

**Perspectiva narativă** este obiectivă, iar narațiunea se realizează la persoana a III-a. Naratorul este omniscient, aspect limitat de prezența personajelor-reflector (Niculae, Ilie) și a personajelor-informator (Ilinca, Parizianu). De asemenea, naratorul este obiectiv, trecând în ipostaza de narator-martor când marchează, prin intermediul personajului Niculae, cele petrecute cu tatăl acestuia.

**În concluzie**, romanul „Moromeții” zugrăvește magistral lumea satului românesc înainte și după război, fiind surprins la răscrucea dintre două orânduiri sociale. Acesta ilustrează crezul scriitorului, exprimat și în romanul „Marele singuratic”: „Un țăran dacă vine la București, tot țăran caută”.

# Tema și viziunea despre lume

Vei putea realiza un eseu cât mai complex despre tema și viziunea despre lume în romanul Moromeții, folosindu-te de informațiile pe care le găsești pe această pagină. În plus, tot aici vei găsi rezolvarea pentru cerința de a scrie un eseu în care să prezinți tema și viziunea despre lume într-un roman studiat, regăsită în cadrul subiectului din data de 27 august 2012 (sesiunea august-septembrie), profilul umanist.

„Moromeții” de Marin Preda este un **roman postbelic, realist, obiectiv** care surprinde cititorul prin **viziunea pe care o adoptă autorul în dezvoltarea temelor propuse.** Prin urmare, romanul postbelic alcătuit din două volume, își demonstrează valoarea de excepție prin focalizarea asupra satului românesc din Câmpia Dunării, romanul fiind o **monografie a satului tradițional românesc** înainte și după cel de-al Doilea Război Mondial.

La fel ca în orice roman, Marin Preda dezvoltă în „Moromeții” trăsăturile acestei specii literare, aparținând genului epic. Fiind o operă în proză, de mari dimensiuni, **acțiunea este complexă**, desfășurată pe **mai multe planuri narative**. Intriga este complicată, conflictele sunt puternice, iar **personajele participante sunt realiste**, având o personalitate puternică. Modul de expunere predominant este narațiunea, iar personajele sunt prezentate direct, prin descriere, dar și indirect, pornind de la relația cu celelalte personaje, la propriile gânduri, fapte și idei, prin monolog interior, dialog și introspecție auctorială.

Referitor la construcția subiectului și a discursului narativ, **autorul își expune viziunea pe parcursul a două volume.** Cele două volume ale romanului scot în evidență două generații, tatăl (Ilie Moromete) și fiul (Niculae Moromete), două personaje care intră în conflict, din cauza viziunilor de viață diferite. Planurile de acțiune sunt paralele și nu se intersectează. Există un plan al familiei Moromete (în fond, romanul este și un roman de familie), dar și un plan în care se desfășoară acțiunea celorlalte familii din sat.

**Tema romanului este rurală.** **Ilie Moromete**, personaj principal în romanul „Moromeții”, reprezintă**țăranul care trăiește într-o perioadă istorică în schimbare**, viața sa fiind influențată de modificările care apar în satul tradițional din acea perioadă. Fiind un **personaj tipic pentru pătura socială a țărănimii**, Ilie Moromete adoptă mentalitatea țărănească din vremea aceea: ignoră importanța școlii și pune accentul pe ceea ce asigură traiul familiei și îi dă respect în colectivitate: pământul. Prin urmare, tradiția de a munci pământul trebuie respectată cu strictețe, în detrimentul preocupării școlare. Tocmai din acest motiv, fiul său, Niculae, este îngrijorat că va rămâne repetent, din moment ce Moromete nu-i cumpărase nicio carte. Mai mult decât atât, atunci când se simte singur, liniștea o află în câmp, în afara satului, deoarece „cum să trăiești dacă nu ești liniștit?”.

Romanul poate fi considerat și un **roman de familie**, o altă temă abordată fiind **tema familiei**. Încă de la începutul romanului, Ilie Moromete vede lucrurile „stând deasupra tuturor”, primind astfel indirect statutul de „cap al familiei”, firea autoritară dobândită fiind necesară pentru a stăpâni „cu privirea pe fiecare”. Din dorința de a păstra familia unită, decide să-l retragă pe Niculae de la școală. Admite, mai târziu, pentru sine, că a făcut o greșeală imensă prin faptul că nu l-a lăsat să-și termine studiile: „aici am greșit”, întrucât dacă „l-ar fi ținut pe Niculae mai departe la școală”, băiatul lui n-ar mai fi fost acum „de gât cu toți ăștia ca de-alde Isosică”.

Trecut de 80 de ani, Moromete nu renunță la dragostea pentru pământ, ultima dată fiind găsit căzut la marginea ogorului de unde îl aduseseră acasă cu roaba. Părăsit de copii, Ilie Moromete rămâne în casa bătrânească, alături de Ilinca. Fiind întrebat cum se simte, este capabil de autocaracterizare, recunoscând faptul că pământul nu este o obsesie, un mijloc de îmbogățire, ci este simbolul libertății spirituale și materiale: „Domnule […] eu totdeauna am dus o viață independentă!”.

**Titlul romanului explică viziunea autorului** și evidențiază drama familiei Moromete: destrămarea acesteia prin fuga celor trei băieți la București, plecarea Catrinei la fiica din prima căsătorie și distanțarea lui Niculae, care studiază horticultura și devine activist al Partidului Comunist. Astfel, trădat de fii, Ilie Moromete rămâne în casa bătrânească împreună cu fiica cea mică, Ilinca.  
Fiind un roman realist, este de așteptat să avem de-a face cu personaje realiste. **Latura autobiografică a personajului principal**, Ilie Moromete, poate fi demonstrată prin afirmația autorului însuși: „Scriind, totdeauna am admirat ceva, o creația preexistentă, care mi-a fermecat nu numai copilăria, ci și maturitatea: eroul preferat, Moromete, care a existat în realitate, a fost tatăl meu”. Așadar, potrivit mărturisirii autorului, Ilie Moromete era precum tatăl său, „un om pe care n-aș putea să spun dacă l-am iubit mai mult sau l-am admirat mai mult”. În plus, pentru a construi universul ficțiunii, Marin Preda folosește informația acumulată în memoria propriei copilării, în satul Siliștea-Gumești, nume păstrat și în roman.

**Perspectiva narativă** scoate în evidență relatarea faptelor la persoana a III-a, așadar avem de-a face cu un **narator omniscient, omniprezent**, cu accent pe focalizarea zero (naratorul cunoaște mai mult decât personajele), de unde deducem **caracterul obiectiv al romanului**. În ceea ce privește **perspectiva spațială**, aceasta înfățișează un **spațiu deschis, real, prin satul Siliștea-Gumești** și **unul închis, imaginar, al frământărilor interioare din gândul și sufletul personajelor.**

Particularitățile stilistice reies din limbajul narativ lent. Accentul cade pe detaliile gesturilor și amănuntele descriptive, influențele psihologice fiind identificate datorită **monologului interior** și al **autointrospecției**. Fiind un roman realist, **limbajul anticalofil (limbaj veridic, neforțat, care nu este neapărat frumos)**, oralitatea și ironia subtilă dau veridicitate operei și îi oferă claritate.

Instanțele comunicării ies în evidență prin felul în care autorul realizează o **imagine dramatică și realistă a satului românesc**. Prin urmare, romanul **prezintă o realitate care marchează existența umană din mediul rural**, realitate provocată de schimbările care au loc înainte și după al Doilea Război Mondial. Timpul, îngăduitor cu oamenii la începutul romanului, revine și în final, simetric, însă spre sfârșitul romanului nu mai este la fel de răbdător: „timpul nu mai avea răbdare”.

În ceea ce privește părerea criticilor literari, consider că Alexandru Piru punctează bine faptul că prin acest roman, „Moromeții”, „țărănimea nu e stăpânită, cum se credea, doar de instinct, că dimpotrivă, e capabilă de reacții sufletești nebănuite”.

**Concluzionând**, Marin Preda realizează un **roman de excepție prin densitatea epică în prezentarea condiției țăranului**, latura psihologică puternic evidențiată, **tema și viziunea adoptată**, fiind cu adevărat specifice unui roman dedicat lumii satului.

## ——————————————————————

Printre cerințele de la examenul de Bacalaureat se poate regăsi și aceea de a scrie un eseu de minimum 400 de cuvinte, în care să prezinți tema și viziunea despre lume, reflectate într-un text narativ studiat, aparținând lui Marin Preda. Un elev a rezolvat această cerință și îți punem la dispoziție materialul redactat pentru a-ți face o idee despre cum trebuie rezolvată această cerință.

Romanul „Moromeții” este publicat în două volume, primul volum este apărut în anul 1955, iar cel de-al doilea în anul 1967. Acest roman prezintă simbolica destrămare a unei familii de țărani, care locuia în Câmpia Dunării. Romanul este unul unitar, chiar dacă avem parte de două volume, elaborate la doisprezece ani distanță, cu modalități artistice diferite, principalele personaje sunt urmărite până la finalul deceniului al patrulea, observând și o reconstituire a imaginii satului, într-o perioadă problematică, unde se observau schimbări atât de natură psihologică, cât și de natură instituțională. Acesta aparține speciei epicii culte, de o mare întindere, având o acțiune polifonică, unde ne sunt prezentate numeroase personaje. Romanul este unul realist, care ne prezintă un narator obiectiv, atât omniscient, cât și omniprezent.

**Titlul** este alcătuit dintr-un substantiv propriu, acesta având o funcție anticipativă, orientând lectorul, spre evocarea vieții unei familii.

În **primul volum**, ne este prezentată familia și gospodăria, viața unui sat din Câmpia Dunării, Siliștea-Gumești, în vara anului 1937, în apropierea celui de-al Doilea Război Mondial. **Tema** este reprezentată de povestea unei familii, și anume, povestea familiei Moromete. Acțiunea din primul volum, structurat în trei părți, este plasată în anul 1937, de la începutul verii până la sfârșitul acesteia. **În prima parte**, acțiunea începe într-o sâmbătă seara și continuă noaptea spre duminică, până după-amiază. Duminică dimineața, avem parte de manifestări colective, ca de exemplu, spectacolul călușului. În cea de-**a doua parte**, observăm satul în vremea secerișului, și pe lângă acesta, putem vedea evenimente precum planul de fugă a lui Paraschiv și Nilă și plecarea lui Achim la București. În **ultima secvență**, observăm unul dintre conflictele romanului, și anume cel a lui Ilie Moromete cu fiii săi. Dacă la început, timpul părea că are răbdare, în partea a doua, timpul se precipită, iar diferite schimbări apar în planul satului.

**Conflictele din roman** și cauzele acestora sunt multiple. Spre exemplu, avem un conflict între tată și fiii din prima căsătorie, care se naște din concepția diferită de a vedea lumea. Ilie Moromete nu prevăzuse niciodată latura comercială a produselor pământului. Pentru acesta, ca și pentru Ion, personajul lui Liviu Rebreanu, pământul semnifică o condiție de etică a individului, asigurându-i independența în mijlocul lumii. Un alt conflict este cel dintre Moromete și Maria, sora acestuia, care ar fi vrut ca fratele ei să nu se mai căsătorească a doua oară și să o fi ținut pe ea în casă pentru a se ocupa de creșterea copiilor și de gospodărie.

Este vizibilă intenția lui Marin Preda de a realiza o imagine monografică a lumii rurale. Personajele sunt aranjate în toate evenimentele timpului, tehnica aceasta fiind numită tehnica colajului, acest lucru oferind modernitate operei literare.

**Viziunea despre existență** este evidențiată și cu ajutorul unor secvențe epice, acestea având o puternică încărcătură simbolică. De exemplu, avem scena secerișului, scena tăierii salcâmului, discuțiile sătenilor din poiana lui Iocan, scena cinei. Prin intermediul acestor secvențe ni se prezintă o viziune realistă despre existență, specifice acestui tip de proză.

La moartea lui Ilie Moromete, acesta își direcționează întreaga filosofie de viață în doar câteva cuvinte, pe care le adresează doctorului: „Domnule [...], eu întotdeauna am dus o viață independentă”. Acest lucru ne arată încă o dată că în Moromeții autorul prezintă convingerea, potrivit căreia, țăranul nu este stăpânit doar de instincte, ci este capabil de mult mai mult.

# Particularități de construcție a unui personaj

Pe această pagină vei găsi o prezentare amplă a personajului eponim, Ilie Moromete, dar și metodele pe care Marin Preda le folosește pentru a contura profilul acestui personaj. De asemenea, vei avea un model de rezolvare a cerinței de a scrie un eseu în care să prezinți particularitățile de construcție a unui personaj dintr-un roman studiat, formulare întâlnită la sesiunea august-septembrie a Bacalaureatului din 2013, profilul real.

„Moromeții” de Marin Preda, **romanul postbelic** alcătuit din două volume, își demonstrează valoarea de excepție prin **focalizarea asupra satului românesc** din Câmpia Dunării, tema romanului fiind rurală. Alcătuit din **personaje realiste**, romanul aduce în lumină un **personaj complex, Moromete, personajul principal, descris ca un altfel de țăran, ce se bucură de autonomie și se desăvârșește pe sine în deplină libertate.** Cu riscul de a exagera, am putea spune că „Moromeții” reprezintă **cartea unui singur personaj: Ilie Moromete.**

Ilie Moromete, **personajul principal și eponim al romanului „Moromeții”**, reprezintă țăranul care trăiește într-o perioadă istorică în schimbare, viața sa fiind influențată de modificările care apar în satul tradițional. **Caracterizat direct, din punct de vedere fizic**, Ilie Moromete se află „între tinerețe și bătrânețe, când numai nenorociri sau bucurii mari mai pot schimba firea cuiva”. Încă de la începutul romanului Ilie Moromete vede lucrurile „stând deasupra tuturor”, primind astfel indirect statutul de **„cap al familiei”, firea autoritară dobândită** fiind necesară pentru a stăpâni „cu privirea pe fiecare”.

Cu ajutorul **caracterizării directe** putem observa, așadar, un **personaj cu personalitate complexă**, ce se distinge față de restul personajelor din lumea satului. Prin intermediul focalizării interne ca perspectivă narativă, naratorul reușește să emită păreri ce sunt puse în seama altor personaje. În acest sens, interesant este **felul în care îl vede Niculae pe tatăl său.** Acesta **nu și-a înțeles niciodată tatăl**, care devenea de nerecunoscut: „Nu se mai putea vorbi cu el, spuneai una și el asculta și ai fi zis că înțelegea, ca să te pomenești pe urmă că răspunsurile pe care ți le dădea veneau din altă parte...”. Cât despre celelalte personaje, **Catrina îl percepe uneori pozitiv, gata să se amuze la glumele lui.** Totuși, ea îi face adesea reproșuri și îl descrie ca pe un **om cu sufletul negru de răutate și de tutun.** **Cocoșilă**, deși îi adresează lui Moromete apelative jignitoare, **îl admiră tacit și chiar îl invidiază**, deoarece „știa să găsească în ziar astfel de lucruri”. Mai mult decât atât, Moromete „avea ciudatul dar de a vedea lucrurile care lor le scăpau, pe care ei nu le vedeau”.

Pentru a evidenția trăsăturile de caracter, **cititorul este lăsat să deducă informația din faptele personajului**, prin intermediul caracterizării indirecte. **Portretul moral al personajului** reiese, așadar, din **caracterizarea indirectă,** prin trăsăturile complexe de care dă dovadă, comportamentul energic, gândurile, atitudinea și frământările acestuia, destinul său fiind puternic influențat de aceste trăsături.

Fiind un **personaj tipic pentru pătura socială a țărănimii**, Ilie Moromete **adoptă mentalitatea țărănească** din vremea aceea: ignoră importanța școlii și pune accentul pe ceea ce asigură traiul familiei și îi dă respect în colectivitate: pământul. Prin urmare, **tradiția de a munci pământul trebuie respectată cu strictețe, în detrimentul preocupării școlare**. Tocmai din acest motiv, fiul său, Niculae, este îngrijorat că va rămâne repetent, din moment ce Moromete nu-i cumpărase nicio carte. Mai mult decât atât, folosind ironia batjocoritoare, contribuie la dezamăgirea totală a fiului atunci când i se sugerează că ar trebui să lase copilul la școală: „Altă treabă n-avem noi acuma! Ne-apucăm să studiem!”.

Moromete are tendința de a domina și a transforma lumea din jur după voința sa. **Indiferența cu care tratează nevoile copiilor** este reliefată în mai multe episoade. Memorabil este pasajul în care află că fiul său, Niculae, este bolnav de friguri. Această situație îl înduioșează pe Moromete, devine tandru cu băiatul și copleșit de un sentiment de vinovăție. De asemenea, faptul că băiatul ia premiul întâi, deși se dusese cu oile tot anul, îl mișcă profund, mărturisind îngrijorarea: „prăpăditul de el... când l-am văzut pe scena aia acolo, mi-a secat inima”. Dată fiind această situație, decide să muncească mai mult şi să facă rost de bani pentru a-l trimite pe Niculae mai departe la școală.

Liniștea o află în câmp atunci când se simte singur, în afara satului, deoarece „cum să trăiești dacă nu ești liniștit?”. Ion Rotaru îl încadra pe Moromete astfel: „contemplativ inteligent, temperat, un «filosof» iubind «liniște». Trăsătura aceasta de **filosof** reiese din înclinațiile către meditație pe care le are țăranul filosof, un exemplu pertinent în acest sens fiind monologul interior din scena ploii: „Că tu vii și-mi spui că noi suntem ultimii țărani de pe lume și că trebuie să dispărem… Și de ce crezi că n-ai fi tu ultimul prost de pe lume și că mai degrabă tu ar trebui să dispari, nu eu?”

Izbucnirea celui de-al Doilea Război Mondial, schimbările politice și fuga băieților mai mari la București afectează viața lui Ilie Moromete. Din personajul cunoscut de toată lumea rămăsese „doar capul lui de humă arsă”, care nici măcar la salut „nu mai fu auzit răspunzând cu multe cuvinte”. De asemenea, atitudinea vecinilor față de el se schimbă: „cei care îl dușmăneau se potoliseră”, iar Tudor Bălosu devenise „binevoitor față de vecinul său”.

Cu ajutorul perspectivei narative interne, se realizează **autocaracterizarea**. Naratorul relatează faptele, însă viziunea și gândurile sunt ale personajului. Părăsit de copii, Ilie Moromete rămâne în casa bătrânească, alături de Ilinca. Trecut de 80 de ani, **Moromete nu renunță la pământ**, ultima dată fiind găsit căzut la marginea ogorului de unde îl aduseseră acasă cu roaba. Fiind întrebat cum se simte, este capabil de autocaracterizare: **„Domnule […] eu totdeauna am dus o viață independentă!”.**

Cu siguranță, Marin Preda reușește să creeze un **personaj complex**, un țăran filosof care, așa cum spune însuși autorul, și „dacă ajunge doctor în filosofie, tot țăran rămâne.”, întrucât concepția lui despre lume va fi tot una țărănească.

**Concluzionând**, Ilie Moromete, **personajul principal al romanului** „Moromeții”, dă dovadă pe parcursul operei, de un spirit contemplativ, inteligent, temperat, prețuind liniștea, dar mai ales libertatea, demonstrând o fire independentă în gândire și în exprimarea propriilor păreri.

# Relația dintre două personaje

Vei afla ce duce la destrămarea relației dintre tată și fiu (Ilie Moromete-Niculae Moromete), citind cu atenție explicațiile de pe această pagină. De asemenea, acest material reprezintă și o variantă de soluționare a cerinței de a scrie un eseu în care să prezinți relația dintre două personaje dintr-un roman studiat, regăsită la sesiunea august-septembrie a Bacalaureatului din 2011.

„Moromeții” de Marin Preda, **romanul postbelic alcătuit din două volume**, își demonstrează valoarea de excepție prin surprinderea complexității universului rural de dinainte și de după cel de-al Doilea Război Mondial. Astfel, viața obișnuită a țăranului din Câmpia Dunării este tulburată de transformările istorice, criza familiei și criza comunității țărănești oglindindu-se reciproc. Fiind un **roman realist și obiectiv**, personajele care stau la baza acestuia sunt complexe, credibile, rupte din realitatea vieții rurale. Interesantă și complicată din punctul de vedere al evoluției sale este **relația dintre personajul principal Ilie Moromete și mezinul acestuia, Niculae.**

Având la bază tema familiei, romanul evidențiază în ambele volume **relațiile familiale dintre membrii familiei Moromete.** Ilie Moromete, personajul principal și eponim al romanului „Moromeții”, reprezintă țăranul care trăiește într-o perioadă istorică în schimbare, viața sa fiind influențată de modificările care apar în satul tradițional. El este soțul Catrinei, tatăl Ilincăi și al mezinului Niculae. Moromete mai avea, însă, trei băieți din prima căsătorie – Nilă, Paraschiv și Achim – aceștia părăsindu-și ulterior casa părintească, spre disperarea tatălui, cu scopul de a duce o viață mai bună în București. Plecarea băieților anunță destrămarea familiei și afectează nu doar relațiile dintre personaje, ci și destinele acestora. Titlul romanului explică viziunea autorului și evidențiază drama familiei Moromete.

Prima secvență narativă, complexă prin natura semnificațiilor sale, este scena cinei, aceasta fiind ilustrativă pentru **evidențierea statutului inițial al celor două personaje – Ilie Moromete și Niculae.** Modul în care membrii familiei sunt așezați la masă conturează rolul fiecăruia în familie, dar și relațiile dintre aceștia. Astfel, observăm faptul că **Ilie Moromete este capul familiei, tatăl autoritar** care îi domină pe ceilalți comeseni: „Numai Moromete stătea parcă deasupra tuturor”. Mezinul familiei, **Niculae, stătea pe jos, neavând scaun la masă**, lucru care evidențiază faptul că **băiatul are un statut nesemnificativ**, nefiind luat în considerare de ceilalți membri ai familiei. Acesta era așezat lângă mama sa, alături de surorile sale Tita și Ilinca, pe când cei trei băieți mai mari „stăteau spre partea din afară tindei”, fapt ce anticipă fuga acestora la București și dezintegrarea familiei. Scena cinei ilustrează ideea că aparenta unitate familială ascunde, de fapt, un conflict care stă să izbucnească.

Mai mult, putem spune că **relația dintre Ilie Moromete și Niculae se degradează treptat, devenind conflictuală.** Astfel, conflictul familial nu apare doar între Moromete și fiii săi din prima căsătorie, ci și între Moromete și Niculae, motivul fiind reprezentat de **dorința arzătoare a copilului de a studia**. Fiind un personaj tipic pentru pătura socială a țărănimii, Ilie Moromete adoptă mentalitatea țărănească din vremea aceea:**ignoră importanța școlii** și pune accentul pe ceea ce asigură traiul familiei și îi dă respect în colectivitate: pământul. Astfel, ironic fiind, Moromete subliniază inutilitatea studiului afirmând: „Altă treabă n-avem noi acuma! Ne-apucăm să studiem!”.

Importantă pentru ilustrarea relației dintre cele două personaje este și **tema crizei comunicării**, aceasta evidențiind la rândul său destrămarea familiei Moromete. Relevant în acest sens este episodul în care, aflat la serbare, Niculae este cuprins de friguri în momentul recitării unei poezii. Tatăl încearcă să se apropie de fiul său, să îi ofere afecțiune, însă se dovedește a fi nepriceput în exprimarea sentimentelor. Gesturile sale sunt stângace întrucât Moromete este tipul părintelui autoritar care, deși își iubește familia, **pune bariere între el și cei dragi**. Cu toate acestea, faptul că băiatul obține premiul întâi, deși se dusese cu oile tot anul, îl mișcă profund, mărturisindu-și îngrijorarea: „prăpăditul de el... când l-am văzut pe scena aia acolo, mi-a secat inima”. Dată fiind această situație, decide să muncească mai mult și să facă rost de bani pentru a-l trimite pe Niculae mai departe la școală.

Dacă **în primul volum conflictul dintre Moromete și Niculae este unul secundar** – accentul căzând asupra plecării fiilor mari la București – **în cel de-al doilea volum, conflictul se acutizează**, trecând pe primul plan. Viața țăranului este bulversată de colectivizarea agriculturii și de alte reguli stabilite de noua conducere comunistă. De asemenea, **conflictul familial se împletește cu un conflict politic**, acesta din urmă dându-se între mentalitatea comunistă, reprezentată de Niculae, care ajunge activist de partid, și mentalitatea liberală, a lui Ilie Moromete. Prin urmare, **cei doi devin susținători ai unor moduri diferite de viață,** criticul literar Nicolae Manolescu afirmând în acest sens faptul că Niculae este „un antimoromețian ca filozofie a existenței”. Având o concepție de viață diferită de cea a fiului ademenit de principiile comunismului, Moromete refuză să accepte dizolvarea clasei țărănești. Ilustrativ este monologul în care Moromete se adresează lui Bâznae, personaj imaginar, exprimându-și astfel **dezamăgirea provocată de alegerile fiului.**

**Statutul final al personajelor este inversat în raport cu cel inițial.** Astfel, dintr-un personaj dominant, Moromete își pierde prestigiul în sat și este părăsit nu doar de copii, ci și de nevastă. Aflat pe patul de moarte, acesta se autocaracterizează, confesându-se medicului: „Domnule […] eu totdeauna am dus o viață independentă!”. Niculae, însă, din fiul ignorat, marginalizat, ajunge inginer horticol și își întemeiază o familie. **Conflictul dintre cei doi se stinge după moartea tatălui,** printr-o împăcare în visul băiatului. Consider că această răsturnare de statut se datorează schimbărilor istorice, Moromete nedorind să se adapteze noilor condiții de viață care minimalizează rolul țăranului și pe care Niculae le îmbrățișează inițial cu entuziasm. Prin urmare, istoria influențează pregnant destinele indivizilor.

**Concluzionând**, putem spune faptul că **destrămarea relației tată-fiu este dublată de destrămarea colectivității țărănești**, Preda urmărind aceste transformări îndeaproape, punând accentul nu doar pe social, ci și pe psihologic. Complexitatea personajelor sale constă tocmai în **prezentarea realistă a relației dintre individ și istoria neiertătoare**.

# Modul în care se reflectă o temă

În cazul în care vei primi cerința de a scrie un eseu în care să prezinți modul în care se reflectă cele două teme centrale ale romanului Moromeții de Marin Preda, familia și universul rural, vei putea folosi explicațiile oferite pe profesorii Liceunet pe această pagină. De asemenea, eseul reprezintă și o variantă de rezolvare a cerinței de la Bacalaureatul din 2011, sesiunea iunie-iulie, profilul umanist.

„Moromeții” de Marin Preda este un **roman postbelic, realist, obiectiv** care surprinde cititorul prin **viziunea adoptată de autor în dezvoltarea temelor propuse.** Astfel, romanul postbelic alcătuit din două volume își demonstrează valoarea de excepție prin focalizarea asupra satului românesc din Câmpia Dunării, dezvoltând **tema rurală, dar și tema familiei**. Fiind un roman realist, se prezintă o realitate care marchează existența umană din mediul rural, situație provocată de schimbările care au loc înainte și după al Doilea Război Mondial, **tema familiei conturându-se inevitabil.**

Privitor la construcția subiectului și a discursului narativ, **autorul își expune viziunea pe parcursul a două volume.** Acestea scot în evidență două generații, tatăl (Ilie Moromete) și fiul (Niculae Moromete), două personaje care intră în conflict din cauza viziunilor de viață diferite. În ceea ce privește felul în care sunt evidențiate relațiile familiale, observăm că acestea sunt prezente în ambele volume, constituind un plan narativ, existând, însă și un plan paralel, în care își desfășoară activitatea membrii celorlalte familii din sat. **Imaginea familiei este reliefată chiar din titlul romanului, care explică viziunea autorului și evidențiază drama familiei Moromete:** destrămarea acesteia prin fuga celor trei băieți la București, plecarea Catrinei la fiica din prima căsătorie și distanțarea lui Niculae.

Încă de la începutul romanului, prin scena cinei observăm că Ilie Moromete domină familia „stând deasupra tuturor”. Primind astfel, indirect, statutul de „cap al familiei”, Moromete stăpânește „cu privirea pe fiecare”. Modul în care membrii familiei sunt așezați la masă conturează rolul fiecăruia în familie, dar și relațiile dintre aceștia. Niculae, fiul cel mai mic stătea pe jos, neavând scaun la masă, lucru care evidențiază faptul că băiatul are un statut nesemnificativ. Acesta era așezat lângă mama sa, alături de surorile sale, pe când cei trei băieți mai mari „stăteau spre partea din afară tindei”, fapt ce anticipa fuga acestora la București și dezintegrarea familiei. Scena cinei ilustrează ideea că aparenta unitate familială ascunde, de fapt, un conflict care stă să izbucnească. Prin urmare, relațiile dintre membrii familiei Moromete se degradează treptat, devenind conflictuale.

**Conflictul familial** nu apare doar între Moromete și fiii săi din prima căsătorie, ci și între Moromete și Niculae, motivul fiind reprezentat de dorința arzătoare a copilului de a studia. Fiind un personaj tipic pentru pătura socială a țărănimii, Ilie Moromete adoptă mentalitatea țărănească din vremea aceea: ignoră importanța școlii și pune accentul pe ceea ce asigură traiul familiei și îi dă respect în colectivitate: pământul. **Din cauza crizei de comunicare existentă între membrii familiei, singura urmare este destrămarea familiei.** Relevant în acest sens este episodul în care, aflat la serbare, Niculae este cuprins de friguri în momentul recitării unei poezii. Tatăl încearcă să se apropie de fiul său, să îi ofere afecțiune, însă se dovedește a fi nepriceput în exprimarea sentimentelor. Gesturile sale sunt stângace întrucât Moromete este tipul părintelui autoritar care, deși își iubește familia, pune bariere între el şi cei dragi. Cu toate acestea, faptul că băiatul ia premiul întâi, deși se dusese cu oile tot anul, îl mișcă profund, mărturisindu-și îngrijorarea: „prăpăditul de el... când l-am văzut pe scena aia acolo, mi-a secat inima”.

Schimbările politice și fuga băieților mai mari la București, urmate de precipitațiile izbucnirii celui de-al Doilea Război Mondial afectează viața lui Ilie Moromete, **destrămarea familiei** fiind inevitabilă. Din dorința de a păstra familia unită, adună bani și pregătește pământ de muncit pentru toți copiii. Mai mult decât atât, pleacă la București să-i vadă pe băieți și să-i determine să se întoarcă acasă. Le propune să uite cu toții părțile negative, însă după un moment de liniște, cu același glas autoritar le spune: „Mi-am luat mâna de pe voi”. În urma acestei scene durerea tatălui se intensifică, tristețea care îl copleșește provenind din încercarea nereușită de a-și reface căminul. Decizia de a-l retrage pe Niculae de la școală provine tot din dorința de a-și păstra familia unită, care reprezenta tot rostul lui în viață. În finalul romanului, părăsit de copii, Moromete rămâne în casa bătrânească, alături de Ilinca. Timpul, îngăduitor cu oamenii la începutul romanului, revine și în final, simetric, nerăbdător de această dată: „timpul nu mai avea răbdare”.

**Referințele familiale** au loc și în celelalte planuri de acțiune. Observăm, astfel, ideea îndrăgostirii fetei de băiatul cel sărac din sat, cu care nu este de acord tatăl, așa cum se întâmplă în cazul familiei lui Tudor Bălosu, a cărui fiică, Polina, fuge cu Birică. Conflictul se întețește întrucât casa părintească a Polinei este incendiată, urmând o bătaie între fratele, tatăl fetei și Birică. O altă referință are în vedere familia lui Vasile Boțoghină. Acesta, fiind bolnav de plămâni, vrea să vândă un lot de pământ pentru a avea bani de tratament. Soția acestuia, Anghelina, este împotriva acestei decizii, gândindu-se că soțul ei va muri oricum, iar ea va rămâne fără pământ. Boțoghină vinde pământul, cheltuiește banii și pentru că nu ascultă indicațiile medicului se apucă de muncă, decizia fiindu-i fatală. De amintit este și familia Țugurlan, întrucât în treisprezece ani făcuseră șapte copii, anual fiind câte unul care murea. La această nenorocire se adaugă și celelalte necazuri: bărbatul devine violent, are câteva altercații și ajunge la închisoare.

**Concluzionând**, **tema familiei reiese din conturarea relațiilor între personaje**, prezentate într-o manieră modernă, cu ajutorul elementelor realiste. Romanul înfățișează satul tradițional, marcat de schimbările istorice, care zguduie totodată și familia lui Moromete. Libertatea familiei, unitatea, forța și destinul acesteia depind de schimbările istorice, iar destrămarea familiei simbolizează, de fapt, apunerea unei mentalități.

# Particularitățile romanului postbelic

Eseul pe care ți-l punem la dispoziție reprezintă o rezolvare completă și corectă a cerinței de a scrie un eseu de minimul 400 de cuvinte despre particularitățile unui roman postbelic studiat. Cea mai relevantă operă pentru a scrie acest material este romanul Moromeții de Marin Preda, astfel că profesorii Liceunet ți-au pregătit acest eseu pe care îl poți folosi ca model pentru examenul de Bacalaureat.

 „Moromeții” este un **roman realist, obiectiv, un roman al familiei**, scris de Marin Preda, care a manifestat o profundă **preocupare pentru condiția țărănimii române** în contextul colectivizării de **după cel de-al Doilea Război Mondial**. Primul volum din „Moromeții” a apărut în anul 1955, cel de-al doilea urmând să fie publicat doisprezece ani mai târziu, în 1967.

**Titlul romanului** poartă numele familiei Moromete, întrucât este vorba despre un **roman de familie**. Cu toate acestea, titlul are semnificații mai profunde și mai variate decât simpla denumire a familiei. Pe lângă ideea de pierdere a importanței individului (odată cu procesul de colectivizare), **Moromeții simbolizează destinul unei întregi societăți**, care pare a se pierde pe sine însăși. Avem, așadar, de-a face cu **tema relației dintre individ și istorie**, într-un moment în care aceasta îi este nefavorabilă.

**Acțiunea romanului** „Moromeții” se desfășoară de-a lungul a **două volume**. Întâmplările din primul volum au loc în anul 1937, în satul Siliştea-Gumeşti, situat în „câmpia Dunării”.**Acțiunea primului volum** se întinde aproximativ de sâmbătă seara până duminică noaptea (de la întoarcerea Moromeților de la câmp și până la fuga Polinei cu Birică). Se creează astfel impresia de dilatare a timpului.

În**incipitul celui de-al doilea volum se pune întrebarea**: „În bine sau în rău se schimbase Moromete?”. Apar personaje  noi, iar acțiunea acestui volum al romanului se întinde până în anii 1960. Aici are loc o prezentare detaliată a țăranului român, așa cum trăia el atât înainte, cât și după cel de-al Doilea Război Mondial. **Finalul romanului** înfățișează moartea liniștită și împăcată a lui Ilie Moromete, care se apropia de vârsta de optzeci de ani. Aflat pe patul de moarte, el își exprimă crezul care îi guvernase existența: „Domnule, eu totdeauna am dus o viață independentă!”.

Familia Moromete se destramă drept urmare a **trei conflicte principale**. În primul rând, este vorba despre **Ilie Moromete și cei trei fii ai săi**. Moromete nu privea cu ochi buni faptul că Paraschiv, Nilă și Achim doreau să părăsească satul natal pentru o viață independentă de gospodăria părinților. În al doilea rând, are loc un **conflict între Moromete și Catrina**, soția lui, care decide să îl părăsească, întrucât bărbatul nu își ținuse promisiunea de a trece locuința și pe numele ei (ceea ce Moromete îi datora de multă vreme, în schimbul unui ajutor financiar precedent). Un **al treilea conflict are loc între Moromete și sora lui,** care se opunea căsniciei lui Ilie și a Catrinei, întrucât uniunea o împiedica să intre chiar ea în posesia gospodăriei.

**Perspectiva narativă** este obiectivă, iar faptele sunt relatate la persoana a III-a. Naratorul este obiectiv, omniscient, deși apar ocazional personajele-reflector și informator. În unele situații, el se află în ipostaza de narator-martor (când, prin intermediul lui Niculae, se relatează ceea ce se întâmplase cu Ilie Moromete).

În concluzie, romanul „Moromeții” reprezintă o **frescă a satului românesc tradițional, atât de dinainte, cât și de după război**. În opera sa, Marin Preda analizează în profunzime schimbările care au avut loc în societatea rurală, atât din punct de vedere economic, cât și social.

# Particularitățile textului narativ

Avându-l drept autor pe Marin Preda, unul dintre cei mai importanți prozatori români, „Moromeții” este considerat a fi capodopera scriitorului. Opera reflectă preocuparea intensă a autorului pentru situația dificilă a țărănimii române în contextul colectivizării de după cel de-al Doilea Război Mondial. Primul volum din „Moromeții” a apărut în anul 1955, iar cel de-al doilea, doisprezece ani mai târziu, în 1967.

**Tema operei** este tipică lui Marin Preda, intens preocupat de confruntarea dintre individ și istorie. Astfel, romanul de față urmărește derularea vieților sătenilor pe fundalul destrămării satului tradițional românesc. Lumea satului este prezentată mai ales din perspectiva familiei Moromete, și cu precădere prin ochii tatălui, Ilie Moromete. Pentru Moromete, în a cărui conștiință se reflectă criza satului tradițional românesc, acest fenomen reprezintă moartea unei lumi întregi, astfel încât el rămâne „cel din urmă țăran”.

**Acțiunea romanului** se desfășoară de-a lungul a două volume, pe mai multe planuri narative. Primul volum cuprinde întâmplări petrecute în anul 1937, în satul Siliștea-Gumești, situat în „câmpia Dunării”. Evenimentele sunt cuprinse într-o perioadă de timp relativ scurtă, aproximativ de sâmbătă seara până duminică noaptea (începând cu întoarcerea Moromeților de la câmp și încheind cu episodul fugii Polinei cu Birică). Cel de-al doilea volum furnizează informații privind modul de desfășurare a vieților personajelor în contextul noului regim, sfârșindu-se cu moartea lui Ilie Moromete.

Textul cuprinde mai **multe planuri narative**, concentrate în jurul celui central, al destinului protagonistului (Ilie Moromete). Acțiunea romanului se concretizează apoi în jurul lui Ilie Moromete și al familiei acestuia. Acest plan include: călătoria pentru vânzarea cerealelor, discuțiile în familie, cititul ziarelor în fiecare duminică, în poiana lui Iocan, scena tăierii salcâmului (ca simbol al sacrificiului sufletului țăranului român), precum și plecarea lui Achim la București cu oile, alături de fuga fraților săi. Există și alte câteva planuri narative, ce cuprind, printre altele, povestea de dragoste ce se naște între Birică și Polina, alături de boala de plămâni a lui Boțoghină, care îl și răpune într-un final.

În incipitul celui de-al doilea volum se pune întrebarea: „În bine sau în rău se schimbase Moromete?”. Deși romanul oferă răspunsul, acesta rămâne de natură subiectivă, asemeni istoriei și naturii sale impersonale. Întâlnim în acest volum atât personajele cunoscute, cât și altele noi, acțiunea întinzându-se până în anii 1960. Marin Preda realizează un portret detaliat al țăranului român, atât înainte, cât și după cel de-al Doilea Război Mondial. În finalul romanului asistăm la moartea lui Ilie Moromete, care părăsește această lume lent, împăcat cu sine. Apropiindu-se de vârsta de optzeci de ani, el își așteaptă sfârșitul exprimând deschis crezul care-i guvernase mereu existența: „Domnule, eu totdeauna am dus o viață independentă!”.

În opera de față, **perspectiva narativă este obiectivă**, cu narator omniscient și omniprezent, iar faptele sunt expuse în mod obiectiv. Totuși, în anumite momente, vocea naratorului impersonal și  cea a protagonistului, Ilie Moromete, se confundă între ele. Astfel, protagonistul devine uneori personaj-reflector, ocupând ocazional locul naratorului.

Romanul are **viziune narativă auctorială**, întrucât naratorul cunoaște toate gândurile personajelor, chiar și pe cele mai ascunse, precum și perspectivele acestora asupra evenimentelor desfășurate pe parcursul operei. El pătrunde în toate compartimentele vieților personajelor care iau parte la acțiune, cunoscând chiar mai mult decât personajele (focalizarea zero). Naratorul este extradiegetic, fapt evidențiat de lipsa implicării sale în acțiune (el adoptă perspectiva „din spate”). Excepțiile sunt rare, acestea fiind reprezentate de momentele în care viziunea autorului o completează pe cea a personajelor-reflector (Ilie, Niculae) și pe cele ale personajelor-informatori (Ilinca sau Parizianu).

**În concluzie**, „Moromeții” este un **roman realist, obiectiv, social, al familiei**, complexitatea textului permițând încadrarea în multe categorii ale speciei sale. O frescă a lumii satului românesc de dinainte și de după război, „Moromeții” surprinde momentul de răscruce dintre două orânduiri sociale. Relația dintre om și istorie l-a preocupat mereu pe Preda, care exemplifică adesea acest raport în scrierile sale.

# Relația dintre Ilie Moromete și Catrina

Primul dintre cele două volume ale romanului „Moromeții” a fost publicat în anul 1955, într-o perioadă în care literatura română a avut parte de numeroase creații de mare diversitate, atât prin viziune cât și prin tematică. „Moromeții” continuă tradiția romanului de inspirație rurală, realist-obiectivă, începută de operele precum „Ion”, „Răscoala” și „Baltagul”. Pentru a realiza romanul, Marin Preda a exersat până și-a găsit stilul adecvat, scriind nuvelele „Dimineață de iarnă”, „O adunare liniștită” și schița „Salcâmul”.

Tema comună ambelor volume este de inspirație rurală, având în centru satul și țăranul, totul raportându-se la timp. Se dorește să se prezinte pierderea iluziilor personajului principal în ceea ce privește trăinicia proprietății țărănești individuale și libertatea morală în fața presiunilor capitaliste. Titlul romanului, constituit din pluralul numelui de familie, sugerează faptul că în centrul acțiunii ambelor romane stă familia lui Ilie Moromete, personajul principal al narațiunii.

Moromete este prezentat de către narator ca având o personalitate puternică și extrem de bine conturată. Autorul subliniază marea deosebire între personajul Moromete de la începutul romanului și Moromete de la final. Rămas văduv, bărbatul se recăsătorește cu Catrina, astfel încât familia proaspăt formată include copiii din ambele căsătorii. Între aceștia se declanșează conflicte alimentate de Guica, sora mai mare a lui Moromete. Nemulțumită că fratele ei s-a recăsătorit, Maria Moromete nutrește o neîmpăcată ură față de Catrina. Paraschiv, Nilă și Achim, fiii lui Ilie Moromete din prima căsătorie, sunt convinși că mama lor vitregă îi nedreptățește, căutând să le facă zestre numai fetelor – Ilinca și Tița – și să-i asigure lui Niculae, fiul mai mic, continuarea studiilor. Catrina, personaj secundar, feminin, este cea de-a doua soție a lui Ilie Moromete. Văduvă de război, copleșită de munca la câmp și treburile gospodăriei, Catrina duce un trai greu, ce presupune eforturi multiple.   
Relația dintre cei doi soți este una destul de tensionată, drept dovadă fiind poziția lor opusă la masă, dar această opoziție arată și o oarecare echitate. Catrina refuză în nenumărate rânduri abuzurile soțului beat. În scena de la începutul romanului se înfățișează cum familia ia cina după o zi petrecută la câmp. Această scenă anticipează într-o oarecare măsură destinul fiecărui personaj, căci este vorba de o ierarhie bine stabilită în cadrul familiei, unde tatăl ocupă locul cel mai înalt de pe pragul camerei, în timp ce copiii sunt grupați în funcție de căsătoria din care provin, cel mai mic neavând un loc bine stabilit. Masa mică și rotundă arată sărăcia familiei. Catrina, mama lor, îndeplinește fără obiecții rolul de mamă pentru toți copiii și nu poate mânca în liniște „fiind jumătate întoarsă spre strachinile și oalele de mâncare de pe foc”. Cu toate acestea, nu ezită să-și exprime nemulțumirea față de lenea fiilor lui Moromete proveniți din cealaltă căsătorie.

La baza relației dintre ei nu stă neapărat dragostea, ci mai degrabă nevoia de a conviețui împreună, ce are la bază un legământ financiar. Catrina avusese un pogon de pământ rămas de la fostul soț, pe care i-l dăduse lui Moromete să-l vândă în timpul foametei, iar în schimb, acesta îi promisese să modifice actele casei, care urma să fie trecută și pe numele ei. Bărbatul nu își ținuse promisiunea pentru a nu-i supăra pe băieții lui, ba mai mult, o ironiza pe soția lui ori de câte ori aceasta deschidea subiectul. Aceste nemulțumiri provoacă izbucniri ocazionale din partea Catrinei, care-i reproșează soțului ei faptul că nu s-a ținut de cuvânt. Între Ilie și Catrina apar certuri și din cauza Guicăi, sora lui Moromete, care a fost dată afară din casa părintească. De nenumărate ori, aceasta îi provoacă pe băieții lui Moromete să se certe cu mama lor vitregă din pricina zestrei. Motivul din spatele acestei atitudini este reprezentat de dorința Guicăi ca ea să fie cea care avea grijă de gospodăria lui Moromete, astfel încât să poată avea pretenții asupra casei părintești mai târziu. Din acest punct de vedere, interesele ei se aflau în conflict cu cele ale Catrinei.

De-a lungul romanului, Catrina nu este văzută pe picior de egalitate cu Moromete, ci mai degrabă supusă lui, după modelul gospodăriei românești tradiționale. Întruchipând modelul femeii de la țară, ea se îngrijește de treburile casei, merge la câmp și încearcă, pe cât posibil, să nu facă diferențe între copii. Instinctul matern o face să îi apare pe băieții lui Ilie atunci când fac ceva rău, să intervină în relația lor cu tatăl atunci când apar conflicte, ba chiar să îi explice lui Moromete de ce băieții vor să plece la București. Grija ei pentru mezinul Niculae este surprinsă de autor în multiple rânduri, arătând latura sensibilă a femeii. Opusă lui Ilie Moromete, Catrina merge la biserică, aici găsindu-și refugiul de care are nevoie în urma înstrăinării față de soțul ei, căci dacă la început Ilie era vesel, iar Catrina râdea la glumele lui, după trecerea anilor, Catrina ajunge să-l disprețuiască. Relevantă în acest sens este scena tăierii salcâmului, decizie pe care Ilie o ia singur, în timp ce Catrina era la biserică.   
Relația conflictuală devine din ce în ce mai evidentă odată cu trecerea anilor și a deciziilor pe care Ilie le ia singur. Lipsa comunicării, a înstrăinării, a faptului ca Moromete nu se ține de cuvânt față de soția lui, duce la destrămarea relației dintre soți. Nemulțumită, ea își găsește inițial refugiul în biserică, dar în al doilea volum Catrina îl părăsește pe Ilie, după ce află de propunerea făcută fiilor săi, la București.

În concluzie, relația dintre cei doi soți este prezentată în ansamblu de-a lungul celor două volume. Dacă la început, Catrina râdea la glumele soțului, în final femeia ajunge să-l părăsească, să-l disprețuiască, în mare parte datorită faptului că-și percepe partenerul ca pe un om fără cuvânt, ceea ce atrage lipsa de respect pentru Moromete. Degradarea relației dintre Ilie și Catrina se manifestă în paralel cu destrămarea familiei, acest aspect fiind surprins cu finețe de către autorul romanului.

# Relația dintre Ilie Moromete și Tudor Bălosu

Romanul „Moromeții” a fost publicat de Marin Preda în anul 1955. Este un roman de inspirație rurală, realist-obiectiv, având în centru satul și țăranul, precum și relația omului cu istoria. Acțiunea romanului „Moromeții” se desfășoară de-a lungul a două volume. Întâmplările din primul volum au loc în anul 1937, în satul Siliștea-Gumești, situat în Câmpia Dunării. Acțiunea primului volum se întinde aproximativ de sâmbătă seara până duminică noaptea (de la întoarcerea Moromeților de la câmp și până la fuga Polinei cu Birică). Se creează astfel impresia de dilatare a timpului.

În incipitul celui de-al doilea volum se pune întrebarea: „În bine sau în rău se schimbase Moromete?”. Apar personaje noi, iar acțiunea acestui volum al romanului se întinde până în anii 1960. Aici are loc o prezentare detaliată a țăranului român, așa cum trăia el atât înainte, cât și după cel de-al Doilea Război Mondial.

Ilie Moromete, personajul principal și eponim al romanului, este prezentat ca un om aflat „între tinerețe și bătrânețe, când numai nenorociri sau bucurii mari mai pot schimba firea cuiva”. Încă de la începutul romanului, Ilie Moromete vede lucrurile „stând deasupra tuturor”, primind astfel indirect statutul de observator. „Cap al familiei”, acesta posedă o fire autoritară, necesară pentru a stăpâni „cu privirea pe fiecare”. Ilie Moromete adoptă mentalitatea țărănească din vremea în care trăiește: ignoră importanța școlii și pune accentul pe ceea ce asigură traiul familiei și îi asigură respectul în comunitate: munca pământului. Prin urmare, tradiția de a munci pământul trebuie respectată cu strictețe, în detrimentul preocupării școlare. În ciuda acestor percepții, inteligența lui Moromete este evidentă și recunoscută de toți ceilalți. Personajul deține o înțelegere profundă a vieții și demonstrează această calitate în Poiana lui Iocan, unde citește ziarul, comentează evenimente, emite păreri, impunându-se ca un om inteligent și calculat.

Tudor Bălosu este un personaj secundar, masculin, vecinul lui Moromete, construit în opoziție cu Ilie Moromete. Astfel, Bălosu are o situație financiară mai bună decât cea a vecinului său, lucru scos în evidență prin descrierea casei în care trăia Bălosu: „Casa lui Tudor Bălosu avea trei odăi mari, spre deosebire de a Moromeților, care avea două. Odaia în care stătea era curată, cu paturi de fier cu tăblii”. Cunoscând situația materială precară a vecinului său, Bălosu profită de fiecare oportunitate pentru a-l convinge pe Moromete să vândă ceea ce i-ar fi trebuit lui („- Moromete, [...] de ce nu vinzi tu locul ăsta al tău din spatele casei? [...] tot îl ții tu degeaba. -  Mda, mormăi Moromete absent. - Ți-l cumpăr eu, continuă Bălosu. Dacă vrei, facem repede formele”).

În astfel de momente se poate observa relația dintre cele două personaje: pe de o parte, Ilie Moromete, cel care avea nevoie de bani, iar pe de altă parte, vecinul său, Bălosul, care încearcă prin orice mijloc să cumpere pământ de la Ilie. Nu se oferă să-l ajute cu bani, ci mai mult, îl umilește, căci pentru Moromete, pământul avea o valoare sentimentală plasată deasupra celei de ordin material.

Tudor Bălosu este deosebit de interesat de partea materială a existenței. Acest fapt este dovedit și de ocupația lui de negustor, personajul fiind, în același timp, un bun negociator, dar zgârcit și aspru, Bălosu este dispus să străbată chiar și câteva sate pentru a obține un preț mai bun la porumbul pe care-l vindea. Foarte materialist, el nu este de acord cu uniunea fiicei sale, Polina, cu Birică, un om cu mult mai sărac decât el, despre care Bălosu considera că nu avea nimic de oferit, doar fiindcă nu avea bani. Mai mult decât atât, el iscă ceartă în familia lui Moromete deoarece încuraja ura copiilor lui Ilie Moromete față de Catrina, cea de-a doua soție a bărbatului („Tudor Bălosu și fiu-său pe de o parte, Guica și Parizianul [...] pe de altă parte, îi învățaseră pe cei trei că mama vitregă era vinovată că se trăia greu la ei și că dacă n-or s-o dea afară din casă are să pună mâna pe averea tatălui”).

Chiar dacă sunt vecini, Ilie Moromete și Tudor Bălosu nu se află în relații bune, căci Bălosu încearcă mereu să-și demonstreze superioritatea (în privința statutului social) față de Ilie. Astfel, încearcă să cumpere de la el tot ce ar fi putut fi vândut: pământul, chiar și salcâmul, de care Moromete era atașat. Sunt și momente în care Moromete îl ironizează pe vecinul lui, mai ales atunci când bea la cârciumă.

În concluzie, Tudor Bălosu are un rol deosebit de important în cadrul romanului „Moromeții”, căci, plasat alături de Ilie Moromete, trăsăturile lui contrastează adesea cu cele ale vecinului său. Astfel, personajul principal are parte de un portret mai bine conturat, datorită evidențierii relației existente între el și Tudor Bălosu.

# Secvențe reprezentative

Primul volum al romanului apare în anul 1955, perioadă în care literatura se bucură de numeroase creații diverse prin tematică și viziune. „Moromeți” continuă tradiția romanului de inspirație rurală, realist-obiectivă, începută de operele precum „Ion”, „Răscoala” și „Baltagul”. Pentru a realiza romanul, Marin Preda a exersat până și-a găsit stilul adecvat, scriind nuvelele „Dimineață de iarnă”, „O adunare liniștită” și schița „Salcâmul”.  Așadar, geneza romanului se bazează pe investigarea obiectivă a realității, dar și pe unele date autobiografice, transpuse artistic, cu puternice accente pe psihologia personajelor.

Titlul romanului, constituit din pluralul numelui de familie sugerează faptul că în centrul acțiunii ambelor romane stă familia lui Ilie Moromete, personajul principal al narațiunii. Volumul I este alcătuit din trei părți cu numeroase capitole, fiecare parte începând cu o scenă memorabilă: întoarcerea Moromeților de la câmp, plecarea lui Achim la București și seceratul, momente cu o semnificație aparte și un loc bine definit în structura romanului. Al doilea volum apare în anul 1967 și este structurat în cinci părți, în care se relatează, în esență, despre disensiunile amplificate din familia Moromete, prezența lui Niculae în sat cu prilejul secerișului, revolta spontană a unora dintre săteni, retragerea lui Niculae din munca de partid și moartea lui Ilie Moromete.

Tema generală, comună ambelor volume, este de inspirație rurală, având în centru satul și țăranul, totul raportându-se la timp. Se dorește să se prezinte pierderea iluziilor personajului principal în ceea ce privește trăinicia proprietății țărănești individuale și libertatea morală în fața presiunilor capitaliste.

Din incipitul volumul I aflăm că acțiunea romanului este plasată într-un sat din „Câmpia Dunării, cu câțiva ani înaintea celui de-al Doilea Război Mondial”, la începutul unei veri, când „se pare că timpul era foarte răbdător cu oamenii; viața se scurge aci fără conflicte mari”.  Prima secvență epică este cea mai întinsă și cuprinde evenimente atât legate de familia lui Ilie Moromete, cât și a altor familii din sat, pe durata unei zile, de sâmbătă seara până duminică noaptea, reperele fiind întoarcerea Moromeților de la câmp și fuga Polinei cu Ion Birică.

## Scena cinei

Încă din primele rânduri ne este prezentată familia lui Ilie Moromete, ai cărei membri, după ce se întorc de la câmp, își caută de treaba prin curte, greul rămânând pe umerii mamei care trebuie să pregătească masa. Urmează cina, care se desfășoară după un anumit ritual, pornind chiar de la așezarea membrilor la masă. Această scenă anticipează într-o oarecare măsura destinul fiecărui personaj, căci este vorba de o ierarhie bine stabilită în cadrul familiei, unde tatăl ocupă locul cel mai înalt de pe pragul camerei, în timp ce copiii sunt grupați în funcție de căsătoria din care provin, cel mai mic neavând un loc bine stabilit. Masa „joasă și rotundă, plină de arsurile de la tigaie” arată sărăcia familiei, Catrina, mama lor, îndeplinește fără obiecții rolul de mama pentru toți copiii și nu poate mânca în liniște „fiind jumătate întoarsă spre strachinile și oalele de mâncare de pe foc”, însă nu ezită să-și exprime nemulțumirea față de lenea fiilor lui Moromete proveniți din cealaltă căsătorie.

## Plecarea lui Achim la București

Următoarea secvență epică corespunde părții a doua a primului volum și prezintă plecarea lui Achim cu oile la București. Din nou strâmtorat, până când Achim îi va trimite bani, Ilie Moromete merge la primarul Aristide pentru a cere un împrumut. Între timp, Paraschiv și Nilă, sfătuiți de mătușa Guica, fură caii tatălui și fug la București, dar pe drum, abandonează ideea și se întorc acasă. În familia Birică intervin discuții din cauza sărăciei și Polina hotărăște să-și ceară drepturile de la părinți, dar în zadar. Cealaltă dramă, a familiei Boțoghină, se va rezolva atunci odată cu vânzarea unei bucăți de pământ, iar cu banii luați, Vasile va merge la medic pentru investigații. În această secvență, naratorul înfățișează aspecte cotidiene ale vieții: personajele se ceartă, se jignesc, apoi se împacă. Un moment important este acela când Niculae obține premiul I alături de Irina Boțoghină.

## Poiana lui Iocan

O altă scenă faimoasă este cea de la poiana lui Iocan, unde se adună numeroși gospodari ai satului și în care dezbat cu multa ironie o serie de evenimente politice. Moromete este cel care citește ziarul, simpla lectură a presei devenind un moment aproape ritualic. El scoate ziarul „Dimineața” din chimirul prietenului Cocoșilă și: „începu apoi să citească, deodată, cu un glas schimbat și necunoscut, parcă ar fi ținut el vreun discurs celorlalți. Avea într-adevăr în glas niște grosimi și subțirimi ciudate cu opriri care scormoneau înțelesuri nemărturisite sau încheieri definitive care trebuiau să zdrobească de convingere pe cei care ascultau.”.

## Tăierea salcâmului

**Tăierea salcâmului** este o scenă de un dramatism profund. După o noapte de insomnie, în care Ilie Moromete se plimbă prin bătătură și calculează în ce mod ar putea scăpa de datorii, el îl trezește de dimineață pe Nilă și îi propune să taie salcâmul uriaș din fundul grădinii: „din înălțimea lui, salcâmul se clatină, se împotrivi, bălăbănindu-se câteva clipe, ca și când n-ar fi vrut să părăsească cerul, apoi deodată porni spre pământ, stârnind liniștea dimineții ca o vijelie; se prăbuși și îmbrățișa grădina cu un zgomot asurzitor.”. Tăierea salcâmului provoacă mirare vecinilor, bucurie lui Bălosul, iar lui Ilie îi produce o stare de neliniște, de tristețe căci „acum totul se făcuse mic. Grădina, caii, Moromete însuși arătau bicisnici. Cerul deschis și câmpia năpădeau împrejurimile.”. Salcâmul avea o valoare aparte, el făcea parte din familie, ca Bisisica și caii.

## Scena secerișului

**Scena secerișului** captivează prin caracterul ei aproape ritualic, pornind de la pregătirea celor necesare muncii, cu trezirea devreme a lucrătorilor și continuând cu împărțirea atribuțiunilor în funcție de vârstă. Totul urmează un anumit ritual: se măsoară cu pasul porțiunile ce trebuie secerate de fiecare membru al familiei, se aruncă mănunchiurile în urmă, pe care Ilie Moromete le leagă în snopi, în timp ce mama se ocupă de mâncarea secerătorilor. Acum deprind tainele secerișului Niculae și Irina, copilul cuplului Moromete exprimându-și dorința de a deveni învățător. Polina împreună cu soțul ei merg în lanul lui Tudor Bălosu ca să-și secere partea ce li se cuvenea, dar totul se termină cu o încăierare. După momentul seceratului, țăranii se ocupă de treierat și de măcinatul grâului.

## Fuga băieților de acasă

O altă secvența importantă este cea în care băieții sunt nemulțumiți că tatăl lor, Ilie Moromete vinde o parte din grâu pentru a-l da pe Niculae la școală la Câmpulung. Acțiunea se tensionează și atinge punctul culminant în momentul în care tatăl află că Achim nu se va mai întoarce de la București, ceilalți copii încep să se certe, iar Moromete îi pedepsește aplicându-le câte o corecție. Deznodământul înfățișează fuga lui Nilă și a lui Paraschiv la București cu o parte din averea lui Moromete, drama personajului principal începe acum: Ilie este nevoit să vândă mai mult de jumătate din pământ pentru a achita taxele, datoria lui Aristide, internatul lui Niculae și cu ce a mai rămas cumpără doi cai.

Romanul capătă o structură circulară, Moromete își schimbă atitudinea la finalul romanului, iar „timpul nu mai avea răbdare cu oamenii”.

În concluzie, în romanul lui Marin Preda, lumea apare lipsită de omogenitate și zguduită de reformele socialiste (comuniste) ca și de cele capitaliste. Astfel, pe parcursul celor două volume sunt abordate două tipuri de teme: cele tradiționale (familia, timpul, istoria, paternitatea) și cele moderne (criza comunicării, singurătatea, înstrăinarea).

# Momentele subiectului

Realismul continuă în literatura română și după cel de-al Doilea Război Mondial, scriitorii fiind cât mai preocupați de realitatea societății, de om și de îndeletnicirile lui intelectuale și spirituale, pe lângă cele materiale. Unul dintre autorii de proză realistă ai literaturii române interbelice este Marin Preda, care consideră că, în afara unor noțiuni precum „istorie”, „adevăr”, „realitate”, proza n-ar avea niciun înțeles. El consideră că o operă trebuie judecată în funcție de partea ei reală și trebuie să transmită un adevăr social și psihologic, fapt încercat de el în romanele: „Moromeții”, „[Marele singuratic](https://liceunet.ro/marin-preda/marele-singuratic)”, „[Delirul](https://liceunet.ro/marin-preda/delirul)”, „[Viața ca o pradă](https://liceunet.ro/marin-preda/viata-ca-o-prada)”, „[Cel mai iubit dintre pământeni](https://liceunet.ro/marin-preda/cel-mai-iubit-dintre-pamanteni)”.

Romanul „Moromeții”, publicat de Marin Preda în anul 1955, este realist, deoarece surprinde viața țăranului român și mentalitatea lui dinaintea și după cel de-al Doilea Război Mondial. **Perspectiva narativă** este obiectivă, fiindcă relatarea se face la persoana a treia, iar naratorul este omniscient și omniprezent („Familia Moromete se întorsese mai devreme de la câmp”). Acțiunea se desfășoară cronologic, începând cu câțiva ani înaintea celui de-al Doilea Război Mondial, continuând vreme de un sfert de secol și finalizându-se după instalarea comunismului.

**Titlul romanului**, „Moromeții”, ne atrage atenția asupra unei familii cu același nume, reprezentativă pentru pătura socială din care face parte, țărănimea, urmărită de-a lungul **a două volume** în viața ei de zi cu zi. Motivul pentru care destinul familiei Moromete se află în centrul narațiunii este acela că el reprezintă soarta unei întregi societăți. Țăranii au fost, astfel, nevoiți să se adapteze unor noi condiții: plata impozitelor pe pământ, a ratelor la bancă, dispariția formei de proprietate asupra pământului, migrația populației de la sat la oraș și comercializarea produselor obținute din munca pământului.

Incipitul și finalul acestei opere literare se încadrează între cele două coordonate ale unui timp, care la-nceputul **primului volum** este răbdător cu oamenii, ca după un sfert din volumul întâi să „înceapă să alerge”. Volumul întâi se încheie cu o concluzie necruțătoare: „timpul nu mai avea răbdare”.

**Subiectul romanului** ne prezintă familia Moromete și conflictele din sânul ei. Accentul cade pe evoluția personajului principal, cap de familie, Ilie Moromete, care nu concepe viața decât așa cum a moștenit-o de la ai săi, și anume, în postura de țăran liber.

## Expozițiunea

Expozițiunea ne plasează într-o sâmbătă de început de vară, într-un sat din Câmpia Dunării, când întâlnim chiar din primele rânduri ale romanului familia Moromete, formată dintr-un tată autoritar, care avea din prima căsătorie trei fii (Paraschiv, Nilă și Achim), iar cu cea de-a doua nevastă, Catrina, două fete și-un băiat, Niculae, Tita și Ilinca.

## Intriga

Intrigase anunță din primele pagini. Ea este instalată între un tată conservator în idei și fiii săi mai mari, care pun la cale fuga la București, împreună cu sora lui Ilie.

## Desfășurarea acțiunii

Desfășurarea acțiunii începe odată cu întoarcerea de la câmp a Moromeților. În timp ce mama descarcă uneltele din car, fetele fug la scăldat, băieții cei mari se retrag pe prispă, în casă sau în grajd, iar Moromete iese la poartă, pe stănoagă, în speranța că va găsi pe cineva cu care să stea de vorbă. Din păcate, apare Bălosu, vecinul cel bogat, care îl întreabă dacă-i vinde salcâmul din grădină, ceea ce-i provoacă indispoziție lui Ilie. Pe poartă intră Niculae, fiul cel mic, aducând oile de la păscut și suduind-o pe Bisisica, cea mai năstrușnică dintre ele, care-l face întotdeauna să alerge după ea printre scaieți și mărăcini. A doua zi de dimineață, Ilie taie împreună cu Nilă salcâmul, pe care i-l vinde lui Bălosu, fără a da lămuriri celor din familie despre cele petrecute. În timp ce Catrina este la biserică, iar Ilie citește ziarul cu glas tare, dând tonul discuțiilor politice în Poiana lui Iocan, fiii cei mari puneau la cale cu mătușa lor, Maria, fuga la București cu oile, caii și zestrea surorilor vitrege. Prin sat trec preceptorii, care cer fonciirea, capitol la care Moromete este restant. Seara Polina, fata lui Bălosu, fuge cu Birică, un băiat sărac.

Din acest moment, timpul începe să nu mai aibă răbdare cu oamenii. Achim pleacă la București, cu învoirea tatălui, pentru a vinde lâna și laptele oilor. Niculae, fiul cel mic, se bucură că scapă de oaia cea năstrușnică și că poate merge la școală. Deși credea că învățătorul l-a invitat la serbarea de sfârșit de an pentru a-l anunța că fiul său a rămas repetent, Ilie descoperă că băiatul a luat locul întâi. Din cauza emoțiilor, în momentul în care trebuia să spună poezia, Niculae este cuprins de friguri. Paraschiv și Nilă vor să plece pe cai spre București, dar îi prinde ploaia și se-ntorc.

## Punctul culminant

Punctul culminanteste înregistrat în momentul în care Moromete află de la Scămosu, căruia îi ceruse împrumut niște bani, că Achim vânduse oile și că se instalase la București. Mâniindu-se, ajunge acasă și, surprinzându-și băieții mai mari într-o ceartă aprinsă cu mama vitregă și cele două surori, îi bate cu parul, lucru care îi îndârjește și mai tare pe flăcăi în decizia de a lua calea Bucureștiului, ceea ce se și întâmplă. Ilie începe să se retragă de la întrunirile din Poiana lui Iocan. În curând îl trimite și pe Niculae la școală, la oraș, sub îndemnul învățătorului și la insistențele Catrinei, pe care o rugase Niculae să insiste pe lângă tatăl său.

**Volumul al doilea** ne vorbește despre instalarea comunismului și despre întoarcerea lui Niculae ca activist de partid. Este surprins conflictul între mentalitatea țăranului liber și cooperativizarea, care, după cum susținea politica comunistă, desființa diferența de clasă. Deși își reface averea, Ilie nu mai glumește și nu mai este văzut la poartă pe stănoagă. Nu mai vrea să-l lase pe Niculae să-și continue studiile și pleacă la București după fiii cei mari pentru a-i aduce înapoi. Catrina îl părăsește, pentru că, după o viață de muncă, nu reușise să-l convingă să treacă și numele ei în actul pentru casă.

## Deznodământul

Deznodământul ne prezintă un Ilie Moromete singur, trist, fără plăcerea de a vorbi, retras din Poiana lui Iocan pentru că nu mai avea cu cine „să discute inteligent”.

**Personajul principal**al acestui roman este Ilie Moromete, un țăran liber, care trăiește fericit în universul familiei sale și al satului cu „adunările politice”, unde putea „să discute inteligent” și să „se combată” cu Cocoșilă și Țugurlan. Tată autoritar, Ilie consideră că e suficient să gândească el pentru familia sa, de aceea când taie salcâmul nici nu catadicsește să dea explicații. Este o fire contemplativă și nu renunță la loturile sale de pământ pentru a-și asigura libertatea de a se gândi și la altceva decât la ziua de mâine. Manifestă plăcerea de-a vorbi și este suficient să iasă la poartă, că spectacolul începe. Inteligent, știe să găsească amănuntul ascuns în paginile politice ale ziarului „Dimineața” și să dea tonul comentariilor, motiv pentru care întreaga adunare din Poiana lui Iocan îl aștepta și-l respecta. Forța personajului constă și în stăpânirea artei disimulării și a ironiei ascunse. Când cei doi funcționari vin să-i ceară impozitul, Ilie face abstracție de prezența lor. De abia într-un târziu se-ntoarce către ei și le spune răspicat: „N-am”; când Nilă îl întreabă de ce taie salcâmul, Moromete îi răspunde răspicat: „Să se mire proștii”.

Spre deosebire de Ion (din romanul cu același nume, de Liviu Rebreanu), care iubește pământul „ca pe-o ibovnică”, Ilie Moromete nu renunță la bucățica sa de pământ pentru că aceasta îi dă siguranța libertății. De aceea, instalarea comunismului și alegerea fiilor săi de a trăi la oraș nu pot fi acceptate de el. Romanul „Moromeții” reprezintă o dramă a țăranului liber, deposedat abuziv de lotul său de pământ, și a omului arhaic, care crede că lumea sa nu are sfârșit. El nu se-mpacă cu gândul că rostul lui a fost greșit pe pământ, că țăranul va trebui să dispară. Fragmentul din volumul doi, în care Moromete discută cu un comunist imaginar, este grăitor în acest sens, deoarece el consideră că fiilor tăi trebuie să le transmiți și ce ai învățat de la predecesori și mai ales, libertatea: „Nu să-i îmbraci și să le dai de mâncare, că asta spui și unei vite, dar ce le spui?”.

Simbolice sunt **scena cinei** și cea a **tăierii salcâmului**. Deși par o familie unită, ne putem da seama de conflictul instalat între fiii cei mari, tată, Catrina și fiicele ei după poziția membrilor la masă: „Cei trei frați vitregi, Paraschiv, Nilă și Achim, stăteau spre partea din afară a tindei, ca și când ar fi fost gata în orice clipă să se scoale de la masă și să plece afară”.

**Scena tăierii salcâmului** anunță prăbușirea visului unei familii unite, vis la care năzuia Moromete. Această scenă e amplasată la începutul volumului întâi, ca la sfârșitul lui să găsim gospodăria țărănească a Moromeților într-o continuă ruinare și pe Ilie intrat „într-o lungă stare depresivă”.

**Realismul** acestui roman reiese și din obiceiuri și ritualuri. În seara de Rusalii se joacă Călușul, iar înainte să se treacă la culesul recoltei, se sparge un spic în palmă. Începe seceratul copilul care a ieșit primul în anul trecut.

În concluzie, Marin Preda ne propune în romanul „Moromeții” un univers sătesc autonom, fără a imita în vreun fel pe cel din romanul „Ion” de Liviu Rebreanu sau lumea rurală descrisă de Slavici. Romanul „Moromeții” este o epopee a satului românesc, surprins într-o perioadă de criză a istoriei sale, și transformat radical, cu instituțiile, moravurile și personajele sale.

# Tema familiei

Scrierea unui eseu de 2 – 3 pagini despre **tema familiei**, reflectată într-un text narativ studiat este cerința pe care o vei putea primi la examenul de Bacalaureat motiv pentru care ți-am pregătit un model de argumentare pe baza textului „**Moromeții”**de Marin Preda.

Pentru a prezenta **tema familiei** așa cum apare într-un text narativ studiat, trebuie să facem observația că **familia este una dintre principalele surse de inspirație a scriitorilor români**. Familia ca păstrătoare a valorilor, a tradițiilor, este una dintre constantele romanelor românești („Baltagul” de Mihail Sadoveanu, „Viața la țară” de Duiliu Zamfirescu). La fel de adevărat însă este că unele romane prezintă modelul degradat al familiei, în care**relațiile dintre membri sunt afectate de imixtiunea banului și a relațiilor sociale modificate de interesele financiare** („Enigma Otiliei” de George Călinescu, „Ultima noapte de dragoste, întâia noapte” de război de Camil Petrescu).

Roman realist – obiectiv, „**Moromeții” ilustrează preocupare constantă a lui Marin Preda de a consemna complexitatea lumii rurale**. Volumele impun atenției cititorului, așa cum o indică și titlul, **evoluția unui destin familial**. Ilie Moromete și familia sa susțin acțiunea principală a acestei opere, care poate fi considerată, la un prim nivel, un **roman de familie**. Familia este raportată la destinul colectivității, pusă în relație cu mari procese de metamorfoză socială, care determină schimbări de mentalitate. Procesul conduce la disoluția unor structuri tradiționale, la degradarea modelului și la impunerea altor valori. În aceste condiții, supraviețuiesc doar cei care se adaptează, care cred că singura lor șansă este de a renunța la ceea ce se consideră structuri perimate.

Acțiunea, amplă, este plasată în spațiul rural din Câmpia Dunării și este structurată pe trei planuri narative principale, care urmăresc **evoluția a trei familii**, surprinse, toate, în plin proces de disoluție: Moromete și familiile complementare – Boțoghină și Bălosu. Destinul fiecăreia dintre ele este urmărit prin raportare la atitudinea lor față de valorile fundamentale ale lumii rurale: tradiția, familia și pământul. Incipitul fixează clar reperele spațio-temporale – „În Câmpia Dunării, cu câțiva ani înaintea celui de-al doilea război mondial, se pare că timpul avea cu oamenii nesfârșită răbdare; viața se scurgea aici fără conflicte mari.” –, sugerând o atmosferă pașnic – arhaică, în care existența oamenilor se desfășoară în legătură cu evenimente care pot fi controlate.  
Cele trei planuri narative susțin subiectul prin înlănțuire, creând o imagine complexă a relațiilor familiale care se stabilesc în interiorul unei comunități rurale aproape închise, în care viața se desfășoară în ritmuri universale. **Alternanța destinelor familiale** reliefează **capacitatea de adaptare la noile realități sociale**, care se definesc prin fisuri insesizabile ale existenței patriarhale.

Ilie Moromete, personajul principal al romanului, rămas văduv, se recăsătorește cu Catrina, familia reunind copii din ambele căsătorii, între care se declanșează conflicte surde, alimentate de Guica, sora mai mare a lui Moromete. Nemulțumită că fratele său s-a recăsătorit, exilând-o din casa părintească, Maria Moromete nutrește o neîmpăcată ură față de Catrina. Paraschiv, Nilă și Achim, fiii lui Ilie Moromete din prima căsătorie, sunt convinși că mama lor vitregă îi nedreptățește, căutând să le facă zestre numai fetelor – Ilinca și Tita – și să-i asigure lui Neculae, fiul mai mic, continuarea studiilor. De aici, conflicte deschise, uneori violente. De altfel, una dintre primele scene ale romanului sugerează **disensiunile care există în interiorul acestei familii compuse din copii proveniți din căsnicii diferite**.

Așezarea la masă, în cadrul cinei în familie, este ilustrativă în acest sens: mama și fetele stau lângă plită, Niculae stă în apropierea mamei, iar băieții mai mari „spre partea dinafară a tindei, ca și când ar fi fost gata în orice clipă să se scoale de la masă și să plece afară.” Mai sus decât toți, într-o iluzie a autorității necontestate, Moromete stă pe pragul odăii celei bune, dominându-i cu privirea, cu gestul și cu vocea pe toți membrii familiei. E o scenă în care se creează iluzia autorității paterne într-o lume în care tiparele arhaice supraviețuiesc. Ritualul mesei dezvăluie, însă, adevăratele relații din sânul familiei. Copiii din prima căsătorie nu se înțeleg cu ceilalți, dar tatăl, pentru a menține unitatea familiei, este dur (Niculae face mofturi la masă și mâna tatălui îl lovește necruțător).

**Problemele familiei sunt ale tuturor celor din sat**: existența câtorva loturi de pământ și lupta pentru a le păstra neștirbite, primejdia fonciirei și a datoriei la bancă. Lucrurile se complică prin disensiunile dintre frații vitregi și prin dorința fiilor mai mari de a pleca la București, convinși că se vor descurca mai bine pe cont propriu decât sub autoritatea paternă.

Primul volum al romanului are trei părți și toate încep cu o**prezentare de ansamblu a familiei Moromete** – cina, prispa, pe care sunt înșirați la adăpost de ploaie toți membrii familiei, înainte de plecarea lui Achim, secerișul, la care participă toți cei rămași acasă. Fisurile unității familiale se produc treptat, insesizabil pentru tatăl care se lasă înșelat de promisiunile lui Achim, pentru că nu poate crede că fiii mai mari ar avea curajul să-i încalce cuvântul.

Scena tăierii salcâmului este simbolică prin raportare la evoluția ulterioară a acțiunii. Doborând salcâmul care dă măreție curții sale, Moromete își anunță, parcă, propria înfrângere în conflictul cu Paraschiv, Nilă și Achim. Chiar dacă tăierea salcâmului este justificată de tată prin argumente pragmatice (familia are nevoie de bani până vor sosi cei promiși de Achim, pentru achitarea datoriilor curente), cei din jur, mai ales Guica, nu înțeleg motivele sale, iar această diferență de atitudine în raport cu existența îl detașează net pe Moromete, pentru care nu are rost să explici unui om ceva ce nu înțelege și singur.

Achim pleacă la București, dar câștigul așteptat nu se ivește, iar Moromete află că fiul său nu intenționează să se mai întoarcă și nici să trimită vreun ban acasă. Pedeapsa exemplară aplicată lui Paraschiv și lui Nilă, într-una dintre ultimele scene ale primului volum, care marchează o încercare disperată de a restabili ordinea familială, nu are nici o eficiență, cei doi fug și ei la București cu caii și cu aproape toată averea familiei. Scena confruntării finale este magistral construită, din perspectiva naratorului obiectiv. Până în ultima clipă, Moromete speră că-și poate recâștiga fiii porniți pe o cale greșită. Stăpânirea de sine, arma secretă a lui Ilie Moromete în această confruntare, îi face, în cele din urmă, pe Paraschiv și pe Nilă să-și piardă cumpătul. Tatăl nu reacționează împotriva fiilor mai mari, ci dimpotrivă, își bate nevasta, lovește obrazul fetei care protestează, îi cere lui Niculae un foc. După ce tensiunea se acumulează până la un punct în care devine aproape palpabilă, izbucnirea tatălui este înfricoșătoare: Moromete ridică parul, lăsat înadins lângă ușă, și lovește fără cruțare, glasul lui „blând și sfios” până atunci transformându-se într-un urlet: „- Ne-no-ro-ci-tu-le! Paraschive! Nenorocitule ce ești![…] Și tu, Nilă? Tu, mă? […] Cui nu-i place târla mea, să se ducă! Să plece!”.

Pedeapsa aplicată și discursul nu au niciun efect. Paraschiv și Nilă sparg lada de zestre a fetelor, iau banii și covoarele și fug cu caii, amenințând cu răzbunare și mai mare. Conflictul surd de pe tot parcursul acțiunii se finalizează în această izbucnire violentă a tatălui care marchează sfârșitul unui destin familial. Pentru fiii mai mari ai lui Ilie Moromete, tradiția nu mai are nicio importanță. Ei se adaptează primii noului, consideră că satul și realitatea lui sunt perimate. Revolta împotriva autorității paterne este expresia acumulării unor nemulțumiri latente pricinuite de dorința de schimbare. Fără a o conștientiza clar, Paraschiv, Nilă și Achim se raportează la mentalitatea orașului, iar plecarea din sat nu este decât rezultatul nevoii latente de a lua viața pe cont propriu. Interesant este faptul că cei trei vor reconstitui, în peisajul citadin, tiparul gospodăriei rurale.

Toate **destinele familiale prezentate în roman susțin ideea degradării familiei patriarhale**. Boțoghină, țăranul sărac, este nevoit să vândă pământul pentru a se putea trata de boala de plămâni, dar, când se întoarce acasă, muncește atât de mult, încât moare, iar fiul, un copil încă, este nevoit să-și asume responsabilitățile paterne. În cazul familiei Bălosu, autoritatea paternă este subminată de atitudinea Polinei, care își asumă destinul alături de Birică, suportând consecințele furiei tatălui, dar ripostând pentru a-și apăra drepturile.  
**Conflictul cel mai important pe care îl ilustrează destinele familiale** urmărite în roman este acela al mentalităților: tradiția se pregătește să lase locul altor tipuri de relații sociale. Semnele crizei timpului arhaic se acumulează fără a fi observate. Timpul istoric, vestind criza gospodăriei țărănești, își impune prezența treptat. Dacă prima parte a acțiunii stă sub semnul timpului răbdător cu oamenii, iar Moromete trăiește din plin plăcerea contemplației – petrece ore în șir pe stănoaga podiștei, așteptând un partener de dialog, este sufletul adunărilor duminicale din poiana fierăriei lui Iocan, unde are rolul central, citind ziarul și interpretându-l într-un mod inimitabil –, pe parcursul acțiunii, evenimentele se precipită, timpul devine apăsător. În „Moromeții”, timpul istoriei apare în cele două ipostaze ale sale, fundamentale pentru întreaga operă a lui Marin Preda: socială și politică.

Metamorfoza radicală a structurii gospodăriei țărănești este anunțată de finalul primului volum: „Timpul nu mai avea răbdare”. Copleșind existența celor din Siliștea-Gumești, **timpul istoriei anulează caracteristicile principale ale trăirii patriarhale**: adunările din poiana fierăriei lui Iocan iau sfârșit, pentru că, „lipsite de omul lor”, acestea își pierd farmecul și rostul; copleșit de datorii, Moromete este nevoit să vândă mai bine de jumătate din pământul familiei lui Tudor Bălosu și să accepte evidența potrivit căreia supraviețuiesc numai indivizii capabili să se adapteze. Dacă primul volum poate fi considerat acela al dramelor individuale, al doilea volum al romanului ilustrează drama lumii țărănești. Liantul între cele două lumi – una, a gospodăriei individuale, care își trăiește apusul și una a gospodăriei colective, care câștigă teren – este Ilie Moromete, pus în fața unor realități sociale noi și de neînțeles pentru țăranul obișnuit să-și muncească pământul după ritualuri străvechi. Autoritatea lui nu mai are asupra cui se exercita însă, pentru că fiii plecați la București refuză să se întoarcă în sat, deși bătrânul îi roagă aproape umil să o facă. Fetele se căsătoresc și pleacă de acasă, iar Catrina îl părăsește și, mai mult decât atât, îl disprețuiește. Niculae, singurul dintre copii în care Moromete s-ar putea regăsi, e adeptul înfocat al noului regim și își respinge tatăl vehement. Între cele două perspective ireconciliabile asupra vieții pe care le adoptă tatăl și fiul se încheie cu adevărat drama unei familii ai cărei membri nu mai au ce-și spune, copleșiți de tăvălugul istoriei.

Perspectiva narativă obiectivă, din afară, îi permite naratorului omniscient să aibă acces la toate planurile vieții sociale și afective a eroilor săi. Din această perspectivă, dramele eroilor individuali și ale destinelor familiale urmărite dobândesc semnificații profunde, pentru că sunt puse în relație cu marile transformări sociale și politice care au marcat degradarea structurilor rurale tradiționale și, implicit, a mentalităților. Familia Moromete are un destin semnificativ în acest sens. Deși încearcă să-și asume viața pe cont propriu în afara structurilor apărate cu atâta grijă de tată, fiii mai mari ai lui Ilie Moromete și chiar Niculae vor rămâne niște dezrădăcinați, în căutarea continuă a „universului pierdut”, atât de detestat și, totuși, cu urme atât de adânci în conștiința celor care l-au trăit.

În concluzie, tema familiei reprezintă  una din principalele surse de inspirație ale scriitorilor români, Marin Preda, fiind cel care a consemnat complexitatea vieții rurale și importanța familiei chiar dacă în romanul său a surprins, de fapt, disoluția vieții de familie.