**Fișă de lectură**

**Titlul operei literare:** „Moromeții”

**Autorul:** Marin Preda

**Date importante despre viața și activitatea autorului:** Marin Preda a fost unul dintre cei mai importanți scriitori români postbelici, precum și directorul editurii „Cartea Românească”. Născut în data de 5 august 1922 în satul Siliștea-Gumești, județul Teleorman, se distinge în literatura română drept unul dintre cei mai buni și proeminenți scriitori.

În aprilie 1942, Marin Preda își face debutul literar cu schița „Pârlitu'” în ziarul „Timpul”, unde se va angaja pe postul de corector. Va lucra apoi ca funcționar la Institutul de statistică și secretar de redacție la „Evenimentul zilei”. Ia parte la câteva ședințe ale cenaclului „Sburătorul”, condus de criticul Eugen Lovinescu, unde nuvela „Calul” produce asupra celor prezenți o impresie excelentă. Nuvela va fi inclusă în volumul său de debut din 1948, intitulat „Întâlnirea din pământuri”. Începând cu anul 1952, Marin Preda devine redactor la revista „Viața românească”. În 1956 primește Premiul de Stat pentru romanul „Moromeții”.

În 1968, Marin Preda este ales vicepreședinte al Uniunii Scriitorilor. În 1970, devine director al editurii Cartea Românească, urmând ca mai apoi, în 1971, romanul său, „Marele singuratic”, să fie onorat cu premiul Uniunii Scriitorilor.  
Marin Preda s-a stins din viață în anul 1980, la Mogoșoaia, în data de 16 mai.

**Alte opere ale autorului:** „[Cel mai iubit dintre pământeni](https://liceunet.ro/marin-preda/cel-mai-iubit-dintre-pamanteni)”, „[Intrusul](https://liceunet.ro/marin-preda/intrusul)”, „Desfășurarea”, „[Delirul](https://liceunet.ro/marin-preda/delirul)”, „[Marele singuratic](https://liceunet.ro/marin-preda/marele-singuratic)”, „[Ana Roșculeț](https://liceunet.ro/marin-preda/ana-rosculet)”, „[Calul](https://liceunet.ro/marin-preda/calul)”, „[Imposibila întoarcere](https://liceunet.ro/marin-preda/imposibila-intoarcere)”, „[Întâlnirea din pământuri](https://liceunet.ro/marin-preda/intalnirea-dintre-pamanturi)”, „[Jurnal intim](https://liceunet.ro/marin-preda/jurnal-intim)”, „[Viața ca o pradă](https://liceunet.ro/marin-preda/viata-ca-o-prada)”, „[Risipitorii](https://liceunet.ro/marin-preda/risipitorii)”.

**Specia literară:** Roman

**Tipul romanului:** roman realist, obiectiv, roman al familiei

**Genul literar:** Genul epic

**Personaje:** [Ilie Moromete](https://liceunet.ro/marin-preda/morometii/caracterizare/ilie-moromete), [Catrina](https://liceunet.ro/marin-preda/morometii/caracterizare/catrina), [Niculae Moromete](https://liceunet.ro/marin-preda/morometii/caracterizare/niculae-moromete), [Stan Țugurlan](https://liceunet.ro/marin-preda/morometii/caracterizare/tugurlan), [Tudor Bălosu](https://liceunet.ro/marin-preda/morometii/caracterizare/tudor-balosu)

**Semnificația titlului:** Titlul poartă numele familiei Moromete, întrucât întreaga operă tratează destinul membrilor acesteia. Destinul familiei Moromete reprezintă, de fapt, soarta unei întregi societăți rurale, nevoite să se adapteze noilor reguli: plata impozitelor pe pământ, a ratelor la bancă, dispariția formei de proprietate asupra pământului și colectivizarea, migrația populației de la sat la oraș, precum și comercializarea produselor obținute din munca pământului.

**Tema principală:** Tema romanului este procesul istoric al destrămării satului tradițional românesc. Reflectată în planul conștiinței lui Ilie Moromete, această criză presupune moartea unei lumi întregi, iar Moromete este „cel din urmă țăran”. Așadar, romanul surprinde confruntarea individului cu istoria.

**Perspectiva narativă:** Perspectiva narativă este obiectivă, narațiunea realizându-se la persoana a III-a. Naratorul este omniscient, aspect limitat de prezența personajelor-reflector (Niculae, Ilie) și a personajelor informatori (Ilinca, Parizianu).

**Structura:** Romanul este structurat în două volume, primul având trei capitole, iar cel de al doilea, cinci capitole. Primul volum a fost publicat în anul 1955, iar cel de al doilea în anul 1967.

**Rezumat pe scurt:** Romanul se deschide cu întoarcerea de la câmp a lui Ilie Moromete, împreună cu cei trei fii. Familia Moromete este numeroasă: Ilie Moromete, tatăl, cu zece ani mai mare decât soția lui, Catrina, venise în această a doua căsătorie cu trei băieți, Paraschiv, Nilă și Achim, cărora li se adăugaseră două fete, Tita și Ilinca, și încă un băiat, Niculae, mezinul de doisprezece ani.   
Adunați la cină în jurul unei mese mici, joase și rotunde, Moromeții sunt marcați de nemulțumiri ce vor izbucni în conflicte ce aveau să ducă la destrămarea familiei. Principalul conflict are loc între Catrina Moromete şi cei trei fii vitregi, apoi între Ilie Moromete și fiul său, Niculae. Tânărul dorea să meargă la școală, dar tatăl îl trimitea cu oile la păscut. Dintr-o altă căsătorie, Catrina mai avea o fată, pe care o creșteau foștii socrii ai mamei sale. Cei trei băieți ai lui Moromete începuseră s-o urască pe soția acestuia, fiind încurajați de sora mai mare a lui Moromete, Măria. Pe Catrina o mai dușmănesc Tudor Bălosu și o rudă îndepărtată a lui Moromete, poreclit „Parizianul”. Băieții cei mari sunt înverșunați și împotriva surorilor vitrege, Tita și Minca, întrucât ele își făceau „țoale” noi, erau „vesele și vioaie” și li se aduna zestre pentru măritiș într-o ladă încuiată la care nimeni nu avea acces.

Alt conflict se naște între Ilie Moromete și nevasta lui, întrucât aceasta revendica un pogon de pământ pe care Moromete îl vânduse din lotul ei, în timpul foametei de după Primul Război. Moromete îi promisese în schimb că îi face acte pe casă, ca ea să nu rămână „pe drumuri”, la o adică, dar nu se ținuse de cuvânt.

Băieții cei mari plănuiesc să plece cu oile la București, pentru a câștiga bani. Datoriile la bancă, împreună cu alte cheltuieli, îl forțează pe Ilie Moromete să vândă salcâmul din curte lui Bălosu, în ciuda faptului că salcâmul era un simbol al trăiniciei și al stabilității satului.

În Poiana lui Iocan se adunau gospodarii, cei „nici săraci, nici bogați”, printre care Moromete, Cocoșilă și Dumitru al lui Nae. Poiana era plină de oameni care îl așteptau pe Moromete, care le citește ziarul.

Plata dărilor către stat constituie principala grijă a lui Moromete, deși avea acum „vreo șase pogoane de pământ și-și făcuse o casă frumoasă”. Cu toate acestea, banii nu erau suficienți pentru a plăti taxele pentru pământ și ratele împrumutului luat de la bancă. Așteptat de cei care colectau datoriile, Moromete încearcă mereu să scape. Deși era singur acasă, Moromete strigă la toți locuitorii casei pentru a părea un om ocupat și distras. După ce îi exasperează pe agenții veniți să adune datoriile, Moromete îi spune, mândru, lui Bălosu: „L-am păcălit cu două sute de lei”, bucuros că nu le dăduse toți banii.

Acțiunea primului volum se sfârșește înainte cu trei ani de începerea războiului, când „timpul nu mai avea răbdare” cu oamenii. Moromete se schimbase, întrucât „doar capul lui de humă arsă” rămăsese la fel ca înainte.

Volumul al doilea se deschide cu o întrebare: „În bine sau în rău se schimbase Moromete?”. Dar toți ceilalți țărani își schimbaseră atitudinea belicoasă de dinainte. Ilinca moare, iar Moromete merge la înmormântare. El se apucase și de negoț, câștigând destul de bine, dar pe Niculae nu-l mai lasă la școală. Băieții care plecaseră la București cu oile pierduseră tot și își găsiseră serviciu la „ucebe”, cuvânt pronunțat amenințător de către Moromete, reprezentând locul „unde ajungeau în cele din urmă cei care cădeau jos”. Paraschiv era sudor la tramvaie, Nilă era portar la un bloc, iar Achim era singurul care „reușise totuși în comerț” și avea un mic magazin cu produse alimentare.

Războiul începe, iar Ilie Moromete, dorind să-și aducă fiii înapoi acasă, pleacă la București. El pusese la loc pogoanele vândute și avea pământ de muncit pentru fiecare dintre ei. Văzând că aceștia nu plănuiau să se întoarcă, tatăl le strigă: „Mi-am luat mâna de pe voi. Mâna mea asupra voastră nu mai există”.   
Nilă moare în război, în bătălia de la Cotul Donului, urmat de Paraschiv, care moare din cauza tuberculozei. Autoritatea lui llie Moromete scade atât în rândul familiei, cât și în sat. Catrina îl amenință că îl părăsește, oamenii nu-l mai ascultă ca altădată, iar legăturile cu prietenii vechi slăbiseră considerabil.   
Satul Siliștea-Gomești se schimbă, iar în el pătrund noi personaje care întruchipează prostia și ambiția celor doritori de putere și de a schimba lumea: Bilă, reprezentantul A.R.L.U.S., moldoveanul Mantaroșie, lipoveanul Adam Fântână, Zdroncan - secretarul sfatului și unul din cei 13 copii ai lui Traian Pisică, Plotoagă - președintele consiliului popular, Isosică, Vasile al Moașei, Ouabei. Între aceștia se dă o luptă acerbă pentru ocuparea diverselor funcții. Astfel se conturează o lume fals-rurală, lipsită de codul spiritual al țăranului adevărat, însușit prin tradiție.

Niculae Moromete devine membru de partid și vorbește despre „umanism”, despre căutarea „eului” său, idei pe care Moromete nu le înțelege, deși le ascultă. Niculae se orientează cu dificultate în noul mediu social plin de intrigi și înșelăciuni. Destituit în urma unui șir de întâmplări nefericite, Niculae își continuă studiile și ajunge inginer horticultor. Se însoară apoi cu Mărioara lui Adam Fântână.

Ultimele capitole surprind moartea lentă a lui Ilie Moromete, o moarte privită ca un moment firesc al vieții. Acesta avea aproape de 80 de ani, iar pe patul de moarte, își exprimă crezul care îi guvernase existența: „Domnule, eu totdeauna am dus o viață independentă!”.

# Paralelă Ion

Atât „Ion”, cât și „Moromeții”, sunt considerate a fi două dintre cele mai semnificative romane din literatura română. În timp ce „Ion”, al lui Liviu Rebreanu, reprezintă primul nostru roman obiectiv, „Moromeții” a declanșat un adevărat fenomen literar, reflectând preocuparea lui Marin Preda pentru relația existentă între om și mersul istoriei. **Ambele romane au protagoniști memorabili**, ale căror imagini persistă în mintea cititorilor, însă motivul este diferit în cazul fiecăruia dintre cele două personaje.

**Ion este reprezentantul țăranului sărac**, veșnic aflat în lupta cu propria condiție socială, de care nu reușește niciodată să se desprindă cu adevărat. El trăiește în satul Prislop, în contextul vieții rurale ardelene de la începutul secolului al XX-lea, trăind drama condamnării la un statut social inferior în interiorul comunității sale. Tragedia lui Ion este, de fapt, **pierderea demnității** individuale din rațiuni financiare.

**Demnitatea este tocmai ceea ce Ilie Moromete reușește să păstreze**, însă, pe parcursul celor două volume ale romanului „Moromeții”. La finalul vieții sale, este surprins într- stare de împăcare cu sine, apropiindu-se de vârsta de optzeci de ani și declarând convins: „Domnule, eu totdeauna am dus o viață independentă!”. Țăranul lui Preda este, de regulă, **dotat cu însușiri neașteptat de profunde, inteligent, ironic, cu un portret moral deosebit de complex**. Marile tragedii existențiale sunt trăite de către acesta în modul său caracteristic, însă întotdeauna fără a se pierde pe sine.

Spre deosebire de Moromete, Ion ajunge la finalul existenței sale mult mai devreme. Modalitatea prin care țăranul lui Rebreanu rezolvă conflictele, atât pe cele interioare, cât și pe cele exterioare, este mai brutală, lipsită de atitudinea contemplativă a personajului lui Preda. Astfel, după numeroase eforturi făcute în vederea îmbogățirii, scop pe altarul căruia Ion este gata să sacrifice oricând chiar și vieți umane, acesta își găsește sfârșitul fiind ucis de George Bulbuc. George era rivalul lui Ion, un om cu intenții bune, care, provocat în repetate rânduri, este compromis de ura pentru Ion.

**Dragostea pentru pământ este prezentă în cazul ambelor personaje**. Ion a fost imaginat încă de la început datorită unui episod la care asistase însuși Rebreanu la hotarul satului Prislop, unde un țăran s-a aplecat și a sărutat pământul „ca pe o ibovnică” („ibovnica” este o amantă sau iubită). Apoi, el a discutat cu un tânăr din sat, Ion Pop al Glanetașului, care era harnic, dar foarte sărac. Stând de vorbă cu el, Rebreanu a remarcat dragostea acestuia pentru pământ, aproape bolnăvicioasă. Personajul romanului său este menit a exprima tocmai această dragoste, acest atașament obsesiv, rezultat din pericolul pierderii acestuia, dar și din dorința de stabilitate și ascensiune pe scara socială.

În cazul lui Ilie Moromete, dragostea pentru pământ se exprimă într-o manieră diferită. Deși este un personaj individual, el reprezintă imaginea unei colectivități întregi, simbolizând însuși sufletul țăranului român. În „Moromeții”, drama adevărată este aceea a destrămării universului vechi și bine înrădăcinat al satului românesc. Acesteia îi urmează destrămarea familiei și a vechilor obiceiuri, care urmează a fi înlocuite de altele noi. Moromete este puternic marcat de distrugerea lumii în care crescuse, pe care o cunoscuseră atât el, cât și predecesorii săi. Încearcă din răsputeri să-și convingă familia să lupte împotriva mersului evenimentelor, dar descoperă că omul nu are nicio șansă în lupta împotriva istoriei. Cu toate acestea, el își menține independența și demnitatea, învățând să accepte schimbările, observându-le prin ochii copiilor săi.

**În concluzie**, între **Ion și Ilie Moromete există atât similitudini, cât și deosebiri**. Cei doi aparțin aceleiași clase sociale, surprinsă în momente diferite de-a lungul istoriei. Problemele sociale izvorăsc, în „Ion”, din diferențele prea mari de statut existente între oameni, în timp ce, în „Moromeții”, ele sunt declanșate de începuturile procesului de colectivizare.