**Condiția țăranului**

În cazul în care vei primi cerința de a scrie un eseu de 2 - 3 pagini despre **condiția țăranului**, reflectată într-un text narativ studiat, aparținând unui autor canonic (Liviu Rebreanu, Mihail Sadoveanu sau **Marin Preda**), folosește acest material ca sursă de inspirație.

În literatura română, tematica rurală este o trăsătură definitorie. **Figura țăranului a fost o sursă de inspirație pentru scriitori care au impus personaje de referință** – Mihail Sadoveanu, Liviu Rebreanu, Marin Preda. De altfel, tema principală a prozei lui Marin Preda este **lumea rurală**, prezentată din punctul de vedere al celui care a fost parte integrantă a unor structuri imposibil de uitat.

Roman realist – obiectiv, Moromeții ilustrează **preocupare constantă a lui Marin Preda de a consemna complexitatea lumii rurale.** Primul volum, apărut în 1955, impune un personaj cu totul original în literatura română, care depășește limitele tipului în care se înscrie. Ilie Moromete și familia sa susțin acțiunea principală a acestei opere, care poate fi considerată, la un prim nivel, un roman de familie.**Familia rurală** este raportată la destinul colectivității, pusă în relație cu mari procese de metamorfoză socială, care determină schimbări de mentalitate. Procesul conduce la disoluția unor structuri tradiționale, la degradarea modelului și la impunerea altor valori. În aceste condiții, supraviețuiesc doar cei care se adaptează, care cred că singura lor șansă este de a renunța la ceea ce se consideră structuri perimate.

Acțiunea, amplă, este plasată în spațiul rural din Câmpia Dunării și este structurată pe trei planuri narative principale, care urmăresc **evoluția a trei familii, surprinse, toate, în plin proces de disoluție**: Moromete și familiile complementare – Boţoghină și Bălosu. Destinul fiecăreia dintre ele este urmărit prin raportare la **atitudinea lor față de valorile fundamentale ale lumii rurale**: tradiția, familia și pământul. Incipitul fixează clar reperele spațio-temporale – „În Câmpia Dunării, cu câțiva ani înaintea celui de-al doilea război mondial, se pare că timpul avea cu oamenii nesfârșită răbdare; viața se scurgea aici fără conflicte mari.” – , sugerând o atmosferă pașnic – arhaică, în care existența oamenilor se desfășoară în legătură cu evenimente care pot fi controlate.

Subiectul se construiește prin înlănțuire, creând o **imagine complexă a relațiilor familiale** care se stabilesc în interiorul unei comunități rurale aproape închise, în care viața se desfășoară în ritmuri universale. Țăranii din Siliștea – Gumești se confruntă cu **problemele universale ale lumii lor**, pe care romanul realist românesc le-a ilustrat în toată amploarea lor – problema pământului, efortul continuu de a-și asigura traiul, munca istovitoare la câmp, dar și tradițiile, respectul pentru familie și pentru autoritatea consacrată. Ceea ce îi deosebește, însă, pe țăranii lui Marin Preda de țăranii lui Liviu Rebreanu, de exemplu, este **absența patimii pentru pământ**, a încrâncenării. Există, desigur, și în Moromeții, câteva scene în care nemulțumirile celor săraci se exprimă violent (Țugurlan intervine vehement în timpul unei discuții în poiana fierăriei lui Iocan, nemulțumit de starea sa socială, țăranii adunați la moară descoperă că li se fură grâul și este nevoie de intervenția jandarmilor pentru a restabili ordinea), dar **imaginea țăranului** pe care o reliefează acest roman este aceea a lui Ilie Moromete. Spre deosebire de Ion, Ilie Moromete nu mai face din pământ scopul existenței sale, ci doar un mijloc pentru supraviețuirea decentă, în condițiile în care datoriile care îi apasă familia se acumulează. Acest personaj original respectă alte valori, în ciuda problemelor financiare pe care le are și care vor conduce la disoluția propriei familii.

**Personajul principal al romanului**, creat după modelul real al tatălui scriitorului, este o prezență de neuitat tocmai prin faptul că reușește să-și păstreze nealterată substanța sufletească și să-și conserve seninătatea, chiar dacă **problemele lui sunt ale tuturor țăranilor**, de oricând și de oriunde.  
Rămas văduv, Ilie Moromete se recăsătorește cu Catrina, familia reunind copii din ambele căsătorii, între care se declanșează conflicte surde, alimentate de Guica, sora mai mare a lui Moromete. Nemulțumită că fratele său s-a recăsătorit, exilând-o din casa părintească, Maria Moromete nutrește o neîmpăcată ură față de Catrina. Paraschiv, Nilă și Achim, fiii lui Ilie Moromete din prima căsătorie, sunt convinși că mama lor vitregă îi nedreptățește, căutând să le facă zestre numai fetelor – Ilinca și Tita – și să-i asigure lui Neculae, fiul mai mic, continuarea studiilor. De aici, conflicte deschise, uneori violente. De altfel, una dintre primele scene ale romanului sugerează disensiunile care există în interiorul acestei familii compuse din copii proveniți din căsnicii diferite.  
Așezarea la masă, în cadrul cinei în familie, este ilustrativă în acest sens: mama și fetele stau lângă plită, Niculae stă în apropierea mamei, iar băieții mai mari „spre partea dinafară a tindei, ca și când ar fi fost gata în orice clipă să se scoale de la masă şi să plece afară.” Mai sus decât toți, într-o iluzie a autorității necontestate, Moromete stă pe pragul odăii celei bune, dominându-i cu privirea, cu gestul și cu vocea pe toți membrii familiei. E o scenă în care se creează iluzia autorității paterne într-o lume în care tiparele arhaice supraviețuiesc. Ritualul mesei dezvăluie, însă, adevăratele relații din sânul familiei. Copiii din prima căsătorie nu se înțeleg cu ceilalți, dar tatăl, pentru a menține unitatea familiei, este dur (Niculae face mofturi la masă și mâna tatălui îl lovește necruțător). Problemele familiei sunt ale tuturor celor din sat: existența câtorva loturi de pământ şi lupta pentru a le păstra neștirbite, primejdia foncierii și a datoriei la bancă. Lucrurile se complică prin disensiunile dintre frații vitregi și prin dorința fiilor mai mari de a pleca la București, convinși că se vor descurca mai bine pe cont propriu decât sub autoritatea paternă.

**Semnele crizei timpului arhaic** se acumulează fără a fi observate. Moromete însuși, în ciuda capacității neobișnuite de a reflecta pe marginea evenimentelor, nu le sesizează. Ignoră plata datoriilor către stat, raportându-se la precedentul anulării datoriilor de la bancă, speră că ploaia va aduce o recoltă bogată, ceea ce i-ar permite să pună deoparte bani. Toate aceste probleme financiare se vor dezlănțui după plecarea fiilor mai mari la București. Plecarea lui Achim aduce primul semn simbolic al destrămării familiei Moromete. După ce își dă acordul în privința plecării lui Achim, Moromete hotărăște să taie salcâmul care ocupă locul din spatele casei, anticipând greutățile financiare. Fără a-și explica gestul celorlalți membri ai familiei, Moromete îl ia pe Nilă într-o dimineață de duminică și taie salcâmul, pentru a-l vinde lui Bălosu. Copacul are valoare simbolică. Înalt, impunător, salcâmul conferă măreție peisajului, fiind știut de toată comunitatea rurală. Copiii îl iau ca punct de reper al jocurilor, iar curtea din spatele casei lui Moromete pare mai mare datorită prezenței acestuia. Căderea impunătorului arbore prevestește, simbolic, prăbușirea autorității paterne și anticipează precipitarea evenimentelor.

Achim pleacă la București, dar câștigul așteptat nu se ivește, iar Moromete află că fiul său nu intenționează să se mai întoarcă și nici să trimită vreun ban acasă. Pedeapsa exemplară aplicată lui Paraschiv și lui Nilă, într-una dintre ultimele scene ale primului volum, care marchează o încercare disperată de a restabili ordinea familială, nu are nici o eficiență, cei doi fug și ei la București cu caii și cu aproape toată averea familiei. Scena confruntării finale este magistral construită, din perspectiva naratorului obiectiv. Până în ultima clipă, Moromete speră că-și poate recâștiga fiii porniți pe o cale greșită. Stăpânirea de sine, arma secretă a lui Ilie Moromete în această confruntare, îi face, în cele din urmă, pe Paraschiv și pe Nilă să-și piardă cumpătul. Tatăl nu reacționează împotriva fiilor mai mari, ci dimpotrivă, își bate nevasta, lovește obrazul fetei care protestează, îi cere lui Niculae un foc. După ce tensiunea se acumulează până la un punct în care devine aproape palpabilă, izbucnirea tatălui este înfricoșătoare: Moromete ridică parul, lăsat înadins lângă ușă, și lovește fără cruțare, glasul lui „blând și sfios” până atunci transformându-se într-un urlet: „- Ne-no-ro-ci-tu-le! Paraschive! Nenorocitule ce ești![…] Și tu, Nilă? Tu, mă? […] Cui nu-i place târla mea, să se ducă! Să plece!”.

Pedeapsa aplicată și discursul nu au niciun efect. Paraschiv și Nilă sparg lada de zestre a fetelor, iau banii și covoarele și fug cu caii, amenințând cu o răzbunare și mai mare. Conflictul surd de pe tot parcursul acțiunii se finalizează în această izbucnire violentă a tatălui care marchează sfârșitul unui destin familial. Pentru fiii mai mari ai lui Ilie Moromete, tradiția nu mai are nici o importanță. Ei se adaptează primii noului, consideră că satul și realitatea lui sunt perimate.

Revolta împotriva autorității paterne este expresia acumulării unor nemulțumiri latente pricinuite de dorința de schimbare. Fără a o conștientiza clar, Paraschiv, Nilă și Achim se raportează la mentalitatea orașului, iar plecarea din sat nu este decât rezultatul nevoii latente de a lua viața pe cont propriu. Interesant este faptul că cei trei vor reconstitui, în peisajul citadin, tiparul gospodăriei rurale.

**Prototip al țăranului patriarhal**, personajul principal al romanului este o figură aparte a categoriei ruralului. Capul familiei, eroul lui Marin Preda trăiește în convingerea neclintită că existența sa reprezintă lucrul cel mai important din univers. Spirit pătrunzător, contemplativ și ironic, disprețuiește tot ce vine de dincolo de marginile satului, considerat centru al întregului univers, ignorând noul și neîncrezător în posibilitatea vreunei schimbări aducătoare de bine. Cu o candoare zeflemistă și înțelepciune meditativă, personajul lui Marin Preda posedă știința ascunderii gândurilor și a rostirii imprevizibile. De o inteligență rafinată, știe să se facă ascultat de prieteni, să întrerupă oamenii și să trăiască o iluzie. „Blând și nedumerit” uneori, alteori „de o tristețe aproape duioasă, nepământească”, „tulbure și însingurat”, Moromete trece de la umor la însingurare. Cu plăcerea ieșirii pe scenă, **personajul trăiește voluptatea reuniunilor duminicale de la fierăria satului,** una dintre puținele plăceri pe care și le îngăduie, pentru că Moromete e surprins la începutul evoluției sale în roman la vârsta la care „numai mari nenorociri sau numai mari bucurii mai pot schimba viața unui om”.

Aparența autorității necontestate se menține o perioadă, la fel ca și iluzia imuabilității lumii din care face parte. În ciuda aparențelor însă, personajul este un singuratic. Ipostaze definitorii pentru caracterul său sunt și acelea în care se retrage în grădină, singur și meditativ: „Moromete avea uneori obiceiul – semn de bătrânețe sau poate nevoia de a se convinge că și cele mai întortocheate gânduri pot căpăta glas – de a se retrage în fundul grădinii și de a vorbi singur”. Meditațiile solitare și puținii prieteni (în ciuda sociabilității, singurii cu adevărat tolerați sunt Cocoșilă și Dumitru lui Nae) îl definesc ca substanță sufletească. Comedia disimulării și plăcerea interpretării rolurilor nu vor rezista ca mod de viață. Ilie Moromete nu va fi capabil să își apere până la capăt stilul existențial. Acceptat o perioadă de soție și de copii, modul de a exista patriarhal este contestat, în cele din urmă, violent chiar. Fiii mai mari fug, Catrina și fetele îl părăsesc, Niculae refuză să-i mai vorbească, neînțelegând gestul tatălui de a nu-i mai plăti taxele școlare. Descoperirea faptului că propria concepție despre viață era eronată, personajul se retrage într-o muțenie care îl va face de nerecunoscut. Din Moromete cel cunoscut de toți nu mai rămâne decât capul de humă arsă, făcut de Din Vasilescu, care privește însingurat de pe polița lui Iocan metamorfoza timpului. Criza timpului istoric, anunțată de finalul primului volum („Timpul nu mai avea răbdare”), se concretizează în prăbușirea tuturor structurilor consacrate, prezentată în volumul al II-lea al romanului.

Chiar dacă reușește să refacă loturile de pământ, chiar dacă își regăsește seninătatea și puterea de a ironiza și de a contempla spectacolul lumii, Ilie Moromete al volumului al II-lea pare o copie palidă a personajului care susține, prin prezență, reacții și gesturi, întreaga existență a comunității rurale din Siliștea – Gumești. **Singurătatea copleșitoare îl individualizează puternic pe acest „țăran” capabil să înțeleagă mai bine decât oricine rosturile existenței** și, de aceea, în conflict cu toți cei care îl înconjoară. De aici, o altă diferență între personajul lui Marin Preda și alte personaje aparținând acestei categorii sociale. Însingurarea lui Ilie Moromete nu este provocată de dezamăgirea că a pierdut sau a recâștigat pământul (pe care el îl știe un bun oarecare, ca orice alt bun material) sau de dorința de a accede la un alt statut social (pentru că personajul se bucură de o autoritate necontestată în comunitate, fără a se număra printre cei mai bogați săteni), ci de lupta sa pentru asigurarea perpetuării unor principii. Când înțelege că esența existenței sale – principiul potrivit căruia un mod de viață corect se întemeiază în primul rând pe respectul autorității câștigate prin experiență – nu mai are valoare, Ilie Moromete renunță la lupta cu fiii săi și chiar cu propriul destin.

**„Cel din urmă țăran”**, fire contemplativă care nu își mai găsește locul în mediul până atunci familiar, părăsește scena istoriei cu o demnitate memorabilă – „Domnule, eu întotdeauna am dus o viață independentă!” În cazul lui Ilie Moromete, personajul subjugă mediul formator. Ritualurile mecanice ale existenței rurale nu funcționează în cazul lui decât într-o mică măsură, pentru că Moromete are darul neobișnuit de a pune lumea sub semnul întrebării. Pentru el, rutina cotidiană nu înseamnă a trăi la nivelul instinctelor, ci a descoperi partea nevăzută a evenimentelor. Așadar, a ieși din tipare. În concluzie, putem remarca că acest personaj care depășește canoanele tipului realist rămâne una dintre cele mai memorabile figuri de țăran din literatura română.

# Monografia satului

„Moromeții” este titlul unui roman apărut în două volume, scris de Marin Preda. Primul volum a fost publicat în anul 1955, în timp ce al doilea a apărut la doisprezece ani distanță de cel dintâi, în 1967. Unul dintre motivele pentru care „Moromeții” a rămas viu în amintirea cititorilor este reprezentat de imaginea satului tradițional din zona Câmpiei Dunării, cu aspectul, obiceiurile și tradițiile specifice.

Acțiunea romanului are loc în comuna Siliştea-Gumeşti, situată în nordul judeţului Teleorman, de-o parte și de alta a Pârâului Câinelui. Ea datează de aproximativ trei sute de ani și trece prin multe schimbări de-a lungul istoriei, păstrând, totodată, anumite caracteristici specifice. Una dintre acestea este poiana aflată în fața fierăriei lui Iocan, locul în care sătenii se întâlnesc pentru a discuta pe teme sociale și politice: „…Adunările cele mai zgomotoase aveau loc în poiana fierăriei mai ales duminica dimineaţa…”.

Dintre obiceiuri, amintim jocurile copiilor, precum: șotronul, jocul călușului și de-a bobicul. Altele sunt de tip religios și social, marcând momente-cheie din existența umană. Astfel, întâlnim, în romanul lui Marin Preda, munca la câmp, pregătirile pentru secerat, treieratul, coptul porumbului și a dovleacului, spălatul picioarelor în ziua de Rusalii, dar și evenimente precum botezurile, nunțile și înmormântările. Asistăm și la fluieratul fetelor la poartă, alături de ieșitul în tindă alături de tinerii care veniseră în vizită, iar legendele cu iz folcloric, precum cele despre iele, sunt foarte populare: „Altădată a văzut Moromete o poiană cu muieri goale la el în Siliștea, la marginea pădurii, jucau singure, fără fluier și a doua zi s-a dus acolo să vadă ce era și a găsit iarba uscată, așa ca un cerc!…”.

În timp ce primul volum înfățișează evoluția satului, a industriei și a gospodăriilor acestuia, volumul al doilea prezintă satul Siliștea-Gumești afectat de vremurile potrivnice dezvoltării sale. Atmosfera primului volum este așezată, totul pare a se afla la locul lui, iar „timpul avea răbdare” cu oamenii. Cei mai bogați, alături de cei mai înstăriți dintre țărani (Aristide, Oprescu, Predescu), participă la viața politică și se află în centrul vieții satului. Majoritatea țăranilor sunt, totuși, săraci, asemenea lui Ilie Moromete (care se află, poate, printre cei mai săraci), cu gospodării care includ: casa, un grajd, o grădină, o curte, câteva vite și păsări, precum și o căruță.

La masă se adună întreaga familie, iar scena în care familia Moromete se reunește în jurul mesei are, printre altele, rolul de a marca ierarhia în familia satului tradițional. Tatăl este considerat a fi cel care ia deciziile, acesta reprezentând autoritatea principală. Cu toate acestea, în cel de-al doilea volum, care prezintă dezintegrarea satului, Catrina îl părăsește pe Moromete, marcând disoluția familiei și a vechii orânduieli.

În concluzie, romanul „Moromeții”, de Marin Preda, redă fidel și expresiv imaginea satului tradițional din Câmpia Dunării. Acesta surprinde atât contextul geografic și ceea ce ține de aspectul exterior al comunei Siliștea-Gumești, cât și tradițiile, felul de a fi al sătenilor, ocupațiile și obiceiurile acestora.

# Trăsături

Capodoperă a literaturii noastre, romanul „Moromeții” reprezintă una dintre creațiile de vârf ale prozei românești, cea mai semnificativă operă de tip obiectiv a literaturii române, inspirată din lumea țărănească, după romanul „Ion” al lui Liviu Rebreanu.

## 1. Formula estetică

„Moromeții” este un roman postbelic, obiectiv, realist, cu tematică tradițională;

## 2. Structura

Romanul „Moromeții” scris de Marin Preda în cele două volume (volumul I în 1955 și volumul II în 1967), cele două părți formează o unitate prin titlu, tematică și personaje;

## 3. Tema generală

Tema este specifică ambelor volume și este constituită de **sat** și **țăran**, în contextul trecerii timpului și a contextului istoric. Ea are o notă individuală, surprinzând pierderea iluziilor personajului central în ceea ce privește trăinicia proprietății țărănești individuale și libertatea morală a omului în luptă cu fatalitățile istoriei;

## 4. Titlul

De la „Moromete” la „Moromeții” e drumul de la individ la familie și, prin sugestia generalizării, la țăranul român din perioada interbelică. Destinul familiei Moromete devine, așadar, destinul unei societăți întregi, de tip rural, supusă procesului de colectivizare;

## 5. Geneza romanului

Pentru construirea universului ficțiunii, Marin Preda folosește datele acumulate în memoria propriei copilării, în satul Siliștea-Gumești, nume păstrat nemodificat în roman.

De asemenea, Ilie Moromete, mărturisește autorul, era tatăl meu. Era un om pe care n-aș putea să spun dacă l-am iubit mai mult sau l-am admirat mai mult. În aceeași ordine de idei, Niculae, fiul cel mai mic, poate fi perceput ca un personaj alter ego. Copilul doritor de învățătură pare a fi autorul însuși cu două decenii mai devreme. Pentru a realiza această capodoperă, scriitorul a exersat scriind nuvele precum: „Dimineață de iarnă”, „O adunare liniștită” sau „În ceață”, precum și schița „Salcâmul”, în care se regăsesc întâmplări și personaje prezentate în roman;

## 6. Perspectiva narativă

Naratorul obiectiv este completat de intermediari, personaje-**reflector** (I - Ilie Moromete, II - Niculae Moromete), care interpretează evenimentele și au un punct de vedere personal, și **informatori**(Ilinca, Scămosu, Parizianu), care transmit evenimentele, însă fără să le interpreteze. Naratorul nu domină cu autoritate universul operei și nici nu-și manevrează cititorul sugerându-i ce trebuie să creadă despre fapte și personaje; cel mai adesea, naratorul se retrage lăsând personajele în prim-plan, fie prezentând și interpretând faptele din punctul lor de vedere, fie rezumându-le gândurile;

## 7. Structura - părți/capitole

**Primul volum** este constituit din **trei părți,** având câte 29, 18, respectiv 28 de capitole. Fiecare parte începe cu o scenă memorabilă: cina, prispa și secerișul;   
**A.** de sâmbătă seara până duminică noaptea, cu scene ilustrând viața rurală: cina, tăierea salcâmului, întâlnirea duminicală din poiana lui Iocan, hora;  
**B.**pe parcursul a două săptămâni, începând cu plecarea lui Achim cu oile, la București;  
**C.**de la seceriș până la începutul verii, se încheie cu fuga feciorilor la București.

Cele trei părți corespund unor **etape din viața familiei Moromete:**   
**A.**stabilitatea unui mod de viață, iluzia că timpul stă în loc și oamenii sunt veșnici;  
**B.** începând cu plecarea lui Achim la București se conturează o nouă etapă de frământări și îndoieli, cu perspectiva unor schimbări fundamentale în viața personajelor;  
**C.** după monumentala scenă a secerișului, se ivesc necazurile și problemele în mod definitiv, de nerezolvat.

## 8. Planurile narative

Planul central, în jurul căruia se coagulează acțiunea, este cel al lui Ilie Moromete și al familiei sale; există în roman și alte nuclee epice, alte istorii adiacente (povestea de iubire dintre Birică și Polina, fata lui Tudor Bălosu, povestea bolii lui Boțoghină și a familiei lui Țugurlan); spre deosebire de romanul „Ion”, în care planul țărănimii și al intelectualității satului interferează, în „Moromeții”, acestea sunt distincte.

## 9. Relația incipit-final

**Incipitul** este specific romanelor realiste, deoarece prezintă cu exactitate locul, timpul și personajele: „În Câmpia Dunării, cu câțiva ani înaintea celui de-al Doilea Război Mondial, la începutul verii”. Fraza cu care începe romanul plasează cititorul într-un timp și spațiu condus de legi bine știute, căci timpul avea „se pare, nesfârșită răbdare”, iar viața se desfășura „fără conflicte mari”.

**Raportul dintre incipit și final** evidențiază drumul însingurării lui Moromete: în incipit, eroul e înconjurat de familie, ceea ce-i conferă un anumit statut, în timp ce în final e singur și retras (nu mai iese la drum), cu aerul celui doborât de o lume incomprehensibilă.

Exponentul lumii satului este Ilie Moromete, țăranul absolut care se consideră centrul universului și are o atitudine de dispreț față de orice înnoire. El este încredințat că nicio schimbare impusă de factori exteriori universului său nu ar putea influența pozitiv viața așezării, și implicit, pe a lui și a familiei sale. Aspirația sa autarhică se dovedește a fi irealizabilă în condițiile în care satul devine o parte a istoriei trecute. Prefacerile impuse din afară minează lent, dar sigur, stabilitatea acestei vetre până atunci închise în sine. Acțiunea timpului care doar părea să aibă nesfârșită răbdare se precipită, provocând drame economice și sociale. Gospodăria familiei Moromete pare ferită de griji, și totuși, procesul destrămării proprietății sale și, odată cu aceasta, a familiei, începe să se deruleze ireversibil. Moromete nu luase în calcul pericolul veșnicelor amânări ale datoriilor și nici pe acela al neînțelegerilor din sânul familiei, scindate în două tabere: Catrina și fetele, pe de o parte, și băieții din prima căsătorie a lui Moromete, de cealaltă parte. Răzvrătirea fiilor împotriva autorității tatălui dizolvă unitatea familiei. Schimbările venite din afară îi ating și pe cei trei băieți ai eroului, care hotărăsc să fugă de acasă și să-și caute norocul la oraș. Pleacă mai întâi Achim, apoi Paraschiv și Nilă, spulberând și ultima iluzie a tatălui pentru reîntregirea familiei. Gândirea lui Moromete este acum chinuită de o întrebare: „Cum să trăiești dacă nu ești liniștit?”.

Dizolvarea unității familiei Moromete o anticipează pe cea a întregii comunități. Satul a devenit „o groapă fără fund”, din care apar oameni noi, necunoscuți, supuși vârtejului evenimentelor. Moromete opune acestei dependențe de circumstanțe independența spiritului: „Domnule, eu totdeauna am dus o viață independentă!” - afirmă el, aflat în pragul morții.

**Ilie Moromete este întotdeauna cel care imprimă ritmul firului epic.** Un sfert din primul volum narează fapte petrecute de sâmbătă seara până duminică noaptea. **Timpul dilatat** permite narațiunea lentă; prin tehnica decupajului sunt ilustrate scene memorabile din viața satului tradițional: cina, secerișul, etc. Când familia lui Moromete este atinsă de schimbările privite de acesta cu neîncredere, apoi cu îngrijorare, timpul narațiunii se precipită. Tragismul condiției eroului, asemeni celui al condiției comunității, provine din impactul cu istoria.

**Fraza de încheiere a volumului I** reactualizează motivul timpului: „În următorii ani, gospodăria țărănească continuă să se ruineze. Moromete intră într-o lungă stare depresivă, din care n-avea să fie scos decât de marile zguduiri care se apropiau. Peste trei ani izbucnea de-al doilea război mondial: timpul nu mai avea răbdare”.

Timpul se închide implacabil asupra lui Ilie Moromete și asupra celorlalți țărani, condiția lor tragică izvorând „nu dintr-o oarbă împotrivire în fața istoriei, ci din lupta de a înțelege istoria”. (Mircea Iorgulescu).

Această construcție sferică, preferată de Rebreanu în romanele sale, este mult mai nuanțată în operele lui Marin Preda. Spre deosebire de Rebreanu, Preda reușește să se insinueze în timpul interior al personajelor sale, dând astfel adâncime psihologică romanului. Corpul sferoid al romanului este ordonat concentric: Ilie Moromete, familia, comunitatea, lumea din afara ei, totul sub acțiunea obiectivă a istoriei.

## 10. Secvențe narative

* **scena cinei**- anticipează evoluția relațiilor din familie; aici însă nu este vorba numai de posibile conflicte, ci de o ierarhie bine stabilită în cadrul familiei, unde tatăl ocupă locul cel mai înalt de pe pragul camerei, în timp ce copiii sunt grupați în funcție de căsătoria din care provin, cel mai mic neavând însă un loc bine stabilit. Ilie Moromete stăpânește în chip absolut peste o familie formată din două rânduri de copii învrăjbiți între ei din cauza pământului. Descrierea mesei este detaliată și ritualul ei dezvăluie relațiile adevărate din sânul familiei. Copiii din prima căsătorie (Paraschiv, Nilă, Achim) nu se înțeleg cu cei din a doua (Ilinca, Tita, Neculae) și tatăl, pentru a păstra unitatea familiei, este dur și justițiar.
* **tăierea salcâmului** este o scenă de un dramatism profund, pentru că doborârea copacului echivalează cu moartea spiritului țăranului român ca entitate istorică, cu sacrificiul acestuia, prin care se asigură continuarea existenței celorlalți. Salcâmul simbolizează un întreg univers care suferă un adevărat dezechilibru, el reprezentând un factor al armoniei și al stabilității. Tăierea salcâmului este interpretată de Eugen Simion ca un simbol semnificativ în evoluția familiei: „Odată cu tăierea arborelui începe și declinul familiei, anticipat în acest chip de o dramă din lumea vegetală. Arborele este simbolul verticalității, un element axial (axul luminii), arhetipul puterii. […] el înseamnă și viața spiritului, sursa vieții, scara ce leagă pământul de cer […] salcâmul lui are o valoare mai profană, el face parte, ca și Bisisica și caii, din universul familiei țărănești. Este, cu alte cuvinte, un personaj ca oricare altul și am putea spune că salcâmul în discuție este dublul vegetal al lui Moromete. Destinul unuia este anticipat de destinul celuilalt.

## 11. Conflictul

* Relațiile din cadrul familiilor țărănești sunt de cele mai multe ori conflictuale, determinate de dorința părinților de a deține supremația sau a copiilor, de a li se oferi ce li se cuvine. Așa se explică existența discuțiilor permanente dintre tată și fii, la care adaugă alte conflicte: între Moromete și soție, între el și Guica, ori între copiii proveniți din cele două căsătorii.
* **Starea conflictuală din sânul familiei** se accentuează în volumul al doilea, când între Ilie Moromete și fiul său, Niculae, apar divergențe ireconciliabile, din cauza faptului că tânărul activist vrea să-l determine pe tatăl său să înțeleagă transformările petrecute în cadrul societății.
* **Conflicte există și în celelalte familii**: a lui Tudor Bălosu, a lui Boțoghină, a lui Birică, toate determinate de lupta pentru avere și de dorința de a scăpa de sărăcie; acestor conflicte familiale li se adaugă cele de la nivelul comunității dintre cei bogați (Bălosu, Aristide) și cei săraci (Țugurlan, Birică sau Boțoghină).

Aceste conflicte, prin țesătura și determinarea lor reciprocă, precum și prin reliefarea unor scene semnificative din viața oamenilor, conferă operei, sub aspectul artei narative, o compoziție cinematografică. Aceasta se explică prin faptul că autorul își îndreaptă de fiecare dată obiectivul asupra altui eveniment sau personaj, pe care îl aduce în prim-plan. Se obține astfel o viziune scenică prin care se realizează un mozaic armonios închegat, constituind un tot unitar.

## 12. Personajele (prezentare generală)

Romanul „Moromeții” aduce o notă originală în ceea ce privește personajele care participă la acțiune. Actanții sunt diferiți atât prin locul pe care-l ocupă în economia operei, cât și prin ceea ce reprezintă fiecare. Astfel, există **personaje centrale (principale)**, asemenea lui Moromete, **secundare** (Tudor Bălosu, Cocoșilă, Catrina, Tita, Ilinca, băieții lui Moromete etc.) sau **episodice** (Scămosu, Cătănoiu, Udubeașcă, Jupuitul, Traian Pisică etc), care semnifică diferite categorii sociale. Categoria cea mai numeroasă este cea a țăranilor, care se diferențiază însă în țărani bogați (Bălosu, Aristide, Stan Coletici), cei din clasa de mijloc (Moromete, Cocoșilă, Dumitru lui Nae etc.) și cei săraci (Țugurlan, Birică, Traian Pisică ș.a.).

**Altă categorie de personaje** o reprezintă notabilitățile satului - învățătorii, preotul, notarii, reprezentând instituțiile statului: școala, biserica, administrația. Deoarece romanul este reprezentativ pentru realismul social și psihologic și este, implicit, o scriere obiectivă, autorul realizează prin personajele sale **tipuri umane puternic individualizate** și diverse. Prin intermediul acestor tipuri umane se dezvăluie **complexitatea umanului**, atât ca profesie, cât și ca trăsătură dominantă. Sunt prezenți în roman: morarul, cizmarul, fierarul, pădurarul, micul negustor etc. Personajele au o trăsătură dominantă prin care se definește **tipologia lor**: Ilie Moromete - contemplativul, Țugurlan - revoltatul, Cocoșilă - intolerantul, Tudor Bălosu - lacomul de avere și bani, Guica - intrigantul, Catrina - bigotul etc.

## 13. Realizarea artistică

Așa cum se petrece pe tot parcursul creațiilor sale, Marin Preda se remarcă și în „Moromeții” prin creația narativă, fiind, asemenea lui Rebreanu, un reprezentant al epicului pur. Narează lent, cu accent pe amănunt, pe gest și mimică. Dialogul și monologul sunt asimilate firesc de narațiune, conferind textului virtuțile prozei de analiză și de creație.

Scriitor realist, anticalofil, asemenea lui Rebreanu, Marin Preda este exact și precis în relatare, corect și concis în stil. Ceea ce se remarcă în mod deosebit în opera sa este prezența stilului indirect liber, care alternează deseori cu exprimarea directă. Stilul are astfel caracter narativ, iar textul este dominat de verbe.

Prin toate aceste aspecte ale tehnicii narative, precum și prin organizarea epică a întregii structuri romanești, „Moromeții” se dovedește a fi o operă literară care depășește, prin originalitate, operele anterioare de inspirație rurală, fixând un moment important în evoluția prozei contemporane.

# Particularitățile romanului

Reamintește-ți cele mai importante trăsături ale romanului Moromeții citind acest eseu.

Romanul „Moromeții” este o binecunoscută **capodoperă literară** semnată de Marin Preda. Acesta a fost profund interesat de soarta țăranilor români în contextul colectivizării de după cel de-al Doilea Război Mondial. „Moromeții” se compune din două volume, dintre care primul a apărut în 1955, iar cel de-al doilea, abia doisprezece ani mai târziu, în 1967.

**Titlul romanului** indică numele familiei care se află în centrul acțiunii acestuia: familia Moromete. Remarcăm, însă, că titlul nu este „Familia Moromete”, ci are o tentă mai personală, făcând trimitere la oamenii care compun această familie: „Moromeții”. Membrii familiei sunt foarte diferiți unul de celălalt, astfel încât este dificil câteodată să-i vedem ca pe o grupare omogenă. Cu toate acestea, cel care se află în centrul acțiunii, precum și al familiei, Ilie Moromete, încearcă mereu să-i unească pe membrii acesteia.

Romanul abordează **tema coliziunii dintre individ și istorie**, sau dintre om și vremurile în care acesta trăiește. **Ilie Moromete este un personaj-cheie**, întrucât simbolizează soarta unei întregi societăți. Odată cu instaurarea regimului comunist, țăranii au fost obligați să se adapteze unor noi reguli: plata impozitelor pe pământ, a ratelor la bancă, dispariția proprietății individuale asupra pământului, urbanizarea (a cărei consecință a fost și depopularea satelor, întrucât mulți țărani s-au mutat în orașe) și vânzarea produselor obținute din munca pământului. Astfel, are loc începutul destrămării satului tradițional românesc și, odată cu acesta, destrămarea unei lumi întregi, din punctul de vedere al lui Ilie Moromete.

**Acțiunea romanului este amplă**, întinzându-se de-a lungul a două volume și cuprinzând o mare parte a vieții personajelor sale. În această operă întâlnim **planuri de acțiune paralele**, iar destinele familiilor nu se intersectează şi nu se influențează reciproc. Acțiunea începe în anul 1937 și se încheie în anul 1960. Astfel, Marin Preda zugrăvește un **portret complex al țăranului român**, aflat atât înainte, cât și după cel de-al Doilea Război Mondial.

Moromeții trăiesc în Siliştea-Gomeşti, un sat din câmpia Dunării. **Primul volum** surprinde o scurtă perioadă de timp, începând cu întoarcerea Moromeților de la câmp și încheindu-se cu fuga Polinei cu Birică. Se creează astfel **impresia de dilatare a timpului**, însă, odată cu cel de-al doilea volum, acest element dispare. În timp ce, în prima parte, „timpul avea cu oamenii nesfârșită răbdare”, iar viața locuitorilor „se scurgea aici fără conflicte mari”, în cea de-a doua, „timpul nu mai avea răbdare”, evidențiindu-se astfel **opoziția dintre cele două orânduiri sociale**.

**Personajele sunt numeroase**, aceasta fiind o **trăsătură specifică romanului**. În timp ce primul volum surprinde o serie de personaje neatinse de schimbările care vor avea loc mai târziu la nivel social, cel de-al doilea volum introduce o serie de personaje noi, influențate puternic de aceste modificări. Cel care rămâne, însă, mereu prezent în cadrul acțiunii, este Ilie Moromete (chiar dacă trece în plan secundar pe parcursul celui de-al doilea volum). Nici el nu rămâne neschimbat, idee accentuată în cel de-al doilea volum printr-o întrebare: „În bine sau în rău se schimbase Ilie Moromete?”. Această întrebare nu se referă numai la protagonist, ci, în general, la confuzia produsă de această răsturnare a ordinii sociale, cu care unii erau de acord, pe când alții au fost afectați în mod negativ în urma producerii acesteia.

**Familia Moromete este destrămată de trei conflicte**, procesul începând cu cel dintre Ilie Moromete și cei trei fii ai săi. În timp ce concepțiile lui Moromete erau conservatoare, Paraschiv, Nilă și Achim doreau să plece și să ducă un trai independent de gospodăria părinților lor. Cel de-al doilea conflict are loc între Moromete și Catrina, soția lui, care îl părăsește în final, fiindcă, după o viață întreagă de muncă, nu reușise să-l convingă pe Ilie să treacă locuința și pe numele ei, deși îi făcuse această promisiune. Ultimul mare conflict are loc între Moromete și sora lui. Dacă fratele ei văduv nu s-ar fi recăsătorit, ea ar fi putut rămâne în casa acestuia, ocupându-se de gospodărie. Așadar, nu privea cu ochi buni uniunea dintre acesta și Catrina, iar nemulțumirea ei s-a revărsat asupra celor trei fii ai lui Moromete.

**Instanțele comunicării** sunt reprezentate de **narator** (obiectiv, omniprezent și omniscient), precum și de autor, care prezintă realitățile satului românesc în contextul desființării vechii orânduiri. **Perspectiva narativă** în romanul „Moromeții” este obiectivă, iar narațiunea se realizează la persoana a III-a. Omnisciența naratorului este limitată de prezența personajelor-reflector (Niculae, Ilie), precum și de cea a personajelor-informator (Ilinca, Parizianu). Acesta se află ocazional și în ipostaza de narator-martor (când marchează, prin intermediul personajului Niculae, cele petrecute cu tatăl acestuia).

**În concluzie**, romanul „Moromeții” surprinde realitățile românești înainte și după război, la intersecția dintre două orânduiri sociale. Intens preocupat de relația dintre om și istorie, Marin Preda imortalizează, prin intermediul acestei opere, o lume pierdută, demult apusă.

# Perspectiva narativă

Marin Preda a fost unul dintre cei mai importanți scriitori români postbelici, cunoscut mai ales pentru romanele „Moromeții” și „Cel mai iubit dintre pământeni”. Preocuparea lui Preda pentru schimbările survenite în urma instaurării regimului comunist în România se concretizează în aceste două romane. Astfel, „Moromeții” prezintă situația țărănimii române în contextul colectivizării de după cel de-al Doilea Război Mondial, în timp ce „Cel mai iubit dintre pământeni” se oprește asupra condiției intelectualului ca victimă și instrument al istoriei.

**Roman obiectiv, realist, cu tematică tradițională**, „Moromeții” este una dintre cele mai cunoscute opere ale lui Marin Preda. Primul volum a apărut în 1955, iar cel de-al doilea, abia doisprezece ani mai târziu, în 1967. În anul 1956, Marin Preda a fost distins cu Premiul de Stat drept răsplată pentru scrierea acestui roman.

**Acțiunea romanului** se desfășoară pe **mai multe planuri narative**. Planul central urmărește destinul lui Ilie Moromete ca lider al familiei sale, al cărei nume se regăsește și în titlul romanului. **În jurul lui Ilie Moromete și al familiei acestuia se coagulează întreaga acțiune.** Acest plan cuprinde discuțiile în familie, cititului ziarelor duminica în poiana lui Iocan, scena tăierii salcâmului (moment semnificativ, întrucât simbolizează sacrificarea sufletului țăranului român), călătoria pentru vânzarea cerealelor. Acesta include și plecarea lui Achim la București cu oile, precum și fuga fraților săi.

**Alte planuri narative** ale romanului includ, printre altele, **povestea de dragoste dintre Birică și Polina**, fata lui Tudor Bălosu, precum și obstacolele care se datorează diferenței de statut social dintre cei doi (băiatul era sărac, spre deosebire de fată). Acesteia i se adaugă **povestea bolii de plămâni a lui Boțoghină**, care își plătește spitalizarea în ciuda opunerii soției sale, sfârșind prin a muri, răpus de boală și muncă.

**Perspectiva narativă** reprezintă **unghiul din care este relatată acțiunea** unei opere epice. Naratorul se definește drept o instanță fictivă dintr-o operă literară, care îndeplinește funcția unui purtător de cuvânt al autorului. Poziția acestuia față de faptele petrecute se deduce din prezența sau absența comentariilor referitoare la acțiune și personaje. În romanul „Moromeții”, **perspectiva narativă este obiectivă**, iar întâmplările sunt relatate prin utilizarea de verbe și pronume la persoana a treia. **Naratorul este omniscient și omniprezent**, expunând faptele în mod obiectiv. Cu toate acestea, criticul literar Nicolae Manolescu a remarcat că există momente în care vocea naratorului impersonal, omniscient și omniprezent se confundă cu cea a protagonistului, Ilie Moromete. Astfel se creează **personajul-reflector**, care **ocupă locul naratorului pe alocuri**.

**Viziunea narativă este auctorială**, astfel încât **naratorul cunoaște toate punctele de vedere din care se interpretează faptele**, inclusiv cele mai ascunse gânduri ale personajelor. Acesta este bine familiarizat cu toate compartimentele vieții personajelor participante la acțiune, precum și cu modul de evoluție a personajelor și evenimentelor. Se remarcă **focalizarea zero**, ceea ce înseamnă că **naratorul cunoaște mai mult decât personajele**. Fiind un narator extradiegetic, el este detașat și complet neimplicat în acțiune, adoptând perspectiva „din spate”. Există, însă, excepții pe alocuri, întrucât viziunea autorului se completează cu cea a personajelor-reflector (Ilie, Niculae) și a personajelor informatori (Ilinca, Parizianu).

Marin Preda folosește în primul volum **narațiunea lentă și tehnica decupajului**, urmând ca în cel de-al doilea volum să întâlnim **tehnica rezumativă**. Aceasta din urmă este caracterizată de întoarceri în timp și eliminări de fapte. Stilul textului se remarcă prin oralitate, prin amestecul stilului direct cu cel indirect și cu cel indirect liber. Acestora li se adaugă rolul ambiguizării vocii narative și al prezentării gândurilor personajelor.

Instanțele comunicării sunt reprezentate de: **naratorul obiectiv, omniprezent și omniscient**, care îi relatează cititorului despre realitățile dificile ale vieții rurale, evenimente petrecute înainte și după cel de-al Doilea Război Mondial, și de autorul care zugrăvește imaginea tragică și realistă a satului românesc în condițiile destrămării vechii orânduiri.

Locul și timpul acțiunii sunt fixate încă din prima frază a romanului: „în câmpia Dunării, cu câțiva ani înaintea celui de-al Doilea Război Mondial”. Ilie Moromete se întorcea de la câmp, însoțit de cei trei fii ai săi: Paraschiv, Nilă și Achim. Catrina era soția lui Ilie, iar din căsătoria lor rezultaseră două fete, Tita și Ilinca, și încă un băiat, Niculae, mezinul de doisprezece ani.

Moromeții sunt prezentați la cină, așezați în jurul unei mese mici și rotunde. Se remarcă nemulțumiri ale personajelor, ce vor izbucni în conflicte ce aveau să ducă la destrămarea familiei. Niculae dorea să meargă la școală, dar Ilie Moromete continua să îl trimită cu oile la păscut. Catrina mai avea o fată dintr-o căsătorie anterioară, iar fata se afla în grija foștilor socri ai mamei sale. Cei trei băieți ai lui Moromete începuseră s-o urască pe Catrina, influențați de Măria, sora lui Ilie. Băieții cei mari se află în conflict și cu surorile vitrege, Tita și Minca, întrucât considerau că viața lor era mai ușoară și plăcută. Catrina revendica un pogon de pământ pe care Moromete îl vânduse din lotul ei, în timpul foametei de după Primul Război. Moromete îi promisese în schimb că îi face acte pe casă, ca ea să nu rămână „pe drumuri” în caz că s-ar întâmpla ceva neprevăzut, dar nu se ținuse de cuvânt.

Pentru a câștiga bani, băieții cei mari plănuiesc să plece cu oile la București. Atunci are loc scena tăierii salcâmului de către Ilie Moromete, împins de datoriile la bancă, împreună cu alte cheltuieli. Plata dărilor către stat îl preocupă în mod deosebit pe Moromete, iar banii nu erau suficienți pentru a plăti taxele pentru pământ și ratele împrumutului luat de la bancă. Așteptat de cei care colectau datoriile, Moromete încearcă mereu să scape. Deși era singur acasă, el striga la membrii familiei, pentru a părea ocupat.

Finalul primului volum are loc înainte cu trei ani de începerea războiului, când „timpul nu mai avea răbdare” cu oamenii. Moromete se schimbase, astfel încât „doar capul lui de humă arsă” rămăsese la fel ca înainte.

Volumul al doilea începe cu o analiză a modului în care se schimbaseră personajele romanului. Țăranii își schimbaseră atitudinea conflictuală, iar Ilinca moare. El se apucase și de comerț, și câștiga destul de bine, dar lui Niculae nu-i mai permite să meargă la școală. Băieții care plecaseră la București cu oile pierduseră tot ce aveau și își găsiseră slujbe la „ucebe”, cuvânt pronunțat de către Ilie Moromete când dorea să denumească locul „unde ajungeau, în cele din urmă, cei care cădeau jos”. Astfel, Paraschiv era sudor la tramvaie, Nilă era portar la un bloc, iar Achim era singurul care dobândise un mic magazin alimentar.

Războiul începe, iar Ilie Moromete dorește ca fiii săi să se întoarcă acasă. Pentru a-i chema înapoi, acesta pleacă la București. Între timp, recuperase pogoanele vândute și avea pământ de muncit pentru fiecare dintre ei. Dezamăgit, află că aceștia nu plănuiau să se întoarcă, moment în care le strigă, categoric: „Mi-am luat mâna de pe voi. Mâna mea asupra voastră nu mai există”.

Nilă moare în război, urmat de Paraschiv, care moare bolnav de tuberculoză. Autoritatea lui llie Moromete scade atât în rândul familiei, cât și în sat. Căsnicia lui se deteriorase, oamenii nu-l mai ascultau ca altădată, iar legăturile cu prietenii vechi slăbiseră considerabil.

În sat pătrund noi personaje ce reprezintă prostia și ambiția celor doritori de putere și de a schimba lumea: Bilă, reprezentantul A.R.L.U.S., moldoveanul Mantaroșie, lipoveanul Adam Fântână, Zdroncan - secretarul sfatului și unul din cei 13 copii ai lui Traian Pisică, Plotoagă - președintele consiliului popular, Isosică, Vasile al Moașei, Ouabei. Între aceștia se dă o luptă acerbă pentru ocuparea diverselor funcții. Astfel, universul rural de mai înainte este înlocuit de o lume despiritualizată și dezbrăcată de propriile tradiții. Niculae Moromete devine membru de partid și se orientează cu dificultate în noul mediu social plin de intrigi și înșelăciuni. Destituit în urma unui șir de întâmplări nefericite, el își continuă studiile și ajunge inginer horticultor, căsătorindu-se apoi cu Mărioara lui Adam Fântână.

Finalul romanului înfățișează moartea lentă și tihnită a lui Ilie Moromete. Acesta împlinise aproape optzeci de ani, iar pe patul de moarte, își exprimă crezul care îi guvernase existența: „Domnule, eu totdeauna am dus o viață independentă!”.

**În concluzie**, romanul „Moromeții” prezintă lumea satului românesc surprins la răscrucea dintre două orânduiri sociale. **Perspectiva narativă este obiectivă**, iar narațiunea se realizează la persoana a III-a. **Naratorul este obiectiv și omniscient**, aspect limitat de prezența personajelor-reflector și a personajelor-informator. El trece în ipostaza de narator-martor când marchează, prin intermediul lui Niculae, cele petrecute cu Ilie Moromete.

# Relația incipit-final

La cerința de a scrie un eseu de 2 - 3 pagini despre relația dintre incipit și final într-un roman studiat, aparținând perioadei postbelice din cadrul variantei 20 din anul 2013, profesorii cu care colaborează echipa Liceunet au optat pentru romanul Moromeții de Marin Preda.

Cea mai amplă specie a genului epic în proză, romanul se definește prin complexitatea planurilor narative, a conflictelor, a acțiunii și a personajelor, surprinse în evoluție. În structura unei opere epice, **incipitul și finalul au un rol foarte important**, dat fiind faptul că sunt **elementele compoziționale care asigură relația dintre lumea cititorului și lumea imaginară**. **Incipitul este o formulă de început al unui roman** (al unei nuvele) care se ține minte și are consecințe în desfășurarea ulterioară a operei. Se poate realiza în mai multe moduri – prin descrierea mediului (oraș, stradă, casă), fixarea timpului și a locului acțiunii, referirea la un eveniment anterior sau la unul în desfășurare. **Finalul reprezintă formula de încheiere a unei opere** literare, care ilustrează viziunea autorului asupra evenimentelor prezentate.**Finalul nu coincide întotdeauna cu deznodământul** și folosește diverse strategii: descriere care reia datele din incipit; dialog sau replică prin care se rezumă lumea ficțiunii; prefigurare a unor evenimente care nu mai sunt relatate în operă. Finalul poate fi deschis - opera poate continua - sau închis – totul este lămurit.

Roman realist – obiectiv, Moromeții ilustrează preocuparea constantă a lui Marin Preda de a consemna complexitatea lumii rurale. **Romanul dezvoltă tema vieții satului românesc** în perioada interbelică și postbelică și impune un personaj cu totul original în literatura română, care depășește limitele tipului în care se înscrie. Ilie Moromete și familia sa susțin acțiunea principală a acestei opere, care poate fi considerată, la un prim nivel, un roman de familie. Familia rurală este raportată la destinul colectivității, pusă în relație cu mari procese de metamorfoză socială, care determină schimbări de mentalitate. Procesul conduce la disoluția unor structuri tradiționale, la degradarea modelului și la impunerea altor valori. În aceste condiții, supraviețuiesc doar cei care se adaptează, care cred că singura lor șansă este de a renunța la ceea ce se consideră structuri perimate.

**Acțiunea**, amplă, este plasată în spațiul rural din Câmpia Dunării și este structurată pe **trei planuri narative principale**, care urmăresc evoluția a trei familii, surprinse, toate, în plin proces de disoluție: Moromete și familiile complementare – Boțoghină și Bălosu. Destinul fiecăreia dintre ele este urmărit prin raportare la atitudinea lor față de valorile fundamentale ale lumii rurale: tradiția, familia și pământul.

**Incipitul fixează clar reperele spațio-temporale** – „În Câmpia Dunării, cu câțiva ani înaintea celui de-al doilea război mondial, se pare că timpul avea cu oamenii nesfârșită răbdare; viața se scurgea aici fără conflicte mari.” –, sugerând o atmosferă pașnică, arhaică, în care existența oamenilor se desfășoară în legătură cu evenimente care pot fi controlate. Astfel, putem vorbi despre un cronotop foarte bine individualizat, atât timpul, cât și spațiul fiind bine evidențiate.

**Subiectul** se construiește prin înlănțuire, creând o imagine complexă a relațiilor familiale care se stabilesc în interiorul unei comunități rurale aproape închise, în care viața se desfășoară în ritmuri universale. Țăranii din Siliștea – Gumești se confruntă cu problemele universale ale lumii lor, pe care romanul realist românesc le-a ilustrat în toată amploarea lor – problema pământului, efortul continuu de a-și asigura traiul, munca istovitoare la câmp, dar și tradițiile, respectul pentru familie și pentru autoritatea consacrată.

Rămas văduv, Ilie Moromete se recăsătorește cu Catrina, familia reunind copii din ambele căsătorii, între care se declanșează conflicte surde, alimentate de Guica, sora mai mare a lui Moromete. Nemulțumită că fratele său s-a recăsătorit, exilând-o din casa părintească, Maria Moromete nutrește o neîmpăcată ură față de Catrina. Paraschiv, Nilă și Achim, fiii lui Ilie Moromete din prima căsătorie, sunt convinși că mama lor vitregă îi nedreptățește, căutând să le facă zestre numai fetelor – Ilinca și Tita – și să-i asigure lui Neculae, fiul mai mic, continuarea studiilor. De aici, conflicte deschise, uneori violente. De altfel, una dintre primele scene ale romanului sugerează disensiunile care există în interiorul acestei familii compuse din copii proveniți din căsnicii diferite.  
Așezarea la masă, în cadrul cinei în familie, este ilustrativă în acest sens: mama și fetele stau lângă plită, Niculae stă în apropierea mamei, iar băieții mai mari „spre partea dinafară a tindei, ca și când ar fi fost gata în orice clipă să se scoale de la masă și să plece afară.” Mai sus decât toți, într-o iluzie a autorității necontestate, Moromete stă pe pragul odăii celei bune, dominându-i cu privirea, cu gestul și cu vocea pe toți membrii familiei. E o scenă în care se creează iluzia autorității paterne într-o lume în care tiparele arhaice supraviețuiesc. Ritualul mesei dezvăluie, însă, adevăratele relații din sânul familiei. Copiii din prima căsătorie nu se înțeleg cu ceilalți, dar tatăl, pentru a menține unitatea familiei, este dur (Niculae face mofturi la masă și mâna tatălui îl lovește necruțător).

Problemele familiei sunt ale tuturor celor din sat: existența câtorva loturi de pământ și lupta pentru a le păstra neștirbite, primejdia foncierii și a datoriei la bancă. Lucrurile se complică prin disensiunile dintre frații vitregi și prin dorința fiilor mai mari de a pleca la București, convinși că se vor descurca mai bine pe cont propriu decât sub autoritatea paternă.

Semnele crizei timpului arhaic se acumulează fără a fi observate. Moromete însuși, în ciuda capacității neobișnuite de a reflecta pe marginea evenimentelor, nu le sesizează. Ignoră plata datoriilor către stat, raportându-se la precedentul anulării datoriilor de la bancă, speră că ploaia va aduce o recoltă bogată, ceea ce i-ar permite să pună deoparte bani. Toate aceste probleme financiare se vor dezlănțui după plecarea fiilor mai mari la București. Plecarea lui Achim aduce primul semn simbolic al destrămării familiei Moromete. După ce își dă acordul în privința plecării lui Achim, Moromete hotărăște să taie salcâmul care ocupă locul din spatele casei, anticipând greutățile financiare. Fără a-și explica gestul celorlalți membri ai familiei, Moromete îl ia pe Nilă într-o dimineață de duminică și taie salcâmul, pentru a-l vinde lui Bălosu. Copacul are valoare simbolică. Înalt, impunător, salcâmul conferă măreție peisajului, fiind știut de toată comunitatea rurală. Copiii îl iau ca punct de reper al jocurilor, iar curtea din spatele casei lui Moromete pare mai mare datorită prezenței acestuia. Căderea impunătorului arbore prevestește, simbolic, prăbușirea autorității paterne și anticipează precipitarea evenimentelor.

Achim pleacă la București, dar câștigul așteptat nu se ivește, iar Moromete află că fiul său nu intenționează să se mai întoarcă și nici să trimită vreun ban acasă. Pedeapsa exemplară aplicată lui Paraschiv și lui Nilă, într-una dintre ultimele scene ale primului volum, care marchează o încercare disperată de a restabili ordinea familială, nu are nici o eficiență, cei doi fug și ei la București cu caii și cu aproape toată averea familiei. Pedeapsa aplicată și discursul nu au niciun efect. Paraschiv și Nilă sparg lada de zestre a fetelor, iau banii și covoarele și fug cu caii, amenințând cu o răzbunare și mai mare. Conflictul surd de pe tot parcursul acțiunii se finalizează în această izbucnire violentă a tatălui care marchează sfârșitul unui destin familial. Pentru fiii mai mari ai lui Ilie Moromete, tradiția nu mai are nici o importanță. Ei se adaptează primii noului, consideră că satul și realitatea lui sunt perimate. Revolta împotriva autorității paterne este expresia acumulării unor nemulțumiri latente pricinuite de dorința de schimbare. Fără a o conștientiza clar, Paraschiv, Nilă și Achim se raportează la mentalitatea orașului, iar plecarea din sat nu este decât rezultatul nevoii latente de a lua viața pe cont propriu. Interesant este faptul că cei trei vor reconstitui, în peisajul citadin, tiparul gospodăriei rurale.

Prototip al țăranului patriarhal, **personajul principal al romanului este o figură aparte a categoriei ruralului**. Capul familiei, eroul lui Marin Preda trăiește în convingerea neclintită că existența sa reprezintă lucrul cel mai important din univers. Spirit pătrunzător, contemplativ și ironic, disprețuiește tot ce vine de dincolo de marginile satului, considerat centru al întregului univers, ignorând noul și neîncrezător în posibilitatea vreunei schimbări aducătoare de bine. Cu plăcerea ieșirii pe scenă, personajul trăiește voluptatea reuniunilor duminicale de la fierăria satului, una dintre puținele plăceri pe care și le îngăduie, pentru că Moromete e surprins la începutul evoluției sale în roman la vârsta la care „numai mari nenorociri sau numai mari bucurii mai pot schimba viața unui om”.

Aparența autorității necontestate se menține o perioadă, la fel ca și iluzia imuabilității lumii din care face parte. Ilie Moromete nu va fi capabil, însă, să își apere până la capăt stilul existențial. Acceptat o perioadă de soție și de copii, modul de a exista patriarhal este contestat, în cele din urmă, violent chiar. Fiii mai mari fug, Catrina și Tița îl părăsesc, Niculae refuză să-i mai vorbească, neînțelegând gestul tatălui de a nu-i mai plăti taxele școlare. Descoperind că propria concepție despre viață era eronată, personajul se retrage într-o muțenie care îl va face de nerecunoscut. Din Moromete cel cunoscut de toți nu mai rămâne decât capul de humă arsă, făcut de Din Vasilescu, care privește însingurat de pe polița lui Iocan metamorfoza timpului.

Criza timpului istoric, anunțată de finalul primului volum („Timpul nu mai avea răbdare”), se concretizează în prăbușirea tuturor structurilor consacrate, prezentată în volumul al II-lea al romanului. Chiar dacă reușește să refacă loturile de pământ, chiar dacă își regăsește seninătatea și puterea de a ironiza și de a contempla spectacolul lumii, Ilie Moromete al volumului al II-lea pare o copie palidă a personajului care susține, prin prezență, reacții și gesturi, întreaga existență a comunității rurale din Siliștea – Gumești. Singurătatea copleșitoare îl individualizează puternic pe acest „țăran” capabil să înțeleagă mai bine decât oricine rosturile existenței și, de aceea, în conflict cu toți cei care îl înconjoară. Însingurarea lui Ilie Moromete nu este provocată de dezamăgirea că a pierdut sau a recâștigat pământul (pe care el îl știe un bun oarecare, ca orice alt bun material) sau de dorința de a accede la un alt statut social (pentru că personajul se bucură de o autoritate necontestată în comunitate, fără a se număra printre cei mai bogați săteni), ci de lupta sa pentru asigurarea perpetuării unor principii. Când înțelege că esența existenței sale – principiul potrivit căruia un mod de viață corect se întemeiază în primul rând pe respectul autorității câștigate prin experiență – nu mai are valoare, Ilie Moromete renunță la lupta cu fiii săi și chiar cu propriul destin.

**Incipitul și finalul primului volum** aduc în prim plan **problema timpului și evidențiază drumul însingurării lui Moromete**; în incipit, eroul e înconjurat de familie, ceea ce îi conferă un anumit statut, în timp ce în final e singur și retras (nu mai iese la drum), cu aerul celui doborât de o lume incomprehensibilă.**Celebra corespondență între incipit și final** din primul volum pe problema timpului răbdător/nerăbdător a incitat critica literară, care a emis interpretări interesante. La început, iluzia lui Moromete că zilele se scurg încet, semănând între ele și conservând o lume arhaică, se transmite cititorului printr-o formulă asemănătoare, prin funcția ei, cu cea inițială a basmului. **Formula din incipit este reluată pe parcursul acțiunii**, accentuând caracterul iluzoriu al liniștii pe care o trăiește personajul principal: „Dar nici asta nu se putea, fiindcă timpul era foarte răbdător și amenințările mai se sfărâmau în puzderie de amenințări mai mici pe care cu ajutorul timpului le ducea zilnic în spinare.” Între impresia inițială și precipitarea din final se conturează cronotopul satului.**Cele două coordonate, spațială și temporală, închid drama destrămării familiei de tip patriarhal.**

**Finalul primului volum**, deschis, aduce în prim plan o altă realitate temporală: „Timpul nu mai avea răbdare”. Aglomerarea evenimentelor din finalul romanului susține ideea dezagregării unei realități familiare pentru personajul principal, nevoit să se confrunte cu o altă realitate, fără a ști dacă se va putea adapta. Autorul lasă personajelor sale o mai mare libertate de mișcare, creând pregnant iluzia unei vieți obiective, a unei lumi asemănătoare celei reale.

# Conflicte

Primul volum al romanului apare în anul 1955, opera „Moromeții” continuând tradiția romanului de inspirație rurală, realist-obiectivă, începută de operele precum „Ion”, „Răscoala” și „Baltagul”. Volumul I este alcătuit din trei părți cu numeroase capitole, fiecare parte începând cu o scenă memorabilă: întoarcerea Moromeților de la câmp, plecarea lui Achim la București și seceratul, momente cu o semnificație aparte și un loc bine definit în structura romanului. Al doilea volum apare în anul 1967 și este structurat în cinci părți, în care se relatează, în esență, despre disensiunile amplificate din familia Moromete, prezența lui Niculae în sat cu prilejul secerișului, revolta spontană a unora dintre săteni, retragerea lui Niculae din munca de partid și moartea lui Ilie Moromete. Tema generală, comună ambelor volume, este de inspirație rurală, având în centru satul și țăranul, totul raportându-se la timp.

Titlul romanului explică viziunea autorului și evidențiază drama familiei Moromete: destrămarea acesteia prin fuga celor trei băieți la București, plecarea Catrinei la fiica din prima căsătorie și distanțarea lui Niculae, care studiază horticultura și devine activist al Partidului Comunist. Astfel, trădat de fii, Ilie Moromete rămâne în casa bătrânească împreună cu fiica cea mică, Ilinca. Toate aceste scene ce s-au petrecut au dat naștere unor conflicte importante, mai întâi dezacordul dintre tată și cei trei fii ai săi din prima căsătorie: Paraschiv, Nilă și Achim, izvorât dintr-o modalitate diferită de a înțelege lumea și de a-i prețui valorile. Problemele economice ale familiei trezesc dorința băieților de a părăsi casa părintească pentru a pleca la București și a o lua de la început în capitală. Deranjați de atitudinea tatălui lor care, în loc să comercializeze produsele și să obțină bani, prefera să piardă timpul discutând politică în poiana lui Iocan, băieții pun la cale un plan care va zdruncina puternic familia Moromete.

Cel de-al doilea conflict izbucnește între Moromete și Catrina, soția lui. Moromete vânduse în timpul secetei un pogon din lotul soției, promițându-i, în schimb, trecerea casei pe numele ei, dar amână îndeplinirea promisiunii. Familia Moromete se dezintegrează odată cu schimbările la nivel politic care afectează chiar și relațiile familiale. După fuga băieților, Ilie Moromete devine ursuz, mereu îngândurat și își pierde prestigiul în sat. Pleacă la București să-i vadă pe băieți și să-i determine să se întoarcă acasă. Le propune să uite cu toții părțile negative, însă fără rezultat. În urma acestei scene durerea tatălui se intensifică, tristețea care îl copleșește provenind din încercarea nereușită de a-și reface căminul. Deranjată de gestul soțului său de a propune fiilor să revină în sat, Catrina îl părăsește pe Ilie.

Un alt conflict este cel dintre Moromete și sora lui, Guica. Aceasta și-ar fi dorit ca fratele ei să rămână văduv, să nu se recăsătorească pentru că în felul acesta și ea ar fi avut de câștigat, rămânând în casa lui Ilie. Faptul că a ales să se recăsătorească nu a făcut decât să aprindă o ură în sufletul Guicăi, aceasta încercând să o transmită fiilor lui Moromete. Maria Moromete nutrește o neîmpăcată ură față de Catrina, iar Paraschiv, Nilă și Achim, fiii lui Ilie Moromete din prima căsătorie, sunt convinși că mama lor vitregă îi nedreptățește, căutând să le facă zestre numai fetelor – Ilinca și Tita – și să-i asigure lui Neculae, fiul mai mic, continuarea studiilor. De aici, conflicte deschise, uneori violente. De altfel, una dintre primele scene ale romanului sugerează disensiunile care există în interiorul acestei familii compuse din copii proveniți din căsnicii diferite.

De-a lungul textului s-a putut observa că între Moromete și fiul cel mic, Niculae există o relație dificilă, care va izbucni un conflict secundar. Ilie Moromete își privește fiul în primul rând din punctul de vedere al rolului său în cadrul gospodăriei. Astfel, conform tatălui, treaba lui Niculae era să ducă și să aducă oile la păscut, și nu să plece la studii, așa cum își dorea acesta. Niculae nu înțelege punctul de vedere al tatălui său, așa cum nici acesta nu pricepe și nu respectă dreptul fiului de a decide asupra propriului destin. Astfel, alege cartea, și nu pământul, la care renunță în favoarea Tiței și a Ilincăi, surorile lui. Când părăsește casa părintească, tânărul admite nevoia de acțiune alături de cea de analiză și contemplare pentru a-și duce scopurile la bun sfârșit. El simbolizează mentalitatea unei noi generații, cu țeluri și gândire diferite, pregătindu-se pentru construcția unei noi societăți. La finalul romanului, Niculae este inginer horticultor și membru în Comitetul Județean de Partid, semn că a reușit să studieze, așa cum și-a dorit.

În concluzie, romanul înfățișează satul tradițional, marcat de schimbările istorice, care zguduie totodată și familia lui Moromete. Conflictele izbucnite au dus la destrămarea familiei, dar totodată au fost și amplificate de o serie de schimbări ale societății, ce au dus la o deruralizare a satului.