**Cezara**

Cezara este o **nuvelă mitică**, scrisă de **Mihai Eminescu**. Prima publicare a operei a avut loc în anul 1876, în foiletonul ziarului „Curierul de Iași”. Apoi, în 1893, aceasta este tipărită în volumul de nuvele al lui Eminescu, urmând să fie publicată pentru prima dată în postura de text independent în „Revista Societății Tinerimea română”, în 1933.

Detalii despre **evoluția acestei povești de dragoste**, dar și informații legate de motivele pentru care opera este considerată mai degrabă o nuvelă fantastică decât una de dragoste vei găsi în **[rezumatul](https://liceunet.ro/mihai-eminescu/cezara/rezumat" \t ")**sau în **[comentariul](https://liceunet.ro/mihai-eminescu/cezara/comentariu" \t ")**din cadrul Book-ului pe care profesorii Liceunet l-au pregătit pentru tine. Totodată, aici vei găsi și o **[caracterizare a personajului](https://liceunet.ro/mihai-eminescu/cezara/caracterizare" \t ")principal**, iar acest eseu a fost redactat de către unul dintre elevii care au folosit materialele noastre.

## Introducere

În introducerea oricărui eseu sau comentariu despre „Cezara” este important să menționezi apartenența la specie, precum și data primei publicări. În caz că ești bine informat despre această operă literară, poți adăuga și alte elemente, precum titlul volumului din care face parte textul. De reținut: introducerea cuprinzătoare va convinge profesorul corector încă de la început de faptul că ești bine familiarizat cu subiectul propus!

**Exemplu**

„Cezara” este o nuvelă mitică, al cărei autor este Mihai Eminescu. Opera a fost publicată pentru prima dată în anul 1876, în foiletonul ziarului „Curierul de Iași”. Mult mai târziu, abia în 1893, aceasta este tipărită în volumul de nuvele al lui Eminescu, urmând să fie publicată ca text independent în „Revista Societății Tinerimea română”, în anul 1933.

## Semnificația titlului

În ceea ce privește titlul nuvelei „Cezara”, trebuie să menționezi detalii legate de simbolistica acestuia. El nu a fost ales la întâmplare, ci are o deosebită semnificație referitor la identitatea și caracteristicile personajului principal. De reținut: explicația semnificației titlului poate conduce la descoperirea unor bune argumente pentru rezolvarea cerințelor din subiectul de examen.

**Exemplu**

Titlul nuvelei este reprezentat de numele femeii care se îndrăgostește de protagonistul operei (Ieronim). Cezara este un simbol al tentației feminine, așa cum este ea percepută de către Eminescu. Ea este privită prin ochii omului de geniu (reprezentat de Ieronim), care este opusul Cezarei, preferând adorația femeii iubite de la distanță, păstrând astfel spiritul inocenței cuplului adamic.

## Tema

O analiză pertinentă a oricărui text literar trebuie să conțină informații referitoare la tema reflectată în cadrul lucrării analizate. Este important să menționezi faptul că, în cazul nuvelei „Cezara”, avem de-a face cu tema iubirii de tip paradisiac, așa cum este ea văzută prin ochii omului de geniu.

**Exemplu**

Tema nuvelei este reprezentată de dragostea privită din perspectiva omului de geniu. Această tematică este abordată prin intermediul poveștii de dragoste dintre Cezara și Ieronim. Drama iubirii lor este rezolvată numai de „magia” insulei bătrânului Euthanasius, aceasta reprezentând o replică a paradisului primordial. Astfel, Ieronim se îndrăgostește cu adevărat de Cezara doar după regăsirea inocenței primordiale, starea edenică surprinsă într-o geografie mitică a insulei, unde cuplul este departe de lumea din „cetate”.

## Rezumatul pe scurt

Recomandăm realizarea rezumatului ținând cont de cele mai importante evenimente petrecute de-a lungul acțiunii operei. Un rezumat scurt exclude detaliile, concentrându-se îndeosebi asupra faptelor care au loc în text. Realizarea rezumatului te va ajuta întotdeauna să reții numai informațiile-cheie în legătură cu acțiunea nuvelei.

**Exemplu**

Nuvela „Cezara” este structurată în opt părți. În prima parte este descrisă o veche mănăstire italiană, unde locuia, într-o chilie Ieronim, „frate laic”.   
[...]  
Marchizul Castelmare o amenință pe contesa Cezara Bianchi cu o căsătorie forțată, gestul său fiind motivat de datoria pe care tatăl fetei o avea față de el. În schimbul iertării datoriei, ar fi primit acordul părintelui. Privind pe fereastră, contesa îl remarcă pe Ieronim și se îndrăgostește pe loc de el, considerând că tânărul avea o frumusețe irezistibilă.   
[...]  
Într-o scrisoare adresată lui Ieronim, unchiul lui, Euthanasius, îi descrie insula pe care trăia: ascunsă, înconjurată de stânci, greu accesibilă (intrarea se făcea printr-o peșteră, pe o intrare ascunsă de o stâncă mișcătoare). În unul lac format din patru izvoare se afla o altă insulă, în interiorul căreia exista o altă peșteră. Pe pereții acestei peșteri, Euthanasius îi sculptase pe Adam și Eva, ca simbol al inocenței primordiale a omului care acționează instinctiv. În opinia lui Euthanasius, orice doctrină are ca scop îndepărtarea omului de la esența naturii sale: instinctul.  
[...]  
Chiar în ziua în care Cezara și marchizul Castelmare urmau să se căsătorească, tatăl Cezarei moare. Văzându-se eliberată de povara datoriei tatălui ei, fata amână căsătoria cu un an, explicând că aceasta reprezenta perioada de doliu. Apoi, se retrage la mănăstire și ajunge, într-un final, pe insula lui Euthanasius, întocmai precum Ieronim. Abia pe insulă, iubirea celor doi se împlinește cu adevărat.

## Apartenența la specie

Cel mai important element în argumentarea apartenenței la specie a oricărei opere literare este definiția speciei respective. Aceasta conține particularitățile speciei, care pot fi demonstrate foarte ușor odată ce te familiarizezi cu definiția nuvelei. Așadar, este important să reții că nuvela este o lucrare narativă în proză, de amploare medie, având o acțiune care se complică progresiv, un conflict puternic și personaje bine individualizate.

**Exemplu**

Nuvela este o operă epică în proză, cultă, de dimensiuni mai mari decât schița, cu un singur fir narativ și cu o acțiune relativ complicată. La acțiunea nuvelei participă personaje bine individualizate și în număr moderat, iar accentul cade pe caracterul acestora, și nu pe acțiune. Acțiunea nuvelei se complică progresiv, în centrul său aflându-se un conflict puternic.  
[...]  
Atât întâmplările narate, precum și personajele care participă la acțiune reprezintă subiectul nuvelei. Întrucât este vorba despre o operă epică, subiectul va fi întotdeauna  structurat în cele cinci momente ale subiectului: expozițiunea, intriga, desfășurarea acțiunii, punctul culminant și deznodământul.   
[...]  
Conflictul nuvelei este, pe de-o parte, exterior (între Ieronim și Castelmare), iar pe de altă parte, interior, fiindcă în sufletul lui Ieronim se dă mereu o bătălie între acțiunile pe care ar dori să le întreprindă și propria filosofie existențială.  
[...]  
În concluzie, opera „Cezara” aparține speciei literare a nuvelei.

## Perspectiva narativă

Perspectiva narativă reprezintă poziția (unghiul) din care sunt prezentate evenimentele, situațiile, întâmplările narate și se află în relație de interdependență cu tipul naratorului. Aceasta include relația autorului cu întâmplările respective, fiind în strânsă legătură cu tipul de narator prezent în cadrul operei studiate.

**Exemplu**

Spre deosebire de povestire, care este o narațiune subiectivizată, nuvela este caracterizată de obiectivizarea stilului. Astfel, majoritatea nuvelelor sunt narate la persoana a treia, numărul singular. Astfel se petrece și în nuvela „Cezara”, unde perspectiva narativă este obiectivă, relatarea făcându-se la persoana a treia. Relatarea este, însă, subiectivizată pe alocuri de descrierea și confesiunea epistolară.

## Operă epică

Demonstrația cum că o anume operă literară aparține genului epic se face conform definiției acestuia. Astfel, opera epică este opera literară scrisă în versuri sau proză în care autorul își exprimă indirect sentimentele prin intermediul acțiunii și al personajelor. Opera epică poate fi narată, iar acțiunea poate fi împărțită pe momentele subiectului. Modul de expunere principal este narațiunea, însoțită de dialog.

**Exemplu**

Prin intermediul acțiunii și al personajelor, Mihai Eminescu își exprimă în mod indirect sentimentele în legătură cu experiența iubirii. Astfel, prin intermediul personajului Ieronim, autorul transmite o viziunea aparte asupra dragostei. Ieronim îi mărturisește Cezarei că avea nevoie de absența ei, și nu de prezența ei fizică, pentru a iubi. Personajul motivează atitudinea lui explicând că preferă contemplarea mentală a sentimentului, și nu trăirea acestuia prin intermediul simțurilor. Astfel, iubita este separată de forma efemeră a trupului, și ridicată la imaginea eternă a dragostei, netulburată de intervenția simțurilor: o pură construcție spirituală.

[...]

În concluzie, nuvela „Cezara” se definește drept operă epică, întrucât conține acțiune bine plasată în timp și spațiu ce se poate nara pe momentele subiectului. De asemenea, opera respectă toate celelalte trăsături ale textului epic: narațiunea ca mod de expunere dominant, însoțită de descriere și dialog, prezența observabilă a naratorului, precum și exprimarea indirectă a sentimentelor acestuia prin intermediul acțiunii și al personajelor.

## Apartenența la romantism

Apărut ca reacție împotriva normelor rigide impuse de clasici, romantismul este un curent artistic manifestat în toate compartimentele acestui domeniu: literatură, artă vizuală, muzică. Pentru a demonstra apartenența unei opere literare la romantism, trebuie să cunoști foarte bine trăsăturile acestuia. De exemplu, în timp ce, pentru clasici, rațiunea primează, romanticii plasează sentimentul în centrul creațiilor realizate. Întoarcerea în trecut și temele de tip patriotic și istoric sunt și ele specifice acestui curent literar.

**Exemplu**

Nuvela „Cezara”, de Mihai Eminescu, aparține curentului literar romantic, întrunind multe dintre condițiile necesare încadrării în categoria prozei romantice românești. În primul rând, opera este romantică prin faptul că abordează tema iubirii. Perspectiva autorului asupra iubirii prezintă acest sentiment drept unică modalitate de „salvare” a spiritului uman. În spirit romantic, aceasta se realizează prin intermediul recuperării originilor mitice și a armoniei primordiale specifice celor dintâi oameni: Adam și Eva.   
[...]  
Motivul literar central, „insula lui Euthanasius”, este și el de natură romantică, prin sugestia eliberării din timpul istoric și a recuperării paradisului pierdut. Astfel, se realizează transcendența dinspre elementul profan către cel sacru. Autorii romantici, precum Eminescu, sunt cunoscuți, printre altele, și datorită preocupării pentru întoarcerea în contextul primordial, alături de dorința recuperării inocenței și a purității începutului absolut.

## Concluzie

În încheierea eseului sau a comentariului despre nuvela „Cezara”, poți apela fie la o opinie a unui critic literar, fie la reluarea unor idei-cheie pentru a rezuma principalele observații privitoare la textul analizat. Accentul va cădea pe cerința principală din subiectul de examen, iar concluzia trebuie să contribuie la întărirea argumentelor expuse în eseu sau comentariu.

**Exemplu**

În concluzie, „Cezara” este o nuvelă mitică ce prezintă iubirea în postura de singură cale către mântuirea spiritului uman. Acest proces este posibil și prin recuperarea patriei mitice, alături de regăsirea armoniei primordiale a cuplului adamic.

# Caracterizarea Cezarei

Dragostea este caracteristica de baza a operei eminesciene, unde personajele sunt conduse de cele mai sacre sentimente, adesea frumos acompaniate de spațiul natural. Astfel, nuvela „Cezara” se încadrează perfect în literatură, unde standardele eminesciene impun o armonie în opera națională.

**Cezara, personajul feminin al nuvelei**, fiică de conte, întruchipează **trăsăturile zeiței Venus**, femeia dornică de amor, zeița iubirii și pasiunii. De aici se desprinde și **tipul uman al personajului, tipul femeii care topește inimi de gheață și deschide uși de fier**. Într-un final ea reușește să asuprească inima iubitului său Ieronim, un „demon mândru și nepăsător, de o frumusețe diferită de cea lumească și ordinară.

Fiind o **ființă determinată**, trăsăturile morale ale Cezarei se reflectă în faptele sale. Hotărârea se reliefează în răvașul adresat lui Ieronim. Inițiativa proprie de a destăinui dragostea devoratoare, accentuează curiozitatea și copilul ce joacă în inima fetei. **O altă trăsătură este devotamentul**. Este, la fel, o trăsătură de caracter deja statornicită, deoarece refuzul de a fi supusă amorului disprețuitor al Marchizului Castelmare, impune apreciere și admirație.

**Comportamentul Cezarei se asociază parțial și cu cel al Otiliei din romanul lui George Călinescu**. Fiind și ea o tânără hotărâtă își cunoaște prețul și scopul în viață, însă Otilia dă dovadă de maturitate și raționament la capitolul „dragoste”. Astfel, având similitudini, distingem și deosebiri între aceste două personaje literare. Iubirea Cezarei reprezintă ascensiunea sentimentelor înflăcărate ale unui îndrăgostit. Dorința este călăuza eroinei - **dorința de a-și vedea iubitul împărtășindu-i aspirațiile unui cuplu**. Fiind profund îndrăgostită, ea ar accepta și umilința „aș primi să fiu servitoarea ta, numai să mă suferi într-un colț al casei în care vei locui tu, să suferi ca să sărut perina pe care va dormi capul tău”.

Amorul fiind dominant, inhibă rațiunea la cel mai jos nivel al scării priorităților. De aici deducem și atitudinea Cezarei fața de iubitul său, în care se deșteaptă senzații și emoții a căror intensitate n-o poate controla. Cuplul Cezara-Ieronim este atât bizar, cât și firesc. Intenția tânărului de a nu inspira speranțe deșarte, o respinge pe Cezara. Ieronim își dorește să nu se amestece în această deșertăciune a lumii, să nu se lase sedus de această „plăcere dobitocească”, de „reproducerea în mușinoiul pământului de viermi noi cu aceleași murdare dorințe în piept…”. De aceea, acceptarea iubirii Cezarei înseamnă pentru el coborârea de pe piedestal și amestecarea cu mulțimea. Însă, într-un final el cedează, îndrăgostindu-se ca un pământean de rând, un supus al amorului.

„Cezara” de Mihai Eminescu este o nuvelă în care se regăsesc o gamă largă de aspecte, de la cel romantic la cel mitic, îmbinat cu fantastic. Refugiul și regăsirea paradisiacă sunt temele abordate în operă, aceste problematici fiind frecvent întâlnite în scrierile eminesciene. Ieronim, care este diferit de lumea obișnuită, condusă de „zâmbiri banale” și „simțiri muieratice” și Cezara, fugind la o mănăstire de pe malul mării unde se călugărește, se întâlnesc pe insula lui Euthanasius, unchiul lui Ieronim, unde cei doi își găsesc Edenul visurilor lor. După părerea mea, acest loc reprezintă însăși Paradisul. Datorita poziției sale de cercuri concentrice, acesta reprezintă centrul Pământului. Ajunși purificați pe acel loc fermecat ei ating apogeul fericirii.

# Rezumat

**Nuvela se compune din opt părți**, intriga având o importanță mai mică pentru autor decât pasajele ce conțin confesiuni ale personajelor (în forma monologurilor sau a scrisorilor) sau părțile descriptive. Astfel, prima parte debutează cu descrierea unei vechi mănăstiri italiene, unde Ieronim este „frate laic”. Acolo, el locuiește într-o chilie „pe pereții căreia erau aruncate cu creionul fel de fel de schițe ciudate – ici un sfânt, colo un cățel zvârcolindu‑se în iarbă, colo icoana foarte bine executată a unei rudaște, flori, tufe, capete de femei, bonete, papuci, în fine, o carte de schițe risipită pe perete”. Pe când Ieronim se afla în chilia lui, călugărul Onufrei îl invită în oraș.

Între timp, cititorul asistă la amenințările marchizului Castelmare, care dorește să-i impună contesei Cezara Bianchi o căsătorie forțată. Motivul era acela că tatăl fetei îi datora bani, iar acordul părintelui l-ar fi primit în schimbul iertării datoriei. Cezara îl roagă ca, măcar atât timp cât încă nu era soția lui, să o scutească de atenția lui. Marchizul se îndepărtează furios, iar contesa observă, privind pe fereastră, un călugăr bătrân, însoțit de altul, mai tânăr, a cărui frumusețe o impresionează. Atunci, ea îl cheamă pe bătrânul pictor Francesco, dorind să i-l recomande pe călugăr drept model pentru imaginea demonului din „Căderea îngerilor”, un tablou la care acesta tocmai lucra. Francesco își dă seama care erau intențiile fetei și îi propune ca, în loc să plece cu Castelmare, să locuiască în casa lui („Vrei un părinte?… Iată‑mă… Vrei o casă? A mea îți stă deschisă. Vrei un amant, Cezara? Iată‑l”). Cezara nu-și putea lua ochii de la Ieronim („Ce frumos era…”).

În cea de-a treia parte, Ieronim primește o scrisoare de la unchiul său, Euthanasius. Acesta era un bătrân singuratic, care trăia pe o insulă înconjurată de stânci. Intrarea către insulă se făcea printr-o peșteră, pe o intrare ascunsă de o stâncă mișcătoare. În interiorul insulei, patru izvoare formau un lac, în mijlocul căruia se găsea o altă insulă, având și ea o peșteră, înconjurată de o livadă de portocali. Pe pereții acestei peșteri, Euthanasius îi sculptase pe Adam și Eva, în încercarea de a surprinde în imagini „inocența primitivă”. În scrisoarea lui, bătrânul adaugă filosofia sa: „Viața internă a istoriei e instinctivă; viața exterioară, regii, popii, învățații, sunt lustru și frază și, cum de pe haina de mătasă pusă pe un cadavru nu poți cunoaște în ce stare se află, astfel de pe aceste vestminte mincinoase nu poți cunoaște cum stăm cu istoria însăși”. Astfel, orice doctrină are ca scop îndepărtarea omului de la esența naturii sale: instinctul.

Ieronim fusese luat drept model de către pictorul Francesco, iar Cezara asistă la ședința de pictură, rezistând tot mai greu frumuseții extraordinare a tânărului. Astfel, ea decide să-i scrie lui Ieronim, mărturisindu-i sentimentele pe care le avea pentru el. Ieronim îi răspunde cu scepticism: „dacă suspin, dacă doresc… n‑aud eu din toate părțile aceleași suspine ordinare, aceleași daruri ordinare, căci care‑i scopul lor? Plăcerea dobitocească, reproducerea în mușinoiul pământului de viermi noi cu aceleași dorințe murdare în piept, pe care le îmbracă cu lumina lunii și cu strălucirea lacurilor”. El o refuză, așadar, preferând dragostea platonică, pe care o percepea ca fiind mai nobilă („fii steaua cea din cer – rece și luminoasă – ș‑atunci ochii mei s‑or uita etern la tine!”). Apoi, Francesco le face cunoștință în mod oficial, iar tânărul îi spune Cezarei că, deși nu iubea pe nimeni, dacă ar fi iubit pe cineva, ea ar fi fost aceea. El adaugă faptul că simțea o adorație pentru ea, care s-ar putea transforma în dragoste, dacă ea nu l-ar fi iubit deja pe el. Înțelegem, așadar, că Ieronim prefera inocența și noblețea contemplării persoanei iubite de la distanță („Nu se putea zice că era amor, căci, deși‑i plăcea prezența ei, totuși îi plăcea și mai mult ca, departe de ea, să cugete la dânsa”).

Cei doi continuă, însă, să se întâlnească, sentimentele lui Ieronim fiind ambigue („Simțea pare că un ghimpe în inimă când era de față, nu mai avea acea libertate de vis care era esența vieții sale și singura fericire a unui caracter mulțumit, fără amor și fără ură”). Una dintre aceste întâlniri este, însă, urmărită de marchizul Castelmare, care se ascunsese pentru a nu fi observat. Cezara, însă, bănuiește ceea ce se întâmpla în urma unui foșnet suspect, punând în mâna lui Ieronim o sabie. Are loc un duel între marchiz și Ieronim, luptă încheiată cu rănirea gravă a celui dintâi.

O altă consecință a duelului este, însă, expulzarea lui Ieronim din oraș, ca urmare a interzicerii duelurilor. Tânărul ia o barcă pe care i-o pusese la dispoziție pictorul Francesco, ajungând pe o insulă stâncoasă, în dreptul căreia se afla o mănăstire de măicuțe. El realizează că se afla chiar pe insula lui Euthanasius, de la care îi rămăsese o scrisoare de rămas-bun, în peștera unde locuise acesta, alături de descrierea ritualului morții sale („Mă voi așeza sub cascada unui pârâu; liane și flori de apă să încunjure cu vegetația lor corpul meu […] Astfel cadavrul meu va sta ani întregi sub torentul curgător, ca un bătrân rege din basme, adormit de sute de ani într‑o insulă fermecată”).

Între timp, Cezara nu se poate elibera de logodna cu marchizul Castelmare. Tocmai în ziua în care urma să se sărbătorească uniunea celor doi, tatăl Cezarei moare. Văzând acestea, Cezara înțelege că datoria tatălui ei nu mai reprezenta o problemă și amână căsătoria cu un an, pretextând că era vorba despre perioada de doliu. Apoi, se retrage la mănăstire. Întocmai ca Ieronim, despre care nu mai știa nimic și de dorul căruia suferea profund, fata ajunge pe insula lui Euthanasius. Acolo îl observă pe Ieronim, crezând inițial că tânărul era o halucinație. Apoi, însă, înțelegând că Ieronim era real, „toată cugetarea ei se‑mprospătase, toate visele ei reveneau splendide și doritoare la viață”.

**În concluzie**, nuvela eminesciană „Cezara” **înfățișează iubirea drept unică modalitate a mântuirii spiritului uman**. Această mântuire este posibilă și prin redobândirea patriei mitice, alături de regăsirea armoniei primordiale a celui dintâi cuplu (cuplul adamic).