**Fișă de lectură**

**Titlul operei literare:** „Iona”

**Autorul:** Marin Sorescu

**Date despre operă:** „Iona” este o dramă existențială de idei, publicată pentru prima dată în anul 1968 în revista „Luceafărul”. Opera este inclusă în trilogia „Setea muntelui de sare”, alături de „Paracliserul” și „Matca”.

**Date importante despre viața și activitatea autorului:** Marin Sorescu a fost un poet, prozator și dramaturg român. Născut în 1936, la Bulzești (județul Dolj), el a activat și ca traducător și eseist. Operele sale sunt caracterizate printr-un stil aparte, degajat, ușor ironic, fantezist (pentru a atenua reflecția gravă), câteodată chiar agresiv, datorită simțului critic accentuat. Operele lui au fost traduse în peste 20 de țări, totalizând peste 60 de cărți apărute în străinătate.  
Sorescu a condus revista literară „Ramuri” și a fost președintele Uniunii Scriitorilor din Craiova. El a fost membru al Academiei Române, al Academiei Mallarmé din Paris, al Academiei Europene de Știință și Artă din Veneția, al Academiei de Arte, Știință și Profesii din Florența. A reușit performanța de a fi nominalizat la Premiul Nobel pentru literatură.

Deși nu a aparținut vreunui partid politic, Marin Sorescu a ocupat funcția de Ministru al Culturii în cadrul cabinetului Nicolae Văcăroiu (25 noiembrie 1993 - 5 mai 1995). La doi ani după încheierea activității sale în Minister, Marin Sorescu se stinge din viață la București.

**Alte opere ale autorului:** „Trei dinți din față”, „Viziunea vizuinii”, „Japița”, „Casa evantai”, „Pluta meduzei”, „[A treia țeapă](https://liceunet.ro/marin-sorescu/a-treia-teapa)”, „[Am zărit lumina](https://liceunet.ro/marin-sorescu/am-zarit-lumina)”, „[Boala](https://liceunet.ro/marin-sorescu/boala)”, „[Echerul](https://liceunet.ro/marin-sorescu/echerul)”, „[Harta](https://liceunet.ro/marin-sorescu/harta)”, „[La lilieci](https://liceunet.ro/marin-sorescu/la-lilieci)”, „[Paraclisierul](https://liceunet.ro/marin-sorescu/paracliserul)”, „[Portretul artistului](https://liceunet.ro/marin-sorescu/portretul-artistului)”, „[Povară](https://liceunet.ro/marin-sorescu/povara)”, „[Poveste](https://liceunet.ro/marin-sorescu/poveste)”, „[Scară la cer](https://liceunet.ro/marin-sorescu/scara-la-cer)”, „[Singur printre poeți](https://liceunet.ro/marin-sorescu/singur-printre-poe%C8%9Bi)”, „[Unde fugim de acasă?](https://liceunet.ro/marin-sorescu/unde-fugim-de-acasa)”.

**Specia literară:** Tragedie, parabolă dramatică

**Gen literar:** Genul dramatic

**Curent literar:** modernism

**Semnificația titlului:** Titlul operei („Iona”) este alcătuit dintr-un substantiv propriu, a cărui semnificație este „eu”. Așadar, titlul desemnează un personaj aflat în permanență în căutarea sinelui. „Iona” este și numele proorocului din Vechiul Testament, a cărui mit povestește cum acesta, încercând să fugă de Dumnezeu (și prin el, de propriul destin), a sfârșit înecat în mare.

**Tema principală:** Tema operei este singurătatea, concretizată în societatea modernă în chipul imposibilității de a interacționa cu cei din jur. Singurătatea devine o stare sufletească ce înlesnește procesul regăsirii de sine: „ca orice om foarte singur, Iona vorbește tare cu sine însuși, își pune întrebări și răspunde”. Cu toate acestea, individul nu cunoaște calea spre împlinirea acestui țel. Aceasta este drama omului modern.

**Viziunea autorului:** Viziunea lui Marin Sorescu este reflectată de opera de față, întrucât scriitorul s-a confruntat cu dificultăți în epoca postbelică. Aceasta a fost caracterizată în mare măsură de izolare, agresivitate, și senzația condamnării la solitudine, a alienării. Însuși Sorescu a declarat: „Îmi vine pe limbă să spun că Iona sunt eu... Cel care trăiește în Țara de Foc este tot Iona, omenirea întreagă este Iona, dacă-mi permite. Iona este omul în condiția lui umană, în fața vieții și în fața morții”.

**Personaje:** Iona, peștii, pescarii

**Rezumat pe scurt:** Drama „Iona” este alcătuită din patru tablouri. Primul introduce personajul principal, pescarul Iona. Întrucât Iona era destul de ghinionist, nereușind vreodată să prindă „peștele cel mare”, își aducea cu sine un acvariu și astfel, pescuia peștii care mai fuseseră prinși o dată (simbol al refugiului în bucuriile trecute). Marea, văzută prin ochii lui Iona, este plină de pești, dar și de nade colorate (capcanele care ne sunt întinse pe parcursul vieții). În finalul tabloului, Iona este înghițit de un pește uriaș. Pescarul încearcă în zadar să lupte cu fiara care îl înghițise.

Tabloul al doilea este situat în interiorul peștelui. Iona vorbește cu el însuși, asigurându-se astfel de propria supraviețuire. „Începe să fie târziu în mine. Uite, s-a făcut întuneric în mâna dreaptă și-n salcâmul din fața casei”, constată el. Monologul protagonistului cuprinde varii întrebări existențiale, precum „de ce trebuie să se culce toți oamenii la sfârșitul vieții”, sau „de ce oamenii își pierd timpul cu lucruri ce nu le folosesc după moarte?”. Apoi, el găsește un cuțit, căpătând astfel o mai mare libertate de acțiune. Îi vine ideea construirii unei bărci de lemn „în mijlocul mării”, asemenea unui „lăcaș de stat cu capul în mâini în mijlocul sufletului”.

În cel de-al treilea tablou, Iona constată cu disperare că peștele cel dintâi (cel care îl înghițise) fusese, la rândul său, înghițit de un altul. În interiorul acestui pește se află „o mică moară de vânt”, element ce amintește de Don Quijote și de zădărnicia luptei existențiale a protagonistului. Apar doi pescari a căror prezență este pur simbolică, întrucât ei nu spun nimic și duc câte o bârnă în spate. Aceasta este o trimitere la mitul lui Sisif, amintind de oamenii care își poartă ca pe o greutate destinul, dar cad în rutină din lipsa unei motivații. Apoi, Iona scapă cuțitul și se imaginează pe sine în forma unei unghii mari, „ca de la piciorul lui Dumnezeu”, care spintecă burțile peștilor, care erau acum în număr de trei. Iona îi scrie mamei sale, rugând-o să îl nască mereu, sugerând astfel ideea repetabilității existenței umane. În finalul tabloului apare o infinitate de ochi (nenăscuții pe care chitul îi purta în interiorul său) care îl privesc pe Iona.

Ultimul tablou îl surprinde pe Iona în gura ultimului pește, pe când din el se vede doar barba. Peștele este spintecat, Iona respiră „aer de-al nostru - dens”, dar fericirea lipsește, fiindcă, spune el, aceasta „nu vine niciodată atunci când trebuie”. Strigându-și cunoscuții, Iona observă din nou cei doi pescari cu bârnele în spate, iar protagonistul remarcă starea de captivitate a omului într-o lume strâmtă și limitată.