**Păsările tinereții noastre de Ion Druță**

**Păsările tinereții noastre** este denumirea unei drame scrise de **Ion Druță** și publicate pentru prima oară în anul 1971. Piesa a fost pusă în scenă pentru întâia oară în anul 1972, pe scena Teatrului Luceafărul din Chișinău.

**Tema principală** a operei este **legătura strânsă dintre om și pământ**, iar acțiunea se petrece în întregime în satul Valea Cocorilor și spune povestea mătușii Ruța și a lui Pavel Rusu, ambii pasionați de câte o pasăre: mătușii Ruța îi plăceau cocostârcii, în timp ce Pavel Rusu iubea ciocârliile. Fiind vorba despre o operă care are printre teme **ruralitatea**, romanul este presărat cu arhaisme și regionalisme.

Comentariu

## Introducere

În introducerea oricărui eseu sau comentariu despre „Păsările tinereții noastre” este important să menționezi faptul că acestă operă este o dramă în două acte scrisă de Ion Druță, autor român din Republica Moldova. Este întotdeauna de apreciat dacă știi data publicării textului studiat. De reținut: introducerea cuprinzătoare va convinge profesorul corector încă de la început de faptul că ești bine familiarizat cu subiectul propus!

**Exemplu**

„Păsările tinereții noastre” este o dramă, scrisă de Ion Druță, un cunoscut autor moldovean, amintit adesea pentru opere precum „Frunze de dor” sau „Povara bunătății noastre”. Publicată pentru prima dată în anul 1971, opera evocă legătura strânsă dintre om și pământ, precum și pe cea dintre om și tradițiile în contextul cărora a crescut.

## Semnificația titlului

În ceea ce privește titlul operei „Păsările tinereții noastre”, trebuie să menționezi detalii legate de simbolistica acestuia. El nu a fost ales la întâmplare, ci are o deosebită semnificație privind modul în care autorul se raportează la tema iubirii. Fiecare cuvânt ce formează titlul operei este important și trebuie analizat! În interpretarea titlului dramei „Păsările tinereții noastre”, accentul cade asupra simbolului central, reprezentat de pasăre.

**Exemplu**

Titlul („Păsările tinereții noastre”) are în centru imaginea păsării, un simbol al libertății și al posibilităților multiple. Astfel, pasărea se poate înălța la cer foarte rapid, sau poate coborî cu mare ușurință către Pământ, de la o mare înălțime. Ea reprezintă, așadar, posibilitatea evoluției sau cea a involuției manifestării, precum și aspirațiile înalte, elanul vital.

## Tema

 O bună analiză a oricărui text literar trebuie să conțină informații referitoare la tema reflectată în cadrul lucrării analizate. Este important să menționezi faptul că, în cazul dramei „Păsările tinereții noastre”, tema principală este aceea a importanței idealurilor în existența umană. Acestea sunt văzute, în opera de față, prin prisma legăturii dintre om și pământ, precum și prin cea a inseparabilității individului de tradițiile în preajma cărora a crescut. Ele conduc, în cazul protagoniștilor operei, către descoperirea sensului propriei existențe.

**Exemplu**

Tema predominantă este reprezentată de continuitatea și importanța idealurilor în existența umană. Accentul cade asupra legăturii dintre om și pământ, precum și asupra inseparabilității individului de tradițiile în preajma cărora a crescut. Mătușa Ruța și Pavel Rusu, protagoniștii operei de față, sunt simbolurile prevalenței spiritului și a identității în fața a tot ceea ce subminează elementul național, ei rămânând înrădăcinați în elementele sacre și umane, pe care le apără împotriva tuturor.

## Rezumatul pe scurt

Recomandăm realizarea rezumatului operei ținând cont de structura sa, și accentuând doar cele mai importante elemente. Astfel, în redactarea acestui rezumat vei stabili cu atenție întâmplările-cheie petrecute de-a lungul operei.

**Exemplu**

Acțiunea dramei are loc în întregime în satul denumit sugestiv „Valea Cocorilor”. Protagoniștii sunt Pavel Rusu și mătușa lui Ruța, ambii fiind pasionați de câte o pasăre: lui Pavel Rusu îi plăceau ciocârliile (simbol al înălțării rapide, al cântecului auzit din înalturi), în timp ce mătușa Ruța iubea cocostârcii, legați de pământ, asemenea ei. Ambele personaje au o importanță deosebită în viața satului lor, însă își privesc idealul din perspective diferite.  
[...]  
Când are loc nunta Dochiței, fiica Artinei, cu un tânăr din neamul Cojocarilor, Ruța o ajută pe aceasta să organizeze petrecerea. Liniștind-o pe Aritina, care nu mai știa cum să plănuiască o nuntă de neuitat pentru fiica ei, Ruța („Lasʼpe mine, nu-ți împle capul cu griji de-aiestea”) are grijă ca bucătăresele să scoată răciturile din pivniță și să toarne vinul „prin  garafe”.  Apoi, merge la țiganul  scripcar,  bănuind că era nepotul lui Găbulică. Îl convinge să cânte un cântec de dor și jale cum nu se mai auzise în Valea Cocorilor, astfel încât cu toții se simt bine la nuntă, iar Aritina este mulțumită și ușurată.  
[...]  
Înainte ca Pavel să moară, mătușa Ruța îl vizitează acasă, unde ajung amândoi la concluzia că împărțiseră același ideal, numai că fiecare dintre ei privise acest ideal din perspective diferite: „În tinerețe, toți vor să zboare, toți își aleg câte-o pasăre care le este mai dragă. Noi, fiind oameni feluriți, ne-am ales și păsări felurite, dar dragostea noastră la rădăcină e una și aceeași –arătură, semănătură, zare...”.

## Caracterizarea personajelor

Când ți se cere realizarea unei caracterizări, cea mai bună idee este să alegi un personaj principal. În „Păsările tinereții noastre” protagoniștii sunt mătușa Ruța și Pavel Rusu. În redactarea caracterizărilor vei avea în vedere stabilirea tipologiei personajelor (principal/secundar, masculin/feminin, individual/colectiv), precum și modalitățile de caracterizare a acestora (directă/indirectă sau chiar autocaracterizare).

**Exemplu**

Personaj principal, feminin, individual, mătușa Ruța este un personaj simbolic, reprezentativ pentru mentalitatea înclinată către prezervarea tradițiilor și a valorilor spirituale. Ea este caracterizată atât în mod direct, de către autor și alte personaje, cât și în mod indirect, acesta fiind principalul mijloc de caracterizare a protagonistei.  
[...]  
Mătușa Ruța locuiește într-o cocioabă („Bojdeuca de demult”), cea mai veche și mai ponosită din tot satul, locuință pe care o îngrijește și la care ține nespus, întrucât este o moștenire de familie. De aici ne dăm seama de faptul că, deși poate părea lipsită de spirit practic, Ruța prețuiește foarte mult tradițiile păstrate cu atâta dificultate de-a lungul timpului, precum și valorile spirituale specifice zonei și satului în care crescuse.      
[...]  
Din relația cu alte personaje realizăm, de fapt, cât de importantă este mătușa Ruța pentru viața satului ei. Ea reprezintă sprijinul întregii comunități, fiind o vindecătoare a trupului și a spiritului. Nu-i scapă nimic din cele petrecute în sat și se comportă cu toți locuitorii acestuia de parcă ar fi copiii săi. Ea nu este motivată de nimic altceva decât de dorința sinceră de a face bine pentru „neamul nostru” și „sufletul nostru”.

## Operă dramatică

Înainte de a formula demonstrația cum că o anume operă literară este o operă dramatică, primul și cel mai important lucru de reținut este definiția acesteia. Pentru a demonstra că „Păsările tinereții noastre” aparține genului dramatic, trebuie să motivezi aceasta prin argumentarea prezenței trăsăturilor specifice acestui gen literar.

**Exemplu**

Genul dramatic cuprinde totalitatea operelor care pot fi puse în scenă, motiv pentru care există o limitare în timp și spațiu a acțiunii. Mai mult de atât, în cazul operelor dramatice există un conflict dramatic în jurul căruia de dezvoltă acțiunea, iar personajele comunică cu ajutorul dialogului și monologului, autorul intervenind doar atunci când apar indicațiile scenice.   
[...]  
Opera „Păsările tinereții noastre” aparține genului dramatic dovadă fiind numărul mare de personaje care ia parte la acțiune și prezentarea lor încă din incipitul operei. Totodată, nu lipsesc indicațiile scenice, acestea făcând referire, de cele mai multe ori, la starea de spirit a personajelor.  
[...]  
În „Păsările tinereții noastre”, modul de expunere predominant este dialogul, acesta fiind și un mod esențial în caracterizarea personajelor și conturarea acțiunii. Descrierea este și ea prezentă într-o mare măsură, un bun exemplu fiind reprezentat de zborul păsărilor, aflat în sincronizare cu stările interioare ale oamenilor: „Atunci când trăiau cocostârci pe casele noastre, erau și ei suflet din sufletul nostru, și când venea toamna, îi petreceam, ne duceam și noi cu sufletul până hăt departe, prin țările calde. Iarna tânjeam fără dânșii, spre primăvară începea a ne suge ochii depărtarea, și când se întorceau era o mare sărbătoare, pentru că împreună cu dânșii se întorceau și sufletele noastre zbuciumate”.  
[...]  
În concluzie, „Păsările tinereții noastre” aparține genului dramatic, acțiunea operei fiind pusă în scenă în repetate rânduri, cu succes răsunător.

## Concluzie

În încheierea eseului sau a comentariului despre „Păsările tinereții noastre” poți apela fie la o opinie a unui critic literar, fie la reluarea unor idei-cheie pentru a rezuma principalele observații privitoare la textul analizat. Accentul va cădea pe cerința principală din subiectul de examen, iar concluzia trebuie să contribuie la întărirea argumentelor expuse în eseu sau comentariu.

**Exemplu**

În concluzie, „Păsările tinereții noastre” este un dramă de o profunzime remarcabilă, Ion Druță amintind de spiritul unor autori ruși, precum Lev Tolstoi. Astfel, autorul evidențiază legătura dintre pământ și spiritul uman, menținut viu de tradițiile și valorile strămoșești, apărate de către protagoniștii operei. Mătușa Ruța, de exemplu, reprezintă punctul central, de sprijin, al satului și poporului său, pe care le protejează de amenințarea dezumanizării.