**Horodiște de Ion Druță**

**Horodiște** este **titlul unei nuvele** ce poartă semnătura scriitorului moldovean **Ion Druță**, prima publicare având loc în anul 1989.

Titlul ales de autor nu este unul întâmplător, ci el reprezintă chiar numele localității în care Ion Druță s-a născut, cititorul putând astfel că anticipeze subiectul operei. Este vorba despre o nuvelă în care evenimentele sunt prezentate din perspectiva unui narator care are și rolul de personaj. Așadar, sunt relatate **întâmplări din copilăria autorului**, în centrul acțiunii fiind familia acestuia, în special **tatăl**. În felul acesta Ion Druță își manifestă atașamentul față de tradiție și față de valorile care i-au fost insuflate.

Comentariu

## Introducere

În introducerea oricărui eseu sau comentariu despre „Horodiște” este important să menționezi faptul că aceasta este o nuvelă scrisă de Ion Druță, autor român din Republica Moldova. Este întotdeauna de apreciat dacă știi data publicării textului studiat. De reținut: introducerea cuprinzătoare va convinge profesorul corector încă de la început de faptul că ești bine familiarizat cu subiectul propus!

**Exemplu**

Avându-l drept autor pe Ion Druță, cunoscut scriitor român din Republica Moldova, „Horodiște” este o nuvelă cu dimensiuni apropiate de cele ale romanului. Prima apariție a operei a avut loc în anul 1989. În centrul nuvelei se află familia autorului, în contextul retrăirii intense a anilor copilăriei acestuia.

## Semnificația titlului

În ceea ce privește titlul nuvelei „Horodiște”, trebuie să menționezi detalii legate de simbolistica acestuia. El nu a fost ales la întâmplare, ci are o deosebită semnificație privind modul în care autorul se raportează la tema iubirii. Fiecare cuvânt ce formează titlul nuvelei este important și trebuie analizat! În interpretarea titlului nuvelei „Horodiște”, accentul cade asupra satului natal al autorului, aflat în postura personajului-narator.

**Exemplu**

Titlul nuvelei („Horodiște”) denumește satul natal al autorului, situat în partea de nord a Republicii Moldova. Acest titlu a fost, cel mai probabil, ales datorită importanței acestui loc pentru personajul-narator, care se simte foarte atașat de meleagurile copilăriei sale. De asemenea, satul îi include pe toți cei care au avut o importanță deosebită în copilăria acestuia.

## Tema

O bună analiză a oricărui text literar trebuie să conțină informații referitoare la tema reflectată în cadrul lucrării analizate. Este important să menționezi faptul că, în cazul nuvelei „Horodiște”, tema principală este copilăria. O temă secundară, dar foarte importantă, este și cea a familiei. Astfel, în nuvela lui Ion Druță, rolul familiei în formarea și dezvoltarea personalității și a percepției copilului asupra lumii și a vieții este esențial.

**Exemplu**

Tema predominantă a nuvelei este reprezentată de copilărie. Asemenea lui Ion Creangă, Lucian Blaga, Mircea Eliade și altor mari scriitori, Ion Druță a onorat și el această perioadă a existenței sale printr-o lucrare memorabilă. În cadrul acestei tematici se dezvoltă o alta, și anume, cea a familiei. Rolul familiei în formarea personalității și a percepțiilor micului Ion despre lume și viață este esențial, așa cum se remarcă în lectura operei de față.

## Rezumatul pe capitole

Recomandăm realizarea rezumatului nuvelei ținând cont de structura sa, și accentuând doar cele mai importante elemente, având în vedere întinderea operei. Deși dimensiunile nuvelei nu se apropie, de regulă, de cele ale romanului, „Horodiște” are douăsprezece capitole. Astfel, în redactarea acestui rezumat te vei opri numai asupra întâmplărilor-cheie.

**Exemplu**

Nuvela „Horodiște” cuprinde douăsprezece capitole. Primul capitol are rolul de a introduce cititorul în universul operei, astfel încât sunt descrise familia și satul natal al autorului, aflat în postura de personaj-narator al nuvelei. Încă de la început ne dăm seama de rolul important pe care tatăl naratorului, Badea Pentelei, l-a avut în viața acestuia. Figură marcantă, el era departe de a fi perfect, dar rămâne în mintea și sufletul fiului său pentru calitățile sale.

Capitolul patru surprinde prima încercare de creație literară a micului Ion. Aflând de la primărie că murise patriarhul, el se simte inspirat și compune o poezie, pe care o citește a doua zi, la școală. Cele scrise sunt foarte bine primite și astfel, poezia lui Ion ajunge să circule prin întreg satul, unii propunând chiar trimiterea poeziei la Patriarhie, la București.

Capitolul cinci îl are drept figură centrală pe unchiul lui Ion, Vanea, unul dintre cei trei frați ai mamei lui. Dintre toți, Vanea era unchiul favorit al lui Ion, care aprecia nespus protecția pe care Vanea i-o oferea mamei sale în momentele în care tatăl, soțul acesteia, nu se putea controla și devenea violent. Din nefericire, însă, Vanea se îmbolnăvește de tifos și moare, evenimentul fiind foarte trist și singurul care reușește să reunească toate surorile mamei.

Capitolul nouă relatează un alt episod trist, și anume, moartea lui Gheorghe, fratele mai mare al lui Ion. Profund nemulțumit de tatăl lor, Gheorghe s-a străduit mereu să-și croiască un viitor separat de el și să nu-i semene. La vârsta de optsprezece ani, s-a însurat și și-a făcut propria gospodărie, însă nu-i mergea bine, iar după război, s-a îmbolnăvit, a fost internat în spital timp de două săptămâni, după care a insistat să revină acasă și să ajute la treburi, ceea ce i-a slăbit organismul, provocându-i moartea (în anul 1958). Tatăl era deja văduv și implicat în numeroase bătăi la cârciumi, fiindcă soția lui nu mai era acolo pentru a-i ține socoteala.

Finalul nuvelei „Horodiște” surprinde ultimele clipe ale familiei în satul natal al personajului-narator. Aflați la strâmtoare, părinții decid să vândă tot ceea ce aveau și să cumpere, cu banii obținuți, cinci hectare și o casă în Ghica-Vodă. Opera se încheie cu imaginea lunii, care le urmărea călătoria, neștiind „ce se va alege până la urmă din acest fir de nisip în acel fund de mare tulbure”.

## Caracterizarea personajelor

Când ți se cere realizarea unei caracterizări, cea mai bună idee este să alegi un personaj principal. În „Horodiște” poți realiza caracterizări ale multor personaje, dar cele mai multe informații se referă fie la personajul-narator, fie la tatăl acestuia. Mama și Gheorghe, fratele cel mare, au și ei portrete bine conturate. În redactarea caracterizărilor vei avea în vedere stabilirea tipologiei personajelor (principal/secundar, masculin/feminin, individual/colectiv), precum și modalitățile de caracterizare a acestora (directă/indirectă).

**Exemplu**

Figura centrală în familia personajului-narator este, cu siguranță, tatăl. Deși, copil fiind, Ion nu s-a simțit foarte apropiat de tatăl lui, crescând, a ajuns să-l înțeleagă mai bine și să empatizeze cu el. Personaj principal, masculin, individual, Badea Pentelei este caracterizat atât în mod direct (de către autor și de către alte personaje), precum și în mod indirect (trăsăturile desprinse din faptele și vorbele acestuia, precum și din relația lui cu alte personaje).

Încă de la începutul nuvelei, sunt stabilite originile lui Badea Pentelei, care se născuse în Slobozia, sat de răzeși situat pe malul Nistrului. Stereotipul legat de răzeșii din Slobozia (arțăgoși și puternici, pentru a putea ține piept invadatorilor) reprezintă un fel de avertisment privind firea iute și impulsivă, dar și rezistența excepțională a tatălui autorului. Pasionat de desen și pictură, tatăl lui Ion nu-și permisese să facă studii, fiindcă se trăgea dintr-o familie săracă, astfel încât ajunge să lucreze ca boiangiu (vopsitor de textile) în satul Horodiște.

Capitolul care se oprește cel mai mult asupra portretului tatălui este cel de-al șaptelea. De acolo aflăm că personajul-narator își vede tatăl ca pe o combinație între trei oameni diferiți, care reprezintă identitățile atribuite bărbatului în diferite perioade ale vieții sale. Astfel, avem de-a face cu „tata din Horodiște”, care abia vorbea cu cei mai mici dintre copiii săi, „tatăl din Ghica-Vodă” în vremea în care mama încă trăia, și tatăl din Ghica-Vodă, rămas văduv. Despre tatăl din Horodiște știe foarte puține, deoarece cu copii cei mai mici, ocazional, schimba două-trei vorbe.

## Operă epică

Înainte de a formula demonstrația cum că o anume operă literară este o operă epică, primul și cel mai important lucru de reținut este definiția acesteia. Pentru a demonstra că „Horodiște” aparține genului epic, trebuie să motivezi aceasta prin argumentarea prezenței trăsăturilor specifice acestui gen literar. Apoi, este indicat să completezi eseul cu argumente care demonstrează apartenența operei la specia nuvelei, întrucât nuvela este, prin definiție, operă epică.

**Exemplu**

Genul epic cuprinde operele literare în versuri sau proză, pe parcursul cărora autorul își exprimă în mod indirect sentimentele, prin intermediul acțiunii și al personajelor. Evenimentele petrecute de-a lungul unei opere epice pot fi narate, acțiunea putând fi împărțită pe momentele subiectului.

Nuvela „Horodiște” este o operă literară în proză, pe parcursul căreia autorul își exprimă gândurile și sentimentele în mod indirect, cu ajutorul personajelor și al acțiunii. Astfel, evocarea familiei și a satului natal este o dovadă a atașamentului autorului față de tradiție și față de valorile în spiritul cărora oamenii erau crescuți și educați în vremea copilăriei sale. O mare parte a operei lui Ion Druță se axează asupra importanței prezervării valorilor tradiționale și a tot ceea ce este sacru. Personajele nuvelei facilitează transmiterea acestei idei, fiind și ele modelate în spiritul acelorași principii.

Apartenența operei la specia nuvelei reprezintă un bun argument în favoarea încadrării acesteia în genul epic. Astfel, „Horodiște” întrunește majoritatea condițiilor necesare: are dimensiuni medii, cuprinse între cele ale schiței și cele ale romanului (situându-se mai aproape de roman), iar personajele nu sunt numeroase. Accentul cade, în general, asupra membrilor familiei lui Ion, antrenați în derularea câtorva evenimente semnificative. Personajele și evoluția acestora sunt prioritare, în detrimentul acțiunii propriu-zise.

În concluzie, nuvela „Horodiște” aparține genului epic.

## Concluzie

În încheierea eseului sau a comentariului despre „Horodiște” poți apela fie la o opinie a unui critic literar, fie la reluarea unor idei-cheie pentru a rezuma principalele observații privitoare la textul analizat. Accentul va cădea pe cerința principală din subiectul de examen, iar concluzia trebuie să contribuie la întărirea argumentelor expuse în eseu sau comentariu.

**Exemplu**

În concluzie, nuvela „Horodiște”, de Ion Druță, este o operă sensibilă, plină de nostalgia copilăriei și a celor dragi, care au părăsit această lume. Deși titlul sugerează un spațiu geografic, textul se referă mai ales la o perioadă de timp, de la nașterea personajului-narator și până la părăsirea satului natal alături de membrii familiei. Această perioadă este consemnată și onorată de către autor prin scrierea nuvelei de față. Prin intermediul ei se transmite ideea păstrării valorilor spirituale și tradiționale în sufletele oamenilor, mai degrabă decât într-un loc anume, aceasta fiind garanția permanenței lor.