**Comentariu**

## Introducere

Începe comentariul poeziei Plumb cu menționarea faptului că elementele de compoziție au încadrat poezia într-o atmosferă specific bacoviană. Continuă cu menționarea rolului elementelor de compoziție în opera literară, deoarece este important să menționezi faptul că acestea au contribuit și la transmiterea ideii poetice.

**Exemplu**

Poezia „Plumb” scrisă de George Bacovia deschide volumul de debut cu același nume, în anul 1916. Poezia se înscrie în  universul liric bacovian și cuprinde versuri ale căror elemente de compoziție creează o atmosferă specific bacoviană, referitoare la o stare sufletească de tristețe, apăsătoare, o dezorganizare sufletească prin obsesia morții și a neantului. Poezia „Plumb”, scrisă de George Bacovia, este alcătuită din două strofe așezate simetric, în care elementele de compoziție contribuie la transmiterea ideilor poetice.

Cele două catrene transmit mesajul poeziei evidențiat în două planuri existențiale: un plan exterior, marcat de elementele funerare („cavou”, „sicriele de plumb”, „coroanele de plumb”, „funerar veșmânt”) și un plan interior, sugerat de imaginea sentimentului de iubire, care aduce disperare, tristețe, apăsare sufletească: („Dormea întors amorul meu de plumb”).

## Tema

Tema poeziei face referire la presiunea pe care o simte poetul, fiind condamnat să trăiască în singurătate, într-o lume comună, banală, care nu e interesată de valorile adevăratei arte: „Stam singur lângă mort și era frig”.

**Exemplu**

Tema poeziei o constituie condiția nefericită a poetului într-o lume meschină care nu îl înțelege și în care nu se poate încadra. Viziunea despre lume și viață încadrează poezia în curentul literar simbolism și dovedește influențe simboliste prin prezentarea unui univers închis, sufocant, acest lucru fiind posibil cu ajutorul imaginarului poetic, care scoate în evidență stări interioare lirice, prin intermediul cuvintelor folosite: „Stam singur în cavou și era vânt/ Și scârțâiau coroanele de plumb.”.

## Semnificația titlului

În ceea ce privește semnificația titlului, acesta anticipează faptul că versurile conțin o tonalitate gravă, tristă și lasă impresia unei situații fără ieșire, cenușie și apăsătoare, asemenea caracteristicilor plumbului.Mai mult decât atât, acest aspect referitor la semnificația titlului este susținut chiar de primul vers, prin somnul profund, adânc, etern al „sicrielor de plumb”, dar și de poetul însuși, care afirma: „Plumbul apasă cel mai greu pe om. Cum te simți într-un cavou de plumb?”.

**Exemplu**

Titlul este alcătuit din substantivul comun „plumb”, care se repetă în fiecare catren și constituie refrenul poeziei. Acesta are rolul de a menține rima, dar și de a accentua izolarea eului liric într-o lume în care este destinat să rămână prizonier: „sicriele de plumb”, „coroanele de plumb”, „amorul meu de plumb”, „aripile de plumb”.

## Mărcile eului liric

Mărcile lexico-gramaticale ale eului liric arată implicarea totală a eului liric, acesta fiind plasat într-o atmosferă a unei încăperi înspăimântătoare, chiar în interiorul cavoului, „lângă mort”: „Stam singur lângă mort și era frig”.

**Exemplu**

Eul liric își face simțită prezența prin intermediul lirismului subiectiv, sugerat de verbele și pronumele la persoana I singular (exemplu din text: „meu”, „am început”, „să strig”, „stam singur”.).

## Apartenența la simbolism

În poezie, cromatica este asociată culorii negru prin veșmântul funerar, iar podoabele „de plumb” îmbracă și mai tare universul existent în cenușiu, dând vieții nuanțe de gri și anulând orice pulsație de viață.

Importante sunt și cuvintele care predomină și care fac parte din câmpul semantic al morții: „coroanele de plumb”, „mort”, „sicriele de plumb”, „cavou”, „flori de plumb”, „dormeau”, „funerar veșmânt”;

Poezia insistă și asupra utilizării sugestiei, așa cum se întâmplă în poeziile simboliste.

Stările interioare lirice sunt transmise cu ajutorul funcției expresive și estetice a sunetelor, culorilor, simbolurilor: „scârțâiau coroanele de plumb”, „flori de plumb”, „atârnau aripile de plumb”, „funerar veșmânt”, dar și cu ajutorul sinesteziei, procedeul care permite asocierea mai multor percepții și simțuri diferite în mod concomitent. Astfel, se produce o încărcare a strofelor cu obiecte de plumb, care conferă poeziei o realitate monstruoasă: „coroanele de plumb”, „amorul meu de plumb”, „aripile de plumb”.

**Exemplu**

Simbolismul este un curent literar apărut în Franța la sfârșitul secolului al XIX-lea ca reacție împotriva romantismului și parnasianismului. Simbolismul are meritul de a reface sensibilitatea poeziei apelând la simbol, sugestie și aluzie. George Bacovia preia o serie de tehnici simboliste pe care le folosește în poeziile sale, iar aici amintim: muzicalitatea versurilor, prezența simbolurilor, corespondențele olfactive, toate sugerând degradarea și dezintegrarea, precum și neputința eului liric de a se adapta condițiilor mediocre.

## Figuri de stil

În poezie există o permanentă legătură între cuvânt și elementele din natură. Prin urmare, stările interioare ale eului liric sunt ușor de remarcat, datorită semnificațiilor pe care le iau cuvintele, folosite cu sens neobișnuit, figurat (conotativ). Spre exemplu, folosirea oximoronului „flori de plumb” sugerează povara care apasă într-un spațiu asfixiant, iar culoarea cenușie a metalului sugerează deprimarea și oboseala psihică.

**Exemplu**

Textul poetic reușește să fie expresiv cu ajutorul imaginilor artistice (vizuale, auditive: „scârțâiau coroanele de plumb”, „atârnau aripile de plumb”), care se îmbină armonios cu figurile de stil (metaforă: „aripi de plumb”, personificare: „Sicriele de plumb” care „dorm”).

## Relația dintre ideea poetică și mijloacele artistice

Un comentariu complex al poeziei Plumb de George Bacovia trebuie să conțină și câteva detalii despre relația dintre ideea poetică și mijloacele artistice.

Nu uita! Ideea poetică reprezintă concepția în jurul căreia este construită poezia sau o anumită strofă din poezie, mesajul pe care încearcă autorul să îl transmită, iar mijloacele artistice se referă la figurile de stil și imaginile artistice (auditive, vizuale, olfactive și cromatice) care sunt folosite pentru a exprima ideea poetică și pentru a da expresivitate textului.

**Exemplu**

Poezia „Plumb”, de George Bacovia, aparține curentului literar simbolist, ceea ce presupune o muzicalitate deosebită a versurilor. Aceasta este obținută prin intermediul repetiției termenului „plumb” de-a lungul întregului text („Dormeau adânc sicriele de plumb,/ Și flori de plumb, și funerar vestmânt”). Metaforele sunt utilizate cu scopul realizării sugestiei, un alt element specific simbolismului („amorul meu de plumb”). Ideea greutății sufletești este exprimată printr-un oximoron: „atârnau aripile de plumb”.

## Elementele de versificație

Elementele de prozodie sau de versificație se referă la modul în care sunt dispuse versurile poeziei „Plumb”. Prin urmare, este important să menționăm gruparea strofică și felul în care acționează regulile prozodice asupra poeziei. Astfel, în ceea ce privește rima, remarcăm faptul că avem rima îmbrățișată, iar măsura este de zece silabe. În ceea ce privește ritmul, prin faptul că a doua silabă este accentuată, observăm faptul că poezia are ritmul iambic.

**Exemplu**

În ceea ce privește elementele de versificație, observăm că poezia are ritm iambic, împletit cu cel amfibrah, susținând tonul elegiac al celor două catrene. Rima este îmbrățișată (rimează primul cu ultimul vers și al doilea cu al treilea), iar măsura este de zece silabe.

## Motive literare

Poezia „Plumb” aparține celui mai important poet simbolist român, George Bacovia. În operele simboliste se utilizează, de regulă, numeroase motive literare, cu rol de simbol și de accentuare a temei principale.

**Exemplu**

Astfel, în „Plumb” întâlnim următoarele motive literare: motivul sicriului, al somnului („Dormeau adânc sicriele de plumb”), al florilor („flori de plumb”), al plumbului (laitmotiv), precum și motivul cavoului („Stam singur în cavou”). Ele contribuie la evidențierea temei singurătății.

## Simboluri

Simbolul central în poezia „Plumb”, de George Bacovia, este chiar cel care dă și titlul operei: plumbul, motiv literar și metaforă-simbol. Fiind un metal greu, plumbul sugerează apăsare sufletească, precum și greutatea poverii destinului uman asupra spiritului. Pe lângă greutatea caracteristică, plumbul are și o culoare gri-cenușie, simbolizând monotonia și lipsa speranței. O combinație între alb și negru, culoarea plumbului exprimă starea eului liric, aflat la granița dintre viață și moarte.

**Exemplu**

Alte simboluri întâlnire în opera de față sunt, în mare parte, legate de ideea morții: cavoul, mormântul. Interpretate ca simbol de sine stătător, florile reprezintă viața, tinerețea, însă fiind „de plumb”, ele devin simboluri ale morții și ale greutății existenței umane. Tot legat de moarte este și somnul, care marchează ideea oscilării între viață și moarte, asemeni culorii cenușii a plumbului.

## Concluzie

Opinie personală (poate fi susținută de o opinie critică) sau o concluzie care sintetizează conținutul eseului.

**Exemplu**

În concluzie, poezia ,,Plumb” este o artă poetică deoarece susține condiția artistului simbolist într-o lume meschină care nu îl înțelege. Apartenența la simbolism a poeziei presupune încadrarea în acest curent a întregii opere a lui George Bacovia, în care autorul folosește teme, tehnici și motive specifice acestui curent literar.

Rezumat

„Plumb”, de George Bacovia, este o **artă poetică simbolistă** ce aparține curentului literar numit simbolism. Publicată în anul 1916 în volumul omonim al lui Bacovia, „Plumb” s-a sincronizat foarte bine cu starea generală instalată odată cu începerea Primului Război Mondial. Din acest motiv, poezia a fost privită cu o oarecare ostilitate la momentul publicării ei, urmând ca mai apoi să fie apreciată pentru valoarea sa deosebită.

**Tema operei** este reprezentată de prezentarea condiției nefericite a poetului într-o lume meschină în care nu se poate adapta și pe care nu o înțelege. Astfel, avem de-a face în „Plumb” cu o veritabilă coborâre în infern, așa cum este el perceput de către eul liric. Infernul bacovian nu este, însă, dominat de prezența focului și a arderii chinuitoare a păcătoșilor, ci, dimpotrivă, de o liniște grea care bântuie sufletul poetului, al cărui unic „păcat” pare a fi emoția și aspirația către înlăturarea alienării spre a putea fi înțeles de către cei din jurul său.

Textul este structurat în numai **două catrene**, fiind concis și deosebit de autentic. **„Plumb” reprezintă cuvântul-cheie al poeziei**, care are atât rol de simbol și motiv literar, cât și rol repetitiv și de epitet („sicriele de plumb”, „flori de plumb”). Astfel, prima strofă descrie un univers dezolant, rece și străin drept context al tragediei eului liric.

**Poezia se deschide cu motivul somnului** („Dormeau adânc sicriele de plumb”), un alt simbol al morții la nivel spiritual, alături de sicrie, care sugerează moartea fizică. Termenul „plumb” se repetă obsesiv, alături de alte cuvinte din câmpul lexical al morții („sicrie”, „funerar”, „cavou”). Eul liric menționează singurătatea („Stam singur în cavou... și era vânt...”), evidențiind astfel alienarea resimțită față de lumea în care trăiește. Imaginea auditivă („Și scârțâiau coroanele de plumb”) este puternică și expresivă, provocându-i cititorului impresia de disconfort sonor. Acesta sugerează disconfortul resimțit de către eul liric la nivel general, astfel încât existența însăși devine incomodă pentru acesta.

Cea de-**a doua strofă** se concentrează mai puțin pe felul în care decorul exterior **se sincronizează cu emoțiile eului liric**. În schimb, ea abordează direct trăirile interioare care îl neliniștesc și care provoacă înstrăinarea acestuia de universul în care există: „Dormea întors amorul meu de plumb”. Din primul vers al celui de-al doilea catren deducem că este vorba despre latura creatoare a poetului, care a căzut într-un somn letargic. Termenul „întors” sugerează întoarcerea către apus ca simbol al morții. **Eul liric se disociază în om și poet**, iar starea de „somnolență” a celui din urmă se datorează percepției lumii înconjurătoare ca fiind moartă pe dinăuntru (vidă din punct de vedere spiritual). Aflat în doliu, eul liric observă natura împietrită („flori de plumb”) ca martor al încercării sale disperate de a recupera vitalitatea și autenticitatea, pe care le percepe ca fiind pierdute („și-am început să-l strig”). Această încercare eșuează, întrucât poetul se vede pretutindeni „singur”, neînțeles („Stam singur lângă mort... și era frig...”). „Aripile de plumb” care „atârnau” reprezintă greutatea sufletească, povara perpetuă care atârnă greu în sufletul eului liric, prizonier al unei lumi reci, străine, care nu-l ascultă și nu îl recunoaște.

La toate nivelurile limbajului poetic bacovian există **elemente cu funcție de sugestie**. În primul rând, la nivel fonetic remarcăm repetiția sunetelor lungi și monotone („â”, „u”), întrerupte pe alocuri de sonoritatea stridentă a lui „ț” și „i” („scârțâiau”). Frecvența consoanelor „m”, „b”, „v”, „l”, a diftongului „au” și a triftongului „eau” sugerează un vaiet prelung. În al doilea rând, la nivel lexico-semantic predomină termenii care țin de paradigma morții. Este vorba, însă, despre o moarte la nivel spiritual, despre o neliniște de tip metafizic. În al treilea rând, la nivel morfo-sintactic, utilizarea frecventă a substantivelor simbolizează prizonieratul și stagnarea. Această senzație este evidențiată și de însușirea semantică a verbelor ce exprimă starea („dormeau”, „stam”, „era”), la imperfectul modului indicativ.

**În concluzie**, poezia „Plumb”, de George Bacovia, **surprinde cu măiestrie tragedia poetului alienat de lumea din jurul său**, în care nu se poate regăsi, în ciuda a numeroase încercări. Poezia bacoviană marchează e**tapa simbolismului autentic**în literatura română, deschizând drumul modernismului, care va da naștere poeziei generației anilor 1960. Câteva dintre elementele simboliste principale regăsite în poezia lui Bacovia sunt: importanța sugestiei construite pe „corespondențe”, efectele sonore deosebite, precum și cele picturale, *spleen*-ul, nevroza, ironia, citadinismul, evadarea și solitudinea.

### Eseu

Poezia „Plumb”, semnată de poetul simbolist George Bacovia, a fost publicată în anul 1916, în volumul cu același nume, ce conținea poezii ale scriitorului. Critica literară nu a fost receptivă imediat la stilul bacovian, deosebit de convențional la vremea respectivă, și sumbru, în special având în vedere implicarea României în Primul război mondial. Cu toate acestea, mai târziu, măiestria lui Bacovia a fost apreciată la adevărata sa valoare.

**Titlul poeziei** este format dintr-un singur substantiv comun, iar în sens denotativ, el denumește un metal gri, foarte greu și închis la culoare. Sensul conotativ al titlului se referă la valoarea de motiv literar central, precum și de simbol al cuvântului „plumb”. Astfel, plumbul simbolizează apăsarea sufletească, vidul spiritual și starea de melancolie a eului liric, apăsat în permanență de greutăți existențiale.

Întrucât „Plumb” este o **artă poetică**, astfel încât tematica sa face referire la condiția poetului (și implicit, a artistului). Această temă simbolistă prezintă poetul în postura de damnat, prizonier într-o societate închisă, superficială, incapabilă de a înțelege sau a simți frumusețea artei. Această idee este ilustrată de simboluri ce sugerează o stare interioară profund depresivă.

**Viziunea despre lume a lui Bacovia** se reflectă în opera de față prin concluziile pe care poetul le trage, cu privire la condiția artistului în societate. **Tristețea, melancolia, oboseala psihică apăsătoare, senzația de sufocare** – toate acestea reprezintă consecințe ale existenței artistului într-o lume care nu îl înțelege și nu dorește să o facă. Într-un vizibil efort de a se elibera din ipostaza de prizonier al lumii („strig”), eul liric realizează că iubirea, departe de a fi înălțătoare, se dovedește a fi rece („era frig”), lipsită de posibilitatea împlinirii. Are log un îndelung și dureros **proces de degenerare psihică,** descris de către Bacovia prin intermediul utilizării simbolului ce denumește un metal greu, rece și întunecat.

Poezia „Plumb” este formată din **două strofe** a câte patru versuri fiecare. În cele două strofe **se prezintă câte un plan al existenței**: primul, exterior, caracterizat de un decor sumbru (cimitir, cavou, veșmintele funerare) și al doilea, interior, dominat de tristețe, deziluzie, angoasă, apăsare sufletească, nevroză, dezolare. Astfel, celor două catrene le corespunde câte o secvență lirică.

**Prozodia poeziei** se caracterizează prin rigurozitatea construcției. Atmosfera morbidă este accentuată de închiderea versurilor cu rimă îmbrățișată și măsura fixă de zece silabe. De asemenea, se observă că iambul tinde să alterneze cu amfibrahul. Ritmul iambic oferă poeziei tonul său elegiac.

**În concluzie**, poezia „Plumb” de George Bacovia este o **artă poetică simbolistă**care se oprește asupra condiției precare a poetului în cadrul societății. În plus, opera se înscrie în simbolismul european datorită atmosferei caracteristice, a procedeelor, a cromaticii și a muzicalității sale. În onoarea lui Bacovia, Alexandru Macedonski a publicat în revista „Flacăra” următoarea epigramă: „Lui G. Bacovia:/ Poete scump, pe frunte porți mândre foi de laur/ Căci singur, până astăzi, din plumb făcut-ai aur”.

# Tema și viziunea despre lume

Cerința de a scrie un text în care să prezinți tema și viziunea despre lume într-un text aparținând lui George Bacovia au primit-o elevii de clasa a XII-a de la profilul real la sesiunea august-septembrie a Bacalaureatului din 2014.Citind acest material, conceput respectând structura de la Bac, vei vedea care este viziunea lui Bacovia și ce informații trebuie să incluzi în eseul tău.

Poezia Plumb, de George Bacovia, face parte din volumul de debut care poartă același nume, fiind o artă poetică, întrucât se prezintă **viziunea despre lume și viață** și se încadrează în specificul universului liric bacovian, după cum afirma și criticul literar Eugen Lovinescu: „Există, în adevăr, o atmosferă bacoviană […] și în această atmosferă de plumb, o stare sufletească identică; o deplină dezorganizare sufletească prin obsesia morții și a neantului, un vag sentimentalism banal […] și macabru […] într-un cuvânt o nimicire a vieții nu numai în formele ei spirituale, ci și animale”.

**Tema poeziei** revelează o melodie stranie, tristă și dovedește influențe simboliste, întrucât înfățișează un univers morbid, închistat, sufocant, în care poetul ia parte și este condamnat să simtă presiunea unei lumi comune, banale, dezinteresate de valorile adevăratei arte. Acest lucru îi încorsetează sufletul și îl ține definitiv captiv. Mai mult decât atât, la o primă citire a poeziei se observă că se evidențiază două planuri: unul exterior, marcat de elementele funerare: „cavou”, „sicrie de plumb”, „coroanele de plumb”, „mort” și unul interior, provocat de sentimentul de iubire, care produce dezamăgire, tristețe, declin: „Dormea întors amorul meu de plumb”. În aceste condiții greu de suportat, poetul pare că se destăinuie, încearcă să își elibereze sufletul prin confesiune, prin cele două strofe structurate sub forma unui monolog elegiac.

În ceea ce privește **viziunea despre lume**, observăm că pe parcursul celor două strofe se păstrează aceeași stare de incertitudine și spaimă, lumea care se înfățișează în aceste versuri fiind construită cu ajutorul simbolului. O trăsătură apodictic întâlnită în artele poetice simboliste este tocmai prezența simbolului, poezia Plumb aparținând curentului literar simbolism. Prin urmare, încă din titlu putem observa asocierea substantivului plumb cu starea sufletească apăsătoare, asemenea caracteristicilor acestui metal. Așadar, pentru poezie chiar titlul este punct de plecare în descifrarea întregului mesaj al acesteia, simbolizând o stare sufletească apăsătoare, care ascunde o tonalitate gravă și lasă impresia unei situații fără ieșire, îmbrăcată în dezolare. Acest lucru este întărit chiar de poetul însuși, care afirma: „Plumbul apasă cel mai greu pe om. Cum te simți într-un cavou de plumb?”

Conform viziunii pe care poetul a adoptat-o atunci când a întruchipat acest univers liric, avem de-a face cu o **criză a identității care îl ține captiv pe poet**, în care totul pare întunecat, fără capacitatea de a se regenera. Acestea sunt trăsături pe care le regăsim în majoritatea poeziilor sale, încadrabile în imaginarul poetic simbolist, după cum observa și Lidia Bote: „În opera sa, decorul, oamenii, lucrurile au culoarea cenușie a plumbului, fiindcă peste tot domină tristețea, apăsarea, dezgustul refulat, fie pentru o **lume stăpânită de forțe obscure, implacabile, covârșitoare**, fie pentru un mediu fizic care transmite în suflet oboseală, descompunere, conștiința mizeriei iremediabile sau nostalgia dureroasă a evadării”.

Poetul redă **viziunea sa despre lumea creată** cu ajutorul corespondenței dintre cuvânt și elementele din natură. Prin urmare, **stările interioare ale eului** liric sunt declanșate de asocierea unor semnificații cuvintelor folosite cu sens conotativ. Așadar, imaginarul poetic echivalează realitatea concretă cu cuvintele folosite și reliefează stări interioare lirice. Spre exemplu, folosirea oximoronului „flori de plumb” sugerează povara care apasă într-un spațiu asfixiant, iar culoarea cenușie a metalului denotă **deprimarea și oboseala psihică**. De asemenea, solitudinea reiese din sintagma „stam singur”, angoasa și nevroza sunt sugerate de folosirea verbului „scârțâiau” disperarea reiese din folosirea verbului „strig”, iar crisparea psihică însoțită de mirosul mortuar este sugerată de „coroanele de plumb”, „cavou”, „funerar veșmânt”. Mai mult decât atât, observăm că în poezie predomină cuvinte din câmpul semantic sepulcral: „coroanele de plumb”, „mort”, „sicriele de plumb”, „cavou”, „flori de plumb”, „dormeau”, „funerar veșmânt”.

Fiind o operă lirică în care sunt transmise gânduri, idei, sentimente în mod direct, și poezia Plumb **conține mărcile lexico-gramaticale ale eului liric** și dovedește **lirismul subiectiv** prin folosirea verbelor și pronumelor la persoana I singular: „meu”, „am început”, „să strig”, „stam singur”. Pustietatea, dezintegrarea și degradarea însoțesc sufletul prăbușit al simțirii poetice pe parcursul celor două catrene construite simetric, prin așezarea acelorași sintagme la începutul sau sfârșitul versurilor, astfel că în cele două strofe diferențele la nivelul limbajului sunt minore.

**Prezența tehnicilor simboliste**, observabile prin **muzicalitate și cromatică** oferă o viziune inedită, iar îmbinarea dintre culoare, muzicalitate, sentiment imprimă viziunea sumbră și corespondențele neobișnuite cu ajutorul a cât mai multor mijloace. Astfel, repetiția obsesivă a cuvântului „plumb” în fiecare catren constituie refrenul poeziei, care menține rima și accentuează claustrarea eului liric într-o lume în care este destinat să rămână prizonier. În ceea ce privește cromatica, aceasta corespunde culorii negru prin veșmântul funerar, iar podoabele „de plumb” îmbracă și mai tare universul existent în cenușiu, dând vieții nuanțe de gri și anulând orice pulsație de viață.

La nivel stilistic, poezia surprinde prin **îmbinarea ingenioasă a cuvintelor**, utilizarea sugestiei sau a podoabelor stilistice, care se îmbină armonios cu imaginile artistice vizuale, auditive, olfactive. Fiind o **poezie simbolistă**, poetul G. Bacovia urmează întocmai ideile promovate de poetul francez Mallarmé, care opta pentru sugestie și aluzie și **excludea exprimarea directă a sentimentelor**, căci „a numi un obiect înseamnă a suprima trei sferturi din bucuria poemului care e făcută să ghicească puțin câte puțin; a-l sugera, iată visul”.

„Sicriele de plumb” care „dorm” sunt personificate, iar rezultatul somnului este un coșmar devenit realitate în care moartea odată instalată capătă statut etern. Metafora aripilor de plumb care atârnă nu duce la salvare, ci din contră, dovedește faptul că aripile sunt frânte. De asemenea, cu ajutorul sinesteziei, procedeul care permite asocierea mai multor percepții și simțuri diferite în mod concomitent, se produce o încărcare a strofelor cu obiecte de plumb, care conferă poeziei o realitate monstruoasă. Eul liric este plasat în această atmosferă cu caracter de depozit lugubru, chiar în interiorul cavoului, „lângă mort”. În această accepțiune de luat în calcul este și afirmația Mihaelei Gheorghe, care considera cavoul din poem „un spațiu în care e prizonier poetul, proiecția spațiului său interior, înfiorat de spaima morții afective”.

Pentru **poetul care a văzut lumea cu ochi de plumb**, chiar și elementele de versificație contribuie la exprimarea ideilor poetice și atmosfera în care totul e neobișnuit. Ritmul iambic împletit cu cel amfibrah susține tonul elegiac al celor două catrene, formate din imagini imprecise, rima este îmbrățișată, iar măsura de zece silabe sugerează o monotonie obsedantă.

**În final**, pot spune că părerea mea se află în concordanță cu părerea lui Eugen Lovinescu, cel care afirma că **viziunea lui George Bacovia** este una sumbră, creatoare în întreaga lirică a unei atmosfere „de copleșitoare dezolare, de toamne reci, cu ploi putrede, o atmosferă de plumb, în care plutește obsesia morții și a neantului, o descompunere a ființei organice.”.

# Particularitățile textului poetic

Poezia „Plumb”, îl are drept autor pe George Bacovia, cel mai de seamă poet simbolist român. „Plumb” a fost publicată în anul 1916 în volumul bacovian care poartă același nume. Scriitorul accentuează acest cuvânt, utilizându-l atât în creațiile individuale, cât și ca denumire a întregului volum de poezii, întrucât termenul are o profundă valoare simbolică. Poezia este denumită astfel pentru a sugera trăiri, sentimente care atârnă greu în sufletul eului liric, asemenea plumbului. Acest metal rece, dur și gri-cenușiu devine, așadar, un simbol al apăsării sufletești.

**Tema operei** este reprezentată de **condiția dificilă a artistului în societate** și în lume ca întreg. Aflat în postura de damnat, izolat sufletește de cei din jurul său, poetului îi este imposibil să se identifice cu universul în mijlocul căruia își duce existența. Singurătatea, apăsarea, tristețea, melancolia, fac din existența eului liric o adevărată povară, în timp ce lumea care îl înconjoară, deși pare vie, este moartă pe dinăuntru.

Această tematică se reflectă în textul studiat prin intermediul imaginilor artistice, sugestive și reprezentative pentru **curentul literar simbolist**, căruia i se asociază Bacovia. Astfel, imaginea somnului, alături de personificarea așa-ziselor sicrie („Dormeau adânc sicriele de plumb”) se confundă cu cea a morții, până când cititorul nu mai poate separa cele două concepte în cadrul poeziei. Așadar, deși nu este vorba despre o moarte fizică, ci numai despre un „somn” al uitării, al lipsei de compasiune, de comunicare, eul liric simte propria existență ca fiind solitară, el rămânând singurul trăitor într-o lume fără viață.   
Atât plumbul, cât și somnul, devin motive poetice în opera de față. Imaginile oximoronice ale florilor și aripilor de plumb (ambele reprezentând elemente ușoare, dificil de asociat cu plumbul, un metal foarte greu și cenușiu, comparativ cu florile viu colorate) accentuează absurdul existențial resimțit de către eul liric. Observăm, deci, **cultivarea sugestiei** de către Bacovia, care evidențiază astfel stări sufletești confuze.

**Structura poeziei „Plumb” este simetrică**, aceasta constituindu-se din două catrene. Fiecărei strofe îi corespunde câte o secvență lirică. Astfel, **cea dintâi secvență corespunde planului exterior**, pe când cea de-**a doua este interpretată ca făcând referire la universul interior al poetului**. Prima strofă**se deschide cu motivul somnului** („Dormeau adânc sicriele de plumb”), un alt simbol al morții la nivel spiritual, alături de sicrie, care sugerează moartea fizică. Termenul „plumb” se repetă obsesiv, alături de alte cuvinte din câmpul lexical al morții („sicrie”, „funerar”, „cavou”). Eul liric menționează singurătatea („Stam singur în cavou... și era vânt...”), evidențiind astfel alienarea resimțită față de lumea în care trăiește. Imaginea auditivă („Și scârțâiau coroanele de plumb”) este puternică și expresivă, provocându-i cititorului impresia de disconfort sonor. Acesta sugerează disconfortul resimțit de către eul liric la nivel general, astfel încât existența însăși devine incomodă pentru acesta. Din primul vers al celui de-**al doilea catren** deducem că este vorba despre latura creatoare a poetului, care a căzut într-un somn letargic. Termenul „întors” sugerează întoarcerea către apus ca simbol al morții. **Eul liric se disociază în om și poet**, iar starea de „somnolență” a celui din urmă se datorează percepției lumii înconjurătoare ca fiind moartă pe dinăuntru (vidă din punct de vedere spiritual). Aflat în doliu, eul liric observă natura împietrită („flori de plumb”) ca martor al încercării sale disperate de a recupera vitalitatea și autenticitatea, pe care le percepe ca fiind pierdute („și-am început să-l strig”). Această încercare eșuează, întrucât poetul se vede pretutindeni „singur”, neînțeles („Stam singur lângă mort... și era frig...”). „Aripile de plumb” care „atârnau” reprezintă greutatea sufletească, povara perpetuă care atârnă greu în sufletul eului liric, prizonier al unei lumi reci, străine, care nu-l ascultă și nu îl recunoaște.

 Prozodia se caracterizează prin rigurozitatea construcției, cu măsura versurilor de zece silabe și rimă îmbrățișată. Ritmul este iambic, trăsătură întâlnită adesea în creațiile cu iz melancolic, contemplativ.

**În concluzie**, poezia „Plumb”, de George Bacovia, este o **artă poetică** prin abordarea unei tematici referitoare la condiția artistului în lume. Opera aparține curentului literar simbolist, întrucât se remarcă în cadrul acesteia: cultivarea sugestiei, simbolul, preferința pentru imagini fluide, nedefinite, precum și muzicalitatea versurilor.

# Secvențe reprezentative

George Bacovia a debutat în revista „Literatorul” a lui Alexandru Macedonski și, sprijinit de Ion Pillat, publică primul său volum de versuri intitulat „Plumb” în anul 1916. Ca poet, Bacovia este creatorul unei atmosfere inedite, cunoscută în literatura română sub numele de atmosferă bacoviană. Unul dintre mijloacele de transmitere a stărilor sufletești este sugestia cromatică, astfel că, dintre culori, abundă negrul, albul, violetul, galbenul și roșul. În opera sa apar imagini ale celor patru anotimpuri, toamna fiind văzută ca un fel de cataclism, verile sunt toride, iernile aspre. Instrumentele muzicale sunt convertite în simboluri, devin motive poetice, exprimând melancolia gravă, tristețea, macabrul, ori zbuciumul interior.

Tema fundamentală a creației bacoviene este afirmarea inutilității existenței omului în lume, structurată pe motivul singurătății, al golului interior sau exterior și al bolii urmate de moarte. Golul interior este sinonim cu nebunia, iar spațiile închise devin un gol obsesiv al exteriorului. Bolile ne trimit cu gândul la disoluție, precaritate, isterie.

Poezia Plumb este considerată o artă poetică deoarece susține condiția artistului simbolist într-o lume meschină care nu îl înțelege. Apartenența la simbolism presupune încadrarea în acest curent a întregii sale opere. George Bacovia este unul dintre marii reprezentanți ai simbolismului românesc, numit și „Poetul Plumbului”.

Poezia este structurată pe două catrene, fiecare evidențiind câte un plan al existenței: unul exterior și altul interior, sentimental. În prima strofă, realitatea exterioară este descrisă prin cuvintele „sicriu”, „cimitir”, „cavou”, simboluri ale unei lumi care îl determină pe artist să recurgă la singurătate într-un spațiu sufocant, închis și apăsător. Cuvântul „plumb” este termenul-cheie al poeziei și concentrează multe semnificații: culoare cenușie, greutate apăsătoare, totul fiind legat de dimensiunea funerară și valoarea magică. În prima secvență din text, „plumb” este asociat sicrielor (simbol al morții, al izolării de tot ce este viu), florilor (simbol al imaginii palide a vieții care e pe cale să se stingă) și coroanelor (simbol al morții, coroanele mortuare care scârțâie sinistru în bătaia vântului). Versul „Funerarul veștmânt” vine și el să izoleze acest spațiu aflat sub semnul iminent al morții, în care nu poate pătrunde vântul, un element al unui univers haotic aflat în descompunere. Cadrul temporal nu este precizat, dar aspectele macabre, vântul și frigul din cavou sunt elemente care sugerează dimensiunea nocturnă, autumnală, corelată cu spectrul morții. Spațiul este limitat, definit chiar din primul vers prin structura „sicriele de plumb”, accentuat în versul al treilea prin „stam singur în cavou”.

În cea de-a doua strofă se ilustrează un univers interior, degradat, lucru dovedit de sintagmele „amorul de plumb” ce „dormea dus”. Verbul la participiu „întors” poate semnifica atât zădărnicia acestui sentiment pe care poetul încearcă inutil să-l salveze, cât și întoarcerea spre apus, spre moarte. Sentimentul nu mai este posibil, pentru că aripile care înseamnă zbor sunt de plumb, ceea ce semnifică o cădere în gol, grea. În această strofă este reluată sintagma „florile de plumb” care apare și în prima strofă, semnificând falsa iluzie a salvării unui sentiment condamnat pieirii. Așa se explică țipătul deznădăjduit al poetului din secvența: „și-am început să strig”, asociat senzației de frig din versul „și era frig” pe care o simte priveghind. Neputința în fața morții, a distrugerii și a degradării interioare este evidențiată în sintagma „Stam singur lângă mort”.

Statutul de confesiune lirică a poeziei este evidențiat de prezența persoanei I a verbului „stam”, marcă a eului liric, și prin adjectivul pronominal „meu” prin care se individualizează un discurs cu semnificații generale. Prezența verbelor la timpul imperfect conferă muzicalitate textului, ele sugerând un geamăt continuu, nepotolit („dormeau”, „stam”, „scârțâiau”). Atmosfera poemului este una de infern tipic bacovian, care sufocă individul prin sentimente apăsătoare, oboseală psihică, stări de nevroză, pustietatea sufletească. Toate aceste stări sufletești sunt de durată, se prelungesc într-o nedeterminare temporală, în veșnicie.

În concluzie, poemul Plumb este o capodoperă a liricii bacoviene, a poeziei simboliste, dezvăluind o sensibilitate ieșită din comun, ilustrată prin structuri expresive de excepție.

# Încadrare în simbolism

În cazul în care ai primit tema de a argumenta apartenența la simbolism a poeziei „Plumb” de George Bacovia, acest material îți va fi de mare ajutor întrucât prezintă trăsăturile principale ale curentului literar, dar evidențiază și prezența lui în textul bacovian.

**Arta poetică** (lat. ars poetica) reprezintă ansamblul de reguli și trăsături ale unei opere literare în versuri, aplicate de către poet, care își exprimă sentimentele și **viziunea despre lume** într-un limbaj expresiv și particularizat.

Simbolismul este un curent literar apărut ca reacție la adresa romantismului și a parnasianismului, ce a apărut în Franța. Numele curentului literar a fost împrumutat dintr-un celebru articol-manifest, intitulat „Le symbolisme”, apărut la sfârșitul secolului al XIX-lea, al cărui autor este Jean Moréas, inițiatorul acestei mișcări literare. În acel articol se vorbea despre o poezie care să sugereze, nu una care să descrie și despre un tip de artă care va fi inamicul exagerărilor și falsei sensibilități. Totodată, se dorea folosirea cuvintelor rare, a metaforelor prețioase și a versurilor impare, lucru care permite reinventarea limbajului poetic. Răspândit în spațiul european, simbolismul își face simțită prezența în scrierile românești prin activitatea literară a lui Alexandru Macedonski, atingând apogeul în primele decenii ale secolului al XX-lea, prin poeziile lui George Bacovia.

Poezia „Plumb”, de George Bacovia, face parte din volumul de debut care poartă același nume, fiind o **artă poetică**, întrucât se prezintă viziunea despre lume și viață și se încadrează în **specificul universului liric bacovian**, după cum afirma și criticul literar Eugen Lovinescu: „Există, în adevăr, o atmosferă bacoviană […] și în această atmosferă de plumb, o stare sufletească identică; o deplină dezorganizare sufletească prin obsesia morții și a neantului, un vag sentimentalism banal […] și macabru […] într-un cuvânt o nimicire a vieții nu numai în formele ei spiritual, ci și animale”.

În primul rând, o condiție sine qua non pentru a dovedi că o poezie este o **artă poetică de factură simbolistă**este prezența simbolului. În poezia „Plumb”, chiar titlul este punct de plecare în descifrarea întregului mesaj al poeziei, simbolizând o **stare sufletească apăsătoare**, care ascunde o tonalitate gravă și lasă impresia unei situații fără ieșire, îmbrăcată în dezolare. Acest lucru este întărit chiar de poetul însuși, care afirma: „Plumbul apasă cel mai greu pe om. Cum te simți într-un cavou de plumb?”

În al doilea rând, **tema poeziei dovedește influențe simboliste**, întrucât înfățișează un **univers morbid, închistat, sufocant**, în care poetul ia parte și este condamnat să simtă presiunea unei lumi comune, banale, dezinteresate de valorile adevăratei arte. Acest lucru îi încorsetează sufletul și îl ține definitiv captiv. Mai mult decât atât, la o primă citire a poeziei se observă că se evidențiază două planuri: unul exterior, marcat de elementele funerare: „cavou”, „sicrie de plumb”, „coroanele de plumb”, „mort” și unul interior, provocat de sentimentul de iubire, care produce dezamăgire, tristețe, declin: „Dormea întors amorul meu de plumb”. În aceste condiții greu de suportat, poetul pare că se destăinuie, încearcă să își elibereze sufletul prin confesiune, prin cele două strofe structurate sub forma unui monolog elegiac.

Un alt argument pertinent este **corespondența dintre cuvânt și elementele din natură.** Prin urmare, stările interioare ale eului liric sunt declanșate de asocierea unor semnificații cuvintelor folosite cu sens conotativ. Așadar, imaginarul poetic echivalează realitatea concretă cu cuvintele folosite și reliefează stări interioare lirice. Spre exemplu, folosirea oximoronului „flori de plumb” sugerează povara care apasă într-un spațiu asfixiant, iar culoarea cenușie a metalului denotă deprimarea și oboseala psihică. De asemenea, solitudinea reiese din sintagma „stam singur”, angoasa și nevroza sunt sugerate de folosirea verbului „scârțâiau”, disperarea reiese din folosirea verbului „strig”, iar crisparea psihică însoțită de mirosul mortuar este sugerată de „coroanele de plumb”, „cavou”, „funerar veșmânt”. Mai mult decât atât, observăm că în poezie predomină cuvinte din câmpul semantic sepulcral: „coroanele de plumb”, „mort”, „sicriele de plumb”, „cavou”, „flori de plumb”, „dormeau”, „funerar veșmânt”.

În ceea ce privește încadrarea poeziei în rândul artelor poetice, poezia Plumb conține mărcile lexico-gramaticale ale eului liric și dovedește lirismul subiectiv prin folosirea verbelor și pronumelor la persoana I singular: „meu”, „am început”, „să strig”, „stam singur”. Prăbușirea, dezintegrarea și degradarea însoțesc sufletul pustiit al simțirii poetice pe parcursul celor două catrene construite simetric, prin așezarea acelorași sintagme la începutul sau sfârșitul versurilor, astfel că în cele două strofe diferențele la nivelul limbajului sunt minore.

Un aport simptomatic pentru lirica simbolistă este și **prezența tehnicilor simboliste**, observabile prin **muzicalitate și cromatică**. Astfel, repetiția obsesivă a cuvântului „plumb” în fiecare catren constituie refrenul poeziei, care menține rima și accentuează claustrarea eului liric într-o lume în care este destinat să rămână prizonier. În ceea ce privește cromatica, aceasta corespunde culorii negru prin veșmântul funerar, iar podoabele „de plumb” îmbracă și mai tare universul existent în cenușiu, dând vieții nuanțe de gri și anulând orice pulsație de viață.

Fiind o specie a genului liric, o **artă poetică simbolistă**, poezia surprinde prin îmbinarea ingenioasă a cuvintelor,**utilizarea sugestiei sau a podoabelor stilistice**, care se îmbină armonios cu imaginile artistice vizuale, auditive, olfactive. Fiind o poezie simbolistă, poetul G. Bacovia urmează întocmai **ideile promovate de poetul francez Mallarmé**, care opta pentru **sugestie și aluzie** și excludea exprimarea directă a sentimentelor, căci „a numi un obiect înseamnă a suprima trei sferturi din bucuria poemului care e făcută să ghicească puțin câte puțin; a-l sugera, iată visul”.

„Sicriele de plumb” care „dorm” sunt personificate, iar rezultatul somnului este un coșmar devenit realitate în care moartea odată instalată capătă statut etern. Metafora aripilor de plumb care atârnă nu duce la salvare, ci din contră, dovedește faptul că aripile sunt frânte. De asemenea, cu ajutorul sinesteziei, procedeul care permite asocierea mai multor percepții și simțuri diferite în mod concomitent, se produce o încărcare a strofelor cu obiecte de plumb, care conferă poeziei o realitate monstruoasă. Eul liric este plasat în această atmosferă cu caracter de depozit lugubru, chiar în interiorul cavoului, „lângă mort”. În această accepțiune de luat în calcul este și afirmația Mihaelei Gheorghe, care considera cavoul din poem „un spațiu în care e prizonier poetul, proiecția spațiului său interior, înfiorat de spaima morții afective”.

Nu în ultimul rând, de luat în calcul sunt și elementele de versificație, care vin în sprijinul argumentelor aduse mai sus și întăresc faptul că poezia „Plumb” este o **artă poetică simbolistă**. Ritmul iambic împletit cu cel amfibrah susține tonul elegiac al celor două catrene, formate din imagini imprecise, rima este îmbrățișată, iar măsura este de zece silabe.

**În concluzie**, dacă poezia simbolistă se folosește de toate simțurile omului pentru a interpreta stările poetice transmise, poezia „Plumb”, care nu face deloc abstracție de această caracteristică, se încadrează în categoria artelor poetice simboliste, fapt dovedit conform argumentelor aduse mai sus.

# Artă poetică

În literatură, **arta poetică este o operă care prezintă crezul literar al autorului** său. Astfel, toate creațiile care cuprind concepția artistului, viziunea sa despre lume și procesul creativ, corespund acestei definiții. Ele sunt adesea concepute în forma unui manifest și surprind condiția artistului în lumea în care acesta trăiește.

Poezia „Plumb”, de George Bacovia, a fost publicată pentru prima dată în anul 1916, în volumul cu același nume, semnat de poetul simbolist. Deși, la momentul respectiv, criticii literari nu au apreciat pe deplin poezia bacoviană neconvențională și sumbră, talentul poetului a fost apreciat mai târziu. Astăzi, Bacovia este fără îndoială privit drept cel mai mare simbolist român.   
„Plumb” este o **artă poetică, abordând problematica poetului trăitor într-o lume inertă**, aparent vie, însă moartă pe dinăuntru (idee sugerată de imaginea cimitirului de la începutul poeziei). **Condiția poetului este una dificilă**, greu de suportat, iar artistul o duce cu sine asemenea unei poveri care atârnă greu pe umerii săi (de aici, asocierea cu plumbul).

Un alt simbol al inerției, al imposibilității comunicării cu cei din jur, este somnul: „Dormeau adânc sicriele de plumb”. Acesta se alătură morții, contribuind astfel la zugrăvirea unei imagini sumbre, care sugerează înlăturarea oricărei posibilități de „trezire” interioară. Lumea înconjurătoare există, dar se află într-un somn adânc, frustrant pentru poetul a cărui conștiință este în permanență trează („Dormea întors amorul meu de plumb”). Indiferent dacă este vorba despre somn sau moarte, artistul se simte la fel de singur („Stam singur în cavou”, „Stam singur lângă mort”), alienat și neauzit de cei din jurul său, astfel încât între cele două stări se creează o confuzie care ajunge până la identificare.

**Disperarea poetului** se concretizează în repetatele încercări de a comunica, deși obiectul adresărilor sale rămâne mereu indiferent: „Dormea întors amorul meu de plumb/ Pe flori de plumb, și-am început să-l strig”. Florile sunt, în general, un simbol al fertilității, al gingășiei, al creativității, al regenerării. Somnul „pe flori de plumb” sugerează opusul acestor calități, simbolizând înăbușirea creativității artistului într-o lume sumbră, inertă, străină.  
Pe lângă imaginile vizuale întunecate („funerar vestmânt”, „flori de plumb”, „sicriele de plumb”), Bacovia utilizează imagini auditive („scârțâiau coroanele de plumb”) și tactile („era frig”, „era vânt”), menite să creeze cititorului senzația de disconfort pe toate aceste planuri. Acesta mimează disconfortul resimțit de poet, care respinge contextul în care se află. Înstrăinat, pierdut, împovărat, acesta nu este auzit, înțeles sau apreciat, astfel încât viața însăși devine o corvoadă. Vântul oferă dinamism imaginii create de către poet, oferind impresia de veridicitate a experienței sufocante trăite de către eul liric.

**Agonia poetului** este surprinsă și în imaginea oximoronică „aripile de plumb”. Aripile ne trimit cu gândul la zbor, ușurime, inocență, perspective nenumărate, libertate. Fiind „de plumb”, acestea „atârnă” greu pe sufletul poetului, care se simte prizonier într-o lume care nu îi permite să „zboare”. Pentru ca artistul să creeze, are nevoie de libertate, de înțelegere și de comunicarea cu cei din jurul său. În „Plumb”, el nu are parte de toate acestea, drept pentru care existența sa este deosebit de dificilă.

Poezia „Plumb” se bucură de o**simetrie perfectă**, fiind formată din două catrene, cărora le corespund **două secvențe lirice**. Prima secvență corespunde planului exterior, pe când cea de-a doua este înțeleasă ca descriind universul interior al poetului. Prozodia se remarcă printr-o construcție riguroasă, măsura versurilor fiind de zece silabe, iar rima, îmbrățișată. Ritmul este iambic, specific creațiilor cu tentă melancolică, meditativă.

**În concluzie**, „Plumb”, de George Bacovia, este o **artă poetică simbolistă**. Deși este caracterizată de un pesimism morbid, ea prezintă o realitate dureroasă, greu de acceptat. Aceasta se referă la condiția dificilă, eternă a artistului, care este marginalizat, nevalorificat și neînțeles de lumea în care trăiește.

# Elemente de structură, compoziție și limbaj

Universul liric bacovian înglobează versuri a căror **elemente de compoziție**creează o **atmosferă specific bacoviană**. Eugen Lovinescu afirma, în această privință că „există, în adevăr, o atmosferă bacoviană […] și în această atmosferă de plumb, o stare sufletească identică; o deplină dezorganizare sufletească prin obsesia morții și a neantului, un vag sentimentalism banal […] și macabru […] într-un cuvânt o nimicire a vieții nu numai în formele ei spirituale, ci și animale”.

Poezia „Plumb”, de George Bacovia deschide volumul de debut care poartă același nume și surprinde prin **elementele de compoziție ingenios mânuite de poet**. Dispusă în două strofe, poezia este construită simetric și pare un discurs eliberator spus de eul liric-victimă, cu scopul de a primi eliberarea din captivitate. Cele două catrene transmit ideea poetică evidențiată în două planuri existențiale: un plan exterior, marcat de elementele funerare („cavou”, „sicriele de plumb”, „coroanele de plumb”, „funerar veșmânt”) și un plan interior, sugerat de imaginea sentimentului de iubire, care aduce disperare, tristețe, apăsare sufletească, dezolare și dezorientare.

**Tema poeziei** este simbolistă, în fond avem de-a face cu o poezie care se încadrează în categoria artelor poetice simboliste și propune evidențierea condiției de damnat a poetului într-o societate închisă, mediocră, care poartă calificativul superficialului. Într-o asemenea lume, dezinteresată de adevăratele valori ale artei, poetul se simte încarcerat, fără vreo soluție de evadare, astfel că viața devine un calvar și primește valențe terifiante.

**Titlul poeziei**, evidențiat prin substantivul „plumb” aduce în lumină corespondența cu metalul, element care atrage asupra versurilor atributele care îl caracterizează: culoarea cenușie semnifică griul existenței, greutatea metalului sugerează apăsarea lăuntrică, sonoritatea surdă a cuvântului semnifică o situație disperată, fără ieșire, care provoacă teamă, închistare, anxietate.

Încă din **incipitul poeziei** se poate observa starea de amorțeală, marcată de imperfectul verbului „dormeau”, care sugerează **încremenirea psihică**, imposibilitatea ieșirii dintr-un univers morbid, căci „sicriele de plumb” asfixiază existența umană: „Dormeau adânc sicriele de plumb/ Și flori de plumb și funerar veșmânt”. Ideea este continuată și accentuată în versurile următoare din strofa întâi, care instalează **dezolarea, dezamăgirea** și angoasa unui spațiu sufocant, simbol pentru societate, mediu sau propriul suflet și experiența lăuntrică: „Stam singur în cavou… și era vânt…/ Și scârțâiau coroanele de plumb”. Astfel, observăm că strofa păstrează aceeași idee, cu ajutorul **cuvintelor care aparțin aceluiași câmp semantic**, al obiectelor funerare: „cavou”, „sicriele de plumb”, „coroanele de plumb”, „funerar veșmânt”.

**Strofa a doua** prezintă spațiul interior, în care se petrece f**rământarea lăuntrică a poetului**, provocată de neîmplinirea sentimentului de iubire: „Dormea întors amorul meu de plumb/ Pe flori de plumb, și-am început să-l strig”. „Florile de plumb”, sintagmă alcătuită din substantivul „florile”, element care sugerează frumusețea, prospețimea și gingășia, în combinație cu „plumb”, materia grea, apăsătoare, sugerează apăsarea existențială a eului liric, povara. Această apăsare îl însingurează pe poet și îl plasează în centrul unui univers lugubru, „lângă mort”. În aceste condiții solitudinea îl copleșește, întrucât cu ajutorul „aripilor de plumb” nu este posibilă o ieșire din prizonierat: „Stam singur lângă mort... și era frig.../ Și-i atârnau aripile de plumb”.

**Finalul poeziei** nu aduce rezolvarea, ci din contră, marchează **neputința de a ieși din impas**, dezolarea și deprimarea definitivă a eului liric. „Aripile de plumb” atârnă, semnificând zborul în jos, prăbușirea, eșecul și imposibilitatea de a se revigora spiritual. Faptul că eul liric este implicat total este dovedit de **prezența mărcilor lexico-gramaticale**ale eului liric și a **lirismului subiectiv** prin folosirea verbelor și pronumelor la persoana I singular: „meu”, „am început”, „să strig”, „stam singur”. Prăbușirea, dezintegrarea și degradare însoțesc sufletul pustiit al simțirii poetice pe parcursul celor două catrene construite simetric, prin așezarea acelorași sintagme la începutul sau sfârșitul versurilor, astfel că în cele două strofe diferențele la nivelul limbajului sunt minore.

**Expresivitatea poeziei** este redată cu ajutorul diferitelor **artificii sau podoabe stilistice**, care se îmbină armonios cu **imaginile artistice**, poetul reușind să creeze un spațiu stresant, care anulează orice aspect al vitalității. Mai mult decât atât, considerat pe bună dreptate de către M. Petroveanu „un pictor în cuvinte și compozitor în vorbe”, imaginarul poetic înfățișează o corespondență între realitatea concretă și elementele din natură. Poetul se folosește de aceste elemente pentru a le încărca și amprenta cu stări interioare lirice, apelând la funcția expresivă și estetică a sunetelor, culorilor, simbolurilor. În fond, fiind o poezie simbolistă, poetul G. Bacovia urmează întocmai ideile promovate de poetul francez Mallarmé, care opta pentru sugestie și aluzie și excludea exprimarea directă a sentimentelor, căci „a numi un obiect înseamnă a suprima trei sferturi din bucuria poemului care e făcută să ghicească puțin câte puțin; a-l sugera, iată visul”.

Prin urmare, oximoronul „flori de plumb”, dar și **tehnicile simboliste**, reprezentate prin **muzicalitate, cromatică și corespondențe olfactive** sugerează degradarea și dezintegrarea, precum și neputința eului liric de a se adapta condițiilor mediocre. Verbele auditive „scârțâiau”, „să strig”, comunică și ele același lucru: disperarea, nevroza și disconfortul psihic. De asemenea, cu ajutorul **sinesteziei**, procedeul care permite asocierea mai multor percepții și simțuri diferite în mod concomitent, se produce o încărcare a strofelor cu obiecte de plumb, care conferă poeziei o realitate monstruoasă. Eul liric este plasat în această atmosferă cu caracter de depozit lugubru, chiar în interiorul cavoului, „lângă mort”. În această accepțiune de luat în calcul este și afirmația Mihaelei Gheorghe, care considera cavoul din poem „un spațiu în care e prizonier poetul, proiecția spațiului său interior, înfiorat de spaima morții afective”.

În ceea ce privește **elementele de versificație**, ritmul iambic împletit cu cel amfibrah susține tonul elegiac al celor două catrene, formate din imagini imprecise, rima este îmbrățișată, iar măsura este de zece silabe.

**În concluzie**, pot afirma că poezia „Plumb”, pe baza **elementelor de compoziție menționate**mai sus, îl clasează pe George Bacovia în categoria poeților originali, capabili de o sensibilitate extremă. Mircea Anghelescu avea dreptate atunci când afirma: „George Bacovia este o personalitate artistică complexă, ale cărei valori nu pot fi căutate pe o singură coardă și relativa monotonie tematică a poeziei sale […] ascunde de fapt o mare bogăție interioară de sensibilitate și o diversitate derutantă a artei sale.”

# Cromatica bacoviană

Poezia „Plumb”, scrisă de George Bacovia, face parte din volumul de debut al poetului, care poartă același nume al poeziei, apărut în anul 1916. Opera este **specifică universului liric bacovian,** iar acest lucru este scos în evidență și de criticul literar Eugen Lovinescu, care afirma: „Există, în adevăr, o atmosferă bacoviană [...] și această atmosferă de plumb, o stare sufletească identică; o deplină dezorganizare sufletească prin obsesia morții și a neantului, un vag sentimentalism banal [...] și macabru [...] într-un cuvânt o nimicire a vieții nu numai în formele ei spirituale, ci și animale”.

Poemul lui Bacovia aparține simbolismului, iar acest lucru este scos în evidență prin **folosirea simbolurilor, a tehnicii repetiției, dar și prin cromatică** și dramatismul trăirii eului poetic. Discursul poetic este construit sub forma unui monolog tragic, textul poetic sugerând neliniștea, o stare sufletească de disperare, precum și izolarea, solitudinea, înstrăinarea și neîncrederea în sine a poetului.

În ceea ce privește titlul poemului, acesta este alcătuit din cuvântul simbol „plumb”, care sugerează apăsarea, angoasa, greutatea sufletească, universul monoton, închiderea spațiului poetic fără posibilitatea evadării. Așadar, pentru poezie chiar titlul este punct de plecare în descifrarea întregului mesaj al acesteia, **plumbul simbolizând culoarea gri**. Astfel, poetul reușește să transmită o **stare sufletească apăsătoare**, care ascunde o tonalitate gravă și lasă impresia unei situații fără ieșire, îmbrăcată în dezolare. Acest lucru este întărit chiar de Bacovia însuși, care afirma: „Plumbul apasă cel mai greu pe om. Cum te simți într-un cavou de plumb?”.

**Tema poeziei** o constituie nefericirea poetului care trăiește într-o societate lipsită de aspirații, superficială și sufocantă. Influențele simboliste pot fi observate foarte ușor, întrucât este redat un **univers morbid, închistat**, în care poetul este condamnat să trăiască și să simtă presiunea unei lumi comune, banale, dezinteresate de valorile adevăratei arte. Mai mult decât atât, la o primă citire a poeziei se pot deosebi două planuri: unul exterior, dominat de culoarea gri, și marcat de elementele funerare: „cavou”, „sicrie de plumb”, „coroanele de plumb”, „mort” și unul interior, provocat de sentimentul de iubire, care produce dezamăgire, tristețe, declin: „Dormea întors amorul meu de plumb”.

Poezia este alcătuită din **două catrene, construite pe baza cuvântului „plumb”**, care este reluat de șase ori în cele opt versuri. Cele două secvențe lirice corespund celor două planuri ale existenței: realitatea exterioară, obiectivă, simbolizată de cavou și veșminte funerare și realitatea interioară, subiectivă, sugerată de sentimentul iubirii, care îi provoacă poetului disperare, nevroză, dezolare.

Cât despre **cromatica poemului**, putem observa că aceasta **este doar sugerată**, însă, prin aceasta, poetul reușește să transmită foarte bine cititorului viziunea sa. Chiar dacă folosește **figuri de stil care transmit culori precum negru, gri, cenușiu**, George Bacovia susține că, pentru el, **metalul plumb are culoarea galben, nu gri**: „În plumb văd culoarea galbenă. Compușii lui dau precipitat galben. Temperamentului meu îi convine acestă culoare. După violet și alb, am evoluat spre galben [...]. Plumbul ars e galben. Sufletul ars e galben”.

**Culorile**, atât de importante pentru creația lui Bacovia, **sunt sugerate încă din prima strofă.** Cu ajutorul figurilor de stil autorul creează un spațiu închis, morbid, în care se simte prizonier. „Sicriele de plumb”, „florile de plumb”, „veșmântul funerar”, „cavou”, sunt elemente cu ajutorul cărora cititorului îi este insuflată prezența morții, totodată făcându-se **analogie cu culorile gri, negru**. Starea de solitudine a poetului este evidențiată de sintagma „stam singur”, iar repetarea epitetului „de plumb” are multiple sugestii în conturarea spațiului existențial. Singurul element care sugerează mișcarea este vântul, dar și el produce efecte reci, ale morții, ce reies din imaginea auditivă „și scârțâiau coroanele de plumb”.

Și în cea de-a doua strofă **cromatica este sugerată tot cu ajutorul epitetelor și metaforelor care redau griul, negrul și, totodată, moartea.** Tragismul poeziei este determinat de dispariția sau moartea afectivității: „Dormea întors amorul meu de plumb”, iar folosirea verbului „strig” sugerează disperarea poetului care se află într-o stare de solitudine morbidă: „stam singur lângă mort”. Posibilitatea de salvare, de evadare din postura de prizonier al lumii este doar iluzorie, ultimul vers — „și-i atârnau aripile de plumb”— sugerând un zbor în jos, o cădere surdă și grea.

**Cromatica** este una dintre tehnicile simboliste care creează o **imagine inedită**, iar îmbinarea dintre culoare, muzicalitate și sentiment imprimă viziunea sumbră pe care încearcă autorul să o transmită. Astfel, repetiția obsesivă a cuvântului „plumb” în fiecare catren constituie refrenul poeziei, care menține rima și accentuează claustrarea eului liric într-o lume gri, întunecată, în care este destinat să rămână prizonier. Totodată, cromatica corespunde nuanței negru prin veșmântul funerar, iar podoabele „de plumb” îmbracă și mai tare universul existent în cenușiu, dând vieții nuanțe de gri și anulând orice pulsație de viață.

În opinia mea, cu ajutorul procedeelor artistice folosite, dar și prin sugestie și cromatica folosită, George Bacovia reușește să creeze o **atmosferă copleșitoare, de plumb**, și să redea foarte bine imaginea unei toamne reci, sumbre. De asemenea, prin repetiția cuvântului „plumb”, simbol al culorii gri, autorul creează o imagine aproape apocaliptică.

Concluzionând, putem spune că poezia „Plumb” se încadrează în **estetica simbolistă prin cromatică, atmosferă, procedee și muzicalitate**. Așa cum spunea criticul Mihail Petroveanu, toate aceste caracteristici ale acestui material liric fac ca poetul să fie un adevărat „pictor în cuvinte și compozitor în vorbe”.