**Fișă de lectură**

**Titlul operei literare:** „Plumb”

**Autorul:**George Bacovia

**Volumul din care face parte opera:** „Plumb” (1916)

**Date importante despre viața și activitatea autorului:**George Bacovia, considerat a fi cel mai important poet simbolist român, s-a născut în data de 17 septembrie 1881 la Bacău. Deși a studiat la Facultatea de Drept din lași, nu a profesat ca avocat, preferând alte domenii de activitate.

Debutul său literar a avut loc în revista „Literatorul”, condusă de Alexandru Macedonski, un alt poet simbolist român, al cărui cenaclu l-a frecventat Bacovia. Poezia cu care a debutat scriitorul se numește „Și toate”. Volumul său de debut a fost chiar „Plumb”, publicat în anul 1916.

George Bacovia a fost primul director al revistei „Ateneul cultural”, funcție obținută în anul 1925. Activitatea sa publicistică nu se oprește aici, poetul ocupându-se apoi de reapariția revistei „Orizonturi noi”. Printre alte ocupații și funcții pe care acesta le-a avut de-a lungul vieții s-a numărat și un post la Ministerul Artelor.

George Bacovia a utilizat în lirica sa influențe provenite din literatura franceză. Deși, la început, critica literară a întâmpinat poezia bacoviană cu scepticism, mai târziu s-au identificat în lirica scriitorului mugurii poeziei române moderne. Printre premiile cu care Bacovia a fost distins se numără cel acordat de Ministerul Artelor și de către Societatea Scriitorilor Români.

Poetul s-a stins din viață la București, în data de 22 mai 1957.

**Alte opere ale autorului:**„Decembre”, „[Nervi de primăvară](https://liceunet.ro/george-bacovia/nervi-de-primavara)”, „[Amurg violet](https://liceunet.ro/george-bacovia/amurg-violet)”, „[Lacustră](https://liceunet.ro/george-bacovia/lacustra)”, „[Alb](https://liceunet.ro/george-bacovia/alb)”, „Altfel”, „Contrast”, „Boemă”, „[În parc](https://liceunet.ro/george-bacovia/in-parc)”, „[Liceu](https://liceunet.ro/george-bacovia/liceu)”, „[Moină](https://liceunet.ro/george-bacovia/moina)”, „[Nervi de toamnă](https://liceunet.ro/george-bacovia/nervi-de-toamna)”, „[Nevroză](https://liceunet.ro/george-bacovia/nevroza)”, „[Pălind](https://liceunet.ro/george-bacovia/palind)”, „[Sonet](https://liceunet.ro/george-bacovia/sonet)”, „[Toamnă murind](https://liceunet.ro/george-bacovia/toamna-murind)”.

**Genul literar:** Genul liric

**Curent literar:** Simbolism

**Mod de expunere dominant:** Descrierea

**Semnificația titlului:**Titlul poeziei se constituie dintr-un substantiv comun („Plumb”), care indică un metal greoi, de culoare cenușie. În sens conotativ, titlul face trimitere la greutatea experienței existențiale pentru poetul alienat, trăitor într-o lume care nu îl înțelege și nu îl aude. Așadar, plumbul devine un simbol al apăsării lăuntrice, al vidului spiritual, precum și al stării melancolice a eului liric.

**Tema poeziei:**Întrucât poezia „Plumb” este o artă poetică, tematica sa este aceea a poetului aflat într-o lume inertă, aparent vie, însă lipsită de viață lăuntrică și de profunzime, acestuia lipsindu-i cu desăvârșire șansa de a comunica în mod productiv cu cei din jurul său. Eul liric se simte împovărat, sufocat, lipsit de speranță.

**Figuri de stil:**

* **epitete:**„funerar vestmânt”;
* **repetiții:**„sicriele de *plumb*,/ Și flori *de plumb* [...]/ [...] coroanele *de plumb*, [...]/ [...] amorul meu *de plumb*”;
* **personificări**: „Dormeau adânc sicriele”;
* **inversiunea:**„funerar veștmânt”;
* **metafore:**„sicriele de plumb”, „flori de plumb”.

**Prozodia:**Prozodia are o construcție riguroasă, iar poezia se remarcă prin simetrie și se constituie din două catrene. Măsura versurilor este de zece silabe, iar rima, îmbrățișată. Ritmul este iambic, specific creațiilor pesimiste, melancolice.

# Paralelă Lacustră

Poezia „Plumb” a fost scrisă de George Bacovia și publicată în anul 1916, în volumul cu același nume. Poezia se înscrie în universul liric bacovian și cuprinde versuri ale căror elemente de compoziție creează o atmosferă specific bacoviană, referitoare la o stare sufletească de tristețe, apăsătoare, o dezorganizare sufletească prin obsesia morții și a neantului. O altă operă cunoscută este poezia „Lacustră”, aceasta fiind publicată pentru prima dată în revista „Viața nouă”, în anul 1903. Includerea ei în volum a avut loc treisprezece ani mai târziu, în 1916, în volumul de debut al autorului, intitulat „Plumb”.

În ceea ce privește titlul celor două poezii, este necesar să precizăm faptul că ambele texte fac trimitere spre simbolism. Titlul poeziei „Plumb” face trimitere la un metal, fiind totodată cuvântul-cheie ce se repetă în fiecare catren și constituie refrenul poeziei. Acesta are rolul de a menține rima, dar și de a accentua izolarea eului liric într-o lume în care este destinat să rămână prizonier: „sicriele de plumb”, „coroanele de plumb”, „amorul meu de plumb”, „aripile de plumb”. În cazul poeziei „Lacustră”, titlul se referă la locuințele lacustre, construite pe piloni deasupra apei, întâlnite mai ales pe lacuri, mări și oceane, dar, ocazional, și pe fluvii. Fiind o construcție izolată, aceasta simbolizează condiția artistului, care se simte în permanență singur, alienat de lumea din jurul său. Locuința lacustră este mult mai nesigură și instabilă decât o construcție obișnuită, aceasta reprezentând starea interioară a eului liric, dominată de anxietate și insecuritate emoțională.

La nivel structural, cele două poezii se diferențiază, căci poezia „Plumb” este alcătuită din două strofe așezate simetric, în care elementele de compoziție contribuie la transmiterea ideilor poetice. Cele două catrene transmit mesajul poeziei evidențiat în două planuri existențiale: un plan exterior, marcat de elementele funerare („cavou”, „sicriele de plumb”, „coroanele de plumb”, „funerar veșmânt”) și un plan interior, sugerat de imaginea sentimentului de iubire, care aduce disperare, tristețe, apăsare sufletească: („Dormea întors amorul meu de plumb”). Prozodia se caracterizează prin rigurozitatea construcției, cu măsura versurilor de zece silabe și rimă îmbrățișată. Ritmul este iambic, trăsătură întâlnită adesea în creațiile cu iz melancolic, contemplativ.

Poezia „Lacustră” este alcătuită din patru strofe și are o structură circulară, deoarece prima strofă se reia în final numai cu al doilea vers modificat prin care se sugerează punctul de maximă tensiune al anxietății. În poezie, există, de fapt, două planuri: unul exterior, al naturii, și, altul interior, al propriilor trăiri. Legătura dintre cele două planuri dispuse pe două secvențe lirice, se realizează printr-o serie de percepții și de senzații organice. În felul acesta, sunt dezvăluite corespondențele specifice simbolismului între fenomenele naturii și trăirile interioare ale ființei umane. Pe de altă parte, în structura discursului liric se observă trei momente importante, dispuse pe primele trei strofe: cel al prezentului trăit dureros, intens, un moment al trecutului îndepărtat simbolizat de locuințele lacustre și un moment al vidului istoric.

Tema abordată în ambele texte este de natură simbolistă, poeziile fiind o oglindă în care viziunea poetului este exprimată cu ajutorul tehnicilor simboliste, care pun accentul pe starea interioară, pe trăirile și stările sufletești ale acestuia. O trăsătură importantă a poeziei „Plumb” este faptul că textul este considerat o artă poetică simbolistă, poezia surprinde prin îmbinarea ingenioasă a cuvintelor, utilizarea sugestiei sau a podoabelor stilistice, care se îmbină armonios cu imaginile artistice vizuale, auditive, olfactive. Fiind o poezie simbolistă, poetul George Bacovia urmează întocmai ideile promovate de poetul francez Mallarmé, care opta pentru sugestie și aluzie și excludea exprimarea directă a sentimentelor. Tema operei este reprezentată de condiția dificilă a artistului în societate și în lume ca întreg. Aflat în postura de damnat, izolat sufletește de cei din jurul său, poetului îi este imposibil să se identifice cu universul în mijlocul căruia își duce existența. Singurătatea, apăsarea, tristețea, melancolia, fac din existența eului liric o adevărată povară, în timp ce lumea care îl înconjoară, deși pare vie, este moartă pe dinăuntru.

Poezia „Lacustră” evidențiază condiția poetului care e condamnat să trăiască într-o societate meschină din care nu poate evada, fiind un prizonier al unei lumi ostile care nu recunoaște adevăratele valori ale artei. Mai mult decât atât, miza poeziei este evidențierea stării de dezolare a poetului care nu se poate adapta condițiilor mediocre dintr-o lume banală în care totul se degradează. În sprijinul transmiterii acestor stări poetul apelează la motivele poetice specifice operei sale: ploaia, singurătatea, moartea, golul sufletesc, plânsul.

În concluzie, cele două poezii scrise de George Bacovia au în componență elemente simboliste, se aseamănă prin tema și viziunea despre lume, dar au și o serie de particularități ce le oferă o doză de unicitate.