**Comentariu**

## Introducere

În prima parte a comentariului este important să specificăm rolul pe care romantismul l-a jucat în opera lui Eminescu și motivele specifice acestui curent literar care se regăsesc și în creațiile poetului. De asemenea, nu uita să identifici perioada de creație eminesciană și principalele teme ale poeziei.

**Exemplu**

Romantismul specific operelor literare eminesciene se caracterizează prin prezența unor motive romantice universale precum condiția omului, îngerul și demonul, universul, cosmogonia etc. Poezia „Floare albastră” face parte din a doua perioadă a creației eminesciene, perioadă caracterizată de iubirea paradisiacă ilustrată în idile. Opera literară se încadrează în romantism deoarece poetul dezvoltă tema iubirii și a naturii, alături de alte teme romantice cum sunt idealul fericirii pure, problema cunoașterii absolutului și iubirea ideală.

## Semnificația titlului

Numele de „Floare albastră” nu este ales întâmplător de poet. El reprezintă unul din marile motive romantice europene. Chiar și titlul evidențiază relația de opoziție existentă între lumea eului liric și cea a iubitei lui, antiteza fiind un procedeu des întâlnit în romantism.

Astfel, putem spune că titlul anticipează conținutul textului poetic, el concentrând în două cuvinte întreaga semnificație a versurilor.

**Exemplu**

Titlul poeziei invocă un motiv romantic european, acela al florii albastre. În viziunea lui Eminescu, substantivul „floare” reprezintă caracterul temporalității și sugerează frumusețea, viața, lumea terestră cu ale ei lucruri banale, iar adjectivul „albastră” simbolizează caracterul eternității, al infinitului, evocând puritatea, perfecțiunea, visarea – elemente ale lumii celeste. Cele două cuvinte din titlu sunt construite în antiteză, procedeu romantic întâlnit în poeziile bazate pe relații de opoziție: etern/efemer, cosmic/terestru, absolut/comun.

## Tema

Pentru a putea identifica tema poeziei „Floare albastră” trebuie să avem în vedere sentimentele pe care eul liric le transmite, motivele literare, dar și [viziunea despre lume](https://liceunet.ro/mihai-eminescu/floare-albastra/eseu/tema-si-viziunea-despre-lume) și viață a autorului.

Analizând a doua perioadă de creație a liricii eminesciene, aflăm că poezia reflectă o iubire paradisiacă, temele centrale specifice romantismului fiind natura și iubirea. Titlul „Floare albastră” are și el în centru unul din motivele romantice europene invocate de lirica eminesciană.

Se observă faptul că poetul tinde spre ideal, eul romantic năzuind la împlinirea iubirii dintre două ființe care aparțin unor lumi diferite. Astfel, putem spune că lirica eminesciană are la bază două motive poetice: omul și universul.

**Exemplu**

Poezia „Floare albastră” face parte – alături de „Lacul”, „Dorința”, „Sara pe deal” – din a o doua perioadă de creație eminesciană, caracterizată de iubirea paradisiacă prezentă în idile. Ea se încadrează în [romantism](https://liceunet.ro/mihai-eminescu/floare-albastra/apartenenta-la-romantism) deoarece autorul aduce în discuție tema iubirii și a naturii, alături de alte teme romantice cum sunt idealul fericirii pure, problema cunoașterii absolutului, iubirea comună și cea ideală. Imaginarul poetic corespunde intensității sentimentelor transmise de eul liric, încântarea și admirația față de ființa iubită fiind ulterior înlocuite de tristețe și melancolie.

Cadrul romantic situat pe cele două planuri ale zilei, diurn („a soarelui căldură”) și nocturn („Luna-n noaptea cea de vară”), este favorabil reveriei și gesturilor tandre. Așadar, viziunea despre lume a poetului poate fi înțeleasă prin raportare la temele și motivele poetice abordate, dar și la atitudinea romantică a eului liric.

## Secvențe poetice

Secvențele lirice reprezintă planurile poeziei. Interpretând cele patru secvențe lirice ale poeziei, vom recunoaște simbolurile centrale (codrul, floarea albastră, noaptea etc.) care au rolul de a contura tabloul artistic și viziunea despre lume a poetului.

De asemenea, putem observa cum alternează cele două voci (a eului și a iubitei) de-a lungul celor patru planuri prin analiza fiecărei secvențe, a incipitului și a finalului. Prin urmare, vom explica anumite elemente compoziționale și vom face trimiteri la viziunea romantică a poetului.

**Exemplu**

Poezia este structurată în patru secvențe lirice: prima și a treia se conturează în jurul vocii iubitei, iar a doua și a patra în jurul vocii eului liric. Incipitul poemului se deschide cu interogația retorică plină de nemulțumire adresată iubitului, un gânditor celest: „Iar te-ai cufundat în stele/ Și-n nori și-n ceruri nalte? […] În zadar râuri în soare/ Grămădești-n a ta gândire”. În continuare, putem observa starea de meditație a eului liric asupra genezei universului, acesta dorind să pătrundă în lumea cunoașterii absolute.

Relevante în acest sens sunt sintagmele care sugerează aspirațiile înalte ale eului: „câmpiile asire”, „întunecata mare”, „Piramidele-nvechite”. Finalul acestei secvențe conține îndemnul fetei către iubit de a-și părăsi starea de meditație filosofică în schimbul fericirii lumești/trupești, deoarece fericirea nu se poate împlini prin cunoaștere, ci prin iubire: „Nu căta în depărtare/ Fericirea ta, iubite!”.

În cea de-a doua secvență (strofa a patra) se pune și mai mult accent pe superioritatea intelectuală a iubitului, eul liric exprimându-și atitudinea trufașă față de iubită prin folosirea diminutivului „mititica”. Finalul strofei este reprezentat de reacția eului liric care conștientizează faptul că observațiile iubitei nu sunt lipsite de fundament: „Ah! Ea spuse adevărul;/ Eu am râs, n-am zis nimica.”.

În cea de-a treia secvență (strofele cinci-doisprezece), reapare vocea fetei care continuă să îl cheme pe iubit în lumea ei, cea terestră, atrăgându-l în „codrul cu verdeață/ Und-izvoare plâng în vale,/ Stânca stă să se prăvale/ În prăpastia măreață”. Această scenă simbolizează și reconstituirea cuplului adamic în grădina Edenului, reprezentată de codrul plin de verdeață în care cei doi își pot trăi iubirea departe de ochii lumii: „Nime-n lume n-a s-o știe”.

A patra secvență lirică (ultimele două strofe) încheie monologul iubitului, care mai întâi este uimit de dispariția fetei („Înc-o gură și dispare”) și înflăcărat după frumusețea și gingășia ei („Ce frumoasă […] dulce floare!”), iar apoi devine trist și meditativ, din cauza neîmplinirii iubirii („Totuși este trist în lume!”). Astfel, diferența dintre vis și realitate, dintre abstract și concret conturează ideea că iubirea puternică, arzătoare dintre cei doi nu este suficientă pentru a putea depăși limitele terestre.

## Figuri de stil

Cu ajutorul procedeelor artistice ale poeziei „Floare albastră”, vom identifica mai ușor sentimentele, gândurile eului liric și elementele care compun acest tablou idilic al naturii.

Referitor la nivelul lexico-semantic (reprezentat de cuvintele cu semnificații înrudite, precum „floare” și „codru”), vom avea în vedere cele două planuri ale poeziei: terestru și cosmic. Prezentând aceste caracteristici, vom evidenția expresivitatea textului, a figurilor de stil din „Floare albastră” și opoziția planurilor.

**Exemplu de interpretare a figurilor de stil din „Floare albastră”**

Limbajul poetic se caracterizează printr-o mare diversitate a figurilor de stil: epitete – „câmpiile asire”, „trestia cea lină”, „albastra dulce floare”; comparații – „voi fi roșie ca mărul”, „sărutări... dulci ca florile ascunse”; personificare – „izvoare plâng în vale”; inversiuni – „de-aur părul”; metafore – „dulce netezindu-mi părul”, „dulce floare”; și repetiții – „Floare-albastră! Floare-albastră!”.

De asemenea, poezia este construită cu ajutorul a două câmpuri semantice aflate în antiteză în cadrul operei literare: al cosmicului (stele, nori, ceruri, soare) și al spațiului pământesc (câmpii, codru, stâncă, baltă, frunze, flori).

## Elemente de versificație

Prezentând elementele de versificație, ne vom referi la modul în care este construită poezia, la muzicalitatea discursului liric și la succesiunea silabelor într-un vers. În acest mod, vom observa că regulile prozodiei clasice sunt respectate, deoarece strofele sunt simetrice, măsura este egală, discursul liric fiind clar.

**Exemplu**

Rima îmbrățișată, uneori cu asonanțe, măsura de șapte-opt silabe și ritmul trohaic dau o muzicalitate aparte discursului liric. Tonul este uneori sobru, împovărat de reproș, alteori este familiar, cald.

## Poezie romantică

Folosindu-ne de marile teme și de motivele literare invocate de autor, putem încadra poezia în categoria speciei literare numite idilă și în curentul literar al romantismului. De asemenea, atunci când enumerăm elementele compoziționale anterior amintite (titlu, secvențe lirice, limbaj poetic) este necesar să susținem specificul lor romantic cu ajutorul exemplelor concrete din text.

**Exemplu**

Romantismul eminescian se caracterizează prin prezența unor motive romantice universale precum: istoria, omul, îngerul și demonul, visul, universul, noaptea, cosmogonia, codrul și floarea albastră. În plus, „Floare albastră” este prima idilă care aparține romantismului eminescian în care femeia - ispită, o ființă oarecare, va tulbura cu senzualitatea ei mințile bărbatului.

Acest vis romantic este plasat în natură, spațiu în care „drumul iubirii descurcă labirintul codrilor, conducând spre mijlocul pădurii, ascunsă inimă a lumilor, marcată întotdeauna de prezența acvaticului (balta), care are și funcția de oglindă a cosmosului, captând în imagine, deopotrivă, eternul și trecătorul, […] și plasând iubirea ambiguu, între aceste două moduri ale existenței” (I. Em. Petrescu: 2000).

## Relația dintre ideea poetică și mijloacele artistice

Pentru a evidenția relația dintre ideea poetică și mijloacele artistice ale poeziei Floare albastră de Mihai Eminescu trebuie să ai în vedere figurile de stil (epitete, personificări, metafore, comparații, etc.) și imaginile artistice (auditive, vizuale, olfactive și cromatice) pe care le utilizează autorul.

**Exemplu**

Una dintre cele mai apreciate opere eminesciene, „Floare albastră” este un poem de factură romantică, a cărui metaforă centrală este reprezentată de însuși titlul acestuia. În literatura romantică europeană, floarea albastră reprezintă un simbol al aspirației către varianta tangibilă a iubirii ideale. Ea este spulberată, însă, de mari incompatibilități între cei doi îndrăgostiți. Exuberanța sentimentului iubirii este exprimată prin epitetul cvadruplu „Ce frumoasă, ce nebună / E albastra-mi dulce floare!”.

## Motive literare

Motivul literar principal al poeziei „Floare albastră” se regăsește chiar în titlul operei, acesta reprezentând unul dintre motivele literare principale regăsite în scrierile autorilor romantici. Floarea albastră reprezintă fie femeia ideală (iubirea absolută), fie nostalgia eternității.

**Exemplu**

Alături de floarea albastră, întâlnim și alte motive literare, precum cel al stelelor („Iar te-ai cufundat în stele”), al mării („întunecata mare”) și al pădurii („Acolo-n ochi de pădure”).

## Antiteze

„Floare albastră”, de Mihai Eminescu, este o poezie romantică. Din această cauză, construcția ei se bazează pe antiteză, procedeul specific operelor literare romantice. Antiteza presupune alăturarea unor elemente radical opuse, evidențiind astfel însușirile fiecăruia dintre ele.

**Exemplu**

În poezia eminesciană, antiteza este prezentă în modul de prezentare a celor doi îndrăgostiți, care formează cuplul incompatibil. Astfel, eul liric, partea masculină, întruchipează omul de geniu, aspirant la atingerea absolutului, iar partea feminină este o ființă aparținând planului teluric (pământesc).  
Deși, adeseori, Eminescu tinde să plaseze „omul de geniu” într-o poziție de superioritate (deși nefericită) față de prezența feminină, aflată în armonie cu mediul terestru, în opera de față, antiteza subliniază o altă idee. Este vorba despre modul în care membrii cuplului de îndrăgostiți caută și înțeleg fericirea. Astfel, în timp ce el caută fericirea „în depărtare”, „în stele/ Și în nori și-n ceruri nalte”, ea are o abordare diferită, sfătuindu-l să se rezume la bucuriile „lumești”, „în codrul cu verdeață”, în „ochi de pădure,/ Lângă balta cea senină”.

## Concluzie

În partea de final a comentariului putem prezenta o părere proprie legată de viziunea poetului sau de elementele specifice romantismului regăsite în text. Încheierea poate fi reprezentată și de o concluzie care rezumă conținutul eseului.

**Exemplu**

În concluzie, observăm că întreaga poezie are la bază o serie de opoziții care sugerează incompatibilitatea dintre lumea ei și lumea lui, dintre iubirea concretă și cunoașterea absolută. Prin motivele și temele romantice invocate de autor, putem spune că acest poem este o temelie a creației eminesciene de mai târziu.

# Rezumat

„Floare albastră” reprezintă o operă deosebită a lirismului eminescian din tinerețe, dar și o poezie-nucleu, care are menirea de a anunța marile creații ulterioare ale autorului. Poemul este un amestec de specii literare precum: idila, meditația filosofică, elegia și este alcătuit din două planuri aflate în antiteză: lumea terestră și lumea abstractă. În această poezie sunt prezente câteva din temele romantice întâlnite în creația eminesciană: spațiul, timpul, natura și omul.

Poemul este structurat în 14 strofe, acestea la rândul lor fiind împărțite în patru secvențe poetice, iar cele două planuri opuse (terestru și cosmic) sunt dictate de vocea iubitei și de monologul eului liric. Acestea două se separă prin meditația poetului (strofa a IV-a), amplificându-se în final prin ultimele două strofe.

**Incipitul poeziei** se deschide cu interogația retorică (întrebare ce nu așteaptă răspuns) plină de nemulțumire adresată iubitului, un gânditor celest: „Iar te-ai cufundat în stele/ Și-n nori și-n ceruri nalte? […] În zadar râuri în soare/ Grămădești-n a ta gândire”. În continuare, putem observa starea de meditație a eului liric asupra condiției universului, acesta dorind să pătrundă în lumea cunoașterii absolute: „Și câmpiile asire/ Și întunecata mare […]/ Piramidele-nvechite”. Finalul acestei secvențe conține îndemnul iubitei de a-și părăsi starea de meditație filosofică pentru a cunoaște fericirea lumească alături de ea, deoarece împlinirea nu se atinge prin cunoaștere, ci prin iubire: „Nu căta în depărtare/ Fericirea ta, iubite!”.

În cea de-**a doua secvență** (strofa a patra) se pune accent și mai mult pe superioritatea intelectuală a iubitului, eul liric exprimându-și atitudinea trufașă față de iubită prin folosirea diminutivului „mititica”. Finalul strofei este reprezentat de reacția eului liric care conștientizează faptul că observațiile iubitei nu sunt lipsite de fundament: „Ah! Ea spuse adevărul;”.

În ceea ce privește **secvența a treia** (strofele cinci-doisprezece), observăm că se reia vocea iubitei, care continuă să îl cheme pe iubit în lumea ei cea terestră, atrăgându-l în „codrul cu verdeață/ Und-izvoare plâng în vale,/ Stânca stă să se prăvale/ În prăpastia măreață”. Această scenă reprezintă și reconstituirea cuplului Adam-Eva în grădina Edenului, înlocuită aici de codrul plin de verdeață în care cei doi își pot trăi iubirea departe de ochii lumii („Nime-n lume n-a s-o știe,”).

A **patra secvență lirică** (ultimele două strofe) încheie monologul iubitului care, mai întâi, este uimit de dispariția iubitei („Înc-o gură și dispare”) și înflăcărat după frumusețea și gingășia ei („Ce frumoasă […] dulce floare!”), iar apoi devine trist din cauza iubirii neîmplinite („Totuși este trist în lume!”). Acest lucru, diferența dintre vis și realitate, dintre abstract și concret conturează ideea că iubirea puternică, arzătoare dintre cei doi nu este suficientă pentru a putea depăși limitele terestre.

**În concluzie**, „Floare albastră” este prima idilă care aparține romantismului eminescian în care femeia – ispita, o ființă oarecare, va tulbura mințile bărbatului cu senzualitatea ei . Acest vis romantic este plasat în natură, în care „drumul iubirii descurcă labirintul codrilor, conducând spre mijlocul pădurii, ascunsă inimă a lumilor, marcată întotdeauna de prezența acvaticului (balta), care are și funcția de oglindă a cosmosului, captând în imagine, deopotrivă, eternul și trecătorul, […] și plasând iubirea ambiguu, între aceste două moduri ale existenței” (I. Em. Petrescu: 2000).

# Eseu

Poemul „Floare albastră” a fost inclus în singurul volum de poezii apărut în timpul vieții scriitorului, în anul 1883, intitulat „Poesii”, însă, înainte de asta, a fost publicată în revista „Convorbiri literare”, în anul 1873. Ideile filosofice explorate în cadrul operei de față au fost dezvoltate ulterior în binecunoscutul poem „Luceafărul”.

**Titlul poeziei** include motivul literar al „florii albastre”, ce reprezintă **împlinirea idealului romantic** într-o altă lume, după moarte. Acest motiv este specific romantismului eminescian, simbolizând aspirația spre iubirea ideală posibilă, însoțită de imposibilitatea împlinirii cuplului, din cauza apartenenței îndrăgostiților la lumi distincte.

În viziunea lui Eminescu, în clipa în care doi îndrăgostiți fac parte din lumi diferite, materializarea ideii de iubire absolută devine o simplă iluzie. El ilustrează în opera de față agonia caracteristică procesului zadarnic de încercare a reconcilierii dintre două ființe cu concepții, aspirații și viziuni diferite.

**Tema operei este deziluzia**, datorată imposibilității împlinirii cuplului. Aceasta are loc din cauza condiției precare a omului de geniu, care este incompatibilă cu cea a perechii sale, ancorată mai degrabă în realitate. Urmarea acestei realizări este apariția scepticismului în sufletul eului liric, care conclude: „Totuși, este trist în lume!”.

Poemul „Floare albastră” **este prin excelență romantic**, datorită tematicii sale, precum și a ideilor filosofice explorate pe parcursul celor paisprezece strofe. **Aspirația către perfecțiune și idealuri** este o **tematică specifică operelor romantice**, alături de iluzia absolutului. În opinia iubitei, împlinirea are loc doar prin iubire, în lumea terestră. De aceea, ea își îndeamnă iubitul să caute această împlinire într-o dimensiune tangibilă, și nu în lumea ideilor, în care eul liric se pierde. El recunoaște adevărul celor spuse de iubita sa: „Ah! ea spuse adevărul”. Cu toate acestea, se percepe pe sine ca fiind superior acesteia prin traiectoria cuprinzătoare a gândurilor sale. „Mititica” rostește un adevăr simplu, însă meditația omului de geniu atinge depărtări pe care aceasta nu le poate percepe. Separarea celor doi apare ca dovadă a imposibilității materializării absolutului în universul tangibil.

Poezia „Floare albastră” este compusă din **paisprezece strofe**, care se întind de-a lungul a patru secvențe poetice. **Muzicalitatea** remarcabilă a poemului este dată de măsura de șapte - opt silabe, ritmul trohaic și rima îmbrățișată. Rima este uneori asonantă , precum se observă în următoarele exemple: „căldură/gură”; „frunze/ascunse”.

**În concluzie**, poezia „Floare albastră” reflectă sensibil sentimentul iubirii într-o viziune artistică specific eminesciană. Eminescu suprapune tema timpului peste cea a dragostei existente în cadrul cuplului, concluzionând astfel imposibilitatea materializării dorinței de atingere a absolutului în iubire.

# Tema și viziunea despre lume

Dacă la examenul de Bacalaureat vei primi cerința de a scrie un eseu în care să prezinți tema și viziunea despre lume în poezia „Floare albastră” de Mihai Eminescu, acest material îți poate folosi drept material întrucât a fost structurat respectând reperele menționate în cerința de la examenul de Bacalaureat din data de 02 iulie 2012 — sesiunea august-septembrie — când elevilor de la profilul uman li s-a cerut să scrie un text în care să prezinte tema și viziunea despre lume într-un text aparținând lui Mihai Eminescu.

În plus, o cerință asemănătoare s-a regăsit și la sesiunea august-septembrie a Bacalaureatului din 2016, profilul real.

Romantismul reprezintă un concept care desemnează un curent artistic și literar apărut la sfârșitul secolului al XVIII-lea ca o reacție împotriva clasicismului și care se manifestă până în prima jumătate a secolului al XIX-lea. Conceptele promovate de acest curent literar sunt următoarele: limbajul popular, argotic, arhaic, regional; noi specii literare: drama romantică, nuvela istorică, meditația sau poemul filosofic și abordarea unor teme precum timpul, misterul, visul, dragostea, moartea și natura.

În literatura română, o etapă semnificativă a romantismului se regăsește în opera eminesciană. Pe lângă Mihai Eminescu, această perioadă este reprezentată și de poeți precum: O. Goga, B. P. Hasdeu și Al. Macedonski. Romantismul eminescian se caracterizează prin prezența unor motive romantice universale precum istoria, omul, îngerul și demonul, visul, universul, noaptea, cosmogonia, codrul, floarea albastră etc.

Poezia „Floare albastră” – alături de „Lacul”, „Dorința” și „Sara pe deal” – face parte din a doua perioadă de creație eminesciană caracterizată de iubirea paradisiacă prezentă în idile. Ea se încadrează în romantism deoarece autorul aduce în discuție **tema iubirii și a naturii**, alături de alte **teme romantice cum sunt idealul fericirii pure, problema cunoașterii absolutului, iubirea comună și cea ideală**.

**Titlul poeziei** invocă un motiv romantic european preluat de la germanul Novalis, acela al florii albastre, ce semnifică împlinirea iubirii eterne, cea de după moarte care tinde spre infinit. În **viziunea lui Eminescu, substantivul „floare” reprezintă caracterul temporalității și sugerează frumusețea, viața, lumea terestră** cu ale ei lucruri banale, iar **adjectivul „albastră” simbolizează caracterul eternității, al infinitului**, evocând puritatea, perfecțiunea și visarea – elemente ale lumii celeste. Cele două cuvinte din titlu sunt construite în antiteză, un procedeu romantic întâlnit în poeziile bazate pe relații de opoziție: etern/efemer, cosmic/terestru, absolut/comun.

Poemul este construit sub forma unui dialog retoric, structurat în 14 strofe, acestea la rândul lor fiind împărțite în patru secvențe poetice. Cele două planuri opuse (terestru și cosmic) sunt evidențiate de vocea iubitei și de monologul eului liric. Meditația eului liric (strofa a IV-a) întrerupe intervenția fetei și este continuată în partea de final, mai exact în ultimele două strofe.

**Prima secvență**, formată din trei strofe, este dictată de vocea iubitei, iar incipitul se deschide cu interogația retorică plină de nemulțumire adresată iubitului său, un gânditor celest: „Iar te-ai cufundat în stele/ Și-n nori și-n ceruri nalte? […] În zadar râuri în soare/ Grămădești-n a ta gândire”. În strofa a doua și a treia, putem observa faptul că eul liric dorește să pătrundă în lumea cunoașterii absolute. Relevante în acest sens sunt sintagmele care sugerează aspirațiile înalte ale eului: „câmpiile asire”, „întunecata mare”, „Piramidele-nvechite”. Motivându-și reproșul, iubita își invită iubitul să-și caute fericirea cât mai aproape de lumea ei, deoarece fericirea nu se poate împlini prin cunoaștere, ci doar prin iubire: „Nu căta în depărtare/ Fericirea ta, iubite!”.

**Secvența a doua**, constituită doar din strofa a IV-a, pune și mai mult accent pe inferioritatea iubitei față de statutul iubitului, prin diminutivul „mititica”. Finalul strofei cuprinde reacția eului liric care conștientizează faptul că în spatele vorbelor iubitei se ascunde adevărul („Ah! Ea spuse adevărul;”).

În cea de-**a treia secvență**, strofele V-XII, este reluată vocea iubitei care încearcă să își atragă iubitul în lumea ei, cea terestră, chemându-l în „codrul cu verdeață/ Und-izvoare plâng în vale,/ Stânca stă să se prăvale/ În prăpastia măreață”. Această scenă simbolizează reconstituirea cuplului Adam-Eva în grădina Edenului, reprezentată aici de codrul cel plin de verdeață în care cei doi își pot trăi iubirea departe de ochii lumii („Nime-n lume n-a s-o știe,”).

A **patra secvență**, cuprinzând ultimele două strofe, încheie monologul iubitului, care mai întâi este uimit de dispariția fetei („Înc-o gură și dispare”) și înflăcărat după frumusețea și gingășia ei („Ce frumoasă […] dulce floare!”), iar apoi devine trist și meditativ, din cauza neîmplinirii iubirii („Totuși este trist în lume!”). Astfel, diferența dintre vis și realitate, dintre abstract și concret conturează ideea că iubirea puternică și arzătoare dintre cei doi nu este suficientă pentru a putea depăși limitele terestre.

Tonul poeziei este solemn, sobru, împovărat de reproș, dar și sfidător, melancolic. Imaginarul poetic corespunde intensității sentimentelor transmise de eul liric, încântarea și admirația față de ființa iubită fiind apoi înlocuite de tristețe și melancolie. Cadrul romantic, situat pe cele două planuri ale zilei: diurn („a soarelui căldură”) și nocturn („Luna-n noaptea cea de vară”), este favorabil visării și gesturilor tandre.

În cadrul poemului sunt amestecate diferite specii literare, de natură romantică: idila, meditația filosofică și elegia. „Floare albastră” este prima idilă eminesciană în care femeia – ispita, o ființă oarecare, va tulbura mințile bărbatului cu senzualitatea ei.

Consider că, în poezia „Floare albastră”, Mihai Eminescu ilustrează viziunea despre lume, despre fericire, utilizând un limbaj poetic rafinat, în care sunt îmbinate armonios teme și motive romantice.

**În concluzie**, întreaga poezie are la bază o serie de opoziții care sugerează incompatibilitatea dintre lumea ei și lumea lui, dintre iubirea concretă și cunoașterea absolută. **Viziunea despre lume a poetului poate fi înțeleasă prin raportare la temele și motivele poetice abordate**, dar și la atitudinea romantică a eului liric. Prin particularitățile romantice europene invocate de autor, putem spune că acest poem este o temelie a creației eminesciene de mai târziu.

# Particularități ale textului poetic

Poezia „Floare albastră” cuprinde **idei filosofice eminesciene** dezvoltate ulterior în cunoscutul poem „Luceafărul”. Opera a fost publicată pentru prima oară în anul 1873, în revista „Convorbiri literare”, iar apoi, în anul 1883, a fost inclusă în singurul volum de poezii apărut în timpul vieții scriitorului, intitulat „Poesii”. Ea înfățișează motivul poetic al florii albastre, adesea întâlnit în lucrările romanticilor europeni, din opera cărora Eminescu s-a inspirat în vremea studiilor sale la Viena și Berlin.

**Tema operei** este dezamăgirea ce survine odată cu realizarea imposibilității împlinirii iubirii dintre el și ființa îndrăgită. Această neîmplinire este o consecință a condiției tragice a omului de geniu, a cărui iubită este mai degrabă ancorată în realitate. Ea nu împărtășește aspirațiile idealiste ale eului liric, nici setea lui de absolut.

Titlul poeziei „Floare albastră” prezintă motivul central, motiv romantic, preluat de la germanul Novalis, semnificând împlinirea iubirii eterne cea de după moarte și care tinde spre infinit. În literatura populară floarea albastră este asemănată cu motivul „florii de nu mă uita” care prezintă existența dragostei permanente și în amintirea celui îndrăgostit.

„Floare albastră” este o **creație romantică** ce are în centru motivul literar omonim, preluat din literatura romantică universală. Semnificația acestuia este împlinirea iubirii ideale după moarte, întrucât ea nu este posibilă în viața reală. Astfel, ea devine o posibilitate numai într-o altă lume, și numai în acest context poate înflori speranța împlinirii cuplului.

Opera se împarte în **paisprezece strofe**, cărora le corespund **patru secvențe poetice**. Două dintre cele patru secvențe poetice înfățișează monologul liric al iubitei, iar celelalte două cuprind monologul de natură filosofică ce îi aparține eului liric, îmbinând lirismul subiectiv cu cel de tip obiectiv. Secvențele sunt inegale ca lungime și au pondere inversată în evidențierea mesajului poetic.

O parte a poeziei aparține planului feminin, iar cealaltă, planului masculin. În timp ce femeia posedă o inocență ce frizează naivitatea, dar și o capacitate de împăcare cu realitatea, bărbatul este contemplativ, aflat la un nivel mai înalt din punct de vedere spiritual. Femeia este pasională, iar bărbatul este nu numai sedus de această calitate, dar și motivat să atingă absolutul prin intermediul acestei iubiri resimțite atât de profund. Altfel spus, femeii îi corespunde atitudinea dionisiacă, plină de vitalitate, în timp ce bărbatului, cea de tip apolinic (meditativ). Acest mod de relaționare este **caracteristic romantismului eminescian**, cauzând dezamăgire și scepticism, stări sufletești exprimate în finalul poeziei („Totuși este trist în lume”).

**Incipitul** reprezintă o interogație retorică imaginară a femeii, care i se adresează bărbatului contemplativ, „cufundat în stele” și în „ceruri nalte”. Astfel, pronumele la persoana întâi nu mai reprezintă o marcă a prezenței eului liric, ci a prezenței iubitei. Bărbatul caută răspunsurile marilor mistere existențiale în locuri îndepărtate, atât din punct de vedere fizic, cât și spiritual. Pentru a ilustra această idee, Eminescu utilizează metafore ce trimit înspre tărâmuri aflate la mare distanță, către cunoaștere și mistere, îndeosebi cel al genezei Universului: „întunecata mare”, „câmpiile Asire”, „piramidele-nvechite”. Femeia își cheamă iubitul în lumea reală, provocându-l să părăsească lumea idealurilor metafizice, în schimbul fericirii tangibile: „Nu căta în depărtare/ Fericirea ta, iubite!”.

**Finalul poeziei este controversat**, întrucât manuscrisul original ce conținea textul operei s-a pierdut, neștiindu-se cu siguranță dacă varianta corectă este „Totul este trist în lume!” sau „Totuși este trist în lume!”. „Totuși este trist în lume!” este varianta general acceptată, întrucât editorul operelor eminesciene complete a decis asupra ei, motivând că, în ciuda scepticismului lui Eminescu, în creațiile sale există mereu speranță pentru viitor prin proiectarea trăirilor sale într-un timp nedefinit. Având în vedere această alegere, concluzionăm că finalul poeziei reprezintă expresia clară a deziluziei eului liric în ceea ce privește posibilitatea împlinirii iubirii dintre el și ființa dragă, sentimente care se răsfrâng asupra întregii lumi.

La **nivel stilistic**, opera de față se diferențiază de cele ce aparțin primei etape a creației eminesciene. Astfel, în poemul „Floare albastră” se remarcă o selecție mai riguroasă a figurilor de stil, ceea ce dă naștere unei clarități sporite a ideii și a expresiei. Figurile de stil precum inversiunea („a ta gândire”, „Dulce netezindu-mi părul”), epitetele („ceruri nalte”, „întunecata mare”, „Piramidele-nvechite”) și comparațiile („dulci ca florile ascunse”, „ca un stâlp eu stam în lună”), fac parte din arsenalul stilistic care contribuie la construirea imaginilor artistice și a ideilor poeziei.

**Prozodia este trohaică**, în stilul metricii populare, ceea ce generează un accent care produce o tonalitate coborâtoare. Poemul „Floare albastră” este caracterizat de o muzicalitate deosebită, oferită de măsura de șapte - opt silabe, de ritmul trohaic, precum și de rima îmbrățișată. Rima este uneori asonantă: „căldură/gură”; „frunze/ascunse”. Versurile sunt scurte, aproape toate având lungimea de opt silabe.

**În concluzie**, poemul „Floare albastră” aparține categoriei poeziei erotice eminesciene. Aceasta este prin excelență o **creație romantică ce depășește nivelul poeziei de dragoste**, fiind, în același timp, o meditație filosofică asupra trecerii timpului. Tema timpului reprezintă, câteodată alături de cea a iubirii neîmplinite, motivul fundamental al întregii creații romantice eminesciene.

# Secvențe reprezentative

Poezia „Floare albastră” a fost publicată pe 1 aprilie 1873 în revista „Convorbiri literare” și face parte din cea de-a doua perioadă de creație eminesciană alături de alte poezii cu temă similară precum „Lacul”, „Dorința”, „Crăiasa din povești”, „Melancolie”. Poezia „Floare albastră” poate fi considerată o capodoperă a perioadei de tinerețe întrucât, pe lângă tema iubirii și a naturii, pune în discuție idei poetice capitale, probleme esențiale ale existenței umane, ce vor fi preluate de poemul „Luceafărul”. Titlul poeziei este constituit din substantivul „floare” care sugerează frumusețea, gingășia, viața, și adjectivul „albastră” ce reprezintă visarea, eternitatea, perfecțiunea. Pornind de la aceste două semnificații ale cuvintelor din titlu, poezia este structurată pe baza unor opoziții, materializate în cele 4 secvențe poetice. Cele două planuri opuse (al cunoașterii absolute și al celei terestre) sunt despărțite de meditația poetului din strofa a patra accentuată în final prin ultimele două strofe.

Prima secvența poetică este constituită din trei strofe și cuprinde reproșul pe care i-l face iubita celui „cufundat în stele/ Și în nori și-n ceruri nalte” care se gândește departe, la „piramidele-n vechite”, pentru a pătrunde în lumea abstractă a cunoașterii absolute. La fel de sincer și direct vine și motivarea acestei atitudini, căci iubita avertizează că împlinirea umană nu se realizează prin cunoaștere, ci prin iubire: „Nu căta în depărtare/ Fericirea ta, iubite!”.

Secvența a doua este alcătuită dintr-o singură strofă în care este surprinsă reacția uluitoare a bărbatului care recunoaște justețea reproșului: „Ah, ea spune adevărul!” și, adoptă o atitudine de aparentă indiferență și de acceptare tacită: „Eu am râs, n-am zis nimica.”.

Cea de-a treia secvență cuprinde strofele V-XII și începe cu motivul romantic al chemării în codru, întâlnit și în alte poezii precum „Dorința”, „Povestea codrului”, „Lasă-ți lumea”, dar de data aceasta chemarea este făcută de fată: „Hai în codru cu verdeață/ Und-izvoarele plâng în vale,/ Stânca stă să se prăvale/ În prăpastia măreață”. Scenariul erotic este doar imaginat, proiectat într-un viitor posibil, desfășurându-se ritualic, gradat ascendent începând cu vorbele iubitului: „Și mi-i spune-atunci povești/ Și minciuni cu-a ta guriță” și cu manifestările naive ale celei îndrăgostite: „Eu pe-un fir de romaniță/ Voi cerca de mă iubești”. Gestul tandru al apropierii este cuprins în versurile „Mi-i ține de subsoară,/ Te-oi ține de după gât” și cu sărutul pătimaș „Ne-om da sărutări pe cale,/ Dulci ca florile ascunse”.

Secvența a patra este alcătuită din ultimele două stofe în care își fac loc meditația gravă și tristețea covârșitoare ale bărbatului. Prima dintre strofe relevă starea de uimire: „Ca un stâlp eu stam în luna” din cauza dispariției iubitei și exaltarea în fața frumuseței ei: „ce frumoasă”, „dulce floare” și în fața cochetăriei feminine: „ce nebună”. În ultima strofă tristețea este copleșitoare și este exprimată direct, sfâșietor prin invocația conținută de ultimele două versuri: „Floare albastră! Floare albastră!.../ Totuși este trist în lume” care sugerează totalitatea însușirilor alese ale ființei dragi și profunzimea sentimentelor bărbatului. Adverbul „totuși” vine să accentueze discrepanța dintre vis și realitate, dintre ideal și împlinirea lui. Prin folosirea acestui adverb, meditația capătă profunzime și finalul poemului dobândește o tonalitate gravă, solemnă.

În concluzie, poezia „Floare albastră” poate fi considerată o capodoperă a liricii eminesciene în care sunt cuprinse teme și motive romantice, în care se înfățișează ipostaza iubirii paradisiace, prezența cuplului adamic într-un cadru feeric.

# Apartenența la romantism

Romantismul reprezintă o mișcare artistică și literară inițiată la începutul secolului al XIX-lea în Franța și Germania. Mai apoi, această mișcare s-a extins în întreaga lume, fiind, de fapt, o expresie a aversiunii față de clasicism, care impunea norme stricte și, printre altele, formalizarea literaturii. Romantismul se transformă, așadar, într-un reprezentant al fanteziei, al libertății de exprimare, încurajând atât lirismul, cât și cultul naturii.

Poemul „Floare albastră” a fost scris de Mihai Eminescu în anul 1872, iar apoi, publicat în revista „Convorbiri literare” un an mai târziu, în 1873. Textul este considerat a fi o **capodoperă a lirismului eminescian** din perioada tinereții poetului, reflectând marile teme și idei întâlnite, mai târziu, în poemul „Luceafărul”.

**În primul rând**, textul este **romantic prin tematica sa**: aspirația către un ideal, urmată de o inevitabilă deziluzie, provenită din imposibilitatea împlinirii cuplului. Condiția omului de geniu este incompatibilă cu cea a iubitei sale, cu rădăcinile adânc înfipte în realitate, în fericirea simplă, tangibilă. Pentru eul liric, iubirea ideală este trăită prin cunoaștere și împlinire spirituală. Simbolul florii albastre este prin excelență romantic, întrucât face referire la mitul legat de dorința de cunoaștere în vederea atingerii idealurilor.

**În al doilea rând,** în text **se regăsește motivul literar al florii albastre**. Acesta reprezintă **un motiv romantic** pe care îl întâlnim și în alte opere aparținând aceluiași curent literar care. De pildă, în literatura germană, în lirica lui Novalis, această metaforă-simbol ia forma unei femei, care împrumută chipul iubitei eului liric, tulburând puternic mintea și emoțiile acestuia. În literatura italiană, poezia lui Leopardi include motivul literar al florii albastre, acesta simbolizând inocența iubirii și a ființei iubite. Pentru Eminescu, această metaforă-simbol este o imagine a dorinței de împlinire prin iubire, proces imposibil de realizat în lipsa dorinței de cunoaștere. De aici rezultă, pentru Eminescu, șansa oamenilor de a atinge împlinirea spirituală.

**Compoziţia este și ea prin excelență romantică**, fiind realizată se realizează prin intermediul alternării a două planuri. Acestea sunt reprezentate de două modalități diferite de a privi existența și chiar de a trăi: cea a eului liric și cea a iubitei acestuia. Astfel, eul liric aspiră către universul cunoașterii infinite, în timp ce persoana iubită este puternic ancorată în lumea iubirii concrete și a unui tip de cunoaștere limitat, în comparație cu primul: cunoașterea terestră. Acestor două poziții le sunt asociate două ipostaze, primeia aparținându-i cea masculină, pe când celei de-a doua, feminitatea. Amintind de lirismul de măști, în opera de față, eul liric împrumută, pe rând, fiecare dintre cele două ipostaze, acest proces concretizându-se în forma unui dialog imaginar. În timp ce iubita este dornică de maturizarea prin iubire, omul de geniu aspiră la atingerea cunoașterii absolute prin intermediul acestui sentiment. **Prezența antitezei** ca mijloc compozițional este o**trăsătură a curentului literar romantic.**

Din utilizarea lirismului măștilor se naște și subiectivitatea textului, o altă caracteristică a romantismului. Criticul literar Vladimir Streinu a descris interacțiunea celor două entități în „Floare albastră” drept un dialog „al eternului cu efemerul, care implică o muzicalitate proprie fiecărei serii de simboluri, una ca și inumană, derivată din rostirea astrelor, alta patetică și adesea sentimental-glumeață, rimată de bătăile inimii omenești”. Poemul este caracterizat de simetrie, susținută de monologul liric al iubitei, care separă verbal lumea ei de cea a bărbatului, care punctează și el această diferență prin două reflecții ulterioare.

**În concluzie**, poemul „Floare albastră”, de Mihai Eminescu, **aparține curentului literar romantic**. Astfel, caracterul romantic al textului este dat de: tematica și motivele literare prezente în text (în special, cel al florii albastre), utilizarea lirismului măștilor (care oferă textului caracterul subiectiv). Are loc și îmbinarea tematică a iubirii cu natura, întâlnită și în operele altor autori romantici ai aceleiași perioade (secolul al XIX-lea).

# Condiția omului de geniu

Publicată pentru prima dată în anul 1873 în revista „Convorbiri literare”, „Floare albastră” este **una dintre cele mai cunoscute poezii eminesciene**. Recunoscută de către criticul literar Vladimir Streinu drept „primul mare semn al operei viitoare”, opera plasează în centrul său **idealul tipic romantic**al fericirii absolute, al cunoașterii desăvârșite, completate armonios de imaginea iubirii ideale.

Acest ideal își are originile în speranța și aspirațiile omului de geniu, prezență în care Eminescu se regăsește din plin și pe care o atribuie, în opera de față, eului liric. Însăși **tematica poeziei** este reprezentată de **vulnerabilitatea omului în raport cu Universul**, aceasta fiind principala sursă a limitării acestuia. Astfel, deși are numeroase aspirații, visând la cunoașterea absolută, la atingerea împlinirii pe calea iubirii ideale, eul liric își conștientizează limitările și, implicit, neputința.

Motivul romantic al florii albastre este un binecunoscut **simbol al fragilității aspirațiilor umane**, care, deși frumoase și stăruitoare, sunt sortite pieirii. În albastrul infinit al Cosmosului, omul rămâne, așadar, o simplă ființă trecătoare, născută pentru a muri în ceea ce reprezintă doar o clipă în veșnicia Universului. Printre aceste aspirații, Eminescu, alături de alți autori romantici vestiți în literatura universală (precum Novalis, scriitor german, sau Giacomo Leopardi), plasează și **imaginea sublimă a femeii ideale**, conducătoare spre împlinirea erotică. Sugestia este clară, astfel încât eul liric conștientizează faptul că **probabilitatea atingerii idealului erotic** este la fel de mică precum cea a **atingerii cunoașterii absolute** (sau a oricărui tip de „absolut”).

Ceea ce provoacă, însă, la încercări nenumărate (deși sortite eșecului) din partea omului de geniu este frumusețea procesului prin care acesta va lupta pentru atingerea aspirațiilor sale. Deși dragostea se sfârșește, povestea are o frumusețe unică, prin profunzimea sentimentelor, precum și prin universalitatea lor (deși, în mod paradoxal, omul le socotește ca fiind unice, cunoscute numai de el și, în unele cazuri, de către persoana iubită). Inocența și apropierea oferite de jocul erotic sunt „recompensele” ce îndulcesc perpetua căutare fără speranță a eului liric („Și de-a soarelui căldură/ Voi fi roșie ca mărul,/ Mi-oi desface de-aur părul,/ Să-ți astup cu dânsul gura”).

Spre deosebire de celelalte ființe, **omul de geniu are un destin aparent absurd**, prin obligativitatea continuării acestei căutări a absolutului. Acest proces al aspirației și efortul depus în vederea atingerii idealurilor sale generează puțin din nemurirea pe care el și-o dorește, întrucât el dispune de forță creatoare. Creația lui este limitată, însă, în timp și spațiu, astfel încât aspirațiile sale devin oarecum absurde și cu totul intangibile.

**Absurditatea idealurilor** sale este identificată de prezența feminină din text, care-și îndeamnă iubitul să trăiască în acord cu propria efemeritate. Ea îi recomandă, așadar, eului liric, să se confrunte cu natura trecătoare a existenței sale și să trăiască din plin voluptatea iubirii alături de ea, în spiritul acestei conștientizări. Această idee este reprezentată subtil printr-o antiteză mai puțin evidentă, fiind vorba despre imaginea piramidelor și cea a prăpastiei. Astfel, oferindu-i drept exemplu imaginea piramidelor care își îndreaptă zadarnic vârfurile către soare (neputându-l atinge), ea îi amintește cu blândețe iubitului că și alții îi împărtășiseră idealurile, dar nu reușiseră să le atingă: „Piramidele-nvechite/ Urcă-n cer vârful lor mare -/ Nu căta în depărtare/ Fericirea ta, iubite!”.

Eul liric conștientizează veridicitatea vorbelor femeii („Ah! ea spuse adevărul”), care-i propune o existență bazată pe plăceri tangibile, pe o fericire aflată în acord cu natura umană, caracterizată de efemeritate. Această idee este reprezentată prin metafora stâncii care este pe cale de a se prăvăli în „prăpastia măreață” („Stânca stă să se prăvale/ În prăpastia măreață”), asemeni omului, a cărui existență scurtă stă sub semnul „prăbușirii”, al morții rapide și previzibile. Totuși, fericirea este posibilă chiar și în aceste condiții, cât timp omul își acceptă destinul și reușește să-l privească în ochi, bucurându-se de timpul care-i este dat pe Pământ.

În concluzie, poemul **„Floare albastră” plasează omul de geniu într-o poziție delicată privind poziția sa în lume**. Astfel, natura efemeră specifică vieții umane îl forțează pe acesta să-și accepte propria finitudine. La rândul său, aceasta împiedică omul de geniu de la a-și atinge idealurile, care se topesc în nemărginirea timpului la fel de tragic precum o frumoasă poveste de dragoste.