**Fișă de lectură**

**Titlul operei literare:** „Floare albastră”

**Autorul:** Mihai Eminescu

**Date importante despre viața și activitatea autorului:**Mihai Eminescu s-a născut în data de 15 ianuarie 1850 în Moldova, județul Botoșani. El a scris deopotrivă poezie și proză, fiind considerat de către majoritatea criticilor literari ca fiind cel mai important poet român.  
Eminescu a studiat la Viena între anii 1869 și 1872. Acolo, el s-a împrietenit cu Ioan Slavici și a urmat cursurile Facultății de Filosofie și Drept. Întors apoi în țară, l-a introdus și pe Ion Creangă în societatea „Junimea” și a lucrat ca redactor la ziarul „Curierul de Iași”.  
Eminescu a activat în societatea politico-literară „Junimea”, în cadrul căreia au participat și alți mari scriitori români. Poetul a lucrat și ca redactor la „Timpul”, ziarul oficial al Partidului Conservator. Pe Eminescu l-au preocupat îndeosebi temele tradiționale ale Romantismului european, fiind influențat de marile sisteme de gândire ale romantismului, de teoriile lui Arthur Schopenhauer și de cele ale lui Immanuel Kant.  
Poetul s-a stins din viață în data de 15 iunie 1889, iar apoi a fost înmormântat în cimitirul Bellu din București.

**Alte opere ale autorului:** „[Ce te legeni...](https://liceunet.ro/mihai-eminescu/ce-te-legeni)”, „[Luceafărul](https://liceunet.ro/mihai-eminescu/luceafarul)”, „[Sărmanul Dionis](https://liceunet.ro/mihai-eminescu/sarmanul-dionis)”, „[Revedere](https://liceunet.ro/mihai-eminescu/revedere)”, „[Călin](https://liceunet.ro/mihai-eminescu/calin-file-din-poveste)”, „[Lacul](https://liceunet.ro/mihai-eminescu/lacul)”, „[Glossă](https://liceunet.ro/mihai-eminescu/glossa)”, „[O, rămâi](https://liceunet.ro/mihai-eminescu/o-ramai)”, „[Doina](https://liceunet.ro/mihai-eminescu/doina)”, „[Apari să dai lumină](https://liceunet.ro/mihai-eminescu/apari-sa-dai-lumina)”, „[Atât de fragedă](https://liceunet.ro/mihai-eminescu/atat-de-frageda)”, „[Avatarii faraonului Tlà](https://liceunet.ro/mihai-eminescu/avatarii-faraonului-tla)”, „[Călin Nebunul](https://liceunet.ro/mihai-eminescu/calin-nebunul)”, „[Ce-ți doresc eu ție, dulce Românie](https://liceunet.ro/mihai-eminescu/ce-ti-doresc-eu-tie-dulce-romanie)”, „[Cezara](https://liceunet.ro/mihai-eminescu/cezara)”, „[Cugetările sărmanului Dionis](https://liceunet.ro/mihai-eminescu/cugetarile-sarmanului-dionis)”„ „[De ce nu-mi vii](https://liceunet.ro/mihai-eminescu/de-ce-nu-mi-vii)”, „[Egipetul](https://liceunet.ro/mihai-eminescu/egipetul)”, „[Fata-n grădina de aur](https://liceunet.ro/mihai-eminescu/fata-n-gradina-de-aur)”, „[Lasă-ți lumea](https://liceunet.ro/mihai-eminescu/lasa-ti-lumea)”, „[Memento mori](https://liceunet.ro/mihai-eminescu/memento-mori)”, „[Pe lângă plopii fără soț](https://liceunet.ro/mihai-eminescu/pe-langa-plopii-fara-sot)”, „[Sara pe deal”](https://liceunet.ro/mihai-eminescu/sara-pe-deal).

**Genul literar:**Genul liric

**Curent literar:**romantism

**Mod de expunere dominant:** descrierea, monologul liric

**Semnificația titlului:** Titlul poeziei face referire la motivul literar al „florii albastre”. Acesta simbolizează împlinirea idealului romantic abia după moarte, într-o altă lume. În viziunea lui Eminescu, floarea albastră simbolizează aspirația spre iubirea ideală, dar și imposibilitatea împlinirii acesteia. Când doi îndrăgostiți fac parte din lumi diferite, astfel că materializarea ideii de iubire absolută devine o simplă iluzie.

**Tema poeziei:**Tema operei este imposibilitatea împlinirii cuplului, datorată condiției omului de geniu, care este incompatibilă cu cea a perechii sale. Aspirația către perfecțiune și idealuri este o tematică adesea întâlnită în poeziile romantice, alături de iluzia absolutului.

**Figuri de stil:**

* epitete: „câmpiile asire”, „trestia cea lină”;
* comparația: „roșie ca mărul”;
* repetiții: „Floare-albastră! floare-albastră!”;
* personificarea: „izvoare plâng”;
* inversiunea: „întunecata mare”, „a ta gândire”;
* hiperbola: „prăpastia măreață”;
* metafore: „râuri în soare”;
* interogația retorică: „- Iar te-ai cufundat în stele/ Și în nori și-n ceruri nalte?”.

**Prozodia:**Măsura de șapte - opt silabe, ritmul trohaic și rima îmbrățișată generează muzicalitatea deosebită a poeziei. Rima este uneori asonantă, precum se observă în următoarele exemple: „căldură/ gură”; „frunze/ ascunse”.

**Comentariu pe scurt:**Poezia „Floare albastră” este compusă din paisprezece strofe, care se întind de-a lungul a patru secvențe poetice. Prima secvență (strofele I-III) conține monologul iubitei eului liric, care i se adresează acestuia. Observând natura meditativă a iubitului ei, aceasta îl îndeamnă să înceteze a căuta fericirea în planul ideilor și să se orienteze către obiective tangibile. Astfel, în viziunea iubitei, împlinirea are loc doar prin iubire, în lumea terestră.   
Cea de-a doua secvență cuprinde doar strofa a patra și conține reacția eului liric, surprinsă în special în versul „Eu am râs, n-am zis nimica”. El meditează asupra sensului împlinirii prin iubire, recunoscând adevărul celor spuse de iubita sa: „Ah! ea spuse adevărul”. Cu toate acestea, se percepe pe sine ca fiind superior iubitei sale în ceea ce privește modalitatea de abordare a acestei problematici. „Mititica” rostește un adevăr simplu, însă gândurile omului de geniu ating depărtări pe care aceasta nu le poate percepe.  
A treia secvență poetică se compune din strofele V-XII. Continuă monologul getei, care îndeamnă eul liric la materializarea dragostei lor în cadrul terestru, în „codrul cu verdeață”. Acesta asigură un spațiu paradisiac, protector al iubirii celor doi îndrăgostiți. Se remarcă elementele cadrului natural, presărat cu motive romantice întâlnite adesea în lirica eminesciană: codrul, izvoarele, valea, balta, luna. Iubita este o apariție inocentă, gingașă, angelică, potrivindu-se de minune în contextul naturii personificate.  
Ultima secvență (strofele XIII-XIV) continuă meditația eului liric la această poveste de dragoste care face parte din trecut. Se observă tonul nostalgic al acestei secvențe, întrucât este menționată despărțirea celor doi ca dovadă a imposibilității materializării absolutului în lumea terestră. Asumarea sentimentului de tristețe atrage după sine resemnarea eului liric, care conștientizează limitele impuse umanității în mod universal. Starea de visare este înlocuită de o concluzie sceptică: „Totuși este trist în lume!”.

# Paralelă Pe lângă plopii fără soț

„Floare albastră” și „Pe lângă plopii fără soț” sunt **două dintre cele mai cunoscute poezii ale poetului Mihai Eminescu**. Poemul „Floare albastră” a fost publicat pentru prima dată în anul 1873, în revista „Convorbiri literare”, iar zece ani mai târziu, în singurul volum de poezii apărut în timpul vieții scriitorului, intitulat „Poesii”. Tot în 1883 a avut loc prima publicare a poeziei „Pe lângă plopii fără soț”, în revista „Familia”, a lui Garabet Ibrăileanu.

Atât „Floare albastră”, cât și „Pe lângă plopii fără soț” **abordează tema iubirii**, ambele aparținând celei de-a doua etape a liricii erotice eminesciene. Spre deosebire de prima etapă, denumită „naturistă”, care înfățișează imaginea pozitivă, optimistă a iubirii, cea de-a doua (între 1880-1883) este caracterizată de profunzimea contemplativă a sentimentului erotic. Aceasta insuflă creațiilor din cea de-a doua fază melancolie, precum și o atitudine sceptică, pornite din deziluzia eului liric, care caută mereu idealul în dragoste.

**Ambele povești de dragoste sunt încheiate,** poetul făcând referire la ele ca la evenimente trecute și privind în urmă cu nostalgie, dar și cu amărăciune, conștient fiind de eșecurile sentimentale trăite alături de persoana iubită. Pe de-o parte, în „Floare albastră” avem de-a face cu despărțirea cuplului ca urmare a imposibilității materializării absolutului visat de către eul liric în lumea terestră. Asumării sentimentului de tristețe îi urmează resemnarea eului liric, care este conștient de limitele impuse umanității în general. Poezia se încheie cu o concluzie încărcată de scepticism: „Totuși este trist în lume!”.

Pe de altă parte, **în „Pe lângă plopii fără soț” observăm nu atât o atitudine sceptică, ci melancolie**, regret, precum și o adâncă amărăciune. Tematica iubirii este abordată în această lucrare prin prisma înstrăinării eului liric de persoana iubită, surprinzându-se cu sensibilitate tristețea provocată de această realitate. **Poezia ilustrează sentimentul de neîmplinire**, alăturat unei naturi triste (plopi singuratici, ploi reci, camera pustie), precum și unei siluete reci, impenetrabile a iubitei, eul liric trăind deziluzia profundă a eșecului erotic.

**„Floare albastră” însumează o serie de caracteristici ce aparțin mai multor speci**i: elegie, poem filosofic, eglogă (elegie cu dialog). **„Pe lângă plopii fără soț” se încadrează în specia romanțelor**. Deși **fiecare dintre cele două poezii aparține unei specii diferite**, ambele aparțin curentului literar romantic. În primul rând, are loc sincronizarea sentimentelor eului liric și a stării sufletești generale a acestuia cu natura înconjurătoare. „Floare albastră” înfățișează un cadru natural paradisiac, fiind prezent aici, spre deosebire de cea de-a doua poezie, și scenariul erotic. În „Pe lângă plopii fără soț” observăm un cadru natural pustiu, presărat cu arbori singuratici, iar scenariul erotic lipsește, dragostea fiind prezentă ca amintire ce însoțește în permanență eul liric.

În „Floare albastră”, iubita invită eul liric la concretizarea dragostei lor în cadrul terestru, în „codrul cu verdeață”. Aceasta oferă un spațiu feeric, de basm, codrul devenind un protector al iubirii celor doi îndrăgostiți. Au o deosebită importanță elementele cadrului natural, presărat cu motive literare romantice întâlnite adesea în lirica eminesciană: codrul, izvoarele, valea, balta, luna. Personajul feminin are o prezență inocentă, gingașă, angelică, aflată în deplină armonie cu natura personificată.

În „Pe lângă plopii fără soț”, cadrul natural se sincronizează cu sentimentele eului liric. Acesta se simte singur, alienat, idee accentuată de titlul poeziei. Astfel, asemenea plopilor singuratici, eul liric trăiește o profundă melancolie. Sentimentele acestuia sunt sugerate și de reproșul adresat iubitei: „Mă cunoșteau vecinii toți,/ Tu nu m-ai cunoscut”. Deducem de aici faptul că eul liric resimte dureros înstrăinarea produsă între el și ființa iubită.

Poezia „Floare albastră” are o compoziție simetrică, fiind formată din patru secvențe caracterizate de o tonalitate calmă, meditativă, dar și ludică pe alocuri, în momentele în care este reprezentată iubita și atitudinea acesteia. Versificația este în acord cu gândurile și sentimentele eului liric, contribuind la tonalitatea poeziei. Rima este îmbrățișată, strofele sunt catrene, ritmul este trohaic, iar măsura, de opt silabe.

**Limbajul artistic al ambelor opere însumează termeni familiari,** precum și populari, nefiind încărcat inutil cu neologisme. ,,Pe lângă plopii fără soț” cuprinde unsprezece catrene, rima este încrucișată, ritmul iambic, iar măsura este de șase-opt silabe. În această poezie, neîmplinirea sentimentului de iubire nu a trecut însă la stadiul de lecție filosofică (cum se petrece în finalul poeziei „Floare albastră”), fiind încă resimțită de către eul liric mai degrabă la nivel emoțional.

**În concluzie**, „Floare albastră” și „Pe lângă plopii fără soț” prezintă atât asemănări, cât și deosebiri. Cele două se aseamănă în ceea ce privește tematica și anumite particularități ale limbajului artistic, marea deosebire constând în perspectivele diferite oferite asupra iubirii. Eșecul și neîmplinirea erotică sunt atât trăite ca emoții, cât și înțelese ca lecții filosofice despre natura umană.

# Paralelă Luceafărul

Acest eseu își propune să evidențieze atât asemănările, cât și diferențele dintre **„Luceafărul”** și **„Floare albastră”**, ambele fiind poeme scrise de Mihai Eminescu. Astfel, „Luceafărul” este, de departe, cel mai faimos poem al lui Eminescu, datând din perioada studiilor acestuia la Berlin. Prima sa publicare a avut loc în aprilie 1883, în Almanahul Societății Academice Social –Literare „România Jună” din Viena. Opera „Floare albastră” a fost publicată în revista „Convorbiri literare”, în anul 1873, iar apoi inclusă în volumul intitulat „Poesii” și publicat în anul 1883. În centrul său se află motivul literar al florii albastre, care apare adesea în lucrările romanticilor europeni, din textele cărora Eminescu s-a inspirat în vremea studiilor sale la Viena și Berlin.

**Ambele poeme abordează tema iubirii**, aceasta fiind tematica centrală a amândurora. În „Luceafărul” avem de-a face cu o poveste de dragoste imposibil de materializat, între o fată de împărat și cea mai strălucitoare stea de pe bolta cerească. Imposibilitatea împlinirii sentimentului erotic se întâlnește și în „Floare albastră”, unde sentimentul central este acela de dezamăgire. Aceasta apare drept consecință a condiției tragice a omului de geniu, care preferă contemplarea femeii iubite prin visare, în timp ce aceasta este puternic ancorată în realitate, preferând universul imediat în locul aspirațiilor idealiste și al setei de absolut ale eului liric. Despre destinul tragic al omului de geniu în relație cu poemul „Luceafărul”, însuși Eminescu declara că „înțelesul alegoric ce i-am dat este că dacă geniul nu cunoaște nici moarte și numele lui scapă de noaptea uitării, pe de altă parte aici pe pământ nici e capabil de a ferici pe cineva, nici capabil de a fi fericit. El n-are moarte, dar n-are nici noroc”.

Atât „Luceafărul”, cât și „Floare albastră” **aparțin curentului literar romantic**. Astfel, în ambele poeme **întâlnim motive literare similare**, tipic romantice, precum cel al timpului bivalent, al naturii,  al iubirii. „Floare albastră” are în centru motivul literar omonim, pe care Eminescu l-a preluat din literatura romantică europeană. Acest motiv simbolizează împlinirea iubirii după moarte, întrucât desăvârșirea presupusă de acest proces este imposibilă în viața trăită pe Pământ. Astfel, doar într-o altă lume se poate materializa o dragoste atât de pură, de superioară realității terestre, speranța împlinirii cuplului putând înflori doar în aceste condiții.

Pentru Eminescu, tragismul destinului omului de geniu provine din natura duală a acestuia. **Atât în „Luceafărul”, cât și în „Floare albastră”, el face apel la lirica măștilor**, evidențiind, cu ajutorul alegoriei, diverse trăsături ale omului de geniu. În „Luceafărul”, el este reprezentat de Hyperion, pe când, în „Floare albastră”, îl recunoaștem în postura eului liric, care joacă și rolul iubitului tinerei fete. **Personajele ambelor poeme posedă trăsături contradictorii**: fata de împărat (Cătălina), o ființă limitată de propria condiție, și Hyperion, ființă superioară, precum și cuplul din „Floare albastră”, cu femeia ancorată în realitatea imediată, spre deosebire de eul liric, cu aspirații înalte și tendința de a contempla femeia iubită de la distanță.

Atât în în „Luceafărul”, cât și în „Floare albastră”, întâlnim un alt element romantic: **prezența antitezei ca mijloc compozițional**. Astfel, poemul „Luceafărul” este construit pe două planuri: unul universal cosmic și altul, uman terestru. Deși cele două planuri sunt paralele, ele sunt plasate în opoziție unul față de celălalt, fiind astfel accentuată relația antitetică dintre eternitatea caracteristică geniului și efemeritatea impusă de natura umană. În „Floare albastră”, se întâmplă la fel: femeii îi corespunde o atitudine de tip dionisiac, plină de elan vital, în timp ce bărbatul are o atitudine de tip apolinic, el fiind mai degrabă contemplativ. În timp ce personajul feminin este inocent, naiv, dar resemnat cu realitatea, personajul masculin este meditativ și se situează la un nivel spiritual superior.

**În concluzie**, „Luceafărul” și „Floare albastră” **au multe elemente în comun**, cum ar fi: motive literare similare sau identice, tematici comune și apartenența la romantism. **Ambele poeme tratează problematica iubirii neîmplinite**, alături de cauzele acestei neîmpliniri, printre care se află: destinul tragic al omului de geniu, incompatibilitatea dintre două suflete diametral opuse, precum și raportarea diferită a acestora la dragoste și manifestările acesteia.

# Paralelă Sara pe deal

Poezia „Floare albastră” a fost publicată în revista „Convorbiri literare”, în anul 1873, iar apoi inclusă în volumul intitulat „Poesii”, apărut în anul 1883. În centrul său se află motivul literar al florii albastre, care apare adesea în lucrările romanticilor europeni, din textele cărora Eminescu s-a inspirat în vremea studiilor sale la Viena și Berlin. Textul face parte din curentul literar numit romantism deoarece autorul aduce în discuție tema iubirii și a naturii, alături de alte teme romantice cum sunt idealul fericirii pure, problema cunoașterii absolutului, iubirea comună și cea ideală. Romantismului aparține și poezia „Sara pe deal” care se definește ca fiind o idilă, deși conține numeroase elemente care permit încadrarea sa în categoria pastelului. Poezia a fost scrisă de către Mihai Eminescu la Viena, între anii 1871-1872. Publicarea sa în revista „Convorbiri literare” s-a petrecut, însă, treisprezece ani mai târziu, în vara anului 1885. Ambele poezii fac parte din a doua perioadă de creație eminesciană caracterizată de iubirea paradisiacă prezentă în idile.

În ceea ce privește titlul poeziei „Floare albastră”, Eminescu a optat pentru preluarea unui motiv literar cunoscut în vremea respectivă, cel al florii albastre, ce semnifică împlinirea iubirii eterne, cea de după moarte care tinde spre infinit. În viziunea lui Eminescu, substantivul „floare” reprezintă caracterul temporalității și sugerează frumusețea, viața, lumea terestră cu ale ei lucruri banale, iar adjectivul „albastră” simbolizează caracterul eternității, al infinitului, evocând puritatea, perfecțiunea și visarea – elemente ale lumii celeste. Cele două cuvinte din titlu sunt construite în antiteză, un procedeu romantic întâlnit în poeziile bazate pe relații de opoziție: etern/efemer, cosmic/terestru, absolut/comun. În cazul poeziei „Sara pe deal”, titlul ales face trimitere spre spațiul și momentul în care are loc contemplarea iubirii. Este ilustrat amurgul, adesea asociat cu nostalgia și romantismul, iar peisajul este rustic, feeric, pentru a accentua această atmosferă. Titlul comunică emoția eului liric, care așteaptă momentul înserării pentru a se întâlni cu ființa iubită. Seara (motiv al iubirii in viziunea populară), elementele cadrului natural dobândesc trăsături și semnificații aparte, ducând cu gândul spre un pastel.

La nivel structural, cele două texte se diferențiază foarte mult, astfel încât poezia „Floare albastră” este structurată în 14 strofe, acestea la rândul lor fiind împărțite în patru secvențe poetice. Cele două planuri opuse (terestru și cosmic) sunt evidențiate de vocea iubitei și de monologul eului liric. Meditația eului liric (strofa a IV-a) întrerupe intervenția fetei și este continuată în partea de final, mai exact în ultimele două strofe. Imaginarul poetic corespunde intensității sentimentelor transmise de eul liric, încântarea și admirația față de ființa iubită fiind apoi înlocuite de tristețe și melancolie. Cadrul romantic, situat pe cele două planuri ale zilei: diurn („a soarelui căldură”) și nocturn („Luna-n noaptea cea de vară”), este favorabil visării și gesturilor tandre. Prezența antitezei ca mijloc compozițional este o trăsătură a curentului literar romantic. În cadrul poemului sunt amestecate diferite specii literare, de natură romantică: idila, meditația filosofică și elegia. „Floare albastră” este prima idilă care aparține romantismului eminescian în care femeia - ispită, o ființă oarecare, va tulbura cu senzualitatea ei mințile bărbatului. Poemul plasează omul de geniu într-o poziție delicată privind poziția sa în lume. Astfel, natura efemeră specifică vieții umane îl forțează pe acesta să-și accepte propria finitudine. La rândul său, aceasta împiedică omul de geniu de la a-și atinge idealurile, care se topesc în nemărginirea timpului la fel de tragic precum o frumoasă poveste de dragoste.

Opera „Sara pe deal” este este alcătuită din șase strofe de tip catren și poate fi împărțită în două secvențe poetice. Prima secvență cuprinde primele patru strofe, în care planul terestru se îmbină cu cel cosmic, ilustrând lirismul obiectiv. Cea de-a doua secvență (cuprinde ultimele două strofe) este caracterizată de lirism subiectiv. Pe parcursul poeziei, eul liric își exprimă în mod direct sentimentele și gândurile, aspirând spre o dragoste ideală, sentiment trăit într-un cadru natural feeric, rural (simbolizând naturalețea, lipsa intervenției umane, a schimbării deliberate a cursului natural al lucrurilor). Așadar, eul liric realizează trecerea de la o lume telurică, obiectivă, la un univers al conștiinței, caracterizat de subiectivism, construit pe dimensiunea afectivă a universului poetic eminescian. De asemenea, în text domină imaginile artistice, realizate prin figuri de stil, încadrate într-o descriere tip tablou. Astfel, armonia dintre planul uman și cel natural este redată de Eminescu prin intermediul personificărilor, natura umanizată aflându-se așadar, în acord deplin cu trăirile eului liric. „Sara pe deal” este o expresie romantică a refuzului realității, care are drept consecință dorința de evadare în iubire. Dragostea este văzută ca o cale de scăpare din realitatea incompatibilă cu aspirațiile eului liric. Poezia este caracterizată de gingășie și sensibilitate, tonalitatea sa fiind melancolică („buciumul sună cu jale”, „apele plâng”).

Tema abordată de ambele poezii justifică încadrarea lor în romantism, ambele texte făcând parte din cea de-a două perioadă de creație a lui Eminescu caracterizată de iubirea paradisiacă prezentă în idile. Autorul aduce în discuție tema iubirii și a naturii, alături de alte teme romantice cum sunt idealul fericirii pure, problema cunoașterii absolutului, iubirea comună și cea ideală. Iubirea este imaginată într-o manieră tipic eminesciană, într-un cadru natural rural, feeric, menit să constituie o reflexie a iubirii în sine.

În concluzie, cele două poezii cunoscute ale lui Eminescu aparțin romantismului, abordează teme și motive literare comune, dar se diferențiază la nivel structural foarte mult, ceea ce le oferă unicitate și originalitate.