**Caracterizarea personajelor**

**Caracterizarea personajelor** este realizată **în mod direct** de către dramaturg, **prin didascalii** și prin **enunțarea listei de personaje** de la începutul piesei.

[**Nae Cațavencu**](https://liceunet.ro/ion-luca-caragiale/o-scrisoare-pierduta/caracterizarea-personajelor/nae-catavencu) este candidatul grupării dizidente din partid. În lista de personaje, este „avocat, director-proprietar al ziarului Răcnetul Carpaților, prezident-fondator al Societății Enciclopedice-Cooperative Aurora Economică Română”.

Personajul ilustrează **tipologia politicianului demagog și a arivistului**, care urmează principiul lui Machiavelli, „scopul scuză mijloacele”. El este capabil să se adapteze în orice situație. „Depersonalizat, el suferă de mimetism organic, care suprimă granița dintre real și simulat”, aprecia criticul Liviu Papadima. Cât timp deține scrisoarea, este orgolios, agresiv (dialogul cu Tipătescu, actul II, scena IX), iar după ce pierde scrisoarea, devine umil, lingușitor (dialogul cu Zoe, actul IV, scena IX), știe cum să simuleze emoția, să plângă, să-i influențeze pe ascultători, elementele nonverbale și paraverbale ale discursului său evidențiind un patriotism de paradă, care ascunde dorința lui de parvenire. Scopul său declarat este prosperitatea României: „România să prospere și tot românul să se îmbogățeze”, dar adevăratul său scop este accesul în sfera puterii. Din această cauză, personajul falsifică o poliță pentru a primi împrumutul de la bancă, îi sustrage scrisoarea [Cetățeanului turmentat](https://liceunet.ro/ion-luca-caragiale/o-scrisoare-pierduta/caracterizarea-personajelor/cetateanul-turmentat) și îi șantajează pe liderii politici locali, iar în final, acceptă umil să conducă festivitățile de sărbătorire a victoriei adversarului său.

[**Ștefan Tipătescu**](https://liceunet.ro/ion-luca-caragiale/o-scrisoare-pierduta/caracterizarea-personajelor/stefan-tipatescu)**, prefectul județului, este un om de acțiune, cu o personalitate puternică**, un temperament de tip coleric, după cum îl caracterizează Trahanache: „bun băiat, cu carte, dar cam iute”. În situații de criză, precum cea a șantajului lui Cațavencu, acesta își cenzurează firea impulsivă prin luciditate și disimulare. El renunță la o carieră strălucită în structurile superioare ale partidului, la București, din iubire și din responsabilitate față de membrii de partid. În momentul în care este acuzat de trădare, reacționează disprețuitor față de **[Farfuridi](https://liceunet.ro/ion-luca-caragiale/o-scrisoare-pierduta/caracterizarea-personajelor/farfuridi)**: „Cum să nu mă iuțesc, onorabile? D-voastră veniți la mine acasă, la mine, care mi-am sacrificat cariera și am rămas între d-voastră, ca să organizez partidul – căci fără mine, trebuie să mărturisiți, că d-voastră n-ați fi putut niciodată să fiți un partid – d-voastră veniți la mine acasă să mă numiți pe față trădător...”. Tipătescu este caracterizat de Pristanda prin trei elemente: avere, putere și iubire: „moșia, moșie, foncția, foncție, coana Joițica, coana Joițica, trai neneacă pe banii lui Trahanache, babachii”. Personajul are comportamentul unui stăpân absolut al județului. El îi oferă lui Cațavencu (arestat mai întâi abuziv din ordinul său) postul de primar, funcția de avocat al statului sau moșia Zăvoiul, îl folosește pe Pristanda în serviciul său personal, făcându-l servil („mie-mi place să mă servească funcționarul cu tragere de inimă”), stăpânește arta disimulării în fața lui Trahanache, se preface că nu știe nimic despre scrisoare.

[**Zoe Trahanache**](https://liceunet.ro/ion-luca-caragiale/o-scrisoare-pierduta/caracterizarea-personajelor/zoe-trahanache) este o**femeie voluntară și ambițioasă**, care dorește să-i manipuleze pe cei din jur. Dintre personajele feminine din comediile sau schițele lui Caragiale, ea este cea mai cultivată și mai abilă. Într-o lume politică destinată exclusiv bărbaților, Zoe este cea care ia deciziile. Contrastul dintre personalitatea ei energică și subordonarea personajelor masculine, reduse la stadiul de marionete, este o sursă a comicului.

[**Ghiță Pristanda**](https://liceunet.ro/ion-luca-caragiale/o-scrisoare-pierduta/caracterizarea-personajelor/ghita-pristanda)**, polițaiul orașului**, poate fi încadrat și el într-o tipologie: cea a **slujitorului lingușitor**. I. L. Caragiale modifică, însă, schema personajului clasic prin motivația puternică pe care i-o atribuie acestuia. Comportamentul duplicitar, servil, imoral a lui Pristanda este singura strategie eficientă în lupta pentru supraviețuire a funcționarului care are responsabilitatea întreținerii unei familii numeroase: „Famelie mare, renumerație mică, după buget”. Concepția despre viață a lui Pristanda este formulată în primul solilocviu al piesei: „Tot vorba bietei neveste, zice: Ghiță. Ghiță pupă-l în bot și papă tot, că sătulul nu crede la ăl flămând”. Convins de adevărul acestor cuvinte, personajul este mereu de partea celui puternic, dar, prevăzător, îl lingușește și pe Cațavencu, care ar putea fi viitorul învingător al disputei politice. Când nu mai poate nega evidența în afacerea cu steagurile, tonul complice cu care se adresase până atunci prefectului devine rugător și umil, dezvăluind spaima de a cădea în dizgrația stăpânului. „Scrofulos la datorie”, Pristanda încearcă să vorbească asemenea stăpânilor săi, Tipătescu și Trahanache, folosind stereotipii de limbaj și neologisme folosite greșit.

[**Zaharia Trahanache**](https://liceunet.ro/ion-luca-caragiale/o-scrisoare-pierduta/eseu/particularitati-de-constructie-a-unui-personaj) este, la nivel local, președintele partidului de guvernământ, al Comitetului Permanent, al Comitetului Electoral, al Comitetului Școlar și al altor „comitete și comiții”, un om politic perfect adaptat societății sale. Spre deosebire de Cațavencu, el și-a atins toate scopurile și vrea să-și păstreze locul câștigat. Interesat numai de păstrarea imaginii publice, de prezident venerabil, de familist, de cetățean onorabil, Trahanache pare a ilustra tipologia clasică a încornoratului. Sub aparența naivității, el dă dovadă de luciditate, intuiție și un simț pragmatic deosebit care îl ajută să descopere rapid punctul vulnerabil a lui Cațavencu și să contracareze, prin polița falsificată, șantajul acestuia.

# Ștefan Tipătescu

Comediile lui I.L. Caragiale („O noapte furtunoasă”, „Conu’ Leonida față cu reacțiunea”, „O scrisoare pierdută” și „D-ale Carnavalului”) **critică viața de familie și politică a burgheziei române** din cea de-a doua jumătate a secolului al XIX-lea. Scriitorul se oprește la niveluri sociale diferite, de la micul înavuțit al mahalalei din „O noapte furtunoasă” până la marea burghezie de provincie din „O scrisoare pierdută”, subliniind același fenomen: dorința de afirmare ce se traduce în parvenitism. Comedia „O scrisoare pierdută” a apărut în anul 1884, fiind jucată cu un succes răsunător pe scena Teatrului Național din București. Piesa a fost motivată de dorința de a evidenția carențele lumii politice ghidate de principiul machiavelic: „Scopul scuză mijloacele”.

**Ștefan Tipătescu este un personaj principal, static, plat, caricatural**, realizat în manieră realistă. **Principalele trăsături**ale acestuia se deduc din **manifestarea diversificată a comicului**, care definește c**ontradicția dintre esență și aparență**. Prefectul vrea să pară sigur de sine, o autoritate politică de necontestat, care conduce cu o mână de fier județul, fiind, însă, total supus lui Zaharia și Zoei. Îi lipsește cu desăvârșire capacitatea de a-și exercita independent funcția politică, motiv pentru care se bazează pe sprijinul lui Trahanache și pe amorul Zoei („ești candidatul Zoii, ești candidatul lui nenea Zaharia, prin urmare și al meu”).

Este**caracterizat de Trahanache**, care îl consideră un om „independent, care a făcut servicii partidului, țării... și mie”. Același Trahanache precizează că Tipătescu este „băiat bun, dar iute”. După cum se vede, Tipătescu este caracterizat în mod direct de către celelalte personaje, cu ajutorul unor adjective cu slabă forță expresivă. El pare a fi un om instruit, dar impulsiv fiind, Zoe îl consideră „nebun” când Tipătescu îi propune acesteia să fugă cu el.

**Caracterizarea directă** se realizează și prin intermediul**didascaliilor**, care exprimă starea de agitație în care trăiește personajul de-a lungul întregii comedii. La început, Tipătescu apare „agitat”, „turbat rău”, „nervos” și „desperat”.**Notațiile autorului** - „plimbându-se înfuriat”, „în prada agitației”, „supărat” - ilustrează **mentalitatea de stăpân medieval, infatuarea și orgoliul** care-l definesc pe Ștefan. De asemenea, Tipătescu se consideră un om de valoare, care și-a sacrificat cariera strălucită pentru a organiza partidul: „Căci fără mine, n-ați fi putut niciodată să fiți un partid”.

Dominantă rămâne, însă, **caracterizarea indirectă prin fapte**, întâmplări la care participă personajul, atitudini existențiale, nume, vestimentație, limbaj și relația cu celelalte personaje. **Tipătescu este prefectul județului**, pe care îl administrează precum ar face-o pe propria moșie. Încă din primele rânduri ale comediei, Tipătescu este descris de Cațavencu în ziarul său „Răcnetul Carpaților”, drept un vampir care „suge sângele poporului”. După cum reiese din conflictul principal al piesei, Tipătescu este **tipul amorezului**, fiind amantul lui Zoe Trahanche, soția celui mai bun prieten al său, Zaharia Trahanache. De-a lungul operei, **Tipătescu dovedește că este un tip instruit**, fapt sugerat prin replicile sale, intrând astfel în antiteză cu celelalte personaje care fac greșeli de exprimare și au ticuri verbale. El **dă dovadă de inteligență în jocurile politice**, dar uneori **devine impulsiv și violent**, la fel cum se întâmplă și într-unul dintre conflictele sale cu Nae Cațavencu. Tipătescu este **unul dintre stâlpii puterii locale**, căruia îi revine totul. Cu toate acestea, el încalcă legea și acceptă compromisuri. Astfel, după ce încearcă să obțină de la Cațavencu scrisoarea compromițătoare, el îi promite acestuia diferite funcții și moșia „Zăvoiul”, numai pentru a intra în posesia scrisorii.

O scenă semnificativă pentru comportamentul personajului este aceea dintre Tipătescu și Zaharia Trahanache, în care se discută șantajul lui Cațavencu. Tipătescu abordează situația cu o atitudine disimulată, obicei specific tiparului politicienilor din acea vreme. Cu toate acestea, prefectul se trădează pe sine însuși: „Nu se poate! O să-i rup oasele mizerabilului!”. Furia generată de faptul că o altă persoană încearcă să-l înfrunte este semnificativă, iar împreună cu apelativul „mizerabilul”, aceasta denotă impresia de superioritate pe care o are față de cei din jurul lui. Această idee este conturată și de faptul că **Tipătescu este singurul personaj nesupus satirei intelectuale**. Simțind că pierde teren, că autoritatea i se clatină, prefectul acționează rapid: „Vrea să ne omoare, trebuie să-l omorâm!”, sugerându-se astfel impulsivitatea acestuia. Zoe este singura care reușește să-l calmeze. În cele din urmă, acceptă candidatura lui Cațavencu, deoarece pasiunea lui pentru Zoe este reală.

Tipătescu face și aprecieri la adresa lumii în care trăiește și a sistemului electoral, exclamând: „Ce lume! ce lume! ce lume!”, când Dandanache își dezvăluie strategia prin care a reușit să devină candidat – șantajul. Ștefan se poziționează, astfel, la un nivel superior. **Prefectul nu este contaminat de ticurile personajelor din jurul său**, ci încearcă să-și cenzureze atitudinile și supune judecății situațiile neașteptate cu care se confruntă pe măsură ce se derulează evenimentele.

**Tipătescu nu este un simplu bufon sau o marionetă**care pozează în postura de mare patriot și ține discursuri demagogice, așa cum se întâmplă cu alte personaje ale piesei. Oricât ar încerca să se stăpânească, el își exteriorizează spontan trăirile, nervozitatea, devenind uneori irascibil.

**Comicul de situație** reiese din prezența unor grupuri insolite, respectiv utilizarea unor scheme tipice preluate din literatura comică universală. Astfel, Tipătescu este prins într-un triunghi conjugal definit prin manipulare și subtilitate: Zoe-Zaharia-Ștefan. La această situație contribuie și **comicul de caracter**, prefectul fiind amorezul ce corespunde junelui prim din teatrul comic clasic. El ar fi în stare să renunțe la carieră, statut social și la prietenia cu Trahanache pentru dragostea lui Zoe. Aceasta, însă, are rolul de păpușar în relație cu cei doi bărbați, fiind în principal interesată de imaginea sa în public, nu de Tipătescu. El nu reușește să vadă acest lucru, putându-se deduce din acest context faptul că fie nu poate, fie nu își dorește să afle adevărul despre interesele iubitei sale. Așadar, **Tipătescu este o persoană relativ slabă pe plan emoțional**, mulțumită cu simpla idee că ar putea fi amantul perfect, iubit în aparență, fără a se dezvălui acest lucru publicului. Tipătescu **apelează la prefăcătorie în relația cu Trahanache**, deși acesta nu este atât de naiv pe cât pare. Le dă de înțeles celor doi că nu crede cu adevărat în verosimilitatea scrisorii, nelăsând vreo urmă de suspiciune: „De Zaharia nu avem teamă: știe tot, dar nu crede nimica...”. Astfel, se conturează unele trăsături ale lui Ștefan, precum: ipocrizia, falsa inocență, el nefiindu-i, de fapt, prieten lui Zaharia și ascunzând fapte înjositoare ce i-ar compromite statutul și relația cu un om influent. De asemenea, coincidența și răsturnările bruște de situație fac o victimă și din Tipătescu, acesta fiind autorul scrisorii folosite ca armă de șantaj politic. Astfel, el este pus în situații extreme ce necesită decizii pripite, dar bine gândite. Personajul, este, însă, impulsiv, apelează la violență, arest și injurii la adresa lui Cațavencu.

Prin urmare, **Ștefan Tipătescu este singurul personaj al operei plasat la un nivel intelectual diferit față de restul participanților la viața politică**. Deși **autorul îi evidențiază defectele și viciile**, acestea sunt imperfecțiuni umanizate, iar personajul este privit cu o oarecare îngăduință, neîncadrându-se în tagma politicienilor demagogi și inculți. Personajul este prins în mrejele amorului, fiind manipulat fără încetare și manipulând la rândul lui. Acționează impulsiv și nu renunță la scopurile sale decât pentru femeia iubită. Prefectul respectă**tiparul îndrăgostitului pripit și naiv** în anumite privințe, aspiră la mai mult, dar continuă să stagneze.

# Zaharia Trahanache

„O scrisoare pierdută” de Ion Luca Caragiale, este o **operă dramatică**, mai exact, o **comedie realistă de moravuri politice și sociale**, bazată pe conflicte dramatice. Comedia pune accentul pe contrastul dintre esență și aparență, prin participarea personajelor ridicole, care sunt puse în situații comice. Astfel, Caragiale face referiri la fariseism, prostie, incultură, demagogie, fiind de părere că defectele umane pot fi corectate dacă sunt demascate cu ajutorul cuvintelor: „Niciodată gândirea n-are alt vrăjmaș mai cumplit decât vorba, când aceasta nu-i vorbă supusă și credincioasă, nimic nu arde pe ticăloși mai mult ca râsul”.

Comedia înglobează un număr de personaje cu o trăsătură dominantă de caracter, personaje încadrabile într-un tip specific uman. Scopul acestei creații și tema propusă de autor este de a satiriza și de a corecta anumite defecte omenești, în urma cărora apar situații conflictuale. Titlul, care anticipează intriga comediei oferă simetrie piesei și întărește afirmația precedentă, fiind alcătuit dintr-un substantiv comun, simplu, articulat nehotărât: „O scrisoare” (cu precizarea că poate fi vorba de orice scrisoare), urmat de adjectivul provenit din participiu „pierdută”.

**Zaharia Trahanache, personajul cu trăsături evidențiate prin intermediul surselor comicului**(de caracter, limbaj, situație, nume), dar și prin caracterizare directă, indirectă, autocaracterizare, monolog dramatic sau dialog, este **personaj central, tragicomic**, fiind „stâlpul puterii politice”. La începutul piesei **lasă impresia că este un om moral, indignat de corupția care există în societate** și imoralitatea altora: „A! Ce coruptă soțietate!...Nu mai e moral, nu mai sunt prințipuri, nu mai e nimic: enteresul și iar enteresul...”. Acesta e **soțul Zoei Trahanache**, având o funcție importantă: este **„prezidentul” unor „comitete și comiții”**.

Felul în care își descrie propriul comportament reprezintă o modalitate prin care putem deduce caracterul său. Din autocaracterizare înțelegem că **pune semnul egalității între viclenie și diplomație**: „N-am umblat în viața mea cu diplomație”. Având o mentalitate meschină, se ghidează după principiul: „de la partidul întreg atârnă binele țării și de la binele țării atârnă binele nostru”.

Personajul este **caracterizat direct, de către autor**, numele acestuia fiind o sursă a comicului (trahana = cocă moale), sugerând flexibilitatea, maleabilitatea, posibilitatea de a fi manevrat și modelat ușor de către „superiorii de la Centru” sau chiar de Zoe. De asemenea, **din didascalii**, o adevărată modalitate de caracterizare directă, aflăm despre acest personaj că era „binevoitor”, „serios”, „placid”, „cu candoare”, dramaturgul sugerând „zahariseala” (Zaharia), dar și stabilitatea și calmul în situațiile conflictuale. Atunci când vine vorba de politică, însă, e capabil de înșelăciune, diplomația la care se referă fiind, de fapt, viclenie: „Într-o soțietate fără moral și fără prințip…trebuie să ai și puțintică diplomație!”.

Tot prin caracterizare directă se evidențiază și **felul în care celelalte personaje** **îl văd** pe Zaharia Trahanache. Gravitând în jurul tuturor, Pristanda îl numește „conu Zaharia”, Zoe îi spune „nene”, iar Farfuridi i se adresează cu „venerabilul neica Zaharia”. Pentru Cațavencu, Trahanache este „unul pe care contează bampirul […] ca pe Dumnezeu”, iar Cetățeanul turmentat îl consideră important, întrucât se mândrește peste tot că îl cunoaște: „Mă cunoaște conu’ Zaharia de la 11 fevruarie”. Personaj prin care Caragiale satirizează excepțional imoralitatea, falsitatea, parvenitismul, incultura, Zaharia Trahanache folosește șantajul ca modalitate de avansare în politică, fiind apreciat chiar și de adversar: „am ținut la dumneata ca la capul județului nostru” – Cațavencu.

**Caracterizarea indirectă** reiese din relația cu celelalte personaje, limbajul, acțiunea, comportamentul și replicile personajului. Astfel, prin **viclenie, diplomație, ambiție și tact** ajunge să dețină puterea în județ și să-și mențină funcția prin diferite mijloace incorecte, lăsând impresia că „știe tot, dar nu crede nimica”. **Mimează naivitatea și senilitatea**, dorința sa fiind de a rămâne prieten cu cei de pe urma cărora poate profita, așa cum este Ștefan Tipătescu: „i-a făcut și-i face servicii”. Aparenta sa naivitate este, în esență, un mijloc prin care urmărește interesele partidului, deci interesele proprii, fiind un politician abil.

Familist convins, el nu ia în calcul varianta de a fi înșelat și acceptă triunghiul conjugal, primind astfel statutul de „încornorat”. Mai mult decât atât, îl consideră pe Tipătescu un frate, iar importanța pe care i-o acordă acestuia este la același nivel cu cea pe care i-o acordă soției: „De opt ani trăim împreună ca frații, și nici un minut n-am găsit la omul ăsta măcar atâtica rău…”. Comicul de situație nu întârzie să apară, memorabilă fiind scena în care Zaharia îi povestește lui Tipătescu despre scrisoarea de amor adresată de acesta din urmă tocmai soției sale, Zoe Trahanache. Aflându-se în postura de soț înșelat, tot Zaharia va încerca să îl liniștească pe Tipătescu, acesta din urmă fiind terifiat de posibilitatea descoperirii relației amoroase cu Zoe. Personajul „încornorat” susține vehement că acea scrisoare e un fals, amplificând astfel spaima prefectului.

**Capacitatea sa de „a-i mânui pe ceilalți” este impecabilă**, relevantă fiind scena în care îi ademenește pe Farfuridi și Brânzovenescu. Aceștia ar fi fost gata să-l reclame la „Centru”, din cauza trădării. De asemenea, cu o viclenie supremă dă impresia că este imparțial în cadrul adunării pentru alegerea candidatului, că alegerile sunt democratice, însă lucrurile nu stau deloc așa. Conștient de faptul că totul e o escrocherie politică, preferă să îl accepte pe Dandanache, deși Cațavencu ar fi fost ales anterior. Lăsând impresia cetățenilor că alegerile sunt o nouă „etapă istorică”, participă la falsificarea listelor de alegători, întrucât știe că se află în spatele scenei, unde demagogia și escrocheriile sunt posibile. Fiind o operă cu un caracter circular, Trahanache reia în finalul comediei constatarea de la început: „Ce lume! Ce lume!”, sugerând faptul că societatea este coruptă, iar interesul personal este prioritar.

**Concluzionând**, conform precizării că această lume e „în zilele noastre”, deducem caracterul clasic al acestei opere literare, precum și faptul că Zaharia Trahanache este un **personaj specific unei categorii și intră într-o tipologie umană general valabilă.**

# Zoe Trahanache

**Opera dramatică** este un text literar destinat reprezentării scenice și construit în principal prin dialog. O lucrare dramatică are două modalități distincte de prezentare a informației: replicile, adică intervențiile personajelor, care constituie aspectul literar al textului; indicațiile scenice (didascalii), adică sugestiile privitoare la decoruri, mimică, gesturi, lumini, costume, fond sonor și care vizează realizarea spectacolului.

**Personajul din textul dramatic** are trăsături particulare în raport cu personajul din textul epic. El se prezintă direct, prin ceea ce spune și prin felul în care acționează. Predominante, în textul dramatic, sunt **modalitățile de caracterizare indirectă**, realizată prin intermediul acțiunilor, al atitudinilor adoptate de personaj și prin limbaj. O modalitate specifică de caracterizare a personajului din textul dramatic sunt **didascaliile, care pot reprezenta o modalitate de caracterizare directă**, făcută din perspectiva autorului sau o modalitate de caracterizare indirectă, prin consemnarea reacțiilor personajului în raport cu anumite evenimente.

Comedie de moravuri, care dezvăluie viața publică și de familie a unor politicieni care, ajunși la putere și roși de ambiție, sunt caracterizați de o creștere bruscă a instinctelor de parvenire, O scrisoare pierdută se înscrie în seria operelor caragialiene care au ca temă vanitatea.

**Acțiunea** se desfășoară în „capitala unui județ de munte”, pe fondul agitat al unei campanii electorale. **Timpul și spațiul acțiunii** – capitala unui județ de munte, spre sfârșitul secolului al XIX-lea, în timpul unui proces electoral – sugerează universalitatea situațiilor prezentate și accentuează caracterul moralizator al intrigii și al situațiilor prezentate. Aici are loc conflictul dintre ambițiosul avocat Nae Cațavencu, din „opoziție”, care aspiră spre o carieră politică, și grupul conducerii locale (prefectul Ștefan Tipătescu, „prezidentul” Zaharia Trahanache). Pentru a-și forța rivalii să-l propună candidat în locul lui Farfuridi, Cațavencu amenință cu un șantaj. Instrumentul de șantaj este „o scrisorică de amor” a lui Tipătescu, trimisă doamnei Zoe Trahanache, soția „prezidentului”; pierdută de Zoe, scrisoarea este găsită de un cetățean turmentat și subtilizată de Cațavencu. Șantajul o sperie pe Zoe, care, pentru a nu fi compromisă public, exercită presiuni asupra celor doi „conducători” ai județului și obține promisiunea candidaturii lui Cațavencu.

Când **conflictul** provocat de scrisoarea pierdută pare să fie rezolvat, urmează o „lovitură de teatru”: de la București se cere, fără explicații, să fie trecut pe lista candidaților un nume necunoscut - Agamemnon Dandanache. Reacțiile celor din jur sunt diferite: Zoe e disperată, Cațavencu – amenințător, Farfuridi și Brânzovenescu – satisfăcuți că rivalul lor a pierdut, Tipătescu – nervos. Trahanache este sigurul personaj care nu-și pierde cumpătul, având „puțintică răbdare” și gândindu-se la un mod de rezolvare a conflictului fără a contesta ordinele „de sus”.

Interesele contrare determină un conflict deschis în timpul ședinței de numire oficială a candidatului, când Pristanda pune la cale un scandal menit să-l anihileze pe Cațavencu. În încăierare, acesta pierde pălăria în care era ascunsă scrisoarea și dispare, provocându-i emoții intense „coanei Joițica”. Dandanache, sosit de la București, își dezvăluie strategia politică, asemănătoare cu aceea a lui Nae Cațavencu, numai că la un nivel mult mai înalt și cu mai multă ticăloșie. Nae Cațavencu schimbă tactica parvenirii, flatând-o pe Zoe, generoasă după ce își recapătă scrisoarea cu ajutorul cetățeanului turmentat. În final, toată lumea se împacă, „micile pasiuni” dispar ca prin farmec, Dandanache e ales „în unanimitate”, Nae Cațavencu ține un discurs banal, dar zgomotos la serbarea populară determinând reconcilierea foștilor adversari. Atmosfera e de carnaval, de mascaradă, fiind accentuată de muzica săltăreață condusă de Pristanda.  
Dacă la personajele comediilor anterioare (O noapte furtunoasă, Conu Leonida față cu Reacțiunea) posibilitatea și dorința de a-și depăși mediul erau limitate sau inexistente, condiția eroilor din O scrisoare pierdută se distinge, dimpotrivă, printr-un acces mai liber la treptele superioare ale ierarhiei social-politice şi legat de aceasta printr-o puternică dezvoltare a instinctelor parvenirii. În Noaptea furtunoasă vanitatea apare mai ales ca automulțumire. În Conu Leonida față cu Reacțiunea - ca autoînșelare. În Scrisoarea pierdută, vanitatea devine sinonimă cu ambiția. Această pornire ocupă primul plan al atenției. Pentru desfășurarea ei, este ales un moment de maximă încordare a ambițiilor, care se măsoară și se definesc reciproc, stabilind o dată cu aceasta cele mai însemnate repere de caracter. „Caricatura în opera lui Caragiale este îndeobște eminent amuzantă. Caragiale a fost un demon al veseliei. […] Caragiale a dat adeseori figurilor lui mecanism de marionete, dar excepționala lui capacitate de observare le-a făcut să fie păpuși de caracter, dotate, printr-o strictă îngrijire artistică, cu o anumită putere de exactă evocare.” (Paul Zarifopol)

O primă categorie de ambițioși reunește câteva figuri sub semnul tendinței de a păstra o situație statornică, de a-și apăra poziția socială. În această serie se înscriu Zaharia Trahanache, Zoe Trahanache și Ștefan Tipătescu.

**Zoe Trahanache este unul dintre personajele principale ale textului**, cea mai distinsă dintre toate personajele feminine ale teatrului caragialian. Nimic nu o încadrează în categoria ignorantelor sau a femeilor vulgare, deși acest personaj feminin **reprezintă tipul cochetei și al adulterei**. Zoe Trahanache are un **rol esențial în construirea conflictului comic**, dat fiind faptul că ea pierde scrisoare de dragoste pe care i-o adresează Tipătescu. De la acest eveniment banal, intriga comediei va lua amploare, tehnica alcătuirii conflictului fiind aceea a „bulgărelui de zăpadă” în rostogolire. Ca statut social, **Zoe are o poziție importantă**, fiind **soția unuia dintre cei mai respectați oameni din județ**. Chiar dacă respectul pentru Trahanache este numai o aparență, în conformitate cu convențiile speciei în care se încadrează personajul, Zoe ține la acest statut social și nu vrea să se compromită. Desigur, morala care i-ar fi cerut să-i fie fidelă soțului îi lipsește, dar, ca orice personaj comic al lui Caragiale, **Zoe e foarte sensibilă la aspectele sociale**. De aceea, rolul ei în acțiune este foarte important. **Insistentă și energică**, Zoe își afirmă punctul de vedere cu hotărâre, capabilă să subordoneze totul: „Da, sunt hotărâtă, dar nu voi să mor până nu voi fi luptat cu toate împrejurările ( cu energie crescândă ) și am să lupt!”

**Zoe este un personaj voluntar**, care joacă o comedie a slăbiciunii feminine. Speriată de șantajul lui Cațavencu, încearcă să-l convingă pe Tipătescu să accepte condițiile avocatului, făcând uz de lacrimi, leșinuri și de șantaj sentimental. Chiar dacă ambiția lui Tipătescu îl împinge să nu ia în seamă pretențiile lui Cațavencu (a respinge pretențiile lui Cațavencu ar însemna s-o compromită pe Zoe și să-și distrugă orice poziție în politica locală; a le satisface – să ridice împotrivă-i toate forțele centrale, ratându-și astfel definitiv ascensiunea, până atunci numai amânată), **ambiția lui Zoe** se impune, pentru că ea nu are nici un motiv să dorească avansarea lui Tipătescu, fiind preocupată numai de menținerea funcției lui actuale („Cum o să mai poată rămâne Fănică prefect?”). Restul îi apare derizoriu în raport cu pericolul care o pândește: „Dacă ambiția ta, dacă nimicurile tale politice le pui mai presus de rușinea mea, de viața mea, lasă-mă! Să mor…” De aici exasperarea ei în fața rezistenței prefectului și hotărârea înfrângerii încăpățânării lui cu orice preț. Situația dobândește accente dramatice.**Zoe adoptă vocabularul specific unei eroine de dramă romantic**ă, dar vorbele ei sunt lipsite cu desăvârșire de suportul emotiv adecvat: „Omoară-mă pe mine, care te-am iubit, care am jertfit totul pentru tine…” În realitate, eroina nu a jertfit decât o fidelitate conjugală precară, singurul „sacrificiu” veritabil aparținându-i lui Tipătescu, rămas în județ la insistențele ei. Contradicția apare cu atât mai pregnantă, cu cât Zoe dovedise puțin înainte că nu e dispusă să renunțe la nici unul dintre atributele poziției sale în societate. Scenele dintre Zoe și Tipătescu parodiază toposuri din dramele romantice (fuga perechii de îndrăgostiți, ruperea legăturilor cu un mediu ostil, care se opunea împlinirii sentimentelor): „Tipătescu: Atunci, dacă nu e altă scăpare… Zoe! Zoe! Mă iubești…  
Zoe: Te iubesc, dar scapă-mă.  
Tipătescu: Să fugim împreună…  
Zoe (retrăgându-se): Ești nebun? Dar Zaharia? Dar poziția ta? Dar scandalul și mai mare care s-ar aprinde pe urmele noastre?  
Tipătescu (descurajat): Atunci nu ne rămâne nimic de făcut!  
Zoe: Ba da!  
Tipătescu: Ce?  
Zoe: Să sprijinim candidatura lui Cațavencu!”

Considerentele de reputație socială și carieră politică și-au subordonat în întregime sentimentul, care – pentru o mai pregnantă ilustrare a cheii comice – se exprimă prin epistole de un gust îndoielnic („Nu mă aștepta prin urmare și vino tu la cocoșelul tău, care te adoră, ca totdeauna, și te sărută de o mie de ori”) și prin fraze care își trădează originea livrescă („A!... cum pot să iubesc pe omul ăsta!”). În aceeași notă comică se înscriu leșinurile lui Zoe și revenirile instantanee. Cu asemenea manifestări ce demonstrează cele mai adânci trăiri de care sunt capabili, Zoe și Tipătescu păstrează unitatea de atmosferă a comediei, ferind-o de orice alunecare sentimentală. Cuplul conferă diversitate tipurilor de personaje ilustrate și astfel viziunea de ansamblu a comediei câștigă în obiectivitate.

**Zoe Trahanache este caracterizată mai ales indirect**, deoarece această modalitate de caracterizare este specifică genului dramatic. **Personajul dramatic** se definește prin acțiunile sale, prin atitudini, prin limbaj. Relația lui Zoe cu Tipătescu o încadrează în tipul cochetei adultere, care acționează în conformitate cu datele caracterologice impuse de acest tip. Ea e **ambițioasă, voluntară, obișnuită să domine și să-și impună voința**. De altfel, i se subordonează Tipătescu, Trahanache și, diplomatic, chiar Cațavencu, unul dintre personajele care înțeleg exact rolul ei în viața publică a reședinței județului de munte.

Caracterizarea directă rezultă din relațiile pe care le stabilește cu celelalte personaje, din ale căror cuvinte se desprind și alte trăsături de caracter, susținând comicul de situație și comicul de intenție. **Zaharia o crede fragilă**, sensibilă și vrea să o protejeze de vestea șantajului: „Biata Joițica! Să nu cumva să-i spui, să nu cumva să afle! Cum e ea simțitoare!...” **Cațavencu și-o dorește aliat în lupta electorală, conștient de puterea ei**: „Madam, madam Trahanache, ești un înger…” Cetățeanul turmentat are, în finalul piesei, o replică insinuantă la culme, sugerând ironia autorului la adresa propriilor personaje: „În sănătatea coanii Joițichii! Că e (sughite) damă bună!”

**Autocaracterizarea** susține același comic de intenție, accentuând contrastul dintre imaginea personajului despre sine și imaginea reală: „Ești un om rău… mi-ai dovedit-o… Eu sunt o femeie bună… am să ți-o dovedesc…”  
Didascaliile consemnează mai ales acțiunile personajului, care se dovedește foarte activ, agitat, implicat în conflicte. Alte indicații scenice oferă date despre trăirile și sentimentele personajului: „cu dignitate”, „plânge”, „se plimbă agitată”.

**Zoe e ridicolă prin manifestări**, dar, spre deosebire de alte personaje feminine din teatrul lui I. L. Caragiale, **nu e ironizată până la sarcasm**. Într-o oarecare măsură, reacțiile ei se justifică dacă se ține seama de poziția socială dobândită cu efort și de dorința ei arzătoare de a nu-și pierde influența de care este conștientă. Spre deosebire de Mița Baston sau de Didina Mazu, Zoe Trahanache a depășit stadiul mahalalei și nu mai vrea să se întoarcă acolo.

# Farfuridi

În data de 13 noiembrie 1884 a avut loc cea dintâi reprezentație a piesei de teatru „O scrisoare pierdută”, al cărei autor este binecunoscutul I.L. Caragiale. Faimos pentru opera sa (ce conține comedii, nuvele, momente și schițe), care reprezintă o veritabilă radiografie a societății românești, Caragiale satirizează defectele acesteia fără rezerve sau ocolișuri.

**Tache Farfuridi** este un **personaj individual, masculin, unul dintre personajele secundare** ale comediei „O scrisoare pierdută”. El face parte dintr-un cuplu ridicol, care îl include și pe Iordache Brânzovenescu (chiar și numele celor doi se completează reciproc într-o manieră comică). Ambii sunt membri ai partidului aflat la putere, dar, departe de a simboliza inovația și progresul în politică, cei doi reprezintă chiar opusul acestor concepte.

Astfel, Farfuridi este un **personaj caricatural**, ale cărui principale caracteristici decurg din diversele **manifestări ale comicului**. La rândul său, comicul din „O scrisoare pierdută” este construit prin intermediul evidențierii contradicției dintre aparență și esență. Deși dorește să pară unul dintre „stâlpii puterii”, un membru important al partidului aflat la guvernare, **Farfuridi este o simplă marionetă, manipulată de vicleanul Zaharia Trahanache** în funcție de interesele acestuia („de la partidul întreg atârnă binele țării și de la binele țării atârnă binele nostru...”).

**Avocat de profesie**, Farfuridi are anumite **deprinderi ridicole**: folosește formule aberante și comite erori logice care-i trădează **incultura**: „eu am, n-am să-ntâlnesc pe cineva, la zece fix mă duc în târg”, „am, n-am înfățișare, la douăsprezece trecute fix mă duc la tribunal!”. Discursul lui Farfuridi din cel de-al treilea act este un exemplu al comicului de limbaj, care e**vidențiază greșelile lingvistice și judecata limitată a acestui personaj**. Stilul lui bombastic contribuie la caricaturizarea acestuia, alături de **ticurile verbale** („fix”) și afirmațiile fără sens pe care le face: „Dați-mi voie! Dați-mi voie! Din două una, dați-mi voie: ori să nu se revizuiască primesc! Dar atunci să nu se schimbe nimic, ori să nu se revizuiască primesc! Dar atunci să se schimbe pe ici pe acolo, și anume în punctele esențiale.”. Aceasta este cea mai lungă apariție a personajului Tache Farfuridi în „O scrisoare pierdută”, precum și cea mai reprezentativă pentru caracterul acestuia.

**Farfuridi are un temperament coleric**, iar judecata îi este încețoșată de sentimentul propriei importanțe. **Imbecilitatea lui** este, însă, evidentă (pentru toată lumea, mai puțin pentru el însuși, bineînțeles!). Astfel, împreună cu partenerul Brânzovenescu, nu se dă înapoi de la trădare „dacă o cer interesele partidului, dar s-o știm și noi!”. Cei doi trimit către „centru” o depeșă prin care îl dau de gol pe prefect pentru trădare. Cu toate acestea, sunt prea lași pentru a semna telegrama, dar consideră că simpla ei trimitere fusese un veritabil act de curaj: „Trebuie să ai curaj ca mine! Trebuie s-o iscălești: o dăm anonimă!”. Farfuridi nu este motivat de interesele partidului din care face parte, ci doar de propriul interes.

Trădarea nu îl deranjează pe Farfuridi, dar ideea de a fi exclus de la beneficiile acesteia îi trezește indignare. El declară cu solemnitate: „Iubesc trădarea, dar urăsc pe trădători!”. Pesemne, trădarea în sine nu îl scandalizează, însă trădătorii sunt cei care pot face astfel încât Tache Farfuridi să nu beneficieze de avantajele celor petrecute. El este ipocrit și complet lipsit de principii și valori sănătoase, deposedat chiar și de cea mai mică urmă de moralitate.

**În concluzie**, Tache Farfuridi **reprezintă tipul imbecilului coleric, mândru și ipocrit**, gata de orice pentru a-și îndeplini scopurile și a-și satisface propriile interese. Împreună cu Brânzovenescu, formează un cuplu comic, dar înspăimântător (când medităm la implicațiile existenței unei astfel de dinamici), care nu ar fi posibil în lipsa atitudinii timide, servile și depersonalizate a acestuia. Brânzovenescu joacă rolul unui ecou al partenerului său, întrucât Farfuridi n-ar fi putut forma un astfel de duo cu un personaj mai puternic și influent, mai priceput în arta manipulării decât el însuși.

# Ghiță Pristanda

Comedia realistă de moravuri „O scrisoare pierdută” a fost interpretată pentru prima dată pe scena Teatrului Național din București, în data de 13 noiembrie 1884. Apoi, în anul 1885, a avut loc cea dintâi publicare a piesei, aceasta fiind a treia dintre cele patru piese de teatru scrise de către I.L. Caragiale.

Așa cum se întâmplă de obicei cu personajele lui Caragiale, acestea reprezintă **tipuri umane**.  Acestea apar în contextul intersectării dintre interesele a două grupări politice locale ce aparțin partidului aflat la guvernare, în secolul al XIX-lea. Astfel, în „O scrisoare pierdută” întâlnim următoarele tipologii: tipul politic și al demagogului (Nae Cațavencu), tipul oportunistului (Zaharia Trahanache), tipul adulterei (Zoe Trahanache), tipul politicianului fără scrupule (Agamemnon Dandanache), precum și tipul slugarnicului (Ghiță Pristanda).

**Pristanda, polițaiul orașului**, este un **personaj secundar, masculin, individual**, care este prezent în toate momentele-cheie ale acțiunii operei. Acesta este un **angajat al primăriei orașului de provincie** unde are loc acțiunea piesei. Utilizat de către prefectul Ștefan Tipătescu pentru îndeplinirea de sarcini personale, Pristanda este pentru superiorul său „omul bun la toate”. El este **caracterizat atât prin propriile replici, cât și prin intermediul altor personaje**. Astfel, este reprezentativ monologul personajului din actul întâi, scena a doua: «Grea misie, misia de polițai... Și conul Fănică cu coana Joițica mai stau să-mi numere steagurile... Tot vorba bietei neveste, zice: „Ghiță, Ghiță, pupă-l în bot și papă-i tot, că sătulul nu crede la ăl flămând...”. Zic: curat!». **Prostia personajului** este evidențiată și de ticurile verbale ale acestuia, precum cuvântul „curat” adăugat unor adjective pentru a le spori intensitatea: „curat caraghioz!”, „curat mișel!”.

**Comicul de caracter** provine, în mod indirect, din atitudinea și replicile personajului, iar în mod direct, din indicațiile scenice sau caracterizarea făcută de către alte personaje. **Ghiță Pristanda este caracterizat de un ridicol fără margini**, personajul constituind un **bun exemplu pentru relația conflictuală dintre aparență și esență**. Deși vrea să pozeze în rolul figurii autoritare, cu o misiune importantă și dificilă în cadrul societății, Pristanda nu face decât să îndeplinească, slugarnic, „scrofulos la datorie”, ordinele lui Tipătescu, nefăcând nimic altceva pentru interesul public. Ceea ce determină atitudinea personajului este interesul propriu: „famelie mare, renumerație mică, după buget”. Nu este nevoie decât de ordinul prefectului pentru ca Pristanda să-l aresteze abuziv pe Cațavencu: „curat violare de domiciliu, da umflați-l!”. Când, însă, ar putea profita de pe urma unei bune relații cu Cațavencu, Pristanda îl lingușește: „Eu gazeta dumneavoastră o citesc ca Evanghelia totdeauna”.

În afară de **servilism** și urmărirea neîncetată a interesului personal, **trăsăturile lui Pristanda se schimbă, în funcție de context**. Astfel, cititorul îl vede **când arogant, când umil, fiind slugarnic și lipsit de caracter**. Caracterizat prin limbaj (greșelile de exprimare și utilizarea eronată a termenilor, precum și ticurile verbale), nume, comic de situație (numărarea steagurilor) și de moravuri, **Pristanda joacă atât rolul oportunistului, cât și pe cel al omului de care se profită**. El își oferă serviciile oricui îi poate servi, la rândul său, interesele. Din această cauză, Pristanda este mereu gata să treacă în tabăra adversă, uitând rapid de loialitatea pe care se prefăcea că o deține.

Un alt mijloc de caracterizare, mai mereu folosit de către Caragiale pentru personajele sale de comedie, este caracterizarea prin nume. Astfel, pristandaua este denumirea unui dans tradițional românesc care se aseamănă cu brâul. În acest dans se bate pasul pe loc, astfel încât comparația dansului cu personajul constă în lipsa progresului și în întreprinderea unor acțiuni zadarnice. Un bun exemplu este numărarea celor patruzeci și patru de steaguri, care de fapt erau numai unsprezece, dar calculate și menționate de patru ori: „Două la primărie, două la prefectură, [...] , curat murdar, coane Fănică”.

**În concluzie**, Ghiță Pristanda este un **personaj comic, care ilustrează tipologia omului servil**, care își cunoaște propriile interese și a cărui existență gravitează în jurul acestora. În cadrul societății, Pristanda reprezintă un simplu instrument al puterii, fiind complet lipsit de valori și principii solide proprii.

# Nae Cațavencu

Comedia „O scrisoare pierdută” este negreșit **una dintre cele mai memorabile opere ale lui I.L. Caragiale**. Aceasta surprinde o varietate de tipuri umane, iar fiecărui personaj i se acordă atenția cuvenită, întrucât toate reprezintă cel puțin câte un fenomen social recurent. Un bun exemplu este Nae Cațavencu, acesta ocupând o poziție centrală în acțiunea operei. El este caracterizat în special în mod indirect, trăsăturile sale reieșind din replicile date, din relația cu alte personaje și din numele acestuia. Caracterizarea directă este făcută de către alte personaje, dar întâlnim, pe alocuri, și autocaracterizarea („vreau ce mi se cuvine în orașul ăsta de gogomani unde sunt cel dintâi”).

**Nae Cațavencu** deține o **titulatură stufoasă**, pe care nu ezită să o enunțe ori de câte ori are ocazia. Astfel, personajul are un **statut social impunător**: „avocat, director – proprietar al ziarului «Răcnetul Carpaților», prezident-fondator al Societății enciclopedice-cooperative «Aurora economică română»”. Deși aparent impresionant, acest statut nu face decât să trădeze **snobismul personajului** și **goana acestuia după putere și influență**.

Ceea ce face ca rolul lui Cațavencu să fie atât de important în acțiunea comediei este faptul că ajunge în posesia unei scrisori de dragoste de la Ștefan Tipătescu, prefectul județului, destinată amantei lui, Zoe Trahanache. Zoe pierde scrisoarea, care ajunge în posesia unui cetățean („Cetățeanul turmentat”). Când Cațavencu îl vede pe acesta citind scrisoarea și observă scrisul lui Tipătescu, Cațavencu face uz de carisma sa, depistează slăbiciunea omului (alcoolul), îl invită „la o țuică”, iar când acesta este beat de-a binelea, îi fură documentul.

Când se vede aflat în posesia scrisorii, Cațavencu decide să utilizeze documentul pentru a-și atinge scopul principal în viață, și anume, ascensiunea în ierarhia politică. În încercările sale, **Nae Cațavencu are un impact puternic asupra tuturor personajelor** relevante ale comediei și astfel, devine personaj principal al acesteia. Chiar dacă el lipsește din primul act al comediei, se vorbește despre el neîncetat. Astfel, Pristanda îi povestește lui Tipătescu „istoria de aseară”, Trahanache îi relatează prefectului despre șantajul pus la cale de Cațavencu, Zoe este în permanență îngrijorată din cauza aceluiași personaj și a ceea ce ar putea face cu scrisoarea, Farfuridi și Brânzovenescu îl bănuiesc pe Tipătescu de „înaltă trădare” în favoarea lui, iar cetățeanul turmentat povestește cum i-a fost furată scrisoarea.

**Caracterizarea directă a lui Cațavencu** este **realizată, în primul rând, de către alte personaje**. Tipătescu îl descrie drept un „mizerabil”, o „canalie nerușinată”, în timp ce pentru Zoe, Cațavencu este „tot așa de bun deputat ca oricare altul”. Când discută cu Ghiță, acesta îl descrie ca fiind un „Mare pișicher!” și adaugă: „Strajnic prefect ar fi ăsta!”.**Didascaliile reprezintă un alt mijloc de caracterizare directă**, în special cu ocazia discursului ținut de către Cațavencu în timpul alegerilor. Indicațiile scenice accentuează ipocrizia personajului prin sintagme precum: „plânsul îl îneacă mai tare”, „de abia se mai stăpânește” și „plânsul l-a biruit de tot”.

**Caracterizarea indirectă a lui Cațavencu** se realizează îndeosebi cu ajutorul prezentării faptelor personajului, precum și prin redarea vorbelor acestuia. Deviza lui este: „Scopul scuză mijloacele”, deși nu cunoaște autorul acestei fraze (care este N. Machiavelli, iar el o atribuie „nemuritorului Gambetta”). Pentru a obține funcția de deputat, el îl șantajează pe prefectul județului utilizând scrisoarea de dragoste, a cărei descoperiri ar putea isca un adevărat scandal care ar compromite cariera politică a lui Tipătescu.

Nae Cațavencu este **arogant, parvenit și foarte ipocrit**. Aceasta iese la iveală când pierde scrisoarea, iar atitudinea lui se schimbă radical: „în sănătatea iubitului nostru prefect! Să trăiască pentru fericirea județului nostru!”. Titulatura și puterea, ascensiunea în cariera politică sunt singurele măsuri ale comportamentului și atitudinii sale. În momentul în care simte că deține mijloacele pentru a le obține, **comportamentul său este înfumurat, iar atitudinea sa, impertinentă**. În momentul în care pierde obiectul șantajului, devine **umil, lipsit de demnitate și servil**, conducând chiar campania lui Tipătescu: „în sănătatea iubitului nostru prefect! Să trăiască pentru fericirea județului nostru!”. O altă trăsătură care îl caracterizează pe Nae Cațavencu este ușurința cu care se adaptează la orice situație, lucru care reiese chiar și din discursurile pe care acesta le ține. Astfel, discursul pe care îl ține pentru a impresiona posibilii alegători scot în evidență capacitatea acestuia de a îmbrăca orice mască, principul după care acesta se ghida fiind „scopul scuză mișloacele”. El știe să plângă dacă este cazul, să se emoționeze, totul pentru a-și influența ascultătorii: „Domnilor!... Onorabili concetățeni!... Fraților!... (plânsul îl îneacă.) Iertați-mă, fraților, dacă sunt mișcat, dacă emoțiunea mă apucă așa de tare... suindu-mă la această tribună... pentru a vă spune și eu... (plânsul îl îneacă mai tare.)... Ca orice român, ca orice fiu al țării sale... în aceste momente solemne... (de abia se mai stăpânește) mă gândesc... la țărișoara mea... (plânsul l-a biruit de tot) la România... (plânge. Aplauze în grup)... la fericirea ei!... (același joc de amândouă părțile)... la progresul ei! (asemenea crescendo)... la viitorul ei! (plâns cu hohot. Aplauze zguduitoare.)”. Același discurs demagogic îl are și după ce Agamemnon Dandanache este anunțat câștigător: „După lupte seculare, care au durat aproape treizeci de ani, iată visul nostru realizat!”.

Cațavencu este **caracterizat în mod direct prin limbaj** și prin însăși alegerea numelui personajului. Numele de familie al lui Nae Cațavencu trimite cu gândul la **substantivul „cață”, care înseamnă persoană care vorbește mult și fără rost**, precum și la cațaveică (o haină cu două fețe). Comicul de limbaj contribuie masiv la caracterizarea personajului, astfel încât acesta **rostește fraze lipsite de sens sau mult prea evidente**: „Industria română e admirabilă, e sublimă, putem zice, dar lipsește cu desăvârșire”, „Or, mai întâi și-ntâi istoria ne învață anume că un popor care nu merge înainte stă pe loc, ba chiar dă înapoi, că legea progresului este așa, că cu cât mergi mai iute, cu atât ajungi mai departe”.

**În concluzie**, Nae Cațavencu **reprezintă tipul demagogului, al politicianului ipocrit și parvenit**, al cărui unic scop este reprezentat de obținerea puterii și a influenței în cariera politică. El **este dispus să apeleze la orice mijloace pentru a obține ceea ce dorește**, chiar dacă aceasta înseamnă prejudicierea altora. **Ipocrit, înfumurat și incult**, personajul parodiază o categorie largă de oameni, pe care îi regăsim pe scena politică și în prezent.

# Agamemnon Dandanache

„O scrisoare pierdută” este o comedie scrisă de I. L. Caragiale, considerat până în ziua de astăzi a fi cel mai mare dramaturg român. Opera se definește drept **comedie realistă de moravuri**, concentrându-se îndeosebi pe aspectele sociale și politice ale lumii românești contemporane cu scriitorul. „O scrisoare pierdută” a fost interpretată pentru prima dată pe scena Teatrului Național din București, în anul 1884.

Dintre personajele comediei se remarcă: Nae Cațavencu, Zaharia și Zoe Trahanache, Ghiță Pristanda, Tache Farfuridi, Iordache Brânzovenescu, Ștefan Tipătescu și **Agamemnon Dandanache**. Cel din urmă este un **personaj secundar, masculin și individual**, făcându-și apariția în postura de candidat trimis de la centru pentru a fi ales deputat „în județul X”. El este **caracterizat de către însuși autorul comediei** ca fiind „mai prost decât Farfuridi și mai canalie decât Cațavencu”.

Dandanache reprezintă întocmai **tipologia demagogului**, trăsăturile sale fiind desprinse: în mod indirect, din **comicul de caracter** rezultat din **comportamentul personajului**, precum și în mod direct, din indicațiile scenice sau observațiile făcute de către alte personaje. Apariția lui în piesă se petrece abia în ultimul act, „cu birza ținti postii hodoronc-tronc, zdronca-zdronca [...] și clopoței... îmi țiuie urechile”. Prezența lui se concretizează printr-o aglomerare a defectelor personajelor întâlnite până în acel punct în cadrul operei. Astfel, Dandanache este un personaj condamnat la o caricaturizare mai crudă chiar decât cea prin prisma căreia sunt zugrăvite portretele altor personaje și se conturează prin acumularea tuturor defectelor personajelor de până atunci.

**Comicul impus de numele său** (câteodată era „alintat” cu diminutivul „Agamiță”, demonstrându-se astfel că **personajul nu este luat în serios**) este cel mai evident, între seriozitatea emanată de prenumele „Agamemnon” și **caracterul personajului** existând un puternic contrast. „Dandanache” provine de la termenul „dandana”, care semnifică „zarvă” sau „bucluc”. Astfel, deducem că este vorba despre **o figură care se prezintă bine în aparență**, statutul său oficial presupunând o oarecare seriozitate, dar care, **în esență, nu îndeplinește condițiile necesare** unei dezvoltări autentice. **Bâlbâit și limitat din punct de vedere intelectual**, Dandanache este un simplu instrument în mâna celor care au o mai vastă experiență în jocurile social-politice.

„Agamiță” Dandanache este un **personaj prin excelență ridicol**, comicul de caracter relevând și el **contrastul dintre aparență și esență**. Astfel, deși ar dori să ofere impresia unui om politic serios, caracterizat de eficiență și profesionalism, el **apelează la șantaj pentru atingerea scopurilor sale**. Mai mult chiar, este **mândru de soluția găsită**: „Aminteri dacă nu-mi dedea în gând asta, nu m-aledzeam”. Îl depășește chiar și pe Cațavencu, al cărui șantaj pare nesemnificativ, comparativ cu refuzul lui Dandanache de a înapoia scrisoarea de dragoste în posesia căreia ajunsese. De fapt, Dandanache este un parvenit, un personaj ramolit, josnic, peltic, incapabil de a acționa cu eficiență din punct de vedere politic.

**Trăsăturile personajului** se evidențiază și prin intermediul comicului de limbaj. Astfel, Dandanache este surprins rostind fraze precum: „În sănătatea alegătorilor... care au probat patriotism și mi-au acordat [...] asta...cum să zic, de!...zi-i pe nume, de!...a! sufradzele lor; eu care, familia mea, de la patuzsopt în Cameră, și eu ca rumânul imparțial, care va să zică...cum am zițc, în sfârșit să trăiască!”. Anacolutul este prezent adesea în vorbirea personajului, ceea ce demonstrează o îngrijorătoare lipsă de coerență.

**În concluzie**, opera de față ilustrează, printre altele, **dorința orbitoare de parvenire** caracteristică burgheziei și exprimată în manieră de-a dreptul ridicolă în timpul campaniei electorale pentru alegerea deputaților. Agamemnon Dandanache este personajul care ilustrează, poate, cel mai bine, și în maniera cea mai tragică, **diferența dintre aparență și esență** în viața politică românească. El a fost descris de către criticul literar George Călinescu drept „un bâlbâit și un mărginit mintal, simbol trist al necesităților electorale și lamentabil exponent de clasă.”

# Iordache Brânzovenescu

Una dintre faimoasele comedii ale lui I.L. Caragiale, „O scrisoare pierdută” satirizează tarele societății și pe cele ale politicii românești. Prima reprezentație a piesei a avut loc la Teatrul Național București, în data de 13 noiembrie 1884, opera fiind puternic inspirată de farsa electorală petrecută cu numai un an mai devreme, în 1883.

Principala modalitate de înfățișare a societății și de ironizare a defectelor acesteia este reprezentată de construirea personajelor memorabile regăsite în operele lui Caragiale. Atât piesele de teatru ale autorului, cât și schițele, au dat naștere unor figuri de neuitat: Dl. Goe, Bubico, Mița Baston și alții. Unul dintre aceste personaje este Iordache Brânzovenescu, perechea lui Farfuridi, ambii având nume cu rezonanță culinară.  Numele sunt alese astfel încât să simbolizeze dorința de a satisface propriile nevoi și dorințe, plasată deasupra importanței bunăstării colective. Este vorba despre un hedonism pasiv, întrucât cei doi nu sunt cei care inițiază actele corupte, dar se asociază cu orice le-ar putea garanta un minim profit.

Iordache Brânzovenescu este un personaj secundar, masculin și individual al comediei „O scrisoare pierdută”. Reprezentant al partidului aflat la guvernare în vremea campaniei electorale pentru alegerea deputaților, Brânzovenescu se află în aceeași „tabără” cu Farfuridi, Tipătescu, Zoe și Zaharia Trahanache. În opoziție se află Nae Cațavencu, un alt faimos personaj creat de Caragiale, întruchiparea demagogiei.

Iordache Brânzovenescu este caracterizat atât în mod direct (de către alte personaje), cât și în mod indirect (prin nume, gesturi, vorbele rostite și faptele săvârșite, existând adesea o discrepanță între ultimele două). El și Farfuridi sunt numiți „stâlpii puterii” partidului din care fac parte, însă, în realitate, sunt caracterizați de o imbecilitate comică. Astfel, majoritatea trăsăturilor celor două personaje reies din contradicția între aparență și esență. Chiar dacă, asemenea lui Farfuridi, Brânzovenescu dorește să pară un membru marcant, semnificativ, al partidului aflat la putere, el este lăsat deoparte în ceea ce privește luarea deciziilor cu adevărat importante.

Opinia lui Brânzovenescu nu cântărește deloc atât cât și-ar dori acesta, deși, la nivel declarativ, așa-zisa lui contribuție este recunoscută și apreciată. Este foarte influențabil, ușor manipulat de Zaharia Trahanache, care, folosindu-se de impresia de naivitate și vulnerabilitate pe care o creează celor din jurul său, îi dirijează după propriul plac. Interesele servite de Brânzovenescu sunt, de fapt, ale lui Trahanache, fie ele de natură politică sau personală, fiindcă „de la partidul întreg atârnă binele țării și de la binele țării atârnă binele nostru”. Ascultând discursul lui Trahanache, Brânzovenescu și Farfuridi rămân impresionați („E tare... tare de tot... solid bărbat!”).

Personajul are o atitudine moale, maleabilă, el fiind, în esență, un laș. Prostia îl caracterizează din plin, fapt care reiese din multiple episoade, precum cel în care declară: „Iubesc trădarea, dar urăsc pe trădători!”. Lașitatea lui, alături de cea a lui Farfuridi, devine evidentă când cei doi trimit o telegramă „la centru”, semnalând trădarea prefectului („Trădare! Prefectul și oamenii lui trădează partidul pentru nifilistul Cațavencu, pe care vor să-l aleagă la colegiul doi... trădare! Trădare! De trei ori trădare!”). Cu toate acestea, evită să se semneze, temându-se de reacția lui Trahanache, și decid „s-o dea anonimă”. Problema lor nu este, de fapt, periclitarea partidului, ci cea a propriilor interese. Pretinzându-se integri, corecți, implicați în lupta pentru binele partidului, ei declară că se feresc de trădare, după care adaugă că sunt de acord cu ea, „dacă o cer interesele partidului, dar s-o știm și noi”.

În concluzie, asemenea altor personaje ale comediei „O scrisoare pierdută”, Iordache  Brânzovenescu reprezintă dorința de parvenire a burgheziei prin jocuri politice. Alături de partenerul său comic, Farfuridi, Brânzovenescu întruchipează degradarea politică, individul a cărui poziție socială înaltă se află în contradicție cu esența lui, caracterizată de mediocritate.

# Cetățeanul turmentat

„O scrisoare pierdută” este o comedie scrisă de I. L. Caragiale, considerat până în ziua de astăzi a fi cel mai mare dramaturg român. Opera se definește drept comedie realistă de moravuri, concentrându-se îndeosebi pe aspectele sociale și politice ale lumii românești contemporane cu scriitorul. „O scrisoare pierdută” a fost interpretată pentru prima dată pe scena Teatrului Național din București, în anul 1884.

Printre cele mai cunoscute personaje se numără Cetățeanul turmentat, care are un rol important în desfășurarea acțiunii. Acest personaj se încadrează în tipologia cetățeanului comun, naiv și sincer. El este cel care găsește celebra scrisoarea, o pierde și apoi o regăsește. Chiar dacă are drept de vot, nu are aspirații politice și nici o anumită opțiune, cunoscându-se faptul că este „negustor și apropitar”. Acest personaj întruchipează, de fapt, marea masă de alegători cu drept de vot, dar care sunt dezorientați de propaganda electorală. Unul dintre cele mai cunoscute ticuri ale sale este întrebarea „Eu cu cine votez?”. Cetățeanul turmentat este un personaj plin de haz, îi tratează cu indiferență pe cei care vin în contact cu el, uneori fiind chiar ironic. Un exemplu în acest caz este scena în care răspunde foarte sincer la îndemnul lui Tipătescu de a vota pe cine poftește: „Eu nu poftesc pe nimeni, dacă e vorba de poftă!”.

Cetățeanul turmentat completează diversitatea tipologiilor realizate de I. L. Caragiale, apelând la diferite mijloace de caracterizare. Astfel, însușirile personajului sunt prezentate prin acțiune și comportament, prin felul de a vorbi, ori prin relația cu alte personaje. În cazul acestui personaj, Caragiale recurge la prezentarea lui plasându-l în triunghiul Brânzovenescu, Pristanda și Cetățeanul turmentat. Prin acest raport dintre personaje, se poate stabili rolul personajului în desfășurarea acțiunii, dar și relațiile care se stabilesc între personaje la nivelul comediei.

Personajul-cheie al acestui text este Cetățeanul turmentat, deoarece el este cel care creează principala situație comică și, evident, intriga, ca mai apoi fiind mituit de Cațavencu, să returneze scrisoarea. Caracterizarea acestui personaj se realizează în mod direct, de către alte personaje, dar și prin indicațiile scenice. Indirect este caracterizat de gesturile sale, de ticurile verbale, de situațiile comice pe care le generează. Comicul de situație, de limbaj și de nume sunt folosite de Caragiale pentru a crea acest personaj. Astfel, băutura este punctul său slab, de unde și numele de „turmentat”, dar această trăsătură face aluzie și la viața politică din acea perioadă. Cațavencu este cel care profită de viciul personajului, pe care îl invită la cârciumă, îi dă de băut și îi fură scrisoarea. Comicul de situație își face simțită prezența când Cetățeanul turmentat povestește cuplului Zoe-Tipătescu, despre furtul scrisorii săvârșit de Cațavencu: ,,din vorbă-n vorbă, ne-am abătut la o țuică...una-două-trei...”.

Personajul lui Caragiale ajută la rezolvarea conflictului, căci în momentul în care a regăsit scrisoarea, o duce „adrisantului” doar după ce o citește. Cetățeanul turmentat apare mereu în momente nepotrivite, enervează celelalte personaje, mai ales pe Zoe, care la început este intrigată de el, apoi amabilă și lingușitoare. La fel ca majoritatea personajelor are ticuri verbale, care îl fac să pară ridicol, dar în același timp simpatic prin situațiile pe care le generează. Fiind mereu „turmentat” stârnește hazul, dar de fapt, Caragiale folosește această trăsătură pentru a face aluzie la o întreagă masă de alegători, care nu știu pe cine să voteze, fiind amețiți de campania electorală ce era în plină desfășurare. Reprezentând masa alegătorilor anonimi, el nu are un nume, fiind numit simplu „cetățeanul”, iar termenul „turmentat” face referire la viața politică din acea vreme și la starea de beție continuă a personajului.

În concluzie, putem afirma că personajul Cetățeanul turmentat este caracterizat atât direct, cât și indirect, fiind un reprezentat al celor care au drept de vot dar care nu știu pe cine să voteze, Caragiale atribuindu-i un rol important în comedia sa.