**Comentariu**

Vei putea scrie un comentariu amănunțit al comediei O scrisoare pierdută de Ion Luca Caragiale cu ajutorul explicațiilor de pe această pagină. Totodată, vei reuși să reții tipurile de comic pe care autorul le folosește, vei afla care sunt cele mai importante personaje și ce metode de caracterizare sunt folosite pentru a le contura portretul, vei înțelege tema și semnificația titlului, dar vei putea citi și alte informații care te vor ajuta să scrii un material complex despre această comedie.

## Introducere

În partea introductivă a comentariului tău trebuie să menționezi ce fel de text este „O scrisoare pierdută”, cărui gen literar îi aparține și care este scopul acestei comedii. Prin urmare, dacă analizăm această comedie observăm că sunt prezente elemente specifice textelor dramatice, acestea fiind influențate de viziunea lui Caragiale și accentuând contrastul dintre esență și aparență.

Astfel, putem începe cu menționarea faptului că elementele de compoziție ale acestei comedii au un rol important în transmiterea mesajului.

**Exemplu**

Ion Luca Caragiale face parte din perioada marilor clasici ai literaturii române, fiind cunoscut ca cel mai important dramaturg român. Scriitorul se inspiră din lumea societății burgheze de la acea vreme, din evenimentele locale, dând naștere celebrelor comedii: „O scrisoare pierdută”, „O noapte furtunoasă”, „D-ale carnavalului”.

„O scrisoare pierdută” de Ion Luca Caragiale este o operă dramatică, mai exact, o comedie realistă de moravuri politice și sociale, bazată pe conflicte dramatice. Comedia pune accentul pe contrastul dintre esență și aparență, prin participarea personajelor ridicole, care sunt puse în situații comice. Scopul acestei creații este de a satiriza și de a corecta anumite defecte omenești. Astfel, prin elementele de compoziție specifice unui text dramatic și prezente în această comedie, Caragiale face referiri la fariseism, prostie, incultură, demagogie, fiind de părere că satirizarea defectelor umane are ca efect corectarea lor.

## Semnificația titlului

Cu siguranță un rol important în comentariul tău îl va ocupa semnificația titlului comediei „O scrisoare pierdută”. Astfel, trebuie să evidențiezi faptul că autorul nu a neglijat acest aspect și a ales acest titlu pentru a „prevesti” ceea ce se va petrece în piesa de teatru. Scrisoarea reprezintă „mărul discordiei” și introduce comicul de situație încă de la începutul comediei.

**Exemplu**

Titlul este ales în mod special de autor pentru a anticipa intriga piesei de teatru și motivul izbucnirii conflictelor dintre personaje. Acesta este alcătuit dintr-un substantiv comun, simplu: „O scrisoare”, care ar putea fi orice scrisoare, și adjectivul „pierdută”. Din punctul de vedere al compoziției comediei, tehnica „bulgărelui de zăpadă” dirijează acțiunea piesei grupată în patru acte și amplifică, treptat, începând încă din titlu, conflictele dintre personaje.

## Tema

Dacă trebuie să scrii despre compoziția comediei „O scrisoare pierdută”, atunci comentariul tău trebuie să cuprindă precizări referitoare la titlu, temă, conflict dramatic, tensiunea dramatică și viziunea adoptată de dramaturg pentru transmiterea mesajului. Cu alte cuvinte, eseul tău trebuie să detalieze procedeele compoziționale evidențiate în comedie.

**Exemplu**

Fiind destinată reprezentării pe scenă, dovadă fiind didascaliile, principalul mod de expunere al comediei este dialogul, prin intermediul căruia personajele schimbă replici și își prezintă opiniile și intențiile. Tema comediei este prezentarea vieții social-politice dintr-un oraș de provincie, pe fondul agitației și forfotei specifice campaniei electorale.

Acțiunea se petrece în trei zile, „în capitala unui județ de munte”, timpul și spațiul nefiind precizate. Titlul anticipează intriga comediei, fiind alcătuit dintr-un substantiv comun, simplu, articulat nehotărât – „O scrisoare” (cu precizarea că poate fi vorba de orice scrisoare) – urmat de adjectivul provenit din participiu „pierdută”.

Compozițional, tehnica „bulgărelui de zăpadă” direcționează acțiunea piesei grupată în patru acte și amplifică treptat conflictele acesteia. Accentul cade pe evidențierea contrastului dintre esență și aparență, dintre ceea ce sunt personajele în realitate și ceea ce vor să pară. De precizat sunt și anumite tehnici specifice textelor dramatice, precum tehnica amplificării treptate a conflictului, răsturnările de situație, anticipările și amânările, toate având rolul de a menține situațiile conflictuale și tensiunea dramatică.

## Rezumat

Această parte a comentariului presupune evidențierea modalităților de construcție a subiectului unui text dramatic: creând un **rezumat**pe acte al operei „O scrisoare pierdută”. Astfel, aplicând această cerință comediei „O scrisoare pierdută”, concret, eseul tău va trebui să conțină referiri la modul în care subiectul comediei este conceput și mesajul acesteia este transmis cititorilor de către dramaturg.

Poți face referire la structurarea comediei în acte și scene, prezentând subiectul comediei, luând, însă, în calcul și indicațiile scenice. Nu uita de oferirea unor exemple relevante din comedia analizată!

**Exemplu de rezumat pe acte pentru O scrisoare pierdută**

Primul act al comediei prezintă o parte dintre personaje: Ștefan Tipătescu, prefectul județului și Pristanda, polițistul. Lucrurile încep să se precipite atunci când cine vorba despre o scrisoare de amor pe care Zoe Trahanache a pierdut-o. Această scrisoare ar fi fost adresată lui Ștefan Tipătescu, însă soția lui Zaharia Trahanache o pierde, scrisoarea ajungând la Cetățeanul turmentat. Profitând de slăbiciunea Cetățeanului turmentat, Cațavencu îl invită „la o țuică” și reușește să-i fure documentul. Așadar, Cațavencu ajunge în posesia scrisorii de amor mult căutate de Zoe și se folosește de acest „avantaj”.

Actul II prezintă o nouă numărare a voturilor, cu o zi înainte de alegeri și confruntarea celor două tabere politice. În acest act, acțiunea evoluează în funcție de apariția și dispariția scrisorii și încercările zadarnice ale lui Pristanda de a obține scrisoarea. În acest timp, pe fondul agitației create de scrisoarea pierdută, relevantă este și scena în care Farfuridi și Brânzovenescu sunt gata să facă o reclamație la „Centru”, întrucât se tem de trădare. Decid să trimită o scrisoare anonimă și primesc drept răspuns varianta alegerii unui nou candidat.

Actul III plasează acțiunea în sala mare a primăriei, acolo unde au loc discursurile candidaților. Atunci când se anunță câștigătorul, toată lumea este uimită: Agamiță Dandanache este noul ales. Cațavencu încearcă să vorbească public despre scrisoare, însă nu reușește să demonstreze nimic. El a pierdut pălăria în care se afla scrisoarea, aceasta ajungând din nou la Cetățeanul turmentat, care i-o înapoiază destinatarei.

Actul IV clarifică situațiile și estompează conflictele. Scrisoarea ajunge înapoi la Zoe, sugerând circularitate, datorită drumului parcurs: Zoe-Cetățeanul turmentat-Cațavencu-Cetățeanul turmentat-Zoe. Tot aici sunt clarificate lucrurile cu privire la alegerea candidatului surpriză, Dandanache, trimis de la Centru. În final, liniștea se așterne peste situațiile conflictuale și toți sunt fericiți, într-o atmosferă de sărbătoare.

## Comicul

În această parte a comentariului tău trebuie să menționezi sursele comicului. Comedia „O scrisoare pierdută” are la bază umorul și ironia, comicul fiind o „armă socială”, cu ajutorul căreia Caragiale satirizează defectele omenești pentru a le îndrepta.

Așadar, în eseul tău trebuie să menționezi tipurile de comic: de limbaj, de situație, de nume, efectul folosirii comicului fiind provocarea râsului și evidențierea contrastului dintre esență și aparență.

**Exemplu**

Comedie realistă de moravuri politice și sociale, bazată pe conflicte dramatice, „O scrisoare pierdută” de Ion Luca Caragiale, pune accentul pe contrastul dintre esență și aparență, prin existența personajelor ridicole, care sunt puse în situații comice. Scopul acestei creații este de a satiriza și de a corecta anumite defecte omenești, trăsăturile personajelor fiind evidențiate prin intermediul surselor comicului (de caracter, limbaj, situație, nume).

Personajele sunt caracterizate direct, de către autor, numele acestora fiind o sursă a comicului. Numele lui Trahanache (trahana = cocă moale) sugerează flexibilitatea, maleabilitatea, posibilitatea de a fi manevrat și modelat ușor. Numele lui Cațavencu semnifică pălăvrăgeala, falsitatea, omul cu două fețe (cață = mahalagioaică; cațaveică = haină cu două fețe). Tipătescu este „tipul amorezului”, cuplul Farfuridi – Brânzovenescu face referire la domeniul culinar, în timp ce Dandanache presupune o adevărată „dandana” .

În ceea ce privește comicul de limbaj, acesta sugerează, indirect, prostia: „vreau ce mi se cuvine după o luptă de atâta vreme, vreau ceea ce merit în orașul ăsta de gogomani unde sunt cel dintâi... între fruntașii politici”. Din discursul incoerent al lui Cațavencu înțelegem că și el se încadrează între „gogomani”, talentul său de a susține un discurs fiind nevalid.

Comicul de situație nu întârzie să apară, memorabilă fiind scena în care Zaharia îi povestește lui Tipătescu despre scrisoarea de amor adresată de acesta din urmă tocmai soției sale, Zoe Trahanache. Aflându-se în postura de soț înșelat, tot Zaharia va încerca să îl liniștească pe Tipătescu, acesta din urmă fiind terifiat de posibilitatea descoperirii relației amoroase cu Zoe. Personajul „încornorat” susține vehement că acea scrisoare e un fals, amplificând astfel spaima prefectului.

## Caracterizarea personajelor

Personajele comediei au trăsăturile definite prin intermediul diferitelor mijloace de caracterizare pe care trebuie să le precizezi și tu în comentariul tău, la pagina dedicată caracterizării personajelor din opera „O scrisoare pierdută”, susținând fiecare idee cu exemple potrivite din text.

Prin urmare, în eseul tău va trebui să precizezi că trăsăturile personajelor sunt evidențiate prin intermediul surselor comicului (de caracter, limbaj, situație, nume), dar și prin caracterizare directă, indirectă, autocaracterizare, monolog dramatic sau dialog.

**Exemplu de realizare a caracterizării personajelor din O scrisoare pierdută**

Comedia înglobează un număr de personaje cu o trăsătură dominantă de caracter, personaje încadrabile într-un tipologie specific umană. Personajele sunt caracterizate direct, de către autor, numele acestora fiind o sursă a comicului (trahana = cocă moale), sugerând flexibilitatea, maleabilitatea, posibilitatea de a fi manevrat și modelat ușor de către „superiorii de la Centru” sau chiar de Zoe.

De asemenea, din didascalii, o adevărată modalitate de caracterizare directă, aflăm despre personaje detalii importante. Spre exemplu, despre Zaharia Trahanache aflăm că era „binevoitor”, „serios”, „placid”, „cu candoare”, dramaturgul sugerând „zahariseala” (Zaharia), dar și stabilitatea și calmul în situațiile conflictuale.

Tot prin caracterizare directă se evidențiază și felul în care personajele se văd unele pe celelalte. Pristanda îl numește pe Zaharia „conu Zaharia”, Zoe îi spune „nene”, iar Farfuridi i se adresează cu „venerabilul neica Zaharia”. Pentru Cațavencu, Trahanache este „unul pe care contează bampirul […] ca pe Dumnezeu”. Personaj prin care Caragiale satirizează excepțional imoralitatea, falsitatea, incultura, Zaharia Trahanache folosește șantajul ca modalitate de avansare în politică, fiind apreciat și de adversar: „am ținut la dumneata ca la capul județului nostru” – Cațavencu.

În ceea ce îl privește pe Cațavencu, Ștefan Tipătescu îl consideră „Canalie nerușinată” și îl numește „Mizerabile!”, „Mișelule!”, recurgând chiar la amenințări: „trebuie să-mi dai aici scrisoarea… ori te ucid ca pe un câine!”. Pe parcursul piesei observăm că și felul în care personajele își descriu propriul comportament ne ajută să deducem caracterul acestora. Spre exemplu, îl cunoaștem mai bine pe Zaharia Trahanache din autocaracterizare și înțelegem că pune semnul egalității între viclenie și diplomație: „N-am umblat în viața mea cu diplomație”.

Caracterizarea indirectă reiese din relația cu celelalte personaje, limbajul, acțiunea, comportamentul și replicile personajelor. Astfel, prin viclenie, ambiție și tact Zaharia Trahanache și Nae Cațavencu ajung să-și mențină funcția și să aspire mai sus. Caragiale face referire, astfel, la fariseism, prostie, incultură, demagogie, fiind de părere că defectele umane pot fi corectate dacă sunt demascate cu ajutorul cuvintelor: „Niciodată gândirea n-are alt vrăjmaș mai cumplit decât vorba, […] nimic nu arde pe ticăloși mai mult ca râsul”.

## Conflictul

Conflictul dramatic are un rol esențial în comedia „O scrisoare pierdută” de Ion Luca Caragiale și se manifestă atât în plan politic, cât și în plan amoros.

**Exemplu**

Conflictul politic are loc între ambițiosul avocat Nae Cațavencu, din „opoziție”, care aspiră spre o carieră politică, și grupul conducerii locale (prefectul Ștefan Tipătescu, „prezidentul” Zaharia Trahanache). Acesta se declanșează în momentul în care Nae Cațavencu ajunge în posesia „scrisorii de amor” a lui Tipătescu, trimisă doamnei Zoe Trahanache, soția „prezidentului”; pierdută de Zoe, scrisoarea este găsită de un cetățean turmentat și subtilizată de Cațavencu. Pentru a-și forța rivalii să-l propună candidat în locul lui Farfuridi, Cațavencu amenință cu publicarea scrisorii în revista „Răcnetul Carpaților”. Șantajul o sperie pe Zoe, care, pentru a nu fi compromisă public, exercită presiuni asupra celor doi „conducători” ai județului și obține promisiunea candidaturii lui Cațavencu. Conflictul se încheie într-un mod neașteptat și totodată comic, mergând-se pe principiul „când doi se cearta, al treilea câștigă”, astfel că, de la București se cere, fără explicații, să fie trecut pe lista candidaților un nume necunoscut – Agamemnon Dandanache.

## Rolul notațiilor autorului

Didascaliile reprezintă elemente-cheie ale structurii oricărei piese de teatru. Ele ajută, în primul rând, la plasarea acțiunii și a personajelor într-un anumit context. Aceasta se realizează, de regulă, prin detalii legate de decorul scenic, care sugerează fie o perioadă istorică, fie statutul social al personajelor etc.

**Exemplu**

În „O scrisoare pierdută”, didascaliile care deschid actul al treilea sunt reprezentative pentru situațiile care implică evenimente politice: „Lumină cam săracă. La ridicarea perdelii, Trahanache este la masa prezidențială în jețul său, la spatele tribunei. Împrejurul mesii, Brânzovenescu și alți cetățeni. — înaintea tribunii, cu spatele spre dânsa, alegători, cetățeni”.   
Indicațiile scenice servesc și jocului actoricesc, întrucât ele ghidează actorii privind mimica și atitudinea potrivită interpretării lor. Câteva exemple sunt: „plânsă”, „foarte politicos”, „coborând”, „întrerupându-l”, „sărind în loc și răcnind”, „agitând clopoțelul cu putere”, „sughițând”.

## Concluzie

Finalul comentariului poate cuprinde o opinie personală (uneori, susținută de o opinie critică) sau o concluzie care sintetizează conținutul comentariului.

Spre exemplu, dacă eseul tău tratează elementele de compoziție din comedia „O scrisoare pierdută”, în concluzie vei reuni ideile dezvoltate în cuprins, cu privire la aceste elemente compoziționale.

**Exemplu**

Concluzionând, această comedie oferă un contraexemplu de comportament prin situațiile ridicole în care sunt puse personajele, acestea fiind încadrabile în anumite tipuri umane, general valabile. Astfel, prin elementele de compoziție menționate mai sus, Caragiale satirizează contrastul dintre esență și aparență și face referiri la fariseism, prostie, incultură, demagogie, fiind de părere că defectele umane pot fi corectate dacă sunt demascate cu ajutorul cuvintelor.