**Eseu**

Următorul text reprezintă un eseu ce conține informații esențiale despre comedia „O scrisoare pierdută”, de I.L. Caragiale. Eseul este structurat astfel încât să te ajute la rezolvarea unui eventual subiect de examen, întrucât opera se încadrează în lista obligatorie de lecturi. În textul de mai jos vei regăsi următoarele: semnificația titlului, tema operei, viziunea despre lume a autorului, elemente de structură și compoziție, tipuri de comic.

Pentru explicații mai amănunțite despre comedia „O scrisoare pierdută” de Ion Luca Caragiale îți recomandăm să citești și celelalte materiale. Printre materialele care te vor ajuta la elaborarea **eseului**de la **Subiectul 3** al examenului de **Bac**se numără: [tema și viziunea despre lume](https://liceunet.ro/ion-luca-caragiale/o-scrisoare-pierduta/eseu/tema-si-viziunea-despre-lume), [relația dintre două personaje](https://liceunet.ro/ion-luca-caragiale/o-scrisoare-pierduta/eseu/relatia-dintre-doua-personaje), [particularitățile de construcție a unui personaj](https://liceunet.ro/ion-luca-caragiale/o-scrisoare-pierduta/eseu/particularitati-de-constructie-a-unui-personaj) sau [particularitățile textului dramatic](https://liceunet.ro/ion-luca-caragiale/o-scrisoare-pierduta/eseu/particularitatile-textului-dramatic).

**Eseu**

Piesa de teatru „O scrisoare pierdută”, semnată de I.L. Caragiale, a fost interpretată pentru prima dată în 13 noiembrie 1884, pe scena Teatrului Național din București. Comedia s-a bucurat de un succes remarcabil, iar datorită talentului autorului pentru crearea de tipuri umane, Garabet Ibrăileanu a declarat că acesta face „concurență stării civile”.

**Titlul operei** face referire la pretextul dramatic sub care se desfășoară întreaga acțiune a comediei. Prin intermediul scrisorii, și mai exact, a pierderii nefericite a acesteia, are loc o confruntare de tip politic, iar scrisoarea devine obiectul unui șantaj. Titlul subliniază ironia faptului că o simplă scrisoare poate declanșa un scandal de proporții, care influențează soarta politică a unei întregi regiuni.

**Tema comediei** constă în revelarea fățărniciei, a ridicolului și a prostiei omenești, văzute prin ochii autorului. Intersectarea intereselor a două grupări politice locale ale partidului aflat la guvernare este contextul în care Caragiale critică obiceiurile politicienilor secolului al XIX-lea. Mulți critici și cititori pasionați ai scriitorului au remarcat actualitatea surprinzătoare a operelor sale.

**Viziunea despre lume a lui Caragiale** este sumbră, dar îndulcită de umorul caracteristic, care i-a asigurat popularitatea în rândul cititorilor și ai criticilor literari. Acest umor este menit să atragă atenția asupra ipocriziei, a corupției și a minciunilor tipice politicienilor. Este important pentru Caragiale să arate modul în care toate acestea se reflectă în viața de familie. Astfel, societatea ajunge să fie caracterizată de comportamente inacceptabile, normalizându-le și permițând extinderea lor. Caragiale crede, așadar, în inseparabilitatea dintre realitățile vieții publice și cele ale vieții private.

Opera este structurată în **patru acte**, iar fiecare act este format din mai multe scene. Pe parcursul acestora întâlnim mai multe tipuri de comic. În primul rând, avem de-a face cu comicul de situație, realizat prin pierderea și găsirea scrisorii, prin ipostaza ridicolă în care se află Cațavencu, personaj care pare a cădea în propria capcană. Comicul de situație este prezent și în deznodământ, când are loc împăcarea celor două grupări politice.

**Comicul de moravuri** este obținut prin modul de pregătire și desfășurare a alegerilor, precum și a prezentării relației dintre Tipătescu și Zoe. Lipsa moralității domnește atât peste viața familială, cât și peste cea politică, dezvăluind dedesubturile ridicole și totodată întunecate ale societății vremii respective.

**Comicul de caracter** se remarcă prin comportamentul personajelor precum Dandanache, Cațavencu sau Pristanda. Discrepanța dintre așteptările și comportamentul acestora (falsul patriotism al lui Cațavencu, neajunsurile lui Dandanache, odată cu viclenia acestuia) provoacă râsul publicului spectator. În ultimul rând, întâlnim comicul de limbaj și de nume, obținut prin ticurile verbale ale personajelor („Aveți puțintică răbdare”, „Curat constituțional”), pronunțarea greșită a unor cuvinte („remunerație”, „famelie”, „cioclopedica”, „nifilist”) și chiar cacofonii („să zică că nu le are”).

**În concluzie**, „O scrisoare pierdută” este o comedie savuroasă care atrage atenția asupra defectelor politicienilor: demagogia, parvenitismul și ipocrizia. Piesele lui Caragiale sunt jucate în continuare cu succes pe scenele teatrelor din întreaga țară și sunt cunoscute în lumea întreagă, înscriind astfel literatura română în universalitate.

# Tema și viziunea despre lume

Vei putea să evidențiezi mult mai bine tema și viziunea despre lume în comedia O scrisoare pierdută de Ion Luca Caragiale folosind informațiile de pe această pagină. Totodată, aici vei găsi o variantă de rezolvare a cerinței primite de elevii de la profilul real la sesiunea specială a Bacalaureatului din data de 25 mai 2015.

Tema unei opere literare înseamnă prezentarea aspectului general din realitate abordat în creația literară respectivă. Tema aleasă de dramaturg este tratată într-o anumită viziune despre lume, înțelegând prin aceasta modul în care vede lucrurile, le înțelege și le interpretează, precum și atitudinea și opinia lui față de aspectele realității înfățișate. Viziunea despre lume într-o creație literară care aparține genului dramatic este, în esență, obiectivă, în funcție de tipul curentului literar căruia aceasta îi aparține. Viziunea comică este specifică comediei, ea pornește de la orientarea tematică și continuă cu structurarea conținutului, manifestată prin respectarea cronologiei evenimentelor, iar la acțiune participă personaje aparținând unor anumite medii sociale și având puternice note individuale.

„O scrisoare pierdută” de Ion Luca Caragiale este o **operă dramatică**, mai exact, o **comedie realistă de moravuri politice și sociale**, bazată pe **conflicte dramatice**. Comedia pune accentul pe **contrastul dintre esență și aparență**, prin participarea personajelor ridicole, care sunt puse în situații comice. Scopul acestei creații este de a satiriza și de a corecta anumite defecte omenești. Astfel, prin elementele de compoziție specifice unui text dramatic și prezente în această comedie, Caragiale face referiri la fariseism, prostie, incultură, demagogie, fiind de părere că **prin viziunea adoptată, mai exact, prin satirizarea defectelor umane se obține corectarea acestora.**

Destinată reprezentării pe scenă, dovadă fiind didascaliile, **principalul mod de expunere al comediei este dialogul**, prin intermediul căruia personajele schimbă replici și își prezintă opiniile și intențiile. **Tema comediei este prezentarea vieții social-politice dintr-un oraș de provincie, pe fondul agitației și forfotei specifice campaniei electorale.** Acțiunea se petrece în trei zile, „în capitala unui județ de munte”, timpul și spațiul nefiind precizate. Accentul cade pe **evidențierea contrastului dintre esență și aparență**, dintre ceea ce sunt personajele în realitate și ceea ce vor să pară. De precizat sunt și anumite tehnici specifice textelor dramatice, precum tehnica amplificării treptate a conflictului, răsturnările de situație, anticipările și amânările, toate având rolul de a menține situațiile conflictuale și tensiunea dramatică.

Fiind o comedie realistă de moravuri politice și sociale, bazată pe conflicte dramatice, scopul acestei creații este de a **scoate în evidență partea negativă a firii omenești** cu scopul de a îndrepta eventuale situații similare. Astfel, **trăsăturile personajelor** sunt evidențiate prin intermediul surselor **comicului**(de caracter, limbaj, situație, nume). Personajele sunt caracterizate direct, de către autor, numele acestora reprezentând o sursă a comicului. Numele lui Trahanache (trahana = cocă moale) sugerează flexibilitatea, maleabilitatea, posibilitatea de a fi manevrat și modelat ușor. Numele lui Cațavencu semnifică pălăvrăgeala, falsitatea, omul cu două fețe (cață = mahalagioaică; cațaveică = haină cu două fețe). Tipătescu este „tipul amorezului”, cuplul Farfuridi – Brânzovenescu face referire la domeniul culinar, în timp ce Dandanache presupune o adevărată „dandana”. În viziunea autorului, cel mai mic detaliu poate oferi informații relevante despre un personaj. Astfel, prin limbaj, se sugerează, indirect, prostia: „vreau ce mi se cuvine după o luptă de atâta vreme, vreau ceea ce merit în orașul ăsta de gogomani unde sunt cel dintâi... între fruntașii politici”. Așadar, **comicul de limbaj** localizat în discursul incoerent al lui Cațavencu ne face să înțelegem că și el se încadrează între „gogomani”, talentul său de a susține un discurs fiind nevalid.

**Titlul comediei** este ales în mod special de autor pentru a anticipa intriga piesei de teatru și a prezenta motivul izbucnirii conflictelor dintre personaje. Acesta este alcătuit dintr-un substantiv comun, simplu, articulat nehotărât, „O scrisoare”, care ar putea fi orice scrisoare, și adjectivul provenit din participiu, „pierdută”. Din punctul de vedere al compoziției comediei, tehnica „bulgărelui de zăpadă” dirijează acțiunea piesei grupată în patru acte și amplifică, treptat, începând încă din titlu, conflictele dintre personaje.

Ca structură, opera este împărțită clasic, în 4 acte, divizate în acte și scene, actul II și IV, având întinderea cea mai mare, de câte 14 scene. Personajele piesei, numite de Caragiale „persoane” sunt menționate cu numele și statutul social pe care îl deține fiecare.

**Incipitul comediei** prezintă personajele: Ștefan Tipătescu, prefectul județului și Pristanda, polițistul. Aceștia citesc un articol din ziarul „Răcnetul Carpaților”, în care guvernul este acuzat că a lăsat județul în „ghearele unui bampir”. Lucrurile încep să se precipite atunci când vine vorba despre o scrisoare de amor pe care Zoe Trahanache a pierdut-o. Această scrisoare ar fi fost adresată lui Ștefan Tipătescu, însă soția lui Zaharia Trahanache o pierde, scrisoarea ajungând la Cetățeanul turmentat. Profitând de slăbiciunea Cetățeanului turmentat, Cațavencu îl invită „la o țuică” și reușește să-i fure documentul. Acesta consideră că postul de deputat poate fi obținut mai ușor prin intermediul șantajului. Așadar, Cațavencu ajunge în posesia scrisorii de amor mult căutate de Zoe și se folosește de acest „avantaj”.

**Acțiunea comediei** evoluează în funcție de apariția și dispariția scrisorii și de încercările zadarnice ale lui Pristanda de a obține scrisoarea. Ștefan Tipătescu cere arestarea lui Cațavencu, însă Zoe se opune și îi cere lui Tipătescu să îl susțină pe Cațavencu, pentru a recupera scrisoarea. Tipătescu îi promite lui Nae Cațavencu diferite funcții, care nu sunt luate în calcul de acesta din urmă. Atunci când se anunță câștigătorul, toată lumea este uimită: Agamiță Dandanache este noul ales. Cațavencu încearcă să vorbească public despre scrisoare, însă nu reușește să demonstreze nimic. El a pierdut pălăria în care se afla scrisoarea, aceasta ajungând din nou la Cetățeanul turmentat, care i-o înapoiază destinatarei.

**Finalul comediei** face lumină printre personaje și estompează conflictele. Scrisoarea ajunge înapoi la Zoe, sugerând circularitate, datorită drumului parcurs: Zoe-Cetățeanul turmentat-Cațavencu-Cetățeanul turmentat-Zoe. Tot aici sunt clarificate lucrurile cu privire la alegerea candidatului surpriză, Dandanache „mai prost ca Farfuridi și mai canalie decât Cațavencu”. Acesta a fost trimis de la Centru, având o poveste asemănătoare: găsise o scrisoare în buzunarul „unui om însemnat”. Astfel, capacitatea de disimulare a lui Cațavencu este uimitoare, acceptând să conducă festivitatea în care triumful lui Dandanache nu este întâmplător. În final, liniștea se așterne peste situațiile conflictuale și toți sunt fericiți, într-o atmosferă de sărbătoare. Din precizarea că această lume e „în zilele noastre”, deducem caracterul clasic al operei literare.

Consider că, **tema și viziunea despre lume și creație** sunt influențate de scopul acestei creații: satirizarea și corectarea anumitor defecte omenești. Comedia are un **rol moralizator** evidențiat prin intermediul personajelor ridicole, care sunt puse în situații ce stârnesc râsul. Având o trăsătură dominantă de caracter, personajele pot fi încadrate într-un tipologie specific umană, sugerând faptul că societatea este coruptă, iar interesul personal este prioritar.

**Concluzionând**, această comedie oferă un **exemplu negativ de comportament** prin situațiile în care sunt puse personajele. Astfel, **viziunea lui Caragiale pune în lumină contrastul dintre esență și aparență** evidențiind faptul că defectele umane pot fi corectate dacă sunt demascate cu ajutorul cuvintelor: „Niciodată gândirea n-are alt vrăjmaș mai cumplit decât vorba, […] nimic nu arde pe ticăloși mai mult ca râsul”.

# Particularități de construcție a unui personaj

„O scrisoare pierdută” de Ion Luca Caragiale, este o **operă dramatică**, mai exact, o **comedie realistă de moravuri politice și sociale**, bazată pe conflicte dramatice. Comedia pune accentul pe contrastul dintre esență și aparență, prin participarea personajelor ridicole, care sunt puse în situații comice. Astfel, Caragiale face referiri la fariseism, prostie, incultură, demagogie, fiind de părere că defectele umane pot fi corectate dacă sunt demascate cu ajutorul cuvintelor: „Niciodată gândirea n-are alt vrăjmaș mai cumplit decât vorba, când aceasta nu-i vorbă supusă și credincioasă, nimic nu arde pe ticăloși mai mult ca râsul”.

Comedia înglobează un număr de personaje cu o trăsătură dominantă de caracter, personaje încadrabile într-un tip specific uman. Scopul acestei creații și tema propusă de autor este de a satiriza și de a corecta anumite defecte omenești, în urma cărora apar situații conflictuale. Titlul, care anticipează intriga comediei oferă simetrie piesei și întărește afirmația precedentă, fiind alcătuit dintr-un substantiv comun, simplu, articulat nehotărât: „O scrisoare” (cu precizarea că poate fi vorba de orice scrisoare), urmat de adjectivul provenit din participiu „pierdută”.

**Zaharia Trahanache, personajul cu trăsături evidențiate prin intermediul surselor comicului**(de caracter, limbaj, situație, nume), dar și prin caracterizare directă, indirectă, autocaracterizare, monolog dramatic sau dialog, este **personaj central, tragicomic**, fiind „stâlpul puterii politice”. La începutul piesei **lasă impresia că este un om moral, indignat de corupția care există în societate** și imoralitatea altora: „A! Ce coruptă soțietate!...Nu mai e moral, nu mai sunt prințipuri, nu mai e nimic: enteresul și iar enteresul...”. Acesta e **soțul Zoei Trahanache**, având o funcție importantă: este **„prezidentul” unor „comitete și comiții”**.

Felul în care își descrie propriul comportament reprezintă o modalitate prin care putem deduce caracterul său. Din autocaracterizare înțelegem că **pune semnul egalității între viclenie și diplomație**: „N-am umblat în viața mea cu diplomație”. Având o mentalitate meschină, se ghidează după principiul: „de la partidul întreg atârnă binele țării și de la binele țării atârnă binele nostru”.

Personajul este **caracterizat direct, de către autor**, numele acestuia fiind o sursă a comicului (trahana = cocă moale), sugerând flexibilitatea, maleabilitatea, posibilitatea de a fi manevrat și modelat ușor de către „superiorii de la Centru” sau chiar de Zoe. De asemenea, **din didascalii**, o adevărată modalitate de caracterizare directă, aflăm despre acest personaj că era „binevoitor”, „serios”, „placid”, „cu candoare”, dramaturgul sugerând „zahariseala” (Zaharia), dar și stabilitatea și calmul în situațiile conflictuale. Atunci când vine vorba de politică, însă, e capabil de înșelăciune, diplomația la care se referă fiind, de fapt, viclenie: „Într-o soțietate fără moral și fără prințip…trebuie să ai și puțintică diplomație!”.

Tot prin caracterizare directă se evidențiază și **felul în care celelalte personaje** **îl văd** pe Zaharia Trahanache. Gravitând în jurul tuturor, Pristanda îl numește „conu Zaharia”, Zoe îi spune „nene”, iar Farfuridi i se adresează cu „venerabilul neica Zaharia”. Pentru Cațavencu, Trahanache este „unul pe care contează bampirul […] ca pe Dumnezeu”, iar Cetățeanul turmentat îl consideră important, întrucât se mândrește peste tot că îl cunoaște: „Mă cunoaște conu’ Zaharia de la 11 fevruarie”. Personaj prin care Caragiale satirizează excepțional imoralitatea, falsitatea, parvenitismul, incultura, Zaharia Trahanache folosește șantajul ca modalitate de avansare în politică, fiind apreciat chiar și de adversar: „am ținut la dumneata ca la capul județului nostru” – Cațavencu.

**Caracterizarea indirectă** reiese din relația cu celelalte personaje, limbajul, acțiunea, comportamentul și replicile personajului. Astfel, prin **viclenie, diplomație, ambiție și tact** ajunge să dețină puterea în județ și să-și mențină funcția prin diferite mijloace incorecte, lăsând impresia că „știe tot, dar nu crede nimica”. **Mimează naivitatea și senilitatea**, dorința sa fiind de a rămâne prieten cu cei de pe urma cărora poate profita, așa cum este Ștefan Tipătescu: „i-a făcut și-i face servicii”. Aparenta sa naivitate este, în esență, un mijloc prin care urmărește interesele partidului, deci interesele proprii, fiind un politician abil.

Familist convins, el nu ia în calcul varianta de a fi înșelat și acceptă triunghiul conjugal, primind astfel statutul de „încornorat”. Mai mult decât atât, îl consideră pe Tipătescu un frate, iar importanța pe care i-o acordă acestuia este la același nivel cu cea pe care i-o acordă soției: „De opt ani trăim împreună ca frații, și nici un minut n-am găsit la omul ăsta măcar atâtica rău…”. Comicul de situație nu întârzie să apară, memorabilă fiind scena în care Zaharia îi povestește lui Tipătescu despre scrisoarea de amor adresată de acesta din urmă tocmai soției sale, Zoe Trahanache. Aflându-se în postura de soț înșelat, tot Zaharia va încerca să îl liniștească pe Tipătescu, acesta din urmă fiind terifiat de posibilitatea descoperirii relației amoroase cu Zoe. Personajul „încornorat” susține vehement că acea scrisoare e un fals, amplificând astfel spaima prefectului.

**Capacitatea sa de „a-i mânui pe ceilalți” este impecabilă**, relevantă fiind scena în care îi ademenește pe Farfuridi și Brânzovenescu. Aceștia ar fi fost gata să-l reclame la „Centru”, din cauza trădării. De asemenea, cu o viclenie supremă dă impresia că este imparțial în cadrul adunării pentru alegerea candidatului, că alegerile sunt democratice, însă lucrurile nu stau deloc așa. Conștient de faptul că totul e o escrocherie politică, preferă să îl accepte pe Dandanache, deși Cațavencu ar fi fost ales anterior. Lăsând impresia cetățenilor că alegerile sunt o nouă „etapă istorică”, participă la falsificarea listelor de alegători, întrucât știe că se află în spatele scenei, unde demagogia și escrocheriile sunt posibile. Fiind o operă cu un caracter circular, Trahanache reia în finalul comediei constatarea de la început: „Ce lume! Ce lume!”, sugerând faptul că societatea este coruptă, iar interesul personal este prioritar.

**Concluzionând**, conform precizării că această lume e „în zilele noastre”, deducem caracterul clasic al acestei opere literare, precum și faptul că Zaharia Trahanache este un **personaj specific unei categorii și intră într-o tipologie umană general valabilă.**

# Relația dintre două personaje

**Comedie realistă de moravuri politice și sociale**, bazată pe conflicte dramatice, „O scrisoare pierdută” de Ion Luca Caragiale, pune accentul pe **contrastul dintre esență și aparență**, prin existența personajelor ridicole, care sunt puse în situații comice. Scopul acestei creații este de a satiriza și de a corecta anumite defecte omenești.

**Titlul** anticipează intriga comediei, fiind alcătuit dintr-un substantiv comun, simplu, articulat nehotărât –  „O scrisoare” (cu precizarea că poate fi vorba de orice scrisoare) –  urmat de adjectivul provenit din participiu „pierdută”. Compozițional, tehnica „bulgărelui de zăpadă” direcționează acțiunea piesei grupată în patru acte și amplifică treptat conflictele acesteia.

Cele două personaje, **Nae Cațavencu și Zaharia Trahanache**, reprezintă **cuplul de adversari politici**, care au același scop: interesul personal și avansarea în politică. **Trăsăturile celor două personaje** sunt evidențiate prin intermediul surselor comicului (de caracter, limbaj, situație, nume), dar și prin caracterizare directă, indirectă, autocaracterizare, monolog dramatic sau dialog.

Dacă la începutul piesei **Zaharia Trahanache lasă impresia că este un om moral**, indignat de corupția care există în societate și de imoralitatea altora: „A! Ce coruptă soțietate!... Nu mai e moral, nu mai sunt prințipuri”, pe parcursul piesei, chiar felul în care își descrie propriul comportament ne ajută să deducem **caracterul său josnic**. Din autocaracterizare, înțelegem că pune semnul egalității între viclenie și diplomație: „N-am umblat în viața mea cu diplomație”. În ceea ce îl privește pe Cațavencu, aflăm despre acesta încă de la început că deține o scrisoare care îl va ajuta în câștigarea alegerilor.

**Personajele sunt caracterizate direct**, de către autor, numele acestora fiind o sursă a comicului. **Numele lui Trahanache** (trahana=cocă moale) sugerează flexibilitatea, maleabilitatea, posibilitatea de a fi manevrat și modelat ușor, iar **numele lui Cațavencu** semnifică pălăvrăgeala, falsitatea, omul cu două fețe (cață=mahalagioaică; cațaveică= haină cu două fețe). De asemenea, din didascalii, o adevărată modalitate de caracterizare directă, aflăm despre Zaharia Trahanache faptul că era „binevoitor”, „serios”, „placid”, „cu candoare”, dramaturgul sugerând „zahariseala” (Zaharia), dar și stabilitatea în situațiile conflictuale. Atunci când vine vorba de politică, însă, **e capabil de înșelăciune**, diplomația la care se referă fiind, de fapt, viclenie: „Într-o soțietate fără moral și fără prințip…trebuie să ai și puțintică diplomație!”.

Tot prin caracterizare directă se evidențiază și felul în care celelalte personaje îi văd pe cei doi adversari politici. Pristanda îl numește pe Zaharia „conu Zaharia”, Zoe îi spune „nene”, iar Farfuridi i se adresează cu „venerabilul neica Zaharia”. Pentru Cațavencu, Trahanache este „unul pe care contează bampirul […] ca pe Dumnezeu”. Personaj prin care Caragiale satirizează excepțional imoralitatea, falsitatea, incultura, Zaharia Trahanache folosește șantajul ca modalitate de avansare în politică, fiind apreciat și de adversar: „am ținut la dumneata ca la capul județului nostru” – Cațavencu. În ceea ce îl privește pe Cațavencu, Ștefan Tipătescu îl consideră „Canalie nerușinată” şi îl numește „Mizerabile!”, „Mișelule!”, recurgând chiar la amenințări: „trebuie să-mi dai aici scrisoarea… ori te ucid ca pe un câine!”. Trahanache îl etichetează „mișelul de Cațavencu”, pe bună dreptate, dacă ne gândim că acesta tulbură liniștea tuturor.

Caracterizarea indirectă reiese din **relația cu celelalte personaje**, limbajul, acțiunea, comportamentul și replicile personajelor. Astfel, **prin viclenie, ambiție și tact cele două personaje ajung să-și mențină funcția** și să aspire mai sus. Cațavencu ajunge în posesia scrisorii de amor mult căutate de Zoe și se folosește de acest „avantaj”. Profitând de slăbiciunea Cetățeanului turmentat, Cațavencu îl invită pe acesta „la o țuică” și reușește să-i fure documentul. Consideră că postul de deputat poate fi obținut mai ușor prin intermediul șantajului, comicul de limbaj sugerând, indirect, prostia: „vreau ce mi se cuvine după o luptă de atâta vreme, vreau ceea ce merit în orașul ăsta de gogomani unde sunt cel dintâi... între fruntașii politici”. Astfel, pe măsură ce Cațavencu își șantajează adversarii cu scrisoarea, conflictul se amplifică și determină apariția conflictelor secundare.

În ceea ce îl privește pe Zaharia Trahanache, acesta mimează naivitatea și senilitatea, dorința sa fiind de a rămâne prieten cu cei de pe urma cărora poate profita, precum Ștefan Tipătescu: „i-a făcut și-i face servicii”. Aparenta sa naivitate este, în esență, un mijloc prin care urmărește interesele partidului, deci interesele proprii, fiind un politician abil. **Demagogia este apodictic o trăsătură comună** pentru ambele personaje: „Nu voi, stimabile, să știu de Europa d-tale, eu voi să știu de România mea și numai de România” – Cațavencu. Având o mentalitate meschină, și Zaharia se ghidează după un principiu asemănător: „de la partidul întreg atârnă binele țării și de la binele țării atârnă binele nostru”. Familist convins, Zaharia nu se gândește că ar putea fi înșelat și acceptă triunghiul conjugal, primind astfel statutul de „încornorat”. Comicul de situație nu întârzie să apară, memorabilă fiind scena în care Zaharia îi povestește lui Tipătescu despre scrisoarea de amor adresată de acesta din urmă tocmai soției sale, Zoe Trahanache. Aflându-se în postura de soț înșelat, tot Zaharia încearcă să îl liniștească pe Tipătescu, acesta fiind terifiat de posibilitatea descoperirii relației amoroase cu Zoe.

**Capacitatea celor două personaje de „a-i mânui pe ceilalți” este impecabilă.** Cu o viclenie supremă, Zaharia dă impresia că este imparțial în cadrul adunării pentru alegerea candidatului. Conștient că totul e o escrocherie politică, lasă impresia cetățenilor că alegerile sunt o nouă „etapă istorică”. Capacitatea de disimulare a lui Cațavencu este uimitoare, acceptând să conducă festivitatea în care triumful lui Dandanache nu este întâmplător: și el deținea o scrisoare. Astfel, în final, liniștea se așterne peste situațiile conflictuale și toți sunt fericiți.

**Concluzionând**, cuplul alcătuit din **Zaharia Trahanache și Nae Cațavencu lasă la vedere personaje specifice unui tip uman**, general valabil. Astfel, Caragiale face referiri la fariseism, prostie, incultură, demagogie, fiind de părere că defectele umane pot fi corectate dacă sunt demascate cu ajutorul cuvintelor: „Niciodată gândirea n-are alt vrăjmaș mai cumplit decât vorba, […] nimic nu arde pe ticăloși mai mult ca râsul”.

# Relația dintre Tipătescu și Zoe

Piesa ,,O scrisoare pierdută” a fost interpretată pentru prima dată în anul 1884, pe scena Teatrului Național din București. Opera este o comedie de moravuri (politice, sociale, familiale) și de caracter, având o temă de factură realistă care constă în criticarea instituțiilor și moravurilor societății burgheze. Comedia pune accentul pe contrastul dintre esență și aparență, prin participarea personajelor ridicole, care sunt puse în situații comice. Scopul acestei creații este de a satiriza și de a corecta

anumite defecte omenești. Caragiale face referiri la fariseism, prostie, incultură, demagogie, fiind de părere că prin viziunea adoptată, mai exact, prin satirizarea defectelor umane se obține corectarea acestora. Astfel, trăsăturile personajelor sunt evidențiate prin intermediul surselor comicului (de caracter, limbaj, situație, nume). Personajele sunt caracterizate direct, de către autor, numele acestora reprezentând o sursă a comicului. Titlul comediei este ales în mod special de autor pentru a anticipa intriga piesei de teatru și a prezenta motivul izbucnirii conflictelor dintre personaje. Acest conflict constă în confruntarea politică a două forțe opuse. Intriga pornește de la pierderea unei scrisori intime, compromițătoare, fapt care stârnește o agitație nejustificată.

Cuplul Zoe Trahanache și Ștefan Tipătescu au rămas în istoria literaturii, relația dintre ei fiind una foarte strânsă, în condițiile în care Zoe era căsătorită cu Zaharia Trahanache. De altfel, Zoe a fost încadrată de critica literară în tipul cochetei adulterei, dar și a femeii voluntare, în vreme ce Tipătescu întruchipează tipul donjuanului, al primul amorez. Personaj principal, Ștefan Tipătescu este prefectul județului, pe care îl administrează precum ar face-o pe propria moșie. Încă din primele rânduri ale comediei, Tipătescu este descris de Cațavencu în ziarul său „Răcnetul Carpaților”, drept un vampir care „suge sângele poporului”. După cum reiese din conflictul principal al piesei, Tipătescu este amantul lui Zoe Trahanache, soția celui mai bun prieten al său, Zaharia Trahanache. Ștefan Tipătescu este o persoană relativ slabă pe plan emoțional, mulțumită cu simpla idee că ar putea fi amantul perfect, iubit în aparență, fără a se dezvălui acest lucru publicului. Astfel, Tipătescu este prins într-un triunghi conjugal definit prin manipulare și subtilitate: Zoe-Zaharia-Ștefan.

Pe de cealaltă parte, Zoe Trahanache este unul dintre personajele principale ale textului, are un rol esențial în construirea conflictului comic, dat fiind faptul că ea pierde scrisoarea de dragoste pe care i-o adresează Tipătescu. De la acest eveniment banal, intriga comediei va lua amploare. Femeia este soția lui Zaharia Trahanache și amanta lui Tipătescu, ea fiind de fapt cea care îi manipulează pe ambii bărbați după bunul plac. Este ambițioasă, voluntară, obișnuită să domine și să-și impună voința. De altfel, i se subordonează Tipătescu, Trahanache și, diplomatic, chiar Cațavencu, unul dintre personajele care înțeleg exact rolul ei în viața publică a reședinței județului de munte. Speriată de șantajul lui Cațavencu, încearcă să-l convingă pe Tipătescu să accepte condițiile avocatului, făcând uz de lacrimi, leșinuri și de șantaj sentimental.

În relația Zoe-Tipătescu, femeia este cea care deține controlul, Tipătescu fiind cel care se supune și renunță la multe lucruri de dragul ei. Deși susține că îl iubește, Zoe nu se compromite, nu renunță la statutul de soție a lui Trahanache și nici la poziția de primă doamnă a orașului de provincie. Aceste două personaje sunt ironizate de-a lungul textului pentru legătura amoroasă extraconjugală, semnificative în acest sens fiind poreclele Fănică și Joițica. Prezența triunghiului conjugal este una dintre cele mai importante modalități de construcție a comicului de situație. Scena în care Tipătescu, Zoe și Zaharia sunt reuniți și discută despre scrisoarea de dragoste este emblematică pentru sublinierea intențiilor ironice ale autorului. Zoe se preface că leșină, ofensată de acuzațiile care i se aduc, Tipătescu spumegă de furie, iar Zaharia Trahanache, mimând perfect inocența, caută o modalitate de contrașantaj.

O altă scenă importantă este acea în care Nae Cațavencu, găsește, sau mai bine zis, fură o scrisoare de amor a prefectului Ștefan Tipătescu către Zoe Trahanache, soția lui Zaharia Trahanache, șeful local al partidului aflat la guvernare. Această faptă declanșează desfășurarea întregii acțiuni când Zaharia Trahanache și Zoe sunt șantajați de Cațavencu cu publicarea scrisorii dacă nu îl vor susține la alegeri. Zoe începe să fie speriată de publicarea scrisorii și ia decizia de a se întâlni cu Cațavencu și încearcă să-l convingă de susținere, dar este refuzată. Chiar dacă Tipătescu îi oferă arestatului o moșie și numeroase funcții și el va fi refuzat. Punctul culminant al operei aduce în lumina o scenă în care Zoe joacă rolul principal: momentul în care scrisoarea revine la Zoe, prin intermediul Cetățeanului turmentat, iar Cațavencu rămâne fără obiectul șantajului. Deposedat, acesta acceptă toate condițiile impuse de Zoe.

Cuplul Zoe-Tipătescu este urmărit pe parcursul întregului text, ambele personaje fiind caracterizate atât direct, cât și indirect. Predominante, în textul dramatic, sunt modalitățile de caracterizare indirectă, realizată prin intermediul acțiunilor, al atitudinilor adoptate de personaj și prin limbaj. O modalitate specifică de caracterizare a personajului din textul dramatic sunt didascaliile, care pot reprezenta o modalitate de caracterizare directă, făcută din perspectiva autorului sau o modalitate de caracterizare indirectă, prin consemnarea reacțiilor personajului în raport cu anumite evenimente. Tipurile de comic ajută la caracterizare personajelor, astfel putem vorbi de comicul de situație, de caracter mai ales atunci când aflăm că Tipătescu ar fi în stare să renunțe la carieră, statut social și la prietenia cu Trahanache pentru dragostea lui Zoe. Aceasta, însă, are rolul de păpușar în relație cu cei doi bărbați, fiind în principal interesată de imaginea sa în public, nu de Tipătescu.

În concluzie, cuplul Zoe-Tipătescu aduce în prim plan personaje ce aparțin unor tipologii ce au trecut proba timpului, căci problema triunghiului amoros din opera lui Caragiale este încă actuală. Personajele trec prin situații comice, scoțându-se în evidență contrastul dintre esență și aparență.

# Relația dintre Ștefan Tipătescu și Nae Cațavencu

 „O scrisoare pierdută” este o comedie de moravuri (politice, sociale, familiale) și de caracter, având o temă de factură realistă, axată pe critica instituțiilor și moravurilor societății burgheze. Așa cum precizează autorul în partea de început, în care sunt prezentate personajele, acțiunea piesei se petrece în capitala unui județ de munte spre sfârșitul secolului al XIX-lea.

Textul lui Caragiale este structurat în patru acte, iar acțiunea cuprinde o serie de întâmplări legate de farsa electorală din anul 1883, farsă la care iau parte toate personajele. Ion Luca Caragiale pune accentul pe contrastul dintre esență și aparență, prin existența personajelor ridicole, puse în situații comice. Scopul acestei creații este de a satiriza și de a corecta anumite defecte omenești.

Ștefan Tipătescu este personajul principal, masculin, prefectul județului, însă îi lipsește capacitatea de a conduce. De aceea, el apelează constant la sprijinul lui Zaharia Trahanache și al soției acestuia, Zoe. Tipătescu este tipul amorezului, fiind amantul lui Zoe Trahanche, soția celui mai bun prieten al său, Zaharia Trahanache.

Nae Cațavencu este un personaj secundar, dar cu foarte mare impact asupra celorlalte personaje. El are un statut social impunător: „avocat, director – proprietar al ziarului «Răcnetul Carpaților», prezident-fondator al Societății enciclopedice-cooperative «Aurora economică română»”. Rolul lui Nae Cațavencu în acțiunea operei devine unul foarte important în momentul în care acesta găsește scrisoarea pierdută de Zoe și scrisă de Tipătescu.

Relația dintre cele două personaje, Tipătescu și Cațavencu, începe să fie una conflictuală în momentul în care scrisoarea de dragoste redactată de prefect ajunge la Cațavencu. Zoe pierde scrisoarea, care ajunge în posesia unui cetățean („Cetățeanul turmentat”). Cațavencu îl vede pe acesta citind scrisoarea și observă scrisul lui Tipătescu. Apoi, Cațavencu îl invită „la o țuică”, iar când acesta este beat de-a binelea, îi fură documentul. Bărbatul plănuiește să folosească scrisoarea pentru a-l șantaja pe Tipătescu, pentru a avansa în ierarhia politică.

Nae Cațavencu reprezintă tipul demagogului, al politicianului ipocrit și parvenit, al cărui unic scop este reprezentat de obținerea puterii și a influenței în cariera politică. El este dispus să apeleze la orice mijloace pentru a obține ceea ce dorește, chiar dacă aceasta înseamnă prejudicierea altora. Nu ține cont de faptul că acea scrisoare ar putea compromite două persoane, pe Zoe și Tipătescu. Mai mult decât atât, amenință cu publicarea ei în ziar.

Atitudinea lui Cațavencu față de Tipătescu este una de superioritate, întrucât, în momentul în care deținea scrisoarea, acesta încearcă să-l șantajeze pe Tipătescu. La rândul lui, prefectul dă dovadă că este un om instruit și abordează cu inteligență jocurile politice, dar uneori devine impulsiv și violent, la fel cum se întâmplă și într-unul dintre conflictele sale cu Nae Cațavencu. Între timp, în „Răcnetul Carpaților” se anunță publicarea în numărul următor a unei scrisori referitoare la relația ascunsă dintre doi oameni politici influenți. După această veste, Tipătescu îi ordonă lui Pristanda să-l aresteze pe Cațavencu, urmând ca, în arest, să negocieze cu el. Îi oferă o moșie și numeroase funcții, dar va fi refuzat, căci scopul era unul singur: „mandatul de deputat”.

Conflictul dintre Tipătescu și Cațavencu începe să se stingă în momentul în care sosește o telegramă cu numele candidatului de la centru: Agamemnon Dandanache. Punctul culminant îl reprezintă momentul în care, în ziua alegerilor, după un scandal, Cațavencu pierde pălăria în căptușeala căreia se afla scrisoarea. Cetățeanul turmentat găsește din nou scrisoarea și i-o duce lui Zoe. Acum, Cațavencu se află într-o postură care-l obligă să renunțe la atitudinea de superioritate pe care o afișa în fața lui Tipătescu. Mai mult decât atât, umil, conduce festivitatea dedicată lui Dandanache.

În concluzie, Cațavencu dă dovadă de o mare putere de disimulare, căci, în relația cu Tipătescu, își urmează doar propriul interes, fără empatie, fără să-i pese de urmări, amenințând cu publicarea scrisorii. În momentul în care pierde scrisoarea, devine umil și lingușitor. Astfel, relația dintre cele două personaje suferă transformări, iar raporturile dintre cei doi bărbați se inversează în funcție de cel care deține poziția cea mai avantajoasă.

# Relația dintre Nae Cațavencu și Pristanda

Opera „O scrisoare pierdută” este o comedie de moravuri și de caracter, având o temă de factură realistă, care constă în criticarea instituțiilor și moravurilor societății burgheze. Așa cum precizează autorul în partea de început, în care sunt prezentate personajele, acțiunea piesei se petrece în capitala unui județ de munte spre sfârșitul secolului al XIX-lea.

Textul lui Caragiale este structurat în patru acte, iar acțiunea cuprinde o serie de întâmplări legate de farsa electorală din anul 1883, farsă la care iau parte toate personajele. Ion Luca Caragiale pune accentul pe contrastul dintre esență și aparență, prin existența personajelor ridicole, puse în situații comice.

În opera „O scrisoare pierdută”, întâlnim următoarele tipologii: tipul politic și al demagogului (Nae Cațavencu), tipul oportunistului (Zaharia Trahanache), tipul adulterei (Zoe Trahanache), tipul politicianului fără scrupule (Agamemnon Dandanache), precum și tipul slugarnicului (Ghiță Pristanda).

Nae Cațavencu este un personaj secundar, dar cu foarte mare impact asupra celorlalte personaje și are un statut social impunător: „avocat, director – proprietar al ziarului «Răcnetul Carpaților», prezident-fondator al Societății enciclopedice-cooperative «Aurora economică română»”. Totodată, el este liderul opoziției locale. Rolul lui devine foarte important în jocurile de putere care au loc în piesă în momentul în care Zoe pierde o scrisoare de la Tipătescu, iar aceasta este găsită de Cațavencu. Arivist, demagog și lipsit de scrupule, Cațavencu se va folosi de scrisoare, transformând-o într-o armă de șantaj cu ajutorul căreia speră să obțină postul de deputat.

Ghiță Pristanda este un personaj secundar, masculin, tipul slugarnicului, angajat al primăriei orașului de provincie unde are loc acțiunea piesei. Subordonatul lui Tipătescu, el vrea, totuși, să pozeze în rolul figurii autoritare, cu o misiune importantă și dificilă în cadrul societății.  Cu toate acestea, el nu face decât să îndeplinească, slugarnic, „scrofulos la datorie”, ordinele lui Tipătescu, fără a realiza altceva pentru interesul public.

Relația dintre Nae Cațavencu și Ghiță Pristanda este în primul rând, influențată de Ștefan Tipătescu, căci Pristanda este cel care trebuie să execute ordinele date de prefectul județului. O scenă în care cele două personaje interacționează este cea în care Pristanda primește ordinul de a-l aresta în mod abuziv pe Nae Cațavencu. După ce Nae ajunge în posesia scrisorii de dragoste semnată de Tipătescu, bărbatul încearcă să facă tot posibilul pentru a împiedica publicarea ei. Văzând că Nae Cațavencu nu cedează, hotărăște să-l aresteze, iar pentru a realiza acest lucru, îl folosește pe Pristanda.

Ghiță, ajuns în fața lui Cațavencu, ordonă: „curat violare de domiciliu, da umflați-l!”. Caracterizat de un ridicol fără margini, Pristanda, urmează orbește ordinele, chiar dacă știe, și chiar afirmă: „curat violare de domiciliu”. El își urmărește doar propriul interes, asemenea lui Cațavencu. De altfel, ambele personaje se aseamănă, căci în momentul în care percep posibilitatea unui câștig, sunt gata să treacă în „echipa” adversă. Pristanda îi mărturisește la un moment dat lui Cațavencu, lingușindu-l: „Eu gazeta dumneavoastră o citesc ca Evanghelia totdeauna”. Pe de altă parte, la fel reacționează și Cațavencu; ajunge să conducă campania, după ce vede că planurile lui de a candida au eșuat. Atât Pristanda, cât și Cațavencu, sunt adaptabili, modelându-și principiile și comportamentul în funcție de propriile interese.

În concluzie, relația dintre Nae Cațavencu și Pristanda se evidențiază prin faptul că cele două personaje, deși aparțin unor categorii sociale diferite, au comportamente asemănătoare, urmându-și doar propriul interes. În momentul arestării, Ghiță urmează cu sfințenie ordinele, însă susține că îi va citi gazeta, chiar dacă el nu știe să citească.

# Relația dintre Pristanda și Tipătescu

Opera „O scrisoare pierdută” este o comedie de moravuri și de caracter, având o temă de factură realistă, care constă în criticarea instituțiilor și moravurilor societății burgheze. Așa cum precizează autorul în partea de început, în care sunt prezentate personajele, acțiunea piesei se petrece în capitala unui județ de munte, spre sfârșitul secolului al XIX-lea. Textul lui Caragiale este structurat în patru acte, iar acțiunea cuprinde o serie de întâmplări legate de farsa electorală din anul 1883, farsă la care iau parte toate personajele. Ion Luca Caragiale pune accentul pe contrastul dintre esență și aparență, prin existența personajelor ridicole, puse în situații comice.

În opera „O scrisoare pierdută” întâlnim următoarele tipologii: tipul amorezului (Ștefan Tipătescu), tipul oportunistului (Zaharia Trahanache), tipul adulterei (Zoe Trahanache), tipul politicianului fără scrupule (Agamemnon Dandanache), precum și tipul funcționarului (Ghiță Pristanda).

Ghiță Pristanda este un personaj secundar, masculin, angajat al primăriei orașului de provincie unde are loc acțiunea piesei. El întruchipează tipul funcționarului, fiind subordonatul lui Tipătescu. Totodată, Pristanda este și cel care vrea să pozeze în rolul figurii autoritare, cu o misiune importantă și dificilă în cadrul societății, dar nu face decât să îndeplinească, slugarnic, „scrofulos la datorie”, ordinele lui Tipătescu, fără a contribui prin altceva la urmărirea interesului public.

Ștefan Tipătescu este personajul principal, masculin, cu un statut social înalt, fiind prefectul județului. Cu toate acestea, îi lipsește capacitatea de a conduce, și de aceea apelează constant la sprijinul lui Zaharia Trahanache și al soției acestuia, Zoe. Tipătescu este tipul amorezului, fiind amantul lui Zoe Trahanache, soția celui mai bun prieten al său, Zaharia Trahanache. Condiția materială a lui Tipătescu este una foarte bună, el nu este căsătorit, nu are copii, are o funcție importantă și o avere considerabilă.

Relația dintre cele două personaje este conturată chiar de la începutul piesei de teatru, acestea discutând despre politică. Ghiță îi este subordonat lui Tipătescu, acesta ducând la îndeplinire ordinele prefectului, dar făcând pe plac și lui Zoe. De altfel, Ghiță este cel care cunoaște relația dintre Zoe și Tipătescu, precum și toate secretele politice, personale pe care Tipătescu le are. Acesta cunoaște situația lui Ghiță, știe că salariul este mic și închide ochii atunci când Ghiță încearcă să „tragă frumușel condeiul”. Între cele două personaje există, așadar, până la un punct, o relație de complicitate. Această dinamică nu exclude, însă, diferența de statut social, care nu dispare niciodată în interacțiunea celor doi.  
O secvență în care se observă relația dintre cele două personaje este cea în care Tipătescu îl trimite pe Ghiță să cumpere și să pună 40 de steaguri la cele mai importante clădiri din oraș, iar atunci când le numără, descoperă că nu erau destule steaguri. Când îl întreabă pe Ghiță, acesta se fâstâcește, evită, numără prost, se scuză, invocă fel de fel de motive, iar într-un final, Tipătescu îl iartă, fără să-l pună la plată, dând vina pe salariul mic al funcționarului.

De altfel, Ghiță este un om devotat prefectului, lingușitor chiar, servil, nu face nimic altceva decât să îndeplinească ordinele lui Tipătescu, fără să facă ceva spre binele comunității, uitând uneori că este polițist. Acesta reprezintă motivul protecției lui Pristanda de către prefect, care știe foarte bine că are nevoie de un bun executant. Ceea ce determină atitudinea personajului este interesul propriu: „famelie mare, renumerație mică, după buget”. Pristanda joacă atât rolul oportunistului, cât și pe cel al omului de care se profită. El își oferă serviciile oricui îi poate servi, la rândul său, interesele. Din această cauză, Pristanda este mereu gata să treacă în tabăra adversă, uitând rapid de loialitatea pe care se prefăcea că o deține. Astfel, deși Ghiță îl arestează pe Cațavencu, nu omite să-i mărturisească faptul că-i citește gazeta, lingușindu-l.

Tipătescu îl tratează pe Pristanda cu prietenie, amabilitate, uneori i se destăinuie, îl compătimește, îl iartă, dând dovadă de o aparentă generozitate. Ghiță întruchipează tipul funcționarului servil, care urmează orbește ordinele și care își urmărește propriul interes. Între cei doi există și o relație de complicitate, fapt dovedit de apelativele „coane Fănică” și „Ghiță”.  Această complicitate mai derivă și din faptul că cei doi bărbați își cunosc unul altuia slăbiciunile și secretele.

În concluzie, relația dintre Tipătescu și Pristanda este una de subordonare, funcționarul fiind subordonat prefectului. Tipătescu este un om instruit, care deține o funcție importantă, are o avere considerabilă, nu este căsătorit, nu are familie, în timp ce Ghiță are un salariu mic și o familie mare de întreținut. Această dinamică este „îndulcită” de momentele în care Tipătescu închide ochii în fața „scăpărilor” ocazionale ale lui Pristanda, precum și de cele în care prefectul i se confesează subordonatului său, conștient fiind de faptul că-i putea cumpăra timpul și atenția.

# Modul în care se reflectă o temă

Îți va fi mai ușor să scoți în evidență modul în care se reflectă contrastul dintre esență și aparență în comedia O scrisoare pierdută de Ion Luca Caragiale, citind informațiile de pe această pagină. Totodată, dacă la examenul de Bacalaureat vei primi cerința de a scrie un eseu în care să prezinți modul în care se reflectă o temă în comedia lui Ion Luca Caragiale, vei ști exact cum trebuie să-ți structurezi materialul.

„O scrisoare pierdută” de Ion Luca Caragiale este o **operă dramatică**, mai exact, o **comedie realistă de moravuri politice și sociale**, bazată pe conflicte dramatice. Comedia pune accentul pe **contrastul dintre esență și aparență**, prin participarea personajelor ridicole, care sunt puse în situații comice. Astfel, prin elementele de compoziție specifice unui text dramatic și prezente în această comedie, Caragiale face referiri la fariseism, prostie, incultură, demagogie, fiind de părere că prin tema dezvoltată, mai exact, prin satirizarea defectelor umane se obține corectarea acestora.

Comedia înglobează un număr de personaje cu o trăsătură dominantă de caracter, personaje încadrabile într-un tip specific uman. Scopul acestei creații și **tema propusă de autor este de a satiriza și de a corecta anumite defecte omenești**, în urma cărora apar situații conflictuale. Titlul, care anticipează intriga comediei oferă simetrie piesei și întărește afirmația precedentă, fiind alcătuit dintr-un substantiv comun, simplu, articulat nehotărât: „O scrisoare” (cu precizarea că poate fi vorba de orice scrisoare), urmat de adjectivul provenit din participiu –„pierdută”.

**Tema** acestei comedii se conturează cu ajutorul modului de expunere specific, dialogul, prin intermediul căruia personajele schimbă replici și își prezintă opiniile și intențiile. Are loc, astfel, prezentarea vieții social-politice dintr-un oraș de provincie, pe fondul agitației și forfotei specifice campaniei electorale. Acțiunea se petrece în trei zile, „în capitala unui județ de munte”, timpul și spațiul nefiind precizate cu exactitate. Accentul cade pe **evidențierea contrastului dintre esență și aparență**, dintre ceea ce sunt personajele în realitate și ceea ce vor să pară. De precizat sunt și anumite tehnici specifice textelor dramatice, precum tehnica amplificării treptate a conflictului, răsturnările de situație, anticipările și amânările, toate având rolul de a menține situațiile conflictuale și tensiunea dramatică.

Fiind o comedie realistă de moravuri politice și sociale, bazată pe conflicte dramatice, scopul acestei creații este de a **scoate în evidență partea negativă a firii omenești** cu scopul de a îndrepta eventuale situații similare. Din punctul de vedere al compoziției comediei, tehnica „bulgărelui de zăpadă” dirijează acțiunea piesei grupată în patru acte și amplifică, treptat, începând încă din titlu, conflictele dintre personaje.

Încă din **incipitul comediei** observăm **conturarea temei**, care rezultă din dialogul celor două personajele: Ștefan Tipătescu, prefectul județului și Pristanda, polițistul. Aceștia citesc un articol din ziarul „Răcnetul Carpaților”, în care guvernul este acuzat că a lăsat județul în „ghearele unui bampir”. Lucrurile încep să se precipite atunci când vine vorba despre o scrisoare de amor pe care Zoe Trahanache a pierdut-o. Această scrisoare ar fi fost adresată lui Ștefan Tipătescu, însă soția lui Zaharia Trahanache o pierde, scrisoarea ajungând la Cetățeanul turmentat. Profitând de slăbiciunea Cetățeanului turmentat, Cațavencu îl invită „la o țuică” și reușește să-i fure documentul. Acesta consideră că postul de deputat poate fi obținut mai ușor prin intermediul șantajului. Așadar, Cațavencu ajunge în posesia scrisorii de amor mult căutate de Zoe și se folosește de acest „avantaj”.

**Pe măsură ce se derulează acțiunea comediei este pusă în relief și tema acestei opere.** Evenimentele evoluează în funcție de apariția și dispariția scrisorii și de încercările zadarnice ale lui Pristanda de a obține scrisoarea. Ștefan Tipătescu cere arestarea lui Cațavencu, însă Zoe se opune și îi cere lui Tipătescu să îl susțină pe Cațavencu, pentru a recupera scrisoarea. Tipătescu îi promite lui Nae Cațavencu diferite funcții, care nu sunt luate în calcul de acesta din urmă. Atunci când se anunță câștigătorul, toată lumea este uimită: Agamiță Dandanache este noul ales. Cațavencu încearcă să vorbească public despre scrisoare, însă nu reușește să demonstreze nimic. El a pierdut pălăria în care se afla scrisoarea, aceasta ajungând din nou la Cetățeanul turmentat, care i-o înapoiază destinatarei.

**Finalul comediei** face lumină printre personaje și estompează conflictele. Scrisoarea ajunge înapoi la Zoe, sugerând circularitate, datorită drumului parcurs: Zoe-Cetățeanul turmentat-Cațavencu-Cetățeanul turmentat-Zoe. Tot aici sunt clarificate lucrurile cu privire la alegerea candidatului surpriză, Dandanache „mai prost ca Farfuridi și mai canalie decât Cațavencu”. Acesta a fost trimis de la Centru, având o poveste asemănătoare: găsise o scrisoare în buzunarul „unui om însemnat”. Astfel, capacitatea de disimulare a lui Cațavencu este uimitoare, acceptând să conducă festivitatea în care triumful lui Dandanache nu este întâmplător. În final, liniștea se așterne peste situațiile conflictuale și toți sunt fericiți, într-o atmosferă de sărbătoare. Din precizarea că această lume e „în zilele noastre”, deducem caracterul clasic al operei literare.  
Comportamentul personajelor este o altă sursă prin care se pune în lumină tema. Unul dintre personajele prin care Caragiale satirizează excepțional imoralitatea, falsitatea și incultura este Zaharia Trahanache, care folosește șantajul ca modalitate de avansare în politică, fiind apreciat și de adversar: „am ținut la dumneata ca la capul județului nostru” – Cațavencu. Un alt personaj memorabil este Cațavencu, pe care Ștefan Tipătescu îl consideră „Canalie nerușinată” și îl numește „Mizerabile!”, „Mișelule!”, recurgând chiar la amenințări: „trebuie să-mi dai aici scrisoarea… ori te ucid ca pe un câine!”. De precizat este faptul că majoritatea personajelor din această comedie mimează naivitatea, dorința lor fiind de a rămâne prieteni cu cei de pe urma cărora pot profita.

Consider că **tema acestei comedii are un scop fundamental: satirizarea și corectarea anumitor defecte omenești.** Comedia are un rol moralizator evidențiat prin intermediul personajelor ridicole, care sunt puse în situații ce stârnesc râsul. Având o trăsătură dominantă de caracter, personajele pot fi încadrate într-un tipologie specific umană, sugerând faptul că societatea este coruptă, iar interesul personal este prioritar.

**Concluzionând**, această comedie oferă un exemplu negativ de comportament prin situațiile în care sunt puse personajele. Astfel, **tema care se reflectă în comedia lui Caragiale pune în lumină contrastul dintre esență și aparență**, evidențiind faptul că defectele umane pot fi corectate dacă sunt demascate cu ajutorul cuvintelor: „Niciodată gândirea n-are alt vrăjmaș mai cumplit decât vorba, […] nimic nu arde pe ticăloși mai mult ca râsul”.

# Particularitățile textului dramatic

Piesa de teatru „O scrisoare pierdută” îl are drept autor pe I.L. Caragiale, considerat a fi cel mai de seamă dramaturg român. Admirat până în ziua de astăzi pentru actualitatea creațiilor sale, Caragiale a lăsat în urma sa o moștenire literară impresionantă. Piesa „O scrisoare pierdută” a fost interpretată pentru prima dată în anul 1884, pe scena Teatrului Național din București.

Comedia aparține realismului clasic, deoarece respectă principiile societății „Junimea” și estetica realismului care se regăsesc în criticarea „formelor fără fond” și a politicienilor corupți, satirizarea unor aspecte sociale, spiritul de observație acut, veridicitatea obținută prin tehnica acumulării detaliilor, individualizarea „caracterelor’’ prin limbaj.

**Titlul piesei** („O scrisoare pierdută”) se referă la **pretextul dramatic care determină acțiunea operei**.  Pierderea scrisorii declanșează un conflict politic, devenind astfel obiectul unui șantaj. Astfel, titlul evidențiază latura ironică a comediei, prin faptul că o simplă scrisoare este capabilă de generarea unui scandal, care poate influența la rândul său destinul politic al unei întregi regiuni.

**Tema operei** este reprezentată de **demascarea ipocriziei, a ridicolului**și **a prostiei omenești**, reflectate în societatea românească, văzută prin ochii autorului. Suprapunerea dintre interesele a două grupări politice locale ale partidului aflat la guvernare reprezintă cadrul în care I.L. Caragiale alege să expună și să critice moravurile politicienilor secolului al XIX-lea. Cu toate acestea, datorită actualității operelor sale, obiceiurile ironizate se regăsesc și în ziua de astăzi în viața politică românească.

Întrucât este o **operă dramatică**, „O scrisoare pierdută” are o structură specifică. Astfel, comedia este împărțită în **patru acte**, iar primele trei urmăresc o acumulare treptată de tensiuni și conflicte. **Conflictul dramatic** stabilește elementul fundamental al structurii operei dramatice. Acesta antrenează personajele (sau grupuri de personaje), generând subiectul operei. Coliziunea forțelor implicate în conflict este urmată de criză, apoi de dezechilibru, pentru ca acțiunea să se finalizeze în deznodământ.

Astfel, actul întâi cuprinde **expozițiunea**, precum și câteva dintre personajele comediei: Ștefan Tipătescu, prefectul județului, și Ghiță Pistanda, polițaiul orașului. Tipătescu citește un articol publicat într-un ziar, care îl prezintă într-o lumină defavorabilă. Serviabil, Pristanda aprobă tot ceea ce afirmă prefectul. **Intriga** este reprezentată de pierderea unei scrisori de dragoste adresată lui Zoe Trahanache de către Tipătescu. Când scrisoarea ajunge în mâinile lui Nae Cațavencu, liderul opoziției, acesta amenință să publice scrisoarea, șantajându-l pe Tipătescu prin cererea a „100 de poli ori deputația”.

Urmează **desfășurarea acțiunii**, care debutează în scena a treia a actului întâi, continuând în actul al doilea. Aceasta cuprinde manipularea și metodele neortodoxe utilizate de către ambele părți pentru asigurarea victoriei în urma alegerilor. În momentul în care scrisoare ajunge la Zaharia Trahanache acesta respinge cu naivitate ideea că ar putea fi înșelat și este aproape convins că totul este un fals, lucru de care Tipătescu profită. Zoe mărturisește că pierduse scrisoarea pe când pleca de la Tipătescu și îi spune acestuia că fusese șantajată de Cațavencu și forțată să-i garanteze acestuia funcția de deputat. În scenă își face apariția și cetățeanul turmentat, el fiind cel care găsise scrisoarea și de la care Cațavencu a luat-o cu precauție. Între timp, în ziarul „Răcnetul Carpaților” se anunță publicarea unei scrisori care va dovedi relația ascunsă dintre doi politicieni. Se face tot posibilul pentru ca scrisoarea să fie înapoiată autorului ei, pentru ca atât reputația acestuia, cât și a lui Zoe, să nu fie compromise.

**Punctul culminant** este reprezentat de escaladarea conflictului dintre cele două grupări politice, până când se ajunge la o adevărată încăierare. Aceasta are loc în timpul discursurilor candidaților, după care Agamemnon Dandanache devine candidatul principal. Când se anunță candidatura acestuia, încep manifestările violente, în mijlocul cărora Nae Cațavencu își pierde pălăria, în căptușeala căreia se afla scrisoarea. Aceasta este găsită de cetățeanul turmentat, care o înapoiază destinatarei, fără să realizeze importanța hârtiei. Actul final surprinde detensionarea atmosferei, întrucât conține **deznodământul acțiunii**. La festivitatea organizată în cinstea câștigătorului personajele ce comporta ca și când între ele nu ar fi existat un șantaj și o competiție, această scenă evidențiind încă o dată ridicolul și ipocrizia.

Modul de expunere dominant în comedia „O scrisoare pierdută” este **dialogul**, fiind vorba despre o **operă dramatică**. Acesta este marcat prin prezența replicilor. Dialogului i se adaugă **monologul dramatic**, descrierea și narațiunea apărând doar în indicațiile scenice sau în cadrul replicilor personajelor. Didascaliile apar între paranteze la începutul unui act, al unei scene, sau pe parcursul acțiunii, oferind informații suplimentare cititorului. Ele fac referire fie la decor, fie la jocul de scenă al actorilor, având rolul de a prezenta cadrul în care se petrece acțiunea, dar și atitudinea autorului față de personaje.

**Comicul** reprezintă una dintre **particularitățile operei** „O scrisoare pierdută”. În cadrul acesteia se observă prezența diverselor tipuri de comic. În primul rând, observăm comicul de situație, obținut prin pierderea și găsirea scrisorii, punându-l pe Cațavencu în ipostaza ridicolă de a cădea în propria capcană. Comicul de moravuri este realizat prin maniera în care se pregătesc și se desfășoară alegerile, precum și prin construirea relației dintre Tipătescu și Zoe. Comicul de caracter rezultă din comportamentul personajelor precum Dandanache, Cațavencu sau Pristanda. Ipocrizia lui Cațavencu, alături de viclenia lui Dandanache și servilismul lui Pristanda provoacă râsul spectatorilor. Acestor tipuri de comic li se adaugă cel de limbaj și cel de nume, întrucât personajele au ticuri verbale, pronunță în mod greșit anumite cuvinte și au nume sugestive.

**În concluzie**, piesa de teatru „O scrisoare pierdută” prezintă toate **particularitățile unui text dramatic**. Prin intermediul umorului și al ironiei, Caragiale atrage atenția asupra defectelor întâlnite atât în cadrul vieții politice românești, cât și în societate, în general. Printre aceste neajunsuri se numără demagogia, contrastul dintre aparență și esență, ipocrizia, servilismul și oportunismul.