**Fișă de lectură**

Citind fișa de lectură a comediei O scrisoare pierdută de Ion Luca Caragiale vei afla cele mai semnificative detalii despre text, printre care apartenența la specia și genul literar, cele mai importante personaje, semnificația titlului, etc.

**Titlul operei literare:** „O scrisoare pierdută”

**Autorul:** Ion Luca Caragiale

**Date despre operă:** Comedia „O scrisoare pierdută” s-a jucat cu un succes remarcabil pe scena Teatrului Național din București, în data de 13 noiembrie 1884. Un an mai târziu, în 1885, ea a fost publicată, fiind a treia dintre cele patru piese scrise de Caragiale. Opera este inspirată de farsa electorală din **1883**.

**Date importante despre viața și activitatea autorului:** Ion Luca Caragiale este considerat și astăzi drept cel mai mare dramaturg român. Născut în 1852 în ceea ce se numea pe atunci Țara Românească (județul Prahova), Caragiale s-a remarcat în diverse domenii, excelând în fiecare dintre ele. Astfel, pe lângă activitatea dramaturgică, el a fost nuvelist, pamfletar, poet, scriitor, director de teatru, comentator politic și ziarist. Numele său rămâne și astăzi unul de referință în cadrul literaturii române. Cât timp a fost în viață, Caragiale s-a bucurat de recunoașterea operei sale, însă a fost și criticat și desconsiderat. După moartea sa, a început să fie recunoscut pentru importanța sa în dramaturgia românească. Piesele sale au fost jucate și au devenit relevante în perioada regimului comunist. A murit la Berlin, în data de 9 iunie 1912.

**Alte opere ale autorului:** „[La hanul lui Mânjoală](https://liceunet.ro/ion-luca-caragiale/la-hanul-lui-manjoala)”, „[Kir Ianulea](https://liceunet.ro/ion-luca-caragiale/kir-ianulea)”, „[O noapte furtunoasă](https://liceunet.ro/ion-luca-caragiale/o-noapte-furtunoasa)”, „[D-ale carnavalului](https://liceunet.ro/ion-luca-caragiale/d-ale-carnavalului)”, „[Conul Leonida față cu reacțiunea](https://liceunet.ro/ion-luca-caragiale/conu-leonida-fata-cu-reactiunea)”, „[Bacalaureat](https://liceunet.ro/ion-luca-caragiale/bacalaureat)”, „[Calul dracului](https://liceunet.ro/ion-luca-caragiale/calul-dracului)”„ „[Căldură mare](https://liceunet.ro/ion-luca-caragiale/caldura-mare)”, „[Două loturi](https://liceunet.ro/ion-luca-caragiale/doua-loturi)”, „[În vreme de război](https://liceunet.ro/ion-luca-caragiale/in-vreme-de-razboi)”, „[Năpasta](https://liceunet.ro/ion-luca-caragiale/napasta)”, „[O făclie de Paște](https://liceunet.ro/ion-luca-caragiale/o-faclie-de-paste)”, „[Tren de plăcere](https://liceunet.ro/ion-luca-caragiale/tren-de-placere)”, „[Repausul dominical](https://liceunet.ro/ion-luca-caragiale/repausul-dominical)”, „[Vizită](https://liceunet.ro/ion-luca-caragiale/vizita)”, „[Un pedagog de școală nouă](https://liceunet.ro/ion-luca-caragiale/un-pedagog-de-scoala-noua)”, „[Dl Goe](https://liceunet.ro/ion-luca-caragiale/dl-goe)”.

**Specia literară:** Comedie

**Gen literar:** Genul dramatic

**Personaje:** [Nae Cațavencu](https://liceunet.ro/ion-luca-caragiale/o-scrisoare-pierduta/caracterizarea-personajelor/nae-catavencu), [Zaharia Trahanache](https://liceunet.ro/ion-luca-caragiale/o-scrisoare-pierduta/eseu/particularitati-de-constructie-a-unui-personaj), [Zoe Trahanache](https://liceunet.ro/ion-luca-caragiale/o-scrisoare-pierduta/caracterizarea-personajelor/zoe-trahanache), [Ghiță Pristanda](https://liceunet.ro/ion-luca-caragiale/o-scrisoare-pierduta/caracterizarea-personajelor/ghita-pristanda), [cetățeanul turmentat](https://liceunet.ro/ion-luca-caragiale/o-scrisoare-pierduta/caracterizarea-personajelor/cetateanul-turmentat), [Agamemnon Dandanache](https://liceunet.ro/ion-luca-caragiale/o-scrisoare-pierduta/caracterizarea-personajelor/agamemnon-dandanache), [Tache Farfuridi](https://liceunet.ro/ion-luca-caragiale/o-scrisoare-pierduta/caracterizarea-personajelor/farfuridi), [Iordache Brânzovenescu](https://liceunet.ro/ion-luca-caragiale/o-scrisoare-pierduta/caracterizarea-personajelor/iordache-branzovenescu), [Ștefan Tipătescu](https://liceunet.ro/ion-luca-caragiale/o-scrisoare-pierduta/caracterizarea-personajelor/stefan-tipatescu)

**Semnificația titlului:** Titlul piesei („O scrisoare pierdută”) evidențiază contrastul dintre aparență și esență, una din principalele „ținte” ale ironiei lui Caragiale. Scrisoarea pierdută reprezintă, de fapt, pretextul dramatic al comediei. Prin intermediul acesteia are loc o luptă politică, scrisoarea devenind obiectul unui șantaj.

**Structura operei:** Piesa este structurată în patru acte, fiecare dintre ele fiind alcătuit din mai multe scene.

**Viziunea autorului:** Viziunea despre lume a lui Caragiale se reflectă în piesa de față prin modul de prezentare a vieții politice românești de la finalul secolului al XIX-lea. În viziunea autorului, ipocrizia, corupția și minciuna, tipice pentru politicienii vremii, se reflectă inclusiv în viața de familie. Astfel, Caragiale atrage atenția asupra modului în care o societate devine îmbolnăvită de comportamente inacceptabile, normalizându-le treptat și permițând extinderea lor în toate compartimentele societății, fie în aspecte ale vieții publice sau private.

**Tema principală:** Tema piesei este reprezentată de demascarea prostiei umane și a ipocriziei, văzute prin ochii lui Caragiale. Prin dezvăluirea amestecului de interese dintre două grupări politice locale ale partidului aflat la guvernare, Caragiale critică obiceiurile politicienilor secolului al XIX-lea, obiceiuri rămase actuale până în ziua de astăzi.

**Rezumat pe scurt:** Acțiunea se petrece în capitala unui județ de munte, la sfârșitul secolului al XIX-lea. Tipătescu, prefectul județului, citește un articol din ziarul „Răcnetul Carpaților”, în care guvernul este acuzat că a lăsat unul dintre cele mai frumoase județe ale țării în „ghearele unui vampir!...”. Polițaiul îi spune prefectului cum decursese misiunea de a afla ce discutau inamicii politici în casa lui Nae Cațavencu. El povestește că acolo se adunaseră membrii partidului din opoziție, din care făceau parte intelectualii. Ceea ce află Pristanda va deveni un fapt hotărâtor pentru subiectul piesei, deoarece el îl auzise pe Cațavencu spunându-le celorlalți că se află în posesia unui document foarte important și „scoate o scrisorică din portofel”.

Aceasta era, de fapt, o scrisoare de amor de la Tipătescu către soția sa, Zoe. Prefectul, însă, se teme că va fi dezvăluită relația amoroasă dintre el și Zoe Trahanache. Cațavencu îl amenință, așadar, că, dacă nu îl votează la alegeri, va publica acea scrisoare în revista lui. Pe măsură ce personajele implicate află despre scrisoare, se creează o atmosferă dominată de panică generală. Aceasta se încheie odată ce un „cetățean turmentat” găsește scrisoarea, pierdută de către Cațavencu la o întrunire electorală, înapoind-o lui Zoe. Femeia răsuflă ușurată, iar la întrebarea cetățeanului „Eu ... pentru cine votez?”, îl pune pe Cațavencu să scrie pe buletinul de vot numele lui Agamiță Dandanache.

În ziua alegerilor, toți doreau să îl voteze pe Cațavencu, însă scandalul politic se încheie cu înfrângerea lui Cațavencu și alegerea lui Agamiță Dandanache. Salvat de consecințele unei eventuale plastografii, Cațavencu acceptă propunerea lui Zoe și conduce manifestația în cinstea noului ales. Dandanache încearcă să rostească un discurs, dar uită până și motivul pentru care se afla acolo, în mijlocul alegătorilor. Cațavencu ține și el un discurs, elogiind alegerile corecte şi constituționale, în care cetățenii își exprimă libertatea de opinie, cuvintele lui contrastând, ca de obicei, cu faptele care se petrecuseră.