**Momentele subiectului**

Inspirată de farsa electorală din 1883, comedia „**O scrisoare pierdută**” a fost publicată în 1885, la un an după ce a avut loc prima sa reprezentație pe scena Teatrului Național din București. Opera este a treia dintre cele patru piese de teatru scrise de Ion L. Caragiale.

**Acțiunea comediei** se desfășoară în conformitate cu **momentele subiectului.**

## Expozițiunea

Astfel, în **expozițiune**, cititorul se familiarizează cu timpul și locul acțiunii: în capitala unui județ de munte, la sfârșitul secolului al XIX-lea. Tipătescu, prefectul județului, citește un articol din publicația intitulată „Răcnetul Carpaților”, în care guvernul este acuzat că a lăsat județul în „ghiarele unui vampir!...”.

## Intriga

**Intriga** este reprezentată de pierderea scrisorii de dragoste adresată lui Zoe Trahanache și semnată de către însuși prefectul. Pristanda îi relatează lui Tipătescu despre misiunea de a afla discuțiile inamicilor politici, care aveau loc în casa lui Nae Cațavencu. El povestește că acolo se adunaseră membrii opoziției, din care făceau parte intelectualii. Ceea ce află Pristanda va deveni un fapt hotărâtor pentru subiectul piesei, deoarece acesta îl auzise pe Cațavencu spunându-le celorlalți că deținea un document foarte important și „scoate o scrisorică din portofel”.

## Desfășurarea acțiunii

**Desfășurarea acțiunii** (începând cu scena a III – a, actul I, până la actul al III-lea) cuprinde consecințele acestei neatenții. Astfel, Tipătescu se teme de posibilitatea dezvăluirii legăturii dintre el și Zoe Trahanache. Cațavencu îi arătase deja scrisoarea soțului lui Zoe. Zaharia Trahanache însă, respinge cu naivitate ideea cum că ar putea fi cu adevărat înșelat, convins fiind de ideea unei plastografii, iar Tipătescu profită de pe urma acestui fapt. Zoe mărturisește că pierduse scrisoarea pe când pleca de la Tipătescu și îi spune acestuia că fusese șantajată de Cațavencu și forțată să-i garanteze acestuia funcția de deputat. Farfuridi și Brânzovenescu, doi membri importanți ai partidului de la guvernare, se simt trădați când află despre întâlnirea de la redacție. Apare și cetățeanul turmentat care găsise scrisoarea al cărei adresant era Zoe, și care fusese luată apoi cu precauție de Cațavencu. Pe măsură ce personajele implicate află despre scrisoare, se creează o atmosferă dominată de panică generală. În „Răcnetul Carpaților” se anunță publicarea în numărul următor a unei scrisori referitoare la relația ascunsă dintre doi oameni politici influenți. Tipătescu îi ordonă lui Pristanda să-l aresteze pe Cațavencu. Zoe, însă, îl asigură de sprijinul ei, spunându-i că atât ea, cât și soțul ei, îl vor alege, iar apoi cere scrisoarea. Ghiță aduce apoi o telegramă ce conținea numele candidatului care trebuia să fie ales: Agamemnon Dandanache.

## Punctul culminant

**Punctul culminant** are loc în ziua alegerilor, când discursurile lui Farfuridi și Cațavencu sunt pompoase și lipsite de substanță. Toți doreau să îl voteze pe Cațavencu, însă scandalul politic se încheie cu înfrângerea lui Cațavencu și alegerea lui Agamiță Dandanache. Când se anunță câștigătorul se iscă un conflict între cele două tabere principale. În haosul creat, Cațavencu își pierde pălăria în căptușeala căreia se afla scrisoarea, iar aceasta ajunge din nou în posesia cetățeanului turmentat. Alesul de la centru mărturisește că deține „arma” (scrisoarea) decisivă privind victoria lui, adăugând că o păstrează și pentru ocazii viitoare. Cațavencu acceptă propunerea lui Zoe și conduce manifestația în cinstea noului ales.

## Deznodământul

**Deznodământul** înfățișează festivitatea organizată în cinstea câștigătorului, iar personajele comediei se adună pe scenă. Petrecerea se desfășoară de parcă n-ar fi existat competiție, șantaj și dușmănie între cei prezenți, iar cortina cade peste atmosfera veselă și expresiile ușurate ale personajelor.

În concluzie, „O scrisoare pierdută” este o **comedie de moravuri** care reflectă întocmai tarele politicienilor, printre care: demagogia, parvenitismul și ipocrizia. Actualitatea comediilor lui Caragiale îi surprinde și în prezent pe cititorii scriitorului, ale cărui piese sunt jucate în continuare cu succes pe scenele teatrelor din întreaga țară.

# Construcția subiectului

Scrie un eseu de 2 – 3 pagini despre construcția subiectului într-o operă dramatică studiată, pornind de la ideile exprimate în următoarea afirmație critică: „Dramatismul implică în mod necesar confruntarea polemică, lupta. Unde nu există adversitate, latentă sau declarată, nu există nici dramatism”. (Adrian Marino, Dicționar de idei literare).

**Cerințe:**

Notă! În elaborarea eseului, vei respecta structura textului de tip argumentativ: ipoteza, constând în formularea tezei/ a punctului de vedere cu privire la temă, argumentația (cu minimum 4 argumente/ raționamente logice/ exemple concrete etc.) și concluzia/ sinteza.  
În vederea acordării punctajului pentru redactare, eseul trebuie să aibă minimum 2 pagini.

### Rezolvare:

Genul dramatic cuprinde totalitatea operelor literare care sunt destinate reprezentării scenice. Din acest motiv, trăsătura esențială și distinctivă a operelor dramatice este „dramatismul”, înțeles, în sens larg, ca acțiune, confruntare (drama – acțiune).

**Comedia** este specia genului dramatic, în versuri sau în proză, care are finalitate moralizatoare și produce râsul cititorului sau al spectatorului, prin folosirea a diferite tipuri de comic. Ca trăsături generale ale comediei pot fi menționate: finalitatea amuzantă (specia e destinată să provoace râsul), personajele reprezintă categorii sociale diverse; subiectele sunt general umane, eroii întruchipând caractere (parvenitul obraznic, sclavul șiret, aristocratul mândru); conflictul se plasează între aparență și esență (doar aparent, valorile sunt false); deznodământul este vesel, stilul – parodic. Conflictele dramatice în comedie sunt derizorii, de nivel exterior, și ilustrează ridicolul preocupărilor personajelor. Dintre toate speciile genului dramatic, **comedia și drama sunt cele mai apropiate de noțiunea de „dramatism”**, pentru că „implică în mod necesar confruntarea polemică, lupta.” (Adrian Marino) Comedia în principal, mai ales prin finalitatea urmărită, presupune existența conflictelor care declanșează și susțin acțiunea, ilustrând clar ideea că „Unde nu există adversitate, latentă sau declarată, nu există nici dramatism.” (Adrian Marino, Dicționar de idei literare)

**Comedie de moravuri**, care dezvăluie viața publică și de familie a unor politicieni care, ajunși la putere și roși de ambiții, sunt caracterizați de o creștere bruscă a instinctelor de parvenire, **O scrisoare pierdută se înscrie în seria operelor caragialiene care au în centru vanitatea**. Piesa este inspirată de un eveniment din actualitatea vremii: în 1883 au avut loc alegeri pentru Adunarea Constituantă, în scopul alcătuirii unei noi Camere a Deputaților.

**Acțiunea piesei** se desfășoară în „capitala unui județ de munte”, pe fondul agitat al unei campanii electorale, care determină „confruntarea polemică, lupta” (Adrian Marino), care opune două grupuri de personaje. Conflictul are loc între ambițiosul avocat Nae Cațavencu, din „opoziție”, care aspiră spre o carieră politică, și grupul conducerii locale (prefectul Ștefan Tipătescu, „prezidentul” Zaharia Trahanache). Pentru a-și forța rivalii să-l propună candidat în locul lui Farfuridi, Cațavencu amenință cu un șantaj. **Instrumentul de șantaj este o „scrisorică de amor”** a lui Tipătescu, trimisă doamnei Zoe Trahanache, soția „prezidentului”; pierdută de Zoe, scrisoarea este găsită de un cetățean turmentat și subtilizată de Cațavencu. Șantajul o sperie pe Zoe, care, pentru a nu fi compromisă public, exercită presiuni asupra celor doi „conducători” ai județului și obține promisiunea candidaturii lui Cațavencu. Adversitatea, latentă în primul act al piesei, dintre prefect și Cațavencu, devine exterioară, declarată, în actele următoare, care implică în conflictul inițial din ce în ce mai multe personaje.

Când **conflictul provocat de scrisoarea pierdută** pare să fie rezolvat, urmează o „lovitură de teatru”: de la București se cere, fără explicații, să fie trecut pe lista candidaților un nume necunoscut – Agamemnon Dandanache. Reacțiile celor din jur sunt diferite: Zoe e disperată, Cațavencu – amenințător, Farfuridi și Brânzovenescu – satisfăcuți că rivalul lor a pierdut, Tipătescu – nervos. Trahanache este singurul personaj care nu-și pierde cumpătul, având „puțintică răbdare” și gândindu-se la un mod de rezolvare a conflictului fără a contesta ordinele „de sus”.

Interesele contrare determină un conflict deschis în timpul ședinței de numire oficială a candidatului, când Pristanda pune la cale un scandal menit să-l anihileze pe Cațavencu. În încăierare, acesta pierde pălăria în care era ascunsă scrisoarea și dispare, provocându-i emoții intense „coanei Joițica”. Dandanache, sosit de la București, își dezvăluie strategia politică, asemănătoare cu aceea a lui Nae Cațavencu, numai că la un nivel mult mai înalt și cu mai multă ticăloșie. Nae Cațavencu schimbă tactica parvenirii, flatând-o pe Zoe, generoasă după ce îşi recapătă scrisoarea cu ajutorul cetățeanului turmentat. În final, toată lumea se împacă, „micile pasiuni” dispar ca prin farmec, Dandanache e ales „în unanimitate”, Nae Cațavencu ține un discurs banal, dar zgomotos la serbarea populară determinând reconcilierea foștilor adversari. Atmosfera e de carnaval, de mascaradă, fiind accentuată de mutica săltăreață condusă de Pristanda.

**Tehnica de construcție a subiectului**este **aceea a amplificării treptate a conflictului**. Inițial, apar în scenă Tipătescu, Trahanache, Zoe, alarmați de un eveniment dezvăluit parțial. Apoi, în prim plan apare Cațavencu, șantajistul, iar această prezență conturează conflictul fundamental, care asigură unitatea de acțiune a piesei. La acest conflict, se adaugă **conflicte secundare**, determinate de intervențiile cuplului Farfuridi – Brânzovenescu și de apariția neașteptată a „depeșei” cu numele lui Dandanache. Rezultă un ghem de complicații, care acumulează progresiv altele, ca un bulgăre de zăpadă în rostogolire.

**Amplificarea dramatismului** se realizează prin intrările repetate ale cetățeanului turmentat, care creează o stare de tensiune, niciodată rezolvată, pentru că, neaducând scrisoarea, conflictul declanșat de pierderea ei nu se stinge, apoi, prin evoluția adversarilor; Cațavencu e înfrânt, deși pare că va câștiga, iar Tipătescu – Trahanache – Zoe triumfă, deși erau pe punctul de a pierde. Interferența finală a intereselor tuturor personajelor aflate în conflict accentuează atitudinea ironică a dramaturgului, pentru că foștii adversari se împacă, satisfăcuți de ceea ce au obținut, dar, mai ales, de propria imagine. Satisfacția vanității definește scena finală.

Comedia lui I. L. Caragiale deschide „drum creației realiste” prin **varietatea tipurilor înfățișate**. Majoritatea personajelor au doar o spoială „de civilizație occidentală” (Titu Maiorescu), ceea ce le transformă în caricaturi ale unor personalități. Încadrarea personajelor în tipuri dă naștere comicului de caracter. În comedia clasică, principalele caractere comice sunt avarul, fanfaronul, orgoliosul, ipocritul, mincinosul, gelosul, lăudărosul, pedantul, păcălitorul păcălit, prostul fudul etc. Personajul purtător al unei astfel de caracter este rezultatul unui proces de generalizare a trăsăturilor unei categorii mai largi, devenind un exponent tipic al clasei umane respective.

Caragiale creează, și el, o **tipizare comică**, dar eroii lui au întotdeauna numeroase elemente – de situație socială și intelectuală, de temperament, de limbaj etc. – care-i particularizează, astfel că nici unul nu seamănă cu celălalt. Scriitorul și-a afirmat în repetate rânduri această viziune asupra personajelor, susținând că „natura nu lucrează după tipare, ci-l toarnă pe fiecare după calapod deosebit; unul e sucit într-un fel, altul într-alt fel, fiecare în felul lui, încât nu te mai saturi să-i vezi și să-ți faci haz de ei”. Garabet Ibrăileanu definea varietatea de tipuri invocată de I. L. Caragiale cu o formulă aplicată de critica literară operei lui Balzac. Criticul considera că **personajele memorabile ale dramaturgului** „fac concurență stării civile”. Pompiliu Constantinescu identifica nouă tipuri de personaje în comediile lui I. L. Caragiale: încornoratul (Dumitrache, Trahanache, Pampon, Crăcănel), primul amorez (Chiriac, Rică, Tipătescu, Nae Girimea), tipul cochetei și al adulterei (Zița, Veta, Zoe, Didina, Mița), tipul politic și al demagogului (Nae Cațavencu, Farfuridi, Dandanache), cetățeanul (conu Leonida, cetățeanul turmentat), funcționarul (catindatul), confidentul (Efimița), raisonneur-ul (Nae Ipingescu, Brânzovenescu), servitorul (Pristanda). Dacă este luată în considerare trăsătura de caracter dominantă, **personajele din O scrisoare pierdută pot fi clasificate și altfel**: Trahanache e ticăitul, Zoe – femeia voluntară, Cațavencu – ambițiosul demagog, Farfuridi – prostul fudul, Dandanache – prostul ticălos, Cetățeanul turmentat – naivul, iar Pristanda – slugarnicul. Dintre tipurile comice propuse în această comedie, tipul omului politic și al demagogului este, probabil, cel mai complex. Autorul propune mai multe variante ale acestui tip, particularizând personajele prin asocierea unor trăsături de caracter care le apropie și de alte tipuri. Astfel, Trahanache, Tipătescu, Dandanache și Farfuridi pot fi raportați la tipul omului politic. Trăsăturile lor se definesc însă în funcție de situațiile în care evoluează. Trahanache are prezență de spirit, la șantaj reacționează cu un alt șantaj, deși pare senil și detașat de viața cotidiană, Tipătescu e impulsiv și reacționează violent când află de șantajul lui Nae Cațavencu, Dandanache e cel mai versat în lupta politică și păstrează scrisoarea de amor, deși a promis că o va înapoia, iar Farfuridi e om politic numai prin aparență, pentru că acest personaj e complet lipsit de personalitate, de o platitudine desăvârșită.

**Trăsăturile de caracter ale personajelo**r sunt susținute prin **limbajul** pe care îl folosesc acestea, limbaj care pledează, de asemenea, pentru realismul situațiilor create de dramaturg. Prezența numeroaselor greșeli de vocabular ilustrează **incultura personajelor**, prin: pronunție greșită (famelie, renumerație, andrisant, plebicist), etimoloie populară (scrofuloși, capitaliști – locuitori ai capitalei) sau prin lipsa de proprietate a termenilor (liber-schimbist înseamnă, pentru Cațavencu, elastic în concepții). **Încălcarea regulilor gramaticale și a logicii sugerează prostia, ignoranța, demagogia** și este ilustrată prin abateri cum sunt: polisemia („ne-am răcit împreună”), contradicția în termeni („După lupte seculare care au durat aproape 30 de ani” sau „12 trecute fix”), asociațiile incompatibile („Industria română este admirabilă, e sublimă am putea zice, dar lipsește cu desăvârșire”), nonsens („Din două una, dați-mi voie, ori să se revizuiască, primesc! dar să nu se schimbe nimic…”), truisme („un popor care nu merge înainte stă pe loc”, „unde nu e moral, acolo e corupție și o soțietate fără prințipuri, va să zică că nu le are”), expresiile tautologice („intrigi proaste”), construcțiile prolixe („eu care familia mea de la patuzsopt în Cameră, și eu ca rumânul imparțial, care va să zică… cum am zițe… în sfârșit să trăiască”).

Repetiția aproape obsedantă a unei specificități de limbaj deplasează atenția de la fondul comunicării la forma ei. **Personajele au ticuri verbale care le definesc caracterologic**, ilustrând inerția intelectuală, automatismul, alienarea. Insuficienta stăpânire a limbajului le coboară la adevărata lor valoare, în ciuda orgoliului de care sunt dominate, pentru că prin limbaj se verifică raportul dintre ceea ce se pretind și ceea ce sunt în fond.

Nepotrivirea rezultată din **interferența stilurilor**. Multe personaje folosesc un registru al limbajului în totală contradicție cu situația concretă. Cațavencu vorbește în fața lui Pristanda într-un stil obișnuit, familiar de până atunci. Consecințele sunt comice, pentru că se simte imediat nepotrivirea; același lucru se întâmplă și în cazul lui Dandanache, aclamat de mulțime, dar adresându-se în stilul peltic, familiar, incoerent.

**Lumea comediei** lui I. L. Caragiale este una a „confruntării polemice”. „Lupta” se circumscrie ridicolului, ca în orice comedie, și evidențiază acțiunea prin intermediul căreia se definesc caracterele personajelor. Micile „drame” se sfârșesc în sunetele fanfarei care acoperă toate adversitățile, latente și declarate, pentru că în comedie finalul nu poate fi decât fericit.