**Rezumat pe acte**

**Rezumatul** pe care îl găsești pe această pagină te va ajuta să îți amintești ce se petrece în fiecare dintre cele patru acte ale comediei **O scrisoare pierdută**de **Ion Luca Caragiale**, iar dacă nu ai citit textul, nu îți va fi greu să înțelegi care este tema aleasă de autor și ce încearcă să transmită cititorilor.

„O scrisoare pierdută” de Ion Luca Caragiale, **comedie realistă de moravuri** **politice și sociale**, bazată pe conflicte dramatice, pune accentul pe **contrastul dintre esență și aparență**, prin **existența personajelor ridicole**, care sunt puse în situații comice.

**Scopul acestei creații este de a satiriza și de a corecta anumite defecte omenești.** Compozițional, tehnica „bulgărelui de zăpadă” direcționează acțiunea piesei grupată în **patru acte** și amplifică treptat conflictele acesteia.

## Actul I

**Primul act al comediei** **prezintă personajele**: Ștefan Tipătescu, prefectul județului și Pristanda, polițistul. Aceștia citesc un articol din ziarul „Răcnetul Carpaților”, în care guvernul este acuzat că a lăsat județul în „ghearele unui bampir”. Discuția celor doi evidențiază faptul că misiunea de polițist nu-i ușoară, tocmai de aceea, pentru a-și întreține „famelia mare”, Pristanda încalcă regulile de câte ori are posibilitatea și trage „frumușel din condei”. Lucrurile încep să se precipite atunci când vine vorba despre o scrisoare de amor pe care Zoe Trahanache a pierdut-o. Această scrisoare ar fi fost adresată lui Ștefan Tipătescu, însă soția lui Zaharia Trahanache o pierde, scrisoarea ajungând la Cetățeanul turmentat. Profitând de slăbiciunea Cetățeanului turmentat, Cațavencu îl invită „la o țuică” și reușește să-i fure documentul. Acesta consideră că postul de deputat poate fi obținut mai ușor prin intermediul șantajului, comicul de limbaj sugerând, indirect, prostia: „vreau ce mi se cuvine după o luptă de atâta vreme, vreau ceea ce merit în orașul ăsta de gogomani unde sunt cel dintâi... între fruntașii politici”. Așadar, Cațavencu ajunge în posesia scrisorii de amor mult căutate de Zoe și se folosește de acest „avantaj”.

## Actul II

**Actul II prezintă o nouă numărare a voturilor**, cu o zi înainte de alegeri și **confruntarea celor două tabere politice**, alcătuită, pe de o parte, din Ștefan Tipătescu, Zoe Trahanache, Zaharia Trahanache, aflați în opoziție cu Nae Cațavencu, proprietarul ziarului „Răcnetul Carpaților”, susținut de „dăscălimea orașului”: Ionescu, Popescu, popa Pripici. În acest act, acțiunea evoluează în funcție de apariția și dispariția scrisorii și încercările zadarnice ale lui Pristanda de a obține scrisoarea. Ștefan Tipătescu cere arestarea lui Cațavencu, însă Zoe se opune și îi cere lui Tipătescu să îl susțină pe Cațavencu, pentru a recupera scrisoarea. Tipătescu îi promite lui Nae Cațavencu diferite funcții, care nu sunt luate în calcul de acesta din urmă. Zoe este gata să cedeze presiunilor lui Nae Cațavencu și face eforturi pentru a-l determina și pe Tipătescu să accepte condițiile impuse de șantajist. În acest timp, pe fondul agitației create de scrisoarea pierdută, relevantă este și scena în care Farfuridi și Brânzovenescu sunt gata să facă o reclamație la „Centru”, întrucât se tem de trădare. Decid să trimită o scrisoare anonimă și primesc drept răspuns varianta alegerii unui nou candidat.

## Actul III

**Actul III plasează acțiunea în sala mare a primăriei, acolo unde au loc discursurile candidaților.** Discursul lui Cațavencu provoacă confuzie: „Industria română e admirabilă, e sublimă, putem zice, dar lipsește cu desăvârșire.”, iar al lui Farfuridi e incoerent: „...sau să se revizuiască, primesc! Dar să nu se schimbe nimica; ori să nu se revizuiască, primesc! dar atunci să se schimbe pe ici pe colo, și anume în punctele esențiale.”. Atunci când se anunță câștigătorul, toată lumea este uimită: Agamiță Dandanache este noul ales. Cațavencu încearcă să vorbească public despre scrisoare, însă nu reușește să demonstreze nimic. El a pierdut pălăria în care se afla scrisoarea, aceasta ajungând din nou la Cetățeanul turmentat, care i-o înapoiază destinatarei.

## Actul IV

**Actul IV face lumină printre personaje și estompează conflictele.** Scrisoarea ajunge înapoi la Zoe, sugerând circularitate, datorită drumului parcurs: Zoe-Cetățeanul turmentat-Cațavencu-Cetățeanul turmentat-Zoe. Tot aici sunt clarificate lucrurile cu privire la alegerea candidatului surpriză, Dandanache „mai prost ca Farfuridi și mai canalie decât Cațavencu”. Acesta a fost trimis de la Centru, având o poveste asemănătoare: găsise o scrisoare în buzunarul „unui om însemnat”. Astfel, capacitatea de disimulare a lui Cațavencu este uimitoare, acceptând să conducă festivitatea în care triumful lui Dandanache nu este întâmplător. În final, liniștea se așterne peste situațiile conflictuale și toți sunt fericiți, într-o atmosferă de sărbătoare.

**Concluzionând**, această comedie oferă un **contraexemplu de comportament prin situațiile ridicole în care sunt puse personajele**, acestea fiind încadrabile unui tip uman, general valabil. Astfel, Caragiale **satirizează contrastul dintre esență și aparență** și face referiri la prostie, incultură, demagogie, fiind de părere că defectele umane pot fi corectate dacă sunt demascate cu ajutorul cuvintelor: „Niciodată gândirea n-are alt vrăjmaș mai cumplit decât vorba, […] nimic nu arde pe ticăloși mai mult ca râsul”.