**Comentariu**

Cu ajutorul informațiilor pe care le găsești aici vei reuși să scrii un comentariu complex despre balada populară „Miorița”. Tot aici vei găsi explicații legate de tema baladei, titlul acesteia, motivele literare, dar și un scurt rezumat.

## Introducere

În introducerea oricărui eseu sau comentariu despre „Miorița” este important să menționezi faptul că acesta este o operă reprezentativă pentru surprinderea esenței spirituale a poporului român. Este întotdeauna de apreciat dacă știi date suplimentare despre această baladă. De reținut: introducerea cuprinzătoare va convinge profesorul corector încă de la început de faptul că ești bine familiarizat cu subiectul propus!

**Exemplu**

„Miorița” este considerată a fi o operă reprezentativă în surprinderea esenței spirituale a poporului român. Culeasă de Alecu Russo de la niște păstori din munții Vrancei, aceasta a fost publicată într-o culegere intitulată „Poezii poporale. Balade. (Cântece bătrânești)”, adunate de poetul Vasile Alecsandri. Antologia a fost publicată în anul 1852.

## Semnificația titlului

În ceea ce privește titlul baladei „Miorița”, acesta are o puternică încărcătură simbolică. El nu a fost ales la întâmplare, ci are o deosebită semnificație privind modul în care autorul se raportează la subiectul baladei în relație cu personajul reprezentativ al acesteia. Fiecare cuvânt ce formează titlul romanului este important și trebuie analizat!

**Exemplu**

Titlul operei poartă numele personajului principal, oaia năzdrăvană a ciobanului moldovean. Aceasta are trăsături omenești, putând comunica prin cuvinte cu stăpânul său. Rolul Mioriței în opera de față este unul protector, dar și simbolic, întrucât oieritul a constituit principala ocupație a țăranilor români pentru foarte multă vreme.

## Tema

O analiză completă a oricărui text literar trebuie să conțină informații referitoare la tema lucrării analizate. Este important să menționezi faptul că, în cazul baladei „Miorița”, este vorba cu precădere despre concepția românului din popor asupra morții.

**Exemplu**

„Miorița” zugrăvește mitul popular mioritic, referitor la concepția asupra morții. Aceasta este văzută ca o realitate acceptată asemeni unui eveniment firesc ce încheie existența umană. Moartea nu este privită ca un final definitiv, ci mai degrabă ca o trecere către o altă lume, o călătorie care trebuie însoțită de ritualuri specifice. Această idee face ca balada populară „Miorița” să fie considerată și un poem filosofic.

## Rezumatul pe scurt

Recomandăm realizarea rezumatului baladei ținând cont de structura sa, și accentuând doar cele mai importante elemente, având în vedere faptul că este vorba despre un rezumat și nu despre o povestire. Astfel, în redactarea acestuia vei stabili cu atenție întâmplările-cheie care au loc de-a lungul operei.

**Exemplu**

Balada are o structură specifică, astfel încât se pot distinge în cadrul său două mari planuri: cel epic, unde sunt povestite evenimentele și portretele personajelor sunt zugrăvite cu o expresivitate deosebită, precum și cel lirico-dramatic, care cuprinde exprimarea gândurilor, a  sentimentelor, împreună cu prezentarea concepției ciobănașului despre moarte.

Împreună cu ciobanul vrâncean, cel ungurean plănuiește uciderea ciobanului moldovean. Acest plan este cauzat de dorința puternică de a intra în posesia bogățiilor ciobanului moldovean, invidiat de ceilalți doi: oile mai frumoase, câinii mai curajoși și caii mai bine dresați.

Ciobănașul moldovean dorește să ascundă moartea lui de celelalte oi, dar și de mama sa, pentru a le scuti de suferința cauzată de primirea acestei vești tragice. Moartea ciobanului nu este relatată, dar cititorului i se dă de înțeles că aceasta urmează să aibă loc. Finalul baladei reia descrierea cununiei metaforice, unde munții au fost preoți, „Paseri, lăutari,/ Păserele mii,/ Și stele făclii!”.

## Baladă populară

Balada populară este o operă epică în versuri, în care se relatează o întâmplare din trecutul îndepărtat. Numită adesea și „cântec bătrânesc”, balada populară este concepută pentru a fi cântată pe o line melodică uniformă și simplă, acompaniată de un instrument muzical. Acest tip de linie melodică facilitează contribuie menținerea sau accentuarea ritmului poeziei și se îmbină cu recitarea textului.

**Exemplu**

„Miorița” este o creație populară transmisă pe cale orală, cu autor necunoscut.

Balada a fost culeasă de către Alecu Russo și publicată apoi de către Vasile Alecsandri într-o culegere de opere populare românești.

Acțiunea operei este simplă și presupune participarea unui număr restrâns de personaje prezentate în antiteză. Astfel, avem de-a face cu trei ciobani cu turmele lor și o oaie năzdrăvană. Ciobanul vrâncean și cel ungurean sunt prezentați în antiteză cu cel moldovean, care nu numai că era un mult mai bun gospodar, dar avea și trăsături morale mai alese, fiind superior celorlalți. Aflați în opoziție cu ciobănașul moldovean, cei doi plănuiesc să îl ucidă pe tovarășul lor fiindcă deținea animale mai frumoase și mai bine întreținute.

În „Miorița”, elementele reale se împletesc cu cele fabuloase. Astfel, cele trei turme cu cei trei ciobani, precum și planul viclean, sunt aspecte care pot avea loc în realitate. Miorița, însă, face parte din planul fantastic al baladei, întrucât aceasta poate vorbi cu ciobănașul moldovean, dobândind trăsături omenești.

## Operă epică

Înainte de a formula demonstrația cum că o anume operă literară aparține genului epic, primul și cel mai important lucru de reținut este definiția acestuia. Astfel, genul epic cuprinde totalitatea operelor literare în proză sau în versuri, populară sau cultă, în care gândurile, ideile și sentimentele autorului sunt transmise cititorului în mod indirect, prin intermediul acțiunii și al personajelor Modul de expunere dominant în operele epice este narațiunea.

**Exemplu**

„Miorița” este o baladă populară în versuri, publicată pentru prima dată într-un volum de creații populare adunate și îndreptate de poetul Vasile Alecsandri.

În „Miorița” se remarcă prezența acțiunii și a personajelor, prin intermediul sunt transmise gândurile și trăirile autorului (sau autorilor). Astfel, protagonista, oaia năzdrăvană pe nume „Miorița”, îl avertizează pe ciobanul moldovean privind pericolul de moarte care îl pândea din partea celor doi așa-ziși tovarăși ai săi. Această întâmplare constituie pretextul pentru exprimarea concepției autorului (sau autorilor) despre moarte: o realitate inevitabilă care trebuie acceptată cu seninătate.

Modul predominant de expunere în balada „Miorița” este narațiunea, dar în aceeași măsură este prezent și dialogul, ceea ce oferă baladei un caracter dramatic.

În concluzie, balada populară „Miorița” aparține genului epic.

## Motive literare

Motivul literar reprezintă simboluri, idei, imagini reluate sau accentuate în manieră insistentă în cadrul unei opere. Acesta contribuie masiv la definirea mesajului și a tematicii operei respective.  În balada „Miorița” se remarcă o mare diversitate de motive literare. Pentru a le identifica rapid și cu o mai mare ușurință, trebuie să te familiarizezi foarte bine cu tema operei.

**Exemplu**

Balada „Miorița” este de proveniență populară și are ca tematică principală concepția asupra morții. Așadar, motivele literare prezente în cadrul acestei opere se află în strânsă legătură atât cu tema, cât și cu originea ei. Printre principalele motive literare cuprinse în „Miorița” se numără: motivul transhumanței (cu repetarea cifrei magice 3: trei turme de oi, trei ciobani), motivul conflictului dintre ciobani, motivul oii năzdrăvane (exprimă relația apropiată stabilită între om și animal, întrucât oieritul a reprezentat, pentru multă vreme, principala ocupație a țăranului român).

## Figuri de stil

În operele lirice, trăirile interioare ale eului liric sunt declanșate de asocierea unor semnificații ale cuvintelor folosite cu sens conotativ. Prin aceste asocieri ale termenilor se creează figuri de stil, care sporesc considerabil expresivitatea limbajului artistic utilizat de către autorul unei opere literare. Cu ajutorul figurilor de stil se pot forma imagini artistice vizuale, auditive, motorii, olfactive, tactile.

**Exemplu**

Balada „Miorița” este o creație populară expresivă, bogată în figuri de stil și imagini artistice. Metafora „gură de rai” din debutul operei reflectă concepția oamenilor din popor în legătură cu meleagurile natale, de care se simt atașați și pe care le asociază cu eternitatea. Un alt sens al acestei metafore este reprezentat de frumusețea locurilor descrise.   
Pentru a accentua superioritatea statutului ciobanului moldovean, se utilizează o serie de epitete („Pe cel moldovan,/ Că-i mai ortoman/ Ş-are oi mai multe,/ Mândre și cornute,/ Și cai învățați,/ Și câni mai bărbați”). Repetițiile contribuie la muzicalitatea textului („- Mioriță laie,/ Laie bucălaie”), reafirmând caracterul popular al acestuia.  
Cea mai cunoscută și apreciată metaforă a acestei balade este cea a morții ca nuntă („Iar tu de omor/ Să nu le spui lor./ Să le spui curat/ Că m-am însurat/ Cu-o mândră crăiasă,/ A lumii mireasă;”). Această secvență este reprezentativă pentru concepția populară în legătură cu moartea. Aceasta este văzută ca un fenomen natural de reintegrare a omului în marele „tot” universal.

## Concluzie

În încheierea eseului sau a comentariului despre „Miorița”, poți apela fie la informații despre modul în care lucrarea reprezintă ideile unui întreg popor, fie la reluarea unor idei-cheie pentru a rezuma principalele observații privitoare la textul analizat. Accentul va cădea pe cerința principală din subiectul de examen, iar concluzia trebuie să contribuie la întărirea argumentelor expuse în eseu sau comentariu.

**Exemplu**

În concluzie, „Miorița” reprezintă o capodoperă a literaturii populare românești. Acțiunea baladei nu se concentrează pe lupta dintre bine și rău, conflictul fiind aproape eliminat. Așadar, accentul cade pe concepția filosofică despre moarte, fiind evidențiat caracterul contemplativ și puterea de resemnare, ambele specifice sufletului românesc.

# Rezumat

În cazul în care nu-ți mai amintești exact firul evenimentelor care se petrec în balada populară Miorița sau vrei ca întâmplările să îți fie cât mai clar explicate pentru a putea da răspunsurile corecte la exercițiile pe care le vei primi la ora de limba română , îți recomandăm să citești rezumatul acestui text popular cules și publicat pentru prima dată de Vasile Alecsandri.

**Balada populară „Miorița”** a fost descoperită în anul 1847 de către Alecu Russo, în Munții Vrancei și publicată în anul 1850 în revista Bucovina, de către Vasile Alecsandri. Autorul acestei capodopere naționale este necunoscut, originea ei fiind pierdută în trecut, iar creaţia fiind transmisă prin viu grai. De-a lungul timpului, mai mulți scriitori și critici literari au încercat să îi găsească originile, însă fără un rezultat concret. Într-un final s-au formulat trei variante legate de originea baladei, una fiind că textul are la bază o poveste reală, cea de-a doua – un bocet al unei mame care și-a piedut fiul, iar cea de-a treia – un cântec ciobănesc. După publicarea acesteia, au fost descoperite aproximativ o mie de variante ale baladei, atât în țara noastră, cât și în Serbia sau Bulgaria.

„Miorița” **vorbește despre una dintre cele mai vechi îndeletniciri ale poporului român**, și anume **păstoritul**, fiind totodată o poveste despre moarte, curaj, durere și dragoste. Povestea începe într-o zi de toamnă, când trei ciobani coboară din munți cu turmele, pentru iernat. Este vorba despre baciul moldovean, ungurean și vrâncean. Spre deosebire de ceilalți doi, baciul moldovean are mai multe oi, câini mai curajoși și cai mai pricepuți, fapt ce îi atrage invidia acestora. Cei doi ciobani, vrâncean și ungurean, după ce se sfătuiesc, decid să îl ucidă pe cel modovean și să îi împartă averea între ei.

Una dintre mioarele baciului moldovean, mai năzdrăvană, aude de planul celor doi ciobani și îl avertizează pe acesta. Ea îi dă chiar și un sfat de folos, și anume să se adăpostească „la negru zăvoi” și să cheme în ajutor un câine, pentru a se apăra.

Ciobănașul însă, aflând de complot, nu se pregătește pentru a-l dejuca sau pentru a se apăra, ci își acceptă soarta și îi transmite mioarei ultimele dorințe. El nu se sperie în fața morții, ci se gândește la felul în care vor primi vestea cei apropiați. În testamentul său transmis prin viu grai, baciul moldovean îi spune oiței că își dorește ca ucigașii săi să îl îngroape în apropierea stânei, pentru a fi aproape de mioarele sale iubite și după moarte. De asemenea, el nu vrea ca durerea morții sale să se răspândească printre mioarele din turmă, motiv pentru care vrea să li se spună oilor că s-a însurat cu „o mândră crăiasă” și că la nunta sa a luat parte întreaga natură. Imaginea formată prin descrierea presupusei nunţi: „Soarele şi luna/ Mi-au ţinut cununa/ Brazi şi paltinaşi/ I-am avut nuntaşi” sugerează eterna comuniune a omului cu natura, iar tragicul evenimentului este sugerat de steaua ce cade de pe cer: „Să le spui curat/ Că m-am însurat (...) Că la nunta mea/ A căzut o stea”. De asemenea, cuvintele sale transmit atitudinea pe care poporul român a avut-o întotdeauna în fața morții, care a fost văzută ca un eveniment natural, ce prilejuiește o reintegrare în sânul naturii.

Ciobănașul îi dă instrucțiuni mioarei și cum să îi dea vestea mamei sale, care se așteaptă să vină să îl caute, fiind cuprinsă de durere pentru că nu mai primește vești din partea sa. Baciul îi spune oiței să îi transmită mamei sale că s-a însurat cu o crăiasă, dar fără a menționa că a căzut o stea și că întreaga natură a participat la eveniment. **Balada nu are deznodământ**. Astfel, cititorul nu află dacă planul celor doi ciobani invidioși a reușit sau dacă aceștia au dat greș, iar baciul moldovean a scăpat cu viață.

Prin simplitatea și muzicalitatea cuvintelor, dar și prin povestea spusă și mesajul pe care îl transmite, „Miorița” rămâne **una dintre capodoperele literaturii și folclorului românesc**. Balada exprimă câteva dintre trăsăturile de marcă ale poporului român, și anume tăria de caracter, curajul în fața morții și grija față de cei iubiți. Astfel, moartea nu este văzută ca un sfârșit, ci ca o reintegrare în sânul naturii și în univers.

# Momentele subiectului

„Miorița” este **una dintre cele mai reprezentative balade populare** românești. Scriitorul Alecu Russo o caracteriza drept „cea mai frumoasă epopee pastorală din lume. Prima publicare a operei a fost realizată de Vasile Alecsandri, care a inclus-o în volumul „Poezii populare ale românilor” (1852).

Deși balada „Miorița” îmbină cu măiestrie elemente ale genului epic și liric deopotrivă, ea se definește drept operă epică. Așadar, acțiunea sa poate fi împărțită pe **momentele subiectului.**

## Expoziţiunea

Expoziţiunea are caracter epic şi prezintă cadrul natural în care urmează să aibă loc desfășurarea acțiunii: „Pe-un picior de plai, / Pe-o gură de rai”. Apar și personajele: „Trei turme de miei/ Cu trei ciobănei”. Ciobanii aparțineau unor regiuni diferite, astfel încât unul era „ungurean”, altul „vrâncean”, iar cel de-al treilea, „moldovan”.

## Intriga

Intriga este constituită de planul pus la cale de ciobanul vrâncean împreună cu cel ungurean. Întrucât cel moldovean avea oi mai frumoase, câini mai curajoși și cai bine dresați, cei doi plănuiesc să-l ucidă pe cel de-al treilea: „se vorbiră,/ Ei se sfătuiră/ Pe l-apus de soare/ Ca să mi-l omoare/ Pe cel moldovan”.

## Desfășurarea acțiunii

Desfășurarea acțiunii cuprinde aflarea complotului de către oaia năzdrăvană, care îi dă numaidecât de știre stăpânului său despre ceea ce puseseră la cale ciobanii. Întâmplările trec din planul real în cel fabulos, iar oaia vorbește cu ciobanul, încercând să găsească o cale de ieșire din situația cea dificilă: „Stăpâne, stăpâne,/ Îţi cheamă ş-un câne,/ Cel mai bărbătesc/ Şi cel mai frăţesc,/ Că l-apus de soare/ Vreau să mi te-omoare”. Ciobanul, însă, alege calea resemnării și îi relatează oiței testamentul său. Dorințele sale erau următoarele: să fie îngropat de cei doi ciobani, să i se pună la cap fluierele (de fag, de os și de soc) și să li se ascundă celorlaltor oi moartea sa. Sufletul ciobanului este puternic înrădăcinat în natură, astfel încât nu dorește să se despartă de locurile și ființele dragi nici după moarte: „Ca să mă îngroape/ Aice pe-aproape/ În strunga de oi,/ Să fiu tot cu voi,/ În dosul stânii/ Să-mi aud cânii./ Aste să le spui”.

## Punctul culminant

Atât oile, cât și „măicuța” lui, urmau să afle că ciobanul se cununase cu o fată de crai, iar ceremonia fusese grandioasă, participând la ea toate elementele naturii, atât cele din planul terestru, cât și cele din planul cosmic: „Soarele şi luna/ Mi-au ţinut cununa./ Brazi şi paltinaşi/ I-am avut nuntaşi”. Momentul descrierii căutărilor înfrigurate ale mamei constituie punctul culminant, întrucât ea va fi cea care va suferi cel mai mult de pe urma morții ciobănașului.

## Deznodământul

Deznodământul este aproape inexistent, întrucât moartea ciobănașului este anticipată, însă nu descrisă. Finalul baladei reia descrierea nunții metaforice, unde munții au fost preoți, „Paseri, lăutari,/ Păserele mii,/ Şi stele făclii!”.

**În concluzie**, „Miorița” este o capodoperă a literaturii populare românești, fiind deosebit de reprezentativă pentru spiritualitatea poporului nostru. În mod surprinzător, lupta dintre bine și rău este estompată de neclaritatea deznodământului care aproape că lipsește din firul narativ. Astfel, este evidențiat caracterul contemplativ și stoic al sufletului românesc.

# Baladă populară

Profesorii noștri de limba și literatura română au conceput acest material despre opera Miorița pentru a-ți oferi un model și o sursă de inspirație în cazul în care nu îți mai amintești care sunt trăsăturile specifice baladei populare. Vei afla astfel informații despre acțiunea baladei, personaje, motivele literare prezente sau alte detalii folositoare.

Una dintre capodoperele folclorului și ale literaturii române, „Miorița”, a fost descoperită în anul 1847 de către Alecu Russo, în Munții Vrancei și publicată în anul 1850 în revista „Bucovina”, de către Vasile Alecsandri. Autorul acestei capodopere naționale este necunoscut, originea ei fiind pierdută în trecut, iar creaţia fiind transmisă prin viu grai.

**Balada populară** este o specie a genului epic, în versuri, cu o acțiune simplă, ce urmărește momentele subiectului și un număr restrâns de personaje, în cadrul căreia se narează o întâmplare din timpuri istorice sau din vremuri legendare, fantastice. Baladele populare se transmit pe care orală, din generație în generație.

Una dintre **principalele caracteristici ale baladei populare** o reprezintă faptul că are o acțiune simplă, ce urmărește **momentele subiectului**. În cazul „Mioriței”, în **expozițiune** sunt prezentate cadrul acțiunii și personajele. Povestea începe într-o zi de toamnă, când trei ciobani coboară din munți cu turmele, pentru iernat. Este vorba despre baciul moldovean, ungurean și vrâncean. Spre deosebire de ceilalți doi, baciul moldovean are mai multe oi, câini mai curajoși și cai mai pricepuți, fapt ce atrage invidia acestora.

**Intriga** dezvăluie complotul urzit de către ciobanii vrâncean și ungurean, care este adus la cunoștința baciului moldovean de către oița năzdrăvană, ea avertizându-l pe acesta. De asemenea, îi dă chiar și un sfat de folos, și anume să se adăpostească „la negru zăvoi” și să cheme în ajutor un câine, pentru a se apăra.

În **desfășurarea acțiunii** este prezentat testamentul ciobanului moldovean, în cadrul unui monolog liric. În testamentul său transmis prin viu grai, baciul moldovean îi spune oiței că își dorește ca ucigașii săi să îl îngroape în apropierea stânei, pentru a fi aproape de mioarele sale iubite și după moarte și să aibă fluierele preferate la cap. De asemenea, el nu vrea ca durerea morții sale să se răspândească printre mioarele din turmă, motiv pentru care vrea să li se spună acestora că s-a însurat cu o mândră crăiasă și că la nunta sa a luat parte întreaga natură: „Să le spui curat/ Că m-am însurat/ Că la nunta mea/ A căzut o stea /Soarele şi luna/ Mi-au ţinut cununa”.

**Punctul culminant** al „Mioriței” este reprezentat de apariția mamei ciobănașului, care îndurerată, își caută fiul. Baciul îi dă instrucțiuni mioarei despre cum să îi dea vestea mamei sale, care se așteaptă să vină să îl caute, fiind cuprinsă de durere pentru că nu mai primește vești din partea sa. El îi spune oiței să îi transmită mamei sale că s-a însurat cu o crăiasă, dar fără a menționa că a căzut o stea și că întreaga natură a participat la eveniment. Balada nu are deznodământ. Astfel, cititorul nu află dacă planul celor doi ciobani invidioși a reușit sau dacă aceștia au dat greș, iar baciul moldovean a scăpat cu viață, moartea sa fiind ipotetică.

Specific baladelor populare, autorul anonim își exprimă în mod indirect sentimentele și gândurile prin intermediul personajelor și al acțiunii. Una dintre cele mai importante mesaje pe care acesta le transmite este atitudinea poporului român în fața morții, care este una demnă, moartea nefiind văzută ca un sfârșit, ci ca un posibil început, o reintegrare în sânul naturii.

**Lipsa unui deznodământ** nu este singurul element care deosebește „Miorița” de alte balade populare. De asemenea, antiteza dintre personaje, specifică operelor de acest tip, lipsește aici și este substituită de zbuciumul sufletesc al ciobănașului moldovean. În plus, în cazul acestei balade, elementele epice sunt completate de elemente lirice și dramatice, care facilitează exprimarea sentimentelor pe care le experimentează personajele. Mai trebuie menționat că „Miorița” a fost creată în ton cu versificația populară, având rimă împerecheată, măsura versurilor de 5-6 silabe și ritm trohaic.

**Prezența personajelor în număr restrâns** este o altă **caracteristică a baladei populare**. În cazul „Mioriței”, personajele nu sunt numeroase și nici bine conturate, acestea fiind caracterizate prin procedeul caracterizării indirecte. „Miorița” conține doar **câteva personaje**: baciul moldovean, cel vrâncean și cel ungurean, mama ciobanului moldovean – personaje reale, dar și fantastice, cum este oița năzdrăvană. Cel mai bine conturat dintre acestea este baciul moldovean, portretul acestuia, atât fizic, cât și moral, reieșind din acțiunile pe care le întreprinde și din relația cu alte personaje. Trăsăturile sale fizice sunt relevate de către mama sa, care îl prezintă ca fiind un ideal masculin de frumusețe: „Mândru ciobănel/ Tras printr-un inel/ Feţişoara lui/ Spuma laptelui/ Musteţioara lui/ Spicul grâului”. Trăsăturile sale de caracter sunt prezentate cititorului tot prin intermediul caracterizării indirecte, prin dialog, pornind de la discuția pe care acesta o poartă cu oița năzdrăvană. În fața morții, ciobănașul nu se sperie, ci se gândește la cei apropiați și la o modalitate de a-i scuti pe aceștia de suferință.

**Specifică baladelor populare** este și **prezența motivelor literare** în text. În cazul „Mioriței”, regăsim **motivul transhumanței**, al oiței năzdrăvane sau al testamentului alegoric moarte-nuntă.

**În concluzie**, „Miorița” rămâne **una dintre cele mai reprezentative balade** ale poporului român, respectând întocmai caracteristicile acestui gen, fiind transmisă pe cale orală, cu o acțiune simplă, ce urmărește momentele subiectului și cu un număr restrâns de personaje. Prin situația ipotetică narată, moartea ciobănașului moldovean, opera transmite trăsăturile de bază ale românilor, care sunt un popor curajos, demn și care nu tremură în fața morții.

# Fișă de lectură

**Titlul operei literare:** „Miorița”

**Autorul:** necunoscut

**Date importante despre operă:** „Miorița” este considerată a fi o operă emblematică pentru spiritul poporului român. Culeasă de Alecu Russo de la nişte păstori din munţii Vrancei, balada a fost publicată într-o culegere intitulată „Poezii poporale. Balade. (Cântece bătrâneşti)”, reunite şi îndreptate de Vasile Alecsandri. Antologia a fost publicată în anul 1852.

**Genul literar:** Genul epic

**Specia:**baladă

**Moduri de expunere:** dialogul (predominant), narațiunea

**Tip de baladă:** baladă populară

**Tema operei:** „Miorița” înfățișează mitul popular mioritic, referitor la concepția asupra morții. Aceasta este văzută ca o realitate acceptată asemeni unui eveniment firesc ce încheie existența umană. Această idee face ca balada populară „Mioriţa” să fie considerată și un poem filosofic.

**Rezumat pe scurt:**Balada se deschide cu descrierea cadrului natural în care urmează să se petreacă acțiunea: „Pe-un picior de plai,/ Pe-o gură de rai”. Cititorul face cunoștință și cu personajele: „Trei turme de miei/ Cu trei ciobănei”. Ciobanii proveneau din trei regiuni diferite: unul era „ungurean”, altul „vrâncean”, iar cel de-al treilea, „moldovan”.

Împreună cu ciobanul vrâncean, cel ungurean plănuiește uciderea ciobanului moldovean. Acest plan este motivat de dorința de a intra în posesia celor deținute de ciobanul moldovean: oile mai frumoase, câinii mai curajoși și caii mai bine dresați.

Miorița, oaia năzdrăvană din turma moldoveanului, îl anunță pe acesta că urmează a fi ucis mișelește. Întâmplările trec din planul real în cel fabulos, iar oaia încearcă să-l convingă pe cioban să găsească o cale de ieșire din situația cea dificilă: „Stăpâne, stăpâne,/ Îţi cheamă ş-un câne,/ Cel mai bărbătesc/ Şi cel mai frăţesc,/ Că l-apus de soare/ Vreau să mi te-omoare”. Ciobanul, însă, se resemnează cu sfârșitul său și îi comunică Mioriței testamentul lui. Dorințele sale erau următoarele: să fie îngropat de cei doi ciobani, să i se pună la cap fluierele (de fag, de os și de soc) și ca moartea lui să fie ascunsă atât de celelalte oi, cât și de mama acestuia.

Atât oile, cât și mama lui, urmau să afle că ciobanul se însurase cu fiica unui crai, uniune sărbătorită printr-o ceremonie spectaculoasă la care participaseră toate elementele din planul terestru și cosmic: „Soarele şi luna/ Mi-au ţinut cununa./ Brazi şi paltinaşi/ I-am avut nuntaşi”.

Moartea ciobanului nu este relatată, dar cititorului i se dă de înțeles că aceasta urmează să aibă loc. Finalul baladei reia descrierea cununiei metaforice, unde munții au fost preoți, „Paseri, lăutari,/ Păserele mii,/ Şi stele făclii!”.

# Comparație Baltagul

„Baltagul” a fost publicat de Mihail Sadoveanu în anul 1920 și este un roman tradițional, obiectiv și realist, care ilustrează viziunea despre lume și creație a autorului, surprinzând totodată viziunea mioritică asupra morții într-o nouă interpretare. Optând pentru un roman tradițional, în care este promovată credința religioasă ortodoxă românească, Sadoveanu pune semnul egalității între literatură și lumea trăită, opera sa fiind un „poem al naturii și al sufletului omului simplu”. Prin urmare, viziunea autorului, dar și tematica romanului pornesc de la principala coordonată a realismului, și anume, crearea unei opere autentice în care sunt apărate și promovate valorile tradiționale, precum și întoarcerea la originile literaturii.

Inspirat de balada populară „Miorița”, Sadoveanu așază la temelia viziunii sale întâmplarea celor trei ciobani, optând pentru deschiderea romanului cu un motto, alcătuit din două versuri ale baladei: „Stăpâne, stăpâne/ Mai chiamă ș-un câne…”. Opera „Miorița” a fost culeasă de Alecu Russo de la niște păstori din munții Vrancei, aceasta a fost publicată într-o culegere intitulată „Poezii poporale. Balade. (Cântece bătrânești)”, adunate de poetul Vasile Alecsandri într-o Antologie ce a fost publicată în anul 1852. „Miorița” zugrăvește mitul popular mioritic, referitor la concepția asupra morții. Aceasta este văzută ca o realitate acceptată asemenea unui eveniment firesc ce încheie existența umană. Moartea nu este privită ca un final definitiv, ci mai degrabă ca o trecere către o altă lume, o călătorie care trebuie însoțită de ritualuri specifice. Această idee face ca balada populară „Miorița” să fie considerată și un poem filosofic.

Din punct de vedere structural, cele două opere se deosebesc, în primul rând, datorită faptului că „Miorița” este o creație populară transmisă pe cale orală, cu autor necunoscut, în timp ce Mihail Sadoveanu a ales să se inspire din această operă în scrierea romanului său. Alcătuită din șaisprezece capitole, acțiunea romanului este complexă și ilustrează o legendă, urmată de hotărârea Vitoriei de a împlini dreptatea, pornind pe drumul către aflarea adevărului despre soțul ei dispărut și tragerea la răspundere a răufăcătorilor. Opera „Miorița”  are o acțiune simplă și presupune participarea unui număr restrâns de personaje prezentate în antiteză.

Balada are o structură specifică, astfel încât se pot distinge în cadrul său două mari planuri: cel epic, unde sunt povestite evenimentele și portretele personajelor sunt zugrăvite cu o expresivitate deosebită, precum și cel lirico-dramatic, care cuprinde exprimarea gândurilor, a sentimentelor, împreună cu prezentarea concepției ciobănașului despre moarte. Astfel, avem de-a face cu trei ciobani cu turmele lor și o oaie năzdrăvană. Ciobanul vrâncean și cel ungurean sunt prezentați în antiteză cu cel moldovean, care nu numai că era un mult mai bun gospodar, dar avea și trăsături morale mai alese, fiind superior celorlalți. Aflați în opoziție cu ciobănașul moldovean, cei doi plănuiesc să îl ucidă pe tovarășul lor fiindcă deținea animale mai frumoase și mai bine întreținute.  În „Miorița”, elementele reale se împletesc cu cele fabuloase. Astfel, cele trei turme cu cei trei ciobani, precum și planul viclean, sunt aspecte care pot avea loc în realitate. Miorița, însă, face parte din planul fantastic al baladei, întrucât aceasta poate vorbi cu ciobănașul moldovean, dobândind trăsături omenești.

În romanul „Baltagul” perspectiva narativă are un rol important în construcția personajelor și în transmiterea ideilor. Scriitorul pune bazele unui roman tradițional, obiectiv, mitic și baladic, narațiunea relatându-se la persoana a III-a. Așadar, viziunea realistă este completată de caracterul obiectiv al romanului, naratorul fiind omniscient și omniprezent. Oferind o imagine amplă asupra acțiunii și a personajelor creionate, scriitorul conferă iluzia vieții reale. Viziunea realistă a autorului este dovedită chiar și la nivelul limbajului, prin limba arhaică pe care acesta o folosește. Astfel, apropierea izbitoare de limba populară moldovenească oferă prozei sadoveniene impresia de autenticitate. În plus, acest limbaj, încărcat de arhaisme și regionalisme oferă romanului o muzicalitate inconfundabilă, care ne amintește de specificul național și de țăranul meleagurilor moldovenești.

În ambele texte, modul principal de expunere este narațiunea, acțiunea se desfășoară pe momentele subiectului, iar în centrul textului stau personaje ce aparțin lumii rurale.  O altă asemănare între cele două texte este prezența motivului transhumanței, inspirația din lumea satului, uciderea ciobanului cu mai multe oi, apartenența la genul epic a celor două texte.

În concluzie, între cele două texte, există atât asemănări cât și deosebiri, Mihail Sadoveanu preluând subiectul textului ,,Miorița” și prelucrându-l astfel încât romanul ,,Baltagul” a devenit o capodoperă a literaturii române.