**Comentariu**

Petru a fi sigur că atunci când ai redactat **comentariul romanului Mara de Ioan Slavici** ai introdus toate informațiile esențiale, te sfătuim să citești cu atenție această pagină și să vezi dacă îi lipsește ceva eseului tău.

## Introducere

Introducerea este cartea de vizită a lucrării tale, ea necesitând o structură clară, cu idei bine definite. Aceasta trebuie să cuprindă informațiile cele mai importante despre operă. E important să menționezi în ce perioadă a fost publicată opera literară, dar să o și încadrezi într-un curent literar, în cazul nostru fiind vorba despre un roman obiectiv, realist, publicat la începutul secolului al XX-lea.

De asemenea, este recomandat ca în introducere să precizezi câteva detalii legate de operă, precum: numele acesteia și al autorului, numele personajului principal, dar și câteva cuvinte despre stilul scriitorului. Având o introducere corectă și promițătoare vei atrage atenția profesorului corector, iar astfel vei avea șanse mai mari de a obține un punctaj bun.

**Exemplu**

Romanul „Mara” scris de Ioan Slavici a fost publicat pentru prima oară în anul 1894, în revista „Vatra”, dar a apărut în volum abia 12 ani mai târziu. Această operă este un roman realist de tip obiectiv, care ilustrează universul locuitorilor târgului ardelenesc, la sfârșitul secolului al XIX-lea și începutul secolului al XX-lea. În centrul acțiunii este situată Mara, o precupeață văduvă care încearcă să le ofere o educație decentă copiilor săi, Persida și Trică.

## Explicarea titlului

În cazul acestui roman este important de precizat faptul că titlul este dat de numele personajului principal, Mara, romanul fiind axat pe povestea acesteia. Aici poți menționa și controversele create în literatura română de către critici consacrați, cu păreri diferite, unii considerând că titlul acesta nu ar fi cel mai potrivit, deoarece autorul concentrează o mai mare parte a acțiunii asupra copiilor Marei, Persida și Trică.

**Exemplu**

Titlul este dat de numele personajului principal, Mara, deoarece în viziunea autorului povestea acesteia constituie firul epic principal al romanului. Acesta a fost însă intens disputat de către criticul literar Nicolae Iorga, care considera că opera ar fi trebuit să fie denumită „Copiii Marei”, deoarece, în opinia sa, autorul le acordă acestora o atenție mai mare decât Marei. În schimb, Nicolae Manolescu considera că titlul ales de Slavici este cel mai potrivit, „Persida însăși nefiind decât o Mara juvenilă….”.

## Tema

Fiind un roman complex, eseul trebuie să conțină informații referitoare la tema și viziunea despre lume, acestea din urmă influențând într-o mare măsură construcția subiectului și a personajelor. Totodată, este important ca aceste două aspecte să fie precizate, pentru că ele concentrează ideea de bază pe care autorul încearcă să o transmită cititorului.

**Exemplu**

Tematica socială a romanului Mara de Ioan Slavici ilustrează obiceiurile locuitorilor din Radna, aducând în prim-plan credințele după care se ghidau, mentalitatea comunității și relaționarea interetnică între români, unguri și sași. Romanul poate fi văzut și ca o monografie a târgului transilvănean, deoarece autorul prezintă viața și munca în atelierele de meșteșugari, relațiile dintre angajați și patroni, dar și alegerea meseriei și instruirea pentru aceasta. Secvențele în care autorul descrie târgul din Arad sau culesul viei sunt edificatoare pentru această temă.

De asemenea, tema socială este reflectată în primele capitole ce povestesc încercările precupeței Mara de a-și întreține familia și a le oferi o educație copiilor. O altă temă importantă a romanului este tema dragostei, ce este reflectată prin povestea de iubire dintre Persida și Națl.

Autorul urmărește destinele personajelor printr-o succesiune a secvențelor epice, cu ajutorul descrierii și al dialogului, acțiunea fiind prezentată pe mai multe planuri narative. Astfel, Slavici îmbină povestea Marei cu cea a dragostei dintre fiica sa, Persida, și Națl, împletind armonios cele două teme, cea socială și cea a dragostei. Prin procesul înlănțuirii, autorul prezintă și viața lui Trică, fiul Marei și fratele Persidei și cea a lui Hubarnațl, cel ce va deveni socrul Persidei.

Tema dragostei începe să se contureze în capitolul numit sugestiv de către autor „Primăvara”, acesta simbolizând noi începuturi. Iubirea dintre Persida și Națl apare brusc, ca o invitație a destinului ce urmează să le schimbe viețile celor doi tineri prezentați de către autor în antiteză: Persida este fiica săracei precupețe Mara, în timp ce Națl este fiul înstăritului măcelar Hubernațl. Prima lor întâlnire face parte din intriga romanului și are loc la mănăstirea unde se afla Mara, după ce vântul sparge o fereastră. Întâlnirea devine un catalizator ce determină evoluția celor două personaje, autorul relevând importante trăsături de caracter prin metoda caracterizării directe.

## Rezumatul pe scurt

Rezumatul pe scurt al romanului „Mara” trebuie să cuprindă momentele importante ale acțiunii, însă fără prea multe detalii, care ar putea complica înțelegerea textului. Fiind un roman complex, rezumatul pe scurt trebuie să conțină informații relevante în conturarea temei și a momentelor-cheie ale acțiunii.

**Exemplu**

În romanul „Mara” evenimentele sunt prezentate în ordine cronologică, opera fiind compusă din 21 de capitole, ale căror titluri surprind esențialul. Acțiunea urmărește tiparul momentelor subiectului, alternând între planurile narative.

Acțiunea are loc în localitățile Radna și Lipova, de-a lungul Mureșului, autorul prezentând în introducere personajele principale și relațiile dintre acestea: precupeața văduvă Mara se luptă să le ofere un viitor mai bun copiilor, având credința că doar educația le poate asigura succesul în viață.

Astfel, Persida este trimisă la mănăstire, iar Trică devine ucenic la cojocăria lui Bocioacă. Planurile Marei însă sunt sfărâmate de cei doi copii, care își urmează propriul curs al vieții, spre deosebire de cel pe care începuse ea să îl traseze pentru ei. Persida este curtată de preotul Pavel Codreanu, pe care îl refuză în favoarea lui Națl, fiul măcelarului neamț Huber.

Fiul Marei, Trică, se trezește între avansurile soției patronului său Bocioacă și intenția acestuia de a-și căsători fata. După un an în care Persida opune rezistență iubirii pentru Națl, decide să fugă cu el la Viena, nu înainte însă de a se căsători. Viața împreună cu el nu este cum s-ar fi așteptat, deoarece proaspătul soț începe să bea, să joace jocuri de noroc, să se poarte urât și să devină violent. Deoarece nu reușesc să se descurce la Viena, cei doi se întorc la Radna, pentru a trăi în sărăcie, din veniturile unei mici cârciumi de pe malul Mureșului. Persida rămâne însărcinată, dar pierde copilul din cauza bătăilor repetate la care este supusă de către soțul său. În alt plan al acțiunii, Trică ia decizia de a pleca în armată.

Finalul este unul fericit, autorul readucând în prim-plan tema dragostei. Aceasta din urmă este prezentată ca singura salvare, prin intermediul copilului pe care Persida și Națl îl concep. Copilul determină și o schimbare a relației dintre cei doi, Națl în sfârșit asumându-și rolul de cap al familiei, dar totodată asigură reintegrarea celor doi în sânul familiei și al comunității. Trică revine din război un bărbat matur și un meseriaș iscusit.

## Personaje

Unul dintre cele mai importante și complexe personaje ale romanului este Persida. Caracterizarea acesteia trebuie să aibă în vedere statutul pe care i-l conferă autorul în cadrul operei, trăsăturile care reies din acțiunile pe care aceasta le întreprinde, dar și trăsăturile ce ies la iveală din relația cu alte personaje. De asemenea, este important să urmărești relația ei cu Națl, care este definitorie pentru evoluția personajului și să precizezi faptul că autorul operei literare Mara o descrie pe aceasta atât prin procedeul caracterizării directe, cât și prin procedeul caracterizării indirecte sau prin autocaracterizare.

**Exemplu**

Deși eroina/personajul principal este Mara, o văduvă care se luptă cu sărăcia pentru a-și crește singură copiii, unul dintre cele mai interesante personaje este chiar fiica sa, Persida. Ea poate fi considerată unul dintre personajele principale datorită importanței sale în acțiunea romanului.

Evoluția sa de la tânără fecioară trimisă la mănăstire și până la o femeie măritată, cu copil și familie este prezentată cu dibăcie de către autor, centrând povestea în jurul trăirilor Persidei. Putem spune chiar că Slavici evidențiază tema eroului care parcurge o călătorie inițiatică, plină de zbucium și suferințe, menită a-i întări caracterul și a-i nivela personalitatea, fapt ce transformă opera într-un bildungsroman. În conturarea portretului Persidei, autorul folosește atât caracterizarea directă, cât și caracterizarea indirectă, fiind evidențiate acțiunile întreprinse de aceasta sau relația cu alte personaje.

Prin caracterizarea directă autorul ne prezintă trăsăturile fizice ale acesteia. Persida este o tânără de 18 ani, frumoasă și inocentă: „înaltă, lată-n umeri, rotundă și cu toate astea, subțirică s-o frângi din mijloc”. Această descriere sugerează calitățile antagonice ce formează caracterul de fier al Persidei, indicând atât puritate și gingășie, cât și determinare și voință.

De asemenea, autorul o caracterizează pe Persida și prin ochii altor personaje. Astfel, fratele său Trică „era mândru de sora sa”, iar asupra lui Națl are un impact atât de puternic, încât acesta rămâne „cu privirea pierdută”.

Slavici, în calitate de narator omniprezent și omniscient, utilizează toate mijloacele pe care le are la îndemână pentru a creiona portretul Persidei, inclusiv descrierea și autocaracterizarea, în momentul în care ea, ajunsă soție a lui Națl, se trezește cu multe responsabilități pe umerii săi, deoarece soțul său era mai preocupat de prieteni și jocurile de noroc. Astfel, autorul readuce în prim-plan trăsăturile definitorii de caracter ale Persidei: „Dacă s-ar fi văzut ea însăși pe sine cu ochii ei de odinioară, ar fi rămas cuprinsă de spaimă și ar fi strigat: «Ah! tare am căzut, Doamne!»”.

Cele mai importante trăsături de caracter ale acesteia sunt totuși evidențiate prin acțiunile pe care Persida le întreprinde. Inițial încearcă să se opună dragostei pentru Națl, fiind o fire tradiționalistă și cu capul pe umeri, întocmai ca mama sa, dar când realizează că nu va reuși, își acceptă soarta cu demnitate. Este de acord să fugă cu el la Viena, dar nu înainte de a se căsători în secret, fapt ce ne indică încă de la începutul călătoriei voința sa și puterea de sacrificiu. Ea prețuiește viața de familie și dragostea, fiind dispusă să facă orice sacrificiu pentru acestea, chiar și să treacă peste convențiile sociale.

Cu o voință de fier, ea preia rolul de cap al familiei atunci când constată că Națl nu face față și îi suportă acestuia bătăile și jignirile repetate, asumându-și rolul de soție devotată și harnică. Una dintre trăsăturile definitorii ale Persidei este capacitatea sa imensă de a ierta, asociată cu o mare putere de sacrificiu și credință în dragoste, dar și cu sinceritatea și abilitatea de a iubi necondiționat, puse în lumină atât prin gesturile sale, cât și prin autocaracterizare. Ea îi iartă totul lui Națl, luând vina asupra sa: „l-am scos eu pe el din minți” și „eu sunt de vină!”.

## Relația dintre Persida și Națl

Relația dintre personaje este foarte importantă, atât pentru acțiunea operei, cât și pentru relevarea trăsăturilor de caracter ale acestora. În acest roman definitorie este relația dintre Persida și Națl, atât pentru firul epic, cât și pentru evoluția Persidei ca personaj.

**Exemplu**

Relația dintre Persida și Națl este una complexă, în antiteză. Persida este fiica unei văduve românce sărace, provenind dintr-o familie matriarhală, iar Națl este fiul măcelarului german înstărit, ce provine dintr-o familie patriarhală.

Slavici își urmărește personajele pe parcursul unei povești de iubire care reprezintă pentru Persida o călătorie inițiatică a eroului, ce îi testează tăria de caracter și puterea de sacrificiu, iar pentru Națl, o călătorie opusă care duce spre degradare, alcoolism și violență, transformându-l într-un antierou.

În timp ce Persida este soția harnică și devotată, Națl devine soțul nepăsător și alcoolic. Persida preia și rolul de cap al familiei atunci când el nu face față. Deși la prima vedere pare că Națl este elementul dominant care stabilește evoluția relației dintre cei doi, de fapt, Persida este cea care exercită o influență mai puternică. Bătăile și jignirile nu reușesc să îi despartă pe cei doi, în ciuda intenției lui Națl: „El umbla acum, parcă, dinadins s-o alunge de la sine, s-o înstrăineze să scape de ea”.

Romanul prezintă cele două personaje într-o relație interdependentă, fiecare influențând direct evoluția celuilalt. Personajul lui Națl este esențial în cadrul călătoriei inițiatice pe care o parcurge Persida, el fiind catalizatorul care îi modelează caracterul, atât obiectul dragostei, cât și sursa principală a suferințelor sale. Națl se dovedește a avea o influență pozitivă asupra Persidei, în ciuda comportamentului său negativ. El o motivează pe Persida să se transforme în soția devotată, harnică și dispusă la sacrificii. La final, Națl este cel care, inspirat de modelul Persidei, își reia rolul de cap al familiei, regretând suferințele cauzate.

## Perspectiva narativă

[Perspectiva narativă](https://liceunet.ro/ioan-slavici/mara/perspectiva-narativa) este legată de unghiul din care este povestită acțiunea romanului. În opera „Mara”, autorul povestește întâmplările la persoana a treia, acțiunea fiind desfășurată pe mai multe planuri. Este foarte important să precizezi faptul că naratorul este unul obiectiv, care nu se implică în desfășurarea acțiunii. Slavici este un narator omniprezent și omniscient, care știe totul despre personajele sale, dirijând cu multă migală evoluția acestora.

**Exemplu**

Autorul a ales perspectiva narativă obiectivă și relatarea la persoana a treia, devenind un narator omniprezent. Astfel, dragostea dintre Persida și Națl, prezentată ca relație centrală a romanului, este dezvăluită cititorului din unghiuri diferite, cu ajutorul descrierii și al monologului interior. Slavici se folosește și de tehnica planurilor paralele, prezentând medii sociale diferite, precum familia Marei și cea a lui Huber, povestea Persidei și cea a lui Trică, făcând trecerea între planuri prin alternanță.

## Roman realist și social

Romanul „Mara”, de Ioan Slavici este considerat o capodoperă a literaturii române, fiind un roman social și realist, ce prezintă viața locuitorilor din târgul ardelenesc. Autorul prezintă lumea târgului în toată complexitatea sa, astfel reușind să creeze iluzia vieții reale. Nu uita să precizezi faptul că naratorul este omniprezent și omniscient, aceasta fiind o trăsătură ce reiese din caracterul obiectiv al romanului.

**Exemplu**

Romanul „Mara” poate fi considerat un roman realist, deoarece ilustrează lumea locuitorilor dintr-un târg din Ardeal, Radna, la sfârșitul secolului al XIX-lea și începutul secolului XX. Fiind totodată și un roman social, autorul ilustrează obiceiurile locuitorilor din Radna, aducând în prim-plan credințele după care se ghidau, mentalitatea comunității și relaționarea interetnică între români, unguri și sași.

Romanul poate fi văzut și ca o monografie a târgului transilvănean deoarece autorul prezintă viața și munca în atelierele de meșteșugari, relațiile dintre angajați și patroni, dar și alegerea unei meserii și instruirea pentru aceasta. Secvențele în care autorul descrie târgul din Arad sau culesul viei sunt edificatoare pentru această temă. Nu în ultimul rând, calitatea naratorului de a fi omniprezent și omniscient, povestind acțiunea la persoana a treia demonstrează faptul că „Mara” este un roman obiectiv.

## Concluzie

Concluzia trebuie să sintetizeze și să susțină conținutul eseului, dar poate conține și o opinie personală. În cazul acestui roman, încheierea poate cuprinde ideile principale pe care le-ai prezentat detaliat în cuprins.

**Exemplu**

În concluzie, romanul „Mara” rămâne o capodoperă a literaturii române, fiind roman realist obiectiv în care tema dragostei și cea socială se întrepătrund pentru a crea un univers ardelenesc tradițional. Povestea lui Naţl și a Persidei demonstrează faptul că dragostea necondiționată are puterea de a schimba destine și de a oferi o nouă șansă la fericire.

# Rezumat pe capitole

În plus, accesând și citind acest **rezumat pe capitole al operei Mara de Ioan Slavici** îți va fi mult mai ușor să redactezi eseuri de nota 10, care să respecte cerința de la subiectul III al Bacalaureatului, pentru că aici găsești toate informațiile de care ai nevoie.

În romanul „Mara” evenimentele sunt prezentate în ordine cronologică, opera fiind compusă din 21 de capitole ale căror titluri surprind esențialul. Acțiunea urmărește tiparul momentelor subiectului, alternând planurile narative. Narațiunea este povestită la persoana a treia, autorul fiind omniprezent și omniscient. Acțiunea are loc în localitățile Radna și Lipova, de-a lungul Mureșului, dar și în Arad, autorul prezentând în introducere și personajele principale și relațiile dintre acestea.

În **primul capitol**, intitulat „Sărăcuții mamei”, este prezentat personajul principal, Mara, o precupeață văduvă, săracă, ce are doi copii. Fostul său soț, Bârzovanu, de profesie cizmar, avea patima băuturii. Autorul ne prezintă programul săptămânal al precupeței, care marți dimineața trecea pe malul drept al Mureșului, pentru a merge la piață, iar joi dimineața putea fi găsită pe malul stâng al Mureșului, pentru a-și vinde produsele. Nu pierdea vremea, iar vineri noaptea pleca spre târgul din Arad. Banii proveniți din vânzări îi punea deoparte, pentru educația copiilor. De asemenea, din primul capitol cititorul află că Mara voia să-și trimită fiica la mănăstire, în Lipova.

În cel de-**al doilea capitol**, intitulat „Maica Aegidia”, acțiunea este concentrată asupra copiilor Marei. Persida este primită la mănăstire de către Maica Aegedia. La mănăstire, Persida este vizitată de către fratele său, Trică. Acesta îi povestește cum fusese bătut de către Costi Balcovici, cel care îi ținea locul învățătorului său. Sora sa decide să fugă alături de acesta, pentru a-l scăpa de tratamentul bătăilor, cu o luntre, pe Mureș. Luntrea însă este luată de valuri, din cauza debitului ridicat al râului. Mai mulți localnici sar în ajutorul celor doi, care sunt astfel salvați. Persida îi spune mamei sale că a fugit pentru a-și proteja fratele și se întoarce la mănăstire.

În capitolul **al treilea**, „Furtuna cea Mare”, Trică este exmatriculat din școală, pentru că nu era ascultător și nu învăța. Mama sa încearcă să îi găsească o școală mai bună, apoi se gândește că o variantă mai potrivită ar fi să îl facă ucenic la un atelier. Astfel, ea încearcă să îl trimită la mănăstire, dar într-un final se convinge de faptul că cea mai bună opțiune este să îl facă ucenic la atelierul cojocarului Bocioacă.

În următorul capitol, cel de-**al patrulea**, intitulat „Primăvara”, aflăm că Persida îl cunoaște din întâmplare pe Națl, fiul măcelarului Hubăr. Vântul sparge un geam de la mănăstirea unde se afla fata, iar cei doi se zăresc pentru câteva momente. Întâlnirea îi marchează pe aceștia, ei rămânând încremeniți, iar Națl fiind profund impresionat de frumusețea Persidei. În vacanța de Paște, Trică vine să își conducă sora acasă. Pe drum, cei doi se întâlnesc cu Națl. Din acea zi, atât el, cât și fiica Marei sunt dispuși să facă drumuri ocolitoare, numai pentru a se întâlni.

Acțiunea din **capitolul al cincilea**, „Ani de Tinerețe”, are loc la Arad, unde Mara și cei doi copii locuiesc temporar la familia Claici. Pe perioada șederii Persidei la Arad, aceasta îl cunoaște pe preotul Codreanu, care se îndrăgostește de fată. Tot la Arad, Persida se întâlnește din nou cu Națl, care se afla aici cu scopul de a se pregăti pentru preluarea atelierului său. După ce a făcut doi ani de ucenicie și doi de calfă, el trebuia să mai deprindă meșteșugul de la măcelari experimentați. Copiii Marei rămân în Arad pentru nunta fiicei lui Claici, însă Națl pleacă.

**Capitolul al șaselea**, „Ispita”, prezintă dilema Persidei, care are doi pretendenți: preotul Codreanu și Națl. Mama sa și-l dorea pe Codreanu drept ginere și s-a asigurat că Persida are ocazia să îl vadă aproape zilnic. Într-o seară în care rămâne singur cu aceasta, preotul Codreanu o sărută pe Persida. Însă, din momentul în care află de la fratele său că s-a întors Națl în oraș, Persida își petrece din ce în ce mai mult timp pe fereastră, în speranța că va trece prin fața casei sale și-l va zări. Într-un final, are ocazia să îl vadă pe Națl la Pădurița.

Cel de-**al șaptelea capitol**, intitulat „Zbuciumare”, prezintă trăirile lui Națl și ale Persidei. Națl realizează că este îndrăgostit de Persida și începe să treacă în fiecare zi prin fața casei familiei Claici, cu gândul că o va întâlni pe aceasta. Trică îl avertizează pe Națl să nu o mai caute pe sora sa, deoarece Mara nu este de acord cu o astfel de uniune. Persida însă vrea și ea să se întâlnească cu Națl, așa că într-o zi în care nu era nimeni acasă, l-a așteptat pe Națl în stradă. Cei doi s-au dus pe malul Mureșului, unde Persida i-a spus acestuia că s-a îndrăgostit de el.

În cel de-**al optulea capitol**, intitulat „Datoria”, este prezentată Persida, plină de îndoieli, aflându-se în dilemă și neștiind ce să aleagă între sentimentele pentru Națl și principiile sale, conform cărora credința și familia primează. Ea știa că societatea în care trăiește nu va fi de acord cu o astfel de uniune. Persida se destăinuie mamei sale, spunându-i acesteia întreaga poveste cu Națl și cerându-i să se întoarcă acasă. Mara însă decide că cea mai bună soluție pentru fiica sa este să revină la mănăstire.

În **capitolul al nouălea**, „Inimă săracă”, este prezentat pe larg Codreanu, care nu-și poate lua gândul de la Persida. El pleacă la Radna, pentru a discuta cu mama acesteia, însă nu o găsește acasă și decide să o viziteze pe aleasa inimii, la mănăstire. Codreanu încearcă să o convingă pe fiica Marei să părăsească lăcașul maicilor, însă ea refuză.

„Cine ce poate”, **capitolul al zecelea**, prezintă obiceiul culesului viilor, din luna octombrie. Marei începe să îi meargă mai bine în afaceri, iar Trică o aduce pe Persida acasă de la mănăstire. Astfel, cei doi își ajută mama la culesul viei. Persida și Națl se întâlnesc întâmplător, însă nu apucă să discute. El încearcă să îi atragă acesteia atenția trăgând cu pușca, pe câmp, dar ea nu observă. Se revăd în cadrul unei reuniuni care are loc acasă la părintele Ioan. Cei doi vorbesc și dansează împreună. În momentul în care Persida vrea să plece acasă cu Marta, Națl le însoțește pe cele două. El o ia de mână pe Persida și îi mărturisește că o iubește.

În **capitolul al unsprezecelea**, intitulat „Altă lume”, Persida cunoaște un prieten din copilărie de-al lui Națl, pe Burdea. Ei discută despre Națl, iar în urma acestei discuții, Persida decide să se întoarcă la mănăstire.

În cel de-**al douăsprezecelea capitol,** intitulat „Două Porunci”, Persida îl refuză pe Codreanu, care își mărturisește dragostea și este pregătită să accepte faptul că îl iubește pe Națl. Mara însă nu este de acord cu o legătură între cei doi și îl roagă pe Bocioacă să vorbească cu Națl, pentru a nu îi mai deranja fiica. Națl află de la prietenul său, Burdea, că Persida îl iubește, dar el nu se crede suficient de bun pentru ea. Decide într-un final să o caute, însă află că ea s-a întors la mănăstire. Națl se ceartă cu tatăl său și pleacă de acasă.

În cel de-**al treisprezecelea capitol**, „Datorii vechi”, Națl pleacă în lume după ce împrumută bani de la negustorul de piei Griner. De la plecarea sa, tatăl său, Hubăr este extrem de supărat și se închide în el. De asemenea, vrea să se răzbune pe Mara, pentru că nu mai vrea să facă negoț cu el. Soția sa primește o scrisoare de la Națl, la trei săptămâni de la plecarea sa, de unde află că acesta este la Buda, la vărul ei. Persida revine de la mănăstire, iar Mara se asigură că aceasta se întâlnește zilnic cu Brădeanu, cu care voia să își mărite fata. După ce încep pregătirile de nuntă, Persida renunță la idee și revine la mănăstire, ca de fiecare dată când era în dificultate și nu știa ce decizie să ia. Națl se întoarce acasă de Paști, pentru ultimele pregătiri înainte de a deveni maestru măcelar și se duce la Radna, să o vadă pe Persida. El asistă la slujba de la mănăstire, dar nu apucă să vorbească mult cu Persida. Întors acasă, Națl se ceartă cu tatăl său, după ce îi spune acestuia că nu este făcut pentru a fi măcelar. El își împinge tatăl, care se lovește de o piatră, iar toți localnicii află că Națl și-a bătut tatăl.

În **capitolul al paisprezecelea**, intitulat „Rostul lui Bandi”, este prezentată povestea lui Bandi, un băiat pe care Persida îl întâlnește într-o zi și îl ia acasă, să aibă grijă de el. El este fiul unei femei sărmane care trăia în pădurea de lângă mănăstire și care a fost ajutată de maici. Ea a paralizat la naștere și a decedat când fiul său a împlinit opt ani. Persida află de la mama sa de scandalul dintre Națl și tatăl său, a cărei reputație fusese stricată după ce în localitate s-a auzit de isprava sa. Persida refuză să creadă povestea și își dă întâlnire cu Națl la Sărărie. Înainte însă, aceasta îi cere sfatul Maicii Aegidia, care o sfătuiește să se distanțeze de Națl și de familia lui. Totuși, ea se duce la întâlnire, iar Națl îi povestește ce s-a întâmplat. Ea îl îmbrățișează și stabilește să se întâlnească a doua zi, în același loc.

**Al cincisprezecelea capitol** este intitulat „Isprăvile lui Trică”. Soția lui Bocioacă, Marta, vrea să îl ia pe Trică drept ginere. Acesta este supărat de faptul că sora sa se întâlnește cu Națl pe ascuns și decide să pună capăt situației. Tânărul îl urmărește pe Națl și îl găsește la Sărărie, unde izbucnește un scandal, iar Trică îl lovește cu pumnul pe acesta. Persida vede și ea întâmplarea și se ceartă cu Trică. După ce aceasta îi explică situația, fratele său propune ca soluție o eventuală căsătorie, dar ea refuză și pleacă. Hotărât, Trică îl vizitează pe preotul din Sin-Miclaus, pentru a oficia căsătoria dintre Persida și Națl, dar acesta refuză din cauza scandalului dintre Națl și tatăl său.

În **capitolul al șaisprezecelea**, intitulat „Greul vieții”, este prezentată viața Persidei alături de Națl. În luna mai, Mara era neliniștită pentru că își observase copiii vorbind pe ascuns, iar ei nu i se destăinuiau. Persida îi cere sfatul mamei sale în legătură cu Națl, iar aceasta îi spune să facă ce îi cere inima și o asigură că are încredere în judecată ei. Spre șocul mamei sale, Persida fuge de acasă cu Națl, la Viena. Îi trimite o scrisoare Marei de acolo, în care își cere iertare pentru gestul făcut. Națl ia bani împrumut de la Griner, cumpără o locuință și mobilă, dar și o măcelărie, împreună cu doi prieteni, Ladmann si Gubacec, la Viena. Începe să își petreacă ziua la măcelărie, în timp ce Persida gătea și făcea curat pe parcursul zilei, iar seara ieșea în oraș. Cei doi încep să se certe din ce în ce mai des, iar Persida îi propune să se întoarcă acasă. De teama de a fi respins de către comunitate, Națl refuză, cei doi rămânând la Viena.

În **capitolul al șaptesprezecelea**, acțiunea se concentrează din nou asupra cuplului Persida-Națl. După ce se întorc de la Viena, cei doi deschid o cârciumă în Sărărie. Părinții lui Națl încearcă să îl convingă pe acesta să o părăsească pe Persida, dar fără rezultat. În timp, Națl începe să bea mai mult, să joace jocuri de noroc și nu se mai ocupă de afacere, lăsând tot greul Persidei și devenind tot mai nepăsător. Astfel, datoriile încep să se strângă pentru cei doi. În plus, Națl începe să fie violent cu aceasta, supunând-o la bătăi repetate.

În cel de-**al optsprezecelea capitol**, intitulat „Blestemul casei”, Persida se simte rău în urma bătăilor suportate din partea lui Națl și o cheamă pe mama sa. Într-o discuție, îi spune acesteia adevărul, și anume că s-a căsătorit în secret cu Națl, înainte de a pleca la Viena. La ea ajunge și doctorul din localitate, dar și soțul său. Din păcate, doctorul îi anunță că Persida va pierde copilul pe care îl poartă în pântece. Supărată, Mara vrea să îl alunge pe Națl de lângă fiica sa, dar acesta refuză să plece.

În **capitolul al nouăsprezecelea** sunt prezentate acțiunile întreprinse de către Mara, Persida, Bocioacă și soția sa, pentru a-l împiedica pe Trică să meargă în armată. Persida începe să-și revină în urma bătăii care a dus la pierderea copilului. Ea vorbește cu Bocioacă și cu soția sa Marta, pentru a strânge bani să își răscumpere fratele. Într-o seară, Trică se sărută și se strânge în brațe cu soția lui Bocioacă, după ce acesta se culcă. Neștiind de întâmplare, Bocioacă îi propune soției sale să îl răscumpere pe Trică și să îl căsătorească cu fiica lor, dar Marta refuză. Trică este într-un final răscumpărat de către Persida și Bocioacă, dar tânărul este supărat pe sora sa pentru refuzul de a-l părăsi pe Națl, în ciuda tratamentului la care este supusă de către acesta. Marta încearcă să stabilească noi întâlniri cu Trică, dar el o evită pe cât posibil, de frică să nu afle soțul său. După ce iese la iveală faptul că nu a fost răscumpărat de către mama sa, cu care era certat, Trică se duce să o viziteze pe aceasta și îi povestește întâmplările petrecute cu soția lui Bocioacă, spunându-i Marei să-i dea banii înapoi. Persida vine la Bocioacă acasă, unde se afla Trică, vânătă și cu urme de sânge în urma unei noi bătăi la care a fost supusă de către soțul său. Mama sa vrea să o ia acasă cu ea, pentru a o scăpa de Națl. La finalul capitolului, Trică pleacă la Verbonc, deși fusese răscumpărat de către Bocioacă.

În **capitolul al douăzecilea**, „Norocul casei”, Persida decide să rămână alături de mama sa, dar după ce aceasta adoarme, se strecoară afară din casă și se îndreaptă spre Sărărie, unde îl găsește pe Bandi, iar Națl sosește și el. Soțul Persidei, beat fiind, îi spune acesteia că i se pare prea mare asemănarea fizică dintre el și Bandi, considerând că, de fapt, Bandi este fratele său. După un timp, Mara află că fiica sa este în continuare bătută de Națl. Odată cu venirea toamnei, Persida, din nou însărcinată, trebuie să nască. De data aceasta nașterea decurge bine, iar copilul se naște sănătos. Națl se duce la tatăl său, cu care se împacă și îi spune acestuia adevărul despre el și Persida, mai exact, că s-au căsătorit în secret. Aflând vestea, Hubăr se bucură și acceptă să vadă copilul. El pleacă cu soția sa la Sărărie, pentru a vizita bebelușul, cu daruri constând în galbeni și argintării.

**Ultimul capitol** al romanului este intitulat „Pace și liniște”. În urma nașterii copilului, Națl are o revelație și își dă seama că a tratat-o greșit pe Persida în toți acești ani. După botezul copilului, Mara se oferă să îi dea o parte din banii strânși lui Națl, ca zestre pentru fiica sa. El însă nu este de acord și îi spune femeii să păstreze ea bunurile. Trică îi scrie mamei sale că a fost rănit pe câmpul de luptă și internat la un spital din Verona. După un timp se întoarce acasă și îi cere soției lui Bocioacă permisiunea de a fi calfă la atelierul lor și de a se căsători cu fiica lor. În scurt timp, Trică se căsătorește cu Sultana și devine maestru, pregătit de Bocioacă, la fel ca Națl. Persida și Națl plănuiesc să se mute în casa lui Hubăr, după ce acesta va pleca din localitate, la Viena. Persida îi spune acestuia că a decis împreună cu soțul său să îi dea cârciuma lui Bandi. Hubăr însă propune să îl ia pe Bandi, care locuia la Sărărie, cu el la Viena. Rămași singuri, Hubăr îi spune adevărul lui Bandi, și anume că el este de fapt tatăl său. Șocat de veste, Bandi își atacă tatăl și îl ucide.

Astfel, evenimentul care umbrește bucuria de final este moartea lui Hubăr, ucis de către fiul său nerecunoscut. Cu toate acestea, finalul romanului este unul fericit deoarece dragostea Persidei pentru Națl devine atât salvarea relației lor, cât și cea mai bună modalitate pentru a repara relațiile stricate cu familiile și a reveni în sânul comunității.

# Eseu

Următorul eseu a fost conceput astfel încât să te ajute în pregătirea pentru examenul de Bacalaureat. Ceea ce este important de reținut e faptul că acest eseu nu este atât de detaliat și conține doar informațiile esențiale pe care trebuie să le incluzi într-un eseu. Pentru a fi sigur că vei prim nota 10 la examenul de Bacalaureat îți recomandăm să citești și celelalte materiale din acest eBook. Subcapitolele acestei pagini conțin câte un model pentru fiecare dintre eseurile pe care le-ai putea primi la Bacalaureat.

„**Mara**” este un roman tradițional, realist, semnat de Ioan Slavici, și se află pe lista de lecturi obligatorii de parcurs pentru examen. Acest text cuprinde, în mare parte, ceea ce ar trebui să știi despre roman, astfel încât să rezolvi corect subiectul de examen: date despre operă, semnificația titlului, tema romanului, elemente de structură și compoziție, perspectiva narativă.

„Mara” este un **roman realist, psihologic, cu elemente tradiționale**, ce constituie o **reprezentare fidelă a vieții satului ardelean**. Opera a fost publicată treptat, în anul 1894, pe parcursul a douăzeci și patru de numere ale revistei „Vatra”, apărută la București. În volum, romanul este publicat în 1906, la editura „Luceafărul din Budapesta”.

**Titlul romanului** poartă **numele personajului principal**, Mara fiind un simbol al principiilor morale promovate de către Slavici în opera de față. Considerată a fi și prima femeie de afaceri din literatura noastră, Mara nu este mânată de lăcomie. Pentru ea, banii sunt importanți în măsura în care aduc respectul și un trai decent și îndestulat. Aceste condiții există în conformitate cu principiile etice la care Mara aderă în cadrul comunității tradiționale din care face parte. Destinul ei este urmărit de-a lungul romanului.

**Tema principală** a romanului este **viața socială a lumii ardelenești**, surprinsă în diverse contexte. Plasată la limita dintre sat și oraș, într-un târg ardelenesc, comunitatea țărănească are moravuri și obiceiuri specifice, ghidându-se după valori etice stabile. Plasarea acțiunii la sfârșitul secolului al XlX-lea și începutul secolului al XX-lea se realizează cu scopul de a surprinde peisajul politico-economic al vremii. Relațiile capitaliste incipiente evoluează în acea perioadă spre structuri sociale meșteșugărești, cu o psihologie caracteristică burgheziei aflate în plină evoluție.

Romanul se împarte în **douăzeci și unu de capitole**, acțiunea acestuia putând fi împărțită pe **momentele subiectului**. Așadar, **expozițiunea** cuprinde prezentarea timpului, a locului unde se petrece acțiunea, precum și a personajelor care iau parte la aceasta. Mara, mamă a doi copii, rămasă văduvă, este protagonista romanului, iar principala ei îndeletnicire este negoțul. **Intriga romanului** are loc din cauză că Mara dorea să își vadă copiii făcând parte din păturile sociale mai privilegiate decât cea căreia îi aparținea ea. Are loc, așadar, decizia Marei de a o trimite pe fiica sa, Persida, la mănăstire, iar pe Trică, ucenic în casa lui Bocioacă, unul dintre cei mai bogați oameni ai târgului.

**Desfășurarea acțiunii** redă năruirea planurilor pe care Mara le avea pentru copiii săi. Persida crește și devine o femeie frumoasă, iar între ea și germanul Națl se înfiripă o poveste de dragoste, deși Mara plănuise să o mărite pe fata ei cu un preot. Între timp, soția lui Bocioacă dezvoltă o slăbiciune pentru Trică.

**Punctul culminant** are loc odată cu momentul în care, contrar planurilor mamei lor, copiii Marei decid pentru ei înșiși. Persida și Națl se căsătoresc în secret, după care fug împreună la Viena, unde Națl urma să își încheie perioada de pregătire pentru a deveni maestru măcelar. Întorși la Lipova, cei doi deschid o cârciumă, care ajunge să fie administrată de Persida, fiindcă Națl cade pradă viciilor (alcool și jocuri de noroc). Se comportă violent cu soția lui, care își pierduse farmecul fizic de odinioară din cauza eforturilor și a necazurilor. Între Trică și Marta se înfiripă o idilă secretă. Persida și Bocioacă l-au răscumpărat pe Trică, plătind bani mulți pentru ca acesta să nu fie luat la război. Trică, însă, este lăsat să creadă că Mara plătise, motiv pentru care, atunci când află adevărul, se înrolează în armată pentru a-i înapoia banii lui Bocioacă.

**Deznodământul** detensionează situațiile dificile în care se află personajele. Odată cu nașterea copilului Persidei și al lui Națl, cele două familii se împacă, iar relația celor doi se repară. Trică revine din război teafăr, însă finalul romanului cuprinde o întâmplare nefericită. Hubăr este ucis cu violență chiar de Bandi, fiul său ilegitim, iar scena morbidă încheie romanul.

În romanul „Mara”, **perspectiva narativă este de tip obiectiv**, iar întâmplările sunt relatate la persoana a treia. Narațiunea la persoana a treia determină limitarea intervenției directe a naratorului. Omniscient și omniprezent, naratorul are o dublă perspectivă asupra faptelor petrecute în roman, precum și asupra personajelor. Precum a observat criticul literar George Călinescu, vocea naratorului pendulează între două instanțe, acesta identificându-se, pe rând, cu vocea Marei și cu vocea comunității, numită de către Slavici „gura satului” („dar era tânără și voinică și Dumnezeu a mai lăsat să aibă și noroc”).

**În concluzie**, romanul „Mara” reprezintă o **frescă a satului tradițional ardelean.** Astfel, Slavici zugrăvește lumea locuitorilor din Ardeal, unde triumfă binele, adevărul, dreptatea și cumpătarea. Nesocotirea acestor principii atrage după sine consecințe pe măsura faptelor săvârșite, astfel încât lumea satului ardelean devine una dominată de victoria dreptății.

# Tema și viziunea despre lume

Redactarea unui eseu în care să prezinți **tema și viziunea despre lume în romanul Mara de Ioan Slavici** poate fi una dintre cerințele pe care le vei întâlni la **subiectul III al examenului de Bacalaureat** la limba și literatura română.

Romanul „Mara” de Ioan Slavici a fost publicat pentru prima dată în anul 1894, în revista „Vatra”, dar a apărut în volum abia 12 ani mai târziu. Această operă este un roman tradițional de tip obiectiv, deoarece respectă tiparele modului de scris convențional. De asemenea, „Mara” poate fi considerat un roman realist, cu **temă socială**, deoarece ilustrează lumea locuitorilor dintr-un târg din Ardeal, Radna, la sfârșitul secolului al XIX-lea și începutul secolului XX. Nu în ultimul rând, opera poate fi considerată și un bildungsroman, deoarece autorul prezintă evoluția Persidei, fiica Marei, de la o tânără inocentă până la o femeie matură și stăpână pe sine.

**Tematica socială a romanului** ilustrează obiceiurile locuitorilor din Radna, aducând în prim-plan credințele după care se ghidau, mentalitatea comunității și relaționarea interetnică între români, unguri și sași. Romanul poate fi văzut și ca o **monografie a târgului transilvănean**, deoarece autorul prezintă viața și munca în atelierele de meșteșugari, relațiile dintre angajați și patroni, dar și alegerea unei meserii și instruirea pentru aceasta. Secvențele în care autorul descrie târgul din Arad sau culesul viei sunt edificatoare pentru această temă. De asemenea, **tema socială** este reflectată în primele capitole ce povestesc încercările precupeței Mara de a-și întreține familia și a le oferi o educație copiilor.

Romanul „Mara” poate fi considerat un roman tradițional cu accente moderne, caracterul tradițional reieșind, în primul rând, din atitudinea moralizatoare și uneori idilizată pe care descrierea vieții din Radna o implică. Structurat pe două planuri narative, cu titluri rezumative, romanul se concentrează în jurul mai multor judecăți morale, observându-se că până și temele abordate (familia, banul, iubirea normată social, inițierea) sunt selectate dintr-un univers imaginar foarte vechi.

Autorul urmărește destinele personajelor printr-o succesiune a secvențelor epice, cu ajutorul descrierii și al dialogului, acțiunea fiind prezentată pe mai multe planuri narative. Astfel, Slavici îmbină povestea Marei cu cea a dragostei dintre fiica sa, Persida, și Națl, relatându-le la persoana a treia și devenind un narator omniprezent. Prin procesul înlănțuirii, autorul prezintă și viața lui Trică, fiul Marei și fratele Persidei și cea a lui Hubar, cel ce va deveni socrul Persidei.

Evenimentele sunt prezentate în ordine cronologică, opera fiind compusă din 21 de capitole, ale căror titluri evidențiază esențialul. Acțiunea urmărește tiparul momentelor subiectului.

**Titlul romanului** este dat de către personajul principal, Mara, acesta fiind intens disputat de către criticul literar Nicolae Iorga, care considera că opera ar fi trebuit să se numească „Copiii Marei”, deoarece, în opinia sa, autorul le acordă o atenție mai mare decât Marei. În schimb, Nicolae Manolescu considera că titlul ales de Slavici este cel mai potrivit, „Persida însăși nefiind decât o Mara juvenilă….”.

**Tema dragostei** începe să se contureze în capitolul numit sugestiv de către autor Primăvara, ce simbolizează noi începuturi. Iubirea dintre Persida și Națl apare brusc, ca o invitație a destinului ce urmează să le schimbe viețile celor doi tineri prezentați de către autor în antiteză: Persida este fiica săracei precupețe Mara, în timp ce Națl este fiul înstăritului măcelar Hubernațl. Prima lor întâlnire face parte din intriga romanului și are loc la mănăstirea unde se afla Mara, după ce vântul sparge o fereastră. Întâlnirea devine un catalizator ce determină evoluția celor două personaje, autorul folosindu-se de caracterizarea indirectă pentru a releva importante trăsături de caracter.

Persida înțelege din prima secundă ce impact va avea această întâlnire asupra vieții sale și își acceptă soarta cu înțelepciune și curaj: „Obrajii ei se umplură de sânge, și îi era parcă o săgetase ceva prin inimă. Atât a fost, nu mai mult, și ea nu mai putea să fie ceea ce fusese”. Națl, în schimb, este portretizat ca îndrăgostitul pentru care iubirea vine ca o nenorocire inevitabilă, ce nu poate fi controlată: „rămase uimit, cu inima încleștată și cu ochii oarecum împăingeniți. Îi era parcă s-a rupt, s-a frânt, s-a surpat deodată ceva și o mare nenorocire a căzut pe capul lui”.

**Personajele** sunt prezentate atât prin procedeul caracterizării directe, cât și indirecte, prin dialog, monolog interior, propriile fapte sau relația cu alte personaje. De exemplu, fiica Marei, Persida, este descrisă de către autor prin caracterizare directă: „înaltă, lată-n umeri, rotundă și cu toate astea, subțirică s-o frângi din mijloc”. Astfel Slavici se folosește de caracterizarea directă și pentru a evidenția trăsăturile de caracter ale Persidei, sugerând o persoană dură, dar delicată în același timp. Totodată, trăsături definitorii ale personajului ies la iveală prin intermediul dialogului, când aceasta explică soțului său ce înseamnă responsabilitatea, dragostea și datoria față de familie: „dă-ți seama…cum te-ai fi simțit și ce ai fi făcut, dacă eu aș fi fost atât de slabă ca tine și aș fi plecat ca la întoarcerea ta să nu mă mai găsești acasă”.

**Naratorul textului este obiectiv și omniscient**, se utilizează tehnica detaliului semnificativ pentru a prezenta o serie de personaje tipologice într-o lume patriarhală. Pentru a face cât mai veridică redarea echilibrului societății respective, instanța narativă ia forma unui martor când detașat, când ironic al vieții citadine din zona Ardealului. Astfel, cele mai intime gânduri ale protagoniștilor ies la iveală prin tehnici cvasi-moderne de psihologizare.

Consider că **tema dragostei este mai bine conturată de autor în raport cu cea socială**, datorită valorilor pe care le transmite cititorului. Într-o lume plină de suferințe, dezamăgiri și sărăcie, iubirea reușește să restabilească echilibrul nu doar în relația de cuplu dintre Persida și Națl, ci și între cei doi și comunitate.

**În concluzie**, romanul „Mara” rămâne o capodoperă a literaturii române unde **tema dragostei și cea socială se întrepătrund pentru a crea un univers ardelenesc tradițional** în care binele înfrânge întotdeauna, iar dragostea este elementul ce unește și aduce fericirea. Povestea lui Naţl și a Persidei demonstrează faptul că dragostea necondiționată are puterea de a schimba destine și de a oferi o nouă șansă la fericire.

# Particularități de construcție a unui personaj

Ai primit cerința de a redacta un **eseu de 2-3 pagini în care să prezinți particularitățile de construcție a unui personaj din romanul Mara de Ioan Slavici** și vrei ca materialul tău să fie cât mai complex și mai bine realizat? În cazul acesta, trebuie să știi că deși personajul principal este Mara, cel mai reprezentativ personaj este **Persida**, fiica acesteia.

Totodată, îți recomandăm să ai în vedere eseul pe care ți-l pune la dispoziție echipa Liceunet. El a fost redactat respectând **cerința subiectului III de la examenul de Bac la română**, iar limbajul folosit te va ajuta să înțelegi mult mai bine romanul Mara de Ioan Slavici.

În plus, acest eseu reprezintă o rezolvare de nota 10 a cerinței de la examenul de Bacalaureat de a redacta „un eseu de 2 – 3 pagini, în care să prezinți particularitățile de construcție a unui personaj dintr-un roman studiat”, regăsită în subiectul al III-lea, din cadrul sesiunii de toamnă a examenului de Bacalaureat**(sesiunea august-septembrie) din 2013**, pentru profilul real.

Romanul „Mara” de Ioan Slavici a fost publicat pentru prima dată în anul 1894, în revista „Vatra”, dar a apărut în volum abia 12 ani mai târziu. Această operă este un roman tradițional de tip obiectiv, deoarece respectă tiparele modului de scris convențional. De asemenea, „Mara” poate fi considerat un roman realist, cu temă socială, deoarece ilustrează lumea locuitorilor dintr-un târg din Ardeal, Radna, la sfârșitul secolului al XIX-lea și începutul secolului XX.

Evenimentele sunt prezentate în ordine cronologică, opera fiind compusă din 21 de capitole ale căror titluri evidențiază esențialul. Acțiunea urmărește tiparul momentelor subiectului.

**Titlul romanului** este dat de către **personajul principal, Mara**, acesta fiind intens disputat de către criticul literar Nicolae Iorga, care considera că opera ar fi trebuit să se numească „Copiii Marei”, deoarece, în opinia sa, autorul le acordă o atenție mai mare decât Marei. În schimb, Nicolae Manolescu considera că titlul ales de Slavici este cel mai potrivit, „Persida însăși nefiind decât o Mara juvenilă….”.

Deși **eroina principală este Mara**, o văduvă care se luptă cu sărăcia pentru a-și crește singură copiii, **unul dintre cele mai interesante personaje este constituit de către fiica sa, Persida**. Aceasta poate fi considerată unul dintre personajele principale datorită rolului important pe care îl are în acțiune. Evoluția sa de la tânără fecioară trimisă la mănăstire și până la o femeie măritată, cu copil și familie este prezentată cu dibăcie de către autor, acesta centrând povestea în jurul trăirilor Persidei. Putem spune că**Slavici dezvoltă tema eroului care parcurge o călătorie inițiatică**, plină de zbucium și suferințe, menită a-i întări caracterul și a-i nivela personalitatea, fapt ce transformă opera într-un bildungsroman.

În **conturarea portretului Persidei**, este utilizată atât **metoda caracterizării directe**, cât și **metoda caracterizării indirecte**, aceasta din urmă având la bază faptele, comportamentul sau relațiile personajului cu alte personaje ale romanului. Prin caracterizarea directă autorul ne prezintă trăsăturile fizice ale acesteia. Persida este o tânără de 18 ani, frumoasă și inocentă: „înaltă, lată-n umeri, rotundă și cu toate astea, subțirică s-o frângi din mijloc”. Această descriere sugerează calitățile antagonice ce formează caracterul de fier al Persidei, indicând atât puritate și gingășie, cât și determinare și voință. De asemenea, autorul o caracterizează pe Persida și prin ochii altor personaje. Astfel, fratele său Trică „era mândru de sora sa”, iar asupra lui Națl are un impact atât de puternic, încât acesta rămâne „cu privirea pierdută”.

Slavici, în calitate de narator omniprezent și omniscient, utilizează toate mijloacele pe care le are la îndemână pentru a creiona portretul Persidei – inclusiv **descrierea și autocaracterizarea** – în momentul în care ea, ajunsă soție a lui Națl, se trezește cu toate responsabilitățile pe umerii săi, deoarece soțul era mai preocupat de prieteni și jocurile de noroc. Astfel, autorul readuce în prim-plan trăsăturile definitorii de caracter ale Persidei: „Dacă s-ar fi văzut ea însăși pe sine cu ochii ei de odinioară, ar fi rămas cuprinsă de spaimă și ar fi strigat: «Ah! tare am căzut, Doamne!»”.

Cele mai importante **trăsături de caracter** ale acesteia sunt totuși descrise prin acțiunile pe care Persida le întreprinde, cele mai multe fiind cuprinse în desfășurarea evenimentelor romanului. Inițial, Persida încearcă să se opună dragostei pentru Națl, fiind o **fire tradiționalistă și cu capul pe umeri**, întocmai ca mama sa, dar când realizează că nu va reuși, își acceptă soarta cu demnitate. Este de acord să fugă cu el la Viena, dar nu înainte de a se căsători în secret, fapt ce ne indică încă de la începutul călătoriei voința sa și puterea de sacrificiu. Ea **prețuiește viața de familie și dragostea**, fiind dispusă să facă orice sacrificiu pentru asta, chiar și să treacă peste convențiile sociale. Cu o voință de fier, ea preia rolul de cap al familiei atunci când constată că Națl nu face față și îi suportă acestuia bătăile și jignirile repetate, asumându-și rolul de soție devotată și harnică.

Una dintre trăsăturile definitorii ale Persidei este **capacitatea sa imensă de a ierta**, asociată cu o mare putere de sacrificiu și credință în dragoste, dar și cu **sinceritatea și abilitatea de a iubi necondiționat**, evidențiate atât prin gesturile sale, cât și, din nou, prin autocaracterizare. Ea îi iartă totul lui Națl, luând vina asupra sa: „l-am scos eu pe el din minți” și „eu sunt de vină!”. Tocmai de aceea autorul o răsplătește pe Persida la finalul romanului cu un copil, care apare ca o soluție pentru toate problemele: împăcarea cu familia ei și a lui Națl, armonie în relația de cuplu și acceptarea de către comunitate.

Consider că prin portretizarea Persidei, autorul a reușit să o transforme pe aceasta în **una dintre cele mai bine conturate figuri feminine din literatura română**. Persida este un exemplu de moralitate, o eroină dispusă să facă orice sacrificiu pentru dragoste și pentru familia sa.

**În concluzie**, Persida nu este doar unul dintre cele mai puternice personaje feminine din literatura română, ci și **purtătoarea mesajului moralizator**transmis de către Slavici, acela că drumul prin viață este unul cu final fericit doar prin dragoste, voință și perseverență. Romanul „Mara” rămâne o capodoperă în care tema dragostei și cea socială se întrepătrund pentru a crea un univers ardelenesc tradițional în care binele înfrânge întotdeauna, iar dragostea este elementul ce unește și aduce fericirea.

# Relația dintre două personaje

Materialul pe care îl găsești accesând această pagină reprezintă o rezolvare de nota 10 a cerinței de a scrie un eseu de 2-3 pagini în care să prezinți **relația dintre două personaje în romanul Mara de Ioan Slavici**. Vei afla astfel că autorul creează o**relație de interdependență** între cele două personaje (Națl și Persida) și o înzestrează pe Persida cu suficientă tărie de caracter și dragoste pentru a schimba destinul familiei sale.

În plus, cu ajutorul acestui material care prezintă relația dintre două personaje din Mara vei ști cum să respecți următoarele **repere întâlnite în cerință**:  
- prezentarea a patru elemente ale textului narativ, semnificative pentru construcția personajelor alese (de exemplu: temă, perspectivă narativă, acțiune, conflict, relații temporale și spațiale, construcția subiectului, modalități de caracterizare, limbaj etc.);  
- evidențierea situației inițiale a celor două personaje, din perspectiva tipologiei în care se încadrează, a statutului lor social, psihologic, moral etc.;  
- relevarea trăsăturilor celor două personaje, semnificative pentru ilustrarea relațiilor, prin raportare la două episoade/ secvențe narative ale textului narativ ales;  
- exprimarea unei opinii argumentate despre relațiile dintre cele două personaje, din perspectiva situației finale/ a deznodământului.

Totodată, acest eseu reprezintă o rezolvare de nota 10 a cerinței de la examenul de Bacalaureat de a redacta „un eseu de 2 – 3 pagini, în care să prezinți relația dintre două personaje dintr-un roman studiat”, regăsită în subiectul al III-lea, din cadrul **sesiunii de toamnă (august-septembrie) din 2011**, pentru profilul uman, dar și a **variantei 14 din anul 2013**.

Romanul „Mara” de Ioan Slavici a fost publicat pentru prima oară în anul 1894, în revista „Vatra”, dar a apărut în volum abia 12 ani mai târziu. Această operă este un roman tradițional de tip obiectiv, deoarece respectă tiparele modului de scris convențional. De asemenea „Mara” poate fi considerat un roman realist, cu temă socială, deoarece ilustrează lumea locuitorilor dintr-un târg din Ardeal, Radna, la sfârșitul secolului XIX și începutul secolului XX. Nu în ultimul rând, opera poate fi considerată și un bildungsroman, deoarece autorul prezintă evoluția Persidei, fiica Marei, de la o tânără inocentă până la o femeie matură și stăpână pe sine.

Evenimentele sunt prezentate în ordine cronologică, opera fiind compusă din 21 de capitole ale căror titluri evidențiază esențialul. Acțiunea urmărește tiparul momentelor subiectului.

**Titlul romanului** este dat de către personajul principal, Mara, acesta fiind intens disputat de către criticul literar Nicolae Iorga, care considera că opera ar fi trebuit să se numească „Copiii Marei”, deoarece, în opinia sa, autorul le acordă o atenție mai mare decât Marei. În schimb, Nicolae Manolescu considera că titlul ales de Slavici este cel mai potrivit, „Persida însăși nefiind decât o Mara juvenilă….”.

Autorul urmărește destinele personajelor printr-o succesiune a secvențelor epice, acțiunea fiind prezentată pe mai multe planuri narative. Astfel, Slavici **îmbină povestea Marei cu povestea de dragoste dintre fiica sa, Persida, și Națl**. Narațiunea este relatată la persoana a treia, autorul fiind omniscient și omniprezent. Slavici își conturează nuvela în baza relațiilor dintre personaje și a conflictelor ce se nasc între acestea, cea mai definitorie relație pentru evoluția Persidei fiind cea dintre aceasta și Națl, cei doi iubiți devenind ulterior soț și soție.

**Persida** este fiica Marei, o variantă mai tânără a sa, potrivit mai multor critici literari, ea **putând fi considerată alături de mama sa, personaj principal în roman**. Putem spune că autorul o folosește pe Persida ca reper de moralitate pentru personajele care zugrăvesc viața târgului transilvănean. **Națl**, fiul măcelarului german, este prezentat ca un **personaj antagonist**, care trece printr-o transformare pe parcursul firului epic, însă spre deosebire de cea a Persidei, a sa este una negativă, de degradare.

**Cele două personaje** sunt prezentate de către autor atât prin procedeul caracterizării directe, cât și în mod indirect. Prin **caracterizarea directă** autorul ne prezintă **trăsăturile fizice** ale celor doi. Persida este o tânără de 18 ani, frumoasă și inocentă: „înaltă, lată-n umeri, rotundă și cu toate astea, subțirică s-o frângi din mijloc”. Astfel Slavici se folosește de descriere și pentru a evidenția trăsăturile de caracter ale Persidei, sugerând o persoană dură, dar delicată în același timp.

Națl este mai mare ca Persida, având 21 de ani. El are deja o meserie, cea de măcelar. Autorul îi evidențiază în mod direct portretul fizic, el fiind un tânăr „cu mustața plină”, „cu obrajii rumeni”. Tot prin caracterizare directă autorul îi face și portretul moral, conferindu-i o anumită candoare, „parcă mai mult fată decât fecior”, „oarecum rușinos”.

**Caracterizarea indirectă** prezintă **trăsăturile morale**ale personajelor, atât pornind de la fapte și comportament, cât și de la relația cu celelalte personaje. Astfel, aflăm că fratele Persidei, Trică „era mândru de sora sa”, iar asupra lui Națl, tânăra are un impact puternic, încât acesta rămâne „cu privirea pierdută”. Națl este descris de către autorul omniprezent ca o persoană violentă prin acțiunile sale, prin bătăile pe care i le aplică Persidei: „Cuprins acum de mânie oarbă, el încleștă mâna stânga în părul ei bogat și începu s-o lovească cu pumnul”.

**Relația dintre Persida și Națl este una complexă, în antiteză.** Persida este fiica unei văduve românce sărace, provenind dintr-o familie matriarhală, iar Națl este fiul măcelarului german înstărit, ce provine dintr-o familie patriarhală. Slavici își urmărește personajele pe parcursul unei povești de iubire care reprezintă pentru Persida călătoria inițiatică a eroului, ce îi testează tăria de caracter și puterea de sacrificiu, iar pentru Națl, o călătorie opusă, care duce spre degradare, alcoolism și violență, transformându-l într-un antierou.

În timp ce Persida este soția harnică și devotată, Națl devine soțul nepăsător și alcoolic. Persida preia și rolul de cap al familiei atunci când el nu face față. Când Națl începe să devină violent, Persida nu renunță, ci menține familia unită: „Mi-a venit și mie să plec, dar știam ca acesta e un lucru pe care nu trebuie să-l fac și m-am stăpânit…”.

Deși la prima vedere Națl este **elementul dominant care stabilește evoluția relației dintre cei doi**, de fapt Persida este cea care exercită o influență mai puternică. Bătăile și jignirile nu reușesc să îi despartă pe cei doi, în ciuda intenției lui Națl: „El umbla acum, parcă, dinadins s-o alunge de la sine, s-o înstrăineze să scape de ea”.

Romanul prezintă cele două personaje într-o **relație interdependentă**, fiecare influențând direct evoluția celuilalt. Națl se dovedește a avea o influență pozitivă asupra Persidei, în ciuda comportamentului său agresiv. El o motivează pe Persida să se transforme în soția devotată, harnică și dispusă la sacrificii. Biletul spre fericire vine sub forma copilului pe care Persida îl naște, demonstrând că dragostea necondiționată are puterea de a schimba vieți și de a oferi o nouă șansă la fericire. La final, Națl este cel care inspirat de modelul Persidei, își reia rolul de cap al familiei, regretând suferințele cauzate.

Consider că **personajul lui Națl este ghidul călătoriei inițiatice pe care o parcurge Persida**. Mai exact, el este catalizatorul care îi modelează caracterul, dovedindu-se a fi atât obiectul dragostei, cât și sursa principală a suferințelor sale. Deși cele două personaje se află într-o relație de interdependență, autorul a înzestrat-o pe Persida cu suficientă tărie de caracter și dragoste pentru a schimba în final destinul familiei sale.

**În concluzie**, putem afirma că Persida este răsplătită pentru toate suferințele îndurate, evoluția sa ca personaj asigurându-i salvarea și lui Națl. Deznodământul surprinde restaurarea armoniei între Persida și Națl, între cei doi și familiile lor, dar și între cuplu și comunitate.

# Modul în care se reflectă o temă într-un roman studiat

Pentru a te ajuta să scrii un eseu cât mai complex în care să prezinți **modul în care se reflectă o temă în romanul Mara de Ioan Slavici**, profesorii cu care colaborează echipa Liceunet ți-au pregătit un material redactat într-un limbaj cât mai pe înțelesul unui elev de liceu.

Acest eseu reprezintă o **rezolvare de nota 10** a cerinței de la examenul de Bacalaureat de a redacta „un eseu de 2 – 3 pagini, în care să prezinți modul în care se reflectă o temă într-un roman studiat”, regăsită în subiectul al III-lea, din cadrul sesiunii de vară (iunie-iulie) din anul 2011, pentru profilul uman.

Romanul „Mara”, scris de Ioan Slavici, a fost publicat pentru prima dată în anul 1894, în revista „Vatra”, dar a apărut în volum abia 12 ani mai târziu. Această operă este un roman tradițional de tip obiectiv, deoarece respectă tiparele modului de scris convențional. „Mara” poate fi considerat și un bildungsroman, autorul prezentând evoluția Persidei în cadrul unei călătorii inițiatice, care o transformă dintr-o tânără inocentă într-o femeie matură și stăpână pe sine. De asemenea, opera poate fi considerată un roman realist, deoarece ilustrează lumea locuitorilor dintr-un târg din Ardeal, Radna, la sfârșitul secolului al XIX-lea și începutul secolului XX.

**Romanul dezvoltă tema iubirii**, prin pasionanta și totodată zbuciumata poveste de dragoste dintre Persida și Națl, dar putem observa și alte teme, printre care și **tema socială**. Aceasta este ilustrată de către autor prin descrierea obiceiurilor locuitorilor din Radna, aducând în prim-plan credințele după care se ghidau, mentalitatea comunității și relaționarea interetnică între români, unguri și sași.

Evenimentele sunt prezentate în ordine cronologică, opera fiind compusă din 21 de capitole ale căror titluri evidențiază esențialul. Acțiunea urmărește tiparul momentelor subiectului.

**Titlul romanului** este dat de către personajul principal, Mara, acesta fiind intens disputat de către criticul literar Nicolae Iorga, care considera că opera ar fi trebuit să se numească „Copiii Marei”, deoarece, în opinia sa, aceștia au o importanță mai mare pentru construcția romanului decât mama lor. În schimb, Nicolae Manolescu considera că titlul ales de Slavici este cel mai potrivit, „Persida însăși nefiind decât o Mara juvenilă….”.

Autorul **urmărește destinele personajelor printr-o succesiune a secvențelor epice**, cu ajutorul descrierii și al dialogului, acțiunea fiind prezentată pe mai multe planuri narative. Astfel, Slavici îmbină povestea Marei cu cea a dragostei dintre fiica sa, Persida, și Națl. Dacă la începutul romanului autorul prezintă viața Marei, care se luptă pentru a-și întreține familia și a le oferi o educație aleasă celor doi copii ai săi, tema dragostei începe să se contureze în capitolul numit sugestiv de către autor Primăvara, ce simbolizează noi începuturi.

Autorul se folosește de **procedeul numit antiteză** pentru a creiona relația dintre cei doi, care pare sortită eșecului de la început. Mara este fiica unei văduve sărace, de origine română, provenind dintr-o familie de tip matriarhal, în timp ce Națl este opusul acesteia, fiul măcelarului neamț Huber, ce provine dintr-o familie înstărită, de tip patriarhal.

Prin caracterizarea indirectă sunt puse în lumină cele mai importate trăsături de caracter ale acestora, care au o influență majoră asupra evoluției relației lor. Folosind tehnica anticipării, Slavici conturează încă de la prima întâlnire destinul celor doi, care devine previzibil pentru cititor. Astfel, Persida înțelege de la început cât de mare este puterea dragostei și își acceptă soarta cu curaj și înțelepciune: „Obrajii ei se umplură de sânge, și îi era parcă o săgetase ceva prin inimă. Atât a fost, nu mai mult, și ea nu mai putea să fie ceea ce fusese”. Națl, în schimb, este portretizat ca îndrăgostitul pentru care iubirea vine ca o nenorocire inevitabilă, ce nu poate fi controlată: „rămase uimit, cu inima încleștată și cu ochii oarecum împăingeniți. Îi era parcă s-a rupt, s-a frânt, s-a surpat deodată ceva și o mare nenorocire a căzut pe capul lui”.

**Viziunea autorului despre lume** este în concordanță cu tema dragostei. Autorul a ales perspectiva narativă obiectivă și relatarea la persoana a treia, devenind un narator omniprezent. Astfel, dragostea dintre Persida și Națl este prezentată cititorului prin intermediul unor procedee cum ar fi descrierea sau monologul interior. **Autorul are intenția de a transmite un mesaj moralizator**prin povestea de dragoste a celor doi, și anume acela că binele învinge cu ajutorul dragostei. Pentru a ilustra tema dragostei, Slavici se folosește și de **tehnica planurilor paralele**, prezentând medii sociale diferite, precum familia Marei și cea a lui Huber, povestea Persidei și cea a lui Trică, făcând trecerea între planuri prin alternanță.

Consider că romanul „Mara” **evidențiază tema iubirii într-un mod inedit**, autorul prezentând cele două personaje aflate în antiteză într-o relație interdependentă, fiecare influențând direct evoluția celuilalt. Într-o lume plină de suferințe, dezamăgiri și sărăcie, iubirea reușește să restabilească echilibrul nu doar în relația de cuplu dintre Persida și Națl, ci și între cei doi și comunitate.

**În concluzie**, putem spune că**tema dragostei în romanul „Mara” are o puternică valoare morală**, prin intermediul acesteia autorul reușind să transmită ideea că binele învinge întotdeauna și dragostea este elementul ce unește și aduce fericirea în viața personajelor. Povestea lui Naţl ṣi a Persidei demonstrează faptul că dragostea necondiționată are puterea de a schimba destine și de a oferi o nouă șansă la fericire.

# Particularități ale romanului

„Mara”, de Ioan Slavici, este un **roman realist**, cu**elemente tradiționale și de analiză psihologică**, ce reproduce cu succes atmosfera vieții satului ardelean. Opera a fost publicată pentru prima dată în revista „Vatra”, apărută la București, în anul 1894, de-a lungul a douăzeci și patru de numere. Romanul a apărut în volum individual în anul 1906, la editura „Luceafărul” din Budapesta.

**Titlul romanului** poartă numele protagonistei operei. **Mara este imaginea principiilor și a valorilor tradiționale** promovate atât în cadrul mediului rural ardelean, cât și de către Slavici în opera de față. Ea este, așa cum a declarat Nicolae Manolescu, „prima femeie-capitalist” din literatura noastră, deși nu o caracterizează lăcomia și personajul nu este dezumanizat. Preocuparea Marei pentru a aduna câștiguri materiale este doar o „zgârcenie grijulie” (Nicolae Manolescu), comparativ cu cea pentru bunăstarea copiilor ei. Bunăstarea este, însă, importantă pentru Mara, întrucât ea aduce un statut social ridicat și, odată cu el, respectul celorlalți. A asigura un trai îndestulat pentru familia ei reprezintă o prioritate și un adevărat principiu etic, la care Mara aderă în cadrul comunității tradiționale din care face parte.

**Tema operei** este reprezentată de **viața socială a lumii ardelenești**, susținând atât caracterul tradițional, cât și pe cel realist al romanului. Comunitatea țărănească surprinsă în text este situată la limita dintre sat și oraș, într-un târg ardelenesc, având tradiții, moravuri și obiceiuri specifice. Aici, oamenii se ghidează în funcție de valori etice stabile, acțiunea având loc la finalul secolului al XlX-lea și începutul secolului al XX-lea. Astfel, contextul politico-economic al vremii este surprins cu acuratețe, fiind reprezentat mai ales de evoluția relațiilor capitaliste incipiente către structuri sociale meșteșugărești. Reprezentative în acest sens sunt chiar secvențele din primul capitol, autorul prezentând în detaliu programul săptămânal al Marei care marți dimineața trecea pe malul drept al Mureșului, pentru a merge la piață, iar joi dimineața putea fi găsită pe malul stâng al Mureșului, pentru a-și vinde produsele. Nu pierdea vremea, iar vineri noaptea pleca spre târgul din Arad.

Romanul cuprinde **douăzeci și unu de capitole** ce cuprind **două mari fire narative**: cel al destinului Marei și cel al consolidării cuplului Persida-Naţl. Acestora li se adaugă și planul narativ al destinului lui Trică, însă acest plan este mai puțin accentuat decât cel al Persidei și al lui Națl. Acțiunea se desfășoară pe **mai multe planuri narative**, fiind urmărite îndeaproape destinele personajelor. Ea este axată îndeosebi pe succesiunea secvențelor epice, modul de expunere predominant este narațiunea, însă în text apare și descrierea, care alternează cu dialogul. Monografia etnografică este valorificată de caracterul tradiționalist al romanului, cu ajutorul descrierii amănunțite a obiceiurilor specific ardelenești. În această categorie sunt incluse atât obiceiurile religioase, cât și cele care țin strict de norme comportamentale. Această zonă se distinge de altele prin faptul că în interiorul ei conviețuiau oameni aparținând mai multor etnii: români, unguri și sași.

„Mara” se încadrează în **tiparele scrierii convenționale**, accesibile, precum și în cel al **narațiunii omniscient**. Motivul este reprezentat de prezentarea unui univers omogen, cu personaje ce reprezintă tipologii specifice, aflate în conflict unele cu celelalte, precum și cu societatea și normele atașate acesteia. În acest roman, **perspectiva narativă este de tip obiectiv**, faptele fiind relatate la persoana a treia. **Naratorul este omniscient și omniprezent**, dar are o dublă perspectivă atât asupra evenimentelor, cât și a personajelor romanului. Astfel, conform observațiilor criticului literar George Călinescu (detaliate apoi de către Nicolae Manolescu), acest tip de narator întâlnit în operele lui Ioan Slavici asigură posibilitatea stabilirii unui „acord stilistic”. Așadar, vocea naratorului oscilează mereu între două instanțe, identificându-se, pe rând, cu vocea protagonistei și cu vocea sătenilor, la care Slavici se referă adesea utilizând expresia „gura satului” („dar era tânără și voinică și Dumnezeu a mai lăsat să aibă și noroc”).

**În concluzie**, romanul „Mara”, de Ioan Slavici, prezintă soarta eroilor săi în detaliu, asemenea mediului social specific satului ardelean. Șerban Cioculescu a considerat opera de față ca fiind „cel mai bun roman al nostru, înainte de Ion”, iar George Călinescu l-a descris drept „aproape o capodoperă”.

# Relația dintre Trică și Persida

„Mara”, de Ioan Slavici, este un roman roman tradițional de tip obiectiv, cu elemente de roman realist și cu temă socială, deoarece ilustrează lumea locuitorilor dintr-un târg din Ardeal. Acțiunea se petrece în Radna, la sfârșitul secolului al XIX-lea și începutul secolului XX. Nu în ultimul rând, opera poate fi considerată și un bildungsroman, deoarece autorul prezintă evoluția Persidei, fiica Marei, tânăra inocentă care devine o femeie matură și stăpână pe sine. Se urmăresc destinele personajelor, astfel încât Slavici îmbină povestea Marei cu cea a relației Persidei cu Națl. Relatarea se face la persoana a treia de către un narator omniprezent. Prin procesul înlănțuirii, autorul prezintă și viața lui Trică, fiul Marei și fratele Persidei și cea a lui Hubar, cel ce va deveni socrul Persidei.

Titlul romanului este inspirat de personajul principal, Mara, acesta fiind intens disputat de către criticul literar Nicolae Iorga. El considera că opera ar fi trebuit să poarte titlul „Copiii Marei”, deoarece, în opinia sa, autorul le acordă o atenție mai mare decât Marei. Persida și Trică sunt copii Marei și ocupă un rol important în desfășurarea evenimentelor.

Persida este un personaj secundar, dinamic, feminin și individual, iar evoluția acesteia de la stadiul de copil la cel de femeie este surprinsă de Ioan Slavici. Ea este caracterizată atât în mod direct, prin prezentarea trăsăturilor sale fizice și morale, cât și indirect. Persida este văzută prin ochii mamei sale: „lată-n umeri, plină, rotundă, și cu toate astea, subțirică s-o frângi din mijloc; iar fața ei ca luna plină, curată ca floarea de cireș și albă, de o albeață prin care numai din când în când străbate un fel de rumeneală”. Din acest fragment ne putem da seama de frumusețea tinerei fete, dar și de dragostea pe care mama ei i-o poartă.

Din punct de vedere moral, Persida seamănă cu mama ei, în special odată cu înaintarea în vârstă: „Persida are stofa Marei, încăpățânarea ei de om care nu se oprește până nu duce la bun sfârșit ceea ce-și propune. Muncitoare, cu o personalitate puternică, bună gospodină, ea administrează cu multă chibzuință toate bunurile de care este responsabilă: „Gândul c-ar fi o rușine să ajungă cârciumăreasă nu-i trece Persidei prin minte: alăturea de soțul ei orișice muncă părea cinstită”. Așadar, Persida este loială, harnică, responsabilă, și are darul integrității.

Trică este un personaj secundar, masculin, individual, descris ca fiind „un băietan de cincisprezece ani, cam deșirat, dar înalt ca un grenadir, cam motolog, dar cu virtute”. El nu acorda atenție aspectului său exterior, nici chiar igienei personale, fiind, astfel un personaj neglijent din acest punct de vedere: „[...] trecea și acuma săptămâna fără ca el să se spele și să se pieptene: aceasta nu se face, asta știa el, decât duminicile și zilele de sărbători împărătești, după prânz, ba chiar și atunci numai dacă nu e timpul ca să se scalde în Murăș”.

În ciuda faptului că, în privința rezultatelor școlare, băiatul nu excelează defel, Mara îl apreciază pentru celelalte calități pe care fiul ei le deține. Spre deosebire de Persida, Trică nu a avut la dispoziție un model masculin, în timp ce Mara este un minunat model de urmat pentru fiica ei. Din cauza unui complex de inferioritate izvorât din lipsa tatălui său, Trică nu reușește să-și facă mulți prieteni la școală și nu obține rezultate bune. Văzând acestea, Mara decide să-l dea ucenic în casa lui Bocioacă.

În relația cu sora lui, Trică este un frate devotat, care-și iubește sora și mama. O secvență care surprinde acest lucru este cea în care Trică, știind cât de mult îl iubea Persida pe „neamț”, dorește s-o răzbune, empatizând puternic cu ea: „Trică era galben la față și la fiecare pas se înfigea tot mai tare în gândul că are să-l apuce pe neamț și să-i sucească gâtul”. De asemenea, relația celor doi este prezentată în majoritatea capitolelor, cei doi frați susținându-se mereu și ajutându-și mama.

În capitolul al zecelea, Marei începe să îi meargă mai bine în afaceri, iar Trică o aduce pe Persida acasă de la mănăstire pentru a-și ajuta mama la culesul viei. Trică și Persida dau dovadă de sinceritate unul față de celălalt, chiar și în momentele mai delicate, căci Trică o sfătuiește de multe ori să-l părăsească pe Nalț când o vede plină de vânătăi. Persida face tot posibilul să economisească bani pentru ca fratele ei să fie scutit de armată. Într-un final, reușește, arătând astfel cât de mult își iubește fratele. Trică dă dovadă de corectitudine, căci în momentul în care află că Persida și Bocioacă au strâns bani pentru a-l răscumpăra, se înrolează în armată pentru a-i înapoia banii lui Bocioacă.

În concluzie, relația dintre cei doi frați este una specială, bazată pe dragoste și corectitudine. Ei se respectă și se prețuiesc unul pe celălalt. Crescuți cu greu de Mara, amândoi au parte de propriile destine și au grijă ca legătura dintre ei să nu se degradeze în timp.

# Secvențe reprezentative

Romanul „Mara”, de Ioan Slavici, a fost publicat pentru prima dată în anul 1894, în revista „Vatra”, dar a apărut în volum abia 12 ani mai târziu. Această operă este un roman tradițional de tip obiectiv, deoarece respectă tiparele modului de scris convențional. Titlul romanului este dat de către personajul principal, Mara. Acesta a fost intens disputat de către criticul literar Nicolae Iorga, care considera că opera ar fi trebuit să se numească „Copiii Marei”, deoarece, în opinia sa, autorul le acordă o atenție mai mare decât Marei.

Acțiunea se petrece la sfârșitul secolului al XIX-lea și începutul secolului al XX-lea, în Radna, lângă Lipova, în apropiere de Ardeal, iar romanul este structurat pe 21 de capitole, fiecare purtând câte un titlu care sintetizează conținutul acestora. Incipitul romanului o descrie pe Mara, iar apoi locul în care urmează să se desfășoare acțiunea. O secvență importantă este cea în care aflăm despre Mara, despre cum muncește, dar și despre planurile ei de viitor. Ea își dorea foarte mult ca cei doi copii ai săi să fie realizați, fără a fi limitați de lipsuri materiale, dar și fără a fi nevoiți să-și compromită integritatea.

Una dintre secvențele semnificative din roman prezintă modul în care Persida, fiica Marei, este lăsată în grija maicii Aegidia, la mănăstire. Aici este și locul unde îl zărește pe Națl. Vântul sparge un geam de la mănăstirea unde se afla fata, iar cei doi se zăresc pentru câteva momente. Întâlnirea îi marchează, ei rămânând încremeniți, iar Națl rămâne profund impresionat de frumusețea Persidei. Întâlnirile lor de la Radna, plecarea lui Națl, ajuns calfă de măcelar, au rolul de intensifica sentimentele dintre ei.

O altă secvență importantă este cea din capitolul „Ispita”, unde Persida are doi pretendenți: fiul preotului Codreanu și Națl. Mara și-l dorea pe Codreanu drept ginere și s-a asigurat că Persida are ocazia să îl vadă aproape zilnic. Într-o seară în care rămâne singur cu tânăra, Codreanu o sărută. Cu toate acestea, din momentul în care află de la fratele ei că s-a întors Națl în oraș, Persida își petrece din ce în ce mai mult timp privind pe fereastră, în speranța că el va trece prin fața casei și-l va zări. Trecând peste mai multe piedici, Persida și Națl pleacă la Viena, unde Națl închiriază o măcelărie.

Trică, fratele Persidei, nu este de acord cu căsătoria acesteia cu Națl, iar una dintre secvențele semnificative este cea în care Trică, supărat de faptul că sora sa se întâlnește cu Națl pe ascuns, decide să pună capăt situației. Tânărul îl urmărește pe Națl și îl găsește la Sărărie, unde izbucnește un scandal, iar Trică îl lovește cu pumnul. Persida vede și ea întâmplarea și se ceartă cu Trică. Destinul lui Trică este urmărit de-a lungul romanului și prezentat în câteva capitole, iar secvențele care îl au drept protagonist sunt: cele în care Marta îi face avansuri și scenele din armată, unde este rănit pe front.

Persida și Bocioacă l-au răscumpărat pe Trică, plătind bani mulți pentru ca acesta să nu fie luat la război. Trică, însă, este lăsat să creadă că Mara plătise, motiv pentru care, atunci când află adevărul, se înrolează în armată pentru a-i înapoia banii lui Bocioacă. Apoi, Trică este internat într-un spital din Verona, iar după un timp, se întoarce acasă și îi cere soției lui Bocioacă permisiunea de a fi calfă la atelierul lor și de a se căsători cu fiica lor. În scurt timp, Trică se căsătorește cu Sultana și devine maestru, pregătit de Bocioacă, la fel ca Națl.

În capitolul al șaisprezecelea, intitulat „Greul vieții”, Mara este cea care va suferi foarte mult, în momentul în care află că Persida a fugit la Viena cu Națl. După aceea, Persida îi trimite o scrisoare Marei, în care își cere iertare pentru gestul făcut. În momentul în care află că Persida este însărcinată, Mara vrea să-l alunge pe Națl de lângă ea, furioasă fiind pe comportamentul bărbatului. Calvarului Persidei ia final în momentul în care naște un copil, căci părinții lui Națl și Mara se împacă și sunt de acord cu căsătoria lor, deoarece află că a fost oficiată și de un preot.

Finalul romanului aduce „Pace și liniște”, căci este unul fericit. Dragostea Persidei pentru Națl duce la salvarea relației, iar copilul aduce reîntregirea familiilor. Experiențele prin care trec personajele romanului conduc la evoluția acestora, iar încheierea romanului clarifică această idee prin rezolvarea conflictelor acestora, atât a celor de natură internă, cât și a celor externe.

# Momentele subiectului

Acțiunea romanului Mara poate fi împărțită pe momentele subiectului, astfel că profesorii noștri ți-au pregătit un astfel de rezumat pentru a-ți aminti cele mai importante secvențe.

Romanul „Mara” se remarcă în special prin construcția personajului principal, rămas în istoria literaturii române drept unul dintre cele mai marcante personaje feminine. Opera a fost publicată pentru prima dată în anul 1894, în revista „Vatra”.

Întrucât este o **operă epică**, romanul are o acțiune complexă ce poate fi împărțită pe **momentele subiectului**.

## Expozițiunea

Acesta începe cu **expozițiunea**, care cuprinde **prezentarea timpului**, a locurilor în care se petrece acțiunea, precum și a personajelor principale și a relațiilor existente între acestea. Mara, mamă a doi copii, rămasă văduvă, este protagonista romanului. În fiecare zi, Mara pune bani în trei ciorapi: unul pentru înmormântarea ei, unul pentru Persida, fiica ei, și unul pentru Trică, fiul ei. Mara se ocupă cu negoțul, vânzând și cumpărând marfă în zona cuprinsă între Radna, Lipova și Arad.

## Intriga

Intriga romanului este reprezentată de ambiția Marei de a-și vedea copiii integrați în păturile relativ înalte ale societății (cel puțin, prin comparație cu mediul din care proveneau). Pe fiica sa, Persida, dorea să o vadă bine educată, privilegiu pe care femeia consideră că nu i-l poate asigura de una singură. Așadar, o trimite la călugărițele din Lipova, unde Persida se apropie de maica Aegidia. Trică este exmatriculat de la școală, iar Mara îl trimite să lucreze ca ucenic în casa lui Bocioacă, unul dintre cei mai bogați oameni ai târgului.

## Desfășurarea acțiunii

Desfășurarea acțiunii stă sub semnul năruirii viselor Marei, ai cărei copii pornesc pe căi diferite decât cele pe care ea le plănuise cu atâta grijă. Persida crește, devenind o tânără foarte frumoasă. Între ea și germanul Națl se înfiripă o poveste de dragoste. Deși Mara ar dori s-o vadă pe fiica sa căsătorită cu Codreanu, întrucât voia s-o vadă preoteasă, Persida refuză să se mărite cu el. Drept urmare, Codreanu se însoară cu altcineva. Pentru Persida, în schimb, recunoașterea iubirii sale față de Națl (care era de origine germană) era dificilă. Deși făcea bucuros afaceri cu Mara, tatăl lui Națl nu era la fel de mulțumit de relația Persidei cu fiul său. Trică era la rândul lui abordat de soția lui Bocioacă, însă acesta plănuia să-l includă în familie în postura de ginere al său. Cerând sfatul Marei, Trică este convins să accepte avantajele oferite din ambele părți.

## Punctul culminant

Punctul culminant are loc odată cu luarea inițiativei de către ambii copii ai Marei în parte, contrar planurilor mamei lor. Persida și Națl își mărturisesc unul altuia sentimentele pe care și le purtau și se căsătoresc în secret cu ajutorul lui Trică și al lui Codreanu. Apoi, fug împreună la Viena, unde Națl urma să își încheie perioada de pregătire pentru a se putea ocupa de măcelărie. Întorși la Lipova, cei doi deschid un birt, care ajunge să fie administrat mai ales de Persida, întrucât Națl cade pradă viciilor (alcool și jocuri de noroc). Este violent cu soția lui, care își pierduse farmecul de odinioară din cauza greutăților pe care era nevoită să le înfrunte. Între timp, Trică și Marta încep o idilă despre care Bocioacă nu știe. Persida și Bocioacă l-au răscumpărat pe Trică, plătind bani mulți pentru ca acesta să nu fie luat la război. Trică, însă, este lăsat să creadă că Mara plătise, motiv pentru care, atunci când află adevărul, se înrolează în armată pentru a-i înapoia banii lui Bocioacă.

## Deznodământul

Deznodământul prezintă îmbunătățirea situației tensionate. Persida naște un copil, prilej de împăcare pentru cele două familii. Națl se responsabilizează și își asumă în sfârșit rolul de cap al familiei. Trică revine din război cât de cât teafăr, cu o singură rană, la șold. Națl și Trică au devenit maeștri cu ajutorul lui Oncea și a lui Bocioacă, în ciuda lipsei lor de experiență. Situația pare soluționată, însă finalul romanului cuprinde o întâmplare nefericită. Hubăr dorește să-l ia pe Bandi cu el în călătorie la Viena, iar între cei doi are loc o discuție dificilă. Bandi îl presează pe Hubăr să recunoască faptul că era tatăl său. După ce admite adevărul, Hubăr este ucis cu violență chiar de Bandi, fiul său ilegitim, iar scena morbidă încheie romanul.

„Mara” a fost considerat timp de multă vreme drept **cel mai bun roman românesc**, înainte de „Ion” (conform lui Șerban Cioculescu). Opera surprinde peisajul politico-economic al vremii, când relațiile capitaliste incipiente evoluează către structuri sociale meșteșugărești, cu psihologia caracteristică burgheziei aflate în ascensiune.

# Mara

### 1. Repere critice despre personajul principal din romanul „Mara” de Ioan Slavici:

* **Magdalena Popescu:** „Mara e un caracter, Persida un destin, prima înseamnă stabilitate și forță, cealaltă devenire semnificativă și exemplară.”; „Mara e asemenea arborelui vieții, e viața însăși, pătimașă, puternică, rea, lacomă, generoasă și darnică.”.
* **Nicolae Manolescu:** „Mara e prima femeie capitalist din literatură”; „businesswoman”.
* **George Călinescu:** „Mara e tipul comun al femeii de peste munți și în genere al văduvei întreprinzătoare și aprige” (zgârcenie- afecțiune maternă). Persida — „o Mară juvenilă”.

### 2. Citate din text:

* „muiere mare, spătoasă...și cu obrajii ...” – caracterizare directă realizată de naratorul obiectiv (portret fizic)
* „creștină adevărată” — caracterizare directă făcută de către narator
* „era tânără și voinică și harnică...” — caracterizare directă făcută de către naratorul omniscient
* „vinde ce poate și cumpără ce găsește...” — caracterizare indirectă prin faptele și atitudinea personajului
* „tot n-are nimeni copii ca mine” — caracterizare directă prin intermediul monologului interior
* „Mara știa că n-are niciodată să-și piardă banii dacă face tovărășie cu Hubăr” – caracterizare indirectă, trăsăturile personajului se desprind din faptele acestuia
* „Lasă, draga mamei! Să nu te sperii, că au să treacă toate cu bine. Asta e soarta femeilor!” – caracterizare indirectă, prin vorbele adresate Persidei.

**Mara este protagonista romanului**, un **personaj complex și reprezentativ** pentru concepția artistică a lui Slavici. Este un **personaj realist**, viabil, de o vigoare surprinzătoare, care își dă seama că singura posibilitate de a reuși în viață este puterea banului. „Tânără și harnică și voinică”, ea este o precupeață care a fost numită de către criticul literar Nicolae Manolescu „prima femeie capitalist din literatura română”, pentru că își câștigă existența din negustorie: „vinde ce poate...” O adevărată femeie de afaceri — „businesswoman” — agonisirea banilor ocupând un loc important în viața Marei.

**Portretul ei fizic** este conturat prin detalii și trimite sugestiv la **trăsăturile morale**: „femeie mare, spătoasă, greoaie, cu obrajii bătuți de soare...” Fiind o mamă iubitoare, are țeluri bine stabilite pentru copiii ei: fata-preoteasă, Trică-maistru cojocar. Deși aceștia sunt „zdrențăroși”, „desculți”, sunt, totuși, „sănătoși” și „rumeni”, iar Mara este mândră de ei: „Tot n-are nimeni copii ca mine!”. Chibzuită până la zgârcenie, în fiecare seară face socotelile, pune de-o parte banii pentru ziua de mâine.

Inteligentă și descurcăreață, femeia realizează că după moartea bărbatului, imaginea de sărmană, victimă a destinului, îi aduce numai profit. Atentă la condiția sa socială, ea știe întotdeauna să aibă măsură și concepe diferite strategii pentru a-și asigura un trai bun.

E **îndrăzneață, autoritară, având putere de muncă și o inteligență pragmatică**, trăsături izvorâte din experiența ei de viață. De aceea, Mara nu cheltuie cu ușurință pentru copiii ei, deși îi iubește foarte mult. Deși este **zgârcită, nu este lacomă**, pentru că setea de bani nu o dezumanizează. Mara este mereu motivată în acțiunile ei de dragostea maternă.

**Fire energică și ambițioasă**, ea ascunde sub masca asprimii o mare **sensibilitate** și suferă când copiii ei trec prin greutăți. De exemplu, o ajută pe Persida când are probleme conjugale și o încurajează. Este o personalitate **puternică, fermă și tenace**, urmărindu-și scopul (strânge suficienți bani pentru a avea un statut social și material solid, pentru a se simți stăpână pe destinul ei): „vorbea mai apăsat, se certa mai puțin...” Banii îi conferă demnitate și respect de sine, întrucât Mara nu dorește să mai ajungă la starea de umilință pe care i-o dăduse sărăcia...

Naratorul, utilizând stilul indirect liber, expune gândurile Marei și o sancționează atunci când este cazul prin intermediul ironiei pentru aluziile sale în ceea ce privește destinul copiilor săi. Aceeași instanță moralizatoare și omniscientă, dezvăluie fățărnicia și disimularea eroinei.

În concluzie Mara întrunește toate virtuțile ce compun viziunea etică a lui Slavici (calculată, harnică, inteligentă, cu o mare voință și stăpânire de sine).

# Trică

**Romanul „Mara”** a apărut pentru prima dată în 1894, în revista „Vatra”, de-a lungul a douăzeci și patru de numere ale publicației bucureștene. Publicarea în volum a operei a avut loc în 1906, doisprezece ani mai târziu, aceasta prezentând caracteristici ale romanului realist, psihologic și tradiționalist.

Unul dintre cele mai importante personaje feminine din întreaga literatură română, Mara impresionează prin spiritul său practic, ambiția și devotamentul față de familia ei. În momentul începerii relatării acțiunii, Mara este văduvă și are doi copii: **Trică**și Persida. **Personaj secundar, masculin, individual**, Trică este **caracterizat atât în mod direct** (de către autor și alte personaje), cât și în **mod indirect**, trăsăturile acestuia reieșind mai ales din vorbele rostite, faptele și gândurile sale.

**Portretul fizic al lui Trică** este realizat de către autor și trădează situația materială dificilă a familiei sale. Astfel, aflăm că acesta era „un băietan de cincisprezece ani, cam deșirat, dar înalt ca un grenadir, cam motolog, dar cu virtute”. El nu acorda atenție aspectului său exterior, nici chiar igienei personale, fiind, astfel un **personaj neglijent** din acest punct de vedere: „[...] trecea și acuma săptămâna fără ca el să se spele și să se pieptene: aceasta nu se face, asta știa el, decât duminicile și zilele de sărbători împărătești, după prânz, ba chiar și atunci numai dacă nu e timpul ca să se scalde în Murăș”.

**Trăsăturile morale ale personajului**se desprind mai ales în mod indirect, din vorbele și comportamentul acestuia. Ocazional, **portretul moral** al băiatului este schițat și în mod direct, caracterizarea acestuia fiind realizată de alte personaje. Astfel, Trică este un **frate devotat**, iubit de mama și sora lui. În ciuda faptului că, în privința rezultatelor școlare, băiatul nu excelează defel, Mara îl apreciază pentru celelalte calități pe care fiul ei le deține. Din cauza unui **complex de inferioritate izvorât din lipsa tatălui său**, Trică nu reușește să-și facă mulți prieteni la școală și nu obține rezultate bune. Văzând acestea, Mara decide să-l dea ucenic în casa lui Bocioacă, unul dintre oamenii bogați din târg. Bocioacă este mulțumit de munca tânărului: „Trică era omul lui de încredere, mâna lui cea dreaptă, al doilea stăpân la casă, cum n-ar mai fi putut să fie decât feciorul ori ginerele lui. Lasă că Trică era vrednic de toată încrederea, sprinten, isteț și gata la orișice”.

Marta, pe de altă parte, îl dorea pe Trică drept ginere: „Era hotărât în gândul ei că un bărbat mai bun decât Trică n-ar putea să-i găsească. Era ca făcut anume pentru fata ei, voinic, deștept și harnic, plin de inimă și supus, tocmai potrivit la vârstă, bărbat mai bun decât Bocioacă și minunat ginere în casă”. Cu toate acestea, între Marta și Trică începe o idilă, semn că băiatul căzuse pradă slăbiciunilor adolescenței. **Vulnerabil, naiv**, acesta este, totuși, și plin de calități. Își iubește sincer sora și, în ciuda vârstei sale fragede, dorește s-o protejeze. Când Națl și Persida se îndepărtează unul de celălalt, Trică, știind cât de mult îl iubea Persida pe „neamț”, dorește s-o răzbune, empatizând puternic cu ea: „Trică era galben la față și la fiecare pas se înfigea tot mai tare în gândul că are să-l apuce pe neamț și să-i sucească gâtul”.

Una dintre cele mai admirabile calități ale lui Trică este **integritatea**. Una din secvențele care dezvăluie această **trăsătură a personajului** este aceea când, în schimbul unei mari sume de bani, plătită de către Persida şi Bocioacă, Trică este răscumpărat, în ideea de a nu fi luat la război. Este convins că Mara plătise, iar din acest motiv, când află adevărul, Trică se înrolează în armată pentru a-i înapoia banii lui Bocioacă.

**În concluzie**, romanul „Mara”, de Ioan Slavici, este un **roman cu personaje complexe**, autorul oprindu-se asupra multora, nu doar asupra protagoniștilor. Trică este un personaj surprins în evoluție și constituie un element-cheie al romanului de față, considerat de către Șerban Cioculescu a fi cel mai bun roman românesc, înainte de „Ion”.

# Persida

Romanul „Mara” a fost publicat pentru prima dată în anul 1894, în revista „Vatra”. Acesta surprinde situația politico-economică a vremii, când relațiile capitaliste incipiente evoluează către structuri sociale meșteșugărești, cu psihologia caracteristică burgheziei aflate în ascensiune.

Deși Mara este **protagonista romanului** care îi poartă numele, Persida are aceeași relevanță în cadrul acțiunii operei. **Personaj secundar, dinamic, feminin și individual**, Persida este fiica Marei, iar evoluția acesteia de la stadiul de copil la cel de femeie este surprinsă magistral de către Ioan Slavici. Ea este **caracterizată atât în mod direct**, prin prezentarea trăsăturilor sale fizice și morale, cât și **indirect**.

Așadar, **Persida este văzută prin ochii mamei sale**: „lată-n umeri, plină, rotundă, și cu toate astea, subțirică s-o frângi din mijloc; iar fața ei ca luna plină, curată ca floarea de cireș și albă, de o albeață prin care numai din când în când străbate un fel de rumeneală”. Națl, care avea să-i devină soț, este fermecat de frumusețea fetei: „era chiar mai tânără, mai frumoasă și mai plină de farmec decât cum Națl era-n stare să și-o închipuiască”. **Trăsăturile fizice ale Persidei** se modifică, însă, pe parcursul romanului, din cauza responsabilităților excesive și a greutăților prin care este nevoită să treacă, aceasta își pierde din farmec: „femeie greu muncită [...] se pierduse încetul cu încetul înfățișarea ei gingașă, se făcuse tot mai voinică, mai țapănă, dar totodată și mai noduroasă”.

**Statutul social al Persidei** nu este unul deosebit, însă Mara luptă din greu pentru educația fiicei sale, trimițând-o la mănăstire, unde Maica Aegidia se ocupă de Persida și o învață cele necesare. Aceasta se oprește asupra trăsăturilor morale ale fetei: „dreaptă, ascultătoare, tăcută”. Multe însușiri ale acesteia reies din relația cu Națl, fiul măcelarului. Deși refuză să-i mărturisească tânărului sentimentele ei, acestea sunt statornice, iar fata refuză să se mărite cu altcineva. Apoi, în ciuda neajunsurilor proaspătului ei soț, Persida îi oferă șansa de a se îndrepta. Alege să aibă încredere în el și se dedică acestei relații în întregime, cei doi ajungând chiar să fugă împreună la Viena.

În tot timpul în care Națl pierdea vremea cu jocuri de noroc și se comporta violent, îndurerându-și soția, aceasta a fost stâlpul familiei sale. Administra birtul, avea grijă de copii și suporta neplăcerile provocate de Națl. În ciuda acestor greutăți, **dragostea Persidei pentru bărbatul ei rămâne trainică și neschimbată**. **Lucidă și inteligentă**, ea îl ajută pe Națl să realizeze greșelile făcute, salvându-și astfel familia. Deducem de aici că Persida era **înzestrată cu un deosebit simț al responsabilității și cu o voință „de fier”**. Acestor calități li se adaugă puritatea și blândețea neștirbite, iar faptul că aceste virtuți se păstrează în sufletul femeii în pofida destinului său tulburat denotă o impresionantă tărie de caracter.

Persida se aseamănă mult cu mama ei, în special odată cu înaintarea în vârstă: „Persida are stofa Marei, încăpățânarea ei de om care își pune în gând o afacere, nu se oprește până nu se duce la bun sfârșit”. **Muncitoare, cu o personalitate puternică, bună gospodină,** ea administrează cu multă chibzuință toate bunurile de care este responsabilă: „Gândul c-ar fi o rușine să ajungă cârciumăreasa nu-i trece Persidei prin minte: alăturea de soțul ei orișice muncă părea cinstită”. Asemenea Marei, fata **reușește să găsească echilibrul între iubire și datorie**. Spre deosebire de Mara, însă, Persida este un personaj surprins în plină evoluție, în timp ce protagonista își păstrează însușirile.

**În concluzie**, Persida este **unul dintre cele mai strălucite personaje feminine** din literatura română. Nicolae Iorga a remarcat că, poate, un titlu mai potrivit pentru romanul „Mara” ar fi fost „Copiii Marei”, întrucât o mare parte din acțiunea romanului se concentrează pe destinele acestora.

# Națl

„Mara” este un roman scris de îndrăgitul autor ardelean Ioan Slavici, apărut în anul 1984 și cunoscut pentru crearea „primei femei-capitalist din literatura română”. Deși Mara rămâne în istoria literaturii noastre drept unul dintre cele mai marcante personaje feminine, Slavici și-a demonstrat talentul și în crearea altor personaje, între care a știut mereu să creeze dinamici complexe și neașteptate.

Un bun exemplu este Națl, personaj secundar, masculin, dinamic și individual al romanului „Mara”. El este caracterizat atât în mod direct (caracterizare realizată de autor și alte personaje, autocaracterizare), cât și în mod indirect (trăsături desprinse din gândurile personajului, din mediul în care acesta trăiește, din faptele sale, precum și din comentariul naratorului). Scopul central al lui Națl, reflectat pe tot parcursul romanului, este reprezentat de victoria asupra complexului patern care-l urmărește pretutindeni.

Națl este un tânăr sas, fiu al soților Hubăr și moștenitor de drept al măcelăriei tatălui său. Astfel, dorința familiei sale era ca tânărul să devină și el măcelar. Cu toate acestea, el respingea această decizie și și-ar fi dorit să-și continue studiile. Aceasta era rădăcina ostilității pe care o simțea față de tatăl său („Degeaba! N-a fost el născut să fie măcelar. Și nici n-ar avea, dacă e vorba, nevoie să fie. Are el și altfel din ce să trăiască. Mare nedreptate i-au făcut când l-au luat de la școala! Ce ar fi el acum!”).

Procesul de maturizare al lui Națl începe cu mare dificultate, întrucât personajul se găsește mereu „prins” între două personalități mai puternice. La început, este vorba despre Hubăr (tatăl lui) și Persida. Nehotărât, Națl se lasă condus de sentimentele pentru tânăra femeie, se îndrăgostește de ea și fug împreună la Viena. Cu toate acestea, distanța nu rezolvă complexul patern, iar Națl devine tot mai distant în căsnicie („Avea ceva pe sufletul lui: era dus mereu pe gânduri, nu mai venea la ora obicinuita acasă, ba a ajuns în cele din urmă s-o lase serile singură acasă. El, care o temea fără de nici un cuvânt, umbla acum, parcă, dinadins s-o alunge de la sine, s-o înstrăineze să scape de ea”).

Revenind acasă, el deschide o cârciumă împreună cu soția lui, dar nici acest demers nu reușește să-l facă pe Națl să aibă încredere în sine și în capacitatea lui de a face față tatălui său. Se poate spune chiar că tânărul se autosabota, acționând în conformitate cu teama care zăcea în sufletul lui, și nu cu persoana care era el cu adevărat. Zbuciumul său interior îl va determina să acționeze cu nesăbuință, explodând și lovindu-și soția „cu pumnul”, „cum dă omul care nu mai știe ce face”. Odată cu nașterea fiului lor, Națl își revine, regretă faptele sale necugetate și se confruntă cu sentimentele sale reale („- Ah! Doamne! zise el în românește, iartă-mă Persido că te-am deșteptat, dar nu mai pot! Nu mai pot! zise el iar, și izbucni în plâns înăbușit”).

Alături de Persida și copilul pe care-l are împreună cu ea, Națl dobândește puterea necesară pentru a-și înfrunta, cu adevărat, tatăl. În finalul romanului, el însuși este tată, asumându-și responsabilitatea pentru copilul său, precum și pentru femeia iubită. Statutul lui social este altul, dovedindu-se și faptul că dragostea lui pentru Persida era, într-adevăr, puternică, iar tânărul era capabil să atingă nivelul soției lui, despre care cu toții susțineau că era prea bună pentru el.

Numit de criticul literar Nicolae Manolescu „dostoievskianul Națl”, personajul este marcat puternic de un complex patern, pe care, în final, ca reuși să-l depășească. Destinul lui după moartea tatălui, ucis de către Bandi, fiul său nelegitim, rămâne un mister. Astfel, cititorul este cel căruia îi revine sarcina de a-și imagina viața lui Națl în lipsa autorității tatălui său, o realitate care-l urmărise toată viața.

# Codreanu

„Mara” este un roman unic în literatura română, datorită modului în care Ioan Slavici a construit personajul principal. Apariția lui a reprezentat începutul unui nou capitol în privința explorării problemelor sociale specifice mediului rural de pe actualul teritoriu al țării noastre. Pentru prima dată în literatura noastră, un roman avea drept protagonistă o femeie-antreprenor, pe umerii căreia atârna povara unei întregi gospodării, precum și cea a îngrijirii a doi copii adolescenți.

Pavel Codreanu apare pentru prima dată în cel de-al cincilea capitol al romanului. Este caracterizat atât în mod direct (de către autor și alte personaje), cât și în mod indirect, trăsăturile sale reieșind din gândurile, faptele săvârșite și vorbele rostite. Personaj secundar, masculin, individual, Codreanu are un caracter admirabil și un rol esențial în modul de desfășurare a acțiunii.

La început, el se pregătește pentru a fi preot, urmând tradiția familiei („fiu de popă, nepot de protopop și peste câteva luni de zile bun de popie”). Statutul social al personajului nu este deosebit de înalt, dar, totuși, respectabil („cei mai săraci ieșeau mai bine cu socoteala dacă intrau în școala de teologie”). Pe Codreanu „vârsta de douăzeci de ani îl apucase în clasa a șasea” și, cu cele șase clase ale sale, intră „în rândul bogoslovilor scutiți de cătănie”. El se dovedește a fi harnic și serios, în ciuda faptului că nu excela la învățătură („Deși nu era însă între cei dintâi, el se ținea în rândul lor, căci nu degeaba era nepot de protopop”).

Mai întâi, Codreanu este pretendentul Persidei, pe care o admiră și o respectă, și de la care nu-și poate lua gândul („resimțea mulțumirile fără de seamăn pe care le avuse în apropierea ei. Ah, ce femeie!... ce ființă! Ce ademenitor îi era zâmbetul, ce dulce supărarea, ce ușor curgeau vorbele de pe buzele ei, ce nesecat îi era sufletul!”). La rândul ei, Persida îi răspunde cu același respect, însă nu se îndrăgostește niciodată de el. Ea „se uita la el cu un fel de sfială și se simțea foarte măgulită când el se apropia de dânsa și îi vorbea”.

Mara, mama Persidei, susține ideea uniunii dintre Codreanu și fiica ei, fiindcă avea încredere în tânărul teolog. Ea îl caracterizează în mod direct (prin intermediul vocii naratorului), exprimându-și aprecierea față de el: „Mai știi?! Fata e fată; iar feciorul e curățel și deștept”. Cu toate acestea, aprobarea Marei nu cântărește îndeajuns pentru ca legătura celor doi să se materializeze. Deși ține la Codreanu, afecțiunea pe care Persida i-o poartă nu este de natură romantică („Deși dânsul era numai de douăzeci și trei de ani, ea îl socotea om deplin, foarte așezat, foarte cuminte, foarte învățat și-l punea sus de tot în gândul ei, încât ar fi fost în stare să-i sărute mâna”).

Personajul înțelege rapid faptul că sentimentele lui nu sunt reciproce. La început, el o tachinează pe Persida („Persidei îi venea să plângă. De când se înserase, el o necăjea mereu cu Națl. Iar el o necăjea fiindcă era un farmec nespus în necazul ei”). Apoi, însă, el se confruntă cu propria suferință. Nemaiputând-o asculta vorbind despre Națl, Codreanu izbucnește (Codreanu începu să tremure. — Și mi-o spui mie asta așa, parcă puțin îmi pasă! — De ce să-ți pese?! — Pentru că mă doare, zise el luat pe dinainte de o pornire până acum lui necunoscută”). Acesta este, poate, singurul moment de impulsivitate al personajului, moment de care apoi se rușinează („Îi părea rău c-a apucat-o de mâini, îi era rușine c-a scăpat acele vorbe, dar nu mai putea să dea înapoi.”).

Pentru o vreme, Codreanu suferă, însă apoi, înțelept fiind, își deschide din nou inima și se însoară cu altcineva. Își dă seama de faptul că fusese prea preocupat să-i trezească interesul, astfel încât se îndepărtase de sine însuși („Și totuși abia acum își dădea seama că el n-a vorbit niciodată deschis cu dânsa. [...] Era însă în tot felul ei de a fi ceva ce te stăpânea, încât nu puteai să-i spui decât ceea ce dânsa voia”). Cea mai mare dovadă a iubirii sale necondiționate este reprezentată de ajutorul oferit Persidei și lui Națl, pe care-i căsătorește în secret, dat fiind faptul că uniunea nu era binecuvântată de către părinții celor doi tineri. Pentru acest ajutor, Persida îi va rămâne veșnic recunoscătoare („Codreanu, care o cununase după ce dânsa s-a purtat atât de rău cu el, era ca un sfânt în gândul ei”).

În concluzie, deși nu este personaj principal al romanului din care face parte, Codreanu are un rol foarte important în consolidarea relației dintre Persida și Națl. Altruist, integru și înțelept, știe să se retragă atunci când vede că dragostea pe care i-o poartă tinerei fete nu este reciprocă. Mai mult chiar, o ajută să devină soția omului pe care-l iubea cu adevărat.