**Fișă de lectură**

Citind fișa de lectură a operei Marea de Ioan Slavici vei afla cărei specii literare aparține textul, care sunt cele mai importante personaje care iau parte la acțiune, dar și informații importante despre viața și activitatea autorului.

**Titlul operei literare:** „Mara”

**Autorul:** Ioan Slavici

**Date operă:** Romanul „Mara” a fost publicat pentru prima dată în 1894, în revista „Vatra”. În volum a apărut abia în 1906, fiind considerat cel mai bun roman românesc, înainte de „Ion” (conform lui Șerban Cioculescu).

**Date importante despre viața și activitatea autorului:** Ioan Slavici a fost un scriitor, jurnalist și pedagog român. S-a născut în data de 18 ianuarie 1848, în localitatea Șiria, în Imperiul Austro-Ungar.

Opera lui Ioan Slavici este puternic influențată de lumea tradițională a satului ardelean. Un observator excelent al mediului rural, Slavici realizează în nuvelele și studiile sale o veritabilă frescă a moravurilor, a comportamentului oamenilor în funcție de statutul lor social. Toate acestea sunt redate în cele mai mici amănunte, de la ținute până la vorbire și gesturi. Memoriile sale, publicate în volumul „Amintiri” (1924), au o importanță deosebită pentru istoria literaturii române.

Slavici a fost un jurnalist excepțional și de renume, fiind redactor la publicația „Timpul” în București și, mai apoi, fondator al „Tribunei din Sibiu”. În urma articolelor sale a fost închis de cinci ori, atât în Austro-Ungaria, ca presupus naționalist român, cât și în România, ca presupus spion austro-ungar.   
Scriitorul s-a stins din viață în data de 17 august 1925, la Crucea de Jos, în România.

**Alte opere ale autorului:** „[Pădureanca](https://liceunet.ro/ioan-slavici/padureanca)”, „[Budulea Taichii](https://liceunet.ro/ioan-slavici/budulea-taichii)”, „[Popa Tanda](https://liceunet.ro/ioan-slavici/popa-tanda)”, „[Moara cu noroc](https://liceunet.ro/ioan-slavici/moara-cu-noroc)”, „O viață pierdută”, „Bogdan Vodă”, „Fata de birău”, „Din păcat în păcat”, „[Ileana cea șireată](https://liceunet.ro/ioan-slavici/ileana-cea-sireata)”, „Doi feți cu stea în frunte”, „[Comoara](https://liceunet.ro/ioan-slavici/comoara)”, „[Gura satului](https://liceunet.ro/ioan-slavici/gura-satului)”, „[Pădureanca](https://liceunet.ro/ioan-slavici/padureanca)”, „[Scormon](https://liceunet.ro/ioan-slavici/scormon)”, „[Zâna zorilor](https://liceunet.ro/ioan-slavici/zana-zorilor)”.

**Specia literară:** Roman

**Gen literar:** Genul epic

**Tipul romanului:** Roman realist, psihologic, cu elemente tradiționale

**Personaje:** Mara, Bîrzovanu (soțul decedat al Marei), Persida, Trică, maica Aegidia, Gheorghe (vărul Marei), Bocioacă, Marta, Anton Hubăr, Hubăroaie, Ignatus Hubăr (Națl), Claici, Milena, Munteanu (logodnicul Milenei), Seca Lena, Pavel Codreanu, Anca, Liubicek, protopopul, Gheorghe al lui Baltă, Ioviță al luiBorleu, cojocarii, măcelarii, Andrei (vărul lui Bocioacă), Emilia și Nina (nepoatele părintelui Isai), Brădeanu, Burdea, Oncea si Bârzău, Reghina și fiul ei Bandi, Simina (slujnica Martei),Talia (slujnica Persidei), copilul Persidei.  
Semnificația titlului: Titlul romanului poartă numele personajului principal, întrucât Mara este un simbol al moralității promovate de către Slavici de-a lungul operei. Considerată a fi și „prima femeie-capitalist din literatura noastră”, Mara nu este stimulată, totuși, de ideea averii. Pentru ea, banii sunt importanți în măsura în care aduc respectul și posibilitatea traiului decent, în conformitate cu principiile etice la care aceasta aderă în interiorul comunității ardelene din care face parte. Destinul ei este urmărit de-a lungul romanului, acesta constituind axa fundamentală a epicii.

**Tema principală:** Romanul este o frescă socială a lumii ardelenești, ceea ce constituie și tema acestuia. Plasată la limita dintre sat și oraș, într-un târg ardelenesc, comunitatea are moravurile ei specifice și se ghidează după principii etice solide. Plasarea acțiunii la sfârșitul secolului al XlX-lea și începutul secolului al XX-lea se realizează cu scopul de a surprinde peisajul politico-economic al vremii. Relațiile capitaliste incipiente evoluează în acea perioadă spre structuri sociale meșteșugărești, cu o psihologie caracteristică burgheziei aflate in ascensiune.

**Perspectiva narativă:** Perspectiva narativă este obiectivă, naratorul diferențiindu-se de personajul principal. Prin intermediul personajelor, naratorul obiectiv transmite propriile sentimentele și atitudini față de viața socială a Ardealului de la sfârșitul secolului al XIX-lea și începutul secolului al XX-lea.

**Rezumat pe scurt:** Romanul începe cu o prezentare a personajului principal, Mara, mamă a doi copii, rămasă văduvă. În fiecare zi, Mara pune bani în cei trei ciorapi: unul pentru înmormântare, unul pentru Persida, fata ei, și unul pentru Trică, băiatul ei. Mara se ocupă cu negoțul („vinde ce poate și cumpără ce găsește”), iar aria ei de acțiune se întinde între Radna, Lipova și Arad. Pentru a nu-i lăsa singuri, femeia îi aduce mereu cu ea pe cei doi copii, motiv pentru care ei sunt „nepieptănați și nespălați și obraznici, sărăcuții mamei”. Cu toate acestea, Mara este mândră de ei și îi iubește din toată inima: „Tot n-are nimeni copii ca mine!”.

Planurile Marei pentru fiica sa, Persida, sunt axate îndeosebi pe educație, privilegiu pe care femeia consideră că nu i-l poate asigura de una singură. Așadar, o trimite la călugărițele din Lipova, unde Persida se apropie de maica Aegidia. Aceasta o ajută pe Mara cu bani pentru școala lui Trică. Când băiatul este bătut de un coleg mai în vârstă, Persida fuge cu el de la mănăstire pe o luntre, punându-le viețile în pericol. Din fericire, episodul se încheie cu bine.  
Trică este exmatriculat de la școală, iar Mara ar dori să-l înscrie la o școală mai bună. După varii încercări eșuate, ea ajunge la concluzia că lui Trică îi este ursit să fie cojocar ca Bocioacă. În final, Trică a fost trimis ca ucenic în casa lui Claici.  
Între timp, Persida crescuse, și pe lângă faptul că se făcuse foarte frumoasă, între ea și Națl se înfiripă o poveste de dragoste. Deși Mara ar dori s-o vadă pe fiica sa căsătorită cu Codreanu, întrucât voia s-o vadă preoteasă, Persida refuză să se mărite cu el. Drept urmare, Codreanu se însoară cu altcineva. Pentru Persida, în schimb, recunoașterea iubirii sale față de Națl (care era de origine germană) era dificilă. Până la urmă, însă, reprimarea devine imposibilă, iar cei doi își mărturisesc unul altuia sentimentele pe care și le purtau. În final, se căsătoresc în taină cu ajutorul lui Trică și al lui Codreanu și fug la Viena, unde Națl urma să își încheie perioada de călătorie (pregătirea pentru a se putea ocupa de măcelărie).

Întorși la Lipova, cei doi deschid un birt, care ajunge să fie administrat mai ales de Persida. Națl cade în viciul alcoolului și al jocului de cărți. Are episoade violente cu soția lui, care își pierduse farmecul de odinioară din cauza situației sale precare. Persida îl părăsește pentru o vreme, însă apoi revine lângă soțul ei.  
Trică muncea acum la casa lui Bocioacă și o însoțea pretutindeni pe Marta, soția acestuia. Trică și Marta încep o idilă de care Bocioacă nu-și dă seama. Persida și Bocioacă l-au răscumpărat pe Trică, plătind bani mulți pentru ca acesta să nu fie luat la război. Trică, însă, este lăsat să creadă că Mara plătise, motiv pentru care, atunci când află adevărul, se înrolează în armată pentru a-i înapoia banii lui Bocioacă.

Persida naște un copil, prilej de împăcare pentru cele două familii (cea a lui Națl și cea a Persidei). Trică revine din război rănit la șold, dar teafăr în rest. Națl și Trică au devenit maeștri cu ajutorul lui Oncea și a lui Bocioacă, în ciuda lipsei lor de experiență.

Persida urma să se mute în casa lui Hubăr, iar birtul deschis împreună cu Națl i-l lasă lui Bandi. Hubăr dorește să-l ia pe Bandi cu el în călătorie la Viena, iar între cei doi are loc o discuție dificilă. Bandi îl presează pe Hubăr să recunoască faptul că era tatăl său. După ce admite adevărul, Hubăr este ucis cu violență chiar de Bandi, fiul său ilegitim, iar scena morbidă încheie romanul.