**Tema pentru acasă de Nicolae Dabija**

Tema pentru acasă este titlul operei cu care autorul moldovean Nicolae Dabija își face debutul ca romancier. Opera a fost publicat pentru întâia oară în anul 2009, iar un an mai târziu Academia Internațională „Mihai Eminescu” a desemnat-o ca fiind cea mai bună carte de proză a anului. În 2011 romanul a primit premiul „Constantin Stere” al Ministerului Culturii din Republica Moldova.

Opera prezintă povestea de dragoste dintre Mihai Ulmu și Maria Răzeșu. Mihai era profesor de limba română, iar Maria una din multele eleve care îl simpatizau. Acuzat de acțiuni împotriva lui Stalin, Mihai este condamnat la 25 de ani de închisoare. Îngrozită de gândul că ar putea să nu îl mai vadă niciodată, Maria pleacă în căutarea lui și îl ajută să evazeze. Din nefericire, cei doi sunt prinși și arestați.

[Rezumatul](https://liceunet.ro/nicolea-dabija/tema-pentru-acasa/rezumat) pe care ți-l pune la dispoziție echipa Liceunet te va ajuta să afli întreaga poveste dintre Mihai Ulmu și Maria Răzeșu și să scrii eseuri complexe despre romanul Tema pentru acasă de Nicolae Dabija.

# Rezumat

Foarte îndrăgit de cititori, romanul „Tema pentru acasă”, de Nicolae Dabija, a fost publicat pentru prima dată în anul 2009, în Iași, la editura „Princeps”. Opera abordează subiectul deportărilor din Basarabia în perioada anilor '40, punând accentul pe dificultățile îndurate de către cei care se opuneau regimului.

Mihai Ulmu și Maria Răzeșu sunt personajele principale ale romanului. Acțiunea se petrece în anii '40, când Mihai este profesor de limba română, iar Maria, cea mai bună elevă din clasă. Fata se îndrăgostește imediat de el, însă relația lor nu depășește limitele impuse social decât după un episod sinistru. Când elevii iau portretul lui Stalin de pe perete, aruncându-l după catedră, ostașii sovietici intră în clasă (chiar în timpul orei de limba română) și, dorind să știe cine era făptașul, Mihai ia vina asupra lui. Drept pedeapsă, este arestat („În numele Puterii Sovietice și al Guvernului URSS, ești arestat ca dușman al poporului”) și deportat în Siberia, la Zarianca, în ceea ce era cunoscut sub numele de „Lagărul Morții”. Înainte de plecare, le lasă o temă pentru acasă elevilor săi, temă reprezentată de întrebarea: „A fi om în viață e o artă sau un destin?”.

Experiența lagărului durează vreme de treisprezece ani și este marcată puternic de figura odioasă a lui Kudreațev, lider al închisorii de la Zarianca. El întrupează atitudinea sovieticilor față de intelectualitatea burgheză, din care făcea parte Mihai Ulmu. Mulțumit de puterea care-i fusese acordată, el amenința mereu cu sintagma „fiecare cu meseria lui – voi cu mâna pe roabe și răngi, noi – cu mâna pe trăgaci!”. Apoi, adaugă că „Ușa raiului va fi deschisă cu vârful baionetei pentru clasa muncitoare și conducătorii ei, iar raiul va fi ca un colhoz mare”. Clasa intelectualilor era considerată drept „o clasă care parazitează consumând bunurile produse de alții”.

În tot acest timp, Maria, fosta lui elevă, străbate distanțe și greutăți inimaginabile pentru a-l urma în iadul care, pentru ea, era mai puțin îngrozitor decât perspectiva despărțirii definitive de Mihai. „Înarmată” cu un volum de poezii al lui Eminescu, ea sosește în Siberia pentru a-i înapoia cartea și a-i declara sentimentele pe care i le purta. Astfel, cei doi vor trăi din plin această dragoste și vor încerca să evadeze de două ori, dând greș de fiecare dată. Cei doi sunt despărțiți forțat, dar vor avea un băiețel, pe nume Mircea, care este lăsat alături de mama lui vreme de doi ani, după care este trimis la Colonia Creșă cu numărul 3, localizată la zece kilometri de zona în care locuia ea. Mircea se îmbolnăvește de tifos, iar Maria află și pleacă, pe ascuns, în căutarea lui. Drept pedeapsă, este împușcată și ucisă de către un soldat.

Mihai se prăbușește în urma acestui episod, dar va supraviețui experienței. În lagăr, oamenii reușesc să-și mențină identitățile și credințele intacte, relația cu divinitatea fiind foarte importantă pentru Dabija, care înfățișează credința în Dumnezeu drept o modalitate de a rezista chinului din lagăre.

În data de 5 martie 1953, anul morții lui Stalin, oamenii sunt eliberați. Mihai revine la Poiana, alături de Mircea, care supraviețuise și fusese găsit la orfelinat. Într-un final emoționant, el se întâlnește cu foștii elevi, care crescuseră și deveniseră adulți și, împreună, dezbat cu toții tema pentru acasă pusă în discuție în urmă cu mult timp.

În concluzie, „Tema pentru acasă”, de Nicolae Dabija, a reprezentat un strălucit debut al autorului, în postura de romancier. Recunoscut în special pentru poeziile sale, Dabija a surprins plăcut prin publicarea acestui roman, fiind desemnat drept „un scriitor total și un model uman” de către autorul român Tudor Nedelcea, care consideră că opera de față trebuie cunoscută în lumea întreagă, ea putând dovedi „că literatura română nu vine cu firimituri la masa marilor literaturi ale lumii”.