**Rezumat**

Rezumatul nuvelei Hagi Tudose de Barbu Ștefănescu Delavrancea te va ajuta să îți reamintești povestea lui Hagi Tudose și obsesia acestuia pentru a economisi bani.

„Hagi-Tudose” este o **nuvelă-portret** semnată de Barbu Ștefănescu Delavrancea. Textul se concentrează asupra unui singur personaj, al cărui portret este realizat în manieră complexă. Prima variantă a nuvelei a fost publicată în revista „Lupta literară” în anul 1887, apoi în volumul „Paraziții” (1892), care conținea cele mai importante nuvele ale lui Delavrancea, iar în anul 1903, lucrarea apare în volum distinct. Nuvela este considerată drept opera cea mai de seamă a scriitorului, precum și drept una dintre cele mai bune nuvele existente în literatura română.

**Nuvela este împărțită în șase capitole**, pe parcursul cărora personajul principal (Hagi Tudose) este urmărit de-a lungul vieții sale. Obsesia acestuia pentru a economisi bani (arghirofilia) se transformă gradual într-un caz patologic, ajungând să-i amenințe existența în mod radical. De asemenea, se pare că personajul este inspirat din realitățile lumii în care Delavrancea crescuse, acțiunea fiind plasată în mahalaua copilăriei scriitorului.

Astfel, **primul capitol** se concentrează asupra cadrului acțiunii, prezentând mahalaua al cărei centru social era biserica „Sfânta Troiță”. În **capitolul al doilea**, scriitorul se oprește asupra unui grup adunat la biserică, printre care se numărau câțiva bătrâni, ctitorul bisericii și Hagi Tudose. Hagiul dispare când se vorbește despre bogații nemilostivi ce se duc „în focul Gheenii” pentru zgârcenia lor. Astfel, după plecarea sa, Hagi Tudose devine principalul subiect de discuție al grupului, care dezbătea asupra modului de viață auster al Hagiului, cauzat de obsesia acestuia. Astfel, cititorul află cum Hagi Tudose economisește bani „mișunând prin cârciumi și băcănii” și gustând mâncarea sub pretext că vrea să cumpere, cum „bea peliniță” în loc de tutun și „tușește să-și dea sufletul” și cum nu și-a mai cumpărat îmbrăcăminte de când era tânăr. Pe deasupra, nu-și mărită fata și refuză să contribuie la „cutia bisericii”, în vreme ce banii lui rămân neatinși.

Cel de-**al treilea capitol** continuă construcția portretului protagonistului. Ajuns acasă, acesta nu-și făcea foc în sobă, iar pe hornul său nu mai ieșise fum de multă vreme. Oricât ar fi încercat nepoata lui, Leana, să-l convingă să cumpere porc de Crăciun sau miel de Paști, Hagi Tudose rămânea neclintit în economiile sale. Încă de mic, aduna banii pentru covrigi primiți de la mama lui. Mai apoi, când devine calfă la găitănărie, strângea fiecare bănuț, nu bea, nu se bucura de viață, mânca doar pâine, astfel încât, la vârsta de treizeci de ani, ajunsese slab și arăta deosebit de bătrân. Hagiul se întovărășește cu stăpânul său, devenind asociatul acestuia la prăvălie. Nu dorește să audă de însurătoare, fiindcă aceasta însemna o cheltuială în plus („femeia, copiii, cer de mâncare, veșminte, învățătură”).

**Al patrulea capitol** este dedicat în întregime zilei împlinirii visului protagonistului, și anume, stăpânirea prăvăliei de unul singur. Aflăm despre odaia sumbră a lui Hagi Tudose: „tristă, întunecoasă, un mormânt pe ai cărui ochi de geam, ca un sfert de hârtie, ț-ar fi frică să privești, de frică să nu vezi morții odihnindu-se cu fețele în sus”. Euforia acestuia este prezentată în propoziții scurte, marcate de exclamații, în stil hiperbolic, ceea ce sugerează trecerea către patologic a obsesiei hagiului („Hagiul se rostogolește în pat. Prea e fericit. Nu poate dormi. Râde și oftează. E deștept și visează. Ce vis!”). Cu toate acestea, el se lasă pradă grijilor și fricii de a fi jefuit și de a pierde tot ce obținuse.

În **capitolul cinci**, Hagi Tudose împlinise deja vârsta de șaizeci de ani, în urma unui astfel de trai cu care se chinuise toată viața. Realizând, totuși, că e bogat și nu împărțise nimic din averea sa cu cei nevoiași, pleacă în pelerinaj la Ierusalim. Ajuns acolo, însă, nu ratează ocazia pentru o nouă afacere și aduce lemn sfânt înapoi, pe care îl vinde bătrânilor și văduvelor. Cu toate acestea, bătrânețea nu trece neobservată, iar starea sănătății lui Hagi Tudose este tot mai precară.

**Ultimul capitol** îl surprinde pe Hagi Tudose la vârsta de optzeci de ani, în timpul unei ierni grele. Bineînțeles, Hagi Tudose nu încuviința să cumpere lemne, în ciuda rugăminților Lenei, justificând decizia sa prin faptul că, pe un asemenea frig, lemnele ar costa foarte mult. Totuși, trezindu-se pe jumătate înghețat într-o dimineață, se învoiește să cumpere câteva lemne pentru foc și cere o ciorbă de găină. În delirul său, el simte că ciorba are miros de aur şi că „gustase din carnea copiilor lui”. Nu se poate bucura de toate acestea, fiind copleșit de stresul cheltuielii făcute și încearcă să obțină măcar jumătate din bani înapoi, în schimbul resturilor rămase din puiul cumpărat. Îngropat în propriul bănet, Hagi Tudose suferă apoi o moarte ironică, iar nepoata lui îi organizează o înmormântare fastuoasă. Toată lumea se miră la vederea cheltuielilor făcute, gândind că, dacă Hagi Tudose ar ști despre toate acestea, „ar muri de supărare”.

**În concluzie**, nuvela „Hagi-Tudose” demonstrează talentul scriitoricesc al lui Delavrancea, precum și capacitatea acestuia de a zugrăvi portretul unui personaj în amănunțime, cu măiestrie și umor. Opera este caracterizată și de o impresionantă analiză psihologică a condiției protagonistului (obsesia pentru economii), al cărui destin este prezentat cu scop moralizator.

# Momentele subiectului

„Hagi Tudose” este titlul unei **nuvele psihologice**, scrisă de Barbu Ștefănescu Delavrancea. Cu timpul, opera a devenit una dintre cele mai importante și valoroase nuvele ale literaturii române. Prima publicare a textului a avut loc în revista „Lupta literară” în anul 1887, pentru ca mai apoi, acesta să apară în volumul „Paraziții” (1892), care cuprindea cele mai importante nuvele ale lui Delavrancea. În anul 1903, „Hagi Tudose” apare, în sfârșit, în volum distinct.

Fiind o nuvelă, deci, o operă epică, **textul cuprinde acțiune și personaje**, acestea reliefând sentimentele și gândurile autorului, exprimate astfel în mod indirect. Acțiunea se întinde de-a lungul a **șase capitole**, pe parcursul cărora autorul urmărește destinul protagonistului, care presupune degradarea psihică, dar și fizică a acestuia. În **expozițiune**, cititorul face cunoștință cu personajele nuvelei, fiindu-i prezentate locul și timpul acțiunii. Astfel, este descrisă mahalaua unde locuia protagonistul, cu centrul „social” la biserica „Sfânta troiță”. Acolo, bătrânii și ctitorul bisericii observă comportamentul lui Hagi Tudose, a cărui plecare o așteaptă pentru a-l putea comenta. Din vorbele lor aflăm că protagonistul nu era deloc un om respectat în cadrul comunității sale „mișunând prin cârciumi și băcănii” și gustând mâncarea prefăcându-se că dorește să cumpere, cum „bea peliniță” în loc de tutun și „tușește să-și dea sufletul” și cum nu-și mai cumpărase un rând nou de haine încă de pe vremea tinereții sale. Pe deasupra, nu-și mărită fata și refuză să contribuie la „cutia bisericii”, deși banii lui rămân neatinși.

**Desfășurarea acțiunii se petrece înaintea intrigii**, fiindcă, în nuvela de față, accentul cade pe portretul protagonistului. Realizarea portretului său include reacțiile și comportamentul avute în momente-cheie de-a lungul existenței lui, astfel încât cititorul să facă legătura între intrigă și deznodământ cu o mai mare ușurință. Așadar, aflăm că întreaga viață a lui Hagi Tudose stătuse sub semnul economiilor, începând cu banii pentru mâncare (covrigi) primiți de la mama lui și încheind cu „lemnul sfânt” de la Ierusalim, pe care îl vinde bătrânilor de acasă după ce, la vârsta de șaizeci de ani, pleacă în pelerinaj în Țara Sfântă.

**Intriga** este reprezentată de sosirea iernii, moment dificil pentru Hagi Tudose, întrucât condițiile vitrege impuneau investiții substanțiale pentru supraviețuirea în acest anotimp. Gerul se întețește, iar protagonistul refuză să cumpere mâncare și lemne pentru foc, în ciuda rugăminților stăruitoare ale Lenei, nepoata lui. În final, însă, trezindu-se pe jumătate înghețat într-o dimineață, Hagi Tudose o trimite pe Lena să cumpere câteva lemne și un pui, pentru supă.

**Punctul culminant** cuprinde un episod de nebunie al protagonistului, care, având impresia că, mâncând supa, gustă „din carnea copiilor lui”, o trimite, agitat, pe Lena, să recupereze cât putea din banii pentru lemne. Înnebunit complet, el dorește chiar să taie coada motanului, fiindcă ușa stătea deschisă prea mult timp când animalul intra în casă. Speriată, fata iese din casă și-l lasă pe Hagi Tudose să-și numere galbenii. A doua zi îl găsește într-o stare fizică degradabilă, întins pe o grămadă de galbeni, îndemnând-o să închidă ochii, pentru că „ochii fură”. Astfel, protagonistul își dă duhul, încheind o viață de obsesie și griji.

**Deznodământul** este deosebit de ironic. Astfel, acest moment cuprinde înmormântarea fastuoasă a lui Hagi Tudose, care lăsase în urmă o avere frumușică. Uimiți la vederea evenimentului organizat de Lena, nepoata Hagiului, oamenii își amintesc de răposat, gândind că, dacă ar ști despre toate cheltuielile făcute cu înmormântarea, ar muri încă o dată, de supărare.

**În concluzie**, „Hagi Tudose”, de Barbu Ștefănescu Delavrancea, este o nuvelă-portret ce evidențiază foarte bine necesitatea accentului pe profilul psihologic al unui singur personaj. Aceasta este una dintre trăsăturile de bază ale nuvelelor psihologice, iar în „Hagi Tudose”, autorul își demonstrează din plin talentul de creator de tipologii umane, protagonistul reprezentând obsesia economiilor, împinsă la extrem.

# Caracterizare

Pentru a putea realiza o caracterizare completă a personajului principal din nuvela Hagi Tudose de Barbu Ștefănescu Delavrancea îți recomandăm să citești și materialul pe care ți-l pun la dispoziție profesorii noștri de limba și literatura română. Personajul principal, Hagi Tudose, este caracterizat atât de către celelalte personaje ale nuvelei, cât și prin intermediul propriilor fapte.

„Hagi-Tudose” este o **nuvelă-portret** semnată de Barbu Ștefănescu Delavrancea. Textul se concentrează asupra unui singur personaj, al cărui portret este realizat în manieră complexă. Prima variantă a nuvelei a fost publicată în revista „Lupta literară” în anul 1887, apoi în volumul „Paraziții” (1892), care conținea cele mai importante nuvele ale lui Delavrancea, iar în anul 1903, lucrarea apare în volum distinct. Nuvela este considerată drept opera cea mai de seamă a scriitorului, precum și una dintre cele mai bune nuvele existente în literatura română.

Pe parcursul celor șase capitole ce compun nuvela, **personajul principal (Hagi Tudose)** este urmărit de-a lungul vieții sale. **Personaj principal, masculin și individual**, acesta reprezintă **prototipul psihologic monoman**, punându-se accent pe caracterul său, mai degrabă decât pe evenimentele care i-au marcat existența. Aceasta se explică prin faptul că natura sa obsesivă îi marcase viața mai mult decât evenimentele ce se petrec pe parcursul acesteia. Mai mult chiar, Hagi Tudose pare a exista doar pe jumătate, întrucât orice segment al vieții sale ce presupune chiar și cea mai nesemnificativă cheltuială este ignorat complet. **Trăsătura dominantă a personajului** este **patima pentru bani**, care îl dezumanizează, făcându-l să-și piardă complet uzul rațiunii.

Astfel, el este caracterizat în mod indirect de către alte personaje (bătrânii satului și ctitorul bisericii). Acestea povestesc cum **Hagi Tudose economisește bani** „mișunând prin cârciumi și băcănii” și gustând mâncarea sub pretext că vrea să cumpere, cum „bea peliniță” în loc de tutun și „tușește să-și dea sufletul” și cum nu și-a mai cumpărat îmbrăcăminte de când era tânăr. Pe deasupra, nu-și mărită fata și refuză să contribuie la „cutia bisericii”, în vreme ce banii lui rămân neatinși.

Hagi Tudose este caracterizat atât în mod direct, cât și indirect. Cea mai importantă semnificație o poartă faptele și vorbele personajului. Autorul realizează parte din **portretul fizic** al acestuia: „Purta pe umeri o scurteică din lastic, galbenă, spălăcită, pătată de untdelemn și picată cu ceară.”. **Obsesia acestuia pentru a economisi bani** (arghirofilia) se transformă gradual într-un caz patologic, ajungând să-i amenințe existența în mod radical.

Oricât ar fi încercat nepoata lui, Leana, să-l convingă să cumpere porc de Crăciun sau miel de Paști, Hagi Tudose rămânea neclintit în economiile sale. Încă de mic, aduna banii pentru covrigi, primiți de la mama lui, pentru a gusta „bucuria lucrului necumpărat”. Mai apoi, când devine calfă la găitănărie, strânge fiecare bănuț, nu bea, nu se bucură de viață, mănâncă doar pâine, astfel încât, la vârsta de treizeci de ani, ajunge slab și îmbătrânit. Hagiul se întovărășește cu stăpânul său, devenind asociatul acestuia la prăvălie. Nu dorește să audă de însurătoare, fiindcă aceasta însemna o cheltuială în plus („femeia, copiii, cer de mâncare, veșminte, învățătură”).

Alte indicii privind **personalitatea hagiului** sunt oferite de descrierea locuinței acestuia: „tristă, întunecoasă, un mormânt pe ai cărui ochi de geam, ca un sfert de hârtie, ț-ar fi frică să privești, de frică să nu vezi morții odihnindu-se cu fețele în sus”. Ajuns acasă, acesta nu-și făcea foc în sobă, iar pe hornul său nu mai ieșise fum de multă vreme. Ușa casei era zăvorâtă cu grijă, din cauza paranoiei hagiului, care se temea mereu de posibilitatea unui jaf. Pereții casei erau „cojiți și galbeni”, tavanul negru și prăfuit, mobilierul sărăcăcios, iar patul de scânduri era acoperit cu o pătură lățoasă, două perne din paie și una de lână „îmbrăcată într-o față soioasă”.

**Tendințele paranoice ale protagonistului** se remarcă și în momentul când visul i se împlinește și ajunge să stăpânească singur prăvălia unde avusese înainte statutul de asociat. Entuziasmul său este reprezentat în propoziții scurte, marcate de exclamații, în stil hiperbolic, ceea ce sugerează trecerea către patologic a obsesiei hagiului („Hagiul se rostogolește în pat. Prea e fericit. Nu poate dormi. Râde și oftează. E deștept și visează. Ce vis!”). În ciuda acestei euforii, el se lasă pradă grijilor și fricii de a fi jefuit și de a pierde tot ce obținuse.

**Finalul nuvelei** îl surprinde pe Hagi Tudose la vârsta de optzeci de ani, în timpul unei ierni grele care îi dădea de furcă. Bineînțeles, Hagi Tudose nu dorea să cumpere lemne, în ciuda rugăminților Lenei. Totuși, trezindu-se pe jumătate înghețat într-o dimineață, se învoiește să cumpere câteva lemne pentru foc și cere o ciorbă de găină. În delirul său, el simte că ciorba are miros de aur și că „gustase din carnea copiilor lui”, ceea ce oferă cititorului indicii privind **cazul patologic reprezentat de Hagi Tudose**. Îngropat în propriul bănet, hagiul suferă apoi o moarte ironică, iar nepoata lui îi organizează o înmormântare fastuoasă. Toată lumea se miră la vederea cheltuielilor făcute, gândind că, dacă Hagi Tudose ar ști despre toate acestea, „ar muri de supărare”.

**În concluzie**, nuvela „Hagi Tudose” constituie **portretul deosebit de complex al unui personaj bolnav de obsesia economiilor**. Barbu Ștefănescu Delavrancea realizează o analiză psihologică amănunțită a condiției precare a personajului, al cărui caracter este tratat cu ironie și tragism deopotrivă. Astfel, personajul Hagi Tudose devine un exemplu cu rol moralizator pentru cititorii nuvelei.

# Nuvelă

Trebuie să demonstrezi că opera Hagi Tudose de Barbu Ștefănescu Delavrancea este o nuvelă? Îți va fi mult mai ușor dacă vei citi materialul pe care profesorii noștri de limba și literatura română ți-l pun la dispoziție. Aici vei găsi o definiție a nuvelei, astfel îți vei reaminti exact care sunt trăsăturile acestei specii, dar și prezentarea caracteristicilor care arată că Hagi Tudose este o nuvelă, toate însoțite de exemple relevante.

**Nuvela** este o operă epică în proză, cultă, de dimensiuni mai mari decât schița. Aceasta urmează un singur fir narativ și are o acțiune mai complicată decât cea a schiței, acțiune la care participă varii personaje, bine individualizate și în număr moderat. Accentul cade pe caracterul personajelor, mai degrabă decât pe acțiune, care se complică progresiv, în centrul său plasându-se un conflict puternic.

„Hagi-Tudose” este o **nuvelă-portret** semnată de Barbu Ștefănescu Delavrancea. Textul se concentrează asupra unui singur personaj, al cărui portret este realizat în manieră complexă. Prima variantă a nuvelei a fost publicată în revista „Lupta literară” în anul 1887, apoi în volumul „Paraziții” (1892), care conținea cele mai importante nuvele ale lui Delavrancea, iar în anul 1903, lucrarea apare în volum distinct.

Fiind o **nuvelă realistă**, pe parcursul acesteia **se urmărește viața socială românească de la sfârșitul secolului al XlX-lea** în contextul instalării relațiilor de producție capitaliste în viața satelor și orașelor românești. Nuvela de față este considerată drept **opera cea mai de seamă a scriitorului**, precum și drept una dintre cele mai bune nuvele existente în literatura română.

Conform definiției nuvelei, opera de față este **concepută în proză** și conține șase capitole, fiind un text de **întindere medie** (dimensiunea ei se plasează între schiță și roman). Acțiunea acesteia urmărește **un singur fir narativ** și este structurată într-o serie de episoade, fiecăruia corespunzându-i câte un capitol. Limitată în timp și spațiu (o mahala din București, pe aproape tot parcursul vieții protagonistului), **acțiunea este organizată conform momentelor subiectului**: expozițiunea, intriga, desfășurarea acțiunii, punctul culminant și deznodământul.

Astfel, în **expozițiune** are loc prezentarea cadrului acțiunii, mai exact, mahalaua al cărei centru social era biserica „Sfânta Troiță”. **Intriga** surprinde un grup adunat la biserică, printre care se numărau câțiva bătrâni, ctitorul bisericii, și Hagi Tudose. Hagiul dispare, însă, când se vorbește despre bogații nemilostivi ce se duc „în focul Gheenii” pentru zgârcenia lor. Astfel are loc **desfășurarea acțiunii**, care prezintă maladia protagonistului în diverse situații. Episoadele nu sunt relatate în ordine cronologică, însă fiecare dintre ele este reprezentativ pentru caracterul și maladia personajului principal: aspectul locuinței sale, organizarea traiului de zi cu zi astfel încât cheltuielile să fie cât mai puține, culminând cu trecerea în ridicol, episoade din copilăria acestuia, ce revelează detalii despre începuturile obsesiei sale, ucenicia la găitănărie, stăpânirea independentă a prăvăliei, călătoria la Ierusalim. **Punctul culminant** se petrece când Hagi Tudose împlinise deja vârsta de optzeci de ani și o iarnă geroasă îl forțează să cumpere câteva lemne și un pui. În delirul său, el simte că ciorba are miros de aur şi că „gustase din carnea copiilor lui”. Nu se poate bucura de toate acestea, fiind copleșit de stresul cheltuielii făcute și încearcă să obțină măcar jumătate din bani înapoi, în schimbul resturilor rămase din puiul cumpărat. În **deznodământ**, îngropat în propriul bănet, Hagi Tudose suferă o moarte ironică, iar nepoata lui îi organizează o înmormântare fastuoasă.

Observăm, așadar, că există un **conflict principal** în cadrul operei, ce dă naștere conflictelor secundare. Hagi Tudose este un personaj supus unui veșnic conflict interior, între a duce o viață normală cu prețul unor mici cheltuieli și a strânge toți banii agonisiți, conformându-se maladiei sale. Desigur, Hagi Tudose alege ultima variantă, ceea ce creează conflictul dintre el și restul locuitorilor din mahala, precum și conflictul dintre el și nepoata sa, care nu reușește niciodată să-l convingă să cheltuie ceva în schimbul unui trai decent.

**Personajele nuvelei** sunt mai complexe decât cele ale schiței și sunt prezentate în evoluția lor. De asemenea, **accentul cade pe trăirile și caracterul acestora**, nu pe întâmplările propriu-zise. Pe parcursul celor șase capitole ce compun nuvela, personajul principal (Hagi Tudose) este urmărit de-a lungul vieții sale. Trăsătura dominantă a personajului este patima pentru bani, care îl dezumanizează, făcându-l să-și piardă complet uzul rațiunii. Acesta este singurul personaj pe caracterul căruia se pune accent, din cauză că Hagi Tudose reprezintă o tendință socială și psihologică, condiție ce constituie subiectul nuvelei mai degrabă decât individul în sine.

**Modul principal de expunere** în nuvela „Hagi Tudose” este **narațiunea**, utilizată pentru prezentarea întâmplărilor și a episoadelor din viața protagonistului. Naratorul intervine destul de rar, prin considerații personale, nu se implică în subiect și rămâne detașat de personajele ce participă la acțiune. Descrierea ajută la stabilirea timpului și al spațiului acțiunii, iar dialogul dinamizează acțiunea nuvelei.

**În concluzie**, „Hagi-Tudose” este o **nuvelă realistă**, fiind caracterizată în același timp drept o nuvelă-portret ce se concentrează asupra personajului principal și a caracterului acestuia. Nuvela are, în final, un scop moralizator, referitor la atenționarea cititorului asupra căderii în patima banului, încurajată de un sistem capabil de anularea capacității individului de a raționa.

# Fișă de lectură

**Titlul operei literare:** „Hagi Tudose”

**Autorul:** Barbu Ștefănescu Delavrancea

**Volumul din care face parte opera:** „Paraziții” (1892), „Hagi-Tudose” (1903)

**Date importante despre viața și activitatea autorului:** Barbu Ștefănescu Delavrancea a fost un prozator, dramaturg și gazetar român, originar din ținutul Vrancea. Născut în data de 11 aprilie 1858 la București, își face debutul literar cu o poezie publicată în „România liberă”, sub semnătura „Barbu”, folosită și pentru volumul său de debut, intitulat „Poiana Lungă – Amintiri” (1878). În anul 1882, pleacă în Franța pentru a-și pregăti doctoratul în drept, dar arta, literatura, filosofia îl atrag mai presus de planurile inițiale. Întors în țară după doi ani, Delavrancea desfășoară o bogată activitate intelectuală: se înscrie în Baroul de Ilfov, e profesor, conferențiar al Ateneului Român, redactor la „România liberă”, prim-redactor la „Epoca”, „Lupta”, colaborator la „Revista literară”, „Familia”, „Drepturile omului”, „Românul”, „Literatură și știință”, „Vieața”, redactor la „Revista nouă”. Îi este publicată o serie de volume: „Sultănica” (1885), „Liniște” (1887), „Trubadurul” (1887), „Paraziții” (1892) și „Între vis și viață” (1893). În 1912 este ales membru al Academiei Române. În data de 29 aprilie 1918, Barbu Ștefănescu Delavrancea se stinge din viață la Iași, aflându-se printre ultimii refugiați din București.

**Alte opere ale autorului:** „Paraziții”, „Iancu Moroi”, „Milogul”, „Domnul Vucea”, „Bursierul”, „Apus de soare” (teatru), „Luceafărul” (teatru)

**Specia literară:** Nuvelă

**Gen literar:** Genul epic

**Tipul nuvelei:** Nuvelă realistă

**Personaje:** Hagi-Tudose, Matache Profirel, Gheorghina Profirel, Fifica Profirel, Jenică Păunescu, Culai, Leana, întâiul Epitrop, al doilea epitrop, Popa Roşca, Gusi

**Semnificația titlului:** Titlul operei poartă numele personajului principal: Hagi Tudose. Nu întâmplător, acest personaj dă numele nuvelei, întrucât textul se concentrează pe caracterul acestuia, precum și pe evoluția sa de-a lungul existenței. Apelativul „Hagi” provine din cuvântul „hagiu”, care definește un om care a fost în pelerinaj la lăcașurile sfinte, iar apoi se întoarce. Personajul însuși a făcut un astfel de pelerinaj la Ierusalim, măcinat de gândul că nu a împărțit cu nimeni averea adunată timp de o viață. Ajuns acolo, însă, nu ratează ocazia pentru o nouă afacere și aduce lemn sfânt înapoi, pe care îl vinde bătrânilor și văduvelor. Acest episod este definitoriu pentru personalitatea protagonistului, a cărui obsesie pentru economii devine maladivă.

**Tema principală:** Tema nuvelei este patima banilor, mai precis, a economisirii acestora, cu o fervoare ce frizează paroxismul. Obsesia protagonistului pentru a economisi bani (arghirofilia) se transformă gradual într-un caz patologic, ajungând să-i amenințe existența în mod radical. Pe parcursul nuvelei se urmărește viața socială românească de la sfârșitul secolului al XlX-lea în contextul instalării relațiilor de producție capitaliste în viața satelor și orașelor românești. Opera are, în final, un scop moralizator, referitor la atenționarea cititorului asupra căderii în patima banului, încurajată de un sistem capabil de anularea capacității individului de a raționa.

**Perspectiva narativă:** Narațiunea se realizează la persoana a treia, perspectiva narativă fiind obiectivă. Naratorul intervine destul de rar, prin considerații personale, nu se implică în subiect și rămâne detașat de personajele ce participă la acțiune.

**Rezumat pe scurt:** Primul capitol se concentrează asupra cadrului acțiunii, prezentând mahalaua al cărei centru social era biserica „Sfânta Troiță”. În capitolul al doilea, scriitorul se oprește asupra unui grup adunat la biserică, printre care și Hagi Tudose.  Hagiul dispare când se vorbește despre bogații nemilostivi ce se duc „în focul Gheenii” pentru zgârcenia lor. Astfel, după plecarea sa, Hagi Tudose devine principalul subiect de discuție al grupului, care dezbătea asupra modului de viață auster al Hagiului, cauzat de obsesia acestuia. Astfel, cititorul află cum Hagi Tudose economisește bani „mișunând prin cârciumi și băcănii” și gustând mâncarea sub pretext că vrea să cumpere, cum „bea peliniță” în loc de tutun și „tușește să-și dea sufletul” și cum nu și-a mai cumpărat îmbrăcăminte de când era tânăr.

Cel de-al treilea capitol continuă construcția portretului protagonistului. Ajuns acasă, acesta nu-și făcea foc în sobă, iar pe hornul său nu mai ieșise fum de multă vreme. Oricât ar fi încercat nepoata lui, Leana, să-l convingă să cumpere porc de Crăciun sau miel de Paști, Hagi Tudose rămânea neclintit în economiile sale. Hagiul se întovărășește cu stăpânul său, devenind asociatul acestuia la prăvălie. Nu dorește să audă de însurătoare, fiindcă aceasta însemna o cheltuială în plus („femeia, copiii, cer de mâncare, veșminte, învățătură”).

Al patrulea capitol este dedicat în întregime zilei împlinirii visului protagonistului, și anume, stăpânirea prăvăliei de unul singur. Euforia acestuia este prezentată în propoziții scurte, marcate de exclamații, în stil hiperbolic, ceea ce sugerează trecerea către patologic a obsesiei hagiului („Hagiul se rostogolește în pat. Prea e fericit. Nu poate dormi. Râde și oftează. E deștept și visează. Ce vis!”). Cu toate acestea, el se lasă pradă grijilor și fricii de a fi jefuit și de a pierde tot ce obținuse.

Ultimul capitol îl surprinde pe Hagi Tudose la vârsta de optzeci de ani, în timpul unei ierni grele. Bineînțeles, Hagi Tudose nu încuviința să cumpere lemne, în ciuda rugăminților Lenei, justificând decizia sa prin faptul că, pe un asemenea frig, lemnele ar costa foarte mult. Totuși, trezindu-se pe jumătate înghețat într-o dimineață, se învoiește să cumpere câteva lemne pentru foc și cere o ciorbă de găină. În delirul său, el simte că ciorba are miros de aur şi că „gustase din carnea copiilor lui”. Nu se poate bucura de toate acestea, fiind copleșit de stresul cheltuielii făcute și încearcă să obțină măcar jumătate din bani înapoi, în schimbul resturilor rămase din puiul cumpărat. Îngropat în propriul bănet, Hagi Tudose suferă apoi o moarte ironică, iar nepoata lui îi organizează o înmormântare fastuoasă. Toată lumea se miră la vederea cheltuielilor făcute, gândind că, dacă Hagi Tudose ar ști despre toate acestea, „ar muri de supărare”.