**Comentariu**

În partea de început a oricărui eseu sau comentariu despre „Maitreyi” este important să menționezi perioada istorică în care se încadrează romanul, dar și faptul că acesta este un roman al experienței.

Nu uita să evidențiezi ideea că subiectul romanului este inspirat din biografia autorului, prezentându-se astfel, în mod subiectiv, o experiență reală.

Ține minte: o introducere bine scrisă va impresiona profesorul încă de la început și îți va asigura un punctaj mai mare.

**Exemplu**

  „Maitreyi”, opera literară publicată de către Mircea Eliade în perioada interbelică, reprezintă un roman al experienței, acesta având la bază însemnările autorului din timpul studiilor în India. Impresia de autenticitate este conferită de caracterul subiectiv al romanului, dar și de faptul că punctul de pornire al acestuia se regăsește într-o experiență exotică întâlnită și în biografia autorului.

## Semnificația titlului

În ceea ce privește titlul romanului „Maitreyi”, este foarte important să menționezi faptul că acesta reprezintă numele personajului principal, feminin al romanului. Acest lucru scoate în evidență faptul că Maitreyi se află în centrul operei lui Eliade.

**Exemplu**

Titlul romanului este format dintr-un substantiv propriu și coincide cu numele personajului principal, Maitreyi. Eroina romanului poartă numele bengalezei de care s-a îndrăgostit Eliade în timpul studiilor sale în India. Titlul anticipează rolul central al personajului în cadrul romanului, Maitreyi marcând viața lui Allan, personajul-narator.

## Tema iubirii

Fiind un roman complex, analiza trebuie să cuprindă informații referitoare la temă și viziunea despre lume, aceasta din urmă influențând într-o mare măsură construcția subiectului și a personajelor.

Tema romanului conține ideea centrală a acestuia, și anume iubirea celor doi tineri, iar [viziunea despre lume](https://liceunet.ro/mircea-eliade/maitreyi/eseu/tema-si-viziunea-despre-lume) și creație a autorului reflectă orientarea sa modernistă.

**Exemplu**

Tema romanului „Maitreyi” este iubirea, acest sentiment fiind cel care dictează acțiunile personajelor. Stând la baza romanului, tema iubirii este valorificată prin urmărirea relației dintre Allan și Maitreyi, de la înfiriparea sentimentului până în momentul în care, din cauza diferențelor culturale, legătura amoroasă este brusc întreruptă.

Tema este susținută și de prezența unor motive precum cel al cuplului, Allan-Maitreyi ilustrând două jumătăți inseparabile. Astfel, în ciuda despărțirii fizice, sentimentele de iubire ale celor doi au depășit barierele timpului și ale spațiului.

Viziunea despre lume a autorului este strâns legată de modul în care se conturează tema romanului. Putem observa viziunea modernistă a autorului pornind de la tehnicile de analiză psihologică utilizate de acesta în crearea personajului Allan. Fiind tipul intelectualului lucid, care se autoanalizează constant, Allan este dominat de incertitudini privind relația sa interzisă de tradițiile bengaleze. Astfel, prin procedee moderne precum introspecția sau monologul interior, este redat zbuciumul sufletesc al personajului, cititorul având acces la trăirile intime ale acestuia.

## Rezumat pe scurt

În realizarea rezumatului este esențial să urmărești evoluția poveștii de dragoste dintre Allan și Maitreyi, de la conturarea sentimentului de iubire până la conștientizarea iubirii.

De asemenea, finalul trebuie înțeles ca fiind rezultatul conflictului dintre mentalitatea europeană și cea bengaleză, dominată de tradiții.

În plus, din cuprinsul rezumatului nu trebuie excluse episoadele-cheie precum cel al logodnei oficiate de Maitreyi în mijlocul naturii.

**Exemplu**

Allan, tânăr inginer englez, este invitat de către inginerul bengalez Narendra Sen să locuiască la el acasă pentru a se recupera după îmbolnăvirea de malarie. Apropierea dintre Allan și Narendra Sen facilitează întâlnirea tânărului cu fiica indianului, Maitreyi. Deși la început o privește ca pe o femeie ciudată, deloc atrăgătoare, treptat, în urma unor apropieri încurajate de întreaga familie, Allan se îndrăgostește de Maitreyi.

Maitreyi este prinsă într-un joc al dragostei, sentimentul fiind conștientizat de ambii tineri. Relația acestora evoluează, Maitreyi dăruindu-se lui Allan nu doar sufletește, ci și trupește. Maitreyi, simțindu-se vinovată pentru dragostea pe care i-o poartă lui Allan, dar și pentru sărutul pe care îl îngăduise, oficiază o logodnă secretă. În cadrul acestui ceremonial, Maitreyi rostește un jurământ în fața elementelor naturii, evidențiindu-se astfel dragostea imensă a adolescentei.

Povestea de dragoste a celor doi este dezvăluită în mod neintenționat de către Chabu, sora Maitreyiei, fapt care îi cauzează finalul. Narendra Sen, reprezentant al tradițiilor bengaleze, nu acceptă legătura amoroasă dintre fiica sa și un tânăr din afara castei lor, motiv pentru care Allan este nevoit să părăsească locuința acestora.

Retragerea lui Allan în munți îi oferă acestuia ocazia de a medita asupra celor întâmplate și asupra propriilor trăiri. În urma unor relații pasagere, Allan ajunge la concluzia că o dragoste atât de puternică precum cea pe care o simte pentru Maitreyi nu va putea fi uitată.

## Conflictele romanului subiectiv

Orice analiză a romanului „Maitreyi” implică precizarea conflictului exterior și interior, deoarece acest element compozițional justifică finalul romanului.

Conflictul exterior se dă între două mentalități opuse, iar cel interior oglindește trăirile intense ale personajului-narator.

**Exemplu**

Se prefigurează un conflict exterior între sentimentele puternice de iubire al cuplului Maitreyi-Allan și interdicția pusă de Narendra Sen, acesta reprezentând vocea tradiției. Iubirea imposibilă dintre o indiancă și un european are la bază conflictul cultural dintre Orient și Occident, lupta dintre două mentalități opuse. Acest conflict determină destrămarea relației dintre cei doi îndrăgostiți prin alungarea lui Allan din casa lui Narendra Sen.

Dominat de un puternic conflict interior, Allan trăiește departe de ființa iubită și se lasă pradă incertitudinilor, întrebărilor fără răspuns. Dorința lui Allan din finalul romanului „Aș vrea să privesc ochii Maitreyiei…” sugerează faptul că doar privind ochii iubitei ar putea găsi liniștea sufletească de care are nevoie.

## Caracterizare Maitreyi

Personajul cel mai complex al romanului este, fără îndoială, Maitreyi. De asemenea, Maitreyi este unul dintre cele mai exotice personaje ale literaturii române. În realizarea caracterizării acesteia trebuie să ai în vedere statutul său în cadrul romanului, metodele de caracterizare (directă și indirectă), precum și trăsăturile fizice și morale evidențiate prin intermediul acestor procedee.

Nu uita să urmărești relația acesteia cu Allan, celălalt personaj principal al romanului, de la apariția sentimentului de iubire până la încheierea poveștii de dragoste. De asemenea, este important să exemplifici trăsăturile conturate prin citate.

**Exemplu**

Maitreyi este personaj principal, feminin, eponim și complex prin problematica pe care o propune și exotic în raport cu mentalitatea occidentală a naratorului. Personajul este inspirat din experiența reală a autorului, Eliade trăind o poveste de dragoste cu o indiancă pe nume Maitreyi, fiica gazdei sale din India.

Trăsăturile Maitreyiei sunt evidențiate atât prin metoda caracterizării directe, cât și prin cea a caracterizării indirecte. Caracterizarea directă este realizată de către Allan, acesta punând în lumină portretul fizic al Maitreyiei, atunci când o vede pe aceasta pentru prima dată: „Mi se părea urâtă – cu ochii ei prea mari și prea negri, cu buzele cărnoase și răsfrânte, cu sânii puternici, de fecioară bengaleză crescută prea plin, ca un fruct trecut în copt”. Această primă impresie se va modifica pe măsură ce Allan o va cunoaște mai bine pe Maitreyi, îndrăgostindu-se treptat de aceasta.

Prin caracterizare indirectă, pornind de la gesturi, comportament, relațiile cu celelalte personaje, sunt reliefate și alte trăsături de personalitate. Inteligentă și instruită, Maitreyi îl surprinde pe Allan cu preocupările sale intelectuale. Ea scrie și ține discursuri filosofice în fața auditoriului, este cunoscută și apreciată de către elita bengaleză. Inocența fetei este, de asemenea, o trăsătură definitorie. Ea îi povestește lui Allan despre iubirea pe care o simțea în copilărie pentru un copac cu șapte frunze.

Naivă fiind, Maitreyi nu își dă seama că este prinsă într-un joc al dragostei. Totodată, inocența este armonios îmbinată cu senzualitatea şi sentimentul suprem al iubirii, ilustrativ fiind episodul logodnei simbolice a celor doi, oficiate în secret de Maitreyi, prin invocarea întregii naturi.

Spiritul de sacrificiu al adolescentei este dovedit în finalul romanului când, pentru a-l urma pe Allan care fusese alungat de către Narendra Sen, Maitreyi se dăruiește unui vânzător de fructe, însă fără izbândă. Finalul romanului – „Aș vrea să privesc ochii Maitreyiei…” – sugerează faptul că tradițiile rigide care au pus capăt relației celor doi nu au reușit să anuleze sentimentul pur al iubirii.

## Perspectiva narativă

Perspectiva narativă are în vedere unghiul din care sunt povestite întâmplările. În „Maitreyi” personajul principal, masculin, Allan, este totodată și narator.

Relatările lui au la bază un jurnal pe care îl completa în timpul șederii sale în India. Așadar, romanul este unul subiectiv, evenimentele fiind conturate din punctul de vedere al personajului narator.

**Exemplu**

Subiectul este inspirat din experiența reală a autorului, Eliade trăind o poveste de dragoste cu o indiancă pe nume Maitreyi, fiica gazdei sale din Calcutta. Întâmplările sunt puse pe seama lui Allan, personaj-narator care relatează la persoana I. Jurnalul lui Eliade se suprapune parțial peste jurnalul lui Allan, notițele acestuia din urmă, rescrise și interpretate, alcătuind textul romanului.

Naratorul prelucrează consemnările din propriul jurnal ținut în timpul șederii sale în India: „Am șovăit atâta în fața acestui caiet pentru că n-am reușit să aflu încă ziua precisă când am întâlnit-o pe Maitreyi. În însemnările mele din acel an n-am găsit nimic.”. Perspectiva narativă auctorială permite conturarea imaginii exotice a femeii orientale din punctul de vedere al personajului-narator, reprezentant al culturii occidentale.

## Roman al experienței

Romanul lui Eliade poate fi considerat un roman al experienței, deoarece Allan, personajul-narator, experimentează un sentiment cu totul nou – dragostea adevărată –, dar în același timp trece printr-o experiență unică, aceea a europeanului aflat în inima Indiei.

Cunoscând-o mai bine pe Maitreyi, Allan cunoaște totodată lumea indiană, adolescenta fiind un simbol al exoticului Orient.

**Exemplu**

Experiența legată de iubire este una care poate fi urmărită în evoluția ei. Deși prima impresie a tânărului nu este una plăcută, cu timpul, Allan se îndrăgostește de Maitreyi, de farmecul și misterul pe care aceasta le emană. Cu toate că Allan avusese și alte experiențe erotice, după cum el însuși afirmă, povestea de dragoste trăită în India i-a marcat întreaga existență.

Pe lângă experiența sentimentală, Allan trece și printr-o experiență de ordin spiritual. Altfel spus, acesta experimentează spiritualitatea Indiei, un ținut dominat de tradiții vechi de mii de ani și coordonat de valori ale căror autoritate nu poate fi contestată. Exotismul Indiei este evident chiar și în persoana Maitreyiei, o ființă enigmatică, îmbrăcată în sari, cu o privire pătrunzătoare, care îmbină armonios senzualitatea cu inocența. De asemenea, episodul logodnei este unul plin de exotism, fiind o experiență singulară pentru străinul Allan.

Ca orice roman al experienței, și „Maitreyi” se caracterizează prin autenticitate. Astfel, evenimentele sunt credibile, ele fiind relatate la persoana I de către personajul-narator. De asemenea, romanul are la bază jurnalul lui Allan, care coincide în mare parte cu jurnalul autorului, datele biografice utilizate dovedind sinceritatea și veridicitatea, coordonate esențiale ale unui roman al experienței.

Modernitatea romanului poate fi argumentată prin raportare la tehnicile inovative utilizate în construcția personajelor, precum introspecția sau monologul interior. Cercetarea trecutului și autoanaliza sunt specifice lui Allan, personaj care reprezintă tipul intelectualului lucid, tipologie des întâlnită în operele modernismului interbelic.

## Concluzie

În încheierea eseului sau a comentariului despre romanul „Maitreyi” te poți folosi de opinia unui critic literar sau poți relua importanța temei principale, marcând faptul că iubirea se află în centrul acestei opere literare.

De asemenea, poți scoate în evidență și faptul că autenticitatea romanului este asigurată de raportarea la biografia autorului.

**Exemplu**

Concluzionând, putem spune că relația dintre Allan și Maitreyi oglindește evoluția sentimentului iubirii, de la apariția lui până la transformarea într-o trăire profundă și unică. Având la bază o experiență autobiografică, romanul lui Eliade a trezit mereu interesul cititorilor, aceștia devenind martorii unei iubiri care depășește proba timpului.

# Rezumat

Un rezumat mai amplu al romanului Maitreyi te va ajuta să îți reamintești cum evoluează povestea de dragoste dintre tânărul englez Allan și bengaleza Maitreyi, dar și cum este afectată relația celor doi de incompatibilitatea și diferențele dintre cele două civilizații.

„Maitreyi”, **opera literară publicată de către Mircea Eliade în perioada interbelică**, reprezintă un **roman al experienței**, acesta având la bază însemnările autorului din timpul studiilor în India. Impresia de autenticitate este conferită de **caracterul subiectiv al romanului**, dar și de faptul că punctul de pornire al acestuia se regăsește într-o experiență exotică reperabilă în biografia autorului. Subiectul este inspirat din experiența reală a autorului, Eliade trăind o poveste de dragoste cu o indiancă pe nume Maitreyi, fiica gazdei sale din India. Jurnalul lui Eliade se suprapune parțial peste jurnalul lui Allan, personajul-narator, notițele acestuia din urmă, rescrise și interpretate, alcătuind textul romanului.

Într-o intercalare a prezentului cu trecutul, naratorul **prelucrează consemnările din propriul jurnal** ținut în timpul șederii sale în India, punând astfel bazele unei duble perspective asupra evenimentelor, vizibile încă din incipit: „Am șovăit atâta în fața acestui caiet pentru că n-am reușit să aflu încă ziua precisă când am întâlnit-o pe Maitreyi. În însemnările mele din acel an n-am găsit nimic.”. Astfel, încă de la început aflăm faptul că Allan, personajul-narator, **rescrie întâmplările prin care a trecut în India**, pe baza jurnalului său și a propriilor amintiri.

Allan, tânăr inginer englez, lucrează la o societate de canalizare în Calcutta. Acesta se îmbolnăvește de malarie și este spitalizat. Ulterior, în perioada de recuperare, este invitat de către inginerul bengalez Narendra Sen să locuiască la el acasă. Apropierea dintre Allan și Narendra Sen facilitează întâlnirea tânărului cu fiica indianului, Maitreyi. În scurtele lor întâlniri, cum ar fi vizita pe care Maitreyi i-o face la spital, împreuna cu tatăl ei, Allan nu se simte atras de aceasta, considerând-o ciudată și chiar respingătoare „Mi se părea urâtă – cu ochii ei prea mari și prea negri, cu buzele cărnoase și răsfrânte, cu sânii puternici, de fecioară bengaleză crescută prea plin, ca un fruct trecut în copt”.

Treptat, în special după instalarea în casa inginerului, percepția lui Allan se modifică. Astfel, fata urâtă devine o femeie atrăgătoare care îl cucerește cu aerul său misterios: „Maitreyi mi s-a părut, atunci, mult mai frumoasă, în sari de culoarea ceaiului palid, cu papuci albi cusuți în argint, cu șalul asemenea cireșelor galbene […]”. Detaliile vestimentare accentuează exotismul femeii orientale, aceste veșminte tradiționale fermecând ochii occidentalului. Apropierea celor doi este, inițial, încurajată de întreaga familie. Scopul ascuns al lui Narendra Sen era acela de a-l adopta pe Allan, pentru ca apoi să se mute cu toții în Anglia. Allan interpretează atitudinea inginerului ca fiind una de susținere a posibilei căsătorii cu Maitreyi.

Relația dintre cei doi suportă o serie de transformări, de la înfiriparea sentimentului erotic, până la conștientizarea iubirii puternice pe care o poartă unul altuia. Cei doi tineri se apropie tot mai mult cu ocazia lecțiilor de bengaleză oferite lui Allan, deși, inițial, Maitreyi pare a-l considera doar un bun prieten. Pe măsură ce o cunoaște mai bine pe Maitreyi, Allan cunoaște totodată lumea indiană, adolescenta fiind un simbol al exoticului Orient. Inteligentă și instruită, Maitreyi îl surprinde pe Allan cu preocupările sale intelectuale. Astfel, ea scrie și ține discursuri filosofice în fața auditoriului, este cunoscută și apreciată de către elita bengaleză, compune poezii și îl are drept guru pe Tagore. Inocentă fiind, ea îi povestește lui Allan despre iubirea pe care o simțea în copilărie pentru un copac cu șapte frunze. Naivitatea fetei este dovedită și de faptul că nu realizează că este prinsă într-un joc al dragostei. Totul pornește de la mici jocuri și atingeri nevinovate care se transformă într-un sentiment puternic, Maitreyi dăruindu-i-se lui Allan nu doar sufletește, ci și trupește.

După această scenă, sentimentele devin tot mai puternice, iar cei doi îndrăgostiți conștientizează că iubirea lor e prea mare pentru a putea fi negată. Maitreyi, simțindu-se vinovată pentru dragostea pe care i-o poartă lui Allan, dar și pentru sărutul pe care îl îngăduise, oficiază o logodnă secretă, în mijlocul naturii. În cadrul acestui ceremonial, Maitreyi rostește un jurământ în fața elementelor naturii: „Mă leg de tine, pământule, că eu voi fi a lui Allan și nimănui altuia. Voi crește din el ca iarba din tine. Și cum aștepți tu ploaia, așa îi voi aștepta eu venirea, și cum îți sunt ție razele, așa va fi trupul lui mie.”. Acest legământ dovedește dragostea imensă a adolescentei, al cărei spirit feciorelnic se împletește cu dorința de a se uni cu ființa iubită.

Planurile le sunt însă anulate în mod neintenționat de către Chabu, sora Maitreyiei, care dezvăluie părinților acesteia idila celor doi. Povestea de dragoste este, astfel, încheiată definitiv. Narendra Sen, reprezentant al tradițiilor bengaleze, nu acceptă legătura amoroasă dintre fiica sa și un tânăr din afara castei lor, motiv pentru care Allan este nevoit să părăsească locuința acestora. Apoi, tânărul se retrage în Himalaya pentru a-și vindeca sufletul, iar Maitreyi, sacrificându-se din iubire, se dăruiește unui vânzător de fructe cu scopul de a fi alungată ulterior din casa tatălui său și de a-l putea urma pe Allan, însă fără izbândă. În același timp, familia este zdruncinată de moartea mezinei, Chabu, din cauza unor crize de nebunie.

Retragerea lui Allan în munți îi oferă acestuia ocazia de a medita asupra celor întâmplate și asupra propriilor trăiri. În urma unor relații pasagere, Allan ajunge la concluzia că o dragoste atât de puternică precum cea pe care o simte pentru Maitreyi nu va putea fi uitată. În final, dominat de incertitudini, Allan dorește să primească o confirmare privind sentimentele fetei, romanul încheindu-se cu remarca: „Aș vrea să privesc ochii Maitreyiei…”.

**Concluzionând**, putem spune că „Maitreyi” prezintă incompatibilitatea dintre două mentalități diferite: cea orientală și cea occidentală. Având la bază o experiență autobiografică, romanul lui Eliade a trezit mereu interesul cititorilor, aceștia devenind martorii unei iubiri care trece proba timpului.

## Capitolul I

Allan, protagonistul romanului, își amintește momentul în care a cunoscut-o pe Maitreyi. Tânăra îi păruse destul de urâțică. Era fiica inginerului Narendra Sen, care locuia în Calcutta, alături de familia lui. Împreună cu Lucian, un reporter, Allan îl vizitează pe Narendra Sen.

## Capitolul II

Inginerul îi oferă lui Allan o slujbă fiindcă se atașase de tânărul englez. Precum Allan era fascinat de Narendra și de familia acestuia, și bengalezul se arată interesat de viața și prietenii lui. Au loc schimburi culturale interesante, iar preocuparea intensă a lui Eliade pentru studiul Indiei este vizibilă în acest capitol, precum și în cele care urmează.

## Capitolul III

Allan se îmbolnăvește de malarie și cade la pat. Fiindcă este nevoie să fie internat în spital, este vizitat de prietenii și cunoscuții săi, de Harold, de Narendra Sen și de fiica acestuia, Maitreyi. Atunci, inginerul îi propune protagonistului să locuiască în casa lui.

## Capitolul IV

Allan acceptă invitația inginerului și se mută în locuința acestuia. Rămâne impresionat de grija cu care este tratat. Aici le cunoaște mai bine pe Maitreyi și pe sora ei mai mică, Chabu. Cu această ocazie, învață mai multe despre cultura și obiceiurile din Bengal.

## Capitolul V

Dorind să-și lărgească atât cunoștințele culturale, cât și pe cele lingvistice, Allan face un schimb cu Maitreyi. Astfel, acceptă s-o învețe franceză în schimbul unor lecții de bengaleză, deși descoperă rapid că este prea absorbit de prezența tinerei pentru a putea învăța, cu adevărat, alături de ea. În mod surprinzător, se simte tot mai atras de tânăra fată, deși nu definește atracția ca fiind dragoste, ci o ispită pentru „ceea ce era sigilat și fascinant în viața ei”.

## Capitolul VI

În acest capitol are loc un moment important: Allan pătrunde pentru prima dată în camera lui Maitreyi și discută cu ea pentru o vreme mai îndelungată. Când el decide să nu se căsătorească niciodată și-i comunică familiei decizia pe care o luase, atmosfera din casă devine mai rece, iar Allan bănuiește că această schimbare ar putea avea legătură cu el, însă, după un timp, lucrurile revin la normal. Allan începe să bănuiască faptul că familia Sen și-ar fi dorit ca el s-o ia de nevastă pe Maitreyi, însă se înșela amarnic.

## Capitolul VII

Pe parcursul acestui capitol, Allan se îndrăgostește cu adevărat și recunoaște acest lucru față de sine însuși. Mai întâi, admite atracția fizică pe care o simte față de ea, precum și o fascinație la nivel spiritual, însă refuză să se considere atașat emoțional de Maitreyi. Cei doi încep să aibă mici dispute nesemnificative, care, însă, îi tulbură nespus, iar într-un moment de împăcare, Allan îi sărută mâinile.

## Capitolul VIII

Acest capitol debutează cu o întâlnire a protagonistului cu Harold, care-l întreabă dacă zvonul conform căruia el urma să se însoare cu fiica inginerului era adevărat. Apoi, refuză să participe la balul YMCA și-și petrece restul zilei alături de familia Sen. Apoi, între el și Maitreyi au loc schimburi romantice mult mai directe decât până atunci, moment în care ambii știu că se iubesc, fără să și-o spună („Nu îi spusesem încă răspicat că o iubesc. Amîndoi ghiciserăm asta”).   
La scurt timp, însă, are loc mărturisirea, dar Maitreyi îi răspunde că-l iubea ca pe un prieten („Altfel nu pot, altceva nu vreau...”). Cu toate acestea, comportamentul ei nu este cel al unei simple amice, iar în final, printre lacrimi, îl lasă pe Allan s-o sărute pe obraz. Gestul o tulbură, însă, iar Allan o sărută apoi pe gură.

## Capitolul IX

În încercarea de a-l îndepărta pe Allan, Maitreyi îi spune că-l iubește pe Robi Thakkur. Era o minciună, însă tânăra percepe dragostea altfel decât o face Allan, iar manifestările fizice o fac să fie confuză, întrucât, până atunci, nu fusese obișnuită să pună preț pe afecțiunea trupească.

După o nouă ceartă, tânăra recunoaște că îl iubește pe Allan și, drept dovadă, îi dăruiește o coroană de iasomie. În cultura bengaleză, acesta era un simbol al logodnei.

## Capitolul X

Maitreyi îi povestește protagonistului despre iubirile din trecutul ei. Mai întâi, ea iubise un copac, iar Allan află că în India, căsătoria cu un copac era posibilă. Apoi, ea se îndrăgostise de un frumos tânăr indian.

Pentru a se putea însura cu Maitreyi, Allan decide să se convertească la hinduism. Atât tânăra, cât și doamna Sen îl sprijină, dar Narendra Sen este de părere că ar fi mai bine pentru Allan să-și păstreze religia, întrucât „este mai bună”. Protagonistul, însă, iubea India și tot ceea ce avea legătură cu această țară datorită dragostei pentru fiica inginerului.

## Capitolul XI

Cu părere de rău, Maitreyi îi spune lui Allan că fuseseră descoperiți de Khokha. Ea alesese o piatră pentru inelul lui de nuntă, iar cei doi se logodesc. Petrec în camera fetei cea dintâi noapte de dragoste, prima dintr-un șir de câteva nopți, despre care Khokha știa. În schimbul tăcerii sale, Allan îi cumpără tot felul de obiecte necesare și astfel, discutând, protagonistul află că servitorul nu-i simpatiza deloc pe locuitorii casei Sen.

Sora mai mică a lui Maitreyi, Chabu, se îmbolnăvește, iar convertirea lui Allan este amânată fiindcă și Narendra Sen este bolnav. El este cuprins de gelozie și are loc o nouă ceartă între el și Maitreyi.

## Capitolul XII

Este ziua lui Maitreyi, iar inginerul invită artiști indieni la petrecere. Chiar în timpul evenimentului, Chabu sare din balcon și se rănește, dar scapă cu viață.  
Mai târziu, Allan și Maitreyi o duc pe Chabu la lacuri, unde micuța îi încurajează să se sărute și astfel, este martora iubirii lor.

La lăsarea serii, Allan dorește să se plimbe alături de Maitreyi la lacuri, dar unul dintre servitori îi spune că tinerei îi fusese interzis să iasă din casă, iar mașina era în garaj. Maitreyi îi dezvăluie că Chabu îi povestise mamei lor despre legătura pe care o aveau, iar a doua zi, îi dă întâlnire în bibliotecă.

Întâlnirea nu mai are loc, fiindcă Maitreyi este încuiată în cameră, iar inginerul îl sfătuiește pe Allan să se retragă în munți și-i dă o scrisoare, în care îi condamnă lipsa de recunoștință pentru ospitalitatea pe care i-o oferise.

## Capitolul XIII

Allan se retrage în casa lui Harold, unde Khokha îi aduce lucrurile și-i dă câte o scurtă scrisoare din partea celor două fete. În scrisoarea ei, Chabu îl ruga s-o ierte. Maitreyi fusese bătută cu asprime de către tatăl ei și nu i se permitea să iasă din camera ei. Tânăra îl sună pe Allan, dar este prinsă, iar Narendra Sen îl amenință pe Allan cu expatrierea, după care îl concediază.

Khokha îi povestește lui Allan că părinții încercaseră s-o mărite pe Maitreyi cu altcineva, însă fata amenințase că va face publică relația cu Allan. Domnul Sen orbise și se pregătea de o nouă operație. Chabu a încercat din nou să se sinucidă, iar Maitreyi îl sună pe Allan pentru a-și lua rămas bun. Câteva zile mai târziu, Chabu moare.

## Capitolul XIV

Prin intermediul lui Khokha, Maitreyi reușește să-i scrie lui Allan. Acesta află că operația lui Narendra Sen nu reușise, iar concediul acestuia urma să se prelungească. Maitreyi continuă să refuze căsătoria și crede că Allan nu dorește s-o vadă. Apoi, protagonistul petrece o noapte în compania unei femei care se cazează în același loc în care se află și el, după ce amândoi își povestesc unui altuia experiențele prin care trecuseră.

## Capitolul XV

Nedorind să-i facă probleme lui Maitreyi, Allan refuză s-o vadă, în ciuda faptului că aceasta îl sună. Astfel, acesta începe o relație cu o altă femeie, care-l iubește foarte mult, dar care nu reușește să-l determine s-o uite pe Maitreyi.   
Cu toții aflaseră despre relația lor. Allan află acest lucru în Singapore, de la nepotul doamnei Sen. Tot el îi povestește că tânăra îl iubise foarte mult și se dăruise unui vânzător de fructe pentru a-l determina pe tatăl ei s-o alunge din casă, dar acesta refuză și încurajează studiile de filosofie ale tinerei. Tulburat, Allan nu știe ce să mai creadă și începe să regrete că nu citise ultimele scrisori ale lui Khokha.

## Eseu

„Maitreyi” este un **roman modern apărut în perioada interbelică**, a cărui primă publicare a avut loc în anul 1933, la București. Povestea este inspirată dintr-o întâmplare reală: idila dintre Eliade și Maitreyi Devi, o poetă și romancieră născută în Bengalul de Vest. La aflarea veștii despre publicarea romanului, scriitoarea a conceput, drept răspuns, propriul său roman, intitulat „Dragostea nu moare”.

**Titlul romanului** poartă numele eroinei, bengaleza Maitreyi. Întrucât Eliade nu a adăugat nimic după sau înaintea numelui fetei, înțelegem unicitatea acestei ființe în existența scriitorului. Diferită de tot ceea ce el experimentase până atunci în dragoste, Maitreyi deschide ochii și mintea protagonistului către posibilitatea concretizării iubirii la nivel spiritual. Criticii literari au văzut adesea în Maitreyi un simbol al exotismului și al sacrificiului, întrucât deznodământul poveștii de dragoste nu este unul fericit.

**Tema principală** a operei este reprezentată de **povestea de dragoste dintre cei doi tineri, Allan și Maitreyi.** Iubirea lor rămâne, însă, neîmplinită, fiind trăită în peisajul exotic al Indiei, în Bengal, în mijlocul unei culturi complet diferite de cea a lui Allan. Deși se iubesc și se admiră reciproc, cei doi aparțin unor culturi și civilizații diferite, povestea lor reflectând opoziția dintre Orient și Occident. Pentru Allan, iubirea are semnificația unei duble inițieri: erotică și culturală. Pentru Maitreyi, dragostea nu oferă decât iluzia împlinirii cuplului, fiindcă existența umană este privită ca o realitate cu un sens diferit de cel romantic.

Din punct de vedere **structural**, romanul se împarte în **cincisprezece capitole fără titlu**. Se remarcă **dubla perspectivă temporală** pe care personajul-narator o are asupra evenimentelor: **contemporană și ulterioară**. Evocarea se petrece atât prin rememorare, cât și prin reconstituirea evenimentelor trecute prin raportare la timpul prezent. Acestora li se adaugă și modul în care protagonistul percepuse faptele în momentul în care ele au avut loc (prin consultarea jurnalului scris în perioada respectivă).

Allan, un tânăr inginer englez, se angajează în India, Callcuta, la o societate de canalizare a deltei. În junglă, se îmbolnăvește de malarie și este internat în spital, însă primește o invitație din partea inginerului hindus Naredra Sen, de a locui în casa lui până când avea să se însănătoșească. Narendra Sen dorește chiar mai mult: să îl adopte pe Allan, după care să se mute cu toată familia în Anglia, pentru că în India începuse revoluția. Allan, naiv, crede că Naredra Sen urmărește, de fapt, să-l însoare cu fiica lui, Maitreyi. Deși prima întâlnire dintre cei doi tineri nu lăsase asupra lui Allan o impresie foarte plăcută, aceasta se schimbă odată ce tânărul o observă pe fată în alte contexte. În primele luni, gândurile lui Allan sunt ocupate cu dragostea, dar misterul sufletului fetei îl intrigă treptat pe tânărul englez. El începe să ia lecții de bengaleză de la Maitreyi, iar el o învață, în schimb, franceza. Între cei doi există puternice diferențe de mentalitate. Maitreyi îi povestește lui Allan că fusese îndrăgostită de un copac cu șapte frunze, apoi de un tânăr care i-a dăruit o coroană de flori într-un templu, pentru ca, în cele din urmă, să se lege cu jurământ de Tagore, „guru” al său. Iubirile lui Allan fuseseră, prin opoziție, foarte sărace spiritual, fiind mai degrabă orientate spre expresia fizică a dragostei. Astfel, Allan parcurge drumul cunoașterii prin iubire, inițiat de Maitreyi. El se convertește, sperând că, trecând la hinduism, se va putea căsători cu Maitreyi.

Maitreyi consideră că uniunea lor „a fost poruncită de cer”, fiind ghidată de convingerea că există destin. Înainte de a accepta actul iubirii fizice cu Allan și pentru a evita păcatul iubirii fără rod, tânăra depune un jurământ cosmic în fața pământului, a apei, a pădurii, a cerului, și îi dăruiește lui Allan un inel: „Mă leg de tine, pământule, că eu voi fi a lui Allan și nimănui altuia. Voi crește din el ca iarba din tine. Și cum aștepți tu ploaia, așa îi voi aștepta eu venirea, și cum îți sunt ție razele, așa va fi trupul lui mie.”. Astfel, iubirea lor devine acceptată de întreg universul. Din nefericire, Chabu, sora lui Maitreyi, trădează secretul legăturii celor doi fără să vrea. Drept urmare, Narendra Sen îl alungă pe Allan din casa lui. Allan află, dezamăgit, că o căsătorie cu Maitreyi era imposibilă, deoarece căsătoria cu cineva din afara castei sale (a brahmanilor) ar fi atras după sine rușinea întregii familii.

În casa inginerului Sen se instalează nefericirea: tatăl orbește, iar Chabu moare în urma unor crize de nebunie. Maitreyi are o relație foarte dificilă cu tatăl său și ia asupra ei întreaga vină pentru cele întâmplate. Începe o legătură cu vânzătorul de fructe, în speranța că va fi alungată din casă și va putea pleca împreună cu Allan. Deprimat, neștiind pe ce cale să o apuce, Allan rătăcește o vreme pe străzile din Calcutta, iar apoi se retrage în munții Himalaya pentru a-și recăpăta liniștea interioară. Are o aventură trecătoare cu Jenia Isaac, o evreică finlandeză, însă idila îi confirmă autenticitatea celor trăite alături de Maitreyi. Allan simte că nici o altă dragoste nu se va putea ridica la nivelul aceleia și pleacă la Singapore, unde îl întâlnește pe nepotul doamnei Sen. El îi povestește despre încercarea de emancipare a lui Maytreyi. Romanul se încheie cu frământările lui Allan și convingerea permanenței amintirii acestei povești de dragoste neobișnuite, care schimbase radical mentalitatea și viața tânărului.

**Perspectiva narativă** a romanului este subiectivă, relatarea evenimentelor realizându-se la persoana întâi, singular, din perspectiva personajului-narator. Realitatea este, deci, percepută și interpretată subiectiv, relatată din punctul de vedere al personajului-narator. Acesta este implicat puternic în acțiunea romanului, fiind un narator homodiegetic (apare în postura de personaj în propria povestire). Autodiegeza are loc când naratorul este personajul principal în narațiunea homodiegetică, așa cum se poate observa și în cazul romanului „Maitreyi”.

**În concluzie**, „Maitreyi” prezintă gândurile, experiențele și frământările unui erou lucid, dominat de nevoia cunoașterii de sine. **Romanul este povestea unei experiențe sentimentale**, însă mai ales, **a unei experiențe de tip spiritual**, care are puterea de a schimba radical perspectiva celui care o trăiește. Opera creează impresia de viață autentică, întrucât „Maitreyi” conține fapte și personaje reale, împrumutate din experiența personală a lui Mircea Eliade.

# Tema și viziunea despre lume

Citind acest eseu vei avea un punct de reper despre cum trebuie conceput un material care să reflecte **tema și viziunea despre lume** în **romanul experienței Maitreyi** de **Mircea Eliade**.

De asemenea, acest text răspunde la cerința de la examenul de Bacalaureat din data de 27 august 2012 (sesiunea august-septembrie), când elevilor li s-a cerut să scrie un eseu în care să prezinte **tema și viziunea despre lume** într-un roman studiat.

„Maitreyi”, lucrare publicată de către Mircea Eliade în perioada interbelică, reprezintă un **roman al experienței**, acesta concentrând însemnările autorului din timpul studiilor în India. Romanul evidențiază viziunea despre lume a autorului, punctul de pornire al operei regăsindu-se într-o experiență exotică reperabilă în biografia lui Eliade. La baza acestui roman stă povestea de dragoste a cuplului Maitreyi-Allan, prin urmare, **tema romanului este iubirea**, ea împletindu-se cu exotismul Orientului.

Încă de la început putem observa faptul că iubirea este sentimentul care dictează acțiunile personajelor. Stând la baza romanului, **tema iubirii este valorificată prin urmărirea relației dintre Allan și Maitreyi**, de la înfiriparea sentimentului până în momentul în care, din cauza diferențelor culturale, legătura amoroasă este brusc întreruptă. **Tema este susținută și de prezența unor motive precum cel al cuplului**, Allan-Maitreyi fiind întruchiparea sentimentului pur al iubirii, motivul incompatibilității culturale și motivul exotismului.

**Viziunea despre lume a autorului** este strâns legată de modul în care se conturează tema romanului. Putem observa **viziunea modernistă a autorului pornind de la tehnicile de analiză psihologică** utilizate de acesta în crearea personajului Allan. Fiind tipul intelectualului lucid, care se autoanalizează constant, Allan este dominat de incertitudini privind relația sa interzisă de tradițiile bengaleze. Astfel, prin procedee moderne precum **introspecția sau monologul interior**, este redat zbuciumul sufletesc al personajului, cititorul având acces la trăirile intime ale acestuia. De exemplu, prin introspecție sunt evidențiate impresiile personajului masculin legate de aspectul fizic al Maitreyiei: „Mi se părea urâtă – cu ochii ei prea mari și prea negri, cu buzele cărnoase și răsfrânte, cu sânii puternici, de fecioară bengaleză crescută prea plin, ca un fruct trecut în copt”.

De asemenea, fiind un roman al experienței care **ilustrează viziunea modernistă a lui Eliade**, „Maitreyi” se caracterizează prin **autenticitate**. Credibilitatea și veridicitatea – coordonate de bază ale modernismului interbelic – sunt conferite de faptul că romanul utilizează date biografice ale autorului. Relația Allan-Maitreyi este conturată de către Allan, personajul-narator, care povestește întâmplările la persoana I. Evenimentele prezentate subiectiv sunt inspirate din experiența reală a autorului, Eliade trăind o poveste de dragoste cu o indiancă pe nume Maitreyi, fiica gazdei sale din India. Jurnalul lui Eliade se suprapune parțial peste jurnalul lui Allan, notițele personajului, rescrise și interpretate, alcătuind subiectul romanului.

**Perspectiva narativă actorială** permite conturarea unei povești exotice cu caracter erotic din punctul de vedere al personajului-narator, reprezentant al culturii occidentale. Prin urmare, putem spune că romanul lui Eliade face parte din categoria romanelor moderniste, tematica fiind pusă în lumină cu ajutorul cele două tehnici narative moderne - analepsa și prolepsa - prezente chiar la începutul romanului, căci personajul narator încearcă să-și amintească ziua în care a întâlnit-o pe Maitreyi, însă jurnalul din acel an nu-i oferă nicio informație în acest sens. El observă că prima mențiune a fetei apare abia în momentul în care s-a mutat în casa inginerului Narendra. Afectat că nu poate retrăi tulburarea primei întâlniri, Allan se vede nevoit să recupereze acea experiență prin intermediul scrierii unui roman.

**Tema iubirii și viziunea modernistă,** exotică se oglindesc în acțiunea romanului. Allan, tânăr inginer englez, este invitat de către inginerul bengalez Narendra Sen să locuiască la el acasă pentru a se recupera după îmbolnăvirea de malarie. Apropierea dintre Allan și Narendra Sen facilitează întâlnirea tânărului cu fiica indianului, Maitreyi. Allan nu trăiește o dragoste oarecare, ci iubirea absolută, sentiment capabil să reconfigureze întreaga sa concepție existențială. Romanul înregistrează un joc aproape magic de-a lungul căruia carnalul și materialul își pierd definitiv autoritatea.

Inițial, relația celor două personaje are la bază doar curiozitatea europeanului care descoperă o ființă ciudată, feminină și copilăroasă în același timp. Treptat, în urma unor apropieri încurajate de întreaga familie, Allan se îndrăgostește de Maitreyi: „Maitreyi mi s-a părut, atunci, mult mai frumoasă, în sari de culoarea ceaiului palid, cu papuci albi cusuți în argint, cu șalul asemenea cireșelor galbene […]”. Detaliile vestimentare accentuează exotismul femeii orientale, aceste veșminte tradiționale fermecând ochii occidentalului. Maitreyi este prinsă într-un joc al dragostei, sentimentul fiind conștientizat de ambii tineri. Relația acestora evoluează, Maitreyi dăruindu-se lui Allan nu doar sufletește, ci și trupește.

Simțindu-se vinovată pentru dragostea pe care i-o poartă lui Allan, dar și pentru sărutul care avusese loc între cei doi, Maitreyi oficiază o logodnă secretă, în mijlocul naturii exotice. Astfel, **tema romanului, iubirea, este valorificată prin episodul logodnei** simbolice în cadrul căruia Maitreyi rostește un jurământ în fața elementelor naturii: „Mă leg de tine, pământule, că eu voi fi a lui Allan și nimănui altuia. Voi crește din el ca iarba din tine. Și cum aștepți tu ploaia, așa îi voi aștepta eu venirea, și cum îți sunt ție razele, așa va fi trupul lui mie”. Acest legământ oglindește dorința fetei de a se uni cu ființa iubită, dar și sentimentele puternice ale lui Allan, acesta lăsând deoparte orgoliul de la începutul relației și conștientizând faptul că, în ciuda relațiilor anterioare, doar acum a cunoscut dragostea în adevăratul sens al cuvântului.

Relația le este tulburată în mod neintenționat de către Chabu, sora Maitreyiei, care dezvăluie părinților idila celor doi. Se prefigurează, astfel, un conflict între sentimentele puternice de iubire al cuplului Maitreyi-Allan și interdicția pusă de Narendra Sen, acesta reprezentând vocea tradiției. Iubirea imposibilă dintre o indiancă și un european are la bază conflictul cultural dintre Orient și Occident, lupta dintre două mentalități opuse. Obligat să părăsească locuința lui Narendra Sen, Allan se retrage în Himalaya pentru a-și vindeca sufletul, iar Maitreyi, sacrificându-se din iubire, se dăruiește unui vânzător de fructe cu scopul de a fi alungată ulterior din casa tatălui său și de a-l putea urma pe Allan, însă fără izbândă.

Dominat de un puternic conflict interior, specific personajelor moderniste, Allan trăiește departe de ființa iubită și se lasă pradă incertitudinilor, întrebărilor fără răspuns. Fraza lui Allan din finalul romanului „Aș vrea să privesc ochii Maitreyiei…” sugerează faptul că doar privind ochii iubitei ar putea găsi liniștea sufletească de care are nevoie.

Consider că tema iubirii se reflectă în fiecare episod al romanului, în fiecare gest al celor doi îndrăgostiți. Ea are la bază sentimentele puternice ale lui Allan și ale Maitreyiei, aceștia constituind un cuplu androgenic format din două jumătăți inseparabile, asemenea cuplurilor celebre din literatura universală precum Romeo și Julieta sau Tristan și Isolda.

**Concluzionând**, putem spune că **relația dintre Allan și Maitreyi oglindește evoluția sentimentului iubirii**, de la apariția lui până la transformarea într-o trăire profundă și unică. Având la bază o experiență autobiografică, romanul reflectă **viziunea despre lume a autorului, impunându-se ca o operă autentică și originală.**

# Particularități de construcție a unui personaj

Acest eseu îți va fi de ajutor pentru a prezenta cât mai clar profilul pe care Mircea Eliade îl conturează personajului principal al romanului Maitreyi și pentru a evidenția mijloacele folosite în caracterizare.

Totodată, textul este o variantă de rezolvare a cerinței de a redacta un eseu în care să prezinți particularitățile de construcție a unui personaj dintr-un roman studiat, regăsită în rezerva pentru subiectul III, din sesiunea august-septembrie (26.08.2013), pentru profilul real.

„Maitreyi”, opera literară publicată de către Mircea Eliade în **perioada interbelică**, reprezintă un **roman al experienței**, acesta având la bază însemnările autorului din timpul studiilor în India. Impresia de autenticitate este conferită de **caracterul subiectiv** al romanului, dar și de faptul că punctul de pornire al acestuia se regăsește într-o **experiență exotică** întâlnită și în biografia autorului. Maitreyi, personajul feminin, trăiește o poveste de dragoste cu Allan, personajul-narator, iubirea lor fiind supusă regulilor tradiției.

Maitreyi este **personaj principal, feminin, individual, eponim și complex** prin problematica pe care o propune și exotic în raport cu mentalitatea occidentală a naratorului. Personajul este inspirat din experiența reală a autorului, Eliade trăind o poveste de dragoste cu o indiancă pe nume Maitreyi, fiica gazdei sale din India. Întâmplările sunt puse pe seama lui Allan, personaj-narator care relatează la persoana I. Jurnalul lui Eliade se suprapune parțial peste jurnalul lui Allan, notițele acestuia din urmă, rescrise și interpretate, alcătuind subiectul romanului. Perspectiva narativă actorială permite conturarea imaginii exotice a femeii orientale din punctul de vedere al personajului-narator, reprezentant al culturii occidentale.

**Trăsăturile Maitreyiei** sunt evidențiate atât prin **metoda caracterizării directe**, cât și prin cea a **caracterizării indirecte**. Caracterizarea directă este realizată de către Allan, acesta punând în lumină **portretul fizic** al Maitreyiei, atunci când o vede pe aceasta pentru prima dată: „Mi se părea urâtă – cu ochii ei prea mari și prea negri, cu buzele cărnoase și răsfrânte, cu sânii puternici, de fecioară bengaleză crescută prea plin, ca un fruct trecut în copt”. Această primă impresie se va modifica pe măsură ce Allan o va cunoaște mai bine pe Maitreyi, îndrăgostindu-se treptat de aceasta. Astfel, fata urâtă devine o femeie atrăgătoare care îl cucerește cu aerul său misterios: „Maitreyi mi s-a părut, atunci, mult mai frumoasă, în sari de culoarea ceaiului palid, cu papuci albi cusuți în argint, cu șalul asemenea cireșelor galbene […]”. Detaliile vestimentare accentuează exotismul femeii orientale, aceste veșminte tradiționale fermecând ochii occidentalului.

Tot prin **metoda caracterizării directe** sunt evidențiate **trăsături morale ale personajului**, dezvăluite de către Allan. Acesta consemnează **timiditatea fetei și misterul care îi învăluie întreaga ființă**: „nu izbuteam să înțeleg ce taină ascunde făptura aceasta în mișcările ei moi, de mătase, în zâmbetul timid”. Atras tot mai mult de acest „suflet nepătruns și neînțeles”, Allan încearcă să dezlege enigmele ascunse în privirea timidă a adolescentei de șaisprezece ani. Impresionat de calitățile fetei, Allan remarcă faptul că Maitreyi „fără îndoială e cea mai talentată și enigmatică fată din câte am cunoscut […]”.

Prin **caracterizare indirectă**, pornind de la gesturi, comportament, relațiile cu celelalte personaje, sunt reliefate și alte **trăsături de personalitate**. Maitreyi îl cunoaște pe Allan, inginerul european venit în India, prin intermediul tatălui său, Narendra Sen, acesta din urmă invitându-l pe Allan să locuiască o perioadă la el acasă. Cei doi tineri se apropie tot mai mult cu ocazia lecțiilor de bengaleză oferite lui Allan, deși, inițial, Maitreyi pare a-l considera doar un bun prieten. Cunoscând-o mai bine pe Maitreyi, Allan cunoaște totodată lumea indiană, adolescenta fiind un simbol al exoticului Orient. **Inteligentă și instruită**, Maitreyi îl surprinde pe Allan cu preocupările sale intelectuale. Ea scrie și ține discursuri filosofice în fața auditoriului, este cunoscută și apreciată de către elita bengaleză, compune poezii și îl are drept guru pe Tagore.

**Inocența fetei** este, de asemenea, o trăsătură definitorie. Reprezentativă este scena în care ea îi povestește lui Allan despre iubirea pe care o simțea în copilărie pentru un copac cu șapte frunze. Naivă fiind, Maitreyi nu își dă seama că este prinsă într-un joc al dragostei. Ulterior, sentimentele devin tot mai puternice, iar cei doi îndrăgostiți conștientizează că iubirea lor e prea mare pentru a putea fi negată. Astfel, inocența este armonios îmbinată cu senzualitatea și sentimentul suprem al iubirii, ilustrativ fiind **episodul logodnei** simbolice a celor doi, oficiate în secret de Maitreyi, prin invocarea întregii naturi. Prin urmare, tema romanului, iubirea, este valorificată printr-un ceremonial în cadrul căruia Maitreyi rostește un jurământ în fața elementelor naturii: „Mă leg de tine, pământule, că eu voi fi a lui Allan și nimănui altuia. Voi crește din el ca iarba din tine. Și cum aștepți tu ploaia, așa îi voi aștepta eu venirea, și cum îți sunt ție razele, așa va fi trupul lui mie.”. Acest legământ dovedește dragostea imensă a adolescentei, al cărei spirit feciorelnic se împletește cu dorința de a se uni cu ființa iubită.

Planurile le sunt însă anulate în mod neintenționat de către Chabu, sora Maitreyiei, care dezvăluie părinților idila celor doi. Se prefigurează, astfel, un conflict între sentimentele puternice de iubire al cuplului Maitreyi-Allan și interdicția pusă de Narendra Sen, acesta reprezentând vocea tradiției. Iubirea imposibilă dintre o indiancă și un european are la bază conflictul cultural dintre Orient și Occident, lupta dintre două mentalități opuse. Obligat să părăsească locuința lui Narendra Sen, Allan se retrage în Himalaya pentru a-și vindeca sufletul, iar Maitreyi, sacrificându-se din iubire, se dăruiește unui vânzător de fructe cu scopul de a fi alungată ulterior din casa tatălui său și de a-l putea urma pe Allan, însă fără izbândă. Fraza lui Allan din finalul romanului „Aș vrea să privesc ochii Maitreyiei…” sugerează faptul că nici distanța temporală, nici cea spațială nu poate anula sentimentul pur al iubirii.

Consider că Maitreyi este un **personaj original, exotic, o întruchipare a iubirii dincolo de granițele legilor nescrise ale tradițiilor**. Feminitatea și inocența îi conferă un farmec aparte, iar spiritul de sacrificiu o transformă într-o eroină asemenea Julietei sau Isoldei, personaje ale literaturii universale.

**Concluzionând**, personajul feminin al romanului impresionează nu doar prin rafinament și candoare, ci și prin autenticitate și prin credibilitate. Având la bază o experiență autobiografică, romanul lui Eliade a trezit mereu interesul cititorilor, aceștia devenind martorii unei iubiri care depășește proba timpului.

# Relația dintre două personaje

Informațiile pe care le găsești pe această pagină te vor ajuta să evidențiezi mult mai bine relația de iubire dintre Allan și Maitreyi, dar și să răspunzi la cerința de a scrie un eseu în care să prezinți relația dintre două personaje dintr-un roman al experienței studiat, regăsită modelul de subiect III, publicat în 01.01.2013, pentru profilul uman.

„Maitreyi”, lucrare publicată de către Mircea Eliade în **perioada interbelică**, reprezintă un **roman al experienței**, acesta având la bază însemnările autorului din timpul studiilor în India. Impresia de autenticitate este conferită de caracterul subiectiv al romanului, dar și de faptul că punctul de pornire al acestuia se regăsește într-o experiență exotică reperabilă în biografia autorului. La baza acestui roman stă **povestea de dragoste a cuplului Maitreyi-Allan**, relația acestora fiind umbrită de incompatibilitatea dintre două mentalități diferire: cea orientală și cea occidentală.

**Relaţia Allan-Maitreyi** este conturată de către Allan, personajul-narator, care povestește întâmplările la persoana I. Evenimentele prezentate subiectiv sunt inspirate din experiența reală a autorului, Eliade trăind o poveste de dragoste cu o indiancă pe nume Maitreyi, fiica gazdei sale din India. Jurnalul lui Eliade se suprapune parțial peste jurnalul lui Allan, notițele acestuia din urmă, rescrise și interpretate, alcătuind subiectul romanului. Perspectiva narativă actorială permite **conturarea unei povești exotice cu caracter erotic** din punctul de vedere al personajului-narator, reprezentant al culturii occidentale.

Allan, tânăr inginer englez, lucrează la o societate de canalizare în Calcutta. Acesta se îmbolnăvește de malarie și, în perioada de recuperare, este invitat de către inginerul bengalez, Narendra Sen, să locuiască la el acasă. Apropierea dintre Allan și acesta facilitează întâlnirea tânărului cu fiica indianului, Maitreyi. Inițial, **relația celor două personaje are la bază doar curiozitatea europeanului care descoperă o ființă ciudată, feminină și copilăroasă în același timp**, care, prin particularitățile sale fizice, nu se încadrează în tiparele de frumusețe ale Occidentului: „Mi se părea urâtă – cu ochii ei prea mari și prea negri, cu buzele cărnoase și răsfrânte, cu sânii puternici, de fecioară bengaleză crescută prea plin, ca un fruct trecut în copt”.

Treptat, în special după instalarea în casa inginerului, percepția lui Allan se modifică. Astfel, fata urâtă devine o femeie atrăgătoare care îl cucerește cu aerul său misterios: „Maitreyi mi s-a părut, atunci, mult mai frumoasă, în sari de culoarea ceaiului palid, cu papuci albi cusuți în argint, cu șalul asemenea cireșelor galbene […]”. Detaliile vestimentare accentuează exotismul femeii orientale, aceste veșminte tradiționale fermecând ochii occidentalului. **Apropierea celor doi este încurajată de întreaga familie.** Scopul ascuns al lui Narendra Sen era acela de a-l adopta pe Allan, pentru ca apoi să se mute cu toții în Anglia. Allan interpretează atitudinea inginerului ca fiind una de susținere a posibilei căsătorii cu Maitreyi.

**Relația celor doi suportă o serie de transformări**, de la înfiriparea sentimentului erotic, până la conștientizarea iubirii puternice pe care o poartă unul altuia. Ei se apropie tot mai mult cu ocazia lecțiilor de bengaleză oferite lui Allan, deși, inițial, Maitreyi pare a-l considera doar un bun prieten. Desele lor întâlniri, plimbările și sortarea cărților în bibliotecă sunt momente care facilitează instalarea treptată a sentimentului de iubire. Totul pornește de la mici jocuri și atingeri nevinovate care se transformă într-un sentiment puternic. O secvență importantă este cea petrecută în momentul în care se uita la cărțile din bibliotecă se produce o atingere a pielii ce declanșează gânduri nebănuite: „...o presimțeam halucinant de dulce, de fierbinte [...], o ghiceam brună și virgină, căci fără îndoială niciun trup omenesc nu se înălțase atât de departe în carnea ei”, are loc un sărut „îi întâlnii buzele umede, fragede și parfumate cum niciodată n-aș fi crezut că îmi va fi dat să sărut”.

După episodul romantic, cei doi se întâlnesc din nou, iar Maitreyi îi destăinuie acestuia sentimentele speciale pe care le are pentru Robi Takkur, maestrul său spiritual. Inocența și candoarea fetei care face diferența dintre iubirea nevinovată pentru guru-ul ei și dragostea absolută pe care i-o purta lui Allan contrastează cu luciditatea tânărului care își analizează sentimentele în profunzime, cercetând cu atenție gesturile Maitreyiei și implicarea categorică a acesteia în relație: „avusei și o urmă de melancolie ca mi se dăruise așa de repede”.

Ulterior, **cei doi îndrăgostiți conștientizează că iubirea lor e prea mare pentru a putea fi negată**. Inocența este armonios îmbinată cu senzualitatea și sentimentul suprem al iubirii, ilustrativ fiind **episodul logodnei simbolice a celor doi**, oficiate în secret de Maitreyi, prin invocarea întregii naturi. Astfel, tema romanului, iubirea, este valorificată printr-un ceremonial în cadrul căruia Maitreyi rostește un jurământ în fața elementelor naturii: „Mă leg de tine, pământule, că eu voi fi a lui Allan și nimănui altuia. Voi crește din el ca iarba din tine. Și cum aștepți tu ploaia, așa îi voi aștepta eu venirea, și cum îți sunt ție razele, așa va fi trupul lui mie.”. **Acest legământ oglindește dorința fetei de a se uni cu ființa iubită**, dar și sentimentele puternice ale lui Allan, acesta lăsând deoparte orgoliul de la începutul relației și conștientizând faptul că, în ciuda relațiilor anterioare, doar acum a cunoscut dragostea în adevăratul sens al cuvântului. Neexperimentata Maitreyi își descoperă feminitatea și i se oferă bărbatului într-o beatitudine ritualic-sexuală ce-l inhibă pe partener. Acum este momentul în care Allan își schimbă viziunea despre lume, acceptând că dragostea înseamnă mai mult extaz decât senzualitate.

**Relația le este tulburată**în mod neintenționat de către Chabu, sora Maitreyiei, care dezvăluie părinților idila celor doi. Se prefigurează, astfel, un **conflict între sentimentele puternice de iubire al cuplului Maitreyi-Allan** și interdicția pusă de Narendra Sen, acesta reprezentând vocea tradiției. Iubirea imposibilă dintre o indiancă și un european are la bază conflictul cultural dintre Orient și Occident, lupta dintre două mentalități opuse. Obligat să părăsească locuința lui Narendra Sen, Allan se retrage în Himalaya pentru a-și vindeca sufletul, iar Maitreyi, sacrificându-se din iubire, se dăruiește unui vânzător de fructe cu scopul de a fi alungată ulterior din casa tatălui său și de a-l putea urma pe Allan, însă fără izbândă.

Consider că **relația celor doi se baza pe o iubire imposibilă**, barierele puse de tradițiile bengaleze reprezentând obstacole de netrecut. Dominat de un puternic conflict interior, Allan trăiește departe de ființa iubită și se lasă pradă incertitudinilor, întrebărilor fără răspuns. Fraza lui Allan din finalul romanului „Aș vrea să privesc ochii Maitreyiei…” sugerează faptul că doar privind ochii iubitei ar putea găsi liniștea sufletească de care are nevoie.

**Concluzionând**, putem spune că **relația dintre Allan și Maitreyi oglindește evoluția sentimentului iubirii, de la apariția lui până la transformarea într-o trăire profundă și unică**. Având la bază o experiență autobiografică, romanul lui Eliade a trezit mereu interesul cititorilor, aceștia devenind martorii unei iubiri care depășește proba timpului.

# Modul în care se reflectă o temă

Citind acest eseu vei înțelege modul în care se reflectă tema iubirii în romanul Maitreyi de Mircea Eliade și vei reuși mult mai ușor să scrii un material complex pornind de la cerința de a redacta un eseu în care să prezinți modul în care se reflectă o temă într-un roman studiat, regăsită în subiectul III, din data de 27.06.2011 (sesiunea iunie-iulie), pentru profilul uman.

„Maitreyi”, lucrare publicată de către Mircea Eliade în **perioada interbelică**, reprezintă un **roman al experienței**, acesta având la bază însemnările autorului din timpul studiilor în India. Impresia de autenticitate este conferită de caracterul subiectiv al romanului, dar și de faptul că punctul de pornire al acestuia se regăsește într-o experiență exotică reperabilă în biografia autorului. La baza acestui roman stă **povestea de dragoste a cuplului Maitreyi-Allan**, prin urmare, tema romanului „Maitreyi” este iubirea, ea împletindu-se cu exotismul Orientului.

Încă de la început putem observa faptul că i**ubirea este sentimentul care dictează acțiunile personajelor**. Stând la baza romanului**, tema iubirii este valorificată prin urmărirea relației dintre Allan și Maitreyi**, de la înfiriparea sentimentului până în momentul în care, din cauza diferențelor culturale, legătura amoroasă este brusc întreruptă. **Tema este susținută și de prezența unor motive precum cel al cuplului**, Allan-Maitreyi fiind întruchiparea sentimentului pur al iubirii.

Viziunea despre lume a autorului este strâns legată de **modul în care se conturează tema romanului**. Putem observa viziunea modernistă a autorului pornind de la tehnicile de analiză psihologică utilizate de acesta în crearea personajului Allan. Fiind tipul intelectualului lucid, care se autoanalizează constant, Allan este dominat de incertitudini privind relația sa interzisă de tradițiile bengaleze. Astfel, prin procedee moderne precum introspecția sau monologul interior, este redat zbuciumul sufletesc al personajului, cititorul având acces la trăirile intime ale acestuia. Prin urmare, putem spune că romanul lui Eliade face parte din categoria romanelor moderniste, tema iubirii fiind pusă în lumină cu ajutorul unor tehnici inovatoare.

Relaţia Allan-Maitreyi este conturată de către Allan, personajul-narator, care povestește întâmplările la persoana I. Evenimentele prezentate subiectiv sunt inspirate din experiența reală a autorului, Eliade trăind o poveste de dragoste cu o indiancă pe nume Maitreyi, fiica gazdei sale din India. Jurnalul lui Eliade se suprapune parțial peste jurnalul lui Allan, notițele acestuia din urmă, rescrise și interpretate, alcătuind subiectul romanului. Perspectiva narativă auctorială permite conturarea unei povești exotice cu caracter erotic din punctul de vedere al personajului-narator, reprezentant al culturii occidentale.

**Experiența legată de iubire este una care poate fi urmărită în evoluția ei**. Allan, tânăr inginer englez, este invitat de către inginerul bengalez Narendra Sen să locuiască la el acasă pentru a se recupera după îmbolnăvirea de malarie. Apropierea dintre Allan și Narendra Sen facilitează întâlnirea tânărului cu fiica indianului, Maitreyi.

Inițial, relația celor două personaje are la bază doar curiozitatea europeanului care descoperă o ființă ciudată, feminină și copilăroasă în același timp, care, prin particularitățile sale fizice, nu se încadrează în tiparele de frumusețe ale Occidentului: „Mi se părea urâtă – cu ochii ei prea mari și prea negri, cu buzele cărnoase și răsfrânte, cu sânii puternici, de fecioară bengaleză crescută prea plin, ca un fruct trecut în copt”. Treptat, în urma unor apropieri încurajate de întreaga familie, Allan se îndrăgostește de Maitreyi. Aceasta din urmă îl atrage prin farmecul său aparte, dar și prin inteligență și feminitate.

Dezvăluirile fetei, precum dragostea ei pentru un copac cu șapte frunze sau admirația profundă pentru Tagore, maestrul său spiritual, evidențiază inocența adolescentei și încrederea deplină a acesteia în Allan. Maitreyi este prinsă într-un joc al dragostei, sentimentul fiind conștientizat de ambii tineri. Relația acestora evoluează, Maitreyi dăruindu-se lui Allan nu doar sufletește, ci și trupește, îngăduind un sărut.

Simțindu-se vinovată pentru dragostea pe care i-o poartă lui Allan, dar și pentru sărutul care are loc între cei doi, Maitreyi oficiază o logodnă secretă, în mijlocul naturii. Astfel, **tema romanului, iubirea, este valorificată prin episodul logodnei simbolice** în cadrul căruia Maitreyi rostește un jurământ în fața elementelor naturii: „Mă leg de tine, pământule, că eu voi fi a lui Allan și nimănui altuia. Voi crește din el ca iarba din tine. Și cum aștepți tu ploaia, așa îi voi aștepta eu venirea, și cum îți sunt ție razele, așa va fi trupul lui mie”. Acest legământ oglindește dorința fetei de a se uni cu ființa iubită, dar și sentimentele puternice ale lui Allan, acesta lăsând deoparte orgoliul de la începutul relației și conștientizând faptul că, în ciuda relațiilor anterioare, doar acum a cunoscut dragostea în adevăratul sens al cuvântului. Allan nu trăiește o dragoste oarecare, ci iubirea absolută, el experimentează o convertire produsă de revelația iubirii, schimbându-și viziunea despre lume.

Relația le este tulburată în mod neintenționat de către Chabu, sora Maitreyiei, care dezvăluie părinților idila celor doi. Se prefigurează, astfel, un conflict între sentimentele puternice de iubire al cuplului Maitreyi-Allan și interdicția pusă de Narendra Sen, acesta reprezentând vocea tradiției. **Iubirea imposibilă dintre o indiancă și un european are la bază conflictul cultural dintre Orient și Occident**, lupta dintre două mentalități opuse. Obligat să părăsească locuința lui Narendra Sen, Allan se retrage în Himalaya pentru a-și vindeca sufletul, iar Maitreyi, sacrificându-se din iubire, se dăruiește unui vânzător de fructe cu scopul de a fi alungată ulterior din casa tatălui său și de a-l putea urma pe Allan, însă fără izbândă. Dominat de un puternic conflict interior, Allan trăiește departe de ființa iubită și se lasă pradă incertitudinilor, întrebărilor fără răspuns. Fraza lui Allan din finalul romanului „Aș vrea să privesc ochii Maitreyiei…” sugerează faptul că doar privind ochii iubitei ar putea găsi liniștea sufletească de care are nevoie.

Consider că **tema iubirii se reflectă în fiecare episod al romanului**, în fiecare gest al celor doi îndrăgostiți. Tema are la bază sentimentele puternice ale lui Allan și ale Maitreyiei, aceștia constituind un cuplu androgenic format din două jumătăți inseparabile, asemenea cuplurilor celebre din literatura universală precum Romeo și Julieta sau Tristan și Isolda.

**Concluzionând**, putem spune că relația dintre Allan și Maitreyi oglindește evoluția sentimentului iubirii, de la apariția lui până la transformarea într-o trăire profundă și unică. Având la bază o experiență autobiografică, romanul lui Eliade a trezit mereu interesul cititorilor, aceștia devenind martorii unei iubiri

# Particularitățile unui roman al experienței

**Romanul experienței** reprezintă o categorie a romanului interbelic, având la bază **crearea impresiei de veridicitate, de autenticitate**, fie prin intermediul utilizării unor elemente care au legătură directă cu realitatea (fragmente de jurnal, scrisori, biografii reale, documente etc.), fie prin fabricarea acestora, cu scopul mimării realității. Un astfel de roman este și „Maitreyi”, roman modern apărut în perioada interbelică, publicat pentru prima dată în anul 1933, la București.**Acțiunea romanului  este inspirată dintr-o întâmplare reală**, și anume, povestea de dragoste dintre Mircea Eliade și Maitreyi Devi, o poetă și romancieră născută în Bengalul de Vest.

**Titlul romanului** poartă numele personajului principal feminin, Maitreyi Devi. Unicitatea acestei femei, așa cum a fost ea percepută prin ochii de îndrăgostit ai autorului, este redată prin absența numelui de familie din titlul operei. Astfel, Maitreyi era în mod radical diferită de toate femeile pe care personajul-narator le întâlnise până atunci.

**Tema operei** este reprezentată de**idila care a avut loc între Allan (alter-ego-ul autorului) și Maitreyi**. Din nefericire, dragostea lor este una neîmplinită, din cauza nepotrivirii culturale și a distanței care îi despărțeau pe cei doi îndrăgostiți. Sentimentele lor debutează în peisajul exotic al Indiei, departe de tot ceea ce era familiar pentru Allan. Deși între cei doi există iubire și admirație reciprocă, ei aparțin unor lumi diferite, povestea lor reflectând veșnica opoziție dintre Orient și Occident.

Povestea de dragoste dintre cele două personaje debutează datorită curiozității europeanului care descoperă o femeie cu particularități fizice distincte de cele ale europenelor, treptat ajungând să se îndrăgostească de tânăra bengaleză. Maitreyi este prinsă în acest joc al dragostei, iar relația evoluează ajungând să i se dăruiască lui Allan nu doar sufletește, ci și trupește. Simțindu-se vinovată pentru dragostea pe care i-o poartă, dar și pentru dăruirea sa totală, Maitreyi oficiază o logodnă secretă, în mijlocul naturii exotice. Astfel, **tema romanului, iubirea, este valorificată prin episodul logodnei** simbolice în cadrul căruia Maitreyi rostește un jurământ în fața elementelor naturii: „Mă leg de tine, pământule, că eu voi fi a lui Allan și nimănui altuia. Voi crește din el ca iarba din tine. Și cum aștepți tu ploaia, așa îi voi aștepta eu venirea, și cum îți sunt ție razele, așa va fi trupul lui mie”. Acest legământ oglindește dorința fetei de a se uni cu ființa iubită, dar și sentimentele puternice ale lui Allan, acesta lăsând deoparte orgoliul de la începutul relației și conștientizând faptul că, în ciuda relațiilor anterioare, doar acum a cunoscut dragostea în adevăratul sens al cuvântului.

Din nefericire, Chabu, sora sora Maitreyiei, dezvăluie părinților idila dintre cei doi, iar astfel Allan este obligat să părăsească locuința lui Narendra Sen. Se retrage în Himalaya pentru a-și vindeca sufletul, iar Maitreyi, sacrificându-se din iubire, se dăruiește unui vânzător de fructe cu scopul de a fi alungată ulterior din casa tatălui său și de a-l putea urma pe Allan, însă fără izbândă.

Proza **experienței este caracterizată de subiectivitate, de autenticitate**, cuprinzând **trăiri intense ale personajelor**, care au adesea adevărate experiențe spirituale. Acestea se traduc prin trecerea unor evenimente exterioare în planul stărilor interioare ale personajelor. **Construcția discursului narativ este realizată pe trei niveluri**: cel al jurnalului intim al naratorului, cel al notațiilor ulterioare ale personajului-narator și cel al confesiunii acestuia. Primul nivel surprinde perspectiva scriitorului în momentul desfășurării evenimentelor, cel de-al doilea conține completările adăugate în urma impresiilor resimțite ulterior, iar cel de-al treilea implică rememorarea anumitor evenimente de către protagonistul romanului.

Din punct de vedere stilistic, romanul se definește prin **autenticitatea exprimării**, precum și prin tendințele  anticalofile în prezentarea vieții cuplului de îndrăgostiți. Stilul prezintă o tendință către confesiune, cititorul având impresia că este martorul unei experiențe trăite în detaliu. „Maitreyi” este, în același timp, un roman modern, subiectiv, erotic și exotic. La baza scrierii sale stau notațiile lui Eliade, din perioada studiilor sale în India, la Universitatea din Calcutta. Pentru Eliade, erosul reprezintă o constantă a existenței umane, dar și un element încărcat de mister, marcat definitiv de percepția culturală și tradiția fiecărei regiuni a lumii în parte.

Din punct de vedere spațio-temporal, acțiunea are loc la începutul secolului XX, pe teritoriul enigmatic al Indiei.**Acțiunea romanului se desfășoară, parcă, din perspectiva stărilor sufletești resimțite de Allan**, un tânăr inginer englez, sosit în Calcutta cu intenția de a-și construi o carieră.  Recitind întâmplările scrise în propriul jurnal în acea perioadă, Allan este cuprins de o mare varietate de sentimente și trece printr-o transformare radicală. Existența unui asemenea element este caracteristică romanului modern al experienței, întrucât prezintă cu obiectivitate întâmplări puse pe seama autenticității. În timp ce incipitul surprinde starea de nesiguranță, regret și frustrare a protagonistului, care nu reușea să stabilească data exactă la care o întâlnise pe misterioasa bengaleză, finalul este unul deschis, întrucât confirmă autenticitatea sentimentelor lui Allan pentru Maitreyi. Aceste sentimente au făcut astfel încât personajul-narator să nu se mai poată îndrăgosti de nicio altă femeie.

**În concluzie**, romanul „Maitreyi”, de Mircea Eliade, este mult mai mult decât o simplă poveste de dragoste neîmplinită. Opera de față se definește ca fiind un **roman al experiențelor spirituale**, al trăirilor care însoțesc explorarea incompatibilității dintre două culturi îndepărtate una de cealaltă. Impresia pe care o creează „Maitreyi” este aceea de conflict profund între eros și luciditate, o luptă fără sfârșit care are loc în sufletul personajului-narator. Mircea Eliade însuși a declarat că apreciază un om, o mentalitate sau o operă în funcție de autenticitatea lor, „adică după gradul de apropiere de coincidența existență - creație”.

# Secvențe reprezentative

Mircea Eliade a descoperit în India o țară misterioasă, cu o tradiție bogată, unde a trăit numeroase experiențe care s-au materializat pe plan literar în așa-numitul „ciclu epic indian” constituit din primele trei romane ale sale: Isabel și apele diavolului, Maitreyi și Șantier, toate cu temă erotică. Romanul Maitreyi a apărut în anul 1933, fiind premiat chiar în anul apariției de un juriu alcătuit din importanți critici literari ai vremii. Trebuie precizat faptul că în Memoriile și în Jurnalul lui Eliade se găsesc numeroase detalii similare cu cele din Maitreyi, de aceea romanul este considerat unul autobiografic, Allan fiind un alter ego al autorului care studiază la Universitatea din Calcutta. Este găzduit în casa profesorului Dasgupta unde o cunoaște pe fiica acestuia, iar aceasta, la rândul ei, va deveni scriitoarea Maitreyi Devi și va scrie un roman de răspuns lui Mircea Eliade, intitulat [Dragostea nu moare](https://liceunet.ro/maitreyi-devi/dragostea-nu-moare), apărut în anul 1974.

Tema romanului lui Eliade o reprezintă iubirea pătimașă a eroilor ce aparțin unor mentalități și religii diferite. Autorul păstrează numele unora dintre personaje ( Maitreyi, Chabu, Khokha), dar schimbă profesia lui Dasgupta și modifică finalul. Impresia pronunțată de autobiografic este dată de autenticitatea trăirilor și de relatarea întâmplărilor la persoana I. În roman, se îmbină o (auto)analiză psihologică cu evocarea simplă a pasiunii dintre cei doi îndrăgostiți, romanul fiind dispus pe două planuri: al lucidității masculine și al evocării unui senzualism erotic. Fiind un roman al experienței directe și o confesiune se urmăresc transformările ce au loc în psihologia eroilor, de unde rezultă caracterul liric al textului, cu accent pe trăirile sufletești ale personajelor.

Incipitul romanului ne dezvăluie deruta personajului narator în fața jurnalului în care nu poate găsi consemnată ziua în care a întâlnit-o pe Maitreyi. Prin această secvență cititorul află că Allan, un inginer englez de 24 de ani, lucrează în India pe mai multe posturi, iar într-un final, datorită intervenției inginerului Narendra Sen, tatăl Maitreyiei, este angajat ca inspector la terasamentul și podurile pe linia Lumding-Sadiya.

După un timp, Allan va fi găzduit în casa inginerului Narendra, unde încearcă să se integreze. Începe prin a învăța saluturile, face schimb de lecții bengaleză și franceză cu Maitreyi, apoi află de la tatăl fetei că aceasta scrie poeme filosofice care-i plac lui Robi Thakkur (Tagore), gurul ei. Momentele petrecute alături de Maitreyi îl apropie de ea, deși nu-i înțelege comportamentul și nici pasiunea ei pentru Tagore, un bărbat de 70 de ani.

O secvență importantă este cea înfățișată în capitolul al VII-lea, unde, în ciuda incertitudinilor pe care le trăiește, se apropie mai mult de Maitreyi. În momentul în care se uita la cărțile din bibliotecă se produce o atingere a pielii ce declanșează gânduri nebănuite: „...o presimțeam halucinant de dulce, de fierbinte [...], o ghiceam brună și virgină, căci fără îndoială niciun trup omenesc nu se înălțase atât de departe în carnea ei”, are loc un sărut „îi întâlnii buzele umede, fragede și parfumate cum niciodată n-aș fi crezut că îmi va fi dat să sărut”. A doua zi, Maitreyi îi spune lui Allan că nu-l iubește decât pe gurul ei, iar pentru el simte doar prietenie. De aceea îi cere să plece din casa lor, spunându-i că atunci când îl sărută nu simte nimic. Ea nu își poate ascunde mult timp sentimentele, mărturisindu-i în final că îl iubește altfel decât pe Tagore și altfel decât îl iubesc cei din casa, iar ca semn de devotament total și dragoste absolută îi dă cutia cu șuvița de păr a lui Tagore pentru a o distruge și o coroniță de iasomie, simbol al logodnei la indieni.

După ce Allan hotărăște să treacă la hinduism pentru a face posibilă căsătoria cu Maitreyi și se săvârșește logodna secretă în fața elementelor naturii: „Mă leg de tine, pământule, că eu voi fi a lui Allan și nimănui altuia. Voi crește din el ca iarba din tine. Și cum aștepți tu ploaia, așa îi voi aștepta eu venirea, și cum îți sunt ție razele, așa va fi trupul lui mie.”, fata pătrunde în camera lui Allan și i se dăruiește, episod descris în detaliu în textul lui Eliade. După acest moment, întâlnire îndrăgostiților devin tot mai dese, chiar dacă familia fetei îi supraveghează atent. Allan începe să fie gelos pe fiecare gest, iar la aniversarea de 17 ani a fetei, atinge un punct culminant. În cadrul aniversării, fata lansează un volum de versuri, iar la eveniment participă mulți bărbați de renume din lumea artei și a literelor. Allan vede în fiecare din aceștia un posibil rival, dar evenimentul este întrerupt de criza lui Chabu care a vrut să sară de pe balcon.

De-a lungul textului, Chabu este prezentată în mai multe ipostaze deoarece trăiește momente de nebunie, în urma unei puternice depresii. În timpul unei excursii în împrejurimi, Chabu, geloasă și rea, îndrăgostită probabil de Allan, constată iubirea dintre cei doi și o divulgă părinților, ceea ce provoacă o adevărată dramă. Allan este alungat din casă și apoi concediat de inginerul Sen, iar Maitreyi este brutalizată și sechestrată în camera ei. Cei doi comunică prin câteva scrisori și telefoane.

În secvențele din finalul textului este prezentat Allan care pleacă în munții Himalaya sperând să o uite pe Maitreyi. Are câteva idile trecătoare, iar la un moment dat află că Maitreyi refuză orice propunere de căsătorie. Ba mai mult decât atât, i se dăruiește unui vânzător de fructe cu speranța că va fi repudiată de familia ei, iar astfel ar putea ajunge la Allan. Acest lucru nu se întâmplă, iar Allan este nevoit să părăsească India, având regretul că ființa iubită este nefericită.

În concluzie, romanul Maitreyi prezintă una dintre cele mai frumoase povești de iubire, fascinează prin conținutul său și prin tehnica narativă, fiind o operă de referință în literatura română.

# Momentele subiectului

**Romanul modern interbelic „Maitreyi”**, publicat în anul 1933, face parte din opera de ficțiune a lui Mircea Eliade, filosof și istoric al religiilor. Acesta se remarcă prin autenticitate, inspirat fiind din experiența scriitorului, care a trăit pentru o vreme în India. Povestea de dragoste dintre el și Maitreyi Devi, o tânără indiancă din Bengalul de Vest, a fost transpusă în paginile operei de față.

Întrucât „Maitreyi” este o **operă epică**, acțiunea romanului este organizată pe **momentele subiectului**.

## Expozițiunea

Așadar, în **expozițiune**, cititorul se familiarizează cu timpul și locul acțiunii (Calcutta și Singapore, în prima parte a secolului XX), precum și cu protagonistul operei: Allan, un tânăr inginer englez (alter ego-ul lui Eliade însuși).

## Intriga

Acesta se angajează în India, Callcuta, la o societate de canalizare a deltei, dar se îmbolnăvește de malarie (**intriga acțiunii**) și este internat în spital. Inginerul hindus Naredra Sen îl invită pe Allan să locuiască în casa lui până când avea să se însănătoșească.

## Desfășurarea acțiunii

Desfășurarea acțiunii prezintă apropierea tot mai mare dintre Allan și inginerul care dorea acum să-l adopte.

Planul lui Narendra era ca, după adopție, să se mute cu toată familia în Anglia, fiindcă în India începuse revoluția. Allan, neînțelegând normele sociale dintr-o cultură atât de diferită de a sa, crede că Narendra Sen dorește să-l însoare cu fiica lui. Când o cunoaște pe Maitreyi, fata lui Narendra Sen, Allan nu rămâne impresionat, descriind „ochii ei prea mari și prea negri, [...] buzele cărnoase”, într-un fel care lăsa să se înțeleagă că nu o considera frumoasă pe tânăra indiancă. Pe măsură ce o observă pe fată în alte contexte, însă, Allan își schimbă opinia. „Suflet nepătruns și neînțeles, tot mai himeric”, Maitreyi era înconjurată de o aură de mister care îl intriga pe tânărul englez. În primele luni, Allan este complet absorbit de această ființă profundă, venită parcă dintr-o altă lume. El începe să ia lecții de bengaleză de la Maitreyi, învățând-o, în schimb, franceza.

Maitreyi îi povestește lui Allan că fusese îndrăgostită de un copac cu șapte frunze, apoi de un tânăr care i-a dăruit o coroană de flori într-un templu, pentru ca, în cele din urmă, să se lege cu jurământ de Tagore, mare poet indian, pe care fata îl considera un „guru” al său. Iubirile lui Allan fuseseră, prin opoziție, pur carnale și golite de spiritualitate. Complet fascinat, Allan parcurge drumul cunoașterii prin iubire, inițiat de Maitreyi. El se convertește, sperând că, trecând la hinduism, se va putea căsători cu Maitreyi.

## Punctul culminant

Maitreyi consideră că uniunea lor „a fost poruncită de cer”, însă considera că, pentru moment, iubirea lor era păcătoasă. Înainte de a accepta actul iubirii fizice cu Allan și pentru a evita păcatul iubirii fără rod, tânăra depune un jurământ cosmic - legământul dragostei, în fața pământului, a apei, a pădurii, a cerului, și îi dăruiește lui Allan un inel: „Mă leg de tine, pământule, că eu voi fi a lui Allan și nimănui altuia. Voi crește din el ca iarba din tine. Și cum aștepți tu ploaia, așa îi voi aștepta eu venirea, și cum îți sunt ție razele, așa va fi trupul lui mie.”. Fata oficiază o ceremonie, la care participă și Chabu, sora lui Maitreyi, care trădează apoi involuntar secretul celor doi îndrăgostiți. Acest moment reprezintă **punctul culminant al acțiunii** romanului. Furios și surprins să afle despre cele întâmplate, Narendra Sen îl alungă pe Allan din casa lui. Tânărul realizează, așadar, prea târziu, că uniunea oficială cu Maitreyi era imposibilă, deoarece ea aparținea castei brahmanilor, iar căsătoria cu cineva din afara castei sale ar fi atras după sine rușinea întregii familii.

În casa lui Narendra Sen se petrec nenorociri: tatăl orbește, iar Chabu moare în urma unor crize de nebunie. Maitreyi are o relație foarte dificilă cu tatăl său și ia asupra ei întreaga vină pentru cele întâmplate. Ea încearcă o legătură cu vânzătorul de fructe, sperând că va fi alungată din casă și va putea fugi pentru a fi împreună cu Allan.

## Deznodământul

Deznodământul îl prezintă pe Allan, care, după îndelungi rătăciri disperate pe străzile din Calcutta, se retrage pentru o perioadă în munții Himalaya, sperând să-și recapete liniștea interioară. Are o aventură pasageră cu Jenia Isaac, o evreică finlandeză, însă idila îi confirmă imposibilitatea de a o uita pe Maitreyi. Apoi, Allan pleacă la Singapore, unde îl întâlnește pe nepotul doamnei Sen, care îi povestește despre încercarea de emancipare a lui Maytreyi. Romanul se încheie cu frământările lui Allan și siguranța faptului că nu va reuși să o uite pe cea de care se îndrăgostise.

**În concluzie**, romanul „Maitreyi” ilustrează cele două tendințe principale ale lui Eliade, regăsite în operele sale. Pe de-o parte, avem de-a face cu autenticitatea, provenită din experiența trăirii spirituale intense a realității. Pe de altă parte, intervine fantasticul, care redă experiența sacrului. Astfel, „Maitreyi” este un roman de dragoste, al experienței, precum și un roman exotic.

# Perspectiva narativă

Mircea Eliade, autorul romanului „Maitreyi”, a fost și rămâne una dintre cele mai marcante personalități române. Scrierea de ficțiune a reprezentat doar una dintre nenumăratele preocupări ale lui Eliade, care a fost deopotrivă istoric al religiilor, scriitor de ficțiune, filozof și profesor universitar. El a fost pasionat de studiul limbilor străine, științele naturii, ocultism, antropologie și, bineînțeles, de istoria religiilor lumii, pe care a sintetizat-o în volumele sale celebre, sub titlul „Istoria ideilor și credințelor religioase”. Autor a treizeci de volume științifice, opere literare și eseuri filosofice și a circa 1200 de articole și recenzii cu diverse tematici, opera lui Mircea Eliade ar ocupa mai mult de 80 de volume.   
„Maitreyi” este un roman modern, subiectiv, apărut în perioada interbelică.

Opera se definește ca **roman al existenței**, întrucât prezintă în mod autentic trăirile intense ale personajelor, care trec prin experiențe decisive. Acesta este și un **roman al experienței și al autenticității**, întrucât redă elemente din sfera realului: jurnalul din India al lui Eliade, personaje reale, scrisori. Prima publicare a romanului a avut loc în anul 1933 la București. Acesta este inspirat dintr-o întâmplare reală, și anume, înfiriparea unei idile între Eliade și Maitreyi Devi, o poetă și romancieră născută în Bengalul de Vest.

**Perspectiva narativă** a unui text literar epic reprezintă **punctul de vedere din care naratorul relatează evenimentele petrecute.** Ea se află într-o **relație de interdependență cu tipul naratorului și cu felul narațiunii**. În plus, perspectiva narativă arată relația dintre narator și universul operei respective, presupunând trei tipuri de raportare la personaj: „din spate”, în care naratorul știe totul despre personaj; „împreună cu”, unde naratorul știe tot atât cât știe și personajul, precum și viziunea „din afară”, în care naratorul este un simplu martor și cunoaște mai puțin decât personajul.

În proza modernă (categorie în care se încadrează și romanul de față) sunt cultivate cu precădere ultimele două tipuri de viziuni. Așadar, în „Maitreyi” avem de-a face cu viziunea „împreună cu”, întrucât naratorul se identifică cu personajul principal al romanului. El adoptă punctul de vedere al protagonistului, spunând și cunoscând atât cât știe și personajul, ceea ce presupune povestirea cu focalizare internă.

**Romanul este subiectiv**, relatarea evenimentelor realizându-se la persoana întâi, singular, din perspectiva personajului-narator, Allan, care este și protagonistul operei. Realitatea este, deci, percepută și interpretată subiectiv, exclusiv din **punctul de vedere al personajului-narator**. Astfel, personajul-narator este implicat puternic în acțiunea romanului, definindu-se drept homodiegetic. Un narator este homodiegetic în cazul în care apare în postura de personaj în propria povestire. Autodiegeza are loc când naratorul este personajul principal în narațiunea homodiegetică, așa cum se poate observa și în cazul romanului „Maitreyi”. Întrucât această perspectivă permite analiza trăirilor interioare ale personajului-narator, se utilizează tehnici analitice directe, precum introspecția, monologul interior sau confesiunea, frecvent întâlnite în proza de analiză psihologică („Eu scriam în odaia mea. Am avut o sufocare penibilă de gelozie, de care mi-e rușine”).

Discursul narativ se bucură de originalitate, noutatea acestuia constând în **dubla perspectivă temporală** pe care personajul-narator o are asupra evenimentelor: contemporană și ulterioară. Evocarea nu are loc doar prin rememorare, ci **naratorul reconstituie evenimentele trecute prin raportare la timpul prezent**, dar și la felul în care percepuse ceea ce se petrecuse în momentul în care faptele au avut loc. Aceasta se petrece prin consultarea jurnalului acelei perioade. Așadar, Allan, un tânăr inginer englez, se angajează în India, Callcuta, la o societate de canalizare a deltei. În junglă, se îmbolnăvește de malarie și este internat în spital. Este invitat apoi de către inginerul hindus Narendra Sen să locuiască în casa lui până când avea să se însănătoșească. Narendra Sen își exprimă dorința de a-l adopta pe Allan, după care dorea să se mute cu toată familia în Anglia, pentru că în India începuse revoluția. Allan, naiv, crede că Narendra Sen dorește să-l însoare cu fiica lui. Deși prima întâlnire dintre el și Maitreyi, fata inginerului, nu lăsase asupra lui Allan o impresie foarte puternică, aceasta se schimbă rapid când tânărul o observă în alte contexte. În primele luni, gândurile lui Allan sunt ocupate cu dragostea, dar fata îl intrigă, în special misterul sufletului ei, aspect pe care Allan îl observă treptat. El începe să ia lecții de bengaleză de la Maitreyi, iar el o învață franceza. Între cei doi există puternice diferențe de mentalitate, simbol al prăpastiei dintre două extreme culturale: cea orientală și cea occidentală. Maitreyi îi povestește lui Allan că fusese îndrăgostită de un copac cu șapte frunze, apoi de un tânăr care i-a dăruit o coroană de flori într-un templu, pentru ca, în cele din urmă, să se lege cu jurământ de Tagore, „guru” al său. Iubirile lui Allan fuseseră, prin opoziție, foarte sărace spiritual, fiind mai degrabă orientate spre expresia fizică a dragostei. Astfel, Allan parcurge drumul cunoașterii prin iubire, inițiat de Maitreyi. El se convertește, sperând că, trecând la hinduism, se va putea căsători cu Maitreyi.

Maitreyi consideră că uniunea lor „a fost poruncită de cer”. Înainte de a accepta actul iubirii fizice cu Allan și pentru a evita păcatul iubirii fără rod, tânăra depune un jurământ cosmic - legământul dragostei, în fața pământului, a apei, a pădurii, a cerului, și îi dăruiește lui Allan un inel. Din nefericire, legătura lor este descoperită atunci când Chabu, sora lui Maitreyi, trădează adevărul fără să vrea. Drept urmare, Narendra Sen îl alungă pe Allan din casa lui. Allan află abia acum că o căsătorie cu Maitreyi era imposibilă, deoarece ea aparține castei brahmanilor, iar căsătoria cu cineva din afara castei sale ar fi atras după sine rușinea întregii familii.

În casa inginerului Sen se instalează nefericirea: tatăl orbește, iar Chabu moare în urma unor crize de nebunie. Maitreyi are o relație foarte dificilă cu tatăl său și ia asupra ei întreaga vină pentru cele întâmplate. Începe o legătură cu vânzătorul de fructe, în speranța că va fi alungată din casă și va putea pleca împreună cu Allan. Pe culmile disperării, Allan rătăcește o vreme pe străzile din Calcutta, iar apoi se retrage în munții Himalaya pentru a-și recăpăta liniștea interioară. Are o aventură trecătoare cu Jenia Isaac, o evreică finlandeză, însă idila îi confirmă autenticitatea celor trăite alături de Maitreyi. Allan simte că nicio altă dragoste nu se va putea ridica la nivelul celei trăite alături de bengaleza Maitreyi. El pleacă în Singapore, unde îl întâlnește pe nepotul doamnei Sen, care îi povestește despre încercarea de emancipare a lui Maytreyi. Romanul se încheie cu frământările lui Allan și siguranța faptului că nu va reuși să o uite pe cea de care se îndrăgostise.

**În concluzie**, romanul „Maitreyi” este construit sub forma unui **jurnal subiectiv**, în cadrul căruia întâmplările se relatează la persoana întâi, din **punctul de vedere al personajului-narator**. Opera creează impresia de viață autentică, ceea ce devine mai mult decât o simplă impresie, întrucât „Maitreyi” conține fapte și personaje reale, împrumutate din experiența personală a lui Mircea Eliade.

# Conflicte

Romanul „Maitreyi” a apărut în anul 1933, fiind premiat chiar în anul apariției de un juriu alcătuit din importanți critici literari ai vremii. Este un roman modern subiectiv, de analiză psihologică, un roman al autenticității și al experienței, dar și un roman exotic. Fiind un roman al experienței directe și o confesiune, se urmăresc transformările ce au loc în psihologia eroilor, de unde rezultă caracterul liric al textului, cu accent pe trăirile sufletești ale personajelor.

Tema romanului lui Eliade o reprezintă iubirea pătimașă a eroilor ce aparțin unor mentalități și religii diferite. Autorul s-a inspirat din experiența proprie în scrierea operei de față și a hotărât să păstreze numele unora dintre personaje (Maitreyi, Chabu, Khokha), dar a schimbat profesia lui Dasgupta și a modificat finalul. Titlul cărții coincide cu numele personajului principal feminin, Maitreyi, considerată a fi cel mai exotic personaj feminin din literatura română.

Romanul este structurat în 15 capitole, iar din punct de vedere spațio-temporal, acțiunea are loc la începutul secolului XX, pe teritoriul enigmatic al Indiei. Acțiunea romanului se desfășoară, parcă, din perspectiva stărilor sufletești resimțite de Allan, un tânăr inginer englez, sosit în Calcutta cu intenția de a-și construi o carieră. Acesta se angajează în India, Calcutta, la o societate de canalizare a deltei, dar se îmbolnăvește de malarie și este internat în spital. Inginerul hindus Naredra Sen îl invită pe Allan să locuiască în casa lui până când avea să se însănătoșească. Din acest moment se declanșează o serie de conflicte.

Primul dintre ele este **conflictul dintre mentalități**, bazat pe lipsa de comunicare dintre civilizații: cea europeană și cea asiatică. În timp ce Allan încearcă să se integreze în noua casă, învață saluturile, face schimb de lecții de bengaleză și franceză cu Maitreyi, Narendra Sen intenționează să-l adopte pe Allan, cu scopul de a se muta în Anglia cu toată familia, căci în India începuse revoluția. Allan, neînțelegând normele sociale dintr-o cultură atât de diferită de a sa, crede că Narendra Sen dorește să-l însoare cu fiica lui, când, de fapt, planul era altul.

Acest conflict exterior se va prelungi de-a lungul romanului, căci bengalezul Narendra Sen, tatăl fetei, întruchipează **opoziția dintre libertatea dragostei și constrângerile tradiției**. Apropierea dintre Allan și Narendra Sen facilitează întâlnirea tânărului cu fiica indianului, Maitreyi. În scurtele lor întâlniri, precum vizita pe care Maitreyi i-o face la spital împreună cu tatăl ei, Allan nu se simte atras de aceasta, însă, treptat, în special după instalarea în casa inginerului, percepția lui se modifică. Astfel, „fata urâtă” de la început devine o femeie atrăgătoare, care îl cucerește cu aerul său misterios. Relația dintre cei doi suportă o serie de transformări, de la înfiriparea sentimentului erotic, până la conștientizarea iubirii puternice pe care și-o poartă unul altuia. Cei doi tineri se apropie tot mai mult cu ocazia lecțiilor de bengaleză oferite lui Allan, deși, inițial, Maitreyi pare a-l considera doar un bun prieten. Pe măsură ce o cunoaște mai bine pe Maitreyi, Allan cunoaște totodată lumea indiană, adolescenta devenind un simbol al exoticului Orient.

Conștient de diferențele culturale masive dintre ei, Allan hotărăște să treacă la hinduism pentru a face posibilă căsătoria cu Maitreyi și se săvârșește logodna secretă. După acest moment, întâlnirile îndrăgostiților devin tot mai dese, chiar dacă familia fetei îi supraveghează atent. Allan începe să fie gelos pe fiecare gest prietenesc pe care vreun bărbat îl face la adresa tinerei fete, iar la aniversarea zilei în care aceasta împlinește șaptesprezece ani, atinge un punct culminant. În cadrul aniversării, fata lansează un volum de versuri, iar la eveniment participă mulți bărbați de renume din lumea artei și a literelor. Allan vede în fiecare dintre aceștia un posibil rival, dar evenimentul este întrerupt de criza lui Chabu, care a vrut să sară de la balcon.

Un mic **conflict exterior** este și **cel dintre Chabu și Allan**, căci, în timpul unei excursii în împrejurimi, Chabu constată iubirea dintre Maitreyi și Allan și o divulgă părinților, ceea ce provoacă o adevărată dramă. Chabu suferă de un dezechilibru psihic, însă nu are intenții negative. Acest moment reprezintă punctul culminant al acțiunii romanului. Furios și surprins să afle despre cele întâmplate, Narendra Sen îl alungă pe Allan din casa lui.

**Diferența dintre cele două mentalități**, orientală și occidentală, este pusă în evidență de concepția despre iubire a celor doi tineri, exponenți ai acestor mentalități. Tânărul realizează, așadar, prea târziu, că uniunea oficială cu Maitreyi era imposibilă, deoarece ea aparținea castei brahmanilor, iar căsătoria cu cineva din afara castei sale ar fi atras după sine rușinea întregii familii.

**Un alt conflict exterior** este și **cel dintre Maitreyi și Narendra Sen**, tatăl ei, căci relația dintre ei nu este una tocmai bună, fata încercând să ia asupra ei toată vina legăturii cu Allan. Mai mult decât atât, Maitreyi i se dăruiește vânzătorului de fructe, crezând că, în acest fel, va fi alungată din casă și se va reîntâlni cu Allan. Tatăl fetei refuză, însă, s-o alunge și o închide în cameră. Chiar și după ce toată lumea află despre povestea lui Allan și a lui Maitreyi, Narendra Sen insistă ca fata să locuiască în casa lor, sperând ca, prin intermediul studiilor de filosofie, aceasta să poată avea o viață, pe cât posibil, demnă.

Allan, dezamăgit de experiența aceasta, tulburat de **conflictul interior** care se naște în sufletul lui, se retrage în munții Himalaya, sperând să-și recapete liniștea interioară. Dacă la început, **conflictul său interior era generat de orgoliu**, fiind convins că indienii sunt inferiori europenilor, toate convingerile îi sunt date peste cap de idila cu Maitreyi. Chiar dacă a avut o aventură pasageră cu Jenia Isaac, o evreică finlandeză, idila îi confirmă imposibilitatea de a o uita pe Maitreyi. Apoi, Allan pleacă la Singapore, unde îl întâlnește pe nepotul doamnei Sen, care îi povestește despre încercarea de emancipare a lui Maitreyi. Romanul se încheie cu **frământările lui Allan** și siguranța faptului că nu va reuși să o uite pe cea de care se îndrăgostise.

În concluzie, romanul „Maitreyi” este un roman al experienței, care valorifică trăirile interioare ale personajelor pe baza unor experiențe definitorii. Autenticitatea romanului se datorează atât perspectivei narative subiective, cât și experienței autorului în Bengal, Eliade fiind deosebit de preocupat de culturile Indiei.

# Relația incipit-final

Într-o operă literară de ficțiune, **incipitul și finalul** sunt secvențe narative care efectuează tranziția cititorului dinspre lumea reală către cea fictivă (universul operei) și invers. **Incipitul, formulă de început** a unui roman sau a unei nuvele, influențează puternic desfășurarea ulterioară a acțiunii operei. **Finalul**, pe de altă parte, reprezintă**formula de încheiere a unei opere literare** și ilustrează perspectiva autorului asupra evenimentelor prezentate. Finalul nu este mereu același cu deznodământul, în ciuda a ceea ce am fi tentați adesea să credem. Acesta poate fi deschis (ceea ce înseamnă că opera poate continua, asemenea romanului „Ultima noapte de dragoste, întâia noapte de război”), sau închis (unde totul este lămurit la sfârșit, nefiind nevoie de clarificări, precum în nuvela „Alexandru Lăpușneanu”).

„Maitreyi” este un roman scris de Mircea Eliade, publicat pentru prima dată în perioada interbelică, în anul 1933, la București. Opera este inspirată din experiența reală a scriitorului: idila ce a avut loc între Eliade și Maitreyi Devi, o poetă și romancieră născută în India, în regiunea Bengalului de Vest. Având în vedere conexiunea puternică dintre faptele prezentate în cadrul romanului și experiența personală a autorului, „Maitreyi” se încadrează (pe lângă a fi roman modern, subiectiv) și în categoria romanelor experienței și autenticității.

Din**incipitul romanului,** cititorul își dă seama imediat de faptul că narațiunea se realizează la persoana întâi, faptele fiind povestite din perspectiva personajului-narator, Allan. De asemenea, **incipitul îi permite cititorului să se familiarizeze cu timpul și locul acțiunii** (Calcutta și Singapore, în prima parte a secolului XX).

Așadar, tânărul inginer englez Allan, alter-ego al scriitorului, se angajează în India, Calcutta, la o societate de canalizare a deltei. Când se îmbolnăvește de malarie și este internat în spital, inginerul hindus Narendra Sen îl invită pe Allan să locuiască în casa lui până când avea să se însănătoșească. **Din incipit deducem că povestea de dragoste dintre Allan și Maitreyi** este prezentată după încheierea acesteia, întrucât protagonistul decide să scrie într-un caiet această etapă din viața lui, folosind jurnalul său. Din modul său de exprimare ne dăm seama de faptul că nu reține exact ziua în care a cunoscut-o, ci doar locul unde întâlnirea s-a petrecut: într-un târg. Allan era însoțit de un prieten englez cu care plecase să aleagă niște cărți pentru cadourile de Crăciun pe care urma să le ofere. Atunci o vede pe Maitreyi pentru prima dată. Ea se afla în mașina tatălui său.

**Incipitul** cuprinde și o parte din **portretul protagonistei,** așa cum o văzuse Allan pentru prima dată. Perspectiva lui avea, însă, să se schimbe curând. La început, trăsăturile exotice ale fetei i-au provocat repulsie tânărului, care descrie sentimentele trezite în el de către fată drept „un foarte surprinzător dispreț. Mi se părea urâtă…”. Portretul ulterior pe care personajul-narator îl realizează în roman dezvăluie, însă, detalii deosebite privind trăsăturile tinerei, care încep să capete un farmec aparte pentru Allan. Treptat, el o compară mai degrabă cu o zeitate decât cu o ființă umană, acesta constituind un indiciu referitor la modul în care avea să evolueze relația lor.

Astfel, în primele luni, locuind în apropierea lui Maitreyi, Allan devine hipnotizat de această ființă profundă, care îi pare venită parcă dintr-o altă lume. Fascinat de modul în care tânăra percepea dragostea, personajul-narator parcurge drumul cunoașterii prin iubire, inițiat de Maitreyi. El se convertește, sperând că, trecând la hinduism, se va putea căsători cu fata. Din nefericire, datorită neatenției surorii mai mici a lui Maitreyi, secretul celor doi ajunge la urechile lui Narendra Sen, care îl alungă pe Allan din casa lui și nu acceptă uniunea celor doi, așa cum sperase tânărul. Pesemne, din cauza diferențelor culturale, acesta interpretase ospitalitatea gazdei sale drept semn că și-ar dori ca această uniune să aibă loc.

**Finalul romanului** pare a fi construit în **antiteză cu incipitul**, întrucât la sfârșit se reia o ipostază similară a personajului-narator care, aflat la o masă într-un restaurant, discută cu nepotul doamnei Sen, în încercarea de a afla ce se întâmplase cu Maitreyi după despărțirea lor, precum și detalii despre viața femeii în prezent. Află că, după plecarea sa, Maitreyi încercase să fugă de acasă, dar nici viața familiei fetei nu fusese ușoară. Tânăra bengaleză rămâne un etern mister pentru europeanul îndrăgostit și confuz, astfel încât romanul are final deschis. Acest mister este întreținut de sfârșitul operei, odată cu frământările lui Allan, rezultate în urma încercărilor zadarnice de a o înțelege pe Maitreyi. Confuzia se accentuează pe măsură ce cititorul este atras în nesiguranța personajului narator: „…Și dacă n-ar fi decât o păcăleală a dragostei mele? De ce să cred? De unde să știu eu? Aș vrea să privesc ochii Maitreyiei”. O altă concluzie pe care o putem deduce din acest final este aceea că Allan nu a reușit să înțeleagă alegerile pe care Maitreyi le-a făcut după despărțirea lor. De aici ne dăm seama de incapacitatea lui Allan de a o înțelege, de fapt, pe ea.

**În concluzie**, romanul Maitreyi prezintă o **relație parțial antitetică** între **incipit și final**. Opera are un final deschis, menit să întrețină enigma reprezentată de personajul principal feminin, tânăra bengaleză Maitreyi, pe care Allan, venit dintr-o cultură vestică îndepărtată, nu va reuși vreodată să o dezlege cu adevărat.

# Allan

„Maitreyi” este un roman modern, exotic, al experienței, apărut în perioada interbelică. Publicat pentru prima dată în anul 1933, acesta plasează în centrul său povestea de dragoste dintre Allan (un alter-ego al scriitorului Mircea Eliade, autorul romanului) și Maitreyi Devi, o tânără indiancă.

**Allan este personajul principal al romanului**, având dublu rol: cel de personaj și cel de narator. Ca tipologie, el reprezintă **îndrăgostitul analitic și lucid**, pentru care dragostea devine o altă cale spre cunoaștere. Tânăr englez de numai douăzeci și patru de ani, Allan sosise în India, regiunea Bengal, pentru a lucra, dar se îmbolnăvește de malarie și este internat în spital. Narendra Sen, tatăl Maitreyiei, îl invită pe protagonist să locuiască la el acasă de îndată ce acesta se însănătoșește.

Allan este **caracterizat atât în mod direct** (în principal, prin autocaracterizare), cât și în**mod indirect** (de către alte personaje, din propriile fapte, gânduri și vorbe). Allan, aflat la început de drum în cariera sa, declară despre sine însuși că era „foarte mândru de cetățenia și descendența mea continentală”, iar în India, el se simțea „singurul stăpân”. Deși pare foarte **încrezător în sine și în ceea ce știe**, această atitudine poate fi pusă cu ușurință numai pe seama vârstei sale fragede, întrucât întâlnirea cu Maitreyi l-a tulburat nespus. Aceasta nu s-a întâmplat, însă, deodată, ci treptat, astfel încât personajul declară: „niciodată nu m-am gândit la dragoste în cele dintâi luni petrecute în tovărășia Maitreyiei”. **Luciditatea** caracteristică eroilor romanelor moderne împiedică ciocniri pasionale, iubirea născându-se din altfel de afinități.

Dorind să înțeleagă sentimentele pe care le are pentru Maitreyi, **Allan este cuprins de un tumult interior**, întrucât ceea ce simțea era cu totul nou pentru el. Provenind dintr-o cultură occidentală, în cadrul căreia expresia fizică a sentimentului erotic predomina, el se confruntă cu o cu totul altă legătură. Fata îl ajută să înțeleagă o altă dimensiune a iubirii, cu o componentă puternic spiritualizată, astfel încât tânărul decide să se convertească la hinduism. Aceasta este latura pasională a personajului principal, ea fiind legată mai puțin de universul material și mai degrabă de valorile spirituale, pe care el este dispus să le preia de îndată ce se îndrăgostește de Maitreyi. Allan se dovedește, deci, a fi profund, însetat de cunoaștere și foarte deschis la a înțelege lumi, perspective și feluri diferite de a gândi și simți.**Este atras de exotic, de necunoscut**, văzând în tânăra indiancă un mister care se dorea deslușit.

Monologul interior și autointrospecția au rolul unor **tehnici de analiză psihologică a protagonistului**, aflat veșnic în căutare de noi tărâmuri, de explicații, de răspunsuri la marile întrebări care au tulburat umanitatea dintotdeauna. Cu toate acestea, el nu este dornic doar de explorarea mediului extern, ci urmărește să atingă și o mai bună cunoaștere de sine. **Își analizează cu atenție fiecare sentiment și gând**: „Totuși n-am scris nimic în jurnalul meu, și astăzi, când caut în acele caiete orice urmă care să mi-o poată evoca pe Maitreyi, nu găsesc nimic. E ciudat cât de incapabil sunt să prind evenimentele esențiale, să ghicesc oamenii care schimbă mai târziu firul vieții mele”.

Cu toate că firea dilematică a lui Allan îi ușurează calea către înțelegerea unor noi culturi și mentalități, **există momente în care el nu reușește să înțeleagă corect intențiile celor din jurul său**. De exemplu, amabilitatea, căldura și comportamentul primitor al lui Narendra Sen este înțeles de către Allan drept încurajare a relației dintre el și Maitreyi. Din nefericire, însă, imediat ce relația lor încetează a mai fi un secret, protagonistul este izgonit din casa unde fusese primit cu atâta deschidere. Astfel, are loc o despărțire forțată de fata de care se îndrăgostise cu atâta profunzime. Allan resimte intens durerea rupturii: „am avut o noapte sălbatecă”, „zadarnic mușcam perna, zadarnic mă mușcam să nu țip”, „să mă înec în Gange și să afle Sen cât de curat o iubeam pe Maitreyi”. El ajunge să ia în considerare chiar posibilitatea de a-și pune capăt zilelor: „Gândul sinuciderii mi-a apărut deodată în toată lașitatea și ridicolul lui”. În mod surprinzător, chiar și atunci când disperarea îl cuprinde într-atât încât să-i treacă prin minte posibilitatea sinuciderii, personajul este capabil să realizeze dezavantajele acestei idei, analizându-și propriile sentimente.

**În concluzie**, personajul Allan, construit ca **alter-ego al autorului**, întruchipează eroul masculin modern, caracterizat de luciditate și de o continuă căutare a răspunsurilor la marile întrebări existențiale. „Maitreyi” prezintă dragostea ca dimensiune esențială a experienței existențiale umane. Fiind un roman al autenticității, el este o îmbinare a mai multor specii literare (eseul, jurnalul, reportajul), având drept sursă principală de inspirație experiența reală a lui Eliade în India.

# Chabu

Publicat pentru prima dată în anul 1933, „Maitreyi” este unul dintre cele mai faimoase romane ale lui Mircea Eliade, istoric al religiilor, scriitor, filosof și profesor român. Opera se concentrează asupra poveștii de dragoste dintre Allan, un alter-ego al autorului, tânăr englez venit să locuiască pentru o perioadă în Bengal, și Maitreyi Devi, fiica gazdei lui Allan.

**Personaj secundar, feminin, multidimensional, individual**, Chabu este sora mai mică a lui Maitreyi. Ea este caracterizată atât în **mod direct**, cât și în mod **indirect**, fiind văzută mai ales din perspectiva personajului-narator, Allan. Astfel, prima impresie pe care fetița o lasă asupra lui Allan este marcată de o oarecare indiferență, chiar și de puțin amuzament, fiindcă era vorba despre un copil „de vreo zece-unsprezece ani, care purta părul tuns și rochie de stambă, dar fără ciorapi și fără pantofi; iar pulpele și brațele ei goale, și fața ei oacheșă, frumoasă, mă făceau s-o compar în gând, amuzat, cu o țigăncușe”. **Vestimentația personajului** dezvăluie lipsa de vanitate caracteristică, de obicei, copiilor, precum și o libertate comportamentală ce denotă **inocență**.

Panteismul ce caracterizează viziunea lui Chabu asupra lumii este o trăsătură indusă prin educația primită în mediul familial. Ea denotă mediul cultural din care fetița provine, radical diferit de contextul vestic. Astfel, precum Chabu însăși, Maitreyi și, în cele din urmă, Allan observă, micuța este „un suflet panteist. Nu face deosebire dintre sentimentele ei și ale obiectelor; de pildă, dă turte unui pom, pentru că ea mănîncă turte, deși știe că pomul nu poate mânca. Foarte interesant”. Astfel, Chabu reprezintă o „revelație” pentru personajul-narator, un adevărat „document” în carne și oase, inițial mai degrabă o curiozitate decât o ființă umană. În comparație cu sora ei mai mare, fetița se află și într-un dezavantaj fizic, fiindcă pielea ei e mai închisă la culoare. Astfel, gândindu-se la viitorul surorii sale, Maitreyi declară că „Chabu are să se mărite mai greu, pentru că e mai neagră și va trebui să i se dea mai mulți bani...”.

După o perioadă în care Chabu este foarte bolnavă, criza ei semănând cu o nebunie temporară, ea își revine, manifestându-și totodată aprobarea față de iubirea dintre Allan și Maitreyi. **Sensibilă, cu un acut spirit de observație**, ea o îndeamnă pe Maitreyi să-l sărute pe „dada” (porecla pe care i-o dăduse lui Allan), la care ajunsese să țină foarte mult: „eu eram fericit că această soră mai mică a mea (într-adevăr, o iubeam foarte mult pe Chabu) a înțeles dragostea noastră”. Cu toate acestea, spiritul de observație al micuței va fi și cauza încheierii tragice a poveștii de dragoste dintre cei doi, fiindcă, într-un moment de slăbiciune inocentă, ea îi dezvăluie mamei sale legătura dintre Allan și Maitreyi: „În ziua aceea, d-na Sen o spăla pe cap, și Chabu plîngea mereu. A întrebat-o de ce plânge și a răspuns că pe ea nu o iubește nimeni, iar pe Maitreyi toată lumea”. Când doamna Sen o întreabă care este cauza acestei presupuneri, micuța răspunde că „Allan dadà o sărută și ține mîna la pieptul ei, iar pe mine nu mă sărută nimeni...”. Acest ultim episod dezvăluie **nevoie de dragoste pe care Chabu o simțise**, până atunci, în tăcere: „Suferea și plângea atât de sincer, încât d-na Sen a întrebat-o de mai multe ori, și Chabu a mărturisit tot ce-a văzut: cum stăteam noi doi împreună și râdeam, și ne sărutam, și ne strângeam în brațe la lacuri (iar eu, care credeam că Chabu nu observă nimic)”.

**În concluzie**, Chabu este un **personaj tragic**, cu un rol pe cât de important, pe atât de negativ și nedorit în povestea de dragoste dintre Allan și Maitreyi. Personajul este cât se poate de necesar în cadrul romanului, întrucât Chabu este utilizată de către autor drept pretext pentru încheierea idilei celor doi îndrăgostiți.

# Maitreyi

„Maitreyi”, opera literară publicată de către Mircea Eliade în **perioada interbelică**, reprezintă un **roman al experienței**, acesta având la bază însemnările autorului din timpul studiilor în India. Impresia de autenticitate este conferită de **caracterul subiectiv** al romanului, dar și de faptul că punctul de pornire al acestuia se regăsește într-o **experiență exotică** întâlnită și în biografia autorului. Maitreyi, personajul feminin, trăiește o poveste de dragoste cu Allan, personajul-narator, iubirea lor fiind supusă regulilor tradiției.

Maitreyi este **personaj principal, feminin, individual, eponim și complex** prin problematica pe care o propune și exotic în raport cu mentalitatea occidentală a naratorului. Personajul este inspirat din experiența reală a autorului, Eliade trăind o poveste de dragoste cu o indiancă pe nume Maitreyi, fiica gazdei sale din India. Întâmplările sunt puse pe seama lui Allan, personaj-narator care relatează la persoana I. Jurnalul lui Eliade se suprapune parțial peste jurnalul lui Allan, notițele acestuia din urmă, rescrise și interpretate, alcătuind subiectul romanului. Perspectiva narativă actorială permite conturarea imaginii exotice a femeii orientale din punctul de vedere al personajului-narator, reprezentant al culturii occidentale.

**Trăsăturile Maitreyiei** sunt evidențiate atât prin **metoda caracterizării directe**, cât și prin cea a **caracterizării indirecte**. Caracterizarea directă este realizată de către Allan, acesta punând în lumină **portretul fizic** al Maitreyiei, atunci când o vede pe aceasta pentru prima dată: „Mi se părea urâtă – cu ochii ei prea mari și prea negri, cu buzele cărnoase și răsfrânte, cu sânii puternici, de fecioară bengaleză crescută prea plin, ca un fruct trecut în copt”. Această primă impresie se va modifica pe măsură ce Allan o va cunoaște mai bine pe Maitreyi, îndrăgostindu-se treptat de aceasta. Astfel, fata urâtă devine o femeie atrăgătoare care îl cucerește cu aerul său misterios: „Maitreyi mi s-a părut, atunci, mult mai frumoasă, în sari de culoarea ceaiului palid, cu papuci albi cusuți în argint, cu șalul asemenea cireșelor galbene […]”. Detaliile vestimentare accentuează exotismul femeii orientale, aceste veșminte tradiționale fermecând ochii occidentalului.

Tot prin **metoda caracterizării directe** sunt evidențiate **trăsături morale ale personajului**, dezvăluite de către Allan. Acesta consemnează **timiditatea fetei și misterul care îi învăluie întreaga ființă**: „nu izbuteam să înțeleg ce taină ascunde făptura aceasta în mișcările ei moi, de mătase, în zâmbetul timid”. Atras tot mai mult de acest „suflet nepătruns și neînțeles”, Allan încearcă să dezlege enigmele ascunse în privirea timidă a adolescentei de șaisprezece ani. Impresionat de calitățile fetei, Allan remarcă faptul că Maitreyi „fără îndoială e cea mai talentată și enigmatică fată din câte am cunoscut […]”.

Prin **caracterizare indirectă**, pornind de la gesturi, comportament, relațiile cu celelalte personaje, sunt reliefate și alte **trăsături de personalitate**. Maitreyi îl cunoaște pe Allan, inginerul european venit în India, prin intermediul tatălui său, Narendra Sen, acesta din urmă invitându-l pe Allan să locuiască o perioadă la el acasă. Cei doi tineri se apropie tot mai mult cu ocazia lecțiilor de bengaleză oferite lui Allan, deși, inițial, Maitreyi pare a-l considera doar un bun prieten. Cunoscând-o mai bine pe Maitreyi, Allan cunoaște totodată lumea indiană, adolescenta fiind un simbol al exoticului Orient. **Inteligentă și instruită**, Maitreyi îl surprinde pe Allan cu preocupările sale intelectuale. Ea scrie și ține discursuri filosofice în fața auditoriului, este cunoscută și apreciată de către elita bengaleză, compune poezii și îl are drept guru pe Tagore.

**Inocența fetei** este, de asemenea, o trăsătură definitorie. Ea îi povestește lui Allan despre iubirea pe care o simțea în copilărie pentru un copac cu șapte frunze. Naivă fiind, Maitreyi nu își dă seama că este prinsă într-un joc al dragostei. Ulterior, sentimentele devin tot mai puternice, iar cei doi îndrăgostiți conștientizează că iubirea lor e prea mare pentru a putea fi negată. Astfel, inocența este armonios îmbinată cu senzualitatea și sentimentul suprem al iubirii, ilustrativ fiind episodul logodnei simbolice a celor doi, oficiate în secret de Maitreyi, prin invocarea întregii naturi. Prin urmare, tema romanului, iubirea, este valorificată printr-un ceremonial în cadrul căruia Maitreyi rostește un jurământ în fața elementelor naturii: „Mă leg de tine, pământule, că eu voi fi a lui Allan și nimănui altuia. Voi crește din el ca iarba din tine. Și cum aștepți tu ploaia, așa îi voi aștepta eu venirea, și cum îți sunt ție razele, așa va fi trupul lui mie.”. Acest legământ dovedește dragostea imensă a adolescentei, al cărei spirit feciorelnic se împletește cu dorința de a se uni cu ființa iubită.

Planurile le sunt însă anulate în mod neintenționat de către Chabu, sora Maitreyiei, care dezvăluie părinților idila celor doi. Se prefigurează, astfel, un conflict între sentimentele puternice de iubire al cuplului Maitreyi-Allan și interdicția pusă de Narendra Sen, acesta reprezentând vocea tradiției. Iubirea imposibilă dintre o indiancă și un european are la bază conflictul cultural dintre Orient și Occident, lupta dintre două mentalități opuse. Obligat să părăsească locuința lui Narendra Sen, Allan se retrage în Himalaya pentru a-și vindeca sufletul, iar Maitreyi, sacrificându-se din iubire, se dăruiește unui vânzător de fructe cu scopul de a fi alungată ulterior din casa tatălui său și de a-l putea urma pe Allan, însă fără izbândă. Fraza lui Allan din finalul romanului „Aș vrea să privesc ochii Maitreyiei…” sugerează faptul că nici distanța temporală, nici cea spațială nu poate anula sentimentul pur al iubirii.

Consider că Maitreyi este un **personaj original, exotic, o întruchipare a iubirii dincolo de granițele legilor nescrise ale tradițiilor**. Feminitatea și inocența îi conferă un farmec aparte, iar spiritul de sacrificiu o transformă într-o eroină asemenea Julietei sau Isoldei, personaje ale literaturii universale.

**Concluzionând**, personajul feminin al romanului impresionează nu doar prin rafinament și candoare, ci și prin autenticitate și prin credibilitate. Având la bază o experiență autobiografică, romanul lui Eliade a trezit mereu interesul cititorilor, aceștia devenind martorii unei iubiri care depășește proba timpului.

# Narendra Sen

Romanul „Maitreyi” a fost publicat pentru prima dată în anul 1933, fiind inspirat de călătoria autorului în Bengal, unde a și trăit o bună perioadă de timp. Pe fondul poveștii de dragoste dintre Maitreyi și englezul Allan (un alter-ego al lui Eliade), opera înfățișează aventura descoperirii unei culturi noi, alături de marile diferențe dintre cultura „vestică” și cea specifică zonei Bengalului.

Fiind un roman, „Maitreyi” are o acțiune complexă, la care participă personaje riguros construite, adeseori surprinse în evoluție. **Narendra Sen este capul familiei sale** și, totodată, gazda lui Allan, pe care-l primește în gospodăria lui și pe care-l tratează de parcă i-ar fi fost fiu. **Personaj secundar, masculin, individual**, Narendra Sen este **inginer și lucrează în amenajări fluviale**, asemenea lui Allan, pe care-l primește în casa lui după ce tânărul se îmbolnăvește de malarie. Astfel, șederea lui Allan devine mai plăcută, mai confortabilă și, cu siguranță, mai interesantă.

**Tatăl lui Maitreyi și al lui Chabu**, Narendra Sen locuiește alături de soția și copiii lui în cartierul Bhowanipore din Calcutta. **Caracterizat direct** de către personajul-narator, el are un **statut social înalt în societatea în care trăiește**, fiind descris ca „foarte cunoscut și respectat în Calcutta, fiind cel dintâi inginer laureat din Edinburgh”. Cu toate acestea, Allan remarcă și faptul că fizicul domnului Sen lăsa de dorit, dar această observație este făcută în contextul proaspetei iubiri pentru Maitreyi, pe care o văzuse tot lipsită de frumusețe la primul contact. După ce se îndrăgostește, totuși, de Maitreyi, i se pare ciudat că un om atât de „urât și inexpresiv” putea fi tatăl ei. Tânăr și oarecum naiv, Allan se întreabă cum de un om cu „ochii atât de bulbucați și gura atât de mare” reușise să câștige simpatia și respectul comunității. Într-adevăr, **aspectul personajului nu este deosebit de plăcut**, cu „un cap rotund și tuciuriu, cu fruntea joasă și părul negru, încrețit, iar trupul scund, umerii încovoiați, pântecul diform și picioarele scurte”.

Această nedumerire atrage după sine admirația lui Allan, care își respectă gazda, observând cum îți câștigase statutul social prin puterea propriei personalități. Astfel, Narendra Sen este descris ca fiind „un bărbat seducător, deștept și subtil, instruit, plin de humor, blând și drept”. El înțelege imediat pasiunea lui Allan pentru descoperirea unor noi culturi, observând și profunzimea acestuia, drept pentru care își asumă în viața englezului un **rol patern**, dându-i sfaturile pe care i le-ar fi dat un tată înțelept: „Dumneata, Allan, ai alte drumuri înainte. Viața anglo-indienilor ăștia nu e demnă de dumneata. Eu aș crede că îți strică mult faptul de a trăi într-o pensiune anglo-indiană; n-ai să iubești niciodată India alături de ei”.

Cu toate acestea, **sprijinul și afecțiunea lui Narendra Sen** sunt oferite în schimbul respectului față de cultura și obiceiurile sale. În clipa în care acesta află despre povestea de dragoste dintre tânărul englez și fiica lui, Maitreyi, domnul Sen își retrage favorurile și îl alungă pe Allan din casa lui, simțindu-se trădat și batjocorit. Aceeași răceală o oferă drept „răsplată” și membrilor propriei familii, dacă aceștia nu respectă cu sfințenie normele sociale. Așadar, pe cât poate fi de blând, generos și săritor, pe atât este de crud, nemilos și neiertător cu cei care nu înțeleg importanța prezervării culturii din care face parte, precum și a principiilor specifice acesteia.

**În concluzie**, Narendra Sen este **reprezentantul purității culturale și conceptuale a Bengalului**, asupra căreia consideră că nu trebuie făcută nicio concesie. Astfel, profund ofensat și trădat de legătura romantică dintre Allan și fiica lui, domnul Sen retrage afecțiunea și favorurile oferite tânărului străin. El este, așadar, întruparea ideii de identitate între individ și cultura sa.

# Fișă de lectură

**Titlul operei literare:** „Maitreyi”

**Autorul:** Mircea Eliade

**Date importante despre viața și activitatea autorului:** Mircea Eliade a fost un istoric al religiilor, scriitor de ficțiune, filozof și profesor român la Universitatea din Chicago. A predat la Chicago din 1957, fiind titular al catedrei de istoria religiilor. Personalitate multilateral dezvoltată, Eliade a fost preocupat de studiul limbilor străine, științele naturii, ocultism, antropologie și, bineînțeles, de istoria religiilor lumii, pe care a sintetizat-o în volumele sale celebre, sub titlul „Istoria ideilor și credințelor religioase”. Este interesat de filosofie și studiază lucrările lui Vasile Conta, Marcus Aurelius și Epictet.  
Eliade este autorul a treizeci de volume științifice, opere literare și eseuri filozofice traduse în 18 limbi și a circa 1200 de articole și recenzii cu o tematică extrem de variată. Opera completă a lui Mircea Eliade ar ocupa peste 80 de volume, fără a lua în calcul jurnalele sale intime și manuscrisele inedite. În anul 1990, a fost declarat membru post-mortem al Academiei Române. S-a stins din viață în aprilie 1986, la Chicago.

**Alte opere ale autorului:** „[Romanul adolescentului miop](https://liceunet.ro/mircea-eliade/romanul-adolescentului-miop)”, „[Noaptea de sânziene](https://liceunet.ro/mircea-eliade/noaptea-de-sanziene)”, „Gaudeamus”, „[Domnișoara Christina](https://liceunet.ro/mircea-eliade/domnisoara-christina)”, „[Nuntă în cer](https://liceunet.ro/mircea-eliade/nunta-in-cer)”, „[Huliganii](https://liceunet.ro/mircea-eliade/huliganii)”, „[La țigănci](https://liceunet.ro/mircea-eliade/la-tiganci)”, „[Isabel și apele diavolului](https://liceunet.ro/mircea-eliade/isabel-si-apele-diavolului)”, „[În curte la Dionis](https://liceunet.ro/mircea-eliade/in-curte-la-dionis)”, „[Întoarcerea din Rai](https://liceunet.ro/mircea-eliade/intoarcerea-din-rai)”, „[Jurnal portughez](https://liceunet.ro/mircea-eliade/jurnal-portughez)”, „[Les trois grâces](https://liceunet.ro/mircea-eliade/les-trois-graces)”, „[Memorii](https://liceunet.ro/mircea-eliade/memorii)”, „[Nopți la Serampore](https://liceunet.ro/mircea-eliade/nopti-la-serampore)”, „[Nouăsprezece trandafiri](https://liceunet.ro/mircea-eliade/nouasprezece-trandafiri)”, „[Pe strada Mântuleasa](https://liceunet.ro/mircea-eliade/pe-strada-mantuleasa)”, „[Secretul doctorului Honigberger](https://liceunet.ro/mircea-eliade/secretul-doctorului-honigberger)”, „[Șantier](https://liceunet.ro/mircea-eliade/santier)”, „[Șarpele](https://liceunet.ro/mircea-eliade/sarpele)”, „[Un om mare](https://liceunet.ro/mircea-eliade/un-om-mare)”.

**Date despre operă:** Prima ediție a romanului a fost publicată în anul 1933 la București. Acesta este inspirat dintr-o întâmplare reală, și anume, povestea de dragoste dintre însuși Eliade și Maitreyi Devi, poetă și romancieră născută în Bengalul de Vest.

**Specia literară:** Roman

**Tipul romanului:** Roman modern, de analiză psihologică, roman al experienței, roman de dragoste

**Genul literar:** Genul epic

**Curentul literar:** modernism

**Semnificația titlului:** Titlul romanului este același cu numele eroinei, Maitreyi. Criticii literari au văzut în Maitreyi un simbol al exotismului și al „sacrificiului în iubire”, întrucât deznodământul poveștii de dragoste nu este unul fericit.

**Tema principală:** Romanul are ca temă centrală povestea de dragoste dintre cei doi tineri, Allan și Maitreyi. Cei doi trăiesc o experiență de iubire neîmplinită în decorul exotic al Indiei, în Bengal. Deși se iubesc și se admiră reciproc, ei aparțin unor culturi și civilizații diferite, reflectând opoziția dintre Orient și Occident. Pentru Allan, iubirea are semnificația unei duble inițieri: erotică și culturală. Pe de altă parte, pentru Maitreyi, dragostea nu oferă decât iluzia împlinirii cuplului, fiindcă existența umană este privită ca o realitate cu un sens diferit de cel romantic.

**Perspectiva narativă:** Perspectiva narativă în romanul de față este subiectivă, ceea ce înseamnă că relatarea are loc la persoana întâi, singular, din punctul de vedere al protagonistului. Astfel, personajul-narator este implicat în acțiunea romanului.

**Personaje:** Allan, Maitreyi, Narendra Sen, soția acestuia, Chabu, Harold, Lucien Metz, Khokha

**Structura:** Romanul este structurat în 15 de capitole fără titlu. Structura narativă este amplă, acțiunea fiind organizată pe mai multe planuri paralele sau intersectate.

**Rezumat pe scurt:** Allan, un tânăr inginer englez, se angajează în Callcuta, la o societate de canalizare a deltei. În junglă, se îmbolnăvește de malarie și este internat în spital. Inginerul hindus Narendra Sen îl invită pe Allan să locuiască în casa lui pe perioada convalescenței. Narendra Sen intenționează chiar să îl adopte pe Allan, iar apoi să se mute cu toată familia în Anglia, pentru că în India începuse revoluția. Allan, neștiind toate acestea, crede că Narendra Sen dorește să-l însoare cu fiica lui. Deși nu a fost deloc impresionat când a văzut-o pentru prima dată pe Maitreyi, impresia se modifică rapid când o observă în alte contexte. În primele luni, Allan nu se gândește la dragoste, dar fata îl intrigă, în special complexitatea sufletului acesteia, aspect pe care Allan îl observă treptat.

El începe să ia lecții de bengaleză de la Maitreyi, iar el o învață în schimb franceza. Cititorul se familiarizează și cu diferența dintre mentalitățile celor doi, simbol al diferenței dintre două extreme culturale: cea orientală și cea occidentală. Maitreyi îi povestește lui Allan că fusese îndrăgostită de un pom cu șapte frunze, apoi de un tânăr care i-a dăruit o coroană de flori într-un templu, pentru ca în cele din urmă să se lege cu jurământ de Tagore, modelul ei spiritual și „guru” al său. Iubirile lui Allan fuseseră, prin opoziție, mult mai carnale, fiind vide de spiritualitate. Astfel, Allan parcurge drumul cunoașterii prin iubire, inițiat de Maitreyi. El se adaptează la spiritualitatea fetei, este inițiat și convertit, sperând că, trecând la hinduism, se va putea căsători cu Maitreyi.

Maitreyi consideră că uniunea lor „a fost poruncită de cer”. Înainte de a accepta actul iubirii fizice cu Allan și pentru a evita păcatul iubirii fără rod, tânăra depune un jurământ cosmic -legământul dragostei, în fața pământului, a apei, a pădurii, a cerului, și îi dăruiește lui Allan un inel.

Legătura lor este trădată involuntar de Chabu, sora lui Maitreyi, iar, drept urmare, Narendra Sen îl alungă pe Allan. Acesta află abia acum că o căsătorie cu Maitreyi era imposibilă, deoarece ea aparține castei brahmanilor, iar căsătoria cu cineva din afara castei sale ar fi atras după sine rușinea întregii familii.   
În casa inginerului Sen se instalează nefericirea: tatăl orbește, iar Chabu moare în urma unor crize de nebunie. Brutalizată de tată, Maitreyi ia asupra ei întreaga vină. Începe o legătură cu vânzătorul de fructe, în speranța că va fi alungată din casă și va putea pleca împreună cu Allan. Pe culmile disperării, Allan rătăcește o vreme pe străzile din Calcutta, iar apoi se retrage în munții Himalaya pentru a-și recăpăta liniștea interioară. Are o aventură trecătoare cu Jenia Isaac, o evreică finlandeză, însă idila îi confirmă autenticitatea celor trăite alături de Maitreyi.

Allan pleacă la Singapore, unde îl întâlnește pe nepotul doamnei Sen, care îi povestește despre încercarea lui Maytreyi. Romanul se încheie cu frământările lui Allan și siguranța faptului că nu va reuși să o uite pe cea de care se îndrăgostise. Astfel, finalul este unul deschis.