**Conflicte**

Nuvela „Moara cu noroc” a fost încadrată de către criticii literari în trei categorii distincte. Astfel, ea este atât o **nuvelă socială**, cât și una **psihologică și tragică**. Prima publicare a operei de față a avut loc în anul 1881, în volumul de debut al lui Ioan Slavici, intitulat „Novele din popor”. Acest volum a reprezentat în literatura română un model de scriere realistă și tradiționalistă, având specific național și fiind caracterizată de o remarcabilă autenticitate.

**Tema operei** are **valoare moralizatoare**, astfel încât dă de înțeles cititorului că liniștea sufletească se află mai presus de bogăția materială. Mesajul lui Slavici este transmis cu claritate încă din incipitul nuvelei, prin intermediul unui personaj secundar: bătrâna soacră a lui Ghiță, protagonistul. Aceasta rostește vorbe înțelepte, reprezentative pentru tema nuvelei: „- Omul să fie mulțumit cu sărăcia sa, căci, dacă e vorba, nu bogăția: ci liniștea colibei tale te face fericit”.

**Subiectul nuvelei** este construit în manieră clasică (se pot identifica momentele subiectului), deși acțiunea nu este lineară, întrucât se desfășoară pe mai multe planuri. Protagonistul, Ghiță, este situat în prim-plan, iar evoluția lui este urmărită pe tot parcursul operei. Acțiunea are loc în Ardeal, la hanul „Moara cu noroc”, situat la o răscruce aflată în drum spre Ineu. Întâmplările se petrec în decursul unui an, între sărbătoarea Sfântului Gheorghe și Paști.

**Conflictele principale** în „Moara cu noroc” sunt în număr de două, unul dintre ele fiind **exterior**, iar celălalt, **interior**. Cele două conflicte alternează pe parcursul operei, potențându-se reciproc. Astfel, **conflictul exterior are loc între Ghiță și Lică Sămădău**. Ghiță este un cizmar devenit hangiu la „Moara cu noroc”, unde locuia împreună cu familia sa. Inițial, Ghiță este dedicat familiei sale, fiind un soț și un tată iubitor, mulțumit cu simplitatea sa și bucuros că noua ocupație la han îi oferea posibilitatea de a le asigura un trai mai bun celor dragi. Pe parcurs, însă, personalitatea lui Ghiță are de suferit din cauza patimii înavuțirii. El cade pradă insistențelor și șantajelor lui Lică Sămădău, un porcar bogat amestecat în afaceri ilegale. Îi cere lui Ghiță informații despre drumeții care treceau pe la han. Atunci se declanșează și lupta interioară a lui Ghiță, care, motivat de patima înavuțirii, dar și de frica lui Lică Sămădău, cade de acord asupra acestui parteneriat periculos.

Ghiță își dorește nespus depășirea propriei condiții sociale și speră că înțelegerea cu porcarul îl va ajuta să realizeze ceea ce își propusese. Dorințele sale, însă, sunt contradictorii, întrucât, pe de-o parte, el vrea să păstreze liniștea familiei sale, precum și pacea lui sufletească. Pe de altă parte, însă, el este orbit de posibilitatea îmbogățirii rapide și fără efort, ceea ce îl face să lase în urmă dorința de a constitui un exemplu pentru copiii săi. **Conflictul interior care îl macină pe protagonist** îl îndepărtează de el însuși, de valorile și principiile la care ținea odinioară. Mereu îngrijorat de perspectiva unor consecințe nefaste (aduse de înțelegerea dintre el și Lică), Ghiță decide să se protejeze preventiv. Așadar, își găsește o slugă („Marți”), apoi face rost de doi câini și două pistoale. Din omul pașnic, liniștit și împăcat care era odinioară, Ghiță se transformă într-unul irascibil, întunecat, îndepărtându-i soția lui, Ana, și pe copiii lor.

Când îl surprinde pe Lică mângâind câinii, Ghiță se îngrozește, înțelegând că era lipsit de apărare, în ciuda tuturor măsurilor de precauție pe care și le luase. Porcarul atentează chiar și la integritatea familiei lui, simțindu-se atras de Ana, cu care vrea să danseze. La început, Ghiță o încurajează pe aceasta să-i facă pe plac lui Lică, însă când îi vede dansând împreună, devine gelos. Când situația la han se înrăutățește, totul pare să indice că Lică este vinovat pentru tot ceea ce se petrece. Arendașul de la „Moara cu noroc” este jefuit și bătut, iar o femeie și copilul ei sunt uciși. Jandarmul Pintea, singurul prieten adevărat al lui Ghiță, se afla demult pe urmele lui Lică, astfel încât, când Ghiță realizează că îi permisese prea multe porcarului, apelează la ajutorul tovarășului său pentru a-l demasca pe infractor.

Pentru a duce la bun sfârșit planul demascării, Ghiță se vede nevoit să îi permită lui Lică să o seducă pe Ana. Pintea este surprins de sacrificiul făcut de Ghiță și reușește, împreună cu prietenul său, să realizeze ceea ce își propuseseră. Prețul plătit pentru acest scop este, însă, deosebit de mare și dureros. Realizând că Ana îl înșelase cu Lică, Ghiță o înjunghie cu cuțitul în inimă, omorând-o, iar Ghiță este și el împușcat. Sămădău le dă ordin tovarășilor săi să găsească banii lui Ghiță, iar apoi să incendieze hanul. Încolțit fiind de Pintea, Lică se sinucide pentru a nu cădea viu în mâinile acestuia. Hanul arde, iar singurii supraviețuitori sunt bătrâna și copiii.

**În concluzie**, conflictele din „Moara cu noroc” sunt complexe, ele fiind de mai multe tipuri. Există **două conflicte principale**: unul exterior (între Ghiță și Lică), care atrage după sine alte conflicte secundare, și unul interior, care are loc în mintea și sufletul lui Ghiță, ca rezultat al parteneriatului cu Lică Sămădău. Conflictele sunt de ordin moral, social (aparent, se petrece între clasa mic-burgheză, căreia îi aparține Ghiță, și cea a „lotrilor”, din care face parte porcarul), psihologic și erotic.