**Eseu**

[Nuvela „Moara cu noroc”](https://liceunet.ro/ioan-slavici/moara-cu-noroc/eseu/particularitatile-nuvelei) a fost publicată pentru prima dată în volumul de debut al lui Ioan Slavici, intitulat „Novele din popor” (1881). Alături de „[Popa Tanda](https://liceunet.ro/ioan-slavici/popa-tanda)”, „[Budulea Taichii](https://liceunet.ro/ioan-slavici/budulea-taichii)” și „[Pădureanca](https://liceunet.ro/ioan-slavici/padureanca)”, „Moara cu noroc” se numără printre cele mai remarcabile nuvele ale lui Slavici.

**Tema nuvelei** este reprezentată de [consecințele negative pe care le are patima banului](https://liceunet.ro/ioan-slavici/moara-cu-noroc/eseu/modul-in-care-se-reflecta-o-tema) asupra sufletului uman. Nu întâmplător, opera începe cu un sfat înțelept rostit de bătrâna soacră a protagonistului: „- Omul să fie mulțumit cu sărăcia sa, căci, dacă e vorba, nu bogăția: ci liniștea colibei tale te face fericit”. Această reacție are loc la aflarea veștii că Ghiță (personajul principal) dorea să ia în arendă hanul „Moara cu noroc”.

[**Viziunea despre lume**](https://liceunet.ro/ioan-slavici/moara-cu-noroc/eseu/tema-si-viziunea-despre-lume)a autorului se deduce cu ușurință după identificarea temei nuvelei, astfel încât Slavici atrage atenția asupra unei problematici semnificative. Pe scriitor îl preocupă chestiunea înstrăinării spirituale a omului în goana după avere. Din această cauză, nuvela are o latură puternic moralizatoare, care atrage atenția asupra ordonării corecte a priorităților oamenilor, precum și a tendinței de „rătăcire” a acestora.

Problematica patimii îmbogățirii este reprezentată prin intermediul [conflictului](https://liceunet.ro/ioan-slavici/moara-cu-noroc/conflicte) principal dintre Ghiță, cizmarul, și Lică Sămădăul, porcar înstărit și amestecat în numeroase fărădelegi. Temut de întreg satul, Lică îl împovărează pe Ghiță cu diverse sarcini ce presupuneau, de obicei, oferirea de informații privind oamenii care se perindau pe la „Moara cu noroc”. Temându-se că îl aștepta o soartă crudă în urma unui refuz, dar și orbit de promisiunea recompenselor, Ghiță încheie acordul cu Lică. Acest „parteneriat” devine, însă, greu de suportat pentru Ghiță și astfel se formează conflictul între [cele două personaje](https://liceunet.ro/ioan-slavici/moara-cu-noroc/eseu/relatia-dintre-doua-personaje). Acestuia i se adaugă și lupta care se dă în sufletul lui Ghiță, care acționează împotriva firii sale, ajungând să regrete amarnic înțelegerea făcută cu Lică și să se considere nedemn de propria familie.

[**Personaj principal**](https://liceunet.ro/ioan-slavici/moara-cu-noroc/eseu/particularitati-de-constructie-a-unui-personaj), masculin și individual, Ghiță este caracterizat atât în mod direct, cât și indirect. Majoritatea trăsăturilor sale se deduc, însă, din faptele, vorbele și gândurile personajului. Cizmarul Ghiță, devenit hangiu la „Moara cu noroc”, este, la început, un soț și un tată iubitor, un om simplu, dar cu dragoste de familie și caracterizat de dorința de a reprezenta un bun exemplu pentru copiii săi. Pe parcurs, însă, caracterul lui Ghiță este întunecat de patima banului, astfel încât până și cele mai duioase și pure sentimente dispar: „chipul frumos al Anei, trupul ei fraged, firea ei blândă și glasul ei dulce nu mai puteau să străbată până la inima lui”. Când regretul pune stăpânire pe mintea sa, devine prea târziu pentru ca lucrurile să revină la normal, iar Ghiță se transformă, dintr-un om harnic și iubitor, într-un adevărat criminal.

În **concluzie**, „Moara cu noroc” este o operă complexă ce oferă o imagine fidelă a vechilor rânduieli din lumea satului românesc (transilvănean). Obiceiurile, credințele, morala și prejudecățile sunt toate prezente în nuvela lui Slavici. Pe lângă aceste elemente, este, de asemenea, zugrăvit tabloul psihologic al mediului rural transilvănean, în manieră obiectivă și profund moralizatoare.

# Tema și viziunea despre lume

„Moara cu noroc” este o **nuvelă psihologică, de factură realistă**întrucât pune accentul pe cunoașterea sufletului omenesc, dimensiunea psihologică evidențiindu-se prin caracterul moralizator, conflictul interior, tematică, relația dintre personaje sau modalitățile de caracterizare ale acestora. **Nuvela oglindește viziunea lui Ioan Slavici asupra lumii satului românesc** și se remarcă nu doar prin autenticitatea universului prezentat, ci și prin complexitatea personajelor, rupte din realitatea cotidiană. Astfel, Slavici pune în lumină pe lângă latura socială, și aspecte psihologice și morale, toate acestea contribuind la crearea unei imagini complete și credibile a lumii conturate.

Structural, creația literară este alcătuită simetric, din XVII capitole integrate între replicile bătrânei soacre, iar din punct de vedere compozițional, poate fi organizată pe momentele subiectului. Reliefând încă din incipitul nuvelei că lăcomia pentru bani și îmbogățirea nu sunt cele mai importante valori: „Omul să fie mulțumit cu sărăcia sa, căci, dacă-i vorba, nu bogăția, ci liniștea colibei tale te face fericit”, **nuvela dezvoltă această temă, sugerând faptul că banul duce la degradarea ființei umane**, iar dorința de îmbogățire alterează echilibrul interior al omului. În acest sens, relevantă este și semnificația titlului, moara fiind un loc diabolic, blestemat, care va „măcina” destinul personajelor, iar norocul având, de fapt, o conotație malefică, ascunde tragismul. În ceea ce privește perspectiva narativă, personajele sunt prezentate de către naratorul omniscient și obiectiv, cu ajutorul narațiunii la persoana a III-a. Perspectiva narativă are un rol important în înțelegerea psihologiei personajelor, facilitând totodată crearea unei relații de complicitate între narator și cititor. Astfel, cu ajutorul unui narator omniscient și omniprezent, cititorul are acces la trăirile intime și la frământările sufletești ale personajelor.

Având la bază ideea lui J. J. Rousseau: „Omul este bun de la natură, societatea îl strică”, **naratorul evidențiază că statutul lui Ghiță**, personajul care evidențiază întreaga problematică a nuvelei, se schimbă odată cu apariția lui Lică Sămădăul. Așadar, momentul crucial al nuvelei, cel care declanșează conflictul principal, este chiar întâlnirea celor două personaje, Ghiță și Lică. Deși la început conflictul părea departe, Ghiță și familia sa fiind fericiți la moară, apariția în peisaj a Sămădăului cel „primejdios” schimbă lucrurile iremediabil. Prin urmare, drama psihologică declanșată îl va măcina pe Ghiță. Caracterul lui Ghiță este transformat pe măsură ce acesta intră tot mai mult în contact cu Sămădăul. Ghiță a devenit „de tot ursuz”, chiar violent și impulsiv: „se aprindea pentru orișice lucru de nimic”, brutalitatea lui fiind evidentă chiar și în raport cu Ana, soția sa, întrucât „își pierdea repede cumpătul și-i lăsa urme vinete pe braț.”. Astfel, aprecierea Anei conform căreia Ghiță, „nu e decât muiere îmbrăcată în haine bărbătești” este justificată, protagonistul fiind vulnerabil și ușor influențabil de către Lică. Prin urmare, putem spune că **tema nuvelei se referă la efectele negative pe care setea de îmbogățire le are asupra individului**, traseul personajului principal ilustrând tocmai dorința de a urca în ierarhia socială, indiferent de mijloace.

**Viziunea despre lume a scriitorului** este vizibilă în **modul de construcție a personajului său**, întrucât Slavici, fidel crezului său realist, consideră că personajele autentice se află în continuă transformare, ele având atât calități, cât și defecte, asemenea oamenilor din realitatea zilnică. De aceea, la început, Ghiță era un bărbat muncitor, onest și iubitor în relația cu familia sa. Inițial, dorința de îmbogățire este firească, ea nedepășind limitele normalului. Apariția Sămădăului determină **dezumanizarea gradată a protagonistului**, acesta devenind slab, laș, lipsit de demnitate. Treptat, Ghiță parcurge un drum al dezumanizării iremediabile, naratorul subliniind involuția personajului aflat sub semnul unor influențe malefice care îl domină. **Episodul semnificativ** în acest sens este acela în care Ghiță se retrage să numere banii singur. De obicei, acest lucru îl făcea împreună cu întreaga familie. **Scena** prezintă un Ghiță egoist, înstrăinat, chiar paranoic, în vreme ce număra banii cu mare grijă pentru a nu fi prins de Ana sau de bătrână. Nuvela evidențiază faptul că **liniștea interioară a unei familii poate fi afectată odată ce elementul perturbator este acceptat**. Chiar și cele mai oneste personaje, fiind cuprinse de slăbiciune, nu se pot sustrage influenței malefice și nu pot rezista tentației de a-și îmbunătăți considerabil situația materială. De aceea Ghiță este atras de afacerile necurate ale lui Lică și ajunge să fie implicat într-un jaf și o crimă, dând apoi socoteală autorităților. De asemenea, fiind lipsit de tărie morală, Ghiță acceptă să își arunce soția în brațele lui Lică, înstrăinându-se definitiv de aceasta: „Joacă muiere, parcă are să-ți ia ceva din frumusețe.”.

În aceste condiții, se evidențiază **conflictul interior**, care se dă între iubirea pentru familie, dorința de a fi un om onest și setea de îmbogățire alături de Lică. Ghiță alege cea de-a doua variantă, dar are momente în care realizează consecințele actelor sale, iar reprezentativă în acest sens este **scena în care este surprins confesându-se copiilor**: „Tatăl vostru e un ticălos.”. Zbuciumul sufletesc este analizat cu atenție de narator, evidențiindu-se complexitatea psihologică a personajului: „Ei! Ce să-mi fac?... Așa m-a lăsat Dumnezeu!... Ce să-mi fac dacă e în mine ceva mai tare decât voința mea?”. Ghiță dă vina pe firea sa prea slabă, fiind conștient de imposibilitatea de a rezista tentației banilor.

**Caracterul moralizator al nuvelei realiste** nu poate fi ignorat, autorul pedepsind personajele care au contribuit la producerea dezechilibrului moral. Împinsă în brațele Sămădăului chiar de către soțul ei, Ana cedează, fiind apoi ucisă de Ghiță. La rândul lui, Ghiță este ucis din ordinul lui Lică, iar acesta din urmă se sinucide. Slavici nu are înțelegere pentru cei care încalcă legile morale și pedepsește personajele după faptele lor. De aceea, în final, hanul este cuprins de flăcări purificatoare, semn al triumfului dreptății. Personajele care supraviețuiesc sunt bătrâna și copiii, singurele personaje oneste. **Nuvela se încheie simetric**, bătrâna considerând că toată nenorocirea e mâna destinului: „Simțeam eu că nu are să iasă bine, dar ala le-a fost dat!...”.

**Concluzionând**, putem spune că **nuvela lui Slavici impresionează nu doar prin complexitate, ci și prin autenticitate,** realismul scriitorului influențând într-o mare măsură construcția personajelor. Caracterul excepțional al nuvelei este conferit de tensiunea epică, ce reiese din viziunea scriitorului, concentrată într-o ipoteză morală: **setea de îmbogățire poate duce la dezechilibru.**

# Particularități de construcție a unui personaj

Care sunt trăsăturile de caracter ale lui Ghiță, cum evoluează relația acestuia cu întreaga familie și ce influență are Lică Sămădăul asupra acestui personaj sunt informații pe care le vei afla citind eseul redactat de către echipa Liceunet. De asemenea, vei ști cum să răspunzi corect la cerința de a scrie un eseu despre particularitățile de construcție a unui personaj dintr-o nuvelă regăsită în mai multe sesiuni de examen.

„Moara cu noroc” este o **nuvelă psihologică, de factură realistă**, care oglindește viziunea lui Ioan Slavici asupra lumii satului românesc. Nuvela se remarcă nu doar prin **autenticitatea universului prezentat**, ci și prin complexitatea personajelor, rupte din realitatea cotidiană. Astfel, Slavici pune în lumină pe lângă latura socială, și aspecte psihologice și morale, toate acestea contribuind la crearea unei imagini complete și credibile a lumii conturate.

Structural, creația literară este alcătuită simetric, din XVII capitole integrate între replicile bătrânei soacre, iar din punct de vedere compozițional, poate fi organizată pe momentele subiectului. Reliefând încă din incipitul nuvelei că lăcomia pentru bani și îmbogățirea nu sunt cele mai importante valori: „Omul să fie mulțumit cu sărăcia sa, căci, dacă-i vorba, nu bogăția, ci liniștea colibei tale te face fericit”, **nuvela dezvoltă această temă, sugerând faptul că banul duce la degradarea ființei umane**, iar dorința de îmbogățire alterează echilibrul interior al omului.

**Ghiță este personajul principal al nuvelei**, întreaga acțiune urmărind **transformarea treptată a personajului însetat de înavuțire**, dar și efectele distrugătoare ale acestei transformări.

Ghiță este un **personaj central, individual, complex** prin profunzimea frământărilor sale și **realist prin particularitățile de construcție**. El este prezent în toate momentele acțiunii și **parcurge un drum al dezumanizării iremediabile.** Trăsăturile personajului sunt evidențiate prin **metodele caracterizării directe și indirecte**, dar și prin **autocaracterizare**, toate aceste procedee subliniind involuția personajului aflat sub semnul unor influențe malefice care îl domină.

Trăsăturile protagonistului sunt puse în lumină prin metoda caracterizării directe, mai exact, pornind de la spusele naratorului, dar și de la părerile celorlalte personaje. Astfel, prin comentariile sale, naratorul evidențiază statutul inițial de cizmar sărac și cinstit al lui Ghiță, urmărind cu atenție consecințele pe care schimbarea de statut – cârciumar al hanului Moara cu noroc – le are asupra propriei persoane. Etichetat de narator ca fiind „modest”, Ghiță nu își dorește inițial decât să câștige la han banii necesari pentru angajarea a zece calfe care să repare cizmele oamenilor. Totuși, intențiile lui Ghiță se schimbă odată cu apariția lui Lică Sămădăul, personaj diabolic care îl atrage într-un joc periculos al îmbogățirii rapide.

**Transformarea protagonistului** sub influența Sămădăului este surprinsă de narator, acesta din urmă consemnând faptul că Ghiță a devenit „de tot ursuz”, chiar **violent și impulsiv**: „se aprindea pentru orișice lucru de nimic”, brutalitatea lui fiind evidentă chiar și în raport cu Ana, soția sa, întrucât „își pierdea repede cumpătul și-i lăsa urme vinete pe braț.”. Astfel, aprecierea Anei conform căreia Ghiță „nu e decât muiere îmbrăcată în haine bărbătești” este justificată, protagonistul fiind vulnerabil și ușor de influențat de către Lică. Acesta din urmă completează **portretul moral al personajului** numindu-l „om cu minte”, capabil de a-și asuma în totalitate riscul îmbogățirii. Prin urmare, putem spune că tema nuvelei se referă la efectele negative pe care setea de îmbogățire le are asupra individului, traseul personajului principal ilustrând tocmai dorința de a urca în ierarhia socială, indiferent de mijloace.

**Caracterizarea indirectă** pune în lumină alte **trăsături ale personajului**, acestea putând fi deduse pornind de la fapte, comportament, dar și de la relațiile cu celelalte personaje. Astfel, putem observa faptul că, **la început, Ghiță era un bărbat muncitor, onest și iubitor în relația cu familia sa**. Inițial, dorința de îmbogățire este firească, ea nedepășind limitele normalului. **Apariția Sămădăului determină dezumanizarea gradată a protagonistului**, acesta devenind **slab, laș, lipsit de demnitate.** Putem spune că viziunea despre lume a scriitorului este vizibilă în modul de construcție a personajului său întrucât Slavici, fidel crezului său realist, consideră că personajele autentice se află în continuă transformare, ele având atât calități, cât și defecte, asemenea oamenilor din realitatea zilnică.

**Principala trăsătură a protagonistului**, așa cum reiese indirect din faptele și comportamentul acestuia, dar și din relațiile cu cei din jur, este **slăbiciunea**, acesta neputându-se sustrage influenței Sămădăului și nici rezista tentației de a își îmbunătăți considerabil situația materială. Relevante pentru ilustrarea firii personajului sunt **secvențele** în care acesta, atras de afacerile necurate ale lui Lică, ajunge să fie implicat într-un jaf și o crimă, dând apoi socoteală autorităților. De asemenea, fiind **lipsit de tărie morală**, Ghiță acceptă să își arunce soția în brațele lui Lică, înstrăinându-se definitiv de aceasta: „Joacă muiere, parcă are să-ți ia ceva din frumusețe.”. Astfel, Ghiță devine tot mai supus ordinelor Sămădăului și se îndepărtează de familia sa. În consecință, se schimbă și reputația acestuia în comunitate, fiind considerat **nedemn și imoral**.

**Autocaracterizarea** este conturată prin intermediul monologului interior, Ghiță fiind frământat de un puternic conflict interior care se dă între iubirea pentru familie, dorința de a fi un om onest și setea de îmbogățire alături de Lică. Alege cea de-a doua variantă, dar are momente în care **realizează consecințele actelor sale**, iar reprezentativă în acest sens este**scena în care este surprins confesându-se copiilor**: „Tatăl vostru e un ticălos.”. Zbuciumul sufletesc este analizat cu atenție de narator, evidențiindu-se complexitatea psihologică a personajului: „Ei! Ce să-mi fac?... Așa m-a lăsat Dumnezeu!... Ce să-mi fac dacă e în mine ceva mai tare decât voința mea? Nici cocoșatul nu e însuși vinovat că are cocoașe în spinare.”. Ghiță dă vina pe firea sa prea slabă, fiind conștient de imposibilitatea de a rezista tentației banilor.

Perspectiva narativă auctorială are un rol important în înțelegerea psihologiei personajului, facilitând totodată **crearea unei relații de complicitate între narator și cititor**. Astfel, cu ajutorul unui narator omniscient și omniprezent, cititorul are acces la trăirile intime și la frământările sufletești ale personajului.

Consider că, **personajul principal este construit în jurul ideii de arivism**, autorul intenționând să evidențieze faptul că schimbarea cu orice preț a statusului social are consecințe distrugătoare. Caracterul moralizator al nuvelei realiste nu poate fi ignorat, autorul pedepsind personajele care au contribuit la producerea dezechilibrului moral. Împinsă în brațele Sămădăului chiar de către soțul ei, Ana cedează, fiind apoi ucisă de Ghiță. La rândul lui, Ghiță este ucis din ordinul lui Lică, iar acesta din urmă se sinucide. Hanul este cuprins de flăcări purificatoare, semn al triumfului dreptății.

Așadar, dezumanizarea lui Ghiță produsă de obsesia îmbogățirii pune în evidență viziunea lui Slavici despre societatea rurală de la sfârșitul secolului al XIX-lea. De asemenea, corelând printr-un stil simplu, clar și concis cele mai adecvate tehnici narative (descrierea realistă și analiza psihologică), autorul nuvelei „Moara cu noroc” construiește un personaj complex care, alături de Ion și Ilie Moromete, rămâne un prototip al universului rural românesc.

# Relația dintre două personaje

„Moara cu noroc”, **nuvela realist-psihologică** scrisă de Ioan Slavici conturează o **imagine complexă a societății ardelenești** de la sfârșitul secolului al XIX-lea și constituie „un moment de referință în evoluția prozei românești”, așa cum afirma Titu Maiorescu însuși. Întrucât pune accentul pe cunoașterea sufletului omenesc, nuvela se evidențiază prin caracterul moralizator, conflictul interior, tematică, **relația dintre personaje**, modalitățile de caracterizare ale acestora sau dimensiunea psihologică foarte bine dezvoltată.

Structural, creația literară este alcătuită simetric, din XVII capitole integrate între replicile bătrânei soacre, iar din punct de vedere compozițional, poate fi organizată pe momentele subiectului. Reliefând încă din incipitul nuvelei că lăcomia pentru bani și îmbogățirea nu sunt cele mai importante valori: „Omul să fie mulțumit cu sărăcia sa, căci, dacă-i vorba, nu bogăția, ci liniștea colibei tale te face fericit”, nuvela dezvoltă această temă, sugerând faptul că banul duce la degradarea ființei umane, iar **dorința de îmbogățire alterează echilibrul interior al omului**. În acest sens, relevantă este și semnificația titlului, moara fiind un loc diabolic, blestemat, care va „măcina” destinul personajelor, iar norocul având, de fapt, o conotație malefică, eschivează tragismul.

Prezentată de către naratorul omniscient și obiectiv, cu ajutorul narațiunii la persoana a III-a, **relația lui Ghiță cu personajul negativ, Lică Sămădăul va conduce la destinul tragic al tuturor**. Având dorința de a munci pentru soție, copii și pentru „fericirea familiei sale”, **Ghiță semnează condamnarea unui destin tragic în momentul în care îl cunoaște pe Lică Sămădăul**, de meserie porcar, și acceptă prezența factorului perturbator în viața sa. Deși încearcă să respingă propunerile lui Lică și refuză să-i spună „cine umblă pe drum, cine trece pe aici, cine ce zice și cine ce face”, **influența porcarului este covârșitoare**. Prin urmare, Ghiță începe să îi ascundă Anei, soția sa, „gândurile grele ce-l cuprinseseră, aceasta urmând să-și piardă treptat încrederea în soțul ei.”.

Se poate spune chiar că**Ghiță, personajul principal al nuvelei, reprezintă omul simplu**, care muncește pentru a-și întreține familia, în timp ce **Lică Sămădăul reprezintă o întruchipare a răului absolut**, a celor care trec prin viață fără a cunoaște frica de Dumnezeu. Autorul ne oferă chiar și o **caracterizare directă a porcarului** „un om de treizeci și șase de ani, înalt, uscățiv și supt la față, cu mustața lungă, cu ochii mici și verzi și cu sprâncenele dese și împreunate la mijloc...”, aspectul acestuia fiind reprezentativ pentru firea sa aspră, de temut. Momentul crucial al nuvelei, cel care declanșează conflictul principal, este întâlnirea celor doi. Deși la început conflictul părea departe, Ghiță și familia sa fiind fericiți la moară, apariția în peisaj a Sămădăului cel „primejdios” schimbă lucrurile iremediabil. Prin urmare, drama psihologică declanșată îl va măcina pe Ghiță.

**Personajul negativ își dă seama că soțul Anei este un om bun, dar are o slăbiciune pentru avere** și pentru bani și îl manipulează astfel încât **scoate la suprafață latura întunecată a acestuia**, chiar Ghiță ajungând să admită „Ei! Ce să-mi fac?... Așa m-a lăsat Dumnezeu!... Ce să-mi fac dacă e în mine ceva mai tare decât voința mea? Nici cocoșatul nu e însuși vinovat că are cocoașe în spinare.” Sub influența Sămădăului, **transformarea lui Ghiță este inevitabilă**. Naratorul consemnează faptul că Ghiță a devenit „de tot ursuz”, chiar violent și impulsiv: „se aprindea pentru orișice lucru de nimic”, brutalitatea lui fiind evidentă chiar și în raport cu Ana, soția sa, întrucât „își pierdea repede cumpătul și-i lăsa urme vinete pe braț.”. Astfel, aprecierea Anei conform căreia Ghiță ,„nu e decât muiere îmbrăcată în haine bărbătești” este justificată, protagonistul fiind vulnerabil în fața lui Lică.

Pe parcursul nuvelei, ne dăm seama de un alt **defect moral al lui Ghiță, acesta fiind necinstit.** Când încearcă să îl păcălească pe „maestru” și să îi ofere informații compromițătoare lui Pintea despre Lică Sămădăul, ultima fărâmă de umanitate a lui Ghiță se stinge. Lică îl pedepsește pe Ghiță pentru îndrăzneala sa și ajunge chiar să îi distrugă relația cu soția. Fiind lipsit de tărie morală, Ghiță acceptă să își arunce soția în brațele lui Lică, înstrăinându-se definitiv de aceasta: „Joacă muiere, parcă are să-ți ia ceva din frumusețe.”. Astfel, **Ghiță devine tot mai supus ordinelor Sămădăului** și se îndepărtează de familia sa. În consecință, se schimbă și reputația acestuia în comunitate, fiind considerat nedemn și imoral.

După cum era de așteptat, **prezența lui Lică în viața familiei lui Ghiță** și caracterul său lipsit de scrupule îl schimbă pe personajul principal atât de mult, încât acesta ajunge să își ucidă soția, cea care i-a fost mereu alături și care l-a iubit sincer. Vorbele bătrânei se adeveresc, iar alegerea lui **Ghiță are un final tragic**. Nu doar că Ana moare și Ghiță este ucis de omul de încredere al Sămădăului, dar și cel din urmă își găsește sfârșitul, zdrobindu-și capul de un copac și păcălind astfel legea. Astfel, **relația dintre Lică și Ghiță sfârșește prin moarte.** În plus, focul stârnit de Lică înainte de a se sinucide, mistuie Moara cu noroc, focul având un efect de purificare și curățând locul de toate relele întâmplate.

Prin urmare, dorința autorului este aceea de a crea o nuvelă moralizatoare, unde răul și slăbiciunea sunt pedepsite, iar înțelepciunea bătrânilor este la rang înalt. Nu putem contesta **complexitatea personajelor**, intensitatea conflictului principal și nici puterea de dezumanizare a banilor. Tragismul finalului este asemenea unui final de basm, unde răul este pierde întotdeauna în fața binelui, a dreptății și a onoarei.

**În concluzie**, personajele lui Ioan Slavici sunt impresionante prin autenticitatea lor și prin modul realist în care sunt construite. Autorul reușește să ilustreze perfect, cum o relație între două personaje atât de diferite, conduce la dezumanizarea personajului care părea la începutul nuvelei pozitiv. Aspectele psihologice și morale sunt subliniate cu atenție, incipitul și finalul fiind circulare prin vorbele bătrânei, dar extrem de diferite prin condiția în care regăsim personajele.

# Relația dintre Ghiță și Ana

Prima publicare a operei de față a avut loc în anul 1881, în volumul de debut al lui Ioan Slavici, intitulat „Novele din popor”. Acest volum a reprezentat în literatura română un model de scriere realistă și tradiționalistă, având specific național și fiind caracterizată de o remarcabilă autenticitate. Nuvela „Moara cu noroc” a fost încadrată de către criticii literari în trei categorii distincte. Astfel, ea este atât o nuvelă socială, cât și una psihologică și tragică. Structural, creația literară este alcătuită simetric, din XVII capitole integrate între replicile bătrânei soacre, iar din punct de vedere compozițional, poate fi organizată pe momentele subiectului. Nuvela oglindește viziunea lui Ioan Slavici asupra lumii satului românesc și se remarcă nu doar prin autenticitatea universului prezentat, ci și prin complexitatea personajelor, rupte din realitatea cotidiană. Tema nuvelei se referă la efectele negative pe care setea de îmbogățire le are asupra individului, traseul personajului principal ilustrând tocmai dorința de a urca în ierarhia socială, indiferent de mijloace. Slavici acordă o deosebită importanță personajelor sale, scoțând în evidență transformările psihologice suferite, conflictele interioare, frământările lor. În această nuvelă cuplul Ana-Ghiță vor fi urmăriți îndeaproape, ambii fiind victime ale unor consecințe nefaste derivate din dorința de îmbogățire a lui Ghiță. Relația celor doi soți se va degrada pe parcursul textului, iar comportamentele lor vor suferi mari schimbări.

Ghiță este personajul principal din nuvelă al cărui destin stă sub semnul dezumanizării datorate de dorința a avea cât mai mulți bani, iar toate celelalte personaje se comportă în funcție de comportamentul său. Statutul inițial al personajului este scos în evidență chiar în prima scenă a textului, atunci când se prezintă traiul modest dus de Ana, Ghiță, soacra și copii. Bărbatul, sătul de meseria de cizmar pe care o are, arendează o moară devenită han și, la început, pare să îi meargă bine, căci trăiește mulțumit alături de familia sa. Prin muncă și perseverență, Ghiță și familia reușesc să ducă o viață îndestulată și fericită. La început Ghiță pornește afacerea din dragoste pentru familie, însă pe măsura ce înaintăm în acțiune, observăm că bărbatul se depărtează de Ana, soția lui, și ar vrea să retrăiască bucuria pe care o simțea la începutul relației. Treptat, această iubire dintre soți se va estompa, fiind înlocuită de ura simțită de Ghiță față de Lică, care se amesteca din ce în ce mai mult în viața lor. Apariția lui Lică Sămădăul tulbură echilibrul familiei, stârnind o serie de conflicte. Deși înțelege ca Lică reprezintă un pericol pentru el și familie, Ghiță nu poate refuza câștigurile materiale, mai ales că își dă seama că nu poate rămâne la Moara cu noroc fără acordul Sămădăului.

Ana este un personaj secundar, feminin, fiind soția lui Ghiță, femeia care i-a dăruit doi copii și care i-a fost alături mereu. Portretul fizic al personajului este realizat de către autor, în mod direct, Ana fiind o femeie tânără, frumoasă, fragedă și subțirică. Aceste trăsături fizice sugerează fondul moral al Anei, o femeie tandră, blândă, frumoasă. Calitățile acestea asigură armonia căminului ei, precum și dragostea lui Ghiță, rămasă neștirbită. Ana are și o intuiție aparte, avertizându-și soțul cu privire la pericolele impuse de contactul cu Lică.

O scenă importantă în care se arată cât de tare s-a îndepărtat Ghiță de Ana și de familie este cea în care protagonistul se retrage să numere banii singur, fără să mai urmeze ritualul de la finalul săptămânii când, la număratul banilor participa toată familia. Însă, după ce acceptă banii de la Lică, în urma unei crime, Ghiță ne este prezentat ca o persoană egoistă, paranoică, și începe să realizeze jocul în care a intrat odată cu acceptarea banilor. Procesul de distrugere a sufletului începe în momentul în care patima avuției transformă un om cinstit într-un ucigaș, iar responsabil pentru asta este și Lică. Această scenă prezintă degradarea morală și sufletească a protagonistului, conflictul psihologic, lupta interioară între dorința de a rămâne un om cinstit și aceea de a se îmbogăți. Destinele celor doi soți sunt marcate de o altă scenă importantă ce se petrece în duminica de Paște. Din dorința de a se răzbuna pe Lică, Ghiță o împinge pe Ana în brațele Sămădăului. Dezamăgită de atitudinea soțului ei, Ana îi cedează lui Lică, după care, rușinată să mai dea ochii cu Ghiță, îl roagă pe Sămădău s-o ia cu el. Drept răspuns, acesta o respinge și îi sugerează să se împace cu Ghiță. Realizând că Ana îl înșelase, Ghiță o ucide înjunghiind-o cu cuțitul în inimă, după care Răuț îl împușcă pe Ghiță. Sămădăul dă ordine tovarășilor săi să găsească banii cârciumarului, apoi să dea foc hanului. Văzându-se, însă, încolțit de Pintea, Lică se sinucide pentru a nu cădea viu în mâinile acestuia. Hanul arde, iar singurii supraviețuitori sunt bătrâna și copiii.

Textul are în prim plan conflictul moral, psihologic și interior al protagonistului ce va duce la degradarea tuturor relațiilor pe care Ghiță le are cu familia. La început, relația soților era una în care domina armonia, urmând ca după ce Lică apare la moară, Ghiță să se îndepărteze de Ana. Naratorul omniscient folosește tehnica analizei psihologice pentru a pune în evidență trăsăturile morale, conflictele interioare și stările personajelor. Procedeele folosite sunt caracterizarea directă și cea indirectă, precum și scenele dialogate, monologul interior, stilul indirect liber și notația gesticii personajelor. Acțiunea se desfășoară pe parcursul unui an, de la sărbătoarea Sf. Gheorghe până la Paștele din anul următor, accentul căzând pe evoluția personajelor și pe relațiile dintre ele.

În concluzie, relația dintre Ghiță și Ana este surprinsă pe întreg parcursul textului, din momentul în care cei doi formau o familie modestă și până în punctul în care ea se degradează ca urmare a apariției lui Lică Sămădăul. Modificările comportamentale și afective ale lui Ghiță sunt observate de Ana, lipsa de comunicare, determinând-o pe femeie la gesturi necugetate. Nuvela oglindește viziunea lui Ioan Slavici asupra lumii satului românesc și se remarcă nu doar prin autenticitatea universului prezentat, ci și prin complexitatea personajelor, rupte din realitatea cotidiană.

# Modul în care se reflectă o temă

Dorința de înavuțire și degradarea ființei umane ca urmare a acestei dorințe sunt două dintre temele majore pe care le dezvoltă nuvela Moara cu noroc de Ioan Slavici. Pentru a evidenția aceste două teme, dar și pentru a te ajuta să răspunzi la cerința de a scrie un eseu despre modul în care se reflectă o temă într-una dintre nuvelele studiate, primită de elevii de la profilul uman la sesiunea august-septembrie a Bacalaureatului din 2011, profesorii Liceunet au redactat acest material.

„Moara cu noroc” este o**nuvelă psihologică**, de factură realistă întrucât pune accentul pe cunoașterea sufletului omenesc, dimensiunea psihologică evidențiindu-se prin caracterul moralizator, conflictul interior, tematică, relația dintre personaje sau modalitățile de caracterizare a acestora. **Nuvela oglindește viziunea lui Ioan Slavici asupra lumii satului românesc** și se remarcă nu doar prin **autenticitatea universului prezentat**, ci și prin **complexitatea personajelor**, rupte din realitatea cotidiană. **Tema nuvelei** se referă la **efectele negative pe care setea de îmbogățire le are asupra individului**, traseul personajului principal ilustrând tocmai dorința de a urca în ierarhia socială, indiferent de mijloace.

Slavici **pune în lumină pe lângă latura socială**, și **aspecte psihologice și morale**, toate acestea contribuind la crearea unei imagini complete și credibile a lumii conturate. Structural, creația literară este alcătuită simetri**c. Tema nuvelei este conturată pe parcursul capitolelor integrate între replicile bătrânei soacre.** Din punct de vedere compozițional, acest material epic poate fi organizat pe momentele subiectului.

Accentuând încă din incipit că lăcomia pentru bani și setea de înavuțire nu reprezintă calea spre fericire: „Omul să fie mulțumit cu sărăcia sa, căci, dacă-i vorba, nu bogăția, ci liniștea colibei tale te face fericit”, nuvela dezvoltă această temă, sugerând faptul că **banul duce la degradarea ființei umane, iar dorința de îmbogățire alterează echilibrul interior al omului.** În acest sens, relevantă este și semnificația titlului, moara fiind un loc diabolic, blestemat, care va „măcina” destinul personajelor, iar norocul având, de fapt, o conotație malefică, ascunde tragismul.

În ceea ce privește perspectiva narativă, **tema nuvelei este pusă în relief de către naratorul omniscient și obiectiv**, cu ajutorul narațiunii la persoana a III-a. Perspectiva narativă auctorială are un rol important în înțelegerea psihologiei personajelor, facilitând totodată crearea unei **relații de complicitate între narator și cititor**. Astfel, cu ajutorul unui narator omniscient și omniprezent, cititorul are acces la trăirile intime și la frământările sufletești ale personajelor.

Momentul crucial al nuvelei, cel care declanșează conflictul principal, este întâlnirea celor două personaje, Ghiță și Lică. Așadar, având la bază ideea lui J. J. Rousseau: „Omul este bun de la natură, societatea îl strică”, naratorul evidențiază că statutul lui Ghiță, personajul care evidențiază întreaga problematică a nuvelei, se schimbă odată cu apariția lui Lică Sămădăul. Deși inițial nu se întrevedea vreun conflict, Ghiță și familia sa fiind fericiți la moară, apariția în peisaj a Sămădăului cel „primejdios” schimbă lucrurile iremediabil. Prin urmare, **drama psihologică** declanșată îl va măcina pe Ghiță. Caracterul său este transformat pe măsură ce acesta intră tot mai mult în contact cu Sămădăul. Ghiță a devenit „de tot ursuz”, chiar violent și impulsiv: „se aprindea pentru orișice lucru de nimic”, brutalitatea lui fiind evidentă chiar și în raport cu Ana, soția sa, întrucât „își pierdea repede cumpătul și-i lăsa urme vinete pe braț.”. Astfel, aprecierea Anei conform căreia Ghiță „nu e decât muiere îmbrăcată în haine bărbătești” este justificată, protagonistul fiind vulnerabil și ușor influențabil de către Lică.

Cu toate că la început Ghiță era un bărbat muncitor, onest și iubitor în relația cu familia sa, nuvela ne arată că **dorința de îmbogățire duce la declin**. Inițial, dorința de îmbogățire este firească, ea nedepășind limitele normalului. Apariția Sămădăului determină dezumanizarea gradată a protagonistului, acesta devenind slab, laș, lipsit de demnitate. Treptat, **Ghiță parcurge un drum al dezumanizării iremediabile**, naratorul subliniind involuția personajului aflat sub semnul unor influențe malefice care îl domină. Nuvela evidențiază faptul că **liniștea interioară a unei familii poate fi afectată odată ce elementul perturbator este acceptat**. Chiar și cele mai oneste persoane, fiind cuprinse de slăbiciune, nu se pot sustrage influenței malefice și nu pot rezista tentației de a-și îmbunătăți considerabil situația materială. De aceea Ghiță este atras de afacerile necurate ale lui Lică și ajunge să fie implicat într-un jaf și o crimă, dând apoi socoteală autorităților. De asemenea, fiind lipsit de tărie morală, Ghiță acceptă să își arunce soția în brațele lui Lică, înstrăinându-se definitiv de aceasta: „Joacă muiere, parcă are să-ți ia ceva din frumusețe.”.

**Caracterul moralizator al nuvelei**realiste, extras din tema principală, nu poate fi ignorat, **autorul pedepsind personajele care au contribuit la producerea dezechilibrului moral**. Împinsă în brațele Sămădăului chiar de către soțul ei, Ana cedează, fiind apoi ucisă de Ghiță. La rândul lui, Ghiță este ucis din ordinul lui Lică, iar acesta din urmă se sinucide. Hanul este cuprins de flăcări purificatoare, semn al triumfului dreptății. Personajele care supraviețuiesc sunt bătrâna și copiii, singurele personaje oneste.**Nuvela se încheie simetric, bătrâna considerând că toată nenorocirea e mâna destinului**: „Simțeam eu că nu are să iasă bine, dar ala le-a fost dat!...”.

Consider că, autorul reușește să scoată în evidență **tema nuvelei** cu ajutorul personajului principal, construit în jurul ideii de arivism. Astfel, e reliefată ideea că **schimbarea cu orice preț a statusului social are consecințe distrugătoare.** Nuvela lui Slavici impresionează nu doar prin complexitate, ci și prin autenticitate, realismul scriitorului influențând într-o mare măsură construcția personajelor.

Concluzionând, putem spune că nuvela lui Slavici a trecut proba timpului, trezind interesul datorită temei, actuală și în zilele noastre. Caracterul excepțional al nuvelei este conferit de tensiunea epică, ce reiese din modul în care se dezvoltă tema nuvelei, concentrată într-o ipoteză morală: setea de îmbogățire poate duce la dezechilibru.

# Particularitățile nuvelei

Nuvela „Moara cu noroc” îi aparține lui Ioan Slavici, un cunoscut scriitor ardelean. Opera a fost publicată pentru prima dată în anul 1881, în volumul de debut al acestuia, intitulat „Novele din popor”. **Tema sa principală este patima înavuțirii și efectele acesteia** asupra caracterului uman, întrucât este vorba despre o nuvelă psihologică. Nuvela este specia literară a genului epic, în proză, de dimensiuni medii, în care există un conflict puternic, fiind accentuat îndeosebi portretul complex al unui personaj.

Încă din incipit este evidențiată **tematica nuvelei**, printr-un sfat înțelept rostit de bătrâna soacră a protagonistului: „- Omul să fie mulțumit cu sărăcia sa, căci, dacă e vorba, nu bogăția: ci liniștea colibei tale te face fericit”. Aceste cuvinte sunt rostite la auzul veștii cum că Ghiță (personajul principal) dorea să ia în arendă hanul „Moara cu noroc”, sperând la un profit generos. Finalul o prezintă tot pe bătrână, înconjurată de copii, plină de regrete pentru situația nefastă în care se afla. Relația dintre incipit și final asigură simetria structurii nuvelei.

**Tema preocupării exagerate pentru îmbogățire** se reflectă în cadrul operei prin intermediul conflictului dintre Ghiță și Lică Sămădăul, personajul negativ al operei. Acesta din urmă este un porcar bogat, care își obținuse averea fiind implicat în diverse fărădelegi. Lică era un individ periculos, cunoscut în tot satul pentru atitudinea lui sfidătoare și violența cu care alegea să rezolve o problemă atunci când balanța nu se înclina în favoarea lui. Folosindu-se de acest statut impunător, el îl șantajează pe Ghiță, obligându-l la diverse sarcini ce presupuneau, de regulă, oferirea informațiilor privind oamenii care veneau la „Moara cu noroc”. Ghiță are o atitudine duală față de această situație dificilă, întrucât se teme de Lică, dar în același timp este foarte tentat de recompensele promise în schimbul acestei „colaborări”. Protagonistul ajunge chiar să fie implicat într-un jaf și o crimă și este nevoit să dea socoteală în fața autorităților și chiar să mintă pentru pentru a-l acoperi pe Lică. Totuși, după proces, Ghiță începe să fie cuprins de remușcări și îi cere iertare Anei: „Iartă-mă, Ano! […] Iartă-mă cel puțin tu, căci eu n-am să mă iert cât voi trăi pe fața pământului”.

Când, însă, „parteneriatul” devine dificil pentru Ghiță, se declanșează **conflictul dintre cele două personaje**. Intervine, cu această ocazie, și conflictul interior, care are loc în sufletul lui Ghiță, când acesta acționează împotriva firii sale, sfârșind prin a regreta pactul încheiat cu Lică. Simte că-și trădase familia, de care se consideră nedemn, nemaiputând reprezenta o sursă de siguranță și stabilitate pentru cei pe care-i iubea: „Sărmanii mei copii, […] voi nu mai aveți, cum avuseseră părinții voștri, un tată om cinstit.”, având chiar momente în care se confesează copiilor: „Tatăl vostru e un ticălos.”. Întrucât „Moara cu noroc” este o **nuvelă psihologică**, acțiunea acesteia urmărește **conflictul interior al personajului**, împreună cu declinul acestuia, atât din punct de vedere moral, cât și spiritual. Banul, averea și moștenirea apar în operă ca motive literare.

„Moara cu noroc” **conține o varietate de elemente realiste**, începând cu **tema de inspirație**, și încheind cu **viața socială** (precum și surprinderea diferitelor categorii sociale). Realitatea prezentată în cadrul nuvelei nu este înfrumusețată sau prezentată într-o lumină favorabilă, ci se înfățișează sub toate aspectele ei (atât plăcute, cât și mai puțin agreabile, dominând numeric cele din urmă).

**Perspectiva narativă** în nuvela „Moara cu noroc” este obiectivă, iar narațiunea se realizează la persoana a treia. Naratorul este omniscient, omniprezent, detașat și impersonal. Limbajul este regional, popular și presărat cu elemente arhaice, de la termeni individuali până la zicale și proverbe (în special, rostite de bătrână).

Reperele spațio-temporale sunt întâlnite în text, fiind o trăsătură a nuvelei, astfel încât au o importanță deosebită, mai ales că autorul face o descriere amănunțită a locului și timpului în care au loc evenimentele. Spațiul în care se petrece acțiunea este la „Moara cu noroc”, sintagmă plină de semnificații, care anticipează deznodământul narațiunii, acest nume ales mai degrabă ironic, demonstrează că distanța dintre noroc și ghinion este mică într-o lume în care câștigul înseamnă crimă sau înșelătorie. Timpul evenimentelor nu este omis și are o încărcătură simbolică: cârciuma este luată în arendă de Sf. Gheorghe, care, în tradiția creștină simbolizează înfrângerea răului. Finalul nuvelei stă sub o altă sărbătoare mare, Paștele, iar zilele ce preced acest praznic fiind numite de creștini Săptămâna Patimilor, moment în care tot echilibrul narațiunii se pierde.

**În concluzie**, „Moara cu noroc”, de Ioan Slavici, este o **nuvelă psihologică a cărei tematică centrală este patima înavuțirii**, împreună cu modul în care aceasta modelează caracterul uman. Opera conține numeroase elemente ale realismului și urmărește destinul personajului principal, care se pierde pe sine (precum și pe cei dragi lui) în goana după avere.