**Nuvelă realistă, psihologică și socială**

Ioan Slavici, marele nostru nuvelist, este clasic prin valoare, alături de ceilalți mari clasici, Eminescu, Creangă, Caragiale, și realist, prin tematica abordată și prin tipologia construită în opera sa.

Nuvela „Moara cu noroc” a apărut în volumul publicat în 1881, „Novele din popor”.

Scriitorul este un adevărat moralist, lucru pe care îl reflectă și tematica nuvelisticii sale, inspirată din lumea satului ardelean. Astfel, „Gura satului”, „Comoara” sau „Moara cu noroc” sunt nuvele care ilustrează concepția potrivit căreia averea nu aduce întotdeauna și fericirea.

Alături de tema **realistă** a banului, în „Moara cu noroc” este ilustrată și **tema familiei**. Această operă trebuie privită nu numai ca o nuvelă realistă, ci și ca una psihologică și socială.

Acțiunea nuvelei este plasată în Ardeal, în pusta arădeană, la cârciuma de la Moara cu noroc, în a doua jumătate a secolului al XIX-lea, mai precis, de la Sf. Gheorghe, la Paști, adică timp de aproape un an.

**Incipitul** nuvelei, adică secvența de început, este chiar o enunțare explicită a temei, prin cuvintele bătrânei, soacra lui Ghiță: „Omul să fie mulțumit cu sărăcia sa, că dacă e vorba, nu bogăția, ci liniștea colibei tale te face fericit”. Este enunțată aici intriga nuvelei, dorința lui Ghiță de a se îmbogăți. Astfel, întreaga evoluție a cizmarului Ghiță, care alege să ia în arendă hanul de la Moara cu noroc pentru a dobândi avere, ilustrează ceea ce bătrâna, cu experiența unei vieți trăite în liniște, știe. Incipitul se asociază cu descrierea atmosferei senine care domnește în familia lui Ghiță. Dragostea pentru Ana și bucuria pe care o simt amândoi privindu-l pe copil reprezintă o imagine luminoasă care contrastează puternic cu finalul nuvelei.

**Acțiunea** nuvelei prezintă drumul lui Ghiță către îmbogățire, văzut de autor ca un drum către pierzanie, căci această armonie prezentată de începutul nuvelei nu va mai fi regăsită: Ghiță va începe să se ascundă de Ana, temându-se că aceasta îi va osândi asocierea cu Lică, apoi începe să se disprețuiască el însuși, pentru ca, la un moment dat, să regrete chiar că are familie, pentru că astfel nu poate să riște atât cât ar dori, devenind părtaș la fapte nelegiuite.

Dacă la început domină impresia de armonie, nemulțumirea lui Ghiță rezultând din faptul că oamenii nu prețuiesc în primul rând calitățile, ci averea, **desfășurarea acțiunii va contura conflictul principal al nuvelei**, cel dintre Ghiță și Lică Sămădăul. Atras de câștig, Ghiță începe să-și piardă demnitatea, să devină un complice al lui Lică și de aici se naște un al doilea conflict, interior, această prăbușire sufletească este conștientizată de personaj, fiind unul dintre elementele analizei psihologice. Ghiță face totuși alegerea greșită, știind că aceasta îl va îndepărta de familie și îl va expune disprețului.

**Conflictul interior**, la început mai discret, va intensifica pe cel exterior, Ghiță dorind spre finalul desfășurării acțiunii să se răzbune pentru poziția inferioară pe care o are față de Lică și pentru faptul că a devenit aproape nelegiuit, eliberat de judecător din lipsă de probe, pentru faptul că familia sa nu mai poate redobândi armonia inițială. Este și motivul pentru care, în punctul culminant, o ucide pe Ana; renunțarea sa este anterioară acelui moment, plecarea lui Ghiță pentru a-l aduce pe jandarmul Pintea este acceptarea sacrificării Anei, iar deznodământul va aduce aglomerarea, într-un ritm rapid al acțiunii, a unor finaluri dramatice de destine: Ana ucisă de Ghiță, el ucis, la rândul său, de complicii lui Lică, iar Sămădăul sinucigându-se pentru a nu fi prins viu de jandarmi.

Incipitul și finalul se plasează într-un fel de simetrie antitetică, pentru că ultima secvență a deznodământului (capitolul al XVII-lea) prezintă de asemenea imaginea bătrânei, stând pe o piatră, lângă ruinele fumegânde ale hanului și lângă oasele albe ieșind din cenușă. Bătrâna pare a nu înțelege adevărata grozăvie a întâmplărilor, crede că totul se datorează unui trăsnet, dar destinul fiicei și al ginerelui n-o surprinde și de aceea pare a se resemna : „Simțeam eu că nu are să iasă bine: dar așa le-a fost data”.

Cu toate acestea, finalul nu este unul pesimist. Împreună cu nepoții, bătrâna pleacă, ceea ce semnifică faptul că înțelepciunea iese mereu triumfătoare, înțelepciunea care rezultă din experiență și din prețuirea adevăratelor valori, așa cum este familia, în opoziție cu idealurile aducătoare de nenorocire, așa cum a fost dorința de îmbogățire a lui Ghiță.

„Moara cu noroc” este o nuvelă realistă. În ciuda numelui, acest han, bine așezat la întretăierea unor drumuri, nu-i va aduce lui Ghiță fericirea. Personajul ilustrează tipul specific realist al arivistului, omul care pune pe primul loc îmbogățirea, ascensiunea socială, acceptând folosirea oricăror mijloace pentru atingerea scopului.

Personajul este complex, cu lumini și umbre, calități și defecte. Realismul consideră că lumea, deci și omul, nu sunt simple și neschimbate, ci într-o permanentă evoluție, complexe. Asemenea lui Ghiță, care se află într-o transformare accesibilă cititorului, pentru că apare la Ion Slavici și componenta psihologică, personajele sunt privite din interior, nu numai din exterior, putem să-i aflăm lui Ghiță gândurile, planurile.

Punând în balanță dragostea de bani și propria mândrie, Ghiță începe însă a se simți înjosit, tratat de Lică asemenea unei slugi, de aceea începe să urzească răzbunarea față de cel care îl întrece în cruzime, răutate și cinism, sacrificând pentru această răzbunare tot ceea ce prețuiește mai mult, soția și propria viață.

Ceea ce constituie esența dimensiunii psihologice a personajului principal și argumentează arta lui Slavici este felul în care este prezentată, pe de o parte, îndepărtarea lui Ghiță de familie, în primul rând de Ana, cu care obișnuia să împărtășească și grijile și bucuriile, dar, mai ales, complexa relație pe care o are cu Lică Sămădăul. Dacă personajul este caracterizat la început prin vorbire directă, pentru că gândurile sale nu sunt ascunse și pentru că planurile pe care și le face privesc întreaga familie, cu care se află în deplină armonie, impunându-și în același timp deplina imparțialitate față de problemele călătorilor care trec pe la han („- Noi nu știm nimic și ne căutăm de treaba noastră, spuse Ghiță scurt și hotărât”), treptat, Ghiță va deveni din ce în ce mai puțin comunicativ, gândurile sale nu vor mai fi exprimate și nu vor mai fi cunoscute de ceilalți, pentru redarea lor va fi folosit monologul interior, așa cum apare în finalul nuvelei, când personajul este conștient că a greșit și că totul este din vina sa: „Dar ce să fac? Nu puteam să fac altfel”.

Cel mai bine este zugrăvit Ghiță prin relația cu cele două personaje, fiecare întruchipând o altă parte a personalității sale: Ana – dragostea de familie, cinstea, umanitatea, și Lică – atracția față de forțele răului, lăcomia, spiritul de aventură.

Cei doi bărbați par a întruchipa la început lumi diferite: Ghiță, o lume a valorilor tradiționale, deschisă și simplă, Lică – o lume întunecată, în umbra căreia se simt primejdiile.

Dincolo de aventurosul întâmplător, care l-a făcut pe Alexandru Piru să considere că nuvela lui Slavici este un fel de „western românesc”, trebuie să recunoaștem măiestria cu care scriitorul, fără a atinge deplina obiectivitate, prezintă două forțe morale într-o înfruntare care dovedește deplina intuiție a sufletului uman și perfecta stăpânire a mijloacelor artistice prin care, utilizând interschimbările între stiluri (direct, indirect și indirect liber, ultimele două reprezentând „glasul naratorului”) reușește să le construiască.

Modurile de expunere sunt împletite exemplar. **Narațiunea** la persoana a III-a, realizată de către un narator omniscient, omniprezent, parțial obiectiv, detașat și impersonal, face ca perspectiva narativă să fie „dindărăt”. Descrierile detaliate de peisaje și de personaje susțin caracterul realist al nuvelei, iar dialogul și monologul sunt surse de **caracterizare a personajelor**.

Limba lui Slavici este păstrată în toate operele sale. Arhaisme, regionalisme, termeni populari dau veridicitate și conferă autenticitate personajelor, păstrând culoarea locală, opera devenind un document despre formele incipiente de capitalism din Ardeal, despre satul transilvănean al acelor timpuri.

Nu trebuie omis faptul că Slavici exploatează aspectul religios, el folosindu-se de mesajul celor 10 porunci divine, dându-le semnificații. Simbolică, din punct de vedere religios, este și alegerea morții personajelor, în sfânta noapte de Paști, ca semn al iertării păcatelor și al credinței în izbăvire. De asemenea, focul care cuprinde Moara cu noroc, loc ce are un nume peiorativ, fiind de fapt un spațiu al ghinionului, al nenorocului, al banului ca ochi al dracului, poate fi privit ca un foc purificator.

Considerat drept un „Balzac al satului românesc” de către Dumitru Micu, Slavici demonstrează prin opera sa dominația unui curent literar ale cărei prelungiri subzistă și în operele zilelor noastre.