**Relația incipit-final**

Într-o operă epică fictivă, **incipitul și finalul** sunt secvențe narative ce realizează trecerea cititorului dinspre lumea reală către cea fantastică (universul operei) și invers. **Incipitul** este formula de început a unui roman sau a unei nuvele și influențează semnificativ desfășurarea ulterioară a acțiunii operei. **Finalul**, pe de altă parte, reprezintă formula de încheiere a unei opere literare, ilustrând perspectiva autorului asupra faptelor prezentate pe parcursul textului. Finalul coincide mereu cu deznodământul, acesta putând fi deschis (ceea ce înseamnă că opera poate continua, asemenea romanului „Maitreyi”), sau închis (unde totul este lămurit la sfârșit, nefiind nevoie de clarificări, precum în nuvela „Alexandru Lăpușneanu”).

Fiind o nuvelă, „Moara cu noroc” este o operă epică în proză, situată ca întindere între roman și schiță, cu o acțiune mai complexă decât a schiței și cu un singur fir narativ. Nuvela se distinge de alte texte similare prin faptul că înglobează trei universuri diferite: comic, tragic și fantastic. Nuvela „Moara cu noroc” a fost considerată de către Titu Maiorescu drept o operă de referință în ceea ce privește evoluția prozei românești. Publicată pentru prima dată în volumul de debut al lui Slavici („Novele din popor”) în anul 1881, „Moara cu noroc” se numără printre cele mai remarcabile nuvele ale lui Slavici.

O particularitate interesantă a acestui text (referitoare la relația dintre incipitul și finalul acestuia) este aceea că **discursul narativ este încadrat de vorbele bătrânei**. Din acest punct de vedere, ea devine atât personaj-reflector, cât și purtătorul de cuvânt al naratorului. **Încă din incipit apare replica bătrânei**, mama Anei: „Omul să fie mulțămit cu sărăcia sa, căci dacă e vorba, nu bogăția, ci liniștea colibei tale te face fericit”. Aceste cuvinte reprezintă, de fapt, **morala nuvelei**, fiind exprimată sub forma unei vorbe din popor.

**Incipitul operei fixează cadrul acțiunii**, plasează desfășurarea acesteia sub semnul unor concepții morale de care depinde adesea destinul personajelor, prefigurând și evoluția acțiunii într-o mare măsură. Se prefigurează apoi tema și conflictul dominant, validate prin motive anticipative: drumul șerpuiește la stânga şi la dreapta (simbol al nehotărârii lui Ghiță între a prioritiza dragostea pentru familie, respectiv respectarea moralei tradiționale, și patima pentru înavuțire, care îl copleșește), pământul este arid, iar pe el nu cresc decât ciulini (anticipare a destinului tragic al lui Ghiță, pentru care moara va reprezenta un loc al răului), pădurea arsă percepută în depărtare, în jurul căreia roiesc niște corbi (semnifică apropierea morții, simbol al morții), cele cinci cruci aflate în apropierea morii (comunică cititorului faptul că oamenii și-au părăsit credința și că își pot pierde cu ușurință „sufletul” în acele locuri nefaste). Cu ajutorul acestor motive anticipative se realizează incipitul de tip „captatio benevolentiae”. Aceasta înseamnă că începutul are rolul de a pregăti cititorul pentru evenimentele care vor urma.

Tema patimii îmbogățirii este abordată în „Moara cu noroc” prin intermediul explorării conflictului dintre Ghiță și Lică Sămădăul, personaj negativ, responsabil pentru numeroase fărădelegi. Lică îl presează pe Ghiță, cerându-i să îndeplinească diverse sarcini în favoarea sa. Acestea presupuneau, de obicei, obținerea informațiilor despre oamenii care treceau pe la han. Simțindu-se constrâns, dar și puternic tentat de posibilitatea îmbogățirii, Ghiță încheie acordul cu Lică. Acest „parteneriat” devine, însă, o povară pentru Ghiță, luând naștere astfel conflictul dintre cei doi.

**Finalul nuvelei marchează soluționarea conflictelor**, devenind astfel un final închis. Acesta este construit în manieră simetrică, prin raportare la incipit. Din punct de vedere al conținutului, **modul în care acțiunea se încheie ilustrează principiile morale ale lui Slavici**, dar și pe cele ale altor scriitori ardeleni (Liviu Rebreanu, Ion Agârbiceanu). Acestea au în comun faptul că pedepsirea vinovaților are mereu loc drept consecință a încălcării normelor etice. Ghiță o ucide pe soția lui când realizează adevărul cu privire la infidelitatea ei, fiind el însuși omorât după ce comite crima. Lică își pune și el capăt zilelor pentru a nu fi capturat de Pinea, jandarmul. Hanul este incendiat, focul simbolizând purificarea. Numai bătrâna, mama Anei, rămâne neclintită, statornică în comportamentul ei, legată de normele morale tradiționale. Supraviețuiesc și copiii, care întruchipează atât inocența, cât și viitorul, astfel încât cititorul deduce că viața își va urma cursul firesc.

**În concluzie**, din relația dintre **incipitul și finalul nuvelei** „Moara cu noroc” deducem faptul că, din punct de vedere compozițional, opera este construită în **mod simetric**. Astfel, narațiunea începe și se încheie cu imaginea bătrânei (mama Anei), care devine purtător de cuvânt al naratorului.**Incipitul stabilește cadrul acțiunii**, anticipând concepțiile morale principale, precum și ponderea acestora în evenimentele ce urmează a se desfășura.