**Personaje**

Textul poeziei Luceafărul este unul deosebit de complex, astfel că, pe lângă trăsăturile genului liric, foarte bine evidențiate, sunt întâlnite și elemente care sunt mai degrabă specifice operelor epice sau dramatice. Așadar, chiar dacă poezia face parte din categoria operelor lirice, deci nu putem vorbi despre existența unor personaje reliefate în mod clar, putem distinge câteva figuri care au un rol important în analiza acesteia.

Pentru a veni în ajutorul tău și pentru a-ți oferi o viziune mai clară asupra texului, profesorii Liceunet au realizat un portret al [Cătălinei](https://liceunet.ro/mihai-eminescu/luceafarul/personaje/catalina), fata de împărat, cât și al protagonistului, cunoscut drept luceafărul sau [Hyperion](https://liceunet.ro/mihai-eminescu/luceafarul/personaje/luceafarul).

Iată și un scurt **fragment** din textele pe care le vei găsi accesând caracterizările personajelor:

Originile Luceafărului sunt nesfârșite, ele reprezentând extremitățile Universului („cerul este tatăl meu/ Și mumă-mea e marea”, „Și soarele e tatăl meu,/ Iar noaptea-mi este muma”). El **are puteri supranaturale**, putându-se...

# Caracterizarea Luceafărului

Poemul „Luceafărul”, de Mihai Eminescu, este considerat de mulți dintre reprezentanții criticii literare române drept cea mai remarcabilă operă a poetului. Aceasta a fost publicată pentru prima dată în anul 1883, în almanahul societății literare „România Jună”, urmând ca, peste un an, să apară în cea dintâi ediție a volumului „Poesii”.

**Protagonistul poemului „Luceafărul” este Hyperion**, al cărui nume constituie și titlul operei de față. **Personaj masculin, individual, principal**, el **nu există în formă umană, fiind astrul cel mai strălucitor de pe bolta cerească**. Luceafărul este **caracterizat atât în mod direc**t, de către autor și alte personaje (cu precădere fata de împărat, Cătălina), **cât și în mod indirect**, trăsăturile sale reieșind din vorbele, faptele și relația acestuia cu alte personaje.

**Hyperion ia parte la o poveste de dragoste atipică**, întrucât se îndrăgostește de o pământeană. Aceasta provine dintr-o familie nobilă („din rude mari, împărătești”), fiind corespondenta Luceafărului pe pământ. În Univers, statutul lui **Hyperion este superior altor entități**, cu excepția Demiurgului, care se situează deasupra lui în ierarhie. Nepotrivirea dintre cei doi îndrăgostiți este cauzată de faptul că fiecare dintre ei provine dintr-o lume radical diferită de lumea celuilalt („Străin la vorbă și la port,/ Lucești fără de viață,/ Căci eu sunt vie, tu ești mort,/ Și ochiul tău mă-ngheaţă”). Autorul îl caracterizează drept strălucitor, chipeș („pe mări/ Răsare și străluce”, „Părea un tânăr voievod/ Cu păr de aur moale”), dar rece și incapabil de a dobândi căldura sufletească specifică ființelor umane („Un mort frumos cu ochii vii”).

Originile Luceafărului sunt nesfârșite, ele reprezentând extremitățile Universului („cerul este tatăl meu/ Și mumă-mea e marea”, „Și soarele e tatăl meu,/ Iar noaptea-mi este muma”). El **are puteri supranatural**e, putându-se metamorfoza. Astfel, acesta se aruncă în mare, transformându-se într-un tânăr cu chip de înger, și încearcă să o convingă pe fată să îl urmeze în lumea lui. Aceasta reprezintă șansa ei de a se ridica deasupra propriei condiții. Fiind o ființă umană, însă, fata este incapabilă de o asemenea schimbare și îl refuză („- O, ești frumos, cum numa-n vis/ Un înger se arată,/ Dară pe calea ce-ai deschis/ N-oi merge niciodată”), cerându-i, în schimb, să i se alăture el pe pământ.

**Tentat de perspectiva unei existențe efemere**, dar pasionale și intense, Hyperion face o călătorie lungă, intenționând să își sacrifice natura nemuritoare pentru a rămâne lângă persoana iubită. Decizia nu este ușoară („- Tu-mi ceri chiar nemurirea mea/ În schimb pe-o sărutare,/ Dar voi să știi asemenea/ Cât te iubesc de tare”), dar este motivată de dragostea profundă pe care o simte pentru fata de împărat. Ajungând la Demiurg („Căci unde-ajunge nu-i hotar,/ Nici ochi spre a cunoaște,/ Și vremea-ncearcă în zadar/ Din goluri a se naște”), Hyperion îi cere acestuia să-l transforme în om, dar se lovește de refuzul părintelui său. El o iubește pe Cătălina cu o intensitate și o loialitate de care ființele umane sunt incapabile, fiind dispus să sacrifice orice pentru a fi lângă persoana iubită („Reia-mi al nemuririi nimb/ Și focul din privire,/ Și pentru toate dă-mi în schimb/ O oră de iubire...”), însă Demiurgul îi explică rolul său în lume, nedorind să plătească prețul ordinii universale pentru ca Hyperion să aibă parte de dragostea mult visată. Considerând că cererea Luceafărului fusese nechibzuită („Cere-mi cuvântul meu dentâi - / Să-ți dau înțelepciune?”), Demiurgul îi sugerează să se întoarcă pe Pământ și să se convingă singur de greșeala lui.

Astfel, Luceafărul se întoarce și o vede pe Cătălina îndrăgostită de Cătălin, un paj de la curtea împărătească. Cei doi sunt mult mai potriviți unul pentru celălalt, aparținând aceleiași specii și având aceeași natură, pe când dragostea dintre Hyperion și fata de împărat este imposibilă. La vederea tânărului cuplu, Luceafărul înțelege, îndurerat, că Demiurgul era cel care îl îndrumase către calea cea dreaptă și meditează asupra naturii umane: „Trăind în cercul vostru strâmt/ Norocul vă petrece,/ Ci eu în lumea mea mă simt/ Nemuritor și rece”. Ființă superioară de o profunzime impresionantă, Hyperion își acceptă soarta, înțelegând că este condamnat la singurătate din cauza naturii sale superioare.

În concluzie, Luceafărul este un **personaj atipic**, care, prin trăsăturile sale supranaturale, **reprezintă condiția superioară, dar singuratică, a omului de geniu.** Hyperion este, așadar, un alter-ego al lui Eminescu, prin aspirațiile către idealuri imposibil de atins din cauza limitărilor impuse de condiția umană.

# Caracterizarea Cătălinei

Desemnat de către criticul literar George Călinescu drept „chintesența gândirii poetice eminesciene”, poemul „Luceafărul” a fost publicat pentru prima dată în anul 1883, în almanahul societății literare „România jună”, la Viena. Apoi, în decursul aceluiași an, opera a apărut în revista „Convorbiri literare”, fiind denumită tot de către Călinescu „testamentul literar” al poetului. Textul se bucură de o complexitate deosebită, împrumutând trăsături din toate cele trei genuri literare: epic, liric și dramatic. Prezența personajelor este atipică pentru textele lirice, acestea regăsindu-se, însă, atât în operele epice, cât și în cele dramatice.

În „Luceafărul” întâlnim **două personaje principale**: **Hyperion** (personaj masculin) și fata de împărat, al cărei nume îl aflăm abia mai târziu (**Cătălina**). **Portretul fetei** este schițat încă de la începutul operei, unde apare **statutul social** al personajului („din rude mari, împărătești”) și **aspectul fizic** („o prea frumoasă fată”). Ea este unică în toate privințele, fiind relevant în acest sens și faptul că e singură la părinți („Și era una la părinți”). Unicitatea ei este accentuată și de comparațiile care urmează, ea amintind de Fecioara Maria și de imaginea lunii strălucind în mijlocul stelelor („Și mândră-n toate cele,/ Cum e Fecioara între sfinți/ Și luna între stele”). Fata de împărat îndeplinește, așadar, idealul feminin romantic. Ea are o prezență volatilă, inocentă, debordând de frumusețe, candoare, deosebindu-se de toate celelalte femei prin calitățile deosebite pe care le posedă.

**Frumusețea nemaivăzută** a fetei îl cucerește chiar și pe Hyperion, Luceafărul de pe cer, o ființă nepământeană, superioară muritorilor, care, însă, este subjugat de prezența ei: „Și cât de viu s-aprinde el/ În orișicare sară,/ Spre umbra negrului castel/ Când ea o să-i apară”. Fiindcă aparțin unor lumi diferite, întâlnirea dintre cei doi are loc în timpul somnului, apărând astfel în text motivul visului.

**Romantică, visătoare, fata aspiră la depășirea propriei condiții**, în ciuda evidentei nepotriviri dintre ea și alesul inimii sale, pe care îl cheamă neîncetat: „Iar ea vorbind cu el în somn,/ Oftând din greu suspină/ – O, dulce-al nopții mele domn,/ De ce nu vii tu? Vină!”. Dorințele ei îi depășesc natura și limitele, care se accentuează pe măsură ce apropierea dintre cei doi îndrăgostiți se intensifică. Copleșită de prezența Luceafărului („ochiul tău mă-ngheață”, „Privirea ta mă arde”), ea refuză să trăiască în lumea lui, fiindcă nu se recunoaște în vasta măreție care-l înconjoară pe Hyperion.

Odată cu refuzul ei repetat și cu îndreptarea fetei către o iubire mai potrivită naturii ei, numele îi este dezvăluit, ea devenind „Cătălina”. Astfel este sugerată natura ei pământeană, care o determină să rămână alături de Cătălin, un paj de la curtea împărătească. Cei doi se cunoșteau de mult timp, din vremea când erau copii, dar Cătălin așteptase multă vreme momentul exprimării sentimentelor sale reale pentru frumoasa fată. La început, ea îl refuză, explicându-i că era îndrăgostită de Luceafărul din cer, dar oferta de dragoste a băiatului este mult mai compatibilă cu ea: „Încă de mic/ Te cunoșteam pe tine,/ Și guraliv și de nimic,/ Te-ai potrivi cu mine...”. Odată cu acceptarea iubirii pământene, Cătălina își împlinește destinul, dar își pierde pentru totdeauna inocența și unicitatea, în favoarea fericirii, idee marcată prin versul: „Vei pierde dorul de părinți/ Și visul de luceferi”.

În concluzie, **Cătălina este un personaj-simbol al poemului** „Luceafărul”, de Mihai Eminescu. Ea reprezintă incapacitatea ființei umane de a-și depăși condiția. Această incapacitate persistă chiar și în prezența iubirii, întrucât muritorii sunt incapabili de a simți dragostea asemeni ființelor superioare, cu o perspectivă mai largă și mai complexă asupra lumii. Astfel, deși refuză dragostea astrului ceresc, ea sfârșește prin a-și accepta propria condiție.