**Tema iubirii**

**Tema iubirii** este o constantă în poezia eminesciană și se asociază cu o gamă largă de sentimente, ilustrând o perspectivă originală asupra acestui sentiment.

Erosul eminescian oscilează între spiritualizare și pasiune. Sentimentul erotic este ilustrat în mai multe ipostaze: legat de dorul folcloric (T.Vianu); în legătură cu natura „în devenire” și cu întrupări feminine (Edgar Papu); în legătură cu peisajul micro și macro cosmic, care ocrotește iubirea (G.Călinescu). Sunt exprimate sentimente legate de suferința iubirii pierdute (Și dacă, Lacul, Floare albastră), de dragoste fără speranță (Dacă iubești fără să speri, De câte ori iubito). Rareori, dragostea aduce împlinirea (De ce te temi).

Femeia este serafică, „femeia-înger”, aducând împlinirea, fericirea așteptată (Sara pe deal, Dorința, Floare albastră) sau demonică, titanică, provocatoare de suferință (Scrisoarea V).

Stările specifice sentimentului erotic sunt de „voluptate și durere”, „farmec dureros”, dor (emoție complexă, în care „durerea pierderii” se complică cu fericirea generată de o iubire trecută sau proiectată în viitor ). O altă sintagmă caracteristică este aceea de „dulce jele”, care îmbină durerea și voluptatea romanticilor cu dorința de dezmărginire: „Și când inima ne crește/ De un dor, de-o dulce jele…”

Iubitul își cheamă iubita (sau iubirea) într-un peisaj ocrotitor, intim (Lacul, Dorința) sau iubita își așteaptă iubitul (Sara pe deal); visul de fericire copleșește realitatea, asigurând eternitatea sentimentului (Departe sunt de tine…, Atât de fragedă ). Starea generala este elegiacă, pornind de la puterea de iluzionare, în perioada de tinerețe, și ajungând la ideea că iubirea este “un mijloc viclean al naturii care ne înconjoară cu iluzii “, în perioada de maturitate; influența filozofiei schopenhauriene conduce la satiră (Scrisoarea V). Iubita este caldă, luminoasă, șăgalnică (De-aș avea, O călărire în zori, Povestea teiului), în lirica de tinerețe și statuară, rece (Amorul unei marmure), în lirica de maturitate. Poezia eminesciană dezvoltă un eros reflexiv (sentimentul este dublat de un substrat filozofic), inspirat de mituri (Floare albastră, Lacul, Sonete).

**Luceafărul este unul dintre cele mai ample poeme eminesciene care dezvoltă tema romantică** a condiției geniului într-o societate incapabilă să-l înțeleagă și să-l accepte. Condiția omului de geniu apare în relație cu **tema iubirii**, care accentuează izolarea și imposibilitatea de a găsi împlinirea sufletească a omului superior. Titlul evidențiază simbolul central al poemului – geniul – care apare într-o ipostază semnificativă pentru omul superior – astrul singuratic și strălucitor, unic.

**Primul tablou** se deschide cu o perspectivă mitică, atemporală, formula folosită, specifică basmelor prin raportarea la timpul primordial, al genezelor: „A fost odată ca-n povești,/ a fost ca niciodată/ Din rude mari, împărătești,/ O prea frumoasă fată”. Cadrul inițial în care apare fata de împărat este specific romantic. Izolarea și singurătatea accentuează predispoziția la reverie. În vis, frumoasa fată de împărat se îndrăgostește de Luceafăr, a cărui prezență o invocă printr-o formulă incantatorie: „Coboară-n jos, luceafăr blând,/ Alunecând pe-o rază,/ Pătrunde-n casă și în gând/ Și viața-mi luminează!” Invocația fetei are drept consecință întruparea astrului. Prima ipostază în care apare astrul în visul fetei este aceea angelică, sinteza contrariilor mare și cer: „Părea un tânăr voievod/ Cu păr de aur moale,/ Un vânăt giulgi se-ncheie nod/ Pe umerele goale”. Fetei i se oferă stăpânirea împărăției mării, dar ea refuză să-l urmeze. A doua invocație este urmată de întruparea în ipostaza demonică, sinteză a contrariilor soare și noapte: „Pe negre vițele-i de păr/ Coroana-i arde pare,/ Venea plutind în adevăr/ Scăldat în foc de soare.” Fetei i se oferă stăpânirea cerului, dar oferta este refuzată și de această dată, Luceafărului cerându-i-se întruparea în condiția de pământean.

**Al doilea tablou**, concentrat în plan terestru, dezvoltă tema romantică a iubirii idilice dintre doi pământeni – Cătălin și Cătălina – fata de împărat dobândind acum un nume individualizator, care o apropie de condiția umană. Ea își pierde unicitatea, devenind un dublu pământean al unui muritor banal, „un paj ce poartă pas cu pas/ A-mpărătesii rochii”. Idila se desfășoară în termenii terestrului, cei doi alcătuiesc un cuplu compatibil, care amintește de lirica eminesciană de tinerețe.

**Tabloul al treilea** asociază motivului călătoriei interstelare, ilustrată în zborul Luceafărului către Demiurg, motivul perisabilității ființei umane – „Ei numai doar durează-n vânt/ Deșerte idealuri”. Motive romantice dezvoltate în acest tablou sunt condiția geniului, antiteza om comun/ om superior (preluată din filozofia lui Schopenhauer).

**Ultimul tablou** propune un nou dialog cosmic – terestru. Iubirea terestră, simbolizată prin cuplul Cătălin – Cătălina, se împlinește într-un cadru romantic specific – „Sub șirul lung de mândri tei/ Ședeau doi tineri singuri”. Luceafărul rămâne în sfera proprie, dincolo de mărginirea umană, care nu poate să-și depășească limitele și nu se poate realiza în afara spațiului propriu: „Trăind în cercul vostru strâmt/ Norocul vă petrece/ Ci eu în lumea mea mă simt/ Nemuritor și rece”. Planului terestru i se asociază motivul teiului, simbolizând dragostea împlinită dintre Cătălina și Cătălin, motivul codrului, motivul fortuna labilis (soarta schimbătoare). Planului cosmic i se asociază motivul singurătății, statornicia care scapă determinărilor destinului uman, nemărginirea.

Condiția geniului „nemuritor și rece” dobândește conotații tragice în acest **poem al unei iubiri imposibile** și al singurătății absolute a celui condamnat la nemurire, dar și la singurătate, ilustrând, simbolic, ideea că „iubirea este leagăn de gingășii erotice, o necesitate spirituală de a trăi viața speței cu toate deliciile de ordin sufletesc, superior” (George Călinescu, Viața lui Mihai Eminescu), fără ca acest sentiment să fie posibil în raport cu protagonistul.