**Trăsături**

## Introducere

Poemul este amplu, are 392 de versuri, grupate în 98 de catrene, structurate în 4 tablouri, prezentând **2 planuri:** **terestru-uman, și universal-cosmic.**Cea mai mare creație a poeziei eminesciene, este **o parabolă (poveste simbolică) a incompatibilității dintre două ființe**(superioară-inferioară), care fac parte din două lumi diferite: terestru-cosmic. Eul liric prezintă întâlnirea dintre două lumi diferite, între care nu există posibilitatea comunicării. Intenția declarată a poetului a fost aceea de a prezenta: **destinul geniului**, reprezentat de personajul Luceafărul/Hyperion și **destinul ființei comune**, reprezentat de personajele: Cătălin și Cătălina.

## Teme și motive existente în poem

1. **timpului** (individual, universal, condiția efemeră a omului în relație cu timpul și în antiteză cu eternitatea universului),
2. **spațiului** (plan uman-terestru și universal-cosmic),
3. **cosmosului**(definită prin motive romantice precum luna, luceafărul, noaptea, cerul, stelele, haosul, geneza, zborul cosmic),
4. **naturii** (pastel cosmic, pastel terestru),
5. **iubirii**(ilustrată prin ideile specifice: idealul iubirii absolute, incompatibilitatea celor 2 lumi, sacrificiul suprem al geniului pentru împlinirea idealului),
6. **folclorului**(evidențiată prin formulele specifice basmului, cuvinte și expresii ale limbajului popular, și idila rustică din tabloul II.),
7. **teme și motive de tip filosofic**– dominante, exprimate prin câteva idei:
8. **condiția omului de geniu într-o lume incapabilă să-i înțeleagă idealurile** („Trăind în cercul vostru strâmt/ Norocul vă petrece/ Ci eu în lumea mea mă simt/ Nemuritor și rece”) - antiteza
9. **ideea genezei și stingerii universului** (Nu e nimic și totuși e…)
10. **ideea timpului bivalent** (individual și universal)
11. **ideea filozofică din final**: „Ei doar au stele cu noroc…”

## Structura compozițională

(este alcătuit din 4 tablouri)

1. **Aventura terestră a Luceafărului, povestea fantastică de iubire** între cele 2 ființe, cadrul este mixt, comunicarea este indirectă - se realizează în vis
2. **Idila dintre Cătălin-Cătălina**: atmosfera este intimă, familiară, cadrul e terestru, comunicarea e directă
3. **Zborul cosmic al Luceafărului la Demiurg**, cadrul e cosmic
4. **Întâlnirea dintre cele 3 personaje**, povestea fericirii omului prin iubire și **revelația Luceafărului asupra diferențelor** **dintre cele 2 lumi** care nu se potrivesc, cadrul e mixt, iar atmosfera e feerică, senzuală și distantă, rațională, iar dialogul nu mai este posibil, deoarece nivelurile de înțelegere dintre fată și Luceafăr sunt diferite.

## Genuri literare

În acest poem sunt împletite într-o armonie perfectă toate cele 3.

1. **Liric**- exprimarea directă a gândurilor și sentimentelor poetului cu privire la idealul de iubire absolută și condiția geniului ca simbol al eternității („Tu-mi ceri chiar nemurirea mea…”)
2. **Epic** - respectarea subiectului narativ al basmului popular și îmbogățirea lui cu valențe filozofice profunde
3. **Dramatic**-motivat de: existența personajelor, dialogul dintre ele, drama neputinței omului obișnuit de a se înălța spre valori superioare și drama omului de geniu neînțeles de societate, în aspirația sa spre absolut

## Specii literare (se îmbină perfect)

1. **Idila pastorală**- dragostea dintre Cătălin-Cătălina
2. **Meditația filozofică**- numită și drumul cunoașterii în tablou III.
3. **Elegia**- tristețea omului comun pentru neputința de a se înălța către idei superioare, și tristețea Luceafărului neînțeles
4. **Satira** – revărsarea sarcasmului poetului asupra superficialității societății în care trăiește
5. **Pastelul** –tablouri descriptive de natură terestră sau cosmică („Un cer de stele dedesubt…”)

## Personaje

1. **Luceafărul:**

* Coboară de 2 ori în lumea profană, metamorfozat în 2 dintre idealurile ființei romantice: înger și demon.
* Cele 2 apariții presupun nașteri paradoxale
* Întruchipează: geniul, apărând în mai multe ipostaze: cuprins de dorul renașterii într-o altă ordine elementară, revoltat împotriva voinței sale, detașat și rece în final.
* În tabloul al treilea are numele de Hyperion = „cel care merge deasupra” (are natură superioară)
* Soarta lui este să fie „condamnat” la nemurire, sacrificând iubirea și fericirea
* Răspunsul lui final denotă profunda dezamăgire (fata, „chip de lut”- reprezintă comunul, inferiorul condiției sale)

1. **Cătălina:**

* Apare într-o stare contemplativă, premergătoare iubirii, visând la luceafărul de sus
* Ea este copleșită de descoperirea eternității
* În final, după ce își găsește perechea, trăiește fericirea iubirii împlinite („îmbătată de amor”)

## Semnificația alegorică a celor 4 tablouri

**Primul tablou**: **strofele 1-43**. Îmbină planul cosmic cu cel terestru.

* Conține idila cosmică și metamorfozele Luceafărului.
* Pare o poveste fantastică de iubire între 2 ființe, care aparțin unor lumi diferite: cea terestră și cea cosmică.
* Cadrul idilei este romantic, un castel singuratic, aflat în apropierea mării.
* Între cei doi există o iubire puternică, printr-o comunicare indirectă, realizată în vis
* Poemul începe cu o formulă specifică basmului: „A fost odată ca-n povești ...”
* Fata de împărat nu are nume, iar portretul ei este realizat prin superlative: „o prea frumoasă fată” și o comparație.
* Deci fata aspiră spre absolut. Ea e fascinată de strălucirea astrului și îl roagă să coboare în lumea ei: „Cobori în jos, luceafăr blând/ Alunecând pe-o rază...
* Pentru a răspunde chemării fetei, Luceafărul se metamorfozează de 2 ori: mai întâi, are înfățișare angelică, apare ca un „tânăr voievod/ Cu păr de aur moale”, ca fiu al cerului și al mării. Apoi, are înfățișare demonică, apare ca un „mândru chip”, născut din soare și din noapte.
* Fata îl refuză, pentru că îl simte „străin”. El face parte dintr-o altă lume, necunoscută ei: „Lucești fără de viață.../ Căci eu sunt vie, tu ești mort...”
* Omul de geniu, ilustrat de Luceafăr, este gata de sacrificiul suprem, semn al superiorității sale spirituale.
* Fata îi mărturisește dragostea și îi cere să renunțe la lumea lui: „Fii muritor ca mine!”, cerere acceptată de Luceafăr.

**Al doilea tablou** conține **strofele 44-64**. Se trece de la planul cosmic la cel terestru.

* Se urmărește idila dintre fata de împărat, numită Cătălina, și pajul Cătălin.
* Atmosfera e intimă, iar comunicarea se realizează direct între ființe de același fel.
* Cătălin este „viclean copil de casă, băiat din flori, dar îndrăzneț cu ochii”.
* Numele sugerează neputința depășirii condiției de muritor. Ea recunoaște că s-ar potrivi: „Te-ai potrivi cu mine!”.
* Iubirea lor pare o joacă, care se învață, un ritual cu gesturi tandre în mijlocul naturii.
* Cătălin îi prezintă tainele dragostei, iar ea va fi de acord să fugă în lume, deși nu poate uita de Luceafăr: „În veci îl voi iubi...”

**Al treilea tablou** este reprezentat de **strofele 65-85** și este dominat de planul universal-cosmic.

* Începe cu imaginea impresionantă a călătoriei cosmice a Luceafărului.
* Imaginile sunt vizuale: „Creșteau în cer a lui aripe”, „Părea un fulger ne-ntrerupt...”
* Lumina devine semnul superiorității și al creației.
* Luceafărul, numit Hyperion, va avea un dialog cu Demiurgul, Creatorul lumii, din care reies diferențele dintre cele 2 lumi.
* Hyperion îi cere Demiurgului să-l facă muritor pentru a înțelege taina iubirii absolute: „Și pentru toate dă-mi în schimb/ O oră de iubire...”
* Demiurgul refuză cererea lui („moartea nu se poate!”).
* Acesta îi prezintă antitetic condiția umană și cea divină: mediocritate, incapacitatea de a-și depăși condiția, idealuri deșarte, muritori - existență eternă, dincolo de timp, aspirație spre cunoaștere.
* La final Demiurgul îi arată „pământul rătăcitor” (metaforă) și pe cei 2 îndrăgostiți- Cătălin și Cătălina.
* El își exprimă disprețul pentru această lume superficială, care nu merită  sacrificiul omului de geniu.

**Al patrulea tablou** se compune din **strofele 86-98** și îmbină, asemeni primului tablou, planul cosmic cu cel terestru.

* Se revine la perechea „Cătălin și Cătălina”, iar scenele de iubire se petrec departe de lume, în liniștea din codru.
* Cătălina se adresează a treia oară Luceafărului, cerându-i să-i lumineze „norocul”, să fie martor la fericirea lor
* Hotărârea lui Hyperion e definitivă: el alege nemurirea și singurătatea, conform condiției sale.
* Din răspunsul lui reiese: atitudinea de însigurare mândră a omului superior, decepționat de lumea meschină a oamenilor obișnuiți.
* În concluzie, el suferă un eșec pe plan sentimental, dar „învinge” pe plan moral.

Poemul exprimă nu doar **drama renunțării la dragoste**, ci și **drama cunoașterii.**

## Prozodia

Măsura e de 7-8 silabe, cu ritm iambic și rimă încrucișată (abab).