**Caracterizarea lui Ion**

## Introducere

Gândit îndelung și redactat pe durata a patru ani de zile, romanul Ion a apărut în 1920, fiind bine primit și ulterior considerat drept „o capodoperă a genului și primul roman românesc într-adevăr desăvârșit” (Șerban Cioculescu). Fără a avea un subiect deosebit de complicat, Ion reușește să devină un „roman al satului transilvănean”, căci, așa cum spunea George Călinescu, personajele acestei valoroase creații „nu sunt indivizi cu viață unică, ci exponenți ai clasei și generației”.

Atât planurile principale, cât și cele secundare ale acțiunii scot în evidență o mulțime de „suflete mediocre, în luptă cu drame peste puterile lor” (George Călinescu). Dintre acestea, se remarcă cu precădere personalitatea lui Ion Pop al Glanetașului, personaj complex, sfâșiat între pasiunea pentru pământ și dragostea pentru frumoasa, dar săraca, Florica.

## Situarea personajului în operă

**Ion este personajul principal al operei** deoarece participă la toate momentele acțiunii, atenția autorului este îndreptată asupra sa iar toate celelalte personaje se comportă în funcție de comportamentul său. Este un **personaj eponim**, deoarece numele său este chiar titlul romanului, evidențiindu-se astfel din start ponderea mare pe care acest personaj o are în desfășurarea acțiunii, dar și judecata de valoare pe care i-o atribuie autorul, încă de la început.

Ion este fiul lui Alexandru Pop al Glanetașului, țăran sărac, și de aceea crește în lipsuri, ceea ce determină în el pasiunea pentru pământ, garanție a prosperității și a statului social ridicat. El o iubește pe Florica, dar pentru ca ea este săracă, se reorientează către Ana, fiica lui Vasile Baciu, cu care se căsătorește doar din dorința de a intra în posesia pământurilor socrului său. Odată căsătorit cu Ana, el abandonează interesul față de ea și se întoarce către Florica, căsătorită și ea cu George Bulbuc, căruia îi trezește gelozia care ii va aduce finalul lui Ion.

## Caracterizarea directă

Prin **caracterizare directă**, **trăsăturile personajului Ion** se dezvăluie cu dificultate, deoarece Ion e un **personaj complex** și fiecare dintre celelalte personaje îl vede într-un anumit mod, fără ca vreunul dintre ele să reușească să îl cunoască în esența lui. Pasajele pe care i le rezervă **autorul evidențiază trăsături de caracter ascunse**, precum **viclenia** cu care își învăluie toate intențiile pe cale le are față de Ana: „avea ceva straniu în privire, parcă nedumerire și un vicleșug neprefăcut.” Dar portretul personajului nu se conturează numai din perspectivă auctorială, ci și din **părerile altor instanțe narative**, personajele care gravitează în jurul lui. Zenobia, mama sa, știe bine că „băiatul, când e vorba de muncă, nu se codește și nu lenevește ca Glanetașu”. Pentru familia Herdelea, Ion este „mai deștept decât toți băieții din Pripas”, iar învățătorul chiar vrea să facă din el „domn”, însă Ion întrerupe studiile, deoarece cheltuielile pentru școală apasă greu pe umerii familiei. Pentru George Bulbuc, principalul său rival, Ion e „arțăgos ca un lup nemâncat”, în timp ce Vasile Baciu îl consideră o „fleandură”, „sărăntoc” sau „calic țanțoș”.

## Caracterizarea indirectă

**Caracterizarea indirectă** dezvăluie trăsăturile personajului prin faptele, gesturile, felul său de a vorbi sau din relațiile pe care acesta le are cu celelalte personaje ale romanului.

**Ambițios și harnic**, Ion câștigă rapid autoritate în fața tatălui moale și lipsit de voință și manifestă o permanentă dorință de muncă, arătând o adevărată religiozitate față de pământul după care tânjește și față de actul de a trudi. Gândul la muncă devine de nesuportat mai ales în apropierea bucății de pământ care ar fi trebuit să fie a lui, dar pe care Glanetașu o vânduse cu vreo zece ani în urmă lui Toma Bulbuc. Îndată ce se vede în posesia pământului lui Vasile Baciu, convins că a intrat în rândul celor avuți, Ion „își lipește cu voluptate buzele de pământul ud”, iar încrederea stârnește în el trufia și orgoliul: „Satul în vale, departe, părea un cuib de paseri ascuns în văgăună de frica uliului.”

Ion **vrea să își depășească propria condiție de om umil și umilit, desconsiderat doar pentru că e sărac, deși e harnic, chipeș și isteț și are multe calități**. Gândul că ar putea fi și el respectat este o aspirație care îl determină pe Ion să-și înfrâneze dragostea pentru frumoasa Florica și să o ia în căsătorie pe Ana, femeie urâtă și care nu îl atrage, dar în care vede suportul înălțării sale. El trăiește astfel o dramă continuă, fiind mereu sub povara lui sau-sau, oscilând permanent între dragostea pentru femeia iubită și cea pentru pământ. Prin Ion, autorul pătrunde astfel adânc în firea omenească, făcând din Ion un simbol tragic al sorții omenești.

Plin de voință, Ion trăiește permanent sub imboldul unei puternice mândrii, de multe ori însă rănită. După ce se bate la cârciuma lui Avrum, Ion este criticat în timpul predicii de către preotul Belciug, care vrea astfel să îi dea o lecție pentru purtarea sa, punându-l în postura de element negativ. La horă, după cearta cu Vasile Baciu, Ion se simte rănit în sufletul său, dar și rușinat. Mândria îl determină de multe ori să își verse necazul pe părinți, în fața cărora își deplânge soarta: „Mai bine să nu mă fi făcut, decât să fiu batjocura oamenilor!” Și tot mândria face ca, atunci când este înșelată, să declanșeze noi energii, să îl orbească și să îl transforme într-o ființă brutală.

Ion păstrează multe din trăsăturile caracteristice ale românilor transilvăneni: **dragostea pentru muncă și hărnicia**, dar oarba sa sete de proprietate îl dezumanizează. Ion **nu mai distinge cinstea, corectitudinea, rușinea și rapacitatea**, ceea ce îl face să se deosebească atât de ceilalți locuitori ai satului, cât și de înaintașii săi. Comportamentul lui Ion devine astfel din ce în ce mai întunecat, sacrificând iubirea curată a Floricăi, prefăcându-se, participând la un târg al hectarelor josnic, șantajându-și socrul, brutalizând-o pe Ana și împingând-o la sinucidere.

## Modalități de caracterizare

**Modalitatea definitorie de construire a personajului este apropierea de el prin încercuire.** Romanul începe prin prezentarea satului, atenția este îndreptată apoi către hora la care participă tot satul, apoi către un grup sau altul. Pe măsură ce acțiunea se conturează, Ion se individualizează de ceilalți, trăind singur într-o oscilare continuă de stări sufletești și evenimente.

Totodată, ochiul fin al creatorului surprinde o serie de alte elemente definitorii, care abundă în conotative și au menirea să dezvăluie trăsături de caracter ale personajului. Astfel, în descrierea casei lui Ion Pop al Glanetașului, ușa închisă cu zăvorul este simbol al unui suflet închis, imprevizibil, în timp ce acoperișul de paie asemănător unui cap de balaur sugerează caracterul virulent, nefast, pe care Ion îl va avea asupra altor personaje, el reușind să schimbe în rău destinul a cel puțin cinci personaje.

## Încheiere

Considerat de George Călinescu drept „o capodoperă de o măreție limitată solemn ca un fluviu american”, romanul Ion reprezintă o operă de profundă analiză a „sufletului bestial”, desprins dintr-un context social robust și sprijinit pe principii etice sănătoase. Intensitatea trăirilor lui Ion nu au precedent în romanul românesc de până la Rebreanu. Ion se individualizează prin lupta pentru pământ și prin fatalitatea iubirii care îl duce inevitabil spre moarte. „Prin această dualitate morală, hărțuit între două fatalități, una tipică, alta individuală, Ion al Glanetașului este o înfățișare evoluată a țăranului, care își găsise în literatura noastră epică precedentă o imagine fracționară” (Șerban Cioculescu).

# Caracterizarea Anei

**Personaj secundar, feminin și individual**, Ana reprezintă **destinul trist al femeii de la sat**, unde aceasta reprezintă doar „două brațe de lucru, o zestre și o producătoare de copii”. Ea este **caracterizată în mod direct**, de către autor și alte personaje, dar mai ales în **mod indirect**, astfel încât trăsăturile ei de caracter se deduc din faptele și vorbele sale. Încă de la început, ea este prezentată în antiteză cu Florica, fiica văduvei lui Maxim Oprea. Pe când Florica era „fata cea mai frumoasă din Pripas”, Ana avea fața „lunguiață, arsă de soare”, iar pentru Ion, ea este o fată slăbuță ți „urâțică”. Cu toate acestea, Ana „avea locuri și case și vite multe”, pe când Florica era chiar mai săracă decât Ion. Astfel, Ion alege să se îmbogățească, înăbușindu-și sentimentele pentru Florica și făcându-i curte Anei.

Tatăl Anei dorea să o mărite cu George Bulbuc. Auzind acestea, Ion se grăbește să dezvolte o relație cu fata, pe care o lasă însărcinată. Tatăl acesteia, alcoolic și ursuz în urma morții soției sale, îl respinge mereu pe Ion, spre nemulțumirea Anei. Orfană de mamă, adesea **victima unui tată violent care o privase de afecțiunea de care avea nevoie**, Ana simte nevoia de a evada prin iubire din existența sa nefericită, numindu-l pe Ion „norocul ei”. Pentru aceasta, ea face uz de tot curajul și puterea de care dispune pentru a-și înfrunta tatăl în favoarea celui pe care îl iubea. Din cauză că a „crescut singură, lipsită de o dragoste părintească mângâietoare”, **Ana nu are niciun reper moral ori afectiv** în funcție de care să își definitiveze standardele și așteptările de la un eventual partener de viață.

Pentru a se putea căsători cu Ion, ea **nesocotește orânduielile vremii**, când căsniciile erau plănuite de către părinți și acceptate de către copii. Aceasta demonstrează, totuși, că **Ana dispune de o voință de fier și de o capacitate extraordinară de a iubi cu sinceritate și dăruire**. Cu toate acestea, ea acționează cu multă naivitate, făcând abstracție de interesul clar al lui Ion în ceea ce privea averea tatălui ei. Alegând să vadă ce era mai bun în omul pe care îl iubea, Ana își încredințează viața acestuia, căsătorindu-se cu el și îndurând mereu injurii și umilințe. **Supusă, harnică, timidă și foarte iubitoare**, Ana devine **victima perfectă a unui bărbat mânat de interese** materiale și lipsit de compasiune, împovărat de faptul că „împreună cu pământul trebuie să primească și pe Ana”.

Personajul este surprins în **trei ipostaze**: aceea de **tânără îndrăgostită de Ion**, în naivitatea ei, cea de **soție credincioasă și îndurerată**, precum și în **ipostaza de mamă**. Aceste ipostaze îi definesc profilul moral, dar, din nefericire, femeia nu apucă să-și exercite pe deplin rolul de mamă, care i-ar fi putut oferi un sens existențial dincolo de frustrările și dezamăgirile aduse de Ion. Fiindcă și-a plasat soțul în centrul universului ei, **Ana pierde orice dorință de a trăi odată ce acceptă că acesta nu o iubește și nici nu o făcuse vreodată**. Simțind „o silă grea pentru tot ceea ce o înconjoară”, Ana se spânzură, punând astfel capăt existenței sale tragice. Până și copilul devine o povară, iar **femeia pierde orice capacitate de a se bucura de viață**.

**În concluzie**, Ana pare firavă și fără personalitate, însă destinul ei este cel mai tragic dintre toate destinele personajelor romanului. Greutățile și realitățile pe care Ana le îndură sunt nenumărate, personajul reprezentând condiția tristă a femeii în satul românesc.

# Caracterizarea Floricăi

În romanul „Ion”, Liviu Rebreanu își demonstrează calitățile de fin psiholog prin construcția personajelor sale. Primul roman obiectiv interbelic din literatura română cuprinde **personaje reprezentative pentru atmosfera epocii și păturii sociale** pe care le surprinde. Astfel, atât portretele personajelor principale, cât și cele ale personajelor secundare sunt schițate în detaliu, trăirile și gândurile lor fiind surprinse cu o admirabilă atenție de către autor.**Personaj secundar, individual, feminin, Florica este reprezentanta „glasului iubirii”** în romanul „Ion”, fiind opusul Anei, căreia îi corespunde „glasul pământului”. Ea este, așa cum o descrie însuși autorul, „fata cea mai frumoasă din Pripas”. Statutul ei social este, însă, unul mai puțin favorabil, Florica fiind **de o frumusețe răpitoare, dar foarte săracă**. „Fata văduvei lui Maxim Oprea” era chiar „mai săracă decât Ion”, a cărui motivație principală era reprezentată de îmbogățirea prin căsătoria cu o fată înstărită.

Prin intermediul acestui personaj, Rebreanu a intenționat să-l umanizeze pe protagonist, ale cărui acțiuni sunt motivate exclusiv de acumularea averii și de frustrarea cauzată de propria condiție socială. Ocazional, planurile îi sunt îngreunate de imaginea Floricăi, „mai frumoasă ca oricând” după dansul tradițional care are loc în sat. Ion o „iubise pe Florica și, de câte ori o vedea sau își amintea de ea, simțea că tot o mai iubește. Purta în suflet râsul ei cald, buzele ei pline și umede, obrajii ei fragezi ca piersica, ochii ei albaștri ca cerul de primăvară”. Prin enumerarea trăsăturilor fizice ale fetei, Rebreanu evidențiază intensitatea sentimentelor protagonistului pentru Florica.

Acest personaj suferă, însă, în urma propriei drame. Sentimentele lui Ion sunt reciproce, iar fata suferă și ea din cauza faptului că Ion o alesese pe Ana datorită averii sale. Când tânărul o strânge în brațe pe câmp, sărutând-o cu pasiune, fata „se zvârcolește, dar cu fiecare mișcare se lipea mai tare de pieptul lui...”. Ion se însoară cu Ana, iar Florica acceptă cererea lui George, care devine soțul ei. Din nefericire, tânăra fată nu are parte nici de noul ei soț pentru prea mult timp, întrucât acesta sfârșește prin a-l ucide pe Ion, pentru a răzbuna moartea Anei.

Pentru o vreme, Florica nu își mai face apariția în cadrul romanului, însă Ion nu-și poate înfrâna sentimentele pe care le avea pentru frumoasa fată. Cu cât o iubea mai mult pe Florica, cu atât mai puternic o ura pe Ana, care nu era vinovată pentru ceea ce se petrecea în jurul ei, dar plătea prețul nechibzuinței altora. Frustrat din cauza situației dificile în care se afla, Ion o privește „pe Florica, cu fața rumenă, plină și zâmbitoare, apropiindu-se sprintenă ca o ispită” și simte cum toate grijile i se topesc în suflet. El își declară dragostea pe care încă o nutrea pentru tânăra fată: „În inima mea... tot tu ai rămas crăiasă”.

**Florica reprezintă o comoară la care Ion nu are acces**, ca urmare a propriilor alegeri. Păcătuind împotriva firii, Ion își pecetluiește soarta, fiind pedepsit să râvnească mereu la ceea ce nu poate avea.**Fata reprezintă un ideal feminin**, „aprinsă în obraji”, de „o veselie sănătoasă pe care se silea și nu izbutea s-o ascundă”. Ea are un efect puternic asupra lui Ion, care este complet fascinat de prezența ei. Astfel, „uitând de tot de Ana”, bărbatul îi șoptește Floricăi în timpul dansului: „Numai tu mi-ești dragă în lume, Florica, auzi tu?...Auzi?”.

**În concluzie**, Florica este un **personaj esențial în cadrul romanului „Ion”**, întrucât prezența ei contribuie masiv la construcția portretului protagonistului.**Dăruită cu frumusețe, spontaneitate, veselie și farmec**, Florica suferă pe măsura calităților ei. Din cauza statutului social modest, nu se căsătorește cu cel pe care îl iubea, personajul neavând puterea de a decide asupra propriului destin.

# Caracterizarea lui Vasile Baciu

„Ion”, de Liviu Rebreanu, este**primul roman interbelic obiectiv** din literatura română. Opera a fost scrisă între anii 1913 și 1920, romanul fiind publicat chiar în anul încheierii scrierii sale. Lucrarea a fost receptată de către critica literară cu admirație, întrucât Rebreanu evoluase într-un mod impresionant și nu se bucurase până atunci de atât de multe aprecieri.

Una dintre calitățile de necontestat ale romanului este **construcția riguroasă și realistă a personajelor** sale. Deși Ion este cel mai bine individualizat personaj, fiind protagonistul romanului, și celelalte personaje se bucură de o atenție sporită a autorului, care a realizat portrete complexe ale acestora.

Unul dintre personajele care au o influență deosebită asupra acțiunii romanului este Vasile Baciu. **Personaj secundar, masculine, individual, Vasile Baciu este antagonistul lui Ion**. Țăran înstărit și văduv, el are o fiică pe nume Ana. El fusese întotdeauna **harnic, bun gospodar**, și se însurase cu o fată bogată, dar urâtă, pe care, însă, o trata foarte bine, fiindu-i recunoscător, întrucât datorită ei intrase „în rândul oamenilor avuți”. După ce soția lui moare, lui Vasile Baciu îi este greu să accepte faptul că va trebui să renunțe la o parte din pământurile lui pentru zestrea Anei, când fata avea să se mărite.

Ana o moștenise pe mama ei, nefiind dăruită cu frumusețe, dar era blândă și cuminte. Tatăl ei dorea să o mărite cu George Bulbuc, un tânăr înstărit, însă Ana nu dorește această căsătorie. Neputând accepta refuzul fetei sale, Baciu vine la horă beat, preotul îl admonestează, iar el se scuză, explicând că bea de supărare, întrucât fata lui nu îl asculta. Bulbuc se rușinează de comportamentul posibilului său socru, dar vrea să se însoare cu Ana. Din acest motiv, îi spune lui  Vasile Baciu că Ana era cu Ion în grădină. Acesta este momentul decisiv, care avea să influențeze pentru totdeauna relația dintre Ion și Vasile Baciu. Cel din urmă nu se controlează, este impulsiv și iute la mânie, jignindu-l pe Ion și numindu-l „sărăntoc”, „tâlhar” și „hoț”. Aceasta îl determină pe Ion să fie și mai insistent în construirea unei relații cu Ana, întrucât nu dorea doar banii fetei, ci și să se răzbune pe Vasile Baciu.

**Autoritar și direct**, Baciu îi spune lui George Bulbuc că dorea un ginere cumsecade, nu „jileandură” („Io-ți dau fata, iar tu să ai bici să-i scoți din cap gărgăunii!”). Cu toate acestea, fericirea Anei nu pare a fi importantă pentru Baciu, a cărui putere de empatizare cu ceilalți scăzuse considerabil după moartea soției lui. Când află că Ana îi cedase lui Ion și era însărcinată cu copilul lui, Vasile Baciu o bate fără milă, având o **fire violentă și brutală**.

Personajul nu are de ales și trebuie să accepte uniunea dintre Ion și Ana, care atrage după sine și mai multe nenorociri. Ana se sinucide, fiindcă Ion o înșeală, iar tatăl ei o tratează la fel de rău ca înainte, singurătatea devenind de nesuportat. Baciu îi cedează cu greu pământurile ginerelui său, iar după ce Ion moare, acestea îi rămân bisericii, conform înțelegerii dintre Baciu, preotul Belciug și Ion.

Motivul pentru care tatăl Anei îl urăște atât de mult pe Ion este, în mod inconștient, asemănarea izbitoare dintre destinele celor doi. Spre deosebire de Ion, însă, Vasile Baciu fusese îndeajuns de inteligent încât să-și respecte soția, conștient fiind că, în lipsa ei, din statutul înalt pe care îl dobândise nu va mai rămâne nimic.

În caracterizarea lui Vasile Baciu, o importanță fundamentală o are **surprinderea gesturilor și a reacțiilor personajului**. Semnificative sunt și nuanțele vocii sale la fiecare întâlnire tensionată dintre el și Ion, a cărui prezență îl înfurie pe zi ce trece mai mult. Personajul este surprins în plin declin, **patima băuturii transformându-l într-un om și mai aspru decât fusese înainte**.

**În concluzie**, Vasile Baciu este un**personaj complex, surprins în plin declin existențial**, care nu trezește simpatia cititorului. Asemeni lui Ion, el sfârșește prin a fi sancționat pentru modalitatea prin care se îmbogățise, rămânând, în final, sărac, lipsit de pământurile pe care le protejase cu atât de mare efort.

# Caracterizarea lui George Bulbuc

 „Ion” este primul roman interbelic obiectiv din literatura română. Scris de Liviu Rebreanu între 1913 și 1920, a fost publicat pentru prima dată tocmai în anul finisării sale. cel din urmă fiind și anul publicării operei. Deși are o tematică predominant rurală, romanul prezintă numeroase elemente moderniste, remarcate și de criticul literar Eugen Lovinescu. Acesta susține că, prin intermediul romanului „Ion”, Rebreanu a „obiectivat” proza românească.

Personajele romanului sunt bine individualizate și multe la număr, precum remarcăm și în cazul romanului „Ion”. Opera poartă numele protagonistului, un țăran ardelean marcat profund de sărăcia lui, precum și de dorința arzătoare de îmbogățire. Pe parcursul romanului, Ion dezvoltă o relație de tip antagonic cu un alt personaj din satul Pripas, cu o vârstă apropiată de a lui, dar cu un statut social radical diferit: **George Bulbuc** (sau George „al Tomii”).

**George Bulbuc**este un personaj secundar, masculin, individual al romanului „Ion”, de Liviu Rebreanu. Fiul lui Toma Bulbuc, George este un flăcău înstărit din satul Pripas, promis de bărbat Anei lui Vasile Baciu. Părinții celor doi tineri fac acest aranjament dorind să asigure continuitatea averii și trăinicia moștenirii lor („Ea fată cu stare, el fecior de bocotan — se potriveau”). La începutul romanului asistăm la scena horei, unde George află cu nemulțumire de la Ilie Onu că Ana se afla în compania lui Ion, sub nuc: „Vorbele lui Ilie loviseră pe George drept în suflet. Ana lui Vasile Baciu îi era făgăduită lui de nevastă. [...] Părinții lor erau înțeleși mai demult, iar Ana îi plăcea. Nu zicea că-i cine știe ce frumoasă, dar nici el nu pica”. Atunci aflăm și detalii privind portretul fizic al personajului, care „era greoi, spătos și umeros ca un taur: umbla legănat și cu genunchii înmuiați”.

George este un personaj surprins în evoluție, astfel încât, la începutul romanului, își controlează bine emoțiile, făcând mereu alegerea înțeleaptă, chiar dacă este provocat. Un bun exemplu este constituit de scena de la horă, când, deși își simte orgoliul rănit de gestul lui Ion, decide să acționeze cu maturitate: „Fierbea. Se gândea mereu să-și croiască drum până în grădină, s-o vadă cum șade ochi în ochi cu Ion. Dar mereu își lua seama, zicându-și că poate mai mult ar strica decât ar folosi [...] căci Ion e arțăgos ca un lup nemâncat. De va ști fata că el știe, mai rău se va înrăi. Mai bine să-i lase în pace. O lingură de istețime face uneori mai mult decât un car de putere”. Cu toate acestea în finalul romanului, George îl omoară pe Ion, când îl prinde împreună cu Florica, soția lui. Relația lui George și a Floricăi a început pe fondul suferinței lor, provocate de căsătoria celor pe care-i iubeau (Ion și Ana): „— De-amu am să joc numai cu Florica... Cel puțin să plesnească fierea și într-însul!...”. Cu toate acestea, Florica era frumoasă, iar George o îndrăgește numaidecât, simțindu-se mândru fiindcă reușise s-o cucerească: „George nu-și încăpea în piele de mândrie. Avea mulțumirea, ce-l măgulea grozav, că a cucerit pe Florica și însurătoarea i se părea încoronarea unei biruințe nemaipomenite”. Și această bucurie îi este, însă, știrbită de Ion, pe care ajunge să-l urască într-atât încât își încalcă principiile, comițând, sub influența acestui sentiment nefericit, o faptă de neiertat.

În **concluzie**, George Bulbuc este **antagonistul** lui Ion, atât în plan sentimental („glasul iubirii”), cât și în plan material („glasul pământului”). Cei doi sunt construiți astfel încât să se echilibreze unul pe celălalt, atât prin avantajele de care beneficiază, cât și prin dezavantaje. Astfel, în timp ce George este înstărit, Ion este sărac, iar în timp ce George nu obține nici dragostea Anei, nici pe cea a Floricăi, ambele femei îl vor iubi pe Ion.

# Caracterizarea lui Titu Herdelea

**Personaj secundar**, masculin, individual, Titu este un tânăr în vârstă de douăzeci și trei de ani, una dintre prezențele predominant pozitive în desfășurarea acțiunii romanului. Autorul îi face un portret fizic succint, din care reies informații privind ținuta, trăsăturile fizice, dar și statutul social al personajului: „Titu Herdelea, un tânăr de vreo douăzeci și trei de ani, în haine curățele și sărăcuțe, cu o cravată albastră-azurie la gulerul înalt și țeapăn, ras de mustăți și lung cât un par”. „Mândria familiei Herdelea”, Titu era „înalt, cam deșirat, cu o față lătăreață, ochi albaștri spălăciți și o frunte largă”. Deși suferea de mici complexe de inferioritate privind aspectul său fizic, Titu compensează prin inteligență și curiozitate intelectuală: „Mustățile nu-i prea creșteau și de aceea le rădea, zicând că se poartă după moda anglo-americană. Toată casa jura că tânăr mai deștept ca dânsul nu se pomenește în împrejurime”.

Titu învață mai întâi la Liceul Unguresc din Bistrița, iar apoi, la cel săsesc, fiindcă tatăl său era convins de faptul că fiul său era persecutat de către profesori. Cititor împătimit, Titu își face debutul literar cu o poezie de trei strofe în revista „Familia” („Și, tot citind, a început și el să scrie. Întâi mai pe furiș, pe urmă mai pe față și în sfârșit cu tot dinadinsul. Iar când, într-o bună zi, Familia i-a publicat o poezie de trei strofe, s-a hotărât definitiv, dar în taină: va fi poet”). Un romantic convins, el răspunde tăios insistențelor tatălui său, care-și face griji privind viitorul tânărului, văzând că Titu era atât de visător. Întrebat cu privire la planurile sale de a duce un trai mai sigur, mai convențional, Titu explodează: „Am zis că eu nu vreau? Găsiți-mi o slujbă, orice ar fi, și iată că mă duc! Dacă nu sunteți în stare să înțelegeți talentul meu, am să mă fac chiar și măturător de stradă, ca să vă scăpați de mine și să nu-mi mai bateți capul că sunt trântor și nimic mai mult!”. Pentru o perioadă, el lucrează în biroul unui notar.

Cu toate acestea, Titu se înșela în ceea ce privește sprijinul familiei sale, fiindcă părinții erau mândri de el, dar observau că acestuia îi lipsea cu desăvârșire simțul practic: „Surorile lui îl priveau ca pe un bărbat însemnat, iar părinții, deși în sinea lor nu prea înțelegeau cum va mânca și ce va îmbrăca Titu din poezii, împărtășeau părerea fetelor”. Din fericire, el era foarte talentat și muncitor, lăsându-se absorbit complet de scrisul poeziilor și trezind interesul celor din jurul său: „În curând tot județul l-a consacrat poet. Și Titu citea și scria mereu până noaptea târziu; stingea lampa, aștepta prin întuneric inspirația, înjgheba câte un vers în cap, aprindea repede lumina, îl eterniza pe hârtie”.

Foarte idealist, Titu decide să exploreze lumea de dincolo de Carpați, dar, ajuns departe de casă, devine nostalgic la gândul căldurii căminului său. El este bine primit, văzut chiar drept puntea de legătură între frații „de dincoace și de dincolo de Carpați”, reprezentant al Tribunei Bistriței. Pleacă apoi la București, transformat și profund marcat de ideea unirii românilor.

În **concluzie**, Titu Herdelea este un personaj **complex**, cu o profundă curiozitate pentru cunoașterea naturii umane. Deși avem de-a face cu un personaj al unui roman obiectiv, Titu poate fi definit drept personaj pozitiv, având o prezență similară cu cea a lui Rebreanu, care a declarat că se regăsește în personajul său. Idealismul, curiozitatea intelectuală, pasiunea pentru contribuția la destinul propriei națiuni, sunt doar câteva dintre trăsăturile scriitorului, **oglindite** în **personajul Titu Herdelea**.

# Caracterizarea Zenobiei

Zenobia este **mama lui Ion și soția Glanetașului**. Ea este caracterizată atât în **mod indirect** (trăsăturile se desprind din faptele, gândurile și vorbele ei, precum și din relația cu alte personaje), cât și în **mod direct** (de către autor, alte personaje și prin autocaracterizare). **Personaj secundar, feminin și individual**, Zenobia este **prezentată în antiteză cu soțul ei**, cititorul înțelegând astfel influența pe care părinții o avuseră asupra lui Ion. De la mama lui, Ion moștenește hărnicia, calitate pe care tatăl n-o împărtășea: „Știa bine că băiatul, când e vorba de muncă, nu se codește și nu lenevește ca Glanetașu”.

Spre deosebire de bărbatul ei, Zenobia are și o **latură deschisă către spiritualitate**, fiind o **femeie credincioasă**. Această fațetă a personajului este atât de puternică încât depășește emoțiile trecătoare, precum mânia sau supărarea: „Zenobia însă nu răspunse. Se închină larg de mai multe ori, bâiguind sfârșitul rugăciunilor și, numai după ce isprăvi, strigă la Glanetașu, furioasă”. Ea este descrisă de către autor ca fiind „norocul” bărbatului ei. „O femeie ca un bărbat”, ea este **muncitoare, hotărâtă, perseverentă și are spirit de inițiativă**. Autorul consideră că femeia este motivul pentru care Glanetașu se mai aflat încă în viață în momentul relatării, întrucât, „fără de ea, câinii l-ar fi mâncat”.

Povestea căsătoriei Zenobiei cu Glanetașu ne dezvăluie și alte laturi ale personalității mamei lui Ion. Aceasta își iubea mult soțul, deși acesta nu era nici pe departe un partener ideal. Pe măsură ce timpul trecuse, Glanetașu nu devenise un soț mai vrednic, însă Zenobia și-a făcut întotdeauna datoria față de el. **Curajoasă și hotărâtă**, ea se căsătorise cu un om sărac, fără să-i pese de acest fapt, pe care părinții ei îl interpretaseră drept un mare impediment: „s-a măritat cu dânsul fără voia părinților, care-i ziceau că din frumusețe nu se face porumb și din istețime mămăligă”. Chiar dacă era singurul copil al părinților ei, oameni înstăriți, ea alesese să fie soția celui de care se îndrăgostise: „ [...] ar fi putut lua fruntea satului. Ea însă l-a vrut pe Glanetașu și părinții, ca să nu-i iasă din voie, în cele din urmă au dat-o”. Când află că Ion o iubea pe Florica, una dintre cele mai sărace fete din sat, Zenobia este dezamăgită, dar înțelege că băiatul îi seamănă: „Tot la sărăcie tragi, dragul mamii, tot? Altă mireasă, afară de Florica vădanei lui Maxim, n-ai găsit câtu-i satul de mare?... Da ce mă mai mir, dragul mamii, ce mă mai mir?”.

**Plină de curaj și inițiativă**, ea duce singură gospodăria familiei: „Zenobia l-a lăsat cât l-a lăsat, pe urmă, văzând că nu-i nici o nădejde, s-a făcut ea bărbat și a dus casa. Era harnică, alergătoare, strângătoare”. Femeia **nu strălucește atât prin inteligență, cât prin puterea ei de sacrificiu** și spiritul întreprinzător în cadrul gospodăriei: „Dacă n-a dus-o mai bine, n-a fost vina ei. Unde nu-i cap, nu-i spor”. Câteodată, copleșită de datoriile pe care le luase asupra ei, Zenobia**întrece măsura în privința consumului de alcool**, însă aceasta n-o distrage de la grija casei și a familiei: „ [...] Zenobia care, de mândră că era soacră mare, se îmbătase tun”.

**În concluzie**, Zenobia este un **personaj important în cadrul romanului** „Ion”. Alături de Glanetașul, soțul ei, Zenobia are rolul de a scoate în evidență personalitatea protagonistului, formată și în urma relației avute cu părinții. Cea mai însemnată trăsătură pe care Ion o moștenește de la mama lui este hărnicia, calitate care-i lipsea cu desăvârșire tatălui.

# Caracterizarea Savistei

Fiind un roman realist, obiectiv, „Ion”, de Liviu Rebreanu include personaje din varii medii sociale și refuză idealizarea lor. Anumite voci critice au descris opera ca fiind „o monografie a satului ardelean”, consemnând astfel complexitatea acesteia. Mediul social rural este, așadar, surprins din unghiuri multiple, și cuprinde personaje deosebit de variate.

Una dintre cele mai stranii prezențe ale romanului este Savista, personaj secundar, feminin și individual. Ea este menționată încă din primul capitol al volumului întâi și, în ciuda anumitor dezavantaje fizice, ajunge să joace un rol semnificativ în desfășurarea acțiunii romanului.

Statutul social al personajului este deplorabil, Savista fiind adesea bătaia de joc a satului. Are un handicap fizic și probleme psihice manifestate în forma unei întârzieri în dezvoltare. Catalogată drept „oloaga satului”, ea este văzută numai din prisma neajunsurilor sale, iar sătenii nu reușesc s-o perceapă într-o manieră mai complexă. Pentru a accentua tragedia personajului, autorul menționează că verișoara Savistei este nimeni alta decât Florica, „fata cea mai frumoasă din Pripas”.

Portretul fizic al Savistei reflectă problemele personajului, suferind de un handicap fizic și psihic: „Are picioarele încârcite din naștere, iar brațele lungi și osoase ca niște căngi anume spre a-și târî schilozenia, și o gură enormă cu buzele alburii de sub care se întind gingiile îmbălate, cu colți de dinți galbeni, rari și lungi”. Adesea, ea apare în roman cu numele „Savista-oloaga”, întrucât mulți dintre săteni se refereau la ea în acest fel.

Cu „glasul ei aspru, speriat”, are foarte puține șanse să fie luată în serios, astfel încât, deși observă mai mult decât lasă să se vadă, „N-o bagă în seamă nimeni”. Este disprețuită, desconsiderată și batjocorită de locuitorii satului și foarte puțini dintre ei îi arată compasiune: „Lângă prispă, aproape de poartă, Savista-oloaga ședea ghemuită, speriată moartă de răcnetele oamenilor, ferindu-se să nu fie călcată în picioare. Todosia nici n-o zări până când merse să închidă poarta”.

Savista trăiește din mila sătenilor, care-o plătesc pentru servicii minore. La începutul romanului, ea este plătită de Trifon Tătaru, care „o ține pe lângă casă, să-i vadă de copii”. Acolo, în loc să aibă grijă de copii, ea „șade în poartă, se ciorovăiește cu toți copiii din sat și primește pomana trecătorilor miloși”. Apoi, George o ia în casa lui, unde Savista este tratată mai bine, astfel încât „bufnea și se burzuluia din ce în ce mai năstrușnică”. Acesta nu-i dă multe de făcut, fiindcă nu avea cu adevărat nevoie de serviciile ei: „În schimbul mâncării n-avea altă îndatorire decât să stea toată ziua pe prispă și să hâșâiască găinile ca să nu intre în tindă”.

Îi este recunoscătoare lui George, fiindcă acesta „a strâns-o de pe drumuri și glumea uneori cu dânsa și mai ales fiindcă nu uita niciodată, când aducea rachiu, să-i dea și ei câte-un păhărel”. Pe lângă recunoștință, George stârnește în Savista o loialitate asemănătoare cu dragostea obsesivă: „Savista îl iubea cu o furie sălbatică, atât de caracteristică estropiaților, și ar fi fost în stare să strângă de gât pe oricine pentru dânsul”. Din acest motiv, ea este atentă la tot ce se petrece în casa lui și înțelege rapid că Florica îl înșela pe George cu Ion: „Cu aceeași patimă ura însă pe Ion de când a simțit că umblă după Florica și că astfel vrea să înșele pe George”.

Pentru a-i lua apărarea lui George și a se asigura că nu va fi necinstit de către Florica, Savista o vizitează pe Ana și-i spune că este înșelată, în speranța că astfel, Ion va înceta s-o mai caute pe soția protectorului ei. Cu toate acestea, planul nu dă roade, astfel încât Savista urmărește fiecare mișcare a protagonistului: „De cum sosea Ion, ea se lipea pe prispă ca o broască, ciulind urechile ca să nu-i scape nici o vorbă”.

Savista știe și înțelege mai mult decât cred sătenii. Ea simte imediat dinamica triunghiului amoros Ion-Florica-George: „fără a pierde din vedere nici pe Florica în care n-avea nici o încredere, neuitând că odinioară era să se mărite chiar cu Ion, dacă el ar fi vrut-o s-o ia”. Într-o zi, nervoasă, o înfruntă pe Florica: „— Spun tot lui George... Tu ești rapandula... tu... tu...”. Femeia procedează întocmai, întrucât „Era fericită și de-abia aștepta să vie seara, să-i spună tot lui George...”.

Efectul pe care informația primită de la Savista îl are asupra lui George este decisiv: „Din clipa când Savista i-a deschis ochii, George parcă s-ar fi trezit dintr-un somn adânc”, „Pleca liniștit de-acasă, căci Savista era o paznică neprețuită și-i raporta în fiecare seară fiece pas al nevestei...”. Conflictul dintre Ion și George escaladează dramatic, astfel încât Ion sfârșește prin a fi ucis de rivalul său.

În concluzie, Savista este un personaj atipic cu o influență neașteptată în modul de desfășurare a acțiunii romanului. Deși, la început, prezența ei este considerată a fi inutilă, de o importanță minimă, contribuția Savistei la finalul tragic al romanului devine esențială. Așadar, acest personaj reprezintă un avertisment în legătură cu tendința de a desconsidera anumiți oameni, care par inofensivi, dar înțeleg mai mult decât lasă să se vadă.

# Caracterizarea preotului Belciug

În satul Pripas, preotul se numește Belciug. Personaj secundar, masculin, individual, unul dintre „domnii” comunității, acest apelativ marchează o diferență de clasă socială între el și sătenii de rând. Belciug este caracterizat atât în mod direct (de către autor, prin schița biografică, de către alte personaje), cât și indirect. „Văduv din primul an al preoției”, personajul a fost lovit de tragedie foarte devreme, iar suferința emoțională s-a răsfrânt și asupra fizicului preotului: „Își iubise mult nevasta și pierderea ei i-a înăcrit sufletul. Era bolnăvicios și atât de jigărit că, văzându-l, te întrebai: cum de-și mai poate ținea viața?”.

Foarte motivat, însă, de rolul avut în sat, el își revine și, surprinzând pe toată lumea, reușește să devină un adevărat stâlp al comunității sale: „Când apoi a zăcut câteva luni la spitalul din Cluj, [...], toată lumea i-a pus cruce. Și totuși, slab, galben, prăpădit cum era, hrănindu-se mai mult cu lapte și ouă, trăia și se înverșuna parcă și-ar fi pus în gând să îngroape el tot satul”. Ceea ce-l menține viu și energic este contribuția la lupta pentru apărarea drepturilor românilor din Transilvania. Acestora li se adaugă respectul oamenilor, de care Belciug se bucură din plin, fiind un om integru: „Veneau la dânsul oameni și din al V-lea județ, să le citească sau să-i spovedească. Țăranii îl respectau mai ales pentru că, de când i-a murit preoteasa, nimeni nu l-a simțit umblând după femei”.

Din multe puncte de vedere, preotul este nucleul spiritual al comunității rurale din care face parte. El înfăptuiește botezuri, nunți, înmormântări, fiind prezent în momente cruciale din viețile oamenilor. Cunoscându-și datoria, el și-o îndeplinește sfătuind sau dojenind sătenii, după caz. Când aceștia se abat de la normele etice, preotul are misiunea de a-i observa și de a acționa în consecință. De exemplu, când îl vede pe Vasile Baciu mai mereu beat, îl mustră, amintindu-i de datoria pe care o are față de cei mai tineri, care au nevoie de exemple solide: „Rău faci, Vasile, că nu te sfiești măcar de tineretul care te vede mereu beat...”.  
Belciug este implicat într-un conflict cu Titu Herdelea, învățătorul satului.

Acesta se desfășoară în paralel cu un alt conflict major, între Ion și Vasile Baciu, astfel încât se trasează o paralelă între spiritual și teluric, fără ca vreunul dintre cele două planuri să fie armonios. „Lupta” dintre preot și învățător simbolizează instabilitatea la nivel social, spiritual și chiar economic, întrucât ambii se dedică luptei pentru drepturile românilor ardeleni. Când, însă, doi dintre acești români intră în conflict unul cu celălalt, preotul ține partea lui Bulbuc, iar Herdelea se poziționează de partea lui Ion: „Toma Bulbuc a sculat din pat pe preotul Belciug și i s-a plâns că Ion i-a schilodit feciorul. Popa s-a indignat, fiindcă Toma era un stâlp darnic al bisericii, și i-a făgăduit că duminica viitoare are să dojenească pe bătăușul Glanetașului”. Belciug evitase conflictul până în momentul producerii efective a acestuia, motivat tot de îmbunătățirea imaginii românilor: „A înghițit multe răutăți mărunte numai să nu zică lumea că doi surtucari români nu pot trăi într-un sat nedezbinați”.

În concluzie, preotul Belciug este un personaj construit în manieră complexă și realistă. În ciuda faimei de „sfânt” pe care o dobândise printre săteni, acesta nu este fără cusur. Eugen Lovinescu a remarcat cum, în „aprigul preot Belciug, iubirea de biserică și neam se asociază intim cu atâtea sentimente rele și cu atâtea pasiuni lumești”. Stâlp spiritual al comunității din care face parte, Belciug își pune întreaga viață în slujba satului și a divinității.

## **Zaharia Herdelea**

Personaj secundar, masculin, individual, Zaharia Herdelea este învățătorul satului Pripas și capul propriei familii. Statutul lui social este unul înalt, întrucât în orice sat tradițional românesc, dascălul și preotul se bucură de cel mai mare respect din partea oamenilor. Este caracterizat atât în mod direct (de către alte personaje, de către autor și prin autocaracterizare), cât și în mod indirect. Cauza socială principală pentru care militează este apărarea drepturilor etnicilor români din Ardeal.

Un exemplu de caracterizare directă este reprezentat de felul în care îl percepe soția lui, care, amintindu-și cum îl cunoscuse, îl desemnează ca fiind „învățător cu mult viitor în Lechința”. Deși face eforturi reale pentru a-și păstra integritatea, nu este „scutit” de slăbiciuni umane precum trufia („— Fii pe pace, nevastă, îi zise Herdelea trufaș, că nu scapă nici sfinția sa cu mâna goală din comedia asta!”) și minciuna („Herdelea simți o săgeată prin inimă auzind vestea și mai ales amenințarea judecătorului. De frică se gândi un moment să mărturisească copistului că el e autorul plângerii [...] Dar își luă seama repede.”). De multe ori, „scăpările” lui sunt motivate de prezența unui instinct de autoconservare, mai ales în ceea ce privește reputația lui în sat.

Zaharia Herdelea este capabil de multă empatie și încearcă să-l ajute și să-l apere pe Ion, despre care are o părere mai bună, poate, decât ar merita acesta. Încă de când Ion fusese copil, Herdelea îl sprijinise, luându-i apărarea („Ba Herdelea a alergat și s-a zbătut până ce l-au iertat și de cei trei zloți, fiindcă băiatul era silitor și cuminte”). Când, însă, Ion a crescut și s-a făcut vinovat de fapte mai grave, Herdelea a continuat să-l apere, fără să țină seama de vinovăția lui („Cum ajunse acasă, strigă pe Ion și-i povesti ce-a auzit, având grijă să-i reamintească foarte grav că, orice l-ar întreba comisiunea, el să spună sus și tare că jalba i-a scris-o un domn de la Bistrița”).

## **Laura**

Laura este fiica învățătorului Herdelea. Personaj secundar, feminin, individual, Laura este caracterizată atât în mod direct (de către alte personaje și de către autor), cât și în mod indirect. Ghighi, sora ei cea mică, îi realizează un succint portret fizic, care, însă, este de ajuns pentru ca cititorul să afle despre frumusețea tinerei („o fată frumoasă și rară ca Laura”). Asemenea tatălui ei, Laura ținea foarte mult la cauza apărării drepturilor românilor din Ardeal, ceea ce desprindem din scrisoarea trimisă părinților după căsătorie („Vireagul e sat românesc, dar numai cu numele. Oamenii spun, ce-i drept, că-s români, dar o spun pe ungurește, căci altă limba nu pricep. Te și doare inima când îi auzi.”).  
Ea este atrasă de Aurel, un tânăr student la medicină, dar neserios. În final, se mărită cu Pintea, acesta fiind dornic s-o ia de nevastă în ciuda faptului că fata nu avea zestre. Înțeleaptă și mărinimoasă, ea învață să țină la Pintea („George Pintea sorbea din ochi pe Laura. Când s-au sărutat, după schimbarea verighetelor, s-au roșit amândoi așa de tare că toată lumea a râs de dânșii.”). Nu se lasă intimidată de temerile bunicii ei și pornește cu încredere către îndeplinirea propriului destin („Când află că Laura se mărită, o sărută de nenumărate ori și plânse cu mare poftă, compătimind pe sărmana nepoată” [...] Laura râse de temerile bunicii, dar doamna Herdelea se necăji de atâta prostie.”). Pe parcursul romanului, își schimbă concepția idealistă și romantică despre iubire, maturizându-se în mod semnificativ.

Laura este un personaj surprins în evoluție pe parcursul romanului, iar logodna și căsnicia, doi pași esențiali în viața unei tinere (cu precădere într-o societate de tip tradiționalist), și-au lăsat amprenta asupra ei. Naratorul relatează cum, „de când se logodise, trecuse printr-o schimbare mare. Serioasă fusese ea întotdeauna, dar acuma parcă seriozitatea îi ședea mai bine.”. Relația cu mama ei se îmbunătățește („De unde până atunci nu se potrivise deloc în păreri cu mama ei, azi vorbeau ca două tovarășe”), iar Laura își dorește să câștige aprecierea și respectul lui Pintea („să fie o gospodină desăvârșită, să vadă Pintea că, deși ea n-a avut zestre, are în schimb atâtea alte calități prețioase încât se poate lua la întrecere cu orice domnișoară din Ardeal”). Este recunoscătoare și generoasă, dorind să compenseze gestul lui George, de a se fi căsătorit fără zestre, prin dragoste („Mai ales se gândea că va iubi foarte mult pe George, ca astfel să-l răsplătească pentru dezinteresarea lui care, pe lângă că-i face cinste”).

## **Ghighi**

Ghighi este „mezina familiei Herdelea”. Personaj feminin, secundar, individual, ea este o sursă de veselie și bună dispoziție pentru ceilalți („Ghighi stârnea veselia tuturor”). Romanul o surprinde în plină maturizare, întrucât, la început, este puerilă („Ghighi iarăși nu era în stare să-i pătrundă gândurile. Era prea copilăroasă pentru niște lucruri atât de serioase”), pe când în final, este cerută în căsătorie.

Ghighi împarte sarcinile gospodăriei cu ceilalți membri ai familiei, chiar dacă este mai mică („spălatul vaselor și căratul apei cădeau în sarcina Ghighiței”). Fata se implică și din punct de vedere emoțional în problemele familiei, luând întotdeauna partea Laurei, la care ține deosebit de mult. Când aceasta dorește să se mărite cu Aurel, îi ține partea („Laura, sprijinită viguros de Ghighi, descria în culorile cele mai negre pe Pintea”), procedând la fel și când Laura devine interesată de Pintea („Ghighi însă, bănuind pricina lacrimilor surorii sale, a ocărât toată vremea pe Aurel”). Empatică, ea simte imediat ce sora ei se întristează și dorește s-o consoleze („Laura plângea cu hohote. Ghighi alergă la ea s-o mângâie”).

În finalul romanului, Ghighi este o tânără care stârnește deja pasiunile celor din jur („dansa ca o zână, se mlădia, zâmbitoare, primea multe complimente și ciripea cu Zăgreanu, ocolindu-i privirile rugătoare”). Se îndrăgostește pentru prima dată de Zăgreanu și, la început, îi este greu să recunoască față de ea însăși ceea ce se petrecuse („fata se rușină că s-a îndrăgostit prea mult și începu să declare părinților ei tot mai deseori că nu-l poate suferi.”), însă apoi își asumă ceea ce simte pentru el.