**Fișă de lectură**

**Titlul operei literare:** „Ion”

**Autorul:** Liviu Rebreanu

**Date importante despre viața și activitatea autorului:** Liviu Rebreanu a trăit între anii 1885-1944, remarcându-se în peisajul literaturii române atât ca prozator, cât și ca dramaturg. Bineînțeles, operele sale cele mai cunoscute sunt nuvelele ṣi romanele, dar nu putem ignora apetența scriitorului pentru teatru, piesele „Cadrilul” sau „Apostolii” fiind relevante în acest sens. A colaborat cu o serie de reviste literare ale vremii – cum ar fi „Luceafărul” sau „Convorbiri critice” – prin intermediul cărora a publicat o bună parte din nuvelele sale. Rebreanu s-a lăsat inspirat de experiențele trăite de el și de cei apropiați lui, multe dintre acestea regăsindu-se în operele sale literare. De exemplu, problematica dezertorului în contextul Primului Război Mondial, așezată la baza romanului „Pădurea Spânzuraților”, a fost inspirată de experiența cutremurătoare a fratelui său, Emil Rebreanu. Scriitorul s-a stins din viață la Valea Mare, lângă Pitești, în urma unei probleme medicale la plămâni.

**Alte opere ale autorului:** „[Răscoala](https://liceunet.ro/liviu-rebreanu/rascoala)”, „[Adam și Eva](https://liceunet.ro/liviu-rebreanu/adam-si-eva)”, „[Ciuleandra](https://liceunet.ro/liviu-rebreanu/ciuleandra)”, „[Amândoi](https://liceunet.ro/liviu-rebreanu/amandoi)”, „[Gorila](https://liceunet.ro/liviu-rebreanu/gorila)”, „[Jar](https://liceunet.ro/liviu-rebreanu/jar)”, „[Pădurea spânzuraților](https://liceunet.ro/liviu-rebreanu/padurea-spanzuratilor)” (romane); „[Ițic Ștrul, dezertor](https://liceunet.ro/liviu-rebreanu/itic-strul-dezertor)”, „[Proștii](https://liceunet.ro/liviu-rebreanu/prostii)”, „[Catastrofa](https://liceunet.ro/liviu-rebreanu/catastrofa)”, „[Cântecul iubirii](https://liceunet.ro/liviu-rebreanu/cantecu-iubirii)”, „[Cerșetorul](https://liceunet.ro/liviu-rebreanu/cersetorul)”, „[Cuibul visurilor](https://liceunet.ro/liviu-rebreanu/cuibul-visurilor)” (nuvele).

**Specia literară:** Roman

**Tipul romanului:** Roman [realist, obiectiv](https://liceunet.ro/liviu-rebreanu/ion/roman-realist-obiectiv), social, modern, scris în perioada interbelică

**Genul literar:** Genul epic

**Curentul literar:** Realism

**Personaje:** [Ion Pop al Glanetașului](https://liceunet.ro/liviu-rebreanu/ion/caracterizare/protagonistului-ion), [Ana Baciu](https://liceunet.ro/liviu-rebreanu/ion/caracterizare/ana), [Vasile Baciu](https://liceunet.ro/liviu-rebreanu/ion/caracterizare/vasile-baciu), [George Bulbuc](https://liceunet.ro/liviu-rebreanu/ion/caracterizare/george-bulbuc), [Florica](https://liceunet.ro/liviu-rebreanu/ion/caracterizare/florica), Zaharia Herdelea, [Titu Herdelea](https://liceunet.ro/liviu-rebreanu/ion/caracterizare/titu-herdelea), Laura, Ghighi, părintele Belciug etc.

**Semnificația titlului:** Titlul romanului anticipă numele personajului principal, Ion. Astfel, este evidențiat faptul că Ion se află în centrul acțiunii romanului, destinele celorlalte personaje fiind influențate de evoluția protagonistului. Prin plasarea acestui nume comun, des întâlnit, în fruntea romanului, autorul sugerează faptul că societatea care pune bariere de netrecut între bogați și săraci determină existența multor cazuri similare.

**Viziunea autorului:** Fiind un scriitor realist, viziunea despre lume și creație are la bază repere ale realismului, curent literar care definește opera lui Rebreanu și care îi influențează acestuia crezurile artistice: „Pentru mine arta […] înseamnă creație de oameni și de viață”. Prin urmare, viziunea romancierului, dar și tematica romanului pornesc de la principala coordonată a realismului, și anume, crearea unei opere autentice cu rol de mimesis.

**Tema principală:** Romanul „Ion” are ca temă principală universul rural și prezintă societatea arhaică românească în toată complexitatea ei, insistând asupra influenței societății asupra țăranului ardelean.

**Perspectiva narativă:** [Narațiunea](https://liceunet.ro/liviu-rebreanu/ion/perspectiva-narativa)se realizează la persoana a III-a. Viziunea realistă este completată de caracterul obiectiv al romanului, naratorul fiind omniscient și omniprezent: „M-am sfiit totdeauna să scriu pentru tipar la persoana I”.

**Structura și compoziție:** Romanul este structurat în două părți cu titluri metaforice, reprezentative pentru evoluția protagonistului: Glasul pământului și Glasul iubirii. Cele două sunt divizate în 6 și respectiv 7 capitole, iar titlurile acestora sunt sugestive, rezumând ceea ce se petrece în fiecare dintre ele: „Începutul”, „Zvârcolirea”, „Iubirea”, „Noaptea”, „Rușinea”, „Nunta”, „Vasile”, „Copilul”, „Sărutarea”, „Ștreangul”, „Blestemul”, „George”, „Sfârșitul”. Acțiunea se desfășoară pe două planuri paralele: planul țărănimii - urmărește destinul lui Ion și planul intelectualității - avându-i în prim-plan pe preotul Belciug și pe învățătorul Herdelea.

**Modalități de caracterizare a personajelor:** Personajele romanului sunt credibile, realiste, trăsăturile acestora fiind puse în evidență în mod direct de către narator, dar și indirect, pornind de la faptele, gândurile, comportamentul sau relația acestora, prin intermediul dialogului și al monologului interior.  
Surse de inspirație: Scriitorul realist se inspiră din experiențe reale, devenite adevărate puncte-cheie ale romanului. Astfel, întâmplări reale precum sărutul pământului, bătaia primită de o fată de la tatăl ei pentru că se dăruise unui fecior netrebnic sau discuția scriitorului cu Ion Pop Glanetașul care se plângea de lipsa pământului, sunt atribuite de Rebreanu lui Ion, personaj care își demonstrează prin nume și fapte autenticitatea.

**Rezumat pe scurt:** Incipitul romanului plasează acțiunea într-un spațiu real, un loc care poate fi reperat. Acțiunea începe într-o zi de duminică, moment în care locuitorii satului Pripas se află la horă, eveniment la care participă toți membrii comunității, atât țăranii, cât și intelectualii. Ion, personajul principal al romanului, decide să o ia la joc pe Ana, o fată bogată din sat, deși el este îndrăgostit de Florica, o fată cu aceeași condiție socială ca și a lui. Venirea lui Vasile Baciu, tatăl Anei, de la cârciuma din sat declanșează un adevărat conflict între cei doi. Tatăl Anei îl numește pe Ion „sărăntoc” și „tâlhar” pentru că face curte unei fete promise altuia, întrucât, potrivit spuselor lui Vasile Baciu, Ana urma să se căsătorească cu George Bulbuc, un țăran înstărit din sat. Pentru că a fost făcut de rușine, Ion plănuiește să se răzbune și, la rândul său, îl face de rușine pe Vasile Baciu, lăsând-o pe Ana însărcinată. Astfel, îl determină pe tatăl fetei să accepte căsătoria. Dacă la început Ion are un comportament controlat față de Ana pentru că depindea de ea în vederea obținerii pământurilor mult dorite, după căsătorie, văzând că nu le primește, Ion devine violent și brutal și nu mai ține cont nici de faptul că soția lui era însărcinată. Celălalt plan al acțiunii surprinde întâmplările prin care trec intelectualii satului, familia învățătorului Herdelea și preotul Belciug. Laura și Ghighi, fetele învățătorului, nu au zestre, motiv pentru care Laura se căsătorește cu Pintea, întrucât nu cere zestre, deși era îndrăgostită de Aurel. De asemenea, se urmărește și viața amoroasă a lui Titu, fiul învățătorului, spirit boem care compunea poezii, dar și conflictul de ordin național prin care trece comunitatea rurală transilvăneană aflată sub stăpânire austro-ungară. Mai mult, tot în planul intelectualității regăsim și disputa dintre preot și învățător pentru prestigiu în fața sătenilor. Sătulă de disprețul soțului, care văzându-și atins scopul își îndreaptă atenția înspre Florica, Ana decide să își pună capăt zilelor. Ulterior, moare și fiul ei, Petrișor, din cauza neglijenței. Moartea celor doi nu-i schimbă lui Ion planul de recuperare a iubirii, deși, între timp, Florica se căsătorise cu George Bulbuc. Finalul este unul tragic, întrucât îl prezintă pe Ion mimând o prietenie cu George doar pentru a fi mai aproape de Florica și pentru a-și atinge obiectivul, însă este descoperit și ucis cu sapa de acesta.

**Conflict:** Identificăm un conflict exterior, între Ion și Vasile Baciu, acesta din urmă nedorind să-și dea fata, pe Ana, unui „sărăntoc”, dar și un conflict interior între glasul pământului – setea lui Ion pentru pământ – și glasul iubirii – dorința protagonistului de a-și împlini dragostea alături de Florica. Mai mult, comunitatea rurală transilvăneană era sub stăpânire austro-ungară, fapt care declanșează un conflict de ordin național.

**Stil:** sobru, neutru, fără podoabe stilistice.

**Impresii personale:** Creația lui Rebreanu, „Ion” este un roman prin care autorul a reușit să creeze o „epopee a vieții românești”. Protagonistul lui Rebreanu impresionează nu doar prin complexitatea sa, ci și prin autenticitate, el fiind un produs al societății în care trăiește. Împotrivindu-se destinului său de om sărac, Ion este aspru pedepsit, moartea sa simbolizând reinstalarea ordinii sociale.