**Momentele subiectului**

Instructiv, educativ și emoționant, romanul Ion, apărut în 1920, constituie o operă de analiză profundă a „sufletului bestial”, desprins dintr-un context eticizat și robust. Considerat de George Călinescu drept o „capodoperă de o măreție limitată solemn ca un fluviu american”, romanul Ion aduce în atenția cititorului o mulțime de „suflete mediocre în luptă cu drame peste puterile lor”, cum spunea același Călinescu, dintre care se remarcă imaginea personajului principal, Ion Pop al Glanetașului.

Tema este luată din viața obișnuită a țăranilor, iar intriga este relativ simplă. **Incipitul romanului** prezintă drumul, cu rol metaforic, deoarece simbolizează drumul vieții, care intră în Pripas, într-o zi caldă de vară, realizând legătura dintre lumea reală și cea ficțională a romanului. El fixează câteva repere geografice (Valea Someșului, orășelul Armadia), apropiind cititorul de spațiul acțiunii satul ardelenesc Pripas, și fixând modalitatea definitorie de construire a personajului principal – apropierea de el prin încercuire. Romanul începe prin prezentarea satului, atenția este îndreptată apoi către hora la care participă tot satul, apoi către un grup sau altul. Pe măsură ce acțiunea se conturează, Ion se individualizează de ceilalți, viețuind singur într-o oscilare continuă de stări sufletești și de evenimente.

**Expozițiunea romanului** prezintă timpul, locul și personajele care, într-o duminică, o zi frumoasă de vară, de adună în ograda văduvei lui Maxim Oprea. Toși sunt pregătiți pentru hora de duminică, unde flăcăii și tinerele din sat joacă Someșana și Învârtita. Printre participanți se află și primarul, Florea Tancu, înconjurat de săteni, care se strâng în grupuri ce evidențiază o anumită ierarhie socială: Trifon Tătaru, chiaburul Ștefan Hotnog, Simion Lungu și, mai târziu, Vasile Baciu. În curtea văduvei se află și alți săteni precum Alexandru Pop Glanetașul sau tinerele neinvitate niciodată la joc. Își fac apariția și preotul Belciug, Zaharia Herdelea, învățătorul satului, soția sa și copiii acestora. Dintre tinerii care se bucură de hora de duminică, se remarcă Ion Pop al Glanetașului, Florica Oprea, Ana Baciu, George Bulbuc și Ilie Onu. La horă, deși o îndrăgește pe Florica, o fată tare frumoasă, dar fără bani, Ion alege să joace cu Ana, o tânără urâtă, dar bogată.

În**intrigă**, își face apariția Vasile Baciu, care, beat fiind, îl insultă pe Ion (îl numește: hoț, sărăntoc și tâlhar) și îl avertizează să-i lase fata în pace, ceea ce declanșează în sufletul lui Ion setea de răzbunare, ce va conduce către un final dezastruos pentru toate personajele implicate în conflict.

**Desfășurarea acțiunii** prezintă pe mai multe evoluția personajelor și a relațiilor dintre ele, împărțite pe mai multe planuri. În centrul romanului se află Ion, Ana, George, Florica și Vasile Baciu. Ion o seduce pe Ana Baciu, pentru a obține odată cu ea și o apreciabilă zestre, care i-ar fi adus mult râvnitul respect de care doar un țăran bogat se putea bucura. După certuri și violențe, planul lui Ion reușește: obține pământurile lui Vasile Baciu, dar și pe Ana de soție. Ion o maltratează pe Ana, care, nemaiputând suporta, se sinucide, lăsând în urmă un copil de câteva luni. La scurt timp, moare și acesta, iar Vasile Baciu crede că, după moartea Anei și a copilului, își poate recupera pământurile. Legea însă nu îl favorizează, lucru pe care nu îl știe nici Ion, preotul Belciug speculând neștiința lor și punându-i să semneze angajamentul conform căruia, după moartea lui Vasile Baciu și a lui Ion, pământurile să intre în posesia bisericii.

Între timp, Ion se întoarce la Florica, devenită soția lui George Bulbuc. Se ajunge astfel la**punctul culminant al subiectului**. Înștiințat de Savista de apropierea celor doi, George Bubuc decide să-l pedepsească pe vechiul său rival. Într-o noapte, el se întoarce pe neașteptate și-l surprinde pe Ion în curtea sa, venind la Florica. În mod simbolic, George îl lovește cu o sapă (unealtă a pământului), ucigându-l. Aflat în agonie, personajul principal conștientizează zădărnicia efortului său de a obține pământul.

În **deznodământ**, Ion este înmormântat în curtea noii biserici, iar Belciug își împlinește visul, pentru că averea lui Ion revine bisericii și astfel o poate folosi la ridicarea turlei strălucitoare a noii biserici. George este dus la închisoare, Florica urmând să-și ducă viața în singurătate. În final, hora satului este la fel de aprinsă ca și cea de la începutul romanului, sugerându-se ideea că viața merge mai departe.

Întregul subiect al romanului se constituie pe **două planuri narative**.  
În **primul plan** este prezentată **viața lui Ion Pop al Glanetașului**, din existența căruia se desprind aspecte contradictorii: dragostea pentru Florica, fiica văduvei lui Maxim Oprea, frumoasă, dar săracă și dorința aprigă de a obține pământ cât mai mult, pentru care are o patimă nestinsă. În funcție de interesul urmărit, Ion își manifestă pasiunile în mod diferit. El tăinuiește iubirea pentru Florica, dar și iubirea pentru pământ, prefăcându-se a fi îndrăgostit de Ana Baciu. Obținând pământul râvnit, el uită de Ana și se întoarce la iubirea inițială, la Florica, iar pentru această iubire, Ion își riscă viața.

Cel de-**al doilea plan narativ**, intercalat primului, **prezintă viața familiei învățătorului Herdelea**, a cărui situație depinde de autoritățile austro-ungare. Herdelea este căsătorit și are trei copii: poetul visător Titu și domnișoarele Laura și Ghigi, nemăritate și fără zestre. Problemele sale provin din faptul că Herdelea își zidise casa pe lotul ce aparținea bisericii, cu învoirea verbală a preotului, dar fără acte. Relațiile dintre ei se degradează cu timpul, Belciug având impresia că Herdelea îi sapă autoritatea în sat. Deși se consideră prudent și înțelept, toate acțiunile lui Herdelea sfârșesc prin înfrângeri, fiind nevoit până la urmă să ceară singur pensionarea, pentru a nu fi dat afară. Printre aspectele care marchează viața acestei familii se poate număra acceptarea căsătoriei Laurei cu George Pintea ca pe un mare noroc, acceptarea destinului lui Titu Herdelea ca pe un mare succes și acceptarea pensionării din oficiu ca o recompensă cu mulțumiri exprimate lui Zaharia Herdelea de însuși ministrul Învățământului.

Romanul Ion dovedește că Liviu Rebreanu este un scriitor obiectiv, realist, care uimește prin puterea de a prezenta viața în complexitatea ei socială și psihologică. Considerat un „poem epic”, cum l-a numit G.Călinescu, cu o arhitectonică impunătoare, opera lui Rebreanu reușește să devină un „roman al satului transilvănean”.