**Rezumat**

Rezumatul romanului Ion de Liviu Rebreanu te va ajuta să îți amintești în detaliu toate încercările protagonistului de a-și depăși condiția socială și de a obține mult doritul pământ. De asemenea, vei afla cum evoluează toate celelalte personaje care iau parte la acțiunea romanului.

**Romanul „Ion”**, publicat de către Liviu Rebreanu în perioada interbelică, reprezintă o capodoperă incontestabilă a literaturii române, acesta înfățișând într-o manieră realistă universul satului ardelenesc din primele decenii ale secolului al XX-lea. Fiind un **roman realist și obiectiv**, „Ion” dezvoltă **tematica rurală**, punând accent pe latura socială, mai exact, pe influența pe care societatea o are asupra individului.

**Incipitul romanului** plasează **acțiunea** într-un **spațiu real**, reperabil pe hartă. Intrarea în spațiul ficțional este realizată prin urmărirea drumului de țară care conduce cititorul în satul Pripas. Toponimele menționate cu această ocazie (Bistrița, Jidovița etc.) au rolul de a crea impresia de adevăr, Rebreanu, ca autor realist, înregistrând cu precizia unei camere de filmat o serie de amănunte notabile. Crucea de tinichea ruginită pe care este răstignit Hristos stă la intrarea în lumea satului, anticipând astfel soarta tragică a personajelor.

**Acțiunea debutează cu episodul horei duminicale**, desfășurate în curtea văduvei lui Maxim Oprea. La acest eveniment participă toți membrii comunității rurale, atât țăranii, cât și intelectualii. Pe lângă prezentarea detaliilor etnografice care țin de cultura comunității românești din Ardeal, hora este un prilej pentru evidențierea relațiilor sociale respectate cu strictețe în comunitatea rurală. Țăranii săraci, lipsiți de pământ, precum Alexandru Glanetașul, nu se amestecă în discuțiile țăranilor înstăriți, cum ar fi Vasile Baciu, iar intelectualii satului, preotul Belciug și învățătorul Herdelea, stau deoparte și privesc jocul tinerilor.

[**Ion**](https://liceunet.ro/liviu-rebreanu/ion/caracterizare/protagonistului-ion)**, personajul principal al romanului**, ia decizia de a o lua la joc pe Ana, fata bogată, deși cea pe care o iubește este [Florica](https://liceunet.ro/liviu-rebreanu/ion/caracterizare/florica), o fată săracă asemenea lui. Dornic de a acapara averea Anei, într-o lume în care lipsa pământului este echivalată cu lipsa demnității, Ion se ambiționează în vederea atingerii acestui țel. Intervenția lui Vasile Baciu, tatăl Anei, face cunoscută poziția acestuia, numindu-l pe Ion „sărăntoc” și „tâlhar” pentru că face curte unei fete promise altuia. [Ana](https://liceunet.ro/liviu-rebreanu/ion/caracterizare/ana), conform intențiilor tatălui său, urma să se mărite cu George Bulbuc, un țăran înstărit din sat. Făcându-l de rușine pe Ion în fața satului, Vasile Baciu trezește furia flăcăului, în mintea acestuia din urmă încolțind ideea răzbunării.

Astfel, Ion intenționează să pună mâna pe averea lui Vasile Baciu, folosindu-se în acest sens de fiica acestuia. Cu ticăloșie și cinism, Ion o seduce pe Ana și o lasă gravidă, determinându-l astfel, pe Vasile Baciu, tatăl acesteia, să accepte căsătoria. Dacă la început Ion depindea de Ana pentru a obține pământurile lui Vasile Baciu, iar comportamentul lui față de aceasta era unul controlat, calculat, ulterior, după căsătorie, Ion devine brutal, violent în relația cu Ana, neținând cont de faptul că aceasta era însărcinată. Acest comportament este cauzat de faptul că, după nunta cu Ana, Ion nu primește pământurile dorite și, dorind să se răzbune pe Vasile Baciu, o transformă pe Ana în ceea ce preotul Belciug numește „victimă tragică”. Bătută de Ion pentru a-l obliga pe tatăl ei să-i dea zestrea, dar și de tată pentru greșeala de a se lăsa înșelată, Ana începe să realizeze că nu va putea fi vreodată fericită. Nici primirea pământului dorit, nici venirea pe lume a fiului lor, Petrișor, nu schimbă relația celor doi, violența fiind înlocuită de indiferență.

**Celălalt plan al acțiunii** surprinde **întâmplările prin care trec intelectualii satului**, familia învățătorului Herdelea și preotul Belciug. Laura și Ghighi, cele două fete ale învățătorului, nu au zestre, motiv pentru care Laura se căsătorește cu Pintea, întrucât nu cere zestre, deși era îndrăgostită de Aurel. De asemenea, se urmărește și viața amoroasă a lui Titu, fiul învățătorului, spirit boem care compunea poezii, dar și conflictul de ordin național prin care trece comunitatea rurală transilvăneană aflată sub stăpânire austro-ungară. Dascălul Herdelea este tipul intelectualului preocupat de problema națională, de procesul de maghiarizare, împotriva căruia luptă în cadrul comunității sale, învățându-i pe copii limba română. În momentul în care, constrâns fiind, îl alege pe deputatul maghiar, sentimentul de vinovăție îl macină, provocând un puternic conflict interior. Mai mult, tot în planul intelectualității regăsim și disputa dintre preot și învățător pentru prestigiu în fața sătenilor.

Sătulă de disprețul soțului care, văzându-și atins scopul, își îndreaptă atenția înspre Florica, Ana decide să își pună capăt zilelor. Ulterior, moare și fiul ei Petrișor din cauza neglijenței. Moartea celor doi nu-i schimbă lui Ion planul de recuperare a iubirii, deși, între timp, Florica se căsătorise cu George Bulbuc. Dând dovadă de ipocrizie și vicleșug, Ion mimează o prietenie cu George doar pentru a-și atinge obiectivul, dar este descoperit și ucis cu sapa de către acesta.

**Simetria incipitului cu finalul** este realizată prin **urmărirea drumului care iese din satul Pripas** „și pe urmă se pierde în șoseaua cea mare și fără început...”. Această scurtă descriere surprinde ideea că, în ciuda evenimentelor nefaste care marchează existența personajelor, în cele din urmă, viața își continuă cursul său obișnuit.

**Concluzionând**, putem spune că romanul se remarcă prin dezvoltarea temei universului rural, el înglobând temele secundare, cum ar fi iubirea, posesiunea pământului sau problema națională. Modul în care această temă este dezvoltată în cadrul operei lui Rebreanu demonstrează autenticitatea romanului și împlinirea dorinței autorului de a crea o „epopee a vieții românești”.

**Volumul I - „Glasul pământului”**

**Capitolul I**

Romanul debutează cu descrierea satului Pripas, aflat în județul Bistrița-Năsăud, chiar pe valea Someșului. Autorul explică modul în care sunt dispuse casele: cea a învățătorului Herdelea, a lui Alexandru Pop Glanetașu (tatăl protagonistului), a lui Macedon Cercetașu și casa primarului Florea Iancu. Naratorul nu uită să menționeze cârciuma lui Avrum, unul dintre spațiile-cheie ale romanului.

Acțiunea începe într-o zi de duminică, la horă, eveniment la care participă toți sătenii, chiar și oloaga satului, Savista. Ea este verișoara Floricăi, cea mai frumoasă fată din Prislop, după care lui Ion i se aprinseseră călcâiele. Mama ei, văduva lui Maxim Oprea, era foarte săracă, întrucât cheltuise toată averea soțului după moartea acestuia. Deși Ion o place pe Florica, dansează cu Ana, fiica lui Vasile Baciu, om înstărit, la a cărui avere râvnea protagonistul, sperând să se însoare cu Ana.

Ana și Ion se întâlnesc în spatele cârciumii lui Avrum, unde fata îi dezvăluie tânărului faptul că tatăl ei dorea ca ea să-l ia de bărbat pe George a Tomii. Ilie Onu, bun prieten al lui George, îi surprinde împreună. Fiindcă nu-l suferă pe Ion, Ilie are grijă ca Vasile Baciu să afle despre cei doi, și astfel nu ezită să dezvăluie ceea ce văzuse. Fiindcă este beat, Vasile Baciu îl jignește pe Ion, numindu-l „sărăntoc”, și, abia abținându-se de la a-i răspunde, Ion pleacă la cârciumă, alături de ceilalți băieți. Are loc o confruntare între el și George, iar Ion se simte ușurat după ce-l bate pe „rivalul” său.

**Capitolul al II-lea**

Zenobia, mama lui Ion, își trezește fiul și-l trimite la cosit. Aflăm puțin despre istoria familiei protagonistului. Astfel, în timp ce „Glanetașu’” fugea de muncă, Zenobia era foarte harnică și se căsătorise cu el din dragoste, deși ar fi putut găsi un bărbat muncitor, care să-i ofere un trai îndestulat. În mod straniu, și tatăl Anei, Vasile Baciu, fusese sărac și se însurase cu o fată bogată, dar în loc să se identifice cu Ion, îl detestă.

Aflăm și despre pasiunea lui Ion pentru pământ. Era harnic, asemenea mamei lui, și resimțea profund nedreptățile societății. Dorința lui cea mai arzătoare era să dețină pământ, pe care să-l lucreze după bunul plac. Cu toate acestea, Vasile Baciu este disperat din cauză că Ana fusese singura din cei trei copii ai săi care supraviețuise, astfel încât averea lui și a soției sale ar fi fost moștenită de viitorul soț al Anei. Își dorea să păstreze întreaga avere până la moarte, fără a o înstrăina în urma căsniciei fiicei sale. Îndurerată, Ana surprinde o îmbrățișare între Ion și Florica.

Cititorul află mai multe despre familia Herdelea. Titu, mândria familiei, era cunoscut drept poet, în urma unor modeste încercări literare. Nu dăduse bacalaureatul și cariera de notar, propusă de surorile lui, Ghighița și Laura, nu era potrivită pentru el. Pretinde că este îndrăgostit de Lucreția Dragu, dar în același timp, cochetează cu Rozica, nevasta învățătorului Lang din Jidovița.  
Alături de preotul Belciug, tatăl lui George (Toma Bulbuc) merge acasă la învățătorul Herdelea, pentru a-i povesti despre încăierarea dintre Ion și fiul său. Din cauză că Herdelea era de partea lui Ion, între el și preotul Belciug se naște un mic conflict. Cu toate acestea, învățătorul realizează că nu era o idee bună să se certe tocmai cu preotul satului. Casa lui era construită pe un teren al bisericii, chiar de către Belciug.

**Capitolul al III-lea**

Deși George și Ion se împacă, preotul continuă să-i pună gând rău fiului Glanetașului. De ciudă, Ion încetează s-o mai curteze pe Ana pentru o perioadă, vizitând-o tot mai des pe Florica. Aflând, însă, că George era interesat de Ana, se enervează și revine la intențiile inițiale.

Laura Herdelea este îndrăgostită de Aurel Ungureanu, însă o curtează și George Pintea, student la teologie, pe care Herdelea îl plăcea mai mult. Herdelea dorește s-o mărite cu Pintea, iar Laura refuză vehement. Aurel, însă, nu face niciun pas pentru a se căsători cu ea. Din această cauză, Laura se resemnează și acceptă să se mărite cu Pintea. Între timp, Elvira, fiica medicului Filipoiu din Armandia, este foarte îndrăgostită de Titu și întreabă mereu despre el. Titu, însă, îi declară Rozei Lang dragostea lui.

**Capitolul al IV-lea**

Ion reia vizitele în casa lui Vasile Baciu. La început, Ana nu-i acordă atenție, însă acesta vine s-o viziteze într-o noapte, ceea ce devine un prilej de reluare a legăturii de dinainte. Apoi, primește o înștiințare prin care este chemat la curtea de judecată, întrucât Simion Lungu îl reclamase pentru binecunoscuta bătaie, susținut de preotul Belciug. Ion cere sprijinul învățătorului Herdelea, care promite să depună o plângere la Ministerul Justiției.

Pintea sosește în Pripas, iar fetele lui Herdelea se pregătesc pentru balul de a doua zi. Titu cere împrumut trăsura lui Belciug și-l ia pe Ion drept vizitiu, fără ca preotul să știe. La bal, Titu îi acordă întreaga atenție Lucreției, o altă femeie care nu-i răspunde pe măsură. În final, reușește să petreacă noaptea în compania Rozei Lang. Ion, pe de altă parte, consumă fizic relația cu Ana. George află ceea ce se întâmplase.

**Capitolul al V-lea**

Laura se căsătorește cu Pintea, iar Ion îi povestește lui Titu ceea ce se petrecuse între el și Ana. În urma nopții petrecute alături de Ion, fata rămâne însărcinată. Vasile Baciu știe, dar crede că este copilul lui George. Mulțumit că-și îndeplinise scopul, Ion nu-i mai acorda atenție Anei, știind că va trebui s-o ia de nevastă, potrivit normelor sociale ale vremurilor.

Când Baciu îl ceartă pe George pentru ceea ce credea că făcuse, acesta îi spune adevărul, și anume, că Ion o lăsase pe Ana însărcinată. Furios, Vasile Baciu se întoarce acasă și o bate violent pe Ana, după care o trimite să discute cu Ion. Tânărul, nepăsător, insistă ca Baciu să fie cel care vine să discute cu el, dorind să se răzbune astfel pentru atitudinea tatălui Anei. El refuză însă, dar își bate fiica în fiecare zi.

**Capitolul al VI-lea**

Titu este trimis să lucreze ca subnotar în satul Gârgălău, în casa notarului Friedman. Dezvoltă o puternică antipatie față de unguri, întrucât, în vremea desfășurării acțiunii, Transilvania se afla sub ocupație maghiară. Enervat de atitudinea tânărului, Friedman îl concediază.

În urma intervențiilor repetate din partea sătenilor, Ion și Vasile Baciu ajung, în sfârșit, la o înțelegere. Astfel, data nunții lui Ion și a Anei este stabilită, iar averea avea să fie trecută pe numele amândurora. Ion îi cere învățătorului Herdelea să fie naș la nuntă, iar acesta acceptă, dar cu greutate, fiindcă Ion îl trădase în fața judecătorului, spunând că el fusese cel care depusese plângerea la Minister.

Titu își dă seama că povestea cu Roza Lang fusese o simplă aventură. Laura se mărită cu Pintea, iar Ion se însoară cu Ana. La propria nuntă, Ion dansează cu Florica, sub ochii miresei, care, deznădăjduită, se concentrează asupra copilului pe care-l aștepta.

**Volumul al II-lea – „Glasul iubirii”**

**Capitolul al VII-lea**

Vasile Baciu refuză să semneze actele pentru ca Ion să poată intra în posesia pământurilor promise. Supărat, acesta vorbește cu Ana și o trimite să-și convingă tatăl. Drept răspuns, Baciu își bate din nou fiica, iar când revine acasă, Ana are parte de aceleași manifestări violente din partea lui Ion. Soția lui Macedon Cercetașu o ajută, făcându-i-se milă de femeia pe care ambii bărbați își descărcau furia. Până la urmă, Ion o alungă și o trimite înapoi în casa tatălui său. Atunci, Ana începe să-și dorească să moară.

Între timp, Titu își continuă lupta pentru apărarea drepturilor românilor din Transilvania. El se poziționează de partea lui Victor Grofșoru, candidat pentru postul de deputat în Armandia, contra lui Bela Beek.

Herdelea primește o citație de la judecătorie, în legătură cu cererea trimisă în numele lui Ion la Minister, înțelegând că ajutorul dat lui Ion și trădarea venită din partea lui ar putea avea consecințe serioase.

**Capitolul al VIII-lea**

Drept rezultat al presiunilor puse de Ion și de avocatul lui asupra lui Baciu, acesta acceptă să-i dea lui Ion ceea ce-i promisese, de teama proceselor. În fiecare zi, Ion o bate pe Ana, care dă naștere copilului lor, de care Ion se bucură, dar pe care-l vede și ca pe un element perturbator, care-l leagă de soția lui.  
Avrum se sinucide prin spânzurătoare, ceea ce-i dă Anei ideea metodei sinuciderii. Ion pleacă împreună cu Herdelea la tribunalul din Bistrița. Fiindcă dăduse votul decisiv împotriva lui Grofșoru, sătenii îl învinuiau și-l dezaprobau.

**Capitolul al IX-lea**

Herdelea este foarte îngrijorat în privința unei eventuale condamnări și începe să-și caute alte locuri de muncă. Laura își vizitează părinții, este însărcinată și are o atitudine mult mai matură decât înainte.

Se petrece precum presimțise Herdelea, astfel încât învățătorul este suspendat și înlocuit de Zăgreanu. Grofșoru cere întreruperea procesului, spre ușurarea lui Herdelea. Titu se întoarce acasă, drept urmare a trădării Virginiei, iubita lui, pe care o găsise alături de un plutonier maghiar. Relația dintre învățător și preot se deteriorează tot mai mult, iar Belciug amână trecerea terenului pe care era construită casa lui Herdelea pe numele acestuia.

Tot în acest capitol are loc celebra scenă în care Ion sărută pământul: „Îi râdeau ochii, iar fața toată îi era scăldată într-o sudoare caldă de patimă. Îl cuprinse o poftă sălbatică să îmbrățișeze huma, să o crâmpoțească în sărutări. (...) Apoi încet, cucernic, fără să-și dea seama, se lăsă în genunchi, își coborî fruntea și-și lipi buzele cu voluptate de pământul ud și-n sărutarea aceasta grăbită simți un fior rece, amețitor...”.

**Capitolul al X-lea**

Zaharia Herdelea se mută la Armandia, iar Laura naște o fetiță, pe care o numește Maria. Când Ghighi revine, Zăgreanu o curtează, așa cum mai făcuse în trecut.

George se căsătorește cu Florica, iar Ion este foarte gelos. Ana observă efectul pe care evenimentul l-a avut asupra soțului ei și își dorește tot mai mult să-și pună capăt zilelor. Îi spune lui Ion, dar în zadar, fiindcă bărbatul n-o ia în serios. În final, aceasta se spânzură, iar Zenobia îi găsește trupul neînsuflețit.

**Capitolul al XI-lea**

Dragostea lui Ion pentru pământurile sale este mai mare decât cea pentru propriul fiu, astfel încât lasă responsabilitatea creșterii lui pe umerii Zenobiei. Din pricina condamnării, este închis timp de o lună. Herdelea a fost achitat de suspendare. Deși își recuperează postul, nu se mută înapoi în Pripas și nu renunță la slujba oferită de Grofșoru.

Petrișor, fiul lui Ion și al Anei, se îmbolnăvește grav și moare. Ion este disperat, știind că Baciu dorea să-și recupereze pământurile. În același timp, inima lui îi aparține tot Floricăi, la care se gândește neîncetat, și vrea să-l omoare pe George.

**Capitolul al XII-lea**

Herdelea își dă demisia, încurajat fiind de inspectorul Horvat, care era nemulțumit de cunoștințele limitate de limba maghiară ale elevilor. Titu își dorește să plece în România și procedează întocmai, ca reprezentat al publicației „Tribuna Bistriței”.

În fiecare zi, după ce George pleca de acasă, Ion venea în vizită la Florica. Savista îl vede și-i spune tot lui George. Furios, acesta își dorește să-l omoare pe Ion. Pune la cale un plan și-i spune Floricăi că va lipsi în duminica următoare. Astfel, Ion o vizitează duminică și, știind acest lucru, George se întoarce acasă și-l ucide, lovindu-l în cap cu sapa.

**Capitolul al XIII-lea**

În urma investigațiilor, medicii legiști își dau seama cum murise Ion, iar George își recunoaște vina și este pedepsit cu închisoarea. Belciug îi face lui Ion slujba de înmormântare, iar conflictul lui cu Herdelea se soluționează.  
Ajuns în România, Titu vede Bucureștiul. Averea lui Ion și a lui Vasile Baciu revine bisericii, spre bucuria preotului Belciug.