**Modul în care se reflectă o temă**

**Romanul „Ion”**, publicat de către Liviu Rebreanu în perioada interbelică, reprezintă o capodoperă incontestabilă a literaturii române, acesta înfățișând într-o manieră realistă **universul satului ardelenesc din primele decenii ale secolului al XX-lea**. Fiind un **roman realist și obiectiv**, „Ion” dezvoltă tematica rurală, punând accent pe latura socială, mai exact, pe influența pe care societatea o are asupra individului. Relația dintre țăranul ardelean și mediul în care acesta trăiește este analizată minuțios de către autorul realist, satul nefiind un simplu spațiu al desfășurării întâmplărilor, ci o întreagă lume cu legi proprii, care decide destinele locuitorilor săi.

În primul rând, **tematica rurală este evidențiată chiar prin intermediul incipitului**. Autorul alege ca intrarea în spațiul ficțional să fie realizată prin urmărirea drumului de țară care conduce cititorul în satul Pripas. Toponimele menționate cu această ocazie (Bistrița, Jidovița etc.) au rolul de a crea impresia de adevăr, Rebreanu, ca autor realist, î**nregistrând cu precizia unei camere de filmat o serie de amănunte notabile**. Crucea de tinichea ruginită pe care era răstignit Hristos stă la intrarea în lumea satului, anticipând astfel soarta tragică a personajelor.

Tehnică a detaliului semnificativ, utilizată adesea de realiști, pune în lumină amănunte care ies din banalitate prin semnificațiile pe care le ascund. Ilustrativă în acest sens este insistența naratorului asupra descrierii caselor din satul Pripas, întrucât aceasta evidențiază statutul unor personaje în comunitatea rurală și anticipează conflictul care stă la baza romanului. Casa lui Alexandru Pop Glanetașul, tatăl lui Ion, scoate în relief condiția socială umilă și rolul marginal în comunitate al familiei, tocmai prin detalii precum „coperișul de paie” și „spărturile gardului”. Simetria incipitului cu finalul este realizată prin descrierea drumului care iese din satul Pripas „și pe urmă se pierde în șoseaua cea mare și fără început...”, aspect care surprinde ideea că, în ciuda evenimentelor nefaste care marchează existența personajelor, în cele din urmă, viața își continuă cursul său obișnuit.

În al doilea rând, fiind axa în jurul căreia este construit romanul, **tema satului conferă operei lui Rebreanu un caracter monografic** prin evidențierea unor **episoade specifice universului rural**: petrecerile duminicale, obiceiurile legate de botez, nuntă, înmormântare etc. Un exemplu relevant este reprezentat de hora descrisă chiar în expozițiunea romanului. Această secvență narativă are rolul de a prezenta obiceiurile tipice universului rural ardelenesc, mai exact, modul în care țăranii, dar și intelectualii, își petrec timpul liber.

Mai mult, scriitorul realist surprinde și aspecte care țin de **cultura comunității românești din Ardeal** prin conferirea unor detalii care țin de jocul tinerilor din sat, de portul popular al acestora, de mișcările ritmice ale dansului tradițional - „someșana”. Pe lângă detaliile etnografice, hora este un prilej pentru evidențierea relațiilor sociale respectate cu strictețe în comunitatea rurală: țăranii săraci, lipsiți de pământ, precum Alexandru Glanetașul, nu se amestecă în discuțiile țăranilor înstăriți, cum ar fi Vasile Baciu, iar intelectualii satului, preotul Belciug și învățătorul Herdelea, stau deoparte și privesc jocul tinerilor.

Prin urmare, putem spune că**lumea satului funcționează după legi nescrise, care ridică bariere în fața personajelor**, influențându-le soarta. Lipsa pământului este echivalentă cu lipsa demnității umane, iar bariera dintre săraci și bogați nu poate fi depășită. Orice încercare de a încălca legile unei lumi tradiționale va fi aspru pedepsită, după cum putem observa urmărind destinul lui Ion. Sătul de condiția sa de om sărac, Ion dorește să dobândească pământurile lui Vasile Baciu printr-o căsătorie din interes cu Ana, fiica acestuia, deși el era îndrăgostit de Florica, o fată frumoasă, dar săracă asemenea lui. Părăsită de Ion în favoarea averii, Florica se căsătorește cu bogătanul George Bulbuc, schimbându-și și ea starea socială.

Identificăm astfel, un **conflict exterior**, între Ion și Vasile Baciu, acesta din urmă nedorind să-și dea fata unui „sărăntoc”, dar și un **conflict interior**, între glasul pământului – setea lui Ion pentru pământ – și glasul iubirii – dorința protagonistului de a-și împlini dragostea alături de Florica. **Destinele nefericite ale personajelor** – Ion moare, fără a se bucura de pământ sau de dragostea Floricăi, aceasta din urmă rămâne singură, întrucât George Bulbuc e arestat pentru uciderea lui Ion, Ana se spânzură din cauza lipsei de afecțiune a soțului – sunt efecte ale nerespectării orânduirii sociale. Deci, comunitatea rurală este neiertătoare cu cei care se răzvrătesc împotriva propriilor destine. În acest caz, **Ion poate fi considerat o victimă a unei lumi în care a nu avea pământ înseamnă a fi marginalizat.**

**Tema rurală dobândește noi nuanțe odată cu analizarea planului intelectualității** și a problemelor care îi frământă pe membrii acestei clase. Comunitatea rurală transilvăneană era sub stăpânire austro-ungară, fapt care declanșează un conflict de ordin național. Dascălul Herdelea este tipul intelectualului preocupat de problema națională, de procesul de maghiarizare, împotriva căruia luptă în cadrul comunității sale, învățându-i pe copii limba română. În momentul în care, constrâns fiind, îl alege pe deputatul maghiar, sentimentul de vinovăție îl macină, provocând un puternic conflict interior. În ceea ce privește obstacolele sociale, observăm – prin tehnica contrapunctului utilizată de autor – faptul că dorința de a urca o treaptă pe scara socială nu este străină nici intelectualilor. Astfel, Laura, fiica învățătorului se va căsători cu Pintea pentru că nu cere zestre, deși ea era îndrăgostită de Aurel. Tot prin această tehnică sunt oglindite și conflictele, disputa dintre Ion și Vasile Baciu pentru pământ având drept corespondent în planul intelectualității disputa dintre preot și învățător pentru prestigiu în fața sătenilor.

**Concluzionând**, putem spune că **tema universului rural este una complexă**, ea înglobând **temele secundare**, cum ar fi **iubirea, posesiunea pământului sau problema națională** și cuprinzând cele două planuri narative ale romanului. Modul în care aceasta este dezvoltată în cadrul operei lui Rebreanu demonstrează autenticitatea romanului și împlinirea dorinței autorului de a crea o „epopee a vieții românești”.