**Particularități de construcție a unui personaj**

**Romanul „Ion”**, publicat de către Liviu Rebreanu în perioada interbelică, reprezintă o **capodoperă incontestabilă a literaturii române**, acesta înfățișând într-o manieră realistă universul satului ardelenesc, din primele decenii ale secolului al XX-lea. Fiind un **roman realist și obiectiv**, „Ion” recreează o comunitate românească rurală, cu **personaje credibile și complexe**, dând iluzia realității imediate. **Tema ruralității** are la bază setea nemăsurată pentru pământ a protagonistului, Ion, acțiunea urmărind dezumanizarea treptată a acestuia.

**Ion Pop al Glanetașului** este **personajul principal, eponim, individual, complex** prin problematica pe care o propune, dar și realist prin categoria socială pe care o reprezintă. Putem spune că viziunea despre lume și creație a lui Rebreanu a stat la baza construcției personajului, dar și a romanului, formația realistă a romancierului justificându-se, în primul rând, prin transformarea unor experiențe din viața reală în adevărate puncte-cheie ale romanului. Astfel, întâmplări reale precum sărutul pământului, bătaia primită de o fată de la tatăl ei pentru că se dăruise unui fecior netrebnic sau discuția scriitorului cu Ion Pop Glanetașul care se plângea de lipsa pământului, sunt atribuite de Rebreanu lui Ion, personaj care își demonstrează prin nume și fapte autenticitatea.

**Trăsăturile protagonistului** sunt puse în lumină prin **metoda caracterizării directe**, mai exact, pornind de la spusele naratorului, dar și de la părerile celorlalte personaje. Astfel, prin cuvintele sale din expozițiunea romanului, naratorul face cunoscute anumite aspecte biografice, Ion fiind prezentat ca fiu al lui Alexandru Glanetașu și al Zenobiei. De asemenea, naratorul nu doar că evidențiază **însușirile lui Ion**, ci și anticipă totodată faptele acestuia: „Avea ceva straniu în privire, parcă nedumerire și un vicleșug neprefăcut.”. **Portretul moral** este completat cu opiniile divergente ale celorlalte personaje. Doamna Herdelea evidențiază calitățile: „E muncitor, e harnic, e săritor, e isteț”, pe când Vasile Baciu îl numește: „sărăntoc”, „tâlhar”, „hoț”, iar preotul Belciug îl crede: „un stricat și-un bătăuș, și-un om de nimic”. Utilizând tehnica oglinzilor paralele, Rebreanu evidențiază **opinii diferite referitoare la același personaj** și demonstrează pe de-o parte **complexitatea acestuia**, iar pe de altă parte **construcția sa realistă**, fiind un **personaj credibil, cu defecte și calități**, rupt din viața reală.

**Caracterizarea indirectă** pune în lumină alte trăsături ale personajului, acestea putând fi deduse pornind de la fapte, comportament, limbaj dar și de la relațiile cu celelalte personaje. Astfel, putem observa faptul că Ion face parte din **tipologia țăranului sărac, dar harnic, care râvnește să dețină cât mai mult pământ**, într-o societate în care lipsa pământului este echivalentă cu lipsa demnității umane. Ion este un **flăcău harnic și muncitor**, pentru care posesiunea pământului devine un scop primordial, toate acțiunile sale fiind subordonate acestui țel.

Considerat un **băiat inteligent și bun la carte** de către învățătorul Herdelea, Ion se îndepărtează de școală pentru a se dedica în totalitate pasiunii sale mistuitoare pentru pământ. **Istețimea se transformă treptat în viclenie**, faptele sale dovedind dezumanizarea iremediabilă. Astfel, deși o iubește pe Florica, Ion renunță la iubire pentru avere, alegând-o pe Ana, fata urâtă, dar bogată. Cu ticăloșie și cinism, Ion o seduce pe Ana și o lasă gravidă, făcând-o de rușine în sat și determinându-l astfel, pe Vasile Baciu, tatăl acesteia, să accepte căsătoria. Pentru a-l constrânge pe Vasile Baciu să-i dea averea, Ion devine violent cu Ana, neținând cont de faptul că aceasta era însărcinată: „atunci, cu o poftă neînfrânată, ridică mâna și o lovi greu peste obrazul drept, și apoi cu dosul palmei, repede, peste obrazul stâng. Durerea stoarse din pieptul femeii un țipăt atât de ascuțit că ion auzi cum zăngănesc geamurile casei”.

Obținându-și pământurile mult visate, Ion își îndreaptă atenția înspre Florica, fiind indiferent în raport cu soarta Anei și a copilului lor. Moartea acestora din urmă nu-i schimbă planul de recuperarea a iubirii, deși, între timp, Florica se căsătorise cu George Bulbuc. **Dând dovadă de ipocrizie și vicleșug**, Ion mimează o prietenie cu George doar pentru a-și atinge obiectivul, dar este descoperit și ucis cu sapa de acesta.

Relația lui cu celelalte personaje este, după cum am evidențiat anterior, oscilantă, ea depinzând de **lăcomia și ambiția protagonistului**. Oricum, principala relație pe care Ion o stabilește, și care stă la baza romanului, este cea cu pământul. Devenit un adevărat personaj prin amploarea pe care i-o dă însuși protagonistul, pământul este mobilul tuturor acțiunilor sale. După cum mărturisește naratorul în partea de început a romanului, „Iubirea pământului l-a stăpânit de mic copil […] De pe atunci i-a fost mai drag decât o mamă.”. Relevantă în acest sens este **scena în care Ion sărută pământul**, gest care evidențiază **pasiunea nemărginită pentru pământul pe care îl divinizează și setea nestăvilită de a-l poseda printr-o sărutare**: „Îl cuprinse o poftă sălbatecă să îmbrățișeze huma, s-o crâmpoțească în sărutări.”. Această poftă îl determină să fure o bucată din pământul lui Simion Lungu și să renunțe la iubire în favoarea averii.

**Limbajul personajului pune în lumină impulsivitatea și agresivitatea acestuia**, ilustrative în acest sens fiind acuzațiile sau înjurăturile la care Ion apelează adesea pentru a-și impune punctul de vedere și pentru a-și atinge obiectivele. Numele personajului este și el relevant, dând chiar titlul romanului. Acest nume este unul des întâlnit, comun, ceea ce sugerează faptul că societatea care pune bariere de netrecut între bogați și săraci, determină existența multor cazuri similare. Criticul George Călinescu afirma în acest sens: „Toți flăcăii din sat sunt varietăți de Ion”, ipostaza în care apare personajul fiind aceea de victimă a societății în care trăiește.

**Autocaracterizarea** este conturată prin intermediul monologului interior, Ion fiind frământat de un **puternic conflict interior**care se dă între glasul pământului, reprezentat de averea Anei și glasul iubirii, reprezentat de Florica. Bineînțeles, lupta este câștigată de iubirea pentru pământ: „Las’ că-i bună Anuța! Aș fi o nătăfleață să dau cu piciorul norocului pentru niște vorbe…”.

**Concluzionând**, putem spune că **personajul lui Rebreanu impresionează nu doar prin complexitatea sa, ci și prin autenticitate**, el fiind un produs al societății în care trăiește. Împotrivindu-se destinului său de om sărac, Ion este aspru pedepsit, moartea sa simbolizând reinstalarea ordinii sociale.