**Încadrarea operei într-un curent literar**

Realismul este un curent literar apărut în a doua jumătate a secolului al XIX-lea, în Franța, inițiat de Balzac, care propune crearea unei lumi cât mai apropiată de realitate. Se opune fanteziei creatoare a romantismului și propune ca sursă de inspirație realitatea. În opinia lui Eugen Lovinescu, momentul de maturizare al prozei românești îl constituie anul 1920, prin apariția romanului Ion al lui Liviu Rebreanu. „Ion” este **primul nostru roman realist obiectiv**, în care, dincolo de tematica tradiționalistă rurală, încep să se remarce elementele de modernitate, respectându-se astfel un principiu de bază enunțat de Eugen Lovinescu: sincronismul cu literatura universală.

Momentul 1920 marchează granița între proza tradițională și cea modernă, pentru că odată cu Liviu Rebreanu se schimbă viziunea asupra satului românesc și asupra țăranului.

**Trăsăturile romanului realist obiectiv**

**În primul rând**, este un roman prin (**definirea speciei**): amploarea epicului, prin narațiunea desfășurată pe mai multe planuri, prin caracterul de frescă a epocii, prin numărul mare de personaje, caractere complexe, tipuri umane distincte, ce trăiesc conflicte puternice.

**În al doilea rând**, este un roman obiectiv, un roman de creație în care scriitorul **creează impresia existenței reale**. Heterodiegeza este prezentă prin narațiunea la persoana a III-a, cu focalizare zero și viziune din spate. Ca roman realist, „Ion” se distinge prin caracterul său veridic și verosimil. De altfel, pentru Rebreanu, literatura înseamnă „creație de viață și oameni” (viziunea despre lume). Pentru a crea această senzație, autorul se inspiră din realitățile satului transilvănean de la începutul secolului al XX-lea.

**Caracterul veridic** este conferit și de folosirea tehnicii detaliului în prezentarea mediului social, a conflictelor dintre clasele sociale, a mentalităților vremii, toate acestea având consecințe asupra naturii umane, așa cum se întâmplă și în cazul lui Ion. Protagonistul își va schimba cu totul caracterul pentru a intra în posesia averii, fără de care este disprețuit în lumea în care trăiește.

Prezentarea satului românesc tradițional cu lux de amănunte conferă narațiunii **caracter monografic și verosimilitate**, romanul putând fi considerat o adevărată frescă a societății rurale ardelenești de la începutul secolului al XX-lea. Autorul prezintă relații de familie, obiceiuri și mentalități ale vremii, dar sunt prezentate și tradiții legate de marile momente ale vieții : nunta, botezul, înmormântarea, obiceiuri de Crăciun, hora de duminică, dansuri specifice locului, portul, muncile câmpenești.

**Limbaj**

Limbajul contribuie și el la caracterul realist al textului, atribuind textului culoare locală prin intermediul regionalismelor și al expresiilor populare. Chiar și stilul lui Rebreanu este specific realismului. Deși figurile de stil nu lipsesc, stilul este cenușiu, sobru, solemn, obiectiv, precis.

**Repere spațio-temporale**

De asemenea, prezența toposului real creează cititorului iluzia realității existenței. Acțiunea romanului este plasată în spațiul ardelenesc, mai precis în satul Pripas, autorul precizând o serie de detalii toponimice care-l localizează cu exactitate.

**Relația incipit - final**

Realistă este și structura sferică a romanului, incipitul și finalul focalizându-se asupra imaginii drumului. **Incipitul romanului** se axează pe descrierea drumului care face legătura dintre realitate și ficțiune, constituindu-se ca o metaforă-simbol a romanului. **Finalul** reprezintă același drum, dar care iese din universul satului în șoseaua principală. Sugestiile cromatice reliefate de incipit și final atribuite drumului evidențiază trecerea timpului peste un univers particular.

**Structură**

Narațiunea amplă este structurată în **două părți cu titluri metaforice**, reprezentative pentru evoluția protagonistului: Glasul pământului și Glasul iubirii. La rândul lor, cele două sunt divizate în 6 și respectiv 7 capitole cu titluri scurte, care sintetizează conținutul lor : Începutul, Iubirea, Rușinea, Nunta, Copilul, Ștreangul, George, Sfârșitul. În „Glasul pământului” Ion se lasă dominat de instinct, setea pentru pământ îl face lucid, calculat și își organizează amănunțit planul pentru a se răzbuna pe Vasile Baciu și de a-i lua pământurile.

În a doua parte, „Glasul iubirii”, fiecare acțiune a lui Ion este o reacție a instinctului care îi cere împlinirea iubirii cu Florica. Nu mai ține cont de consecințe sau riscuri, renunță la Ana și la pământ, pierzându-și viața ca urmare a faptelor necugetate.

Structura romanului este simetrică și circulară, iar titlurile din primul și ultimul capitol dau impresia de operă încheiată, sferică.

**Tema**

În romanul realist obiectiv, evenimentele sunt prezentate cronologic. Subiectul urmărește**lupta unui țăran sărac pentru a obține pământ** și consecințele faptelor sale. Simultan este prezentată viața întregii colectivități rurale. În acest context, tema ar putea deveni obsesia pentru posesiunea pământului, deși criticul Nicolae Manolescu aprecia că **tema centrală a romanului este destinul implacabil**, precum și soarta țărănimii ardelene la începutul secolului al XX-lea.

Cu siguranță, „Ion” este un **roman complex**, în cadrul căruia **se pot identifica o mulțime de teme**: condiția țăranului, satul tradițional ardelenesc de la începutul secolului al XX-lea, iubirea, tema înavuțirii, etc.

**Construcția subiectului**

**Expozițiunea** ne prezintă drumul care duce spre Pripas, într-o zi de duminică, moment în care toată obștea se adună la horă. Sunt prezentate personajele ce vor participa la acțiune.

**Intriga** este generată de faptul că Ion Pop al Glanetașului, un flăcău sărac, o iubește pe Florica, dar, din cauză că este și ea săracă, decide să o aleagă pe Ana, o fată urâțică, dar cu avere. Văzându-i împreună, tatăl Anei îl umilește pe Ion numindu-l hoț, sărăntoc, tâlhar. Din această pricină, Ion o seduce pe Ana pentru a-l forța pe Vasile Baciu să accepte căsătoria și să-i dea pământurile din zestrea fetei.

**Desfășurarea acțiunii** surprinde modul în care Ion își va aplica planul. După ce Ana rămâne gravidă, Ion o abandonează, iar tatăl ei o alungă. Belciug, preotul satului, încearcă să facă pace între cele două familii, mediind conflictul și tocmeala pentru zestre. După nuntă, viața Anei nu se schimbă. Ion își redescoperă iubirea pentru Florica. Ana se spânzură, la scurt timp după aceea murind și Petrișor, fiul ei.

**Deznodământul** este dramatic. Ion, surprins de George la Florica, este ucis de către acesta cu o sapă, George este arestat, Florica rămâne singură, iar pământurile lui Ion vor intra în posesia bisericii.

**Procedee narative**

După cum se poate observa, **autorul folosește mai multe procedee narative.** Pentru a relata evenimentele cronologic folosește înlănțuirea, iar   
pentru a surprinde secvențe din toate planurile, folosește alternanța.

Se folosesc, de asemenea, o serie de tehnici care dau romanului realist obiectiv caracter modern. De pildă, apar: tehnica contrapunctului, prezentându-se aceeași temă în planuri diferite, tehnica anticipației: anticiparea morții lui Ion, a Anei.

În caracterizarea personajelor se remarcă tehnica pluriperspectivistă, acestea fiind prezentate în manieră realistă, neidealizat, atât cu calități cât și cu defecte.

În concluzie, „Ion” este un roman realist obiectiv, cu caracteristici moderne, în care autorul a reușit să creeze iluzia vieții autentice. În Arca lui Noe, Nicolae Manolescu afirmă că orice roman „este un eșantion de umanitate”, „o reconstruire a universului”, iar romanul lui Rebreanu își dovedește monumentalitatea tocmai astfel.

**Caracterizarea**

Ion Pop al Glanetașului este**tipul țăranului sărac**, stăpânit de patima banului. El este reprezentativ pentru lumea rurală, deoarece „toți flăcăii din sat sunt varietăți de Ion”. (George Călinescu)

Mijloacele de caracterizare sunt specifice romanului realist obiectiv. Trăsăturile fizice și morale se vor desprinde direct din **autocaracterizare** sau **caracterizarea făcută de narator și alte personaje sau indirect**: prin surprinderea gândurilor cu ajutorul introspecției, prin surprinderea comportamentului în diferite situații.

Ion, un țăran sărac din satul Pripas, feciorul lui Alexandru Pop al Glanetașului și al Zenobiei, este **personajul principal și eponim al romanului**, numele său fiind reprezentativ pentru țăranul român.

Conflictul central este generat de lupta pentru pământ în satul tradițional, unde posesia de avere condiționează dreptul indivizilor de a fi respectați în comunitate. Drama lui Ion este drama țăranului sărac. **Mândru și orgolios**, conștient de calitățile sale, acesta nu-și acceptă condiția. El **devine o brută** pentru faptul că este disprețuit, deși e **harnic și inteligent**. Absența pământului îi știrbește demnitatea și face ca munca lui să fie fără folos. Paralel, este prezentat și conflictul tragic al țăranului împotriva căruia iubirea pătimașă pentru pământ se va întoarce pedepsitor, pământul-stihie copleșindu-l prin forța sa.

**Prezentat prin tehnica pluriperspectivistă**, portretul moral al lui Ion se conturează diferit în ochii fiecărui cititor. Chiar și în critica literară, aprecierile sunt controversate. De pildă, în timp ce Eugen Lovinescu îl apreciază, considerând că „Ion e este expresia instinctului de stăpânire a pământului, în slujba căruia pune o inteligență ascuțită(..), o voință imensă: nimic nu-i rezistă”, George Călinescu este de părere că „Ion nu e decât o brută, căreia șiretenia îi ține loc de deșteptăciune”.

**Personaj rotund**, Ion evoluează pe parcursul romanului. Inițial, **pare un tânăr plin de calități**, fapt pentru care doamna Herdelea îl consideră **băiat cumsecade**. E muncitor, e harnic, e săritor, e isteț. Chiar și naratorul apreciază că este iute și harnic ca mă-sa, iubind munca. Fiind isteț și cuminte, a trezit încă de mic simpatia învățătorului Herdelea, pentru care a fost cel mai iubit elev.

Pe de altă parte, Ion este **impulsiv și violent**, fapt pentru care este respectat de băieții din sat și temut de țigani. Se stăpânește cu greu când Vasile Baciu îl jignește în fața satului, deși genunchii îi tremură și simte nevoia să-i repeadă acestuia un pumn zdravăn. Surprinderea gesturilor (încleștarea pumnilor) sau a mimicii (schimbă fețe-fețe) devine un **mijloc indirect de caracterizare**. Datorită acestei părți a temperamentului său, preotul Belgiug îl consideră „un om stricat și-un bătăuș, ș-un om de nimic” și-l face de rușine în slujba de duminică de la biserică.

**Relația dintre două personaje**

În **relația sa cu Ana**, Ion demonstrează că este **viclean și inuman**. Nu o iubește pe Ana, iar după ce fata îl anunță că este însărcinată, o va abandona, deși ea îl iubește cu sinceritate. La nuntă, fata nu se gândea decât la dânsul (…). Dar lui Ion fata i se pare urâtă - fata aceea uscată, cu ochii pierduți în cap de plâns, cu obrajii gâlbejiți, cu pete cenușii. Spre disperarea Anei, Ion va juca cu Florica, strângând-o la piept cu toată dragostea. După nuntă, Ana este bătută și alungată de Ion, pentru că Vasile Baciu nu-i dă pământurile promise. Nici nașterea copilului nu-i schimbă atitudinea. Plină de amărăciune, își anunță bărbatul că se va omorî, iar răspunsul nepăsător al acestuia o împinge spre sinucidere.

**Concluzie**

De o mare complexitate morală, **Ion rămâne un personaj memorabil**, care impresionează în ciuda defectelor sale caracteriologice. Societatea în care trăiește îl determină să-și schimbe firea, el fiind, așa cum afirma Eugen Lovinescu, „un suflet unitar, simplu, frust și masiv, ce pare crescut din pământ iubit cu frenezie”.