**Caracterizarea personajelor**

Romanul „Enigma Otiliei” este marcat de spiritul clasic balzacian, îmbinat cu elemente de factură romantică, scoțând totodată în evidență **trăsături ale romanului modern, obiectiv și realist**. Astfel, personajele romanului sunt construite pe aceste linii, introspecția și luciditatea analizei interioare constituind semne de psihanaliză modernă, în timp ce motivele balzaciene și tehnica detaliului sunt folosite în construcția lor. Prin [Otilia](https://liceunet.ro/george-calinescu/enigma-otiliei/caracterizarea-personajelor/otilia), romanul capătă modernitate, deoarece acest personaj sparge tiparele clasice care reunesc un avar, un arivist, o fată bătrână și alte personaje interesate doar de partea materială, aducând în prim plan o problematică existențială.

**Personajul** este una dintre instanțele narative cele mai importante ale textului epic. Este o individualitate (persoană) înfățișată după realitate sau rod al ficțiunii, care apare într-o operă epică sau dramatică, fiind integrată – prin intermediul limbajului – în sistemul de interacțiuni al textului literar. Personajul poate fi definit dintr-o **multitudine de perspective**: cea morală (ca raport între om și el însuși) sociologică (raportul dintre individ și colectivitate), ontică sau filozofică (aportul dintre om și univers) și estetică (raportul dintre realitate și convenția literară). Când se află în centrul acțiunii și polarizează atât atenția, cât și afectivitatea cititorului, el devine un erou.

**Construcția personajului** se realizează prin asocierea a două dimensiuni: una socială, exterioară, alta psihologică, interioară. Există mai multe tipuri de personaje, clasificabile după mai multe criterii. Având în vedre rolul în acțiune, **personajele pot fi principale, secundare, figurante sau funcționale.** Raportate la discursul narativ, personajele pot ilustra indirect un punct de vedere al autorului, participând la acțiune și fiind subordonate naratorului obiectiv și omniscient (în romanele de tip obiectiv) sau pot deveni instanță narativă principală, îndeplinind și funcția naratorului (personajul – narator din romanul subiectiv).

**Personajul din romanul realist** este subordonat naratorului obiectiv și omniscient și are câteva **particularități**: este exponențial pentru o întreagă categorie socială; structura sa psihologică este pusă sub semnul unor trăsături dominante; evoluția sa este reliefată prin opoziții și corelații cu alte personaje; devine o instanță importantă a discursului narativ; are rolul de mediator în relația autor – narator – cititor. Cu alte cuvinte, personajul din creația realistă se definește prin apartenența la un anumit tip, „acea sinteză specială care, atât în câmpul caracterelor, cât și în acel al situațiilor, unește organic genericul și individualul” (Georg Lukacs).

Publicat în 1938, romanul Enigma Otiliei este menit să ilustreze convingerile teoretice ale lui George Călinescu. Într-o perioadă în care polemicile vizând structura narativă a acestei specii epice susțineau două puncte de vedere, aparent divergente – necesitatea renunțării la structura de tip obiectiv, cu narator omniscient, prin includerea evenimentelor relevate de amintirile involuntare și de fluxul conștiinței și dorința perpetuării modelului clasic-realist, cu narator care controlează desfășurarea epică – George Călinescu optează pentru romanul obiectiv și metoda balzaciană (realismul clasic), dar depășește programul estetic, realizând un roman al „vocației critice și polemice” (N. Manolescu).

**Roman realist, care reconstituie o atmosferă** – aceea a Bucureștiului antebelic -, dar și bildungsroman, urmărind maturizarea lui Felix – Enigma Otiliei urmărește evoluția raporturilor dintre personaje, pe fondul așteptării unei moșteniri supralicitate de unii (clanul Tulea), indiferente pentru alții (Felix, Otilia, [Pascalopol](https://liceunet.ro/george-calinescu/enigma-otiliei/caracterizarea-personajelor/leonida-pascalopol)). **Acțiunea este amplă**, desfășurându-se pe mai multe planuri narative, care conturează un conflict complex. **Cele douăzeci de capitole ale romanului urmăresc destinele unor personaje, prin acumularea detaliilor.**

Orfan, ajuns în casa tutorelui său, **[Costache Giurgiuveanu](https://liceunet.ro/george-calinescu/enigma-otiliei/caracterizarea-personajelor/costache-giurgiuveanu)**, [**Felix Sima**](https://liceunet.ro/george-calinescu/enigma-otiliei/eseu/particularitati-de-constructie-a-unui-personaj), proaspăt absolvent al Liceului Internat din Iași, dorește să studieze Medicina; remarcat încă din primul an de studiu, tânărul va face ulterior o carieră strălucită. În casa lui moș Costache, Felix se îndrăgostește de **Otilia**, aflată și ea sub tutela bătrânului. Deși ține la Otilia, fiica celei de-a doua soții, Costache ezită îndelung să o adopte, chiar după ce suferă un atac cerebral. La insistențele lui [**Leonida Pascalopol**](https://liceunet.ro/george-calinescu/enigma-otiliei/caracterizarea-personajelor/leonida-pascalopol), moș Costache va depune pe numele Otiliei o sumă oarecare, la care moșierul va mai adăuga ceva, pentru a-i crea fetei un sentiment de securitate și de independență financiară. Averea lui Costache Giurgiuveanu este vânată în permanență de **membrii clanului Tulea**, care o detestă pe Otilia. **[Aglae](https://liceunet.ro/george-calinescu/enigma-otiliei/caracterizarea-personajelor/aglae-tulea)**- „baba absolută” - încearcă să intre în posesia averii bătrânului prin orice mijloace.

După primul atac cerebral pe care îl suferă Costache, clanul Tulea pune stăpânire pe casă, determinând revolta neputincioasă a bătrânului, înfuriat de „pungașii” care îi irosesc alimentele și băutura. Moartea lui Costache, provocată cu sânge rece de **[Stănică Rațiu](https://liceunet.ro/george-calinescu/enigma-otiliei/caracterizarea-personajelor/stanica-ratiu)**, ginerele Aglaei, pune capăt atmosferei relativ calme care domnește în sânul familiei Tulea și influențează decisiv destinele personajelor. Stănică o părăsește pe Olimpia, invocând ridicolul motiv că aceasta nu-i mai poate dărui urmași, deși copilul lor murise din neglijența ambilor părinți. El se căsătorește cu Georgeta, „cu care nu avu moștenitori”, dar care îi asigură pătrunderea în cercurile sociale înalte. Felix și Otilia sunt nevoiți să părăsească locuința lui moș Costache, casa fiind moștenită de Aglae. Otilia se căsătorește cu Pascalopol, moșierul între două vârste, personaj interesant, sobru și rafinat, în a cărui afecțiune pentru Otilia se îmbină sentimente paterne și pasiune erotică. Felix află, mult mai târziu, întâlnindu-se întâmplător cu Pascalopol în tren, că Otilia a divorțat, recăsătorindu-se cu un „conte argentinian”, ceea ce sporește aura de mister a tinerei femei. Fotografia Otiliei, pe care i-o arată Pascalopol, înfățișează „o doamnă picantă, gen actriță întreținută”, care nu mai e Otilia „de odinioară”.

Ca în orice roman realist, **majoritatea personajelor se înscriu în tipuri**, dar există și **personaje atipice**. Se raportează la tipuri: Costache Giurgiuveanu, Stănică Rațiu, Felix Sima, Aglae Tulea, Aurica, Simion. În categoria personajelor care nu pot fi încadrate în tipuri se înscriu Otilia Mărculescu și Leonida Pascalopol.

**Prezentarea în bloc a personajelor**, la începutul romanului, printr-o tehnică de factură balzaciană, este prilejul folosit de autor pentru a alcătui fiecărui personaj un portret demonstrativ. **Portretul balzacian** pornește de la caracterele clasice (avarul, ipohondrul, gelosul), cărora realismul le conferă dimensiune socială și psihologică, adăugând un alt tip uman: arivistul. Romanul realist tradițional devine o veritabilă **„comedie umană”**, plasând în context social o serie de personaje tipice. În acest sens, Moș Costache este avarul, **[Aglae](https://liceunet.ro/george-calinescu/enigma-otiliei/caracterizarea-personajelor/aglae-tulea)** – „baba absolută, fără cusur în rău” – Aurica – fata bătrână, Simion – dementul senil, Titi – debil mintal, infantil și apatic, Stănică Rațiu – arivistul, Felix – ambițiosul profesional. În romanul lui George Călinescu, „tipul devine tip, nu prin caracterul de medie și nici chiar prin caracterul său individual, oricât de aprofundat, cât mai curând prin faptul că în el confluează și se întemeiază toate momentele determinate din punct de vedere uman și social, esențiale unei perioade istorice.” (Georg Lukacs)

Deși personajele sunt prezentate, în general, printr-o tehnică de factură clasic-realistă, elementele de modernitate sunt prezente în realizarea câtorva dintre cele mai importante personaje. O trăsătură a formulei estetice moderne este **ambiguitatea personajelor**. Moș Costache este avarul, dar nu este dezumanizat. El nu și-a pierdut instinctul de supraviețuire (cheltuiește pentru propria sănătate) și nutrește sentimente paterne pentru Otilia, chiar dacă avariția îl împiedică să îi asigure viitorul. Acest personaj este o combinație între două caractere balzaciene: avarul (moș Grandet) și tatăl (moș Goriot).

Personaj cu un rol deosebit de important în economia romanului, întrucât averea pe care o posedă, vânată de majoritatea personajelor, susține unul dintre firele narative principale ale romanului, **Costache Giurgiuveanu este încadrabil în tipologia avarului.** Direct sau indirect, acest personaj hotărăște destinul celorlalte personaje.

Caracterizarea directă, prin **portretul demonstrativ în stil balzacian**, oferă câteva date despre personaj care se vor confirma pe parcursul evoluției acestuia în acțiune: „Capul îi era atins de o calviție totală, și fața părea aproape spână și, din cauza aceasta, pătrată. Buzele îi erau întoarse în afară și galbene de prea mult fumat, acoperind numai doi dinți vizibil, ca niște așchii de os. Omul, a cărui vârstă desigur înaintată rămânea totuși incertă, zâmbea cu cei doi dinți, clipind rar și moale, întocmai ca bufnițele supărate de o lumină bruscă, privind întrebător și vădit contrariat”. Prin caracterizare indirectă, **personajul se construiește prin însumarea unor trăsături care se desprind din acțiuni, din limbaj, din comportament**. Moș Costache, cum este numit în intimitatea casei de pe strada Antim, **este o apariție bizară** încă din primele pagini ale romanului. Fizionomia – fața spână, buzele galbene de prea mult fumat, ochii clipind rar și moale – exprimă deruta unui om aflat, parcă, în fața unei situații neașteptate, deși evenimentul cu care se confruntă este unul banal: sunetul clopoțelului. Răspunsul pe care i-l dă lui Felix, când acesta întreabă de „domnul Constantin Giurgiuveanu” îl situează în domeniul absurdului: „… - Nu-nu stă nimeni aici…” Contrazicând evidența (el iese din casă și afirmă că în locuința nu stă nimeni), moș Costache are o atitudine care indică de la început psihologia avarului, care se teme de un intrus nedorit.

Demersul analitic al romanului cumulează nenumărate fapte, întâmplări, vorbe, gesturi, gânduri care pun în lumină dorința de a-și spori averea și zgârcenia bătrânului. De la micile „ciupeli” față de Pascalopol (care le tolerează, condescendent), până la socotelile încărcate pentru întreținerea lui Felix și la obținerea unor mari profituri din închirierea unor imobile pentru studenți, moș Costache **face orice pentru a agonisi**. **Obișnuința de a strânge orice bănuț** dă naștere unor scene în care ridicolul personajului este evident: când Pascalopol este invitat să joace cărți și pierde un ban, Costache susține vehement că moneda este a lui, deși adevărul e evident. **Privațiunile de ordin personal pe care și le impune îi conferă un aspect grotesc:** ghetele de gumilastic sunt degradate, ciorapii groși de lână sunt roși și plini de găuri, pantalonii largi de stambă colorată sunt prinși cu bucăți de sfoară care înlocuiesc șireturile, iar hainele îi sunt decolorate de purtarea lor indiferent de anotimp.

Când este necesar să capete îngrijiri medicale, moș Costache procedează în același mod: merge la un farmacist, dar nu este satisfăcut de preț și face o economie la medicamente de 20 de bani, care i se pare o sumă impresionantă. Aceeași obsesie pentru economii îl determină să facă planuri fantasmagorice de a-i construi Otiliei o casă cu materiale obținute din demolări, al cărei plan arhitectural îl construiește singur. Prin vânzarea de manuale, seringi, instrumente medicale obținute de la studenții mediciniști, moș Costache obține diverse sume, pe care le ține acasă, întrucât băncile nu-i inspiră siguranță.  
Bâlbâiala și răgușeala sunt arme de apărare pe care le folosește ori de câte ori cineva încearcă să intre în relație cu el. **Teama de a nu fi prădat, suspiciunea permanentă accentuează grotescul personajului**, care se simte permanent pândit de „ochi” (ceea ce nu este lipsit de adevăr, întrucât Stănică Rațiu îl spionează constant, mai ales după ce are atacul de apoplexie). Ezitarea de a ceda o parte din avere Otiliei (ceea ce ar fi constituit un gest firesc, ținând cont de faptul că mama Otiliei a fost aceea care i-a adus o parte considerabilă din moștenire), subliniază avariția personajului. Gesturile și atitudinile în raport cu celelalte personaje îi întregesc portretul și sugerează anumite trăsături morale: „Bătrânul mânca cu mare lăcomie, vârând capul în farfurie, în vreme ce Otilia gusta cu indiferență.”

Personajul evoluează în limita trăsăturilor de caracter definitorii. Deși datele esențiale de caracter îl încadrează în tipul avarului, Costache Giurgiuveanu **este un personaj care iese din tiparele comune ale avariției.** Evoluția sa stă sub semnul tragicului, deoarece personajul **este scindat între dorința de a fi generos (cu Otilia și cu Felix) și obișnuința de a agonisi**, de a strânge ultimul bănuț. Pe Otilia și pe Felix îi iubește sincer. El știe că adoptarea Otiliei și întocmirea testamentului de moștenire pe numele fetei i-ar asigura viitorul, dar ezită să facă pasul decisiv, acțiunile sale fiind determinate de un mecanism de natură duală: avariția care-l poartă în structurile automate ale conștiinței și generozitatea, care-l determină, uneori, să facă dezinteresate și protectoare.

Victimă a puterii mistificatoare a banului, moș Costache ajunge, în finalul romanului, în ipostaza unei marionete, asistând la cel mai grav și mai tragic asediu al averii sale. Situația este cu atât mai tragică cu cât atacul este condus de cele mai apropiate persoane (Aglae și restul familiei), victime, la rândul lor, ale aceluiași stăpân. Așadar, Costache Giurgiuveanu se definește prin raportare la „toate momentele determinate din punct de vedere uman și social, esențiale unei perioade istorice”.

Ruinat fizic, moș Costache face un gest tardiv de a asigura viitorul Otiliei, oferindu-i lui Pascalopol o sumă oarecare, din care mai scade o parte. Prins între cele două tendințe care îi definesc caracterul, **moș Costache este un personaj creat dintr-o perspectivă modernă, cu caracter complex**.

# Caracterizarea Otiliei Mărculescu

În literatura română s-a remarcat o serie de personaje feminine marcante, precum Vitoria Lipan din romanul „Baltagul”, de Mihail Sadoveanu, Sașa Comăneșteanu din „Viața la țară”, de Duiliu Zamfirescu Olguța din „La Medeleni”, de Ionel Teodoreanu, Ela din romanul „Ultima noapte de dragoste, întâia noapte de război” de Camil Petrescu și Maitreyi din romanul cu același titlu scris de Mircea Eliade. Printre aceste personaje se remarcă și Otilia Mărculescu din romanul „Enigma Otiliei” de G.Călinescu, personaj care ilustrează superioritatea morală a femeii în fața bărbatului.

**Otilia este personaj eponim**, deoarece numele său apare și în titlu, chiar și în forma inițială a acestuia: „Părinții Otiliei”, cum intenționase Călinescu să-și intituleze romanul. Este un **personaj tridimensional sau rotund**, deoarece are un caracter complex, evoluează pe parcursul acțiunii, iar uneori este surprinzător și contradictoriu.

**Otilia este figura centrală a romanului**, cu un comportament care cucerește, intrigă și revoltă. Despre Otilia Mărculescu, însuși autorul spunea că este „eroina mea lirică, proiecția mea în afară’’ „tipizarea mea, fundamentală, în ipostaza feminină”. Caracterul ei se definește prin prezența unor elemente contradictorii: amestec de inocență și maturitate, amestec de iubire și rațiune, îl iubește pe Felix, dar se căsătorește cu Pascalopol, este detașată de partea materială dar dorește haine de lux și trăsură, este inteligentă dar disprețuiește inteligența feminină.

Otilia, o tânără de 18 ani, este **fiica celei de-a doua soții a lui Costache Giurgiuveanu**, „femeie frumoasă și bogată, care murise de supărare” și-i lăsase lui toată averea, dar și îndatorirea de a o crește pe Otilia. Costache își asumă acest rol, dar avariția care îl caracterizează îl împiedică să o înfieze oficial sau să-i asigure concret un viitor. Imprevizibilă prin felul său de a fi și fascinantă, **Otilia este diferită de celelalte personaje feminine** care se remarcă în literatura noastră prin faptul ca se află în continuă devenire, transformându-se pe parcursul acțiunii.

Prin **caracterizare directă**, naratorul o prezintă pe Otilia ca pe o **ființă contradictorie**: „Fața măslinie, cu nasul mic și ochii foarte albaștri, arăta și mai copilăroasă între multele bucle și gulerul de dantelă. Însă în trupul subțiratic era o mare liberate de mișcări, o stăpânire desăvârșită de femeie.” Prin autocaracterizare, Otilia se descrie ca fiind „o zăpăcită, niciodată nu știu ce vreau”, descriere care va fi însă contrazisă de faptele ei și de nenumăratele judecăți profunde. Din caracterizările făcute de celelalte personaje ale romanului, părerile lor despre Otilia apar diametral opuse. Prin procedeul numit tehnica reflectării poliedrice, **portretul Otiliei este realizat între oglinzi paralele**, cu unele elemente care o dezvăluie și cu altele care o ascund. **Felix o consideră frumoasă, inteligentă, altruistă și talentată**: „Otilia e foarte frumoasă și apoi e cultă și talentată”; „frivolă numai în aparență, în fond ești inteligentă și profundă”. **Pascalopol o vede cu aceleași calități**, în plus o scuză pentru ușurința cu care se lasă întreținută: „Ea nu a avut niciodată ideea că e curtezană”. **Weissmann o prețuiește pentru eleganță și frumusețe**, dar îi vede și trăsăturile adânci: „Ca orice femeie care iubește un bărbat, fuge de el, ca să rămână în amintirea lui ca o apariție luminoasă. Domnișoara Otilia trebuie să fie foarte inteligentă”. **Costache o consideră încă un copil** și o numește: „fe-fetița mea”.**Aglae consideră că este vicleană și interesată de moștenirea lui Costache și că e o femeie ușoară**: „Fete ca ea pentru asta sunt. Să trăiască cu băieții de familie”. **Aurica o include într-o categorie inferioară**: „o fată de condiția ei” și crede, la fel ca și mama ei, că e „șireată”. **Stanică îi apreciază calitățile evidente, dar crede că Otilia face totul din interes** și că ar fi pentru el o soție potrivită, care să-i netezească drumul spre înalta societate.

Aspectul, adică **portretul fizic al Otiliei** este realizat prin perspectiva lui Felix: „un cap prelung și tânăr de fată, încărcat de bucle, căzând până la umeri. Fata, subțirică, îmbrăcată într-o rochie foarte largă pe poale, dar strânsă tare la mijloc și cu o mare corelată de dantelă pe umeri, îi întinse cu franchețe un braț gol și delicat…”. Toate aceste trăsături fizice sugerează și personalitatea personajului feminin, caracterizată de delicatețe, farmec, inocență, maturitate, dar și cochetărie.

Definită în mod indirect prin faptele, gândurile, acțiunile și replicile sale, Otilia, personajul feminin principal este complexă și are un **comportament greu de explicat de către cei din jurul său**. Aceasta trece repede prin diferite stări, fiind când visătoare și inocentă, când plină de tact și puternică. **Părerea Otiliei despre ea însăși**: „Eu am un temperament nefericit: mă plictisesc repede, sufăr când sunt contrariată.” evidențiază caracterul ei dificil, deoarece ea poate fii zglobie precum o fetiță, sau plină de șarm precum o femeie extrem de admirată și de curtată. **Un procedeu modern de caracterizare a personajelor realiste este mediul ambiant,** camera Otiliei definind-o total prin detaliile cu semnificații comportamentale: „o masă de toaletă cu trei oglinzi, mobile cu multe sertare, în fața ei se afla un scaun rotativ de pian”. Prin dezordinea specifică vârstei ce inundă camera se intuiește firea ei exuberantă. Lucrurile fine, rochii, pălării, pantofi puși ca semn de carte, jurnale de modă franțuzești, cărțile, notele muzicale amestecate cu păpuși, alcătuiesc universul de viață cotidiană, spiritual, „ascunzișul feminin”, cum spune în mod direct naratorul omniscient.

Otilia**se comportă ca un om liber, nu ține cont de nici o regulă exterioară**. Pleacă la Paris cu Pascalopol, după ce se întoarce își reia viața ca și cum nimic nu s-ar fi întâmplat. Faptele o dezvăluie altruistă, grijulie față de cei apropiați și chiar față de adversari: îl convinge pe Costache să nu o înfieze ți nici să o treacă în testament, se ferește să oprească cariera lui Felix, îi dăruiește pianul Auricăi. Se îmbracă cu bun gust, dar hainele dovedesc dorința ei de lux. Limbajul eroinei este elevat, iar fraza cultivată, în care se simte sensibilitate și forță lăuntrică, trădează, indirect, firea delicată și educația solidă.Otilia **poartă o mască dincolo de care nu trece nimeni**. Felix recunoaște: „Pentru mine, Otilia, ai început să devii o enigmă.”, iar Pascalop afirmă de asemenea: „Pentru mine e o enigmă.” Finalul acestui roman lasă loc de semnul întrebării în ceea ce privește destinul Otiliei, Pascalopol recunoscând chiar el că, deși au trecut mulți ani, pentru el, Otilia a rămas „o enigmă”. În poza pe care o studiază Felix, acesta găsește o „femeie frumoasă, cu linii fine, dar nu era Otilia, nu era fata nebunatică”, cea care l-a fascinat în tinerețe. De aici, reiese faptul că Otilia este un **personaj modern, plin de contradicții**.

**În concluzie**, evoluția Otiliei de la fata nebunatică la femeia placidă din fotografie susține profunzimea caracterului său și „enigma” din spatele ei. Prin urmare, eroina este un personaj realist modern, prin complexitate și relativism, ilustrând eternul feminin plin de mister, imprevizibil și cuceritor, care fascinează prin amestecul de sensibilitate și profundă maturitate.

# Caracterizarea lui Felix Sima

Pentru a putea realiza portretul personajului principal, masculin al romanului Enigma Otiliei de George Călinescu va fi suficient să citești informațiile de pe această pagină. Vei vedea care sunt trăsăturile de caracter dominante ce reies din descrierea făcută de narator, prin autocaracterizare, dar și din interacțiunea cu celelalte personaje ale romanului.

„Enigma Otiliei”, lucrare publicată de către George Călinescu în perioada interbelică, reprezintă un **roman obiectiv, modern, de tip balzacian**, acesta având la bază crezul autorului: „literatura trebuie să fie în legătură directă cu sufletul uman”. Impresia de autenticitate este conferită de caracterul **realist al romanului**, dar și de introspecție sau de **analiza psihologică a personajelor**. Felix Sima, personaj martor la evenimentele petrecute, poartă o dragoste adolescentină pentru Otilia, iubirea lor stând sub semnul inocenței, dar și al raționalului.

**Personaj principal, masculin, Felix este participant la acțiune**, dar și martor, fiind un **personaj complex** prin problematica pe care o propune. Astfel, perspectiva narativă este modernă, întrucât avem de-a face cu un narator omniscient, care relatează la persoana a III-a, însă există și un al doilea narator, Felix, **martor al evenimentelor**, care realizează legătura dintre naratorul romanului și cititor. Prezentat încă din primul capitol al romanului, Felix Sima este un **orfan încredințat de către Iosif Sima lui Costache Giurgiuveanu**, „unchiul” său. Moș Costache devine tutorele personajului care, ajuns în București, urmează cursurile Facultății de Medicină.

Trăsăturile lui Felix sunt evidențiate atât prin **metoda caracterizării directe**, cât și prin **cea a caracterizării indirecte**. Caracterizarea directă este realizată de către naratorul omniscient, acesta punând în lumină, prin tehnica detaliului, **portretul fizic al personajului**: „fața îi era juvenilă sau prelungă, aproape feminină”, „cu șuvițe mari de păr ce-i cădeau de sub șapcă”, „un tânăr de vreo optsprezece ani, îmbrăcat în uniformă de licean […] strânsă bine pe talie ca un veșmânt militar, iar gulerul tare și foarte înalt și șapca umflată îi dădeau un aer bărbătesc și elegant.”. **Trăsăturile morale ale personajului** sunt expuse tot de narator, în mod direct: Felix era ambițios, cu o voință de fier, întrucât „voia să ajungă doctor mare”. Acesta avea „o fire libertină” și era „un om disciplinat”.

De asemenea, părerea celorlalte personaje, expusă în mod direct ne ajută să îl cunoaștem mai bine pe Felix, acesta având în ochii celorlalți un statut superior, fiind un **„intelectual”**. Pascalopol îl consideră „un om cu desăvârșire”, Otilia îl vede mai mult ca pe un copil sau frate, iar Aglae îl consideră un candidat în plus la moștenirea averii bătrânului. Cu toate acestea, Aglae observă și calități deosebite în studentul de la medicină, el alegându-și un domeniu „care cere mulți ani”. Chiar și Felix e conștient de acest aspect, însă nu se dă în lături de la muncă, având un țel înalt, după cum putem deduce din **autocaracterizare**: „să-mi fac o educație de om. Voi fi ambițios, nu orgolios”.

Prin **caracterizare indirectă**, pornind de la gesturi, comportament, relațiile cu celelalte personaje, sunt reliefate și alte **trăsături de personalitate**. Cu un **spirit de observație puternic dezvoltat**, Felix se dovedește a fi un personaj care **are o gândire rațională**, fiind mereu în căutarea certitudinilor. Fiind **captivat de Otilia**, îi mărturisește acesteia că o iubește, însă răspunsul primit nu este cel așteptat, Otilia făcând aluzie la bogăția lui Pascalopol: „iubirea e un cuvânt mare, dar apoi vezi că singură n-ajunge”. Transformările lui Felix sunt evidente în urma pronunțării sentimentului de iubire: o iubește „pe Otilia, fără să poată determina conținutul acestui sentiment” și devine sentimental, romantic, imaginându-și cum „Otilia tremurând, îl strângea cu brațele ei subțiri de gât”. **Dă dovadă de discernământ** și analizează corect comportamentul lui Pascalopol, deși consideră apropierea acestuia din urmă față de Otilia „între sentimentul erotic și cel de paternitate”.

Fiind **gelos**, Felix se hotărăște să îl izgonească pe Pascalopol din casa lui moș Costache, iar ulterior e cuprins de un sentiment de vinovăție, căci începuse să îi lipsească „glasul blând și vesel la ore fixe”. E capabil să lase totul pentru Otilia și îi propune acesteia să trăiască împreună și să formeze un cămin. Otilia e indecisă și îi respinge propunerea, urmând să plece cu Pascalopol la Paris. Devastat de această decizie, Felix este bulversat, în sufletul său fiind instalat haosul, întrucât iubește „o fată admirabilă”, dar pe care n-o înțelege. După moartea lui moș Costache, lucrurile se limpezesc, Felix maturizându-se în urma eșecului în dragoste.

În fond, romanul poate fi considerat un **bildungsroman**, prin drumul inițiatic parcurs de Felix: studentul de la început devine profesor universitar și om de știință recunoscut, având o carieră respectată. Fiind lucid, având o minte sclipitoare și o gândire rațională, el înțelege că într-o societate mediocră sentimentul de iubire nu îl poate împlini, căsătoria fiind doar o modalitate de supraviețuire. Prin căsătoria cu fiica unei personalități cunoscute din acea vreme, Felix își face intrarea „într-un cerc de persoane influente”. Peste mulți ani, întâlnindu-se cu Pascalopol în tren, o vede din nou pe Otilia într-o fotografie și află că Pascalopol se despărțise de aceasta. Condus de amintiri, Felix revine pe strada Antim și are impresia că îl vede pe moș Costache, însă totul e o iluzie. Simetria incipitului cu finalul este evidentă, Felix amintindu-și cuvintele de la început: „Aici nu stă nimeni!”. Comportamentul inexplicabil al Otiliei rămâne pentru Felix un mister, lăsându-i sufletul tulburat, titlul romanului fiind o justificare pentru caracterul enigmatic al personajului feminin.

Sunt de părere că Felix Sima este un personaj complex, realist, fiindu-i surprinsă evoluția de-a lungul textului. Dacă la începutul romanului era un student care rătăcea pe străzile Bucureștiului, la finalul textului este un medic cunoscut, dar care, deși, anii au trecut, tresare la vederea fotografiei Otiliei.

**Concluzionând**, George Călinescu creează caractere, Felix fiind un personaj „martor și actor”, care impresionează nu doar prin rafinament și candoare, ci și prin autenticitate, credibilitate și luciditate. Având la bază ideea că „ceea ce conferă originalitate unui roman nu este metoda, ci realismul fundamental”, romanul lui Călinescu a suscitat mereu interesul cititorilor, aceștia devenind martorii unei povești care depășește proba timpului.

# Caracterizarea lui Stănică Rațiu

**Roman balzacian, modern, citadin**, „Enigma Otiliei” îl are drept autor pe scriitorul și criticul literar George Călinescu, fiind al doilea dintre cele patru romane semnate de acesta. Publicat pentru prima dată în anul 1938, romanul are și o adaptare cinematografică, intitulată „Felix și Otilia”, apărută în anul 1972.

**Stănică Rațiu** este **unul dintre personajele secundare ale romanului**, având una dintre cele mai dezagreabile personalități. El este un **personaj realist**, încadrându-se în **prototipul arivistului parvenit** și amintind de binecunoscutul Dinu Păturică (din romanul „Ciocoii vechi și noi”). Portretul său este realizat atât în mod direct (de către autor și alte personaje), cât și indirect (trăsăturile se desprind din faptele și vorbele personajului).

Căsătorit cu Olimpia (fiica Aglaei, sora lui Moș Costache Giurgiuveanu) din pur interes, **pentru Stănică Rațiu, banii constituie principalul punct de interes**. Faptele, alegerile și vorbele sale sunt aproape întotdeauna motivate de dorința îmbogățirii. Statutul său social este înalt numai aparent, acesta fiind descris drept „avocat fără procese”. Deducem, așadar, că, asemenea demagogilor lui Caragiale, și în cazul lui Stănică Rațiu avem de-a face cu o mare discrepanță între aparență și esență. În afară de un puternic instinct de conservare și o oarecare stăpânire a artei manipulării, Rațiu nu posedă niciun alt talent.

**Portretul fizic al personajului** îl sugerează și pe **cel moral**: „Era roșu la față, fără să fie propriu-zis gras, de o sănătate agresivă, constrastând cu părul mare și negru, foarte creț și cu mustață în chip de muscă.”. De aici înțelegem că Stănică Rațiu ținea în mod deosebit la propria bunăstare. El dorește, cu toate acestea, să dea impresia cum că nu ar avea nevoie de siguranță financiară suplimentară: „Un guler tare și înalt ținea o cravată înfoiată ca o lavalieră. Venise îmbrăcat într-un costum de soie-écrue deschis și Felix fusese izbit, de la început, de lărgimea hainei și de ridicola dimensiune a canotierei de paie, care abia îi cuprindea părul”. Teatral, foarte vorbăreț și strident, el „vorbea sonor, rotund, cu gest artistic și declamator”.

El provine dintr-o familie numeroasă, astfel încât averea se împărțise rapid între toți membrii săi, care nu s-au îmbogățit drept consecință. Din acest motiv, Stănică decide să construiască propria avere profitând de alții. Astfel, se căsătorește cu Olimpia pentru a obține zestrea ei, devenind membru al unei familii înstărite. Dezvoltă o adevărată obsesie moștenirea bătrânului Costache Giurgiuveanu, obsesie care duce la destrămarea familiei Tulea. El o părăsește pe Olimpia de îndată ce își dă seama că uniunea lor nu-i va putea aduce averea la care râvnea. Drept scuză, acesta motivează despărțirea prin imposibilitatea de a avea copii cu Olimpia. În ultimele clipe de viață ale lui moș Costache, Stănică îi grăbește moartea, aflând și locul unde stăteau banii bătrânului și furându-i numaidecât, netulburat de remușcări.

Rațiu împrumută bani de la toată lumea, victimizându-se constant prin intermediul afirmației cum că viața este „un lung martiriu”. Întreține relații cu Georgeta, o prostituată influentă, întreținută de un general, cu care se va și căsători în final. **Prefăcut și talentat în arta demagogiei** și cea a alegerii inspirate a cuvintelor, Rațiu ține îndelungi discursuri, încărcate de ipocrizie, despre morală, societate și familie. Pe cea din urmă, el insistă că o consideră a fi un fundament al societății, deși chiar el însuși constituie factorul destrămării propriei familii.

**Grosolan și impostor**, Rațiu apelează la gesturi grandioase pentru a masca adevăratele sale intenții. Se preface rafinat și manierat cu Aglae, iar lui moș Costache îi grăbește moartea, fiind lipsit de scrupule și luând banii bătrânului chiar sub ochii acestuia, fapt care îi cauzează un ultim șoc bolnavului, omorându-l. Cu fiecare dintre oamenii pe care îi cunoaște, Stănică Rațiu joacă un alt rol, în funcție de propriile interese.

**În concluzie**, Stănică Rațiu reprezintă **tipul parvenitului**, **al demagogului**, amintind de Nae Cațavencu, personajul lui Caragiale. El este depersonalizat, întrucât tratează viața ca pe o scenă, unde joacă diverse roluri, în funcție de interlocutorul său. În lipsa multiplelor măști purtate cu diferite ocazii, din personalitatea lui nu rămâne decât o dorință obsesivă de îmbogățire.

# Costache Giurgiuveanu

„Enigma Otiliei” este un roman balzacian semnat de George Călinescu, unul dintre cei mai mari critici literari ai țării noastre. Pe lângă activitatea privind critica literară, Călinescu a fost și scriitor, iar „Enigma Otiliei” este al doilea dintre cele patru romane semnate de acesta. Publicat pentru prima dată în anul 1938, romanul are și o adaptare cinematografică, intitulată „Felix și Otilia”,  apărută în anul 1972.

**Acțiunea romanului este construită în jurul averii substanțiale a lui Costache Giurgiuveanu**, un bătrân înstărit cu o familie care nu vede în el nimic mai mult decât o simplă sursă de venit. **Personaj secundar, dar central al romanului**, „moș Costache” reprezintă **tipul avarului**, deși are, ocazional mici sclipiri de generozitate. Una dintre aceste situații a fost momentul în care el a decis să o adopte pe Otilia, un copil orfan, deși nu a oficializat niciodată adopția de teama pierderii banilor.

**Portretul fizic al bătrânului** este realizat în mod direct de către autor. Personajul este descris astfel: „un omuleț subțire și puțin încovoiat”, cu creștetul „atins de o calviție totală”. Chipul părea pătrat, aproape spân, iar buzele îi erau „întoarse în afară și galbene de prea mult fumat, acoperind numai dinții vizibili ca niște așchii de os”. Costache Giurgiuveanu clipea „rar și moale”, era „răgușit” și bâlbâit. Cea din urmă trăsătură este, nu întâmplător, amintită când acesta susține că dorește să-i cumpere „fe-fetiței” lui o locuință pentru a-i asigura un trai liniștit. Fiind, însă, destul de zgârcit, el utilizează materiale ieftine, de proastă calitate, adunate de la demolări, iar planul arhitectural îl realizează singur, pentru a nu plăti un specialist.

**Alte personaje îl văd atât în funcție de comportamentul lui, cât și de nevoile sau interesele fiecăruia**. Astfel, **Otilia îl consideră a fi un om bun la suflet**, deși „cam avar și ciudat uneori”. **Pascalopol spune că moș Costache este „în fond, cam de treabă”**, în timp ce**Stănică Rațiu îl numește „pezevenghi”**. **Felix** pare a vedea dincolo de aparențe, susținând că **„avariția lui este mai mult o manie”**. Pesemne, nepoftind la averea bătrânului, Felix îl poate analiza în manieră obiectivă.

Într-adevăr, comportamentul lui Giurgiuveanu amintește de un alt personaj din literatura noastră: Hagi-Tudose. Asemenea lui, **moș Costache duce un trai auster de teama risipei**. Ciorapii pe care îi poartă sunt găuriți, iar singurele momente în care acesta își permite să-și satisfacă vreo poftă sunt acelea când are ocazia să mănânce în casele altora. Trăiește permanent cu teama că sora lui, Aglae Tulea, sau cumnatul, Stănică Rațiu, vor intra în posesia averii sale. Temerile bătrânului nu sunt, însă, nefondate, întrucât Stănică Rațiu se dovedește, într-adevăr, a fi un oportunist al cărui prim scop era furtul banilor lui Giurgiuveanu. El nu se dă în lături de la a-i grăbi moartea acestuia și de la a-i fura banii chiar înainte ca moș Costache să-și dea duhul.

Cu toate că este dominat de propria manie, **Costache Giurgiuveanu rămâne un personaj predominant pozitiv**, întrucât **i se arată și latura profund umană**. El nu este egoist, fiindcă zgârcenia lui se extinde și asupra propriilor nevoi. Când află că are nevoie de medicamente, se sperie văzând rețeta scrisă de medic, considerând că tratamentul este prea scump. În ciuda avariției sale, **își depășește limitele și reușește să fie cât de generos poate cu Otilia**, la care ține sincer. Empatizează cu ea și cu Felix, care este adesea victima răutăților celor din jur, luând atitudine în fața lor: „Ce-aveți cu băiatul ăsta? – zise el în sfârșit – de nu-l lăsați în pace? Nu v-a făcut nimic, nu trebuie să-i spuneți vorbe grele nici lui, nici Otiliei. Copii orfani! Păcat!”.

În spatele obsesiei pentru strângerea averii se află moștenirea morală a familiei sale: „să-să-să muncești să strângi. A-a-asta-i toată filosofia”, spune el. Chiar atunci când merge la biserică, se închină și se roagă, în ruga lui există mereu un loc pentru chestiunile bănești. Deducem astfel că stilul lui de viață provine din educația primită, presărată cu valori mediocre și cultivată de generații întregi înaintea lui. Întrucât avarul trebuie să vadă și să poată pipăi mereu banii, el refuză să-și depună averea într-un cont bancar.

**În concluzie**, moș Costache Giurgiuveanu este un **personaj relativ complex**, o victimă a propriei manii. În ciuda opreliștilor impuse de obsesia lui, bătrânul nu-și pierde capacitatea de a rămâne uman și de a empatiza cu cei din jur. Din nefericire, însă, personalitatea lui stă sub semnul unei lupte continue între dorința de a face bine celor din jur, la care ținea, și avariția obsesivă.

# Leonida Pascalopol

Romanul „Enigma Otiliei” îl are drept autor pe unul dintre cei mai de seamă critici literari români, George Călinescu. Publicat pentru prima dată în anul 1938, în perioada interbelică, textul a purtat mai întâi numele „Părinții Otiliei”. Atribuirea anumitor **dimensiuni psihologice și sociale personajelor sale** contribuie la depășirea realismului clasic de către Călinescu. Acestea sunt dominate de o trăsătură definitorie, unul dintre exemple fiind reprezentat de **Leonida Pascalopol**.

**Personaj secundar, masculin, individual și realist**, Leonida Pascalopol se încadrează în **tipologia moșierului burghez**, o pătură a societății aflată în plină ascensiune la începutul secolului al XX-lea. El deține o moșie în Bărăgan, ale cărei pământuri sunt cultivate cu plante și cereale pe care, apoi, le exportă. **Personajul este caracterizat atât în mod indirect, cât și direct**; de exemplu, prin perspectiva altor personaje. Astfel, Felix vede în Pascalopol „un om cam de vreo cincizeci de ani, oarecum voluminos, totuși evitând impresia de exces, cărnos la față și rumen ca un negustor, însă elegant prin finețea pielii și tăietura englezească a mustății cărunte”. **Portretul fizic al personajului** denotă aspecte ale personalității sale, precum **buna educație, rafinamentul și eleganța**: „Părul rar dar bine ales într-o cărare care mergea din mijlocul frunții până la ceafă, lanțul greu de aur cu breloc la vestă, hainele de stofă fină, parfumul discret în care intra și o nuanță de tabac, toate acestea reparau cu desăvârșire, în apropiere, neajunsurile vârstei și ale corpolenței”.

**Caracterizarea directă a lui Pascalopol** se manifestă și în forma autocaracterizării. Astfel, acesta îi dezvăluie lui Felix informații de natură autobiografică. Aflăm, așadar, că studiile sale nu au fost de natură practică, vizând mai degrabă dezvoltarea la nivel spiritual și intelectual. El fusese **student la litere în Germania**, după care urmase studiile Facultății de Drept din Paris și călătorise mult prin Europa. Chiar înainte de a-și termina studiile, Pascalopol se căsătorise cu o femeie, iar finalul relației lor rămâne ambiguu în carte, neștiindu-se dacă divorțaseră sau soția bărbatului murise. Motivul ambiguității este reprezentat de refuzul lui Pascalopol de a vorbi despre această experiență, posibil dureroasă. De aici deducem că personajul **nu este un extrovertit**, preferând să țină pentru sine informațiile prețioase.

**Caracterizarea indirectă** vizează desprinderea trăsăturilor personajului din comportamentul, gesturile și atitudinile acestuia. Astfel, Leonida Pascalopol se dovedește a fi o **persoană generoasă, cu gusturi impecabile, citită și având în permanență o aură de noblețe**. O iubește pe Otilia cu sinceritate, dorindu-i binele, chiar și atunci când înțelege că fericirea ei nu este alături de el. Până în acel moment, însă, face tot ceea ce îi stă în putință pentru a-i asigura împlinirea și mulțumirea: o însoțește la Paris, o invită la teatru, este preocupat în permanență de starea ei. Este generos și cu Stănică, întrucât îi oferă bani când acesta are nevoie de ajutor, contribuind semnificativ, dar discret, la plata înmormântării copilului său: „Eu și soția mea vă păstrăm [...] o recunoștință neștearsă pentru generozitatea cu care ne-ați ajutat atunci când am pierdut pe scumpul nostru fiu”. Apoi suportă și cheltuielile studiilor lui Felix, pe care-l abordează cu o oarecare timiditate, în ciuda faptei altruiste pe care o făcuse în favoarea tânărului: „Poate că n-ar trebui să-ți spun, dar domnișoara Otilia a venit îngrijorată la mine și mi-a arătat că moș Costache nu vrea să dea bani ca să te înscrii la universitate și celelalte. Ei bine, i-am dat eu”.

Din nefericire, însă, Leonida Pascalopol este **condamnat la neîmplinire amoroasă și personală**, întrucât nu se simțea util ca rezultat al alegerii pe care o făcuse în privința carierei sale. Dincolo de rafinamentul și eleganța sa, el se vede pe sine în postura unui om ratat, proiectând nevoia de a fi util asupra Otiliei („Un astfel de ratat sunt și eu, însă vreau ca aspirațiile mele de natură artistică să le realizez în domnișoara Otilia”), pe care nu știe dacă o iubește ca părinte sau ca bărbat”, nefiind sigur „ce e patern și ce e viril” în această relație, văzând legătura lor ca pe „o rudenie sui generis”.

În concluzie, Leonida Pascalopol este un **personaj, în general, pozitiv, condamnat la un destin nefericit printr-o veșnică neîmplinire**. Acesta este analizat în detaliu de către autor, care se folosește de descrieri ample ce completează tehnica narativă a acestuia. Astfel, romanul „Enigma Otiliei” se încadrează în realismul modern specific secolului al XX-lea, amintind de scrierile lui Balzac prin construcția imaginii burgheziei bucureștene.

# Aglae Tulea

Este vorba despre caracterul dominat de o trăsătură definitorie, ceea ce duce la crearea de tipologii. Astfel, **Aglae Tulea** este **întruchiparea tipologiei „femeii bătrâne”**, fiind **caracterizată de lăcomie și de o lipsă generală de integritate**. Ea este caracterizată atât în mod direct (de către autor, dar mai ales de către alte personaje), cât și în mod indirect.

Sora lui moș Costache și nevasta lui Simion Tulea, Aglae este mama Olimpiei, a Auricăi și a lui Titi. **Personaj secundar, feminin, individual**, Aglae Tulea este caracterizată mai întâi prin prisma trăsăturilor ei fizice, din care se pot desprinde câteva dintre trăsăturile morale ale femeii. Astfel, naratorul o descrie ca fiind „cam de aceeași vârstă cu Pascalopol, însă cu părul negru pieptănat bine într-o coafură japoneză”. **Caracteristicile feței trădează natura ei antipatică**: „Fața îi era gălbicioasă, gura cu buzele subțiri, acre, nasul încovoiat și acut, obrajii brăzdați de câteva cute mari, acuzând o slăbire bruscă. Ochii îi erau bulbucați”. **Vestimentația ei denotă un statut social** cât de cât înalt, precum și o preocupare pentru menținerea aparențelor: „Era îmbrăcată cu bluza de mătase neagră cu numeroase cerculețe, strânsă la gât cu o mare agrafă de os și sugrumată la mijloc cu un cordon de piele în care se vedea prinsă de un lănțișor urechea unui cesuleț de aur”.

În rolul de mamă, Aglae aproape că reușește să aibă o influență pozitivă, însă preocuparea ei pentru binele propriilor copii este umbrită de impresia cum că aceștia se aflau mereu în competiție cu Otilia pentru averea lui moș Costache. Astfel, Aglae Tulea **întruchipează tipologia mamei invidioase pe copiii altora**, plină de răutate și „veninoasă”, așa cum o numea Otilia. Frica ei este aceea că moș Costache ar fi adoptat-o pe Otilia și i-ar fi lăsat întreaga lui avere, motiv pentru care se află mereu în casa fratelui său, dintr-o dorință obsesivă de a controla tot ceea ce se petrecea între pereții acesteia: „Cât trăiesc eu niciodată. Doar mai sunt legi în țara asta, mai sunt tribunale. Și dau pe mâna parchetului pe Costache, asta-i fac. L-a amețit stricata asta. Cine știe ce-o fi între ei”. Ea este, așadar, capabilă de a-și trăda propriul frate din dorința îmbogățirii.

**Răutatea Aglaei este de tip structural**, ea neiubindu-și fratele și nefiind deloc afectată de moartea acestuia. Pascalopol, Felix, Otilia și moș Costache devin cu toții victime ale răutății acestui **personaj antipatic, dominat de lăcomie și urmărirea strictă a propriului interes**. Ea **îi este antipatică vădit și autorului**, fapt evident în scene precum cea imediat următoare morții lui moș Costache Giurgiuveanu: „- Să vedem unde îi sunt banii, dacă a lăsat vreun testament, zise Aglae, trebuie parale pentru înmormântare. În vreme ce cadavrul stătea inert peste plapumă și începuse să ia tonuri ceroase, Aglaia, Olimpia și Titi scotoceau în toate părțile, trăgeau sertarele, desfăceau garderobul, căutară prin sobă”. Prin **lăcomie, lipsă de empatie, ipocrizie** și sabotarea a tot ceea ce, spre deosebire de ea, era uman, pur și frumos, Aglae Tulea devine un **personaj respingător pentru toți cititorii romanului**.

**În concluzie**, alături de alte personaje ale romanului „Enigma Otiliei”, Aglae Tulea este un **personaj construit în stil balzacian**, ea fiind reprezentanta unei anumite categorii sociale și psihologice („femeia bătrână”). Prin construcția personajelor, precum și prin abordarea temei moștenirii, creația lui Călinescu se înscrie în realismul specific secolului XX.

# Titi Tulea

**Titi Tulea** este un **personaj secundar, masculin, individual**, ce reprezintă **tipul retardatului**. El este mezinul familiei Tulea, un tânăr incapabil să gândească singur și care moștenește câteva trăsături de la tatăl său, Simion Tulea. De-a lungul textului este **caracterizat atât în mod direct, cât și indirect**.

**Prima descriere** a lui Titi este făcută de Felix Sima, în calitate de personaj-narator, spunând că tânărul părea a fi mai mare, avea „o ușoară mustață și bărbia despicată în două, semănând cu Simion la barbișon, abia schițat de câteva tuleie”.  La fel ca atunci când o descrie pe Aurica, naratorul scoate în evidență asemănarea fizică dintre tată și fiu, respectiv, mamă și fiică, acesta sugerând **labilitatea psihică** a personajului. Acesta este un **procedeu specific naturalismului**, pe care George Călinescu îl folosește în construirea personajelor sale. Treptat, Titi Tulea începe să semene din ce în ce mai mult cu tatăl său, care, la rândul lui, era dezinteresat de tot ce se petrecere în jur și foarte apatic.

**În mod indirect**, Titi este caracterizat, în primul rând, prin **comportamentul său**, căci el rămâne repetent de mai multe ori și până la urmă, abandonează școala. **Specific retardului**, el este caracterizat de o **mișcare legănată** pe care face continuu și este dominat de automatisme. Pentru a-și ocupa timpul, singura lui activitate este cea de a transcrie note muzicale și cărți poștale. Otilia contribuie la caracterizarea indirectă a personajului atunci când îi vorbește lui Felix despre el, pe vremea când tânărul încă nu-l cunoștea: „Titi e băiatul lui Simion, pe care l-ai văzut aseară, brodând, și al tantei Aglae. Ai să-l cunoști. Băiat bun, săracul, însă cam... — Cam? — În sfârșit, ai să-l cunoști, evită Otilia caracterizarea”. Din cauza ușorului său retard, Titi trezește compasiune în sufletul Otiliei.

De-a lungul textului, **relația cu mama** sa este cea care ocupă cel mai mult loc, căci Aglae este cea care îi dirijează întreaga existență. Pe lângă educația greșită pe care i-o dă, nu o deranjează faptul că băiatul are 22 de ani și nu a terminat liceul, ba mai mult decât atât, îl trimite să se legene când este nervos, amplificându-i astfel boala. Chiar și în relațiile amoroase, Titi îi cere sfaturi mamei sale, bărbatului devenind irascibil și lipsit de personalitate în preajma femeilor. În loc să-l ajute să-și depășească situația, Aglae agravează problema lui Titi. Eforturile ei sunt direcționate către a-l face să arate normal în societate, nu către soluționarea problemelor băiatului. Astfel, ea încearcă să „acopere” problema evidentă, idee desprinsă dintr-o conversație cu Pascalopol: „Mai bine mi-ai spune ce să fac cu Titi, că sunt foarte supărată. L-a lăsat corigent iar... Îl persecută... fiindcă el e timid, nu e îndrăzneț ca alții... a fost și bolnav.

În concluzie, Titi Tulea este un personaj a cărui existență este controlată de Agale, problemele sale fiind perpetuate de o dinamică de tip toxic în relația cu mama. În construcția personajului, George Călinescu folosește procedee specifice naturalismului, reprezintă tipul retardatului, iar de-a lungului textului, Titi este caracterizat atât în mod direct, cât și indirect.

# Aurica Tulea

Romanul „Enigma Otiliei”, publicat în anul 1938, a stârnit numeroase reacții din partea vocilor critice ale vremurilor respective. Este primul roman citadin modern, obiectiv, de tip clasic balzacian din literatura română. Deși încearcă să preia viziunea despre lume a lui Balzac, George Călinescu creează o caricatură a societății bucureștene de la începutul secolului al XX-lea.

Tema romanului este preluată tot din scrierile lui Balzac, și anume, viața burgheziei din București de la începutul secolului al XX-lea, cu aspectele ei tipice, legate de relațiile de familie și dezumanizarea lor sub imperiul banului. De asemenea, opera mai prezintă și povestea unei moșteniri, căsătoria fiind văzută ca un mijloc de îmbogățire sau de ocupare a unor poziții sociale importante. George Călinescu prezintă felul în care personajele depun eforturi disperate pentru a se realiza în plan material, scoțând în evidență diferite tipuri umane, precum și drama neîmplinirii pe care o trăiesc personajele realizate din punct de vedere financiar.

**Aurica Tulea** este un **personaj episodic**, feminin, fiind fata cea mică a Aglaei și întruchipând **tipul fetei bătrâne**. Acest personaj este construit în **antiteză** cu Otilia, **caracterizată atât în mod direct, cât și indirect**. Încă de la începutul textului, Felix este cel care ne oferă câteva detalii care conturează **portretul fizic al Auricăi**, caracterizând-o în mod direct: „o fată cam de treizeci de ani, cu ochii proeminenți ca și ai Aglaei, fața prelungă, sfârșind într-o bărbie ca un ac, cu tâmple mari încercuite de două șiruri de cozi împletite, arătând mult mai în vârstă, deoarece este fardată strident, are trupul slab și uscat, părul rărit”.

Tot **în mod direct** o caracterizează și moș Costache, atunci când îi spune că nu ar trebui să facă din căsătorie un scop, o sfătuiește să nu mai fie insistentă și să se comporte mai rece. Aurica trăiește cu scopul de a se mărita, devine obsedată de această idee, lucru pe care toată lumea îl observă. Această trăsătură o transformă într-un personaj ridicol, care provoacă mai degrabă repulsia decât compasiunea cititorului.

Văzând că nu reușește să-și atingă scopul, recurge la un gest neobișnuit: se machiază exagerat și începe seria plimbărilor pe Calea Victoriei. Felix este cel care spune în mod direct: „Trece printr-o criză sexuală. Trebuie neapărat să profeseze amorul liber”. Odată cu trecerea timpului și a încercărilor eșuate de a găsi pe cineva cu care să se mărite, Aurica începe să-și schimbe fizionomia, semănând tot mai mult cu Agale: „părul i se făcea moale, mort, ca de perucă, părea masca senilă a Aglaei”.

Asemănarea fetei cu Aglae, mama ei, este un procedeu specific **naturalismului**, de care autorul se folosește pentru a sugera faptul că **fata preia din trăsăturile mamei** nu doar **la nivel fizic, dar și la nivel moral**: fire răutăcioasă și invidioasă. Ura și răutatea ei se îndreaptă mai ales către Otilia, dar sunt în mare parte alimentate de mama ei, Aglae. Aurica se comportă urât cu Otilia, o defăimează de câte ori are ocazia, scoțând în evidență mereu că Otilia nu îi este rudă: „Mda, [...] dar nu mi-e verișoară. E o fată pe care o creștem din milă. Numai de-ar învăța”. Indirect, comportamentul ei față de Otilia, ascunde de fapt, o serie de frustrări, o serie de conflicte interioare nerezolvate. Nici plimbările pe Calea Victoriei nu reușesc să rezolve aceste conflicte, ba mai mult decât atât, le agravează, căci o aduc în **pragului nebuniei**. Aurica nu se va mărita niciodată și realizează că drama pe care o trăiește este din cauza unei mame posesive și autoritare, care-i îngrădise libertatea de gândire și de acțiune.

**În concluzie**, Aurica Tulea este un personaj episodic, construit în manieră balzaciană. Ea  întruchipează tipul fetei bătrâne aflată în goana după un posibil soț, fiind caracterizată atât în mod direct, cât și indirect. Cheia înțelegerii acestui personaj este reprezentată de relația cu mama ei, pe care, fie voluntar, fie neintenționat, o ia drept model, ajungând să-i semene izbitor.