**Introducere**

În partea de început a oricărui eseu sau comentariu despre „Enigma Otiliei” este important să menționezi perioada istorică în care se încadrează romanul, dar și faptul că acesta este un roman de tip balzacian. Nu uita să evidențiezi ideea că romanul are un caracter realist, autorul dezvoltând temele într-o manieră obiectivă și, totodată, modernă.

**Exemplu**

„Enigma Otiliei”, lucrare publicată de către George Călinescu în perioada interbelică, reprezintă un roman obiectiv, modern, de tip balzacian, acesta având la bază crezul autorului: „literatura trebuie să fie în legătură directă cu sufletul uman”. Pentru a înțelege viziunea despre lume a autorului și modul în care aceasta se oglindește în construcția temei și a subiectului este necesar să precizăm faptul că George Călinescu optează pentru un roman modern de tip balzacian, caracterizat prin autenticitate și spontaneitate. Impresia de autenticitate este conferită de caracterul realist al romanului, dar și de analiza psihologică a personajelor, construite cu ajutorul unor tehnici moderne.

**Semnificația titlului**

În ceea ce privește titlul romanului, „Enigma Otiliei”, este foarte important să menționezi faptul că acesta conține numele personajului principal, feminin al romanului. Acest lucru scoate în evidență faptul că Otilia se află în centrul operei lui Călinescu.

**Exemplu**

Titlul romanului conține un substantiv comun, „enigma”, și un substantiv propriu care coincide cu numele personajului principal, Otilia, fiind o justificare pentru caracterul enigmatic al personajului. Inițial, titlul romanului a fost „Părinții Otiliei”, sugerând ideea paternității, „dar editorului i s-a părut mai sonor «Enigma Otiliei», căci pentru orice tânăr de douăzeci de ani, enigmatic va fi în veci fata care îl va respinge, dându-i totuși dovezi de afecțiune.”

**Tema**

Fiind un roman complex, analiza sa trebuie să cuprindă informații referitoare la tema și viziunea despre lume, aceasta din urmă influențând într-o mare măsură construcția subiectului și a personajelor. Tema romanului „Enigma Otiliei” are la bază una dintre ideile centrale ale acestuia, și anume iubirea celor doi tineri, iar viziunea despre lume și creație a autorului reflectă orientarea sa modernistă.

**Exemplu pentru o prezentare corectă a temei**

Tema iubirii, mentalitatea epocii și forța distrugătoare a banului, precum și ideea paternității sunt puse în lumină într-un mod inedit, cu ajutorul tehnicilor moderne utilizate de autor. Viziunea despre lume a autorului este strâns legată de modul în care Călinescu a ales să construiască subiectul romanului, având în vedere faptul că principiile teoretice ale acestuia impun modernitate, obiectivitate, autenticitate și veridicitate. Astfel, povestea de dragoste a cuplului Felix-Otilia capătă diverse nuanțe, fiind pretabilă unor interpretări variate.

Viziunea despre lume a autorului este creionată în manieră modernă și se concentrează în jurul celor două teme ale romanului: prezentarea unor aspecte din viața societății burgheze bucureștene de la începutul secolului al XX-lea și experiența iubirii, urmată de maturizarea sentimentală a lui Felix, acestea desfășurându-se paralel cu lupta pentru averea lui moș Costache și câștigarea moștenirii. Modernitatea constă, așadar, în influențele de tip balzacian conform cărora „zeul la care se închină toți este banul”.

**Rezumat pe scurt**

În realizarea rezumatului sau a unui rezumat pe scurt este esențial să urmărești evoluția poveștii de dragoste dintre Felix și Otilia, de la conturarea sentimentului de iubire până la conștientizarea iubirii, însă trebuie să ai în vedere și ceea ce se întâmplă în planurile narative privitoare la moștenirea lui moș Costache și la destinul celorlalte personaje: Aglae, Pascalopol, familia Rațiu.

De asemenea, situația din finalul romanului trebuie înțeleasă și notată în rezumat sau în rezumatul pe scurt ca fiind consecința existenței unei societăți mediocre în care sentimentul de iubire nu se poate împlini.

Nu uita să incluzi în cuprinsul rezumatului scenele reprezentative și episoadele-cheie!

**Exemplu**

Prezentat încă din primul capitol al romanului, Felix Sima este un orfan încredințat de către Iosif Sima lui Costache Giurgiuveanu, „unchiul” său. Moș Costache devine tutorele personajului care, ajuns în București, urmează cursurile Facultății de Medicină. O cunoaște pe Otilia, fiica vitregă a lui moș Costache și ajunge să fie captivat de ea. Felix e capabil să lase totul pentru Otilia și îi propune acesteia să trăiască împreună și să formeze un cămin. Otilia e indecisă și îi respinge propunerea, urmând să plece cu Pascalopol la Paris. Devastat de această decizie, Felix este bulversat, în sufletul său fiind instalat haosul, întrucât iubește „o fată admirabilă”, dar pe care n-o înțelege.

După moartea lui moș Costache lucrurile se limpezesc, Felix maturizându-se în urma eșecului în dragoste. Fiind lucid, având o minte sclipitoare ṣi o gândire rațională, el înțelege că într-o societate mediocră sentimentul de iubire nu îl poate împlini, căsătoria fiind doar o modalitate de supraviețuire.

Prin căsătoria cu fiica unei personalități cunoscute în acea vreme, Felix își face intrarea „într-un cerc de persoane influente”. Peste mulți ani, întâlnindu-se cu Pascalopol în tren, o vede din nou pe Otilia într-o fotografie și află că Pascalopol se despărțise de aceasta. Condus de amintiri, Felix revine pe strada Antim și are impresia că îl vede pe moș Costache, însă totul e o iluzie. Simetria incipitului cu finalul este evidentă, Felix amintindu-și cuvintele de la început: „Aici nu stă nimeni!”.

**Caracterizare Felix**

Un personaj complex al romanului este, fără îndoială, Felix Sima. În realizarea caracterizării acestuia trebuie să ai în vedere statutul său în cadrul romanului, metodele de caracterizare (directă, indirectă, autocaracterizare), precum și trăsăturile fizice și morale evidențiate prin intermediul acestor procedee. Nu uita să urmărești relația lui Felix cu Otilia, celălalt personaj principal al romanului, de la apariția sentimentului de iubire până la încheierea poveștii de dragoste. De asemenea, este important să exemplifici în caracterizare trăsăturile conturate, prin referire la textul romanului.

**Exemplu caracterizare Felix**

Personaj principal, masculin, Felix este participant la acțiune, dar și martor, fiind un personaj complex prin problematica pe care o propune. Prezentat încă din primul capitol al romanului, Felix Sima este un orfan încredințat de către Iosif Sima lui Costache Giurgiuveanu, „unchiul” său. Moș Costache devine tutorele personajului care, ajuns în București, urmează cursurile Facultății de Medicină.

Trăsăturile lui Felix sunt evidențiate atât prin metoda caracterizării directe, cât şi prin cea a caracterizării indirecte. Caracterizarea directă este realizată de către naratorul omniscient, acesta punând în lumină, prin tehnica detaliului, portretul fizic al personajului: „fața îi era juvenilă sau prelungă, aproape feminină”, „cu șuvițe mari de păr ce-i cădeau de sub șapcă”, „un tânăr de vreo optsprezece ani, îmbrăcat în uniformă de licean […] strânsă bine pe talie ca un veșmânt militar, iar gulerul tare și foarte înalt și șapca umflată îi dădeau un aer bărbătesc și elegant.”.

Trăsăturile morale ale personajului sunt expuse tot de narator, în mod direct: Felix era ambițios, cu o voință de fier, întrucât „voia să ajungă doctor mare”. Acesta avea „o fire libertină” și era „un om disciplinat”. De asemenea, părerea celorlalte personaje, expusă în mod direct ne ajută să îl cunoaștem mai bine pe Felix, acesta având în ochii celorlalți un statut superior, fiind un „intelectual”. Pascalopol îl consideră „un om cu desăvârșire”, Otilia îl vede mai mult ca pe un copil sau frate, iar Aglae îl consideră un candidat în plus la moștenirea averii bătrânului. Cu toate acestea, Aglae observă și calități deosebite în studentul de la medicină, el alegându-și un domeniu „care cere mulți ani”. Chiar și Felix e conștient de acest aspect, însă nu se dă în lături de la muncă, având un țel înalt, după cum putem deduce din autocaracterizare: „să-mi fac o educație de om. Voi fi ambițios, nu orgolios”.

Prin caracterizare indirectă, pornind de la gesturi, comportament, relațiile cu celelalte personaje, sunt reliefate și alte trăsături de personalitate. Cu un spirit de observație puternic dezvoltat, Felix se dovedește a fi un personaj care are o gândire rațională, fiind mereu în căutarea certitudinilor.

Captivat de Otilia, îi mărturisește acesteia că o iubește, însă răspunsul primit nu este cel așteptat, Otilia făcând aluzie la bogăția lui Pascalopol: „iubirea e un cuvânt mare, dar apoi vezi că singură n-ajunge”. Transformările lui Felix sunt evidente în urma pronunțării sentimentului de iubire: o iubește „pe Otilia, fără să poată determina conținutul acestui sentiment” și devine sentimental, romantic, imaginându-și cum „Otilia tremurând, îl strângea cu brațele ei subțiri de gât”.

Dă dovadă de discernământ și analizează corect comportamentul lui Pascalopol, deși consideră apropierea acestuia din urmă față de Otilia „între sentimentul erotic și cel de paternitate”. Fiind lucid, având o minte sclipitoare și o gândire rațională, el înțelege că într-o societate mediocră sentimentul de iubire nu îl poate împlini, căsătoria fiind doar o modalitate de supraviețuire. Prin căsătoria cu fiica unei personalități cunoscute în acea vreme, Felix își face intrarea „într-un cerc de persoane influente”. Comportamentul inexplicabil al Otiliei rămâne pentru Felix un mister, lăsându-i sufletul tulburat.

**Planul narativ**

Planul narativ are în vedere unghiul din care sunt povestite întâmplările. În „Enigma Otiliei”, descrierea casei lui moș Costache este realizată din punctul de vedere al lui Felix, personajul principal. Relatările acestuia au la bază experiența sa de personaj-martor. Așadar, perspectiva naratorului omniscient este completată de perspectiva protagonistului, martor al evenimentelor.

**Exemplu**

Modul în care este conturată povestea de dragoste a cuplului Felix-Otilia este unul extrem de original și în strânsă legătură cu viziunea despre lume și creație a scriitorului. Felix Sima, personaj martor la evenimentele petrecute, poartă o dragoste adolescentină pentru Otilia, iubirea lor stând sub semnul inocenței, dar și al raționalului. Astfel, perspectiva narativă este modernă, întrucât avem de-a face cu un narator omniscient, care relatează la persoana a III-a, însă există și un al doilea narator, Felix, martor al evenimentelor, care realizează legătura dintre naratorul romanului și cititor.

**Roman realist**

Romanul lui Călinescu, „Enigma Otiliei”, a fost scris în perioada interbelică, fiind un roman realist și modern. Impresia de autenticitate este conferită de caracterul realist al romanului, dar și de analiza psihologică a personajelor. De asemenea, nu trebuie să uităm faptul că influențele de tip balzacian atribuie romanului „Enigma Otiliei” un caracter modern.

**Exemplu de demonstrare a faptului că romanul este de factură realistă**

„Enigma Otiliei” este un roman scris în perioada interbelică, modern, obiectiv și de tip balzacian. Temele care se reflectă în acest roman sunt puse în lumină într-un mod inedit, cu ajutorul tehnicilor moderne utilizate de autor. Viziunea despre lume a autorului este strâns legată de modul în care Călinescu a ales să construiască subiectul romanului, având în vedere faptul că principiile teoretice ale acestuia impun modernitate, obiectivitate, autenticitate și veridicitate.

Prin folosirea unor instrumente moderne în conturarea personajelor, precum tehnica planurilor paralele și tehnica detaliului, autorul oferă romanului nuanțele modernității, personajele fiind prezentate cu minuțiozitate, cu ajutorul acestor tehnici. Felix își analizează sentimentele față de Otilia, tendința de a se autoanaliza și intelectualitatea fiind trăsături definitorii ale personajului. Cât despre Otilia, aceasta conferă romanului modernitate prin anularea tiparelor clasice. Deși în roman sunt create caractere și personaje general valabile – tipul arivistului, avarului, fata bătrână – Otilia, prin trăsăturile sale, pune în lumină o problematică existențială.

Viziunea modernă a autorului este probată și prin construcția personajelor, tehnica oglinzilor paralele stând la baza reliefării lor. Această tehnică modernă presupune construirea personajului pornind de la impresiile – uneori divergente – ale celorlalte personaje. Astfel, Felix o vede pe Otilia frumoasă, inteligentă, altruistă și talentată: „Otilia e foarte frumoasă și apoi e cultă și talentată”. Pascalopol o consideră „o fată delicioasă, dar ciudată. Pentru mine e o enigmă”. Costache o percepe ca fiind încă un copil și o numește: „fe-fetița mea”. Aglae o consideră un candidat în plus la moștenirea averii bătrânului: „Fete ca ea pentru asta sunt”, iar Aurica o include într-o categorie inferioară: „o fată de condiția ei” și crede, la fel ca și mama ei, că e „șireată”.

Analiza elementelor compoziționale dezvăluie caracterul modern al romanului și, totodată, pune în lumină viziunea despre lume a scriitorului. Astfel, romanul „Enigma Otiliei” impresionează prin modernitate și prin complexitatea personajelor sale. Viziunea lui Călinescu despre lume și creație asigură operei autenticitate și personajelor ei credibilitate, trecând astfel proba timpului.

**Motive literare**

Roman citadin, de tip balzacian, „Enigma Otiliei” ilustrează tema familiei. Marile motive literare ale romanului sunt reprezentate chiar de personajele acestuia.

**Exemplu**

Astfel, principalele motive literare întâlnite în „Enigma Otiliei” sunt: motivul moștenirii (averea lui Costache Giurgiuveanu), al paternității (Moș Costache), al „babei absolute” (Aglae), al avarului (Giurgiuveanu), al orfanului (Felix, Otilia), al căsătoriei (Pascalopol și Otilia, Stănică și Olimpia).

**Concluzie**

În încheierea eseului sau a comentariului despre romanul „Enigma Otiliei” te poți folosi de opinia unui critic literar sau poți relua importanța temei principale analizate, marcând faptul că iubirea ocupă un loc central.

De asemenea, poți scoate în evidență și faptul că autenticitatea romanului este asigurată de raportarea la destinul celor două personaje, care par rupte din realitatea cotidiană.

**Exemplu**

Concluzionând, putem spune că tema iubirii este una complexă, ea însoțind alte teme, cum ar fi paternitatea, mentalitatea epocii, puterea banului, moștenirea, cuprinzând astfel celelalte planuri narative ale romanului. Modul în care tema iubirii este dezvoltată în cadrul operei lui Călinescu demonstrează autenticitatea romanului și împlinirea dorinței autorului de a crea un roman „în legătură directă cu sufletul uman”.