**Condiția femeii**

Imaginea personajelor feminine domină, de multe ori, acțiunea operelor epice. În literatura română, numeroase personaje feminine devin memorabile fie prin prezența diafană, greu de definit (cum este Adela lui Garabet Ibrăileanu sau Otilia lui George Călinescu), fie prin acțiunile pe care le întreprind (Mara lui Ioan Slavici, Vitoria Lipan a lui Mihail Sadoveanu). **Otilia Mărculescu**, unul dintre personajele principale ale romanului Enigma Otiliei de George Călinescu, ilustrează într-un stil aparte ideea de **„etern feminin”**.

**Romanul începe și se încheie cu câte o imagine a Otiliei** (alcătuită din perspectiva personajului – martor Felix). Între cele două, se încheagă chipul unui **personaj dominat de mister**, imposibil de subordonat unei singure trăsături. Otilia e surprinsă în devenire, ca și Felix, fiind caracterizată printr-o tehnică modernă, care o raportează la toate celelalte personaje și care permite compunerea imaginii ei din amănunte contradictorii adesea. **Perspectivele multiple asupra personajului** conduc la relativizarea imaginii finale, ceea ce justifică titlul romanului: **Otilia devine un personaj enigmatic pe măsură ce evoluează.** Majoritatea personajelor din roman se raportează la evoluția Otiliei în acțiune. Pe de o parte, Felix și Pascalopol o iubesc, fiecare în felul său, asociind sentimentului erotic fie masca paternității (Pascalopol), fie starea de exaltare specifică adolescenței (Felix). Din perspectiva aceluiași sentiment, Otilia e văzută ca o demimondenă, în stilul senzual – vulgar al lui Stănică Rațiu, dar și în stilul obsesiv - maladiv al lui Titi Tulea. Pe de altă parte, Aglae, Aurica și Olimpia o disprețuiesc, considerând-o „dezmățata” și arivista care ar putea să lipsească familia Tulea de averea lui moș Costache.

Cea mai importantă modalitate de caracterizare este aceea indirectă. **Personajul se definește prin acțiuni, atitudini, gesturi, limbaj.**Otilia e un amestec de porniri contradictorii. Îl iubește ingenuu pe Felix, dar îl înconjoară cu atenții „de curtezană” pe Pascalopol. **E nebunatică și frivolă, melancolică și meditativă, risipitoare, dar și capabilă de gesturi de devotament**, de neconceput pentru mintea pozitivistă a membrilor clanului Tulea. O scenă definitorie pentru caracterul acestui personaj feminin se desfășoară atunci când moș Costache se îmbolnăvește: „nebuna”, „ușuratica” îl îngrijește cu o pietate filială care stârnește admirația lui Felix și riposta înciudată a lui Stănică. Totuși, când „papà” moare, cochetăria o împiedică să poarte doliu, pentru că „o învinețește la față”.

**Inteligență superioară, Otilia are simțul relativului**. La un moment dat, Felix o vede ca pe o „intelectuală blazată care nu vrea să spună ce știe.” Faptele nu sunt adevărate decât pe jumătate. În felul ei, Otilia se comunică mereu partenerului, se „luminează” cu o luciditate care ar fi dat de gândit unui bărbat mai familiarizat cu coordonatele sentimentului. O conversație între Felix și Otilia ilustrează luciditatea perspectivei fetei asupra propriei condiții. Este una dintre puținele scene în care eroina se dezvăluie, renunțând să se mai ascundă în spatele unor condiționale („ca și când”, „dacă”), specifice conversațiilor ei obișnuite. Ceea ce reține atenția în această scenă este autocaracterizarea, dezvăluind profunzimea caracterului fetei, din care decurg intuiția și sinceritatea: „Noi, fetele, Felix, suntem mediocre, iremediabil mediocre, și singurul meu merit este acela că-mi dau seama de asta”.

În comparație cu Felix, mai previzibil, mai „dogmatic”, Otilia se arată până aproape de ultimele pagini ca **o sumă intactă de virtualități**, o încarnare a libertății interioare. Aparent ilogice, nejustificate, actele ei sunt, privite din această perspectivă, foarte coerente, motivate, subsumabile toate unei voințe acute de independență: „Sunt foarte capricioasă, vreau să fiu liberă”, i se destăinuie odată lui Felix, pentru a reveni într-o altă ocazie cu precizarea că-și detestă condiția socială: „Aș vrea să fug undeva, să zbor. Ce bine de tine că ești liber. Aș vrea să fiu băiat”. În acest mod se explică fuga finală cu Pascalopol, motivată de instinct: Otilia îl alege pe acela care nu-i răpește libertatea și nu-i impune constrângeri, fie ele și de ordin afectiv. Mai târziu, când fata se fixează într-o categorie, ea nu mai e decât copia fără personalitate a celei dintâi. Speriat, Felix descoperă trăsăturile adolescentei în fotografia pe care i-o arată Pascalopol, dar nu recunoaște nimic din aerul de femeie mondenă, obișnuită cu viața pe care, cu câțiva ani înainte, o considera prea puțin interesantă.

Afecțiunea dintre Felix și Otilia se naște și crește sub semnul situației familiale a eroilor. Este o dragoste între doi orfani, care tind să se protejeze reciproc. **Otilia are față de Felix atenții părintești.** El găsește în ea tot ce i-a „lipsit în copilărie”. Relația lor e la fel de complexă ca și aceea care îi implică pe Pascalopol și pe Otilia. „Nu Otilia are vreo enigmă, ci Felix crede că le are”, explică romancierul. Despre Otilia vorbește Felix, vorbește Pascalopol, vorbește ea însăși, dar rezultatul final este incertitudinea.

**Otilia e caracterizată diferit și, de cele mai multe ori, contradictoriu, de majoritatea personajelor din roman**: Pascalopol o consideră „o fată fină”, Felix - fata ideală, în care se regăsesc imaginile mamei, surorii, prietenei, iubitei, Stănică – o „fată faină” – , Aglae – „dezmățata” – , moș Costache o vede ca pe „fe-fetița” lui. Din însumarea perspectivelor se obține imaginea complexă a unui personaj unic în literatura română. Între imaginea inițială, a adolescentei văzute de Felix în capul scării din casa lui moș Costache și imaginea finală, din fotografia lui Pascalopol, personajul evoluează printr-o complexitate de stări sufletești care simbolizează drumul de la adolescență la maturitate.

Caracterizarea directă este realizată din perspectiva personajului-martor Felix, voce a naratorului obiectiv, care folosește **tehnica balzaciană a portretului demonstrativ**: „Fata părea să aibă optsprezece – nouăsprezece ani. Fața măslinie, cu nasul mic și ochii foarte albaștri, arăta și mai copilăroasă între multele bucle și gulerul de dantelă. Însă în trupul subțiratic, cu oase delicate de ogar, de un stil perfect, fără acea slăbiciune suptă și pătrată a Aureliei, era o mare libertate de mișcări, o stăpânire desăvârșită de femeie”. Detaliul fizionomic, precizarea vârstei și a potențialei evoluții sunt obligatorii în contextul stilului narativ adoptat de autor. Finalul închide evoluția personajului, suprapunând imaginii inițiale o imagine care îl surprinde profund pe Felix, dar perfect veridică în context: „Femeia era frumoasă, cu linii fine, dar nu era Otilia, nu era fata nebunatică. Un aer de platitudine feminină stingea totul”.

Întâlnirea din epilogul romanului, dintre Felix și Pascalopol, are rolul de a lămuri cititorului destinul personajului și susține o afirmație de altădată a Otiliei: „noi femeile trăim cu adevărat doar cinci – șase ani”. Așadar, în personajul Otilia Mărculescu, **autorul de roman realist întruchipează condiția femeii într-o societate care nu lasă loc alegerilor.** În ciuda aparențelor, **fata nu are libertatea de a-și construi destinul pe care și-l dorește**, ci este nevoită să se subordoneze normelor sociale care impun primatul banului. Soluționarea conflictului legat de moștenirea lui Costache Giurgiuveanu accentuează **condiția ingrată a femeii** în societatea pe care romancierul o prezintă dintr-o perspectivă realistă.

Otilia este un **personaj din familia eroinelor marilor romancieri ruși.** Silueta ei delicată, privirea ochilor albaștri care îl marchează pe Felix definitiv depășesc paginile romanului, fascinându-l pe cititor. Amestecul de mister și de pragmatism, de candoare și de realism o situează în centrul atenției celor care o înconjoară. Urând-o sau iubind-o, celelalte personaje ale romanului nu o pot ignora, pentru că farmecul ei subjugă și nu poate fi definit.

# Trăsături ale romanului

Publicat în 1938, romanul Enigma Otiliei este menit să ilustreze convingerile teoretice ale lui George Călinescu. Într-o perioadă în care polemicile vizând structura narativă a acestei specii epice susțineau două puncte de vedere, aparent divergente – necesitatea renunțării la structura de tip obiectiv, cu narator omniscient, prin includerea evenimentelor relevate de amintirile involuntare și de fluxul conștiinței și dorința perpetuării modelului clasic –realist, cu narator care controlează desfășurarea epică – George Călinescu optează pentru **romanul obiectiv și metoda balzaciană** (realismul clasic), dar depășește programul estetic, realizând un**roman al „vocației critice și polemice”** (N. Manolescu). Intenția polemică a autorului este evidentă în structura romanului – aparent de **factură balzaciană** –, situat la antipodul modelului proustian, atât de frecvent invocat și experimentat în epocă. Cu toate acestea, în pofida aparenței sale balzaciene, Enigma Otiliei este, prin dimensiunea parodică și prin eterogenitatea elementelor care-l compun, un **roman modern**, scris de un specialist în materie de literatură. George Călinescu parodiază locurile comune ale romanului realist al secolului al XIX-lea, iar atitudinea pe care o are naratorul din Enigma Otiliei față de personajele sale nu diferă esențial de atitudinea pe care o are, în general, criticul literar față de personajele care populează un univers ficțional.

**Roman realist**, care reconstituie o atmosferă – aceea a Bucureștiului antebelic –, dar și **bildungsroman, urmărind maturizarea lui Felix** (îndelungata și frustranta sa educație sentimentală fiind una dintre temele centrale ale cărții) – Enigma Otiliei urmărește evoluția raporturilor dintre personaje, pe fondul așteptării unei moșteniri supralicitate de unii (clanul Tulea), indiferente pentru alții (Felix, Otilia, Pascalopol), reliefând „atenta observație a socialului” (Gheorghe Glodeanu) practicată de autor. De aceea, acțiunea este amplă, desfășurându-se pe mai multe planuri narative, care conturează un conflict complex.

„Gustul detaliului, observarea umanității sub latură morală, fresca Bucureștiului de dinainte de primul război mondial”. (Gheorhe Gloddeanu) realizează o comedie de moravuri, pigmentată adeseori de accente dramatice, înscrisă de Nicolae Manolescu în categoria doricului, datorită perspectivei narative adoptate de romancier – „narațiunea la persoana a treia și menținerea naratorului omniscient”.

**Romanul debutează balzacian**, printr-o amplă descriere a Bucureștiului anului 1909, fiind centrat „pe mobila psihologie a unui adolescent în plină criză de creștere și de formare a personalității” (Pompiliu Constantinescu). Așadar, se remarcă de la început „fresca Bucureștiului de dinainte de primul război mondial”. Titlul inițial, Părinții Otiliei, reflecta **ideea balzaciană a paternității**, pentru că fiecare dintre personaje determină într-un fel sau altul soarta orfanei Otilia, ca niște „părinți”. Din rațiuni editoriale, titlul a fost schimbat și deplasează accentul de la un aspect realist, tradițional, la **tehnica modernă a reflectării poliedrice**, prin care este realizat personajul titular. De fapt, pe parcursul acțiunii se dovedește că Otilia nu are o „enigmă”, ci este ea însăși un mister al feminității în evoluție. Cele douăzeci de capitole ale romanului dezvoltă mai multe planuri narative, care urmăresc destinele unor personaje, prin acumularea detaliilor . Orfan, ajuns în casa tutorelui său, Costache Giurgiuveanu, Felix Sima, proaspăt absolvent al Liceului Internat din Iași, dorește să studieze Medicina; remarcat încă din primul an de studiu, tânărul va face ulterior o carieră strălucită. În casa lui moș Costache, Felix se îndrăgostește de Otilia, aflată și ea sub tutela bătrânului. Deși ține la Otilia, fiica celei de-a doua soții, Costache ezită îndelung să o adopte, chiar după ce suferă un atac cerebral. La insistențele lui Leonida Pascalopol, moș Costache va depune pe numele Otiliei o sumă oarecare, la care moșierul va mai adăuga ceva, pentru a-i crea fetei un sentiment de securitate și de independență financiară. Un prim plan narativ urmărește delicata poveste de dragoste care îi leagă pe cei doi orfani, Felix găsind în Otilia o companie feminină care suplinește absența mamei, a unei surori sau a unei iubite.

Averea lui Costache Giurgiuveanu este vânată în permanență de membrii clanului Tulea, care o detestă pe Otilia. Aglae – „baba absolută” – încearcă să intre în posesia averii bătrânului prin orice mijloace. După ce Simion, soțul decrepit, este abandonat într-un ospiciu, Aglae începe să supravegheze cu atenție casa lui Costache, pentru ca acesta să nu poată face nici o mișcare fără știrea ei. După primul atac cerebral pe care îl suferă Costache, clanul Tulea pune stăpânire pe casă, determinând revolta neputincioasă a bătrânului, înfuriat de „pungașii” care îi irosesc alimentele și băutura. Moartea lui Costache, provocată cu sânge rece de Stănică Rațiu, ginerele Aglaei, pune capăt atmosferei relativ calme care domnește în sânul familiei Tulea și influențează decisiv destinele personajelor. Stănică o părăsește pe Olimpia, invocând ridicolul motiv că aceasta nu-i mai poate dărui urmași, deși copilul lor murise din neglijența ambilor părinți. El se căsătorește cu Georgeta, „cu care nu avu moștenitori”, dar care îi asigură pătrunderea în cercurile sociale înalte. Felix și Otilia sunt nevoiți să părăsească locuința lui moș Costache, casa fiind moștenită de Aglae. Otilia se căsătorește cu Pascalopol, moșierul între două vârste, personaj interesant, sobru și rafinat, în a cărui afecțiune pentru Otilia se îmbină sentimente paterne și pasiune erotică. Felix află, mult mai târziu, întâlnindu-se întâmplător cu Pascalopol în tren, că Otilia a divorțat, recăsătorindu-se cu un „conte argentinian”, ceea ce sporește aura de mister a tinerei femei. Fotografia Otiliei, pe care i-o arată Pascalopol, înfățișează „o doamnă picantă, gen actriță întreținută”, care nu mai e Otilia „de odinioară”. Speriat, Felix înțelege că a avut el însuși o contribuție însemnată la metamorfozarea fetei.

**Succesiunea secvențelor** narative este realizată prin **înlănțuire**, completată cu inserția unor micronarațiuni în structura romanului. În proza realistă, descrierea spațiilor – strada, arhitectura, decorul interior (camera) și a vestimentației susține impresia de univers autentic (mimesis), iar prin observație și notarea detaliului semnificativ devine mijloc de caracterizare indirectă. Incipitul romanului realist apelează la**descrierea minuțioasă pentru a fixa veridic cadrul temporal**– „într-o seară de la începutul lui iulie 1909” – și spațial – casa lui moș Costache, situată pe strada Antim. Finalul este închis, marcând rezolvarea tuturor conflictelor, și este urmat de un epilog. Simetria cu incipitul se realizează prin reluarea aceleiași imagini a casei lui moș Costache, din perspective temporale diferite. Pretextul pentru reluarea descrierii inițiale este vizita pe care o face Felix pe strada Antim, după întâlnirea cu Pascalopol, pentru a revedea un spațiu definitoriu pentru adolescența sa.

**Conflictul principal al romanului** se conturează **în jurul averii lui moș Costache**, prilej pentru observarea efectelor, în plan moral, ale obsesiei banului. Bătrânul avar, proprietar de imobile, restaurante, acțiuni, nutrește iluzia longevității și nu pune în practică nici un proiect privitor la asigurarea viitorului Otiliei. În plan secundar, se urmăresc aspectele definitorii pentru o societate în care motorul evoluției este banul. Aurica este obsedată de avere pentru că trăiește iluzia că această i-ar asigura o partidă strălucită, Stănică se căsătorește cu Olimpia fiind ademenit de zestrea promisă de Simion, dar care se spulberă după o așteptare îndelungată, Otilia se obișnuiește să fie ocrotită de Pascalopol, care îi asigură un anume confort material.

**Relațiile dintre cele două familii** sugerează universul social prin tipurile umane realizate. G. Călinescu distinge două feluri de indivizi, în funcție de capacitatea de adaptare la lume: cei care supraviețuiesc, având o concepție morală asupra vieții și fiind capabili de motivația actelor proprii – Felix, Pascalopol – și cei care se adaptează automatic, instinctual, organizați aproape schematic și ilustrând câte un tip uman. Scopul romancierului este „zugrăvirea unor caractere bine individualizate” ( Gheorghe Glodeanu )

**Prezentarea în bloc a personajelor**, la începutul romanului, printr-o **tehnică de factură balzaciană**, este prilejul folosit de autor pentru a alcătui fiecărui personaj un portret demonstrativ. **Portretul balzacian** pornește de la **caracterele clasice** (avarul, ipohondrul, gelosul), cărora **realismul le conferă dimensiune socială și psihologică, adăugând un alt tip uman: arivistul.** Romanul realist tradițional devine o veritabilă „comedie umană”, plasând în context social o serie de **personaje tipice**. În acest sens, Moș Costache este avarul, Aglae – „baba absolută, fără cusur în rău” – Aurica – fata bătrână, Simion – dementul senil, Titi – debil mintal, infantil și apatic, Stănică Rațiu – arivistul, Otilia – cocheta, Felix – ambițiosul, Pascalopol – aristocratul rafinat. Cu alte cuvinte, „zugrăvirea unor caractere bine individualizate, gustul detaliului, observarea umanității sub latură morală” trădează un romancier atent la aspectele definitorii ale epocii sale.

Deși personajele sunt prezentate, în general, printr-o tehnică de factură clasic-realistă, elementele de modernitate sunt prezente în realizarea câtorva dintre cele mai importante personaje. O trăsătură a formulei estetice moderne este **ambiguitatea personajelor**. Moș Costache este avarul, dar nu este dezumanizat. El nu și-a pierdut instinctul de supraviețuire (cheltuiește pentru propria sănătate) și nutrește sentimente paterne pentru Otilia, chiar dacă avariția îl împiedică să îi asigure viitorul. Acest personaj este o combinație între două caractere balzaciene: avarul (moș Grandet) și tatăl (moș Goriot). Pascalopol o iubește pe Otilia patern, dar și viril, rolul său în existența fetei devenind în acest mod ambiguu. Felix nu este ambițiosul lipsit de scrupule, ci un adolescent dornic de afirmare prin forțe proprii. Arivistul Stănică Rațiu se îndepărtează de model prin demagogie (e „un demagog al ideii de paternitate”), e escroc și principial, hoț și sentimental. Otilia este personajul cel mai ambiguu al romanului. Caracterizată prin tehnica perspectivelor multiple, fata devine o prezență diafană, greu de încadrat într-o categorie tocmai pentru că este văzută din mai multe perspective: moș Costache o consideră „fe-fetița” lui, Pascalopol - o fată fină, Felix – idealul feminin, Aglae – „dezmățata”, Stănică – „o fată faină”. Otilia este prezentată exclusiv prin comportamentism (fapte, gesturi, replici), fără a se recurge la prezentarea interioară a personajului din perspectiva unică a naratorului.

Prin **tehnica focalizării,** caracterul personajelor se dezvăluie progresiv, pornind de la datele exterioare ale existenței lor: prezentarea mediului, descrierea locuinței, a camerei, a fizionomiei, a gesturilor, a obișnuințelor. Naratorul stabilește în mod direct gradele de rudenie, starea civilă, biografia personajelor reunite la începutul romanului. Caracterele dezvăluite inițial nu evoluează pe parcursul acțiunii, dar trăsăturile se îngroașă prin acumularea detaliilor, în caracterizarea indirectă.

**Realismul perspectivei asupra evenimentelor** și asupra evoluției personajelor dobândește adesea accente naturaliste, care se observă în interesul pentru procesele psihice deviante, motivate prin ereditate și mediu (alienația, ereditatea și senilitatea). Simion Tulea reprezintă categoria estetică a urâtului, grotescul. Titi, fiul retardat care se îndreaptă spre demență, este o copie a tatălui. Aurica, fata bătrână, invidioasă și rea, este o copie degradată a mamei; obsesia fiicei – căsătoria – se aseamănă cu obsesia mamei – moștenirea. Toate personajele au statut de marionetă.

**Specifică prozei realiste este narațiunea obiectivă, nonfocalizată**. Viziunea „din afară” presupune existența unui narator extradiegetic, care nu se implică în relatare. Condiția impersonalității este încălcată prin comentariul unui estet. Naratorul omniscient știe mai mult decât personajele sale și, omniprezent, controlează evoluția lor ca un regizor universal. Personajele dobândesc, în acest mod, statut de marionetă, acționând automat, după voința naratorului păpușar. Deși adoptă un ton obiectiv, naratorul nu este absent, ci comunică, prin postura de spectator și comentator al comediei umane reprezentate, cu instanțele narative. El se ascunde în spatele măștilor sale, fapt dovedit de uniformitatea limbajului.

**Perspectiva narativă** este una extradiegetică. Naratorul omniscient nu participă la evenimente nici ca personaj, nici ca martor. Totuși, el preferă, în ansamblul textului, viziunea/focalizarea internă fixă, centrată pe Felix. Cel mai des, lumea prezentată este văzută prin ochii protagonistului, naratorul pare să știe tot atât cât personajul, iar viziunea cititorului este, firesc, limitată. Sunt relativ puține momente în care se schimbă punctul de vedere. Totuși, în ciuda focalizării interne, naratorul păstrează o oarecare distanță față de personajul său. Focalizarea neutră și, mai ales, focalizarea externă sunt mărci ale modernității unui prozator. Incipitul și finalul se află în raport de complementaritate.

Raportul care se stabilește între cele două conține conotații care plasează romanul lui George Călinescu în avangarda postmodernismului. Trei secvențe pot candida la statutul de incipit: descrierea străzii Antim și a casei lui Costache Giurgiuveanu, cu precizarea coordonatelor temporale și spațiale în stil balzacian; întâlnirea lui Felix cu unchiul său și replica absurdă – „Nu stă nimeni aici” - , pusă în corespondență cu finalul: „Aici nu stă nimeni!” ; reunirea personajelor principale în casa lui moș Costache și prezentarea lor, incipit specific romanului realist. Acest incipit disipat anunță lectorului competent o lectură provocatoare, cu surprize și cu substrat ideatic.

**Finalul** este unul deschis, criticii literari fiind de părere că romanul ar putea avea două deznodăminte: pe de o parte plecarea Otiliei cu Pascalopol la Paris este un final concret, în concordanță cu evoluția personajelor. Otilia îl alege pe Pascalopol pentru că îl consideră pe Felix nepregătit pentru o căsătorie, dar și pentru că Pascalopol îi oferă libertate. Al doilea final rămâne deschis pentru că întâlnirea lui Felix cu Pascalopol în tren, după mulți ani, schimbă perspectiva asupra Otiliei și o transformă într-o enigmă, adică o ipostază a eternului feminin.

Reunind aspecte caracteristice unei societăți dominate de legea banului, prezentate într-o structură narativă complexă, realist-modernă, romanul Enigma Otiliei confirmă vocația de prozator a lui George Călinescu, caracterizată de „atenta observație a socialului, zugrăvirea unor caractere bine individualizate, gustul detaliului, observarea umanității sub latură morală, fresca Bucureștiului de dinainte de primul război mondial, narațiunea la persoana a treia și menținerea naratorului omniscient constituie trăsături predilecte ale romanului de tip balzacian, asimilate și de George Călinescu” (Gheorghe Glodeanu, Poetica romanului românesc interbelic). Cu acest roman, prozatorul demonstrează atât viabilitatea structurii narative de factură realist – balzaciană, cât și posibilitatea inovării acesteia, prin includerea unor elemente de structură narativă modernă.

# Roman balzacian

George Călinescu optează intenționat pentru **formula balzaciană**, încercând, pe de o parte, să probeze viabilitatea unei formule clasice într-o epocă în care face carieră **romanul modern, proustian**, iar pe de altă parte, să demonstreze că un critic literar poate scrie roman, realitate contestată de Tudor Vianu. Romanul său, **„Enigma Otiliei”, este de tip balzacian**, balzacianismul definindu-se ca **varietate a realismului** caracterizată prin trăsături distincte precum: **crearea de tipologii** (avarul, fata bătrână etc.), **descrieri cu tentă exhaustivă, evoluția individului în strânsă relație cu mediul din care provine etc.**

În primul rând, **sunt de inspirație balzaciană tema moștenirii și cea a paternității**. Astfel, în centrul romanului este plasată lupta pentru moștenirea lui Costache Giurgiuveanu. Această încleștare scoate la iveală pasiunile, răutatea, pornirile rudimentare (o gamă de trăsături puse în slujba unui țel nefinalizat, deoarece acela care se va îmbogăți furând banii bătrânului va fi Stănică Rațiu). Balzac însuși a afirmat, referindu-se la efectul banilor asupra societății: „Zeul la care se închină toți este banul”. Tot o moștenire este și zestrea pe care Aglae ar trebui să o dea Olimpiei, act refuzat cu încăpățânare de maniacul Simion: „Nu e fata mea”. Aceste cuvinte unesc cele două teme.

**Titlul inițial** al operei era „Părinții Otiliei” și sugera că majoritatea personajelor din roman pot fi considerate „părinți” ai Otiliei, deoarece îi preocupă viitorul ei. S-ar putea spune că personajele romanului gravitează în jurul Otiliei în maniere diferite, iar femeia inspiră instinctul protector al celor din jurul ei.

**Tema paternității** este privită din mai multe unghiuri: pentru Simion este obsesivă, pentru Stănică Rațiu generatoare de delir verbal, iar pentru Pascalopol, unul dintre cele două moduri de a o iubi pe Otilia. În plus, în centrul cărții stau doi orfani: Felix și Otilia. O altă fațetă a acestei tematici face trimitere la complexul oedipian al părintelui autoritar, rol asumat de Aglae.

**Arta narativă balzaciană** se regăsește în romanul de față, aspect evidențiat de **utilizarea tehnicii detaliului** de către Călinescu. Aceasta contribuie la crearea unei **proiecții realiste a scenelor cotidiene**, precum și la cea a personajelor. Tot balzaciană este **descrierea minuțioasă** a mediului în care trăiesc personajele, aceasta devenind o importantă modalitate de caracterizare indirectă. Este vorba, de exemplu, despre ampla expozițiune a romanului care sugerează că în casa neîngrijită, cu uși scârțâietoare, trăiește un zgârcit, așa cum odaia Otiliei reflectă gustul pentru artă al zglobiei locatare. Aparențelor li se acordă o mai mare importanță decât esenței, element care se reflectă și în zidăria crăpată, vopseaua scorojită și imitațiile ieftine utilizate în decorul casei.

**Plasarea acțiunii într-un cadru spațial și temporal exact**, prin indici ai realului, este tot de **inspirație balzaciană**: „Într-o seară de la începutul lui iulie 1909...pe strada Antim...”, asemeni creionării de caractere, personaje dominate de pasiune. **Cel mai apropiat de prototipul balzacian este moș Costache.**El se plasează totodată în galeria avarilor alături de Harpagon, Hagi Tudose, fiind însă umanizat de iubirea pentru Otilia. În plus, lanțul de situații grotești prin care este înfățișată obsesia pentru bani sau teama de Aglae îi îmbogățesc profilul balzacian, făcându-l unic.

**În concluzie**, romanul „Enigma Otiliei” se definește ca **roman balzacian**. Aceasta reiese din tematicile abordate pe parcursul operei, tehnici narative specifice, precum și din modalitățile de construcție a personajelor.

# Elemente de structură, compoziție și limbaj

**Perspectiva narativă/viziunea** este un termen care se referă la **raportul dintre narator și universul reprezentat**. Procesul narativ are cel puțin trei protagoniști: personajul (el), naratorul (eu) și lectorul (tu); altfel spus, cel despre care se vorbește, cel care vorbește și cel cu care se vorbește. Relația între un el (în poveste) și un eu (în discurs) cuprinde trei tipuri principale.

**Naratorul știe mai mult decât personajul** (viziunea „dindărăt”) – narațiunea clasică folosește cel mai adesea această formulă. În acest caz, naratorul știe mai mult decât personajul său. Personajele nu au nici un secret față de el. Naratorul știe tot atât cât personajul (cu care se identifică) (viziunea „împreună cu”) – naratorul nu poate da o explicație a evenimentelor înainte ca aceasta să fie găsită chiar de către personaje. Naratorul știe mai puține decât personajul viziunea „din afară”) – naratorul poate descrie numai ceea ce se vede, se aude, dar nu poate pătrunde în conștiința nimănui. Naratorul este, așadar, un martor care nu știe nimic și, mai mult, nu vrea să știe nimic.

**În romanul realist - obiectiv, naratorul este, prin excelență, omniscient.** Mai mult, prezența naratorului se estompează într-o măsură foarte mare, astfel încât evenimentele prezentate par să se deruleze de la sine. Cu alte cuvinte, „naratorul se află totdeauna de altă parte a baricadei decât personajele, evenimentele și simțirile lor; înfățișează o lume care există în afara lui şi poate fi foarte bine închipuită și în absența lui, adoptă o poziție de extrateritorialitate, indiferent că este comentator locvace sau un regizor impersonal” (Nicolae Manolescu, Arca lui Noe)

Enigma Otiliei, de George Călinescu, publicat în 1938, este un **roman realist cu elemente moderniste, balzacian prin aspecte legate de temă și tehnică narativă, social și citadin.** Realismul rezultă din temele dezvoltate, structura compozițională, specificul secvențelor descriptive, realizarea personajelor. Una dintre temele romanului este **prezentarea societății românești la începutul secolului al XX-lea**, prin urmărirea evoluției unui grup de personaje care sunt interesate de averea lui Costache Giurgiuveanu, unul dintre personajele principale ale romanului; temă secundară, de proveniență balzaciană, paternitatea permite raportarea personajelor la tipuri și caracterizarea lor indirectă.

Element specific prozei realist-obiective, **narațiunea se realizează la persoana a III-a (nonfocalizată).** Viziunea „din afară” presupune existența unui narator obiectiv, detașat, care nu se implică în faptele relatate. **Naratorul din Enigma Otiliei este omniscient, controlează evoluția personajelor** ca un „regizor impersonal”. Personajele dobândesc, în acest mod, statut de marionetă, acționând automat, după voința naratorului păpușar. Deși adoptă un ton obiectiv, naratorul nu este absent, ci comunică, prin postura de spectator și comentator al comediei umane reprezentate, cu instanțele narative. El se ascunde în spatele măștilor sale, fapt dovedit de uniformitatea limbajului.

Romanul debutează **balzacian**, printr-o amplă descriere a Bucureștiului anului 1909, fiind centrat „pe mobila psihologie a unui adolescent în plină criză de creștere și de formare a personalității” (Pompiliu Constantinescu). Titlul inițial, Părinții Otiliei, **reflecta ideea balzaciană a paternității**, pentru că fiecare dintre personaje determină într-un fel sau altul soarta orfanei Otilia, ca niște „părinți”. Din rațiuni editoriale, titlul a fost schimbat și deplasează accentul de la un aspect realist, tradițional, la tehnica modernă a reflectării poliedrice, prin care este realizat personajul titular. De fapt, pe parcursul acțiunii se dovedește că Otilia nu are o „enigmă”, ci este ea însăși un mister al feminității în evoluție.

Cele douăzeci de capitole ale romanului dezvoltă **mai multe planuri narative**, care urmăresc destinele unor personaje, prin **acumularea detaliilor**. Orfan, ajuns în casa tutorelui său, Costache Giurgiuveanu, Felix Sima, proaspăt absolvent al Liceului Internat din Iași, dorește să studieze Medicina; remarcat încă din primul an de studiu, tânărul va face ulterior o carieră strălucită. În casa lui moș Costache, Felix se îndrăgostește de Otilia, aflată și ea sub tutela bătrânului. Deși ține la Otilia, fiica celei de-a doua soții, Costache ezită îndelung să o adopte, chiar după ce suferă un atac cerebral. La insistențele lui Leonida Pascalopol, moș Costache va depune pe numele Otiliei o sumă oarecare, la care moșierul va mai adăuga ceva, pentru a-i crea fetei un sentiment de securitate și de independență financiară. Un prim plan narativ urmărește delicata poveste de dragoste care îi leagă pe cei doi orfani, Felix găsind în Otilia o companie feminină care suplinește absența mamei, a unei surori sau a unei iubite.

Averea lui Costache Giurgiuveanu este vânată în permanență de membrii clanului Tulea, care o detestă pe Otilia. Aglae - „baba absolută” - încearcă să intre în posesia averii bătrânului prin orice mijloace. După ce Simion, soțul decrepit, este abandonat într-un ospiciu, Aglae începe să supravegheze cu atenție casa lui Costache, pentru ca acesta să nu poată face nici o mișcare fără știrea ei. După primul atac cerebral pe care îl suferă Costache, clanul Tulea pune stăpânire pe casă, determinând revolta neputincioasă a bătrânului, înfuriat de „pungașii” care îi irosesc alimentele și băutura. Moartea lui Costache, provocată cu sânge rece de Stănică Rațiu, ginerele Aglaei, pune capăt atmosferei relativ calme care domnește în sânul familiei Tulea și influențează decisiv destinele personajelor. Stănică o părăsește pe Olimpia, invocând ridicolul motiv că aceasta nu-i mai poate dărui urmași, deși copilul lor murise din neglijența ambilor părinți. El se căsătorește cu Georgeta, „cu care nu avu moștenitori”, dar care îi asigură pătrunderea în cercurile sociale înalte. Felix și Otilia sunt nevoiți să părăsească locuința lui moș Costache, casa fiind moștenită de Aglae. Otilia se căsătorește cu Pascalopol, moșierul între două vârste, personaj interesant, sobru și rafinat, în a cărui afecțiune pentru Otilia se îmbină sentimente paterne și pasiune erotică. Felix află, mult mai târziu, întâlnindu-se întâmplător cu Pascalopol în tren, că Otilia a divorțat, recăsătorindu-se cu un „conte argentinian”, ceea ce sporește aura de mister a tinerei femei. Fotografia Otiliei, pe care i-o arată Pascalopol, înfățișează „o doamnă picantă, gen actriță întreținută”, care nu mai e Otilia „de odinioară”. Speriat, Felix înțelege că a avut el însuși o contribuție însemnată la metamorfozarea fetei.

**Succesiunea secvențelor narative** este realizată prin **înlănțuire**, completată cu inserția unor micronarațiuni în structura romanului. În proza realistă, descrierea spațiilor – strada, arhitectura, decorul interior (camera) și a vestimentației susține impresia de univers autentic (mimesis), iar prin observație și notarea detaliului semnificativ devine mijloc de caracterizare indirectă. Incipitul romanului realist apelează la **descrierea minuțioasă** pentru a fixa veridic cadrul temporal – „într-o seară de la începutul lui iulie 1909” – și spațial – casa lui moș Costache, situată pe strada Antim. Finalul este închis, marcând rezolvarea tuturor conflictelor, și este urmat de un epilog. Simetria cu incipitul se realizează prin reluarea aceleiași imagini a casei lui moș Costache, din perspective temporale diferite. Pretextul pentru reluarea descrierii inițiale este vizita pe care o face Felix pe strada Antim, după întâlnirea cu Pascalopol, pentru a revedea un spațiu definitoriu pentru adolescența sa. Conflictul principal al romanului se conturează în jurul averii lui moș Costache, prilej pentru observarea efectelor, în plan moral, ale obsesiei banului. Bătrânul avar, proprietar de imobile, restaurante, acțiuni, nutrește iluzia longevității și nu pune în practică nici un proiect privitor la asigurarea viitorului Otiliei. În plan secundar, se urmăresc aspectele definitorii pentru o societate în care motorul evoluției este banul. Aurica este obsedată de avere pentru că trăiește iluzia că această i-ar asigura o partidă strălucită, Stănică se căsătorește cu Olimpia fiind ademenit de zestrea promisă de Simion, dar care se spulberă după o așteptare îndelungată, Otilia se obișnuiește să fie ocrotită de Pascalopol, care îi asigură un anume confort material.

**Relațiile dintre cele două familii**sugerează **universul social prin tipurile umane realizate.** Pornind de la ipoteza că „obiectul romanului este omul ca ființă morală”, G. Călinescu distinge două feluri de indivizi, în funcție de capacitatea de adaptare la lume: cei care supraviețuiesc, având o concepție morală asupra vieții și fiind capabili de motivația actelor proprii – Felix, Pascalopol – și cei care se adaptează automatic, instinctual, organizați aproape schematic și ilustrând câte un tip uman.

Prezentarea în bloc a personajelor, la începutul romanului, printr-o**tehnică de factură balzaciană**, este prilejul folosit de autor pentru a alcătui fiecărui personaj un portret demonstrativ. Portretul balzacian pornește de la **caracterele clasice (avarul, ipohondrul, gelosul)**, cărora realismul le conferă dimensiune socială și psihologică, adăugând un alt tip uman: arivistul. Romanul realist tradițional devine o veritabilă „comedie umană”, plasând în context social o serie de personaje tipice. În acest sens, Moș Costache este avarul, Aglae – „baba absolută, fără cusur în rău” – Aurica – fata bătrână, Simion – dementul senil, Titi – debil mintal, infantil și apatic, Stănică Rațiu – arivistul, Otilia – cocheta, Felix – ambițiosul, Pascalopol – aristocratul rafinat. **Toate personajele au statut de marionetă**. Naratorul se ascunde în spatele fiecăruia, fapt dovedit de limbajul uniformizat. Perspectiva narativă este una extradiegetică. Naratorul omniscient nu participă la evenimente nici ca personaj, nici ca martor. Totuși, el preferă, în ansamblul textului, viziunea/focalizarea internă fixă, centrată pe Felix. Cel mai des, lumea prezentată este văzută prin ochii protagonistului, naratorul pare să știe tot atât cât personajul, iar viziunea cititorului este, firesc, limitată. Sunt relativ puține momente în care se schimbă punctul de vedere.

Incipitul și finalul se află în raport de complementaritate. **Trei secvențe pot candida la statutul de incipit:** descrierea străzii Antim și a casei lui Costache Giurgiuveanu, cu precizarea coordonatelor temporale și spațiale în stil balzacian; întâlnirea lui Felix cu unchiul său și replica absurdă – „Nu stă nimeni aici” – , pusă în corespondență cu finalul: „Aici nu stă nimeni!” ; reunirea personajelor principale în casa lui moș Costache și prezentarea lor, incipit specific romanului realist. **Finalul** se realizează, de asemenea, în **două secvențe**: deznodământul, sfârșitul diegetic – Felix, abandonat, primește o explicație de la Otilia, menită să dezlege misterul; epilogul oferă cititorului inocent justificarea gestului fetei (Felix „avea să facă o carieră strălucită”, eliberat de constrângerea unei iubiri „nepotrivite cu marele lui viitor”). Interesul autorului se îndreaptă spre elementul absurd, regăsit atât în incipit, cât și în final. Reluarea situației inițiale sugerează absurdul existenței însăși.

Reunind aspecte caracteristice unei societăți dominate de legea banului, prezentate într-o structură narativă complexă, realist-modernă, romanul Enigma Otiliei confirmă vocația de prozator a lui George Călinescu. Autorul îl invită pe cititor într-un univers coerent, pe care i-l descoperă prin intermediul unei voci narative obiective și omnisciente. De aceea, cititorul pătrunde într-o lume care îi devine familiară, condus de vocea estompată a „regizorului impersonal” din spatele „baricadei” romanului realist.